Sources: https://scripts.sil.org/cms/scripts/render_download.php?format=file&media_id=EthiopicGMO_BST_GUKv8&file
976 137 1MB
Gumuz Pages 412 Year 2003
Report DMCA / Copyright
DOWNLOAD FILE
Polecaj historie
The New Testament in Gumuz
Sources: https://scripts.sil.org/cms/scripts/render_download.php?format=file&media_id=EthiopicGMO_BST_GUKv8&file
1,415 110 19MB Read more
Sə Gumuz. Gumuz primer B
640 117 2MB Read more
Sə Gumuz. Gumuz primer A
698 47 2MB Read more
The New Testament in Hebrew
433 101 26MB Read more
The New Testament in Hindi
296 105 20MB Read more
The New Testament in Ainu
363 92 46MB Read more
Images of the Church in the New Testament (The New Testament Library) 0664227791, 9780664227791
First published in 1960, Paul Minear's classic work identifies and explicates ninety-six images for the church foun
397 101 5MB Read more
Understanding the New Testament
1,414 141 59MB Read more
Exodus in the New Testament 9780567702791, 9780567702784
In focusing exclusively on the book of Exodus and its constant allusions in the New Testament, this new collection of st
616 150 4MB Read more
Gumuz Spelling Rule Book
904 120 891KB Read more
Author / Uploaded
coll.
Categories
Religion
Table of contents :
ወኝጌላ ማቴዎስ......Page 2
ወኝጌላ ማርቆስ......Page 53
ወኝጌላ ሉቃስ......Page 85
ወኝጌላ ዮሃንስ......Page 140
መደዳ አል ሰ ገትገ ክርስቶስ......Page 181
ከደ ሮማ......Page 237
1 ከደ ቆሮንቶስ......Page 260
2 ከደ ቆሮንቶስ......Page 283
ከደ ገላቲያ......Page 298
ከደ ኤፌሶን......Page 305
ከደ ፊሊጲሲዩስ......Page 313
ከደ ቆሎሳይስ......Page 318
1 ከደ ተሳሎኝቄ......Page 323
2 ከደ ተሳሎኝቄ......Page 327
1 ከጢሞቴዎስ......Page 330
2 ከጢሞቴዎስ......Page 336
ከቲቶስ......Page 341
ከፍሌሞን......Page 343
ከደ እብሮታ......Page 345
ገትገ ያይቆብ......Page 362
1 ገትገ ጴጥሮስ......Page 367
2 ገትገ ጴጥሮስ......Page 373
1 ገትገ ዮሃንስ......Page 377
3 ገትገ ዮሃንስ......Page 383
ገትገ ዪሁዳ......Page 384
መጎሎጓ ከዮሃንስ......Page 386
Citation preview
ማገሲል ኽኻ
▬▬▬▬▬▬▬▬▬▬▬▬▬▬▬▬▬▬▬▬▬▬▬▬▬▬▬▬▬▬▬▬▬▬▬▬▬▬▬▬▬
The New Testament in Gumuz
The Bible Society of Ethiopia Addis Ababa 2003
|New Testament| ወጌላ ማቴዎስ ወጌላ ማርቆስ ወጌላ ሉቃስ ወጌላ ዮሃንስ መደዳ አል ሰ ገትገ ክርስቶስ ከደ ሮማ 1 ከደ ቆሮንቶስ 2 ከደ ቆሮንቶስ ከደ ገላቲያ ከደ ኤፌሶን ከደ ፊሊጲሲዩስ ከደ ቆሎሳይስ 1 ከደ ተሳሎቄ 2 ከደ ተሳሎቄ 1 ከጢሞቴዎስ 2 ከጢሞቴዎስ ከቲቶስ ከፍሌሞን ከደ እብሮታ ገትገ ያይቆብ 1 ገትገ ጴጥሮስ 2 ገትገ ጴጥሮስ 1 ገትገ ዮሃንስ 2 ገትገ ዮሃንስ 3 ገትገ ዮሃንስ ገትገ ዪሁዳ መጎሎጓ ከዮሃንስ
The New Testament of our Lord and Saviour Jesus Christ ወጌላ ማቴዎስ 1 1 አለአ መቆታ አል ፄ እምበፈጋ አል ያሱስ ክርስቶስ፥ ሾከ ዳዊት ኤተ ቤፓኽ ነሾከ ኣብራሃም። 2 ኣብራሃም ቤፐኽ እስያቅ፥ እስያቅ ቤፐኽ ያይቆብ፥ ያይቆብኳ ቤፐኽ ዪሁዳ ከኢዴበ ዪሁዳ። 3 ዪሁዳ ቤፐኽ ነታማር ፋሬስ ከዛራን፥ ፋሬስ ቤፐኽ ሄስሮም፥ ሄስሮምኳ ቤፐኽ ኣራም። 4 ኣራም ቤፐኽ ኣሚናዳብ፥ ኣሚናዳብ ቤፐኽ ነኣሶን፥ ነኣሶንኳ ቤፐኽ ሳልሞን። 5 ሳልሞን ነራካብ ቤፐኽ ቦኣስ፥ ቦኣስ ነሩት ቤፐኽ ዮቤድ፥ ዮቤድኳ ቤፐኽ እሴይ። 6 እሴይ ቤፐኽ ጥስ ዳዊት። ዳዊት ቤፐኽ ሶሎሞን ነገፈ ኡሪያ። 7 ሶሎሞን ቤፐኽ ሮበኣም፥ ሮበኣም ቤፐኽ ኣቢያ፥ ኣቢያኳ ቤፐኽ ኣሳፍ። 8 ኣሳፍ ቤፐኽ ዮሳፋጥ፥ ዮሳፋጥ ቤፐኽ ዮራም፥ ዮራምኳ ቤፐኽ ኦዝያስ። 9 ኦዝያስ ቤፐኽ ዮኣታም፥ ዮኣታም ቤፐኽ ኣካዝ፥ ኣካዝኳ ቤፐኽ እስቂያስ። 10 እስቂያስ ቤፐኽ መናሴ፥ መናሴ ቤፐኽ ኣሞስ፥ ኣሞስኳ ቤፐኽ ዮስያስ። 11 ነግዠ ቢራቆሽ ዶጎ እስራኤል ከኤበ ባቢሎን፥ ዮስያስ ቤፐኽ ዮኮንያስ ከኢዴበ ዮኮንያስኳ። 12 ኖከ ቢራቆሽ ዶጎ እስራኤል ነኤበ ባቢሎን ነቸቻ፥ ዮኮንያስ ቤፐኽ ሰላትዬል፥ ሰላትዬልኳ ቤፐኽ ዞርባበል። 13 ዞርባበል ቤፐኽ አብዮድ፥ አብዮድ ቤፐኽ ኤልያቅም፥ ኤልያቅምኳ ቤፐኽ ኣዞር። 14 ኣዞር ቤፐኽ ዛዶቆ፥ ዛዶቆ ቤፐኽ ኣኪም፥ ኣኪምኳ ቤፐኽ ኤልዩድ። 15 ኤልዩድ ቤፐኽ ኤላዛር፥ ኤላዛር ቤፐኽ ማታን፥ ማታንኳ ቤፐኽ ያይቆብ። 16 ያይቆብ ቤፐኽ ጉንዘ ማሪያም ዮሴፍ፥ ማሪያምኳ ቤፖቆ ያሱስ ኤተ ቢኦ ክርስቶስ። 17 ቤኢ ሾከ ማፖቋ ኮዎማ ነኣብራሃም ኮጎ ዳዊት ማፖቋ አሤር ኖቆማ እንዝኽ፥ ነዳዊት ኮጎ ግዠ መራቆሽ ባቢሎን ማፖቋ አሤር ኖቆማ እንዝኽ፥ ነግዠ መራቆሽ ባቢሎን ኮጎ ክርስቶስኳ ማፖቋ አሤር ኖቆማ እንዝኽ። 18 መፖቆ ያሱስ ክርስቶስ ኤኤለአ፡ ቤኢ ማሪያም ኤዬማ ከያሱስ ኤተ ማዪርሣለማ ከዮሴፍ፤ ኒከማዸበሠን እማም ቤያገማሥ ኤቤዘሞ ማሪያምኳ ከመዪዥሥ ገፉጫ። 19 ከፄ ቤድ ዮሴፍ 1
ጉንዛለማ መዪዥሥ ጸጋ፥ ኤያኣጎንኼ መዪፆቆማ ነኸ ጸጋኼ፤ ካ ቤያኣጎ መበፀሸማ ከገጸፃ። 20 ኖከ ቤኢ ዮሴፍ ነመሳንዘሥ አለአ፥ ቤካገማሥ ሰ ገትገ ረባ ነመእሰ መዥጋ ቤከከል፥ "አም ዮሴፍ ዱ ዳዊት፥ ከፄ በዘሞኳ ከመዪዥሥ ገፉጫ፥ መጤያኣኼ ከመሮቆ ማሪያም ኤተ ማዪርሣሉ ኮገኡ። 21 ከምፖቋ አ ጉንዘ ዱዋ፤ ከፄ ከምብዶቆ ዱዋ አኳ ሾካለማ ነገንሣለማም፥ ከምከላኣ 'ያሱስ' ከማንዣኣከሥ ፄያ።" 22 ዳ ቤከድ አለአ ኮዎማኳ፥ ኤከምትታቆን ኤተ ቤገሸሥ ረባ ከሰ ኤተ መዪርጓ። 23 ቤከል አኳ፥ "ገሰኾቆ፥ ከምዘሞ ደጎና፥ ከምፖቋ ጉንዘ ዱዋ፥ ከምኦዉዋ ፄማ 'አማኑኤል።' " መከላ አማኑኤልኳ፥ "ረባ በኢካ ካኳ።" 24 ኖከ ቤያምበናሥ ዮሴፍ ነኸ መዥጋ፥ ቤሮቆ ኤተ ማዪርሣለማ ኮጎማ፥ ኤያሥ ቤከገሸሥ አሰ ገትገ ረባ። 25 ነደንኳ፥ ኤዸበሠንኼ ዮሴፍኳ ማሪያም ካሥ አል ኦከ ቤፖቆ ዱማ፤ ቤካንዠሥ ፄያ ከዱዋ ካኳ ቤከል "ያሱስ።" ወጌላ ማቴዎስ 2 1 ነግዠ ጥስ ሄሮድስ፥ ቢፖቆ ያሱስ ነቤትልሄም ነኤበ ዪሁዳ፤ ና ነቸቻ ቤዌ ደ መዪር ቢዣ ነምፐ ኦካ ከዬሩሳሌም። 2 ቢሎቊል እማምኳ ቢከል፥ "ነጓብ በኢካ ኤተ ቢፖቆካ ከመዳ ጥስ ኽኻ አል ዶጎ ዪሁዳ?" " ቢልዪርኬ ቢዣለማ ነምፐ ኦካ፥ ቢልዎኬን ከመዴራ ካ።" 3 ኤቤገሶቆ ጥስ ሄሮድስ አለአ ቤያሰሲያሣ፥ ቢያሰሲያሥ ደ ዬሩሳሌምኳ ኮዎማም ከአ። 4 ቤያሙንፆቆ አኳ እምበቦቆ ጥስ መፀ ገዴራ አል ዶጎ ዪሁዳ፥ ከደ መትገሥ ማቶቋ አል ሙሴ፥ ቤሎቆሥ እማም ቤከከል፥ "ነጓብ ከምፖቁዋ መሲያ?" 5 ቢከኮሎቆ እማምኳ ቢከከል፥ "ከምፖቁዋ ነቤትልሄም ነኤበ ዪሁዳ። ኤኤለአ ቤቆተንዥገን ኤተ መዪርጓ ከፄማ፥ 6 ቤከል፥ 'አም ቤትልሄም አል ኤበ ዪሁዳ፥ ከፄ ከምፔሥ ናም ኤተ መቼስ እንዶዋ፥ ኤተ ከምዜኽ ሾካለም አል እስራኤል፥ ከምሃላኣቆኼ አም ነኤዬባ ነምበቦቆማ ናል ዪሁዳ ነኮዎማኼ።"' 7 ነጓ ነቸቻ ቤኦ አጥስ ሄሮድስ ደ መዪር ቢዣ ከገጸፃ፥ ቤሎቆሥ  ኦከ ቤያገማሥ ቢዣ አኳ። 8 ቤትግ እማም ከቤትልሄም ቤከልኳ፥ "ዸኻ፥ ዻ ዪርኼሥ ዝንዜን ከፄ መኢ ዱዋ አ፥ ኣገመኼዪል፤ ኤያሥ ከምገመኼሥ፥ ዎኼ እገሸኸሥ ካራ፥ ከምዻ ዴረዸካን።" 9 ኖከ ቢገሶቆ እማም እገሸ ጥሳ ነቸቻ፥ ቢዽ ነንዶዋለማም፤ ቤቼስ ቢዣ ኤተ ቢገመሥ እማም ነምፐ ኦካ አ እንዶዋ ካሥ ጎ ቤኢ ዱዋ፤ ቤዳሽ ቤኢቾጎ ናሥ ጓኳ። 10 ኖከ ቢገመሥ ቢዣኳ፥ ቢያገይል በቦቆ። 11 ኤቢኩ ከመፃ፥ ቢገመሥ ዱዋ አ ከኤዬማ ከማሪያም፥ ቢካኩኩን ከኔያ ቢከዴራ፥ ቢጨገስ ዠገዳለማም ቢከዻቆ ኤል ከኣያ፥ ከጎልጎላ ከምዌኽ ጎልጎላኳ። 12 ከፄ ቤጻንዶቆ አረባ እማም ከመእሰ መዥጋ፥ ኤከምበፁዋን 2
መኮሉዌን ኮጎ ጥስ ሄሮድስ፥ ቢዳሽ ነንዶዋ ነጀንዳ ከኤበማም። 13 ኤቢዳሽ ችዳ አ ከኤበማም ነቸቻ፥ ቤያገማሥ ሰ ገትገ ረባ ከመእሰ መዥጋ ከዮሴፍ ቤከከል፤ "ከፄ በኣጎካ ሄሮድስ መሾቆ ዱዋ አለአ፥ ፈርሥ፥ ሮቆ ዱዋሉ ከኤዬማ ዱጉካ ከግብፅ፤ ካሥ አል ኦከ ከመገሸርሥ ካም፥ ኢኸሽ ናሥ ጓ።" 14 ቤፈርሥ ዮሴፍኳ፥ ቤሮቆ ዱዋ አ ከኤዬማ፥ ቤከዳሽ ነመጎኳ ከግብፅ። 15 ቢኢዬሽ ናሥ ጓ ካሥ አል ኦከ ቤሽ ጥስ ሄሮድስ። ዳ ቢከጦ ኤለአ፥ ኤከምትታቆ ዳ ኤተ ቤገሸሥ ረባ ከሰ ኤተ መዪርጓ፥ ቤከል፥ "በርኦካ ዱዋለም ነግብፅ።" 16 ኤቤያገሚል ሄሮድስ፥ ባጠከኽ አደ መዪር ቢዣ አ፥ ቤቱ ዝንዜን ቤትግ ለጋዪዳለማ ከቤትልሄም ከጋንዲ ኤበማ ከኮዎማ፥ ኤከምሸሹኮቆን ኢደ ጋጉንዘ ኢዳ ደ ቤድ ግዣለማም እምበንድ ነምበንድኳ ከገቻ። ዳ ቤከጦ ኤለአ፥ ከፄ ቤያገሚል ኖጎ ደ መዪር ቢዣ አንጅ ኤተ ቢፖቆን ያሱስ። 17 ቤደንዥገን ኖካ ና ዳ ኤተ ቤገሸሥ ኤርሚያስ ኤተ መዪርጓ፤ 18 ቤከል አኳ፥ "ባገሰካቆ ሳ ነራማት ሰ መእሳ ከጋዌያ፤ በእሰከሥ ራሄል ከኢደማ፥ ከፄ በሜካ ኢደማኳ በሃለከሽ መንዥጋሣ።" 19 ኖከ ቤሽ ሄሮድስ ነቸቻ፥ ቤያትጋሥ ሰ ገትገ ረባ ሜታ ነኸ መዥጋ ከዮሴፍ ነግብፅ፥ 20 ቤከከል፤ "ፈርሥ፥ ሮቆ ዱዋሉ ከኤዬማ፥ ኮለካ ከኤበ እስራኤል፤ ቢሸሸከንዥገን አደ በኣጎካ መሾቆ ዱዋ አ።" 21 ካኳ ቤፈርሥ ዮሴፍ ቤሮቆ ዱዋ ከኤዬማ፥ ቤከኮል ከኤበ እስራኤል። 22 ኤቤገሶቆ ዮሴፍ፥ ኤቤሮቆ ኣርኬላዎስ ጥስ በበማ ነኤበ ዪሁዳ፥ ቤካጤሽ መዻ ከጓ፤ ከፄ ቤጻንዶቆ መእሰ መዥጋኳ፥ ቤዳሽ ከኤበ ገሊላ። 23 ኖከ ቤዳሽ ከጓ ቤኢሽ ነኤዬባ ኤተ ቢኦ ናዘሬት፤ ቤከጦ ኤለአ፥ ኤከምትታቆን ዳ ኤተ ቤገሸሥ ደ መዪርጓ ቢከል፥ "ከምከሉዋ ካ ጸጋ አል ናዘሬት።" ወጌላ ማቴዎስ 3 1 ነአንጅ ና ቤዽ ኤተ መጩጾቆማ ዮሃንስ ከኸ እኔ ኤበ ዪሁዳ፥ ቤያጦሽ ማቲሰማ፥ ቤከል፤ 2 "ኣንዠኺል እልኻ፤ ባርቸካዬቆንዥገን ገፋሌ ረባ።" 3 መዣ ኤተ ቤገሸሥ ኢሳያስ ኤተ መዪርጓ ከፄማ፥ ዮሃንስ አለአ፤ ቤከል አኳ፥ "በኢካን አሰ ጸጋ ኤተ በሉገካ ነኸ እኔያ፥ በከለካ፥ 'እገ ኸሥ እንዶዋ ከኤታ፥ ዦኸሽ እንዶዋ ኤተ ከምዻን አ።"' 4 ዮሃንስ ቤኢሰሥ ኣ ኤተ ቢቆሽ ነቤ ከምበላ፥ ቤፉንጭ ነሺለማኳ ለከፈ ቤያ፤ ደ መሳለማኳ ያ ከከቸ ሄነና። 5 ኖካ ና ቢፐሥ ኮጎማ ጸጋ ደ ቤኢ ነዬሩሳሌም፥ ነዪሁዳ፥ ኤያሥ ኤያ ደ ቤኢ ነጋንዲ ገቸ ዮርዳኖስ ኮዎማኳ። 6 ቢገሸሥ እማምኳ ገንሣለማም፥ ቤጩጾቆ አዮሃንስ እማም ኒል ገቸ ዮርዳኖስ። 7 ኤቤገመሥ ዮሃንስ ነጸጋ ናል ፋርስ ካል ሳዱቃ በበኽ መዌያለማም ከማጩጻቋ ኮጎማ፥ ቤከል፥ "አኻ ኢደ ሆላ አለአ፥ ኦዴ በትገከሥ ካኻ፥ ኤከምፐኸኸን ማመሠ ረባ ኤተ ከምዌያ? 8 ደኻ መገ  ዳ 3
ኤተ ከምገሙካ ማንዠሥ እልኻ። 9 ኤከምከለኻ 'አይላ ሾከ ኣብራሃምኳ፥' መኦኸሠኼ ኤበኸፐከሠን ነማመሥ ረባ፤ ከመገሸርሥ ካኻ፥ ረባ ከምፈለሽ መዘዝ ኢዳ ነግሻ ነለአ ከኣብራሃም። 10 ቢጦከሠንዥገን እኽላኳ ዸላ ከመር ጃ ነትማ፤ ከምሩሽ ጃ ኤተ ከምበፃ መጫ ኸማ ገሸለማ ኮዎማኳ፥ ከምኣምብሽ ኪል ማንጃ። 11 ከመትገሥ ማንዠሥ እላ በርጩጸኮቆ አኻ ከኣያ፤ ኤተ ከምዌ ነቸቸምኸን፥ ኤተ ከምሙቾቆ አራ፤ አራ ጸጋ ኤተ ከምደራ ከኤተ መጹር ቻፓለማኼ። አ ከማጩጸኮቆ አኻ ከመዪዥሥ ገፉጫ ከማንጃኳ። 12 አ በጨካ መካ ነኤለማ ኤተ ከምዪዥገኽ ኸ ጋትጋለማ ከባሊተማ ኒል ርንጃ፥ ከማሙንፆቆ ኸ ጋትጋለማ ኪል ኩኳ፤ ከምጥጦቆ ባሊተማኸን ነማንጃ ኤተ በበፀካ መሻኽ።" 13 ኖካ ና ቤዌ ያሱስ ነገሊላ ከገቸ ዮርዳኖስ፥ ኤከምጩጾቆን አዮሃንስ አ። 14 ቤያኣጎ ዮሃንስ መጻንዶቆ አኸን ቤከከል፥ "ከምዳ ኤባምጩጾቆ አም አራ፤ ኤያላሤ ባከዎኬን አም ከማጩጻቋ ኮጎማ?" 15 ቤከኮሎቆ ያሱስ ቤከል፥ "በፀሽ እኽላ፥ ነድ ኤያሥ ኤያ፤ ኤኤለአ ከምዳ ካኳ አመትቶቆ ዳ ኤተ በኣጎካ ረባ።" ነለኣኳ ቤከል ዮሃንስ፥ "ነድ ኤያሥ ኤያ።" 16 ኤያሥ ቤያጩጻቆ ያሱስ ቤፐሥ ኒል ኣያ ቤያኮራስ ጎዛ፤ ቤገመሥ ኤቤብቴ መዪዥሥ ገፉጫ ከጸገማ ከሚዪእ ዬርኩንዳ። 17 ቤገሼ እገሻኳ ነጎዛ ቤከል፥ "አለአ ዱዋለም ኤተ በርሄከሻ፥ ማገላለም ካ በቦቆማ።" ወጌላ ማቴዎስ 4 1 ነጓ ነቸቻ ኤከምዻምብ ቁንዘን ሴጠና፥ ቤሮቆ አመዪዥሥ ገፉጫ ያሱስ ከኸ እኔያ። 2 ኤቤኮዎጎ ያሱስኳ ኦካ ግቸማ እምበንድ ከመጎኳ ግቸማ እምበንድ ነቸቻ፥ ቤሺል ኤዴበና። 3 ቤዌ ሴጠናኳ ቤከከል፥ "ኤከምዳኣ ዱ ረባ፥ ከል ከግሻ ከለአ፥ 'ዳ ከጋ።"' 4 ያሱስኸን ቤኮሎቆ ቤከል፥ "በቆተካንዥገን ነመዪዥሥ ሎርጋ፥ 'ከምኢካ ጸጋ ከገሻ ከኤተ በከለካ አረባ ኮዎማ፥ ከምኢካኼ ካሥ ደ መሳኼ።"' 5 ቤሮቆ ሴጠናኳ ያሱስ ከዬሩሳሌም ኤተ ቢኦ መዪዥሥ ኤዬባ፤ ቤሂእቆ ናሥ ጓ  ኪል ቆስ መዪዥሥ መፀ ገዴራ አል ዶጎ ዪሁዳ ቤከከል፤ 6 "ኤከምዳኣ ዱ ረባ፥ ኣምብሽ ጸገኡ ነጎላ ከገቻ፤ በቆተካንዥገን ነመዪዥሥ ሎርጋ ኤተ በከለካ፥ 'ረባ ከምትጌ ሰ ገትጋለማ ከፄኡ፥ ኤከምበፃን አግሻ መደሥ ቾገኡ፥ ከምጹሩዋ አም ነኤለማም።"' 7 ያሱስኸን ቤኮሎቆ ቤከል፥ "በከለካ መዪዥሥ ሎርጋ፥ 'መዻምብ ቁንዘኼ ረባሉ ኤተኡኼ።"' 8 እኽላኳ ቤፖቆ ሴጠና አ ኮቆ ዶላ ኤተ በጎካ ዝንዜን፥ ቤከትገሥ ገፋሌያ አል ኤበ እኔያ ከደ መጫለማም ኮዎማ። 9 ቤከከል ከያሱስኳ፥ "ኤከማኩኩናኣ ከምዴራኣ ካራ፥ ከምኸራ ዳለአ ኮዎማ ካም።" 10 ኖካ ና ቤከል ያሱስኳ፥ "አም ሴጠና፥ ፐሥ ነኸም፤ በቆተካንዥገን ነመዪዥሥ ሎርጋ ኤተ በከለካ፥ 4
'አኩኩን ዴረካ ከረባ ከኤተኡ፥ ደካ ካሥ አኳ።"' 11 ነለአ ነን ቤበፀሽ ሴጠና ያሱስ፤ ቢዾዌ ሰ ገትገ ረባኳ ቢከድ ዳ። 12 ኤቤገሶቆ ያሱስ፥ ኤቢዻቆሽ ዮሃንስ ቢኩቆ ከመፀ ማፉንጫ፥ ቤፐሥ ነኤበ ገሊላ፤ 13 ቤበፀሽ ናዘሬት ቤዽ ከኤበ ዛብሎን ከንፍታሌም፤ ቤኢሽ ናሥ ጓ ነኤበ ቅፍርናሆም አል ሰ ኤያያ። 14 ቤከድ አለኣኳ፥ ኤከምትታቆን ዳ ኤተ ቤገሸሥ ኢሳያስ ኤተ መዪርጓ። 15 ቤከል ኤለአ፥ "ኤበ ዛብሎን ከኤበ ንፍታሌም፥ ኤበ ኮጎ ሰ ኤያያ፥ ጋንደር ገቸ ዮርዳኖስ፥ ገሊላ፥ ኤበ ሾካ ደ በበፀካ መዳ አል ረባ፥ 16 ጸጋ ደ ቢኢ ኒል መጓ፥ ቢገምከሥ በቦቆ መዪዦጓ፥ በከዪዥካጎ ከደ በኢካ ኒል መጓ ከመሳንጂል መሻኳ።" 17 ናሥ ኦካ ና ቤያጦሽ ያሱስ ማቲሰማ ቤከል፥ "ኣንዠኺል እልኻ፥ ባርቸካዬቆንዥገን ገፋሌ ረባ።" 18 ኖከ ቤተር ያሱስ ነትገን ኤያያ አል ገሊላ፥ ቤገመሥ ኢዴባ እምበንድ ሲሞን ኤተ ቢኦ ጴጥሮስ ከዱዌበማ ኣንድራስ፥ ኤቢኢ ነመጦቆ ዪለማም ኪል ኣያ። እማምኳ ደ መራቆሽ ዉ። 19 ያሱስኳ ቤከል ከማም፥ "ዎኼ ነቾጎም፥ ከምጦራ አርኳ አኻ ከደ ማሙንፆቆ ጸጋ።" 20 ቢበፀሽ እማምኳ ናሥ ኦካ ና ዪለማም፥ ቢሁል ቾጎ ያሱስ። 21 ኤቤያተተስ ያሱስ መንዻለማ፥ ቤገመሥ ኢዴባ እምበንድ ጀንዳ፤ እማምኳ ኢደ ዘበዴዎስ እምያይቆብ ከዮሃንስ፥ ከበበማም ከዘበዴዎስ ሚከገሥ ዪለማም ኒል ለማዲያ፤ ቤኦ ያሱስ እማም። 22 ቢበፀሽ እማም ናሥ ኦካ ና ለማዲያለማም በበማምኳ፥ ቢሁል ቾጎ አ። 23 ያሱስ ቤያንዲ ኒል ኤበ ገሊላ ነኮዎማ፥ ቤትገሥ ኒል መፀ ገዴራ አል ዶጎ ዪሁዳ፥ ቤያቲስ ሰ ማገ ላ አል መዌ ገፋሌ ረባ። ቤምብዶቆ ጸጋ ደ መንሰሣ ከምዹማ ኮዎማ። 24 ቤያገሳቆ ፄማኳ ነኤበ ሶሪያ ኮዎማ። ካኽላ ቤሬቆ ጸጋ ደ መንሰሣለማም ደ ቤያፉንጫቆ ከመንሰማ ከምዹማ ሜታ ሜታ፤ ቢሬቆ ደ ቤንዻቆ አገንሠ ገፉጫ፥ ደ ቤንዻቆ አመሸ መርካ፥ ከደ ቤሽ አጋቸቸ ጸገማኳ። ቤምብዶቆ አኳ ኮዎማም። 25 ቤሁል ቾጎ አበበኽ ጸጋ ያሱስ ደ ቢዾዌ ነኤበ ገሊላ፥ ነኤዬባ አሤር፥ ነዬሩሳሌም ከኤበ ዪሁዳ፥ ነጋንደር ገቸ ዮርዳኖስኳ። ወጌላ ማቴዎስ 5 1 ኖከ ቤገመሥ ያሱስ በበኽ ጸጋ አ፥ ቤቶኮ ኮቆ ዶላ ቤኢሻ፤ ቤዾዌ ደ መሁል ቾጎማኳ ኮጎማ፤ 2 ቤያጦሽ መገሸሠማ ከማም በከትገሥኳ። 3 ኒያገይል ደ በገምካ ኤቢያገዱካ ከገፉጫ፥ በደከንዥገን ገፋሌያ አል ረባ ካለማም። 4 ኒያገይል ደ ገሳንዛ፥ ከመንዥገሥ ረባ እማም። 5 ኒያገይል ደ በጦከኽ ጸገማ ከገቻ፥ ከምዸብዋ ዳ ኤተ በጦከሥ አረባ ከማም። 6 ኒያገይል ደ ቤዜከኽ ኪለማም ኤከምዳ ዳ ኤተ በኦከሽ አረባ፥ ከምጦ አረባ ኤከምነዋ እማም። 7 ኒያገይል ደ በሌአካይል ከጸጋ፥ ከምሌአይል ረባኳ ከማም። 8 5
ኒያገይል ደ በዪዥካኽ እለማም፥ ከምገሙሥ እማምኳ ረባ። 9 ኒያገይል ደ በደካ መገማ፥ ረባ ከምጦዋ እማም ከኢደማ። 10 ኒያገይል ደ ቢያሙቸካቆ ከፄ ቢደካ ዳ ኤተ በኦከሽ ረባ፥ ከምዳ ገፋሌያ አል ረባ ካለማም። 11 "ኣገ ኻይል ኤከምያ ጸጋ አኻ ከፄም ኤከማሙቹቆ አኻኳ፥ ኤከምቴዉሥ ፄኻ ከጎልጎዛኳ። 12 ኣገ ኻይል ልልኻኳ፥ ከፄ በደካ በና ኤተ ከምዸበኻ ነገፋሌ ረባ በቦቆማ፤ ኤያሥ ኤያ  ቢያሙቸቆንዥገን ደ መዪርጓ ናኻ ነገሲቋ።" 13 ቤከተጽ ያሱስኳ ቤከል፥ "አኻ ሰ አል ኤበ እኔያ፤ ኤከምበፃ ሰ መሜናኸን፥ ካሤ ከሜኑከሣ? ከምኣምብሽ ከጃጻ ከመንዸቾጎን ጸጋ ከምቴሥ፥ ከምጫኼ በናኼ። 14 "አኻ መዪዦጓ አል ኤበ እኔያ፤ ኣኤምካሠኼ ኤዬባ ኤተ በኢካ ኖቆ ዶላ። 15 አኢካንኼ ጸጋ ኤተ ከምጅቆ ጅ ከምጦሥ ኒለንዝ ከቻኼ፤ ከምጦሥ ኖቆ ቱጎ ጅ፥ ከምዪዦጎን ከጸጋ ከደ ቢኢካ ኒል መፃ ና ከኮዎማ። 16 ኤያሥ ኤያ ናትጋሥ መዪዦጓለኻ ነኸ ጸጋ፥ ኤከምገመሠን ጸጋ ገሸል መደዳለኻ፥ ኤከምኹካን ገሂን ከበበኻ ካል ጎዛኳ።" 17 "መኦኸሠኼ በርዎኬ ከመብ ማቶቋ አል ሙሴ ከመትገሣ ካል ደ መዪርጓኼ፤ በርከዎኬሥ አር ከመትቶቆማ፥ አርዎኬንኼ ከመብማኼ። 18 ኸገሻ ከመገሸርሥ ካኻ፤ ካሥ አል ኦከ ከምቴዉዋ እኔያ ከጎዛ፥ ከምቴያኼ ነማቶቋ ና አኸ ሎርጋ ሜተልኼ፤ ከምቴያኼ ካሥ አል ኦከ መርሽ ኤበ እኔያኼ። 19 ካ ጸጋ ኤተ ከምብ ነማቶቋ ነኢዲደማ ና ሜተም፥ ኤተ ከምትገሥ ኤበብካ ከጸጋ፥ ከምዳ ነገፋሌያ አል ረባ ነጸጋ ነኮዎማ ዱዱማ። ጸጋ ኤተ ከምዜኽ ማቶቋ፥ ከምትገሥ መዜኸማለማኳ ከጸጋ፥ ከምዳ ነገፋሌያ አል ረባ በቦቆማ። 20 አራ ከመገሸርሥ ካኻ፥ ኤከምበፃ መዳ መዪዥሣለኻ ነመዪዥሣ አል ደ መትገሥ ማቶቋ አል ሙሴ ካል ደ ፋርስ በቦቆ፥ ከምፈለኸሸኼ መኩኻ ከገፋሌ ረባኼ።" 21 "በኸገሰኮቆንዥገን ኤቢከገሸሥ ከደ ገፀ ቢከከል፥ 'መሻኣቆኼ ጸጋ፥ ኒከኸሥ መኸሣ ከኤተ ከምሾቆ ጸጋ።' 22 አራኸን ከመገሸርሥ ካኻ፤ ኤከማመሥ ጸጋ ከዱዌበማ፥ ኒከኸሥ መኸሣ ነኸ ተምባ አል እሌባ፤ ጸጋ ኤተ ከምከላ ከዱዌበማ 'ጎጠጣ' ኒከኸሥ ነኸ ተምባ አል ጥስ ኤባ፤ ኤከምከላ ከዱዌበማ 'ተሞኳ፥' ኒከኸሥ ከማንጃ አል ግዢ ግዥ። 23 "ኤከምራቆ ደ መኻሉ ኮጎ ሸ ሲላ፥ ኤከማገሳቆ ካም ናሥ ጓ ኤበቱካ እል ዱዌበኡ ካም፥ 24 በፀሽ ደ መኻሉ ናሥ ሸ ሲላ፥ ዻ ኣገዬኽ ከዱዌበኡ፤ ና ነቸቻ ኮሌ፥ ኻን አም ደ መኻሉ። 25 "ኣገ ካኽ ከኤተ ማቸከኻሉ ማኸከኢ ነመዻ ከኸ ተምባ፤ ኤከምበፃ መዳ ኤለአ፥ ከማተገሮቆ አም ከምኻ ከኤተ መኸሣ፥ ከማተገሮቆ ኤተ መኸሣኳ አም ከኤተ መዜስ መፀ ማፉንጫ፤ ከምኩቆ አኳ አም ኪል መፀ ማፉንጫ። 26 ኸገሻ ከመገሸርሥ ካም፥ ካሥ አል ኦከ ከምራሽ በና ኤተ በኢካ ነጸገኡ ኮዎማ፥ ከምፓኣሠኼ ኒል መፀ ማፉንጫ ናኼ።" 27 6
"በኸገሰኮቆንዥገን ኤቢገሸሥ ቢከል፥ 'ማጎርታኣኼ።' 28 አራኸን ከመገሸርሥ ካኻ፤ ጸጋ ኤተ በዪርካ እገፋ ከኸ መአጀባ፥ በካጎርተከንዥገን ኒለማ። 29 ኤከምሥቆ ኸኡ ኤላ ጉንዛ አም ነንዶ ረባ፥ ቼቆ ነጸገኡ ኣምብሽ፤ ከማኣምቧሻ ከጋሉጉቆ ጸገኡ ከማንጃ ካል ግዢ ግዥ፥ ከምገ ካም ኤከማንዢጋኣ ነጸገኡ ጎ ሜተም። 30 ኤከምሥቆ ኤሉ ኤላ ጉንዛ አም ነንዶ ረባ፥ ኣርሥ ኣምብሽ፤ ከምኩ ከጋሉጉቆ ጸገኡ ከማንጃ ካል ግዢ ግዥ፥ ከምገ ካም ኤከማንዢጋኣ ነጸገኡ ጎ ሜተም።" 31 "ቢገሸሠንዥገን ቢከል፥ 'ጸጋ ኤተ ከምሙቸሽ እገፋለማ፥ ነከኽ መቆታ ኤተ በከሙቸከሽ አ።' 32 አራኸን ከመገሸርሥ ካኻ፥ ኤከምበፃ መዳ ከፄ ባጎሲካ እገፋ አ፥ ጸጋ ኤተ ከሙችሽ እገፋለማ በጦካ ኤከማጎሲያን እገፋ አን፤ ኤያሥ ኤያ ጸጋ ኤተ ከምሮቆ እገፋ ኤተ በሙቸከሽ ጉንዘማኳ፥ ኤተ ጎርታ።" 33 "በኸገሰኮቆንዥገን ኤቢከገሸሥ ከደ ገፀ ቢከከል፥ 'መቴያኣሠኼ ገዠገታሉ፤ ዻ ትቶቆ ዳ ኤተ ባከዠገተካ ከኤተኡ።' 34 አራኸን ከመገሸርሥ ካኻ፥ መዠገተኻኼ ሜተል ኤለኣኼ፤ መዠገተኻኼ ከጎዛ ከፄ በደካ ለባበ ረባ፥ 35 መዠገተኻኼ ከኔያ፥ ከፄ በደካ ደ መኢ ቾጓለማ፥ መዠገተኻኼ ከዬሩሳሌም፥ ከፄ በደካ ኤዬባ አል በቦቆ ጥሳ። 36 መዠገታኣኼ ኪልቀኡ፥ ከፄ ከማሃላሽ ነቤቀኡ መጦዋኣ ሜተም ከምፑማ ኤያሥ ኤያ ከመማ። 37 ነገሻለኻኳ 'ኣዬ' መከላ ነድ ኣሥ 'ኣዬ'፥ መከላ 'እምበኣኳ' ነድ ኣሥ 'እምበአ።' ኤተ ከምዳ ነገሻ ነለአ ከገት አል ሴጠና።" 38 "በኸገሰኮቆንዥገን ኤቢገሸሥ ቢከል፥ 'ኒኽ ኤበነ እልኻ እልኻ፥ ኤበነ ቆሳኳ ቆሳ።' 39 አራኸን ከመገሸርሥ ካኻ፤ መንሰኻኼ ኤተ ከማኣጓ መደ ገንሣ ነጸገኻ፤ ኤከምፐሻ ጸጋ ኩሰኡ ኤላ ጉንዛ፥ ኣጎከስ ኩሰኡ አል ኤላ ረኳ። 40 ኤከምተምቦቆ ጸጋ ሜታ አም ከፄ ጅባሉ፥ ተጸከሥ ከጅባሉ ከበቦቆማ ዠከስ። 41 ኤከምተገኽ ጸጋ ሜታ አም ከምከላ፥ 'ዾኳ ነንዶዋ ነመጸለማ፥' ዻ ነመጎ እንዶዋ ነቾጎማ። 42 ኸካ ከኤተ ከምቆና ነጉ፥ መካያከሠኼ ኤተ ከማኣጓ መጎርደማ ነጉኳ።" 43 "በኸገሰኮቆንዥገን ኤቢገሸሥ ቢከል፥ 'ሄሽ ጀንደኡ፥ ኣቸከካኽ ከብታሉኳ።' 44 አራኸን ከመገሸርሥ ካኻ፥ ሄኸሽ ብታለኻ፥ ዴረኸካ ረባ ከደ ባሙቸኮቆ አኻኳ። 45 ኤከምጦኻ አለአ፥ ከምደኻ ኢደ በበኻ አል ጎዛ፤ በፐኮቆ አ ኦካለማ ከጋገንሠ ጸጋ ከጋገሸለማኳ፥ በቸኮቆ ደማለማኳ ከደ መዪዥሣ ከደ መደ ገንሠ ዳኳ። 46 ኤከምሄኸሽ አኽ ኣሥ ደ በሄከሽ አኻ፥ ኣሤ በና ከምዸበኻ? ኤያሥ ኤያኼያኽ በጦካ ጸጋ ደ በሙንፀኮቆ ለማን ፈቃኳ። 47 ኤከምኸኻ አኽ ዳገ ካሥ ጀንደኻ፥ ከመንተርኸኮቆ ነጃጀንዳ ከለኣኽ? ኤያሥ ኤያኼያኽ በጦካ ጸጋ ደ በበፀካ መዳ አል ረባኳ። 48 ከለአ፥ ኤያሥ በደካ በበኻ አል ጎዛ ኤተ መትቶቆማ፥ ደኻ አኽኳ ከደ መትቶቆማ።" 7
ወጌላ ማቴዎስ 6 1 ያሱስ ቤከተጽ እገሻለማ ቤከል፥ "ዜኸኽ ጸገኻ፥ ኤከምበፀኻ መደኻ ጋገሸል ዳ ካሥ ከማትጋሣ ነኸ ጸጋ። ኤከምጦኻ ካሥ ማትጋሣኸን፥ ከምዸበኻኼ በና ኖጎ በበኻ ናል ጎዛኼ። 2 "ካ ኖከ ከምሌኣይል ከደ ዢጋ፥ መፓቆኼ መሌአይላሉ ከኸ ጸጋኼ፤ መደኻኼ ኤያል ደ መትገሥ ጸገማም ነመፀ ገዴራ ነንዶዋኳ፥ ደ በሌአካይል ከደ ዢጋ ኤከምዸብካን መገ ላ ኖጎ ጸጋ። ኸገሻ ከመገሸርሥ ካኻ፥ ቢዸበከንዥገን እማም አለአ በናለማም። 3 አምኸን ኖከ ከምሌኤካይል ከደ ዢጋ፥ መገማኼ ኤሉ ኤላ ረ ዳ ኤተ በኸካ ኤላ ጉንዛኼ። 4 ካ፥ ጦ መሌአይላሉ ከገጸፃ፤ በበኡ ኤተ በገምከሥ ከገ ጸፃኳ፥ ከምኻ በነ መሌአይላሉ ካም።" 5 "ኖከ ከምዴረኻ፥ መደኻኼ ኤያል ደ መትገሥ ጸገማም! ከመትገሥ ጸገማም ከጸጋ፥ ቢሄከሽ መኢቾጓ መዴራ ነመፀ ገዴራ ነሰ ኸ እንዶዋኳ። ኸገሻ ከመገሸርሥ ካኻ፥ ቢዸበከንዥገን እማምኳ በናለማም። 6 ኖከ ከምዴራኣ አምኳ፥ ዻ ኮጎ ከምበፃ ጸጋ መገመሥ አም፥ ዴረካ ከበበኡ ኤተ በኢካ ነገጸፃ፤ ከምኻ በበኡ ኤተ በገምከሥ ከገጸፃኳ፥ በናሉ ካም። 7 "ኖከ ከምዴረኻ አኽ፥ መፈገኸሠኼ እገሻ ኤያል ጸጋ ደ በበፀካ መዳ ካል ረባ፤ ቢኦከሥ እማም ከምገሰኮቆ ረባ ከመፈገሥ እገሻለማም። 8 አኻኸን መጦኻኼ ኤያለማም፤ ባገምኪለንዥገን በበኻ ነኽከምሎቆሠን ዳ ኤተ ከማኣጓ ጸገኻ። 9 "ካ ኤኤለአ ከለኻ ዴረኻ፤ 'አም በበምላ ኤተ ባኢካ ነጎዛ፥ ነዪዣሥ ፄኡ፤ 10 ነዌ ገፋሌያሉ፥ ኤያሥ በደካ ማሄሻሉ ነጎዛ ነድ ነኔያኳ፤ 11 ኼ አም ካይላ ኖካ ነለአ እጋ ኤተ ከማኣጓ ጸገምላ፥ 12 በፀሽ አም ካይላ መሸ ሠማልላ፥ ኤያሥ ቢልበፀከሽ አይልኳ ከደ በሸከሥ ካይላ፥ 13 መኩቆኼ አይላ ከማዻምብ ቁንዛኼ ጻንደኽ ገንሠማ ነጸግላ። [ገፋሌያ መዥጋ ገሂንኳ ካል ግዢ ግዥ ኣሥ አሉ፥ ኣሜን።]"' 14 "ኤከምበፀኸሽ መምፑቆማለማም ከጸጋ፥ ከምበፀሽ በበኻ አል ጎዛኳ መምፑቆማለኻ ካኻ። 15 ኤከምበፀኻ አኽ መበፀኸሽ ከጸጋኸን፥ ከምበፀሸኼ በበኻ አል ጎዛ መምፑቆማለኻ ካኻኼ።" 16 "ኖከ ከምኮዎኾጎኳ፥ መያይልኼ ኸኻ ኤያል ደ መትገሥ ጸገማም፤ በኮከሥ ኸማም ኸ ደ ገሳንዛ፥ ኤከማትጋሠን መኮዎጓለማም ከጸጋ። ኸገሻ ከመገሸርሥ ካኻ፥ ቢዸበከንዥገን እማም በናለማም። 17 አምኸን ኖከ ከምኮዋጓ፥ ደሥ እልቀኡ፥ ኤፍ እልኸኡኳ፥ 18 ኤከምበፃ ማትጋሠን መኮዎጓሉ ነኸ ጸጋ፤ በገምካ በበኡ ኤተ በኢካ ከገጸፃኳ መኮዎጓሉ፤ ከምኻ አ ኤተ በገምከሥ ከገጸፃኳ በና ካም።" 19 ቤከል ያሱስ፥ "ማሙንፀኾቆኼ ደ መጫ ከበነኻ ነኔያ፥ ኖጎ ከምሳ አመጨጫ ከሀዣ፥ ኖከ ከማፂል ገልኳ ከምሎኳንኳ። 20 ኣሙንፀኾቆ ደ መጫ ከበነኻ ነጎዛ ኖጎ ከምበፃ መሳ አመጨጫ ኤያሥ ኤያኳ አሀዣኳ፥ ኖጎ ከምበፃ ማፂል ገልኳ መሎኳንኳ። 8
21 ዳ በርከከለካ ኤለኣኳ፥ ከፄ በኢካ እሉ ናሥ ጎ በኢካ ደ መጫሉ።" 22 "እልኻ መዪዦጎ ጸገጸጋ፤ ኤከምዳ ኸኡ ኻምብደማ፥ ከምዳ ጸገኡኳ ኮዎማ መዪዦጓ። 23 ኤከምዳ ኸኡ መንሰማኸን፥ ከምዳ ጸገኡ ኮዎማኳ መጓ፤ ካ ኤከምዳ አመዪዦጓ ኤተ በኢካ ኒል ጸገኡ መጓ፥ እንዘሥ ከምዳን አመጓ አ በቦቆማ።" 24 ያሱስ ቤከል፥ "ከምፈለሸኼ ጸጋ ሜታ መደዳ ከኤታ ከምበንደኼ፥ ሜታ ከማቸከካኽ፥ ጀንዳ ከምሄሽ፥ ጀንዳ ከምሂንሥ፥ ከምሥ ጀንዳኳ፤ ከምፈለኸሸኼ አኽኳ መሄኸሽ ረባ ከለማናኼ። 25 "ካ ከመገሸርሥ ካኻ፥ መሳንዘኻኼ ከመኢያለኻ ከጸገኻ ከዳ ከኤተ ከምሰኻ [ከኤተ ከምፈኻ]፥ ኤያሥ ኤያኳ ከዳ ኤተ ከምኢሰኸሣ። ከመንተሮቆኼያኽ አመኢያ ነደ መሳ፥ ጸገጸጋኳ ነኣ? 26 ዪርኻኽ መት እል ግዚያ ደ በዘለካ ነጎዛ፤ አዋሸካኼ አጸካኼ አሙንፀኮቆኼ ነኩኼኳ፤ አበበኻ አል ጎዛኸን በከኸካ ደ መሰሳ። ከመንተርኾቆኼያኽ አኽኳ ነመት እል ግዚያ በቦቋኽ? 27 አኢካናኽ ናኻ ጸጋ ሜተል ኤከምሳንዛናኳ፥ ኤተ ከምፈለሽ መተጸከሥ ግዣለማ ከኦካ ከሜታማ? 28 ካሥ በኸከሳንዘካ ከፄ ኣኳ? ዪርኻ አኽ ቦልጃ አል እል ግዚያ ኤያላሥ ኤበፈገካቋ፤ አሌካኼ አጺንፀካኼኳ። 29 ከመገሸርሥ ካኻ፥ ጥስ ሶሎሞን ኤተ ቤጭ በቦቆ ገሂንኳ፥ ኤኢሰሠንኼ ደጎን ኣ ኤነማም ሜታኼ። 30 አኻ ደ መገሚላ ከጀንደ እላ አለአ፥ ኤባንደጎነከሥ አረባ በከኢሰከሥ ግዚያ አል ኸ እኔያ፥ ኤተ ባገምካሥ ናሥ ኦካ አለአ ከምጥጦቆ ማንጃ ከማቱቅኳ፥ ከመንተሮቆኼ በቦቆ ከምኢሰከሠኼ አኻኳኽ? 31 "ከለአ መሳንዘኻኼ አኽኳ ነመከላ፥ 'ኣሥ ከምስላ፥ ኣሥ ከምፍላ፥ ኣሥ ከምኢስልሣኳ?' 32 ከምዸብ አለአ ኮዎማ በከሻምበካ ጸጋ ደ በበፀካ መዳ አል ረባ፤ በበኻ አል ጎዛኸን በገምካ ኤበኣጎካ ጸገኻ ዳ አለአ ኮዎማ። 33 ሲኾቆ አኽኳ ራቆኸሥ መኦሻ አል ረባ ከዳ ኤተ በኣጎካ አ ኖጎኻ፤ ከምተጸካሥ ካኻ ዳ ኤተ በኣጎካ ጸገኻ ኮዎማኳ። 34 መሳንዘኻኼ ካል ማቱቆኳ፤ በሳንዘካ ኦካ አል ማቱቆ ከጺማ፤ ከምትተካ አማፉንጮቋ አል ኦካ ሜተምኳ ከኦከማ።" ወጌላ ማቴዎስ 7 1 ቤከተጽ ያሱስ ቤከል፥ "ኤከምበፃን አረባ መራ ካኻ፥ መርኻኼ ከጸጋኼ። 2 ካሥ ኤተ በኸከርካ አኽ ከጸጋ፥ ከምኸርካ ረባኳ ካኻ፤ ኣሥ ዳ ኤተ በኸከዻምበካ አኽ ጸጋ፥ ከምዻምበካ አረባኳ አኻ። 3 ካሤ ባከዪርካ ሱብራ አል እል ኸ ዱዌበኡዋ? ኣገምከሠኼ ሙችና ኤተ በኢካ ኒል ኸኡዋኽ? 4 ናከምገመሠን ሙችና ኤተ በኢካ ኒል ኸኡ፥ ኤያላሥ ባከከለካን አም ከዱዌበኡ 'ቼርሥ ሱብራ ኤተ በኢካ ኒል ኸኡዋ?' ገመሥ፥ በኢካን ሙችና ኒል ኸኡ። 5 አም ኤተ መሾጓ አለአ፤ ሲቆ መቼሥ ሙችና ኒል ኸኡ፥ ነለአ ነቸቻ ከምገማሥ 9
ዝንዜን፥ ከምፈላሽ መቼሥ ሱብራ ኒል ኸ ዱዌበኡኳ። 6 "መኸኻኼ መዪዥሥ ዳ ከቆዋ፥ ከማገሉዌኽ እማም ከመቀዋ አኻ፤ መኣምብኸሸኼ ሚንዛለኻኳ ነኸ ኤሉጓ፥ ከመንተብዋ እማምኳ።" 7 "ሎቆኸሥ ከምኹዋ ካኻ፥ ኣኣጎኻ ከምዸበኻ፥ ኦቸኸሥ ግሰ መፃ ከምኮራስ ካኻ። 8 ኤተ ከምሎቆሥ ኮዎማ ከምሮቆ፥ ኤተ ከማኣጓኳ ከምዸባ፥ ከምኮርካስ ከኤተ ከምኦቸሥ ግሰ መፃኳ። 9 አኢካናኽ ናኻ ጸጋ ኤከምቆና አዱማ እጋ፥ ኤተ ከምኸካ ግሻ? 10 ኤያሥ ኤያኳ ኤከምቆና አዱማ ዉ፥ ከምኸካ ሆላኽ? 11 አኻ መኸከድ ገንሠማ፥ በኸገምከሽ መኸ ገሸል ዳ ከኢዳለኻ፤ በበኻ አል ጎዛኳ እንዘሥ ከመንተሮቆ ከምኸካ ጋገሸል ዳ ከደ በሎቆከሥ አ። 12 "ዳ ኮዎማ ኤተ በኸሄከሽ አኽ ኤከምጦዋ ጸጋ ካኻ፥ ጦኸካ አኽኳ ከማም ኤያሥ ኤያ፤ ዳ ኤተ በትገከሥ አማቶቋ አል ሙሴ ከደ መዪርጓኳ፥ ኣሥ አለአ።" 13 "ኩኻ ነማጥፂል ተከላ፤ ተከላ ኤተ በርኮቆ ኪል መቴያ በቢለማ፥ እንዶማኳ መፈጊለማ፤ ጸጋ ደ በዾካናኳ ኤማንጀማ። 14 ተከላ ኤተ በርኮቆ ኮጎ መኢያ ማጥፂለማ፥ እንዶማኳ መሃሊለማ፤ ጸጋ ደ በዸበካ አ ዱፀን።" 15 ያሱስ ቤከል፥ "ዜኸኽ ጸገኻ ነደ መዪርጓ ከጎልጎዛ፤ ከምኩዌሥ እማም ጃጃ ከምኢሱዌሥ ቤ ጃጃኳ ከምዎዉኬ ኮጎኻ፤ ኒለማምኸን ደ መሦ ማ ኤዬላዉዋ። 16 ከማገመኸኪል እማም ከኸ መደዳለማም፤ ካፈላሻኽ መሆቆ ኸ ባጉዋ ነኽኻ፥ ኸ ቦዋኳ ነበፖዋ? 17 ኤያሥ ኤያኳ በረካ ገሸል ጃ ኻ ገሸለማ፥ በረካ ገንሠ ጃኳ ኻ ገንሠማ። 18 ከምፈለሸኼ ገሸል ጃ መረ ኻ ገንሠማ፥ ገንሠ ጃኳ መረ ኻ ገሸለማ። 19 ጃ ኤተ ከምበፃ መረ ኻ ገሸለማ ኮዎማ፥ ከምራሽ ከምጦዉዋ ከማንጃ። 20 ካ ከማገመኸኪል እማም ከኸ መደዳለማም።" 21 ቤከተጽ ያሱስ ቤከል፥ "ኤተ ከምኩ ከገፋሌ ረባ ኣሥ ኤተ ከምጦዋ መኦሻ አል ባብ አል ጎዛ፥ ከምኩኼ አደ ከምከላ ካራ 'ኤተም፥ ኤተም' ኮዎማኼ። 22 ኖከ መኸሣ ከምከላ ኤማንጀ ጸጋ ካራ፥ 'ኤተም ኤተም! ኢልገሸካንኼ አይል ከፄኡ መዪርጓኽ? ኢለምፖኮቆንኼ ከፄኡ ጋገንሠ ሙሳኽ? ኢልደካንኼ ከፄኡኳ ዳ አል ገተምዛኽ?' 23 ከምከለራ አርኳ ኖካ ና ከማም፥ 'አርገምካኼ አኻ ሜተልኼ፥ ፐኸሥ ነኸም፥ አኻ ደ መምፑቆ ማቶቋ አል ረባ።"' 24 "ካ ጸጋ ኤተ በካጦኪል ፄ ከገሻለም በጦካን ኤያሥ አለአ ኮዎማ፥ ኤጸጋ ኤተ መገመኻ ኤተ በደኮቆ ሸ መፃለማ ነግሻ። 25 በቸካ ደማ፥ በለጎደካ ኣያ፥ ባሸካ ዙባኳ በትርከሥ መፃ፤ ኣቼካሸንኼ መፃ አኳ፥ ከፄ በኮካሸንዥገን ሸማ ነግሻ። 26 ጸጋ ኤተ በካጦኪል ፄ ከገሻለም በበፀካን መዳ ኮዎማኳ፥ ኤጸጋ ተሞ ኤተ ናኮሽ መፃለማ ነሳሰማ። 27 በቸካ ደማ፥ በለጎደካ ኣያ፥ ባሸካ ዙባኳ በትርከሥ መፃ፤ በቼካሽ መፃ አኳ፥ በደካ መቼሸማኳ ሰ ሜተል።" 28 ኤቤርሽ ያሱስ እገሻለማ አ፥ ቤተምዞቆ መትገሠማለማ እል ጸጋ፥ 29 ከፄ ቤትገሥ ከገፋሌያ፥ ኤትገሠንኼ ኤያል ደ 10
መትገሥ ማቶቋ አል ሙሴኼ። ወጌላ ማቴዎስ 8 1 ኖከ ቤብቴ ያሱስ ኖቆ ዶላ፥ ቤሁል ቾጎ በበኽ ጸጋ አ። 2 ኖካ ና መዣ ሜታ ኤተ ቤምጸለቀሥ አገንሠ መዹማ ቤዌ ኮጎማ፥ ቤፋት ነታሰማ ቤከከል፥ "ኤተም፥ ኤከምሄያሻ ከምፈላሽ መዪዥሥ አራ።" 3 ያሱስ ቤኸሽ ኤለማ ቤዻቆሥ አ ቤከከል፥ "በርሄከሻ፥ ዪዣሥ።" ቤዪዥሥ ጸገማኳ ናሥ ኦካ ና ነገንሠ መዹማ ና። 4 ያሱስኳ ቤከከል፥ "ገመሸን እልቀኡ፥ መገሻሠኼ አለአ ከጸጋ ሜተልኼ። ዻ ፈላ፥ ትገሥ ጸገኡ ከምጥስ መፀ ገዴራ፤ ኤያሥ ቤገሸሥ ሙሴኳ፥ ኻ ደ መኻሉ ከመዪዣሣሉ። ናትጋሥ መዪዣሣሉኳ ከጸጋ ኮዎማ።" 5 ኖከ ቤኩ ያሱስ ከኤዬበ ቅፍርናሆም፥ ቤዌ ናል ደ ሮማ ጥስ ለጋዪዳ አል ግቸማ ማቁስ ሜተም ኮጎማ ቤከዴር፥ ቤከከል፤ 6 "ኤተም፥ ዎደለም በሸካ ጋቸቸ ጸገማ ጎ ሜተም በኢካ ነመዥጋ ነመፃ፥ ባፉንጨካቆ በቦቆኳ።" 7 ቤከከል ያሱስኳ፥ "ከምዎሬ ከምብደሮቆ አ።" 8 ቤኮሎቆ ጥስ ግቸማ ማቁስ አኳ ቤከከል፥ "ኤተም፥ አራ ጸጋ ኤተ በርደካ ከምኩኣ ከመፃለማኼ። እገሼሥ ኣሥ እገሻ ሜታ፥ ከምብዳ ዎደለምኳ። 9 በርጨካ አርኳ ጸጋ ኤተ በ ተኮቆ አራ፥ ቢኢካ ለጋዪዳ ደ በገሰኮቆ ካራኳ፤ ኤከምከለራ ከሜተም 'ዻ' ከምዻ፥ ኤከምከለራ ከጀንዳ 'ዌ' ከምዌ፥ ኤከምከለራ ከዎደለም 'ጦ ዳ አለአ' ከምጦዋ።" 10 ኤቤገሶቆ ያሱስ አለአ ቤሰሥ እለማ፥ ቤከል ከደ ቤኢ ነቾጎማኳ፥ "ኸገሻ ከምከለራ ካኻ፥ አርገምከሠንኼ ነኤበ እስራኤል ኖጎ ጸጋ ሜተል በቦቆ መገሚላ ኤለኣኼ። 11 ከመገሸርሥ ካኻ፥ ከምዌ አበበኽ ጸጋ ነምፐ ኦካ ከንዶ መልም ኦካኳ፥ ከምኢዩሽ ከመሰሳ ነገፋሌ ረባ ከኣብራሃም፥ ከእስያቅ ከያይቆብኳ። 12 ከደ በከማገሥ አመኮል ገፋሌ ረባኸን፥ ከምኣምብዋሽ ኪል መጓ ካል ጃጻ፤ ነጓ ከምእሱዋ ጸጋ ከማቀቀዊል ቆሰማምኳ።" 13 ቤከከል ያሱስ ከጥስ ለጋዪዳ አል ግቸማ ማቁስ፥ "ዻ ነድ ካም ኤያሥ ባገምኪላ።" ቤብድ ዎደለማኳ ናሥ ኦካ ና። 14 ኖከ ቤኩ ያሱስ ከመፀ ጴጥሮስ፥ ቤገመሥ እሸ ጴጥሮስ ኤቤዥግ ከመንሰ ጎከሣ። 15 ቤዻቆሥ አኳ ኤለማ፤ ቤበፀሽ ጎከሣ አ፥ ቤፈርሥ ቤከድ ዳኳ። 16 ነሸጋዥጋ ና ቢሬቆ በበኽ ጸጋ ደ ቤንዻቆ አገንሠ ሙሳ ኮጎ ያሱስ፤ ቤምፖቆ አኳ ጋገንሠ ሙሳ ከሳ ሜተም፥ ቤምብዶቆ ደ ቤንሳሣ ኮዎማኳ። 17 ዳ ኤተ ቤከድ አለኣኳ፥ ኤከምትታቆን ዳ ኤተ ቤገሸሥ ኢሳያስ ኤተ መዪርጓ፥ ቤከል፥ "በቼከሥ አ ጋምቦሎኳ ከጸገማ፥ በጹርካ መንሰማሎኳኳ።" 18 ኖከ ቤገመሥ ያሱስ ኤቤያንዲቆ አበበኽ ጸጋ አ፥ ቤገሸሥ ከደ መሁል ቾጎማ፥ ኤከማንደሩዋን ከጋንደር ኣያ። 19 ኤተ መትገሥ ማቶቋ አል ሙሴ ሜታ ቤፔሥ ኮጎማ ቤከከል፥ "ኤተ መትገሠማ፥ ከምሁለር 11
ቾጎ አም ካሥ ጎ ከምዻኣ።" 20 ቤኮሎቆ ያሱስኳ ቤከከል፥ "ያምብዣ በጨካ ሆዋ፥ በጨካ አመት እል ግዚያኳ ጮቆማ፤ ዱ በናደማኸን አጨካኼ ጎ ከማገጨሮቆ እልቆማኼ።" 21 ነደ መሁል ቾጎ ያሱስ ቤከከል ጸጋ ጀንዳ ሜታ፥ "ኤተም፥ ዠስ አራ ኤከምዻ ሲሬቆ መሃንዦቆ ባባ።" 22 ቤከከል ያሱስኸን፥ "ሁሌ ቾጎ አራ፤ በፀሽ ደ በሸሸካ፥ ኒያሃንዦቆ አደ በሸሸካ መሻለማም።" 23 ያሱስ ቤቶኮሥ ለማዲያ፥ ቢዾ ደ መሁል ቾጎማኳ ነቾጎማ። 24 ቤያሽ መዥግ ኤጎሌኳ ታፕ ኖቆ ኣያ፤ ቤዽ ከማልምቆ አመመኽ ኣያኳ ለማዲያ፤ ያሱስኸን ቤታሽ ኸ መዥጋ። 25 ቢችርሽ አደ መሁል ቾጓ ኮጎማ ቢበኖቆ ቢከል፥ "ኤትላ፥ ዻቆ ኤል አይላ፥ ቢልዸካ ከከሪላ።" 26 ቤከል አኳ ከማም፥ "አኻ ደ መገሚላ ከጀንደ እላ አለአ፤ ካሤ በኸከጤካ?" ቤፈርሥ ናሥ ኦካ ና፥ ቤሉገሥ ዙባ ከኤያያ፥ ቤድ አበቦቆ መጺጓኳ። 27 ቤሰሥ እል ጸጋ ከገተምዛ ቢከል፥ "ኣሤ ሾከ ጸጋ አለአ? በገሰኪልስ ዙባ ከኤያያ።" 28 ያሱስ ቤያንደሪል ኤያያ አል ገሊላ ቤዌ ከኤበ ገርጌስ። ቢያኽ ነጓ ከጸጋ እምበንድ ደ ቤንዻቆሥ አጋገንሠ ሙሳ፥ ቢፔሥ ነሸ ቆዳ መሻ፤ ከፄ ቢድ እማምኳ ደ ጋጤቋ፥ ኤፈለሸኼ አጸጋ ሜታ ማትሻ ነንዶዋ ና። 29 ቢሉግ እማምኳ ናሥ ኦካ ና ቢከል፥ "አም ዱ ረባ፥ ኣሤ ባጨካ ነጸገምላ? ነከማርቻዬቆን ኦከማ ኣዎኬ አም ከማፉንጮቆ አይላኽ?" 30 ቤሃታሥ ኖጎማምኳ ዱፀን፥ ጎ ቤሸል አበበኽ ኤሉጓ። 31 ቤሎቆሥ ጋገንሠ ሙሳ አኳ ቢከል፥ "ኤከምፓቆ አይላ፥ ትግ አይላ ኪል በበኽ ኤሉጓ ካ።" 32 ኤቤከከል አኳ "ዸኻ" ከማም፥ ቢፐሥ ነችዳ ና ቢኩ ኪል ኤሉጓ ካ፤ ናሥ ኦካ ና ቤያለሉ በበኽ ኤሉጓ አ ኬያኮዎማ ነብቃ፥ ቤንሺርብ ኪል ትል ኣያ። 33 ቤያምቤ ደ መሸል ኤሉጓኳ ቢኩ ኪል ኤዬባ ቢያቲስ ዳ ኮዎማ፤ ቢገሸሥ ዳ ኤተ ቤዶጓ ከፄ ደ ቤንዻቆሥ አጋገንሠ ሙሳኳ። 34 ና ነቸቻ ቢፐሥ ጸጋ አል ኤዬባ አ ኮዎማ ከመገመሥ ያሱስ፤ ኤቢገመሥ አኳ፥ ቢከዴር ኤከምበፀሸን ኤበማም ከምዻን። ወጌላ ማቴዎስ 9 1 ያሱስ ቤቶኮሥ ለማዲያ ቤካንደር ኤያያ ቤዌ ከኤዬበማ። 2 ኖካ ና ቢጹሬ ችዳ ሜታ ጸጋ ኤተ ቤሽ አጋቸቸ ጸገማ ቤዥግ ነንተላ፥ ቢሬቆ ኮጎማ። ኖከ ቤገመሥ ያሱስኳ መገሚላለማም፥ ቤከከል ከመዣ ኤተ ቤሽ አጋቸቸ ጸገማ፥ "ዱዋለም እንዥጋሥ፤ ባምበፀካሸንዥገን ገንሣሉ ካም።" 3 ካ ቢከል ነደ መትገሥ ማቶቋ አል ሙሴ ሜታ ሜታ ኣሥ እልኸማም፥ "ጸጋ አለአ በ ካ ረባ።" 4 ያሱስኸን ቤያ ገሚል ዳ ቢሳንዘሥ እማም ቤከል፥ "ካሤ በኸከሳንዘከሥ አኽ ኒልኻ ገንሠማ? 5 አባሲቆ ከምፐፐላ፥ መከላ 'ገንሣሉ ባምበፀካሽ ካማኽ፥' በላ አመከላ 'ፈርሥ ዻ?' 6 ኣምባለኸሥ ኤበጨካ ዱ በናደማ 12
ገፋሌያ ከምበፀሽ ገንሣ ነኤባ ናል እኔያ፤" ቤከከል ከመዣ ኤተ ቤሽ አጋቸቸ ጸገማኳ፥ "ፈርሥ፥ ሮቆ እንተላሉ፥ ዉካ ከመፀኡ!" 7 ቤፈርሥ መዣ አኳ፥ ቤዉ ከመፃለማ። 8 ኤቢገመሥ ጸጋ አለአ ቢተምዝ፥ ቢከኽ መገ ላ ከረባ ከኤተ በኸካ ሾከ ገፋሌያ አለአ ከጸጋ። 9 ኤቤፈርሥ ያሱስ ቤተር ነጓ፥ ቤገመሥ ጸጋ ሜታ ኤተ ቢኦ ማቴዎስ ኤቤኢ ነመኢሻ ነፈቃ፤ ቤከከል "ሁሌ ቾጎ አራ።" ቤፈርሥ ማቴዎስኳ፥ ቤሁል ቾጎ አ። 10 ና ነቸቻ ኤቤኢሽ ያሱስ ነመፀ መዣ ና ከመሰሳ፥ ቤዌ በበኽ ደ ፈቃ ከደ ገንሣ ኤማንጀማ፤ ቢማኢሽ እማምኳ ከመሰሳ ከያሱስ ከደ መሁል ቾጎማኳ። 11 ኤቢገመሥ ደ ፋርስ አለአ፥ ቢከከል ከደ መሁል ቾጎማ፥ "ካሤ በከሰኮጎ ኤተ መትገሠማለኻ ከደ ፈቃ ከደ ገንሣኳ?" 12 ኖከ ቤገሶቆ ያሱስኳ አለአ ቤከል፥ "ደ በኣጎካ ኤተ ቢያ አደ መዹሣ፥ አኣጎካኼ አኻምብድ ጸጋ ኤተ ጺያኼ። 13 ኤተ በከለካ እገሸ ረባ፥ 'በራኣጎካ ኤከምሌአይል ጸጋ ከጸጋ፥ አራኣጎካኼ ኤከምሸኾቆ ለማና ካራኼ' ኤበደካ ኣሤ፥ ዻ ኣምባለኼሥ፤ ዳ በርኮኬሥ አር፥ ከመኦ ደ ገንሣ፥ ከመኦ ደ መዪዥሣኼ።" 14 ነለአ ነቸቻ ቢዌ ደ መሁል ቾጎ ኤተ መጩጾቆማ ዮሃንስ ኮጎ ያሱስ ቢሎቆሥ ቢከል፥ "አይላ ከደ ፋርስ ቢልኮዎኮጓ፥ ካሤ በከበፀካ መኮዎጎ ደ መሁል ቾገኡኳ?" 15 ቤኮሎቆ ያሱስኳ ቤከል፥ "ከምሳንዙዋኽ አደ ዴዋና መከኢ አርኸ ጋኺንጃ ኖጎማማ? ከምዌ ኦከማ ኖከ ከምቼዉሥ ርኸ ጋኺንጃ ኖጎማም፥ ኖካ ና ከምኮዉጎ። 16 "አኢካንኼ ጸጋ ኤተ በካቹምኪል ኣ ኽኻ ከገደገናኼ፤ ኤከምጦዋ ኤያ፥ ከምጹርታ ኣ ኽኻ ነገደገና፥ ከምተርሥ መጹርተማኳ አል ገሲቋ። 17 ኤያሥ ኤያኳ ኢጸፀከኸኼ ኬ ኽኻ ነመሌኤኽ ኮጋኼ፤ ኤከምጦዉዋ አለአ ከምጼቃ ኮጋ አ፥ ከማርካ ኬያ ከምቴያ ኮጋኳ፤ ከምጸፁኽ ኬ ኽኻ ነኮገ ኽኻ፥ ካጹራ ኬያኳ ከኮጋ።" 18 መከኢ ያሱስ ነመገሸሥ አለአ ከማም፥ ቤዌ ጥስ መፀ ገሙንፃ አል ዶጎ ዪሁዳ ሜታ ኮጎማ ቤፋት ነታሰ ያሱስ ቤከል፥ "በሸከንዥገን ዱዋለም ዚያለአ፥ ዌ ጦሠን ኤሉ ነጸገማ፥ ከምብዳ አኳ።" 19 ቤፈርሥ ያሱስኳ ከደ መሁል ቾጎማ፥ ቤዽ ነቾጎ መዣ ና። 20 ኖካ ና ቤዌ ከንዶ ቸቸ ያሱስ እገፋ ሜተም ኤተ ቤያፉንጫቆ ከመንተ መሃለማ ግዣ አሤር ኖቆማ እምበንድ፥ ቤደሥ ቆስ ኣ ያሱስ። 21 ዳ ቤከጦ ኤለኣኳ፥ ከፄ ቤሳንዘሥ ኒለማ ቤከል፥ "ኤከምደርሥ ኣሥ ኣለማ፥ ከምብደራ።" 22 ቤያገሌኽ ያሱስኳ ቤገመሥ አ ቤከከል፥ "ዱዋለም እንዥጋሥ፥ በብደኮቆንዥገን አመገሚላሉ አም።" ቤብድ እገፋ አኳ ናሥ ኦካ ና። 23 ና ነቸቻ፥ ኖከ ቤኩ ያሱስ ከመፀ ጥስ መፀ ገሙንፃ አል ዶጎ ዪሁዳ፥ ቤገመሥ ጸጋ ደ መእሰ ለብሩጅ ገሳንዛ ከደ ቤእስ ገዱዋኳ፥ ቤከከል፥ 24 "ፐኸሥ ነገአ፥ ነመዥጋ በኢካ፥ አሸካንኼ እገፈ ዱዋ አለኣኼ።" ቢሎሥ እማምኳ። 25 ኤያሥ ቢብቆቆ ጸጋ ከጃጻ፥ ቤኩ ያሱስ ኮጎ ቤዥግ ዱዋ፤ ቤዻቆ 13
ኤለማ፥ ቤፈርሥ ዱዋኳ። 26 ቤያገሳቆ እገሸማኳ ነኤባ ና ነኮዎማ። 27 ኤቤፈርሥ ያሱስ ቤተር ነጓ፥ ቤሁል ቾጎ ፐሻ እምበንድ አ ቢሉግ ቢከል፥ "አም ዱ ዳዊት፥ ሌአይል ካይላ!" 28 ኖከ ቤኩ ያሱስ ከመፃ፥ ቢችድሽ ፐሻ እምበንድ አ ኮጎማ። ቤከከል ያሱስኳ ከማም፥ "አኸገምኪላኽ ኤከምፈለርሽ መብዶቆ አኻ?" ቢኮሎቆ እማምኳ ቢከል፥ "ኣዬ ኤትላ፥ ቢልገምኪላ።" 29 ነለአ ነቸቻ ቤዻቆሥ ያሱስ እልኸማም ቤከል፥ "ነድ ካኻ ኤያሥ መገሚላለኻ።" 30 ቤያኮራስ ኸማምኳ። ቤጻንዶቆ ያሱስ እማም ቤከከል፥ "አዪርኸካ፥ መገሶቆዳኼ ጸጋ ሜተልኼ።" 31 እማምኸን ኤያሥ ቢፐሥ ነጓ፥ ቢያቲስ ፄማ ነኮዎ ኤባ ና። 32 ኖከ ቤፐሥ ጸጋ ደ ቤያኮራስ ኸማም አ ቢዻ፥ ቢሬቆ ችዳ ጀንዳ ገድቃ ኤተ ቤዻቆ አገንሠ ሙሳ ኮጎ ያሱስ። 33 ኤቤፖቆ ያሱስኳ ገንሠ ሙሳ አ ነጸገማ፥ ቤገሽ ገድቃ አ። ቤሰሥ እል ጸጋኳ ቢከል፥ "ኣገምካሠንኼ ሾከ አለአ ነኤበ እስራኤል ሜታ ኤለኣኼ።" 34 ቢከል ደ ፋርስኸን፥ "ከመዥግ ጥስ ገንሠ ሙሳ በከምፐኮቆ ጋገንሠ ሙሳ።" 35 ያሱስ ቤያንዲ ነኤዬባ ነኮዎማ ኒል ኤባኳ። ቤትገሥ ኒል መፀ ገዴራ አል ዶጎ ዪሁዳ፥ ቤያቲስ ሰ ማገ ላ አል መዌ ገፋሌ ረባ። ቤምብዶቆ ጸጋ ደ መንሰሣ ከምዹማ ኮዎማ። 36 ኖከ ቤገመሥ ያሱስ ኤማንጀ ጸጋ አ፥ ቤከሌአይል ከፄ ቢድ ኤያል ጃጃ ደ ባንዢገካ ኤተ መሸለማ ቢያፉንጫቆኳ፤ ቤከሌአይል ከማምኳ። 37 ቤከከል ከደ መሁል ቾጎማ፥ "ጋትጋ በበኸማ፥ ደ ማሙንፆቆማኸን ዱፀን። 38 ካ ሎቆኸሥ ኤተ ጋትጋ፥ ኤከምትጌን ደ ማሙንፆቆ ጋትጋ።" ወጌላ ማቴዎስ 10 1 ያሱስ ቤኦ ደ መሁል ቾጎማ አሤር ኖቆማ እምበንድ ኮጎማ፥ ቤከኽ ገፋሌያ ኤከመምፑቆን ጋገንሠ ሙሳ፥ ኤከመምብዱቆን መንሰሣ ከምዹማ ኮዎማኳ። 2 ፄ ሰ ገትጋ አሤር ኖቆማ እምበንድ አኳ አለአ፤ አል ገሲቋ ሲሞን ኤተ ቢከል ጴጥሮስ ቢካንዠሥ ፄያ፥ ከኣንድራስ ዱዌበ ጴጥሮስ፥ ያይቆብ ዱ ዘበዴዎስ ከዮሃንስ ዱዌበ ያይቆብ፤ 3 ፍልጶስ፥ ባርቶለሜዎስ፥ ቶማስ፥ ማቴዎስ ኤተ መታኣ ፈቃ፥ ያይቆብ ዱ አልፌዎስ፥ ታዴዎስ፥ 4 ኤተ ማቆራ ከኤበማ ሲሞን፥ ኤያሥ ኤያኳ ዪሁዳ አስቆርቱ ኤተ ቤያተገሮቆ ያሱስ ቤኻ። 5 እማም አሤር ኖቆማ እምበንድ አለአ፥ ቤትግ ያሱስ ቤገሸሥ ከማም ቤከል፥ "መኮለኸኸኼ ነንዶዋ ኤተ ከምሮቆ አኻ ኮጎ ጸጋ ደ በበፀካ መዳ ሾከ ዪሁዳ፤ መኩኻኼ ኪል ኤዬበ ደ ሰማሪያኳ። 6 ነከምደን ከጓ ፥ ዸኻ ኮጎ ጸጋ አል እስራኤል ደ በንቴካኽ ኤያል ጃጃ ነንዶዋ። 7 ዻ ቲኸስ፥ ከለኻ፥ 'ባርቸካዬቆንዥገን ገፋሌ ረባ።' 8 መብደኾቆ ደ መንሰሣ፥ ፈርኾቆ ዳ በሸሸካኳ፥ ዪዥኸሥ ደ በምጸለቀከሥ ገንሠ መዹማ፥ ፐኾቆ ጋገንሠ ሙሳኳ። በኸርኮቆ በላ መኸኻን 14
በና፥ ኸኻ አኽኳ በላ መርኾቆን በና። 9 ኖከ ከምዸኻኳ፥ መኩተኾቆኼ ኣያ፥ ለማና ኢደ ኸ ሶኳ። 10 መጹረኻኼ ነንዶዋ ዠገዳ፥ ጅባ እምበንድ፥ ቻፓ ዘጎላኳ፤ ከምደካ ከኤተ መደዳ አመዸብ ዳ ኤተ በኣጎካ ጸገማ። 11 ኖከ ከምደኻሽ ከኤዬባ ኤያሥ ኤያ ኪል ኤባኳ፥ ኣኣጎኻ ጸጋ ኤተ ከምሄሽ አኻ፤ ካሥ አል ኦከ ከምፐኸሥ ነጓ፥ ኢኸሽ ናሥ ጓ። 12 ኤከምኩኻ ከመፃ ካ፥ ኸኻ ዳገ። 13 ኤከምሄዉሽ አደ መፃ አ አኻ፥ ነኢ መገማለኻ ኖጎማም፤ ኤከምበፁዋ መሄሽ አኻኸን፥ ነኮሌ መገማለኻ ካኻ። 14 ኤከምበፁዋ መሄዉሽ አኻ መገሱቆ እገሻለኻኳ፥ ፐኸሥ ነጓ፤ ከመትገሥ ኤከምዌ አመኸሣ አል ረባ ነጸገማም፥ ከንተኸሥ ርራ አል ኤባ አ ነቾጎኻ። 15 ኸገሻ ከመገሸርሥ ካኻ፥ ነጸጋ ናል ኤዬባ ና በቦቆ ከምሌአይል ረባ ኖከ መኸሣ ከዶጎ ሶዶም ከዶጎ ጎሞራኳ።" 16 ቤከተጽ ያሱስ ቤከል፥ "ዪርኻ አኽ፥ ከምትገራ አኻ ኤያል ጃጃ ኪል ዬላዉዋ፤ ካ ደኻ መዥግ እልኸማ ኤያል ሆላ፥ መሌእለማ ኤያል ዬርኩንዳኳ። 17 ዜኸኽ ጸገኻ ነጸጋ፥ ከፄ ከማተገሩቆ አኻ ከመኸሣ፥ ከምኦቹዋ አኻ ነመፀ ገሙንፀ ዶጎ ዪሁዳኳ። 18 ከፄም ከምሩቆ አኻ ከኸ እምጥሳ ከጅኤለ ጥሳኳ፤ ከምደካ አለአ ኤከምደኻን ኸገሻ ካራ ኖጎማም፥ ኖጎ ጸጋ ደ በበፀካ መዳ አል ረባኳ። 19 ኤከማተገሩቆ አኻ ከመኸሣ፥ መሳንዘኻኼ ከዳ ኤተ ከመገሸኸሥ ኤከመገሸኸካኳ፤ ናሥ ኦካ ና ከማኻሽ ካኻ ዳ ኤተ በኢካ አመገሸሠማ ካኻ። 20 አገፉጫ አል በበኻ ከመገሻ ኒልኻ፥ አኻኼ ከመገሻኼ። 21 "ከማተገሮቆ ዱዋ ዱዌበማ ከመሻ፥ በበማኳ ዱማ፤ ከማምብቱዋ ኢዳኳ ከዶጎ ኤበማ፥ ከማተገሩቆ ዶጎ ኤበማምኳ ከመሻ። 22 ከፄም ከማቸከካኽ ጸጋ ኮዎማ ካኻ። ኤተ ከምቀሞቆ ካሥ አል መርሸማኳ፥ ከምገርዘኽ ረባ ነገንሠማ ነለአ ከምኢያኳ። 23 ኤከማሙቹቆ አኻ ኒል ኤዬባ ነሜተም፥ ዱጉኻ ከኤዬባ ከጀንዳ፤ ኸገሻ ከመገሸርሥ ካኻ፥ ካሥ አል ኦከ ከምዌ ዱ በናደማ፥ ካኾቆኼ ኤዬባ አል እስራኤል ኮዎማኼ። 24 "ኤተ ቢከትገከሣ አንተርኮቆኼ ኤተ መትገሠማኼ፤ አንተርኮቆኼ ዎደኳ ኤተማኼ። 25 ከምትተካ ከኤተ ቢከትገከሣ አመዳ ኤያል ኤተ መትገሠማለማ፥ ከኤተ መደዳኳ መዳ ኤያል ኤተማ፤ ኤቢኦካ ኤተ መፃ 'በኤልዘብል፥' እንዘሥ በቦቆ ከማንዡከሠነ ገንሠ ፄያ ከደ መፃለማኳ።" 26 ያሱስ ቤከል፥ "መጤኸካኼ ከጸጋ፤ ከማትጋሥ ዳ ኤተ ባጉንደካቆ ኮዎማ፥ ከማገማይል ዳ ኤተ ባጸፀካቋኳ። 27 ዳ ኤተ ከመገሸርሥ ካኻ ኒል መጓ እገሸኸሥ ኒል ኦካ፤ ዳ ኤተ ከምገሰኾቆ ከጋሰሰካኳ፥ ኣቲኸስ ኖቆ ተኩሳ። 28 መጤኸካኼ ከደ በሸኮቆ በጨ ጸጋ፥ በሃለከሸን መሾቆ ፉሣ፤ ነከምደን ኤለአ፥ ጤኸካ ከኤተ ከምፈለሽ መቴሥ ፉሣ ከበጫ ነማንጃ አል ግዢ ግዥ። 29 ኢያኮደካቆኼያኽ ኤሲሲያ እምበንድ ከኢደ ኸ ሶ ሜታማ? ናሥ እማም ና ሜተም ኤከምበፃ መዳ ማሄሻ አል በበኻ አል ጎዛ፥ ከምብታኼ ከኔያኼ። 30 15
አኻኸን በንዘ ካኸንዥገን ቤቆኻ ኮዎማ። 31 ከለኣኳ መጤኻኼ፤ በኸጨካ አኻኳ በቦቆ በና ነበበኽ ኤሲሲያ።" 32 ቤከተጽ ያሱስ ቤከል፥ "ኤተ ከምትገሥ ነኸ ጸጋ ኤበደካ ከኤተ መሁል ቾጎም፥ ከምትገርሥ አርኳ ነኸ ባብ ናል ጎዛ ኤበደካ አ ከኤተ መሁል ቾጎም። 33 ኤተ ከምሽጣ አራ ነኸ ጸጋኳ፥ ከምሽጠራ አርኳ አ ነኸ ባብ ናል ጎዛ።" 34 ቤከተጽ ያሱስ ቤከል፥ "መኦኸሠኼ በርዎኬ ከኤባ ካል እኔያ ከመሬቆ መጺጓኼ፤ ዳ በርከዎኬሥ አር ከኤባ ካል እኔያ፥ በላ መዳን ከመሬቆ መጺጓ፥ ከመሬቆ ቻጋ። 35 አራ በርዎኬ ኤከማፀጅዊልስ አጉንዘ ዱዋ ከበበማ፥ ደጎና ከኤዬማ፥ እገፈ ዱማኳ ከእሸማ። 36 ከምዳ ብተ ጸጋ ኣሥ ደ መፃለማ። 37 ጸጋ ኤተ ከምሄሽ በበማ ኤያሥ ኤያ ኤዬማ ነጸገም፥ ከምፈለሸኼ መዳ ከኤተ መሁል ቾጎ አራኼ፤ ከምፈለሸኼ ኤያሥ ኤያ መዳ ከኤተ መሁል ቾጎ አራ ኤተ ከምሄሽ ነጸገም ጉንዘ ዱማ፥ ዱ እገፈ ዱማኳ። 38 ኤተ ከምበፃ መጹሬ ጋገድ ጃለማ መሁለኬ ቾጎ አራ፥ ከምፈለሸኼ መዳ ከኤተ መሁል ቾጎምኼ። 39 ጸጋ ኤተ ከምሸኬል ካሥ መኢያለማ፥ ከምቼያሥ መኢያለማ ነጸገማ፤ ጸጋ ኤተ ከምኻ ጺማ ከፄምኸን፥ ከምዸባ መኢያ።" 40 "ጸጋ ኤተ ከምሄሽ አኻ ከምሄሽ አራ፤ ኤተ ከምሄሽ አራኳ፥ ከምሄሽ ባብ ኤተ በትገኬ አራ። 41 ጸጋ ኤተ ከምሄሽ ኤተ መዪርጓ ሜተም ከፄ መዳለማ ከኤተ መዪርጓ፥ ከምዸባ በነ ኤተ መዪርጓ፤ ጸጋ ኤተ ከምሄሽ መገ  ጸጋ ሜታ ከፄ መገለማኳ ከምዸባ በነ መገ  ጸጋ። 42 ኸገሻ ከመገሸርሥ ካኻ፥ ነደ ቢዪርካ ኤያል ኢደ ገናሥ ኢዳ አለአ ከሜተም ከፄ በሁልከቾጎ አራ፥ ኤተ ከምኸካ መጺቆ ኣያ ዘላላ ሜታ፥ ከማንዢጋኼ በናለማኼ።" ወጌላ ማቴዎስ 11 1 ኤቤትቶቆ ያሱስ መትግ ደ መሁል ቾጎማ አሤር ኖቆማ እምበንድ ነቸቻ፥ ቤፈርሥ ነጓ ቤዽ ከኤዬባ ካል ጋንዲ ካ ከመትገሠማ ከማቲሰማኳ። 2 ኤቤገሶቆ ኤተ መጩጾቆማ ዮሃንስ ነመፀ ማፉንጫ ዳ ኤተ ቤጦ ክርስቶስ፥ ቤከትግ ነደ መሁል ቾጎማ ሜታ ሜታ ኮጎማ። 3 ቢሎቆሥ እማምኳ ቢከል፥ "ኤተ ቢከለካ ከምዌ አማኽ፥ በላ ከምዜይልኽ ጀንዳ?" 4 ቤኮሎቆ ያሱስኳ ቤከከል፥ "ኮለኻ፥ እገሸኼሥ ከዮሃንስ ኤተ በኸገሰኮቆ በኸገምከሣኳ። 5 ከምገሞጎ አደ በፐሸካኻ፥ ከምዦሽ ገሙ፥ ከምዪዣሥ ደ በምጸለቀከሥ አገንሠ መዹማ፥ ከምገሶቆ ደ በድቀካ፥ ከምፈርሥ አደ በሸሸካ፥ ከማቲያስ ሰ ማገ ላ አል ረባ ከደ ዢጋኳ። 6 ናገይል ጸጋ ኤተ ከምበፃ ማጤያ እል ከፄም።" 7 ኖከ ቢኮሌ አደ ቢትጋኳ፥ ቤያጦሽ ያሱስ መገሸሠማ ከጸጋ ከፄ ኤተ መጩጾቆማ ዮሃንስ ቤከል፥ "ከመገመሥ ኣሤ በኸከዸከሥ አኽ ኮጎ ዮሃንስ ከኸ እኔያ? ከመገመሥ ሥዳ ኤተ በፉጨካ አዙባኽ? 8 በላ ኣሤ በኸፐከሥ አኽ ከመዪረማ? ጸጋ ኤተ 16
በኢሰከሥ ማሰኽ ኣኽ? ደ ቢኢሰከሥ ማሰኽ ኣኳ፥ ቢኢካ ነመፀ ዶጎ ጥሳ። 9 ካ ከመዪር ኣሤ በኸፐከሣ? ከመዪር ኤተ መዪርጓኽ? ኣዬ፥ ከምከለራ ካኻ፥ በኸገምከሥ ኤተ በንተርኮቆ ነኤተ መዪርጓኳ። 10 ቤገሸሥ መዪዥሥ ሎርጋ ከፄማ ቤከል፥ 'አለአ፥ ከምትገራ ሰ ገትጋለም ነታሰኡ፥ ከመገሥ አ እንዶዋሉ ካም።' 11 ኸገሻ በርገሸከሥ ካኻ፥ ነጸጋ ደ ቢምፖቆካ ነኔያ ኮዎማ፥ አኢካንኼ ኤተ በንተርኮቆ ዮሃንስ ኤተ መጩጾቆማኼ። ነገፋሌያ ናል ረባኸን ኤተ በሃለካቆ ነኮዎማ፥ ከመንተሮቆ ና። 12 ኖከ ቤያጦሽ ኤተ መጩጾቆማ ዮሃንስ መትገሠማ ካሥ አል ኦካ አለአ ቤያጽጬሥ ገፋሌ ረባ ዝንዜን፤ ቢሮቆ ደ ቤያጽጨሥ ከምኩናኳ። 13 ካሥ ግዠ ኤተ መጩጾቆማ ዮሃንስ ቢገሸከንዥገን ደ መዪርጓ ኮዎማ፥ ማቶቋ አል ሙሴኳ ከፄ ገፋሌ ረባ። 14 ኤከምርኾቆ አለአ ኤከምበፀኻኳ፥ ዮሃንስ አለአ ኤተ ቢከለካ ከምዌ ኣሊያስ። 15 ነገሶቆ ጸጋ ኤተ በጨካ ፄማ። 16 "ካሤ ከማንዘ ርከሥ ማፖቋ አል እኽላ? እማም ኤያል ኢዳ ደ ናኢሽ ኒሊሳ፥ ደ ቢላኮካ ከመዠማም፤ 17 'ቢልእሰካ ቆሜያ፥ አኸጸካንኼ፤ ቢልእሰካ ገዱዋኳ፥ አኸሳንዘካኼ።' 18 ኖከ ቤዌ ዮሃንስ፥ ኤሰኼ ኤፈኼኳ፤ ቢከል ጸጋኸን 'በጨካ ገንሠ ሙሳ'። 19 ኖከ በዎኬ ዱ በናደማ በሰካ በፈካኳ፤ ቢከለካ ጸጋኳ፥ 'ገመኸሥ አኽ ኤተ መሄሽ መሰማ ከመፈማ አለአ፥ ኤተ ማገኻ ከደ ፈቃ ከደ ገንሣኳ።' ነደንኳ መገመኻ አል ረባ ከማገማሥ ኸማ ከኸ መደዳለማ።" 20 ጸጋ አል ኤዬባ ኖጎ ቤድ ያሱስ በበኽ ጋገሸል መደዳ፥ ኢያንዠሠንኼ እለማምኼ። ካ ቤያጦሽ ያሱስ መተስ እማም ቤከል፤ 21 "እንዳዌ ካም ኮራዚን፥ እንዳዌ ካም ቤተሳይዳኳ፤ ጋገሸል መደዳ ኤተ በደካ ኖጎኻ በምደካ ነጥሮስ ከሲዶና፥ በምኮሌ ጸጋለማም እኽላ ነገንሠኽ እንዶዋ፥ ቢምኢሰሥ አ ገሳንዛ ቢምኢሽ ነመፋኳ። 22 ኸገሻ ከመገሸርሥ ካኻ፥ ናኻ ከምሌአይል ረባ ኖከ መኸሣ በቦቆ ከዶጎ ጥሮስ ከሲዶና። 23 አምኳ ቅፍርናሆም፥ ኣኣጎካ ማፈራቋ ካሥ ጎዛኽ? ከማኣምቧኣሽ ኪል መሃቲል ሆ አል እል እኔያ፤ ጋገሸል መደዳ ኤተ በደካ ነጉ በምደካ ነሶዶም፥ በምኢካ ካሥ አል ኦከ አለአ። 24 ካ ከመገሸርሥ ካኻ፥ ነኤዬባ ነለአ ከምሌአይል ረባ ኖከ መኸሣ በቦቆ ከሶዶም።" 25 ኖካ ና ቤከል ያሱስ፥ "ኤተም አል ጎዛ ካል እኔያ፥ አም ባባ! ከምኸራ መገ ላ ካም፥ ከፄ ባጸፀኮቆ ዳ አለአ ከደ መገመኻ ከደ መገመሸማ፥ ባትገኬሠን ከኢደ ገናሠማ። 26 ኣዬ ባብ፥ ባሄከሸንዥገን መደማ ኤለአ። 27 ባኸካዬሸንዥገን ዳ ኮዎማ ከንዶ ባብ ካራ፤ ኤተ በገምካ ዱማ ኣሥ በበማ፤ ኤተ በገምካ በበማ ኣሥ ዱማ ከኤተ በኣጎካ አ መከትገሠማኳ፥ አኢካንኼ ኤተ በገምካ በበማ ኤበደካ ዎዴያኼ።" 28 ያሱስ ቤከተጽ ቤከል፥ "አኻ ደ በኸማዎካ ነገጹራለኻ ኮዎማ፥ ዎኼ ኮጎም፤ ከምኸራ አርኳ ማፉጮቋ ካኻ። 29 ሃኢኸካ ከመትገሠማለም፥ ገመኸሽ ነጸገምኳ፤ አራ መሌእለማ ከኤተ መዻቆኽ ጸገማ 17
ከገቻ፥ ከማፉጨኻቆ አኻኳ። 30 ዳ ኤተ ከምትገርሥ አር መደማ ካኻ መፐፐለማ፤ ዳ ኤተ ከምጹርኻ አኽ ከፄምኳ፥ ገጹራኼ።" ወጌላ ማቴዎስ 12 1 ነለአ ነቸቻ ቤያትሺል ያሱስ ኖከ ዱ ሙሳ ቼ ጋትጋ፤ ከፄ ቤሺል ኤዴበና ደ መሁል ቾጎማኳ፥ ቢንሾቆ ማንዚ ጋትጋ ቢያጦሽ መሰማ። 2 ኖከ ቢገመሥ ደ ፋርስ አለኣኸን ቢከከል ከያሱስ፥ "ገመሠና፥ ቢደካ አደ መሁል ቾገኡ ዳ ኤተ ባ ጻንደካቆ መደማ ኖከ ሙሳ።" 3 ቤኮሎቆ ያሱስኳ ቤከል ከማም፥ "አኸሎቆከሠንኼያኽ ዳ ኤተ ቤድ ዳዊት፥ ኖከ ቤሺል ኤዴበና ከጸጋ ደ ቤኢ ኖጎማ? 4 ቤኩ ከመፀ ረባ፥ ቤስ አ እጋ ኤተ በዪዥካሥ ከረባ ከምጸጋ ደ ቤኢ ኖጎማኳ፤ እጋ አለአ ኤተ ባ ጻንደካቆ መሰማ ከአ ከጸጋ አል ጎማ፥ ኤተ ባኸከሥ መሰማ ካሥ ከምጥስ መፀ ገዴራ። 5 ሚካሠን እምጥስ መፀ ገዴራ ኖከ ሙሳ ነመዪዥሥ መፀ ገዴራ ኦከ ሙሳ፥ አኸሎቆከሠንኼያኽ ነማቶቋ አል ሙሴ፥ ኤበበፀካ መዳ አማሠማለማም አለአ ከማም ከገንሣ? 6 አራ ከመገሸርሥ ካኻ፥ ኤተ በንተርኮቆ ነመዪዥሥ መፀ ገዴራ በኢካ ነገአ። 7 ኤተ በከለካ እገሸ ረባ፥ 'በራኣጎካ ኤከምሌአይል ጸጋ ከጸጋ፥ አራኣጎካኼ ኤከምሸኾቆ ለማና ካራኼ' በኸማምባለከሥ መከላለማ ኤበደካ ኣሤ፥ አኸምኸከሠንኼ ከደ ባንዢገካ መሸ ሠማኼ። 8 ከለአ ዱ በናደማ ከኦከ ሙሳ ኤተማ።" 9 ያሱስ ቤበፀሽ እማም ነጓ፥ ቤኩ ከመፀ ገዴራ አል ዶጎ ዪሁዳ። 10 ቤኢ ነመፀ ገዴራ ናል ዶጎ ዪሁዳ ና ጸጋ ሜታ ኤተ ቤሽ ኤለማ፤ ነደ ቤኢ ነጓ ሜተም ሜተም ኤከምተምብኮቆን አ፥ ቢከል ቢሎቆሥ ያሱስ፥ "ኣኸከሣኽ መብዶቆ ጸጋ ኖከ ሙሳ?" 11 ቤኮሎቆ አኳ ቤከል፥ "ኤከምኢያን ጸጋ ኤተ በጨካ ጃጃ ሜተም፥ ኤከምፋታ ጃጃለማኳ ኖከ ሙሳ ኪል ሆዋ፥ አኢካናኽ ናኻ ጸጋ ኤተ ከምበፃ መቼሠማ? 12 እንዘሥ ከመንተሮቆ ጸጋኳ ነጃጃ! ካ ከማኻሥ መደ ገሸለማ ኖከ ሙሳ።" 13 ነለአ ነቸቻ ቤከል ያሱስ ከመዣ ኤተ ቤሽ ኤለማ፥ "ኣፀፂል ኤሉ።" ቤያፀፂል አኳ፥ ቤከብድ ኤለማ ኤያሥ ጀንዳ። 14 ቢፐሥ ደ ፋርስኸን ነጓ፥ ቢሪል ኤከምሹኮቆ ያሱስ። 15 ያሱስ ቤያገሚል እገሻለማም ቤፐሥ ነጓ፤ ቤሁል ቾጎ በበኽ ጸጋኳ አ፤ ቤምብዶቆ አኳ ደ ቤንሳሣ ኮዎማ። 16 ቤጻንዶቆ እማም፥ ኤከምበፁዋ መገሹሠን ኤበደካ አ ዎዴኳ። 17 ቤከድ አለኣኳ፥ ኤከምትታቆን እገሸ ረባ ዳ ኤተ ቤገሸሥ ኢሳያስ ኤተ መዪርጓ። 18 ቤከል አኳ፥ "ዪርኻ ኤተ በርሽለከሥ ኤተ መደዳለም፥ ማሄሸማለም ኤተ በካገ ካይል እለም፥ ከምጦርሥ ገፉጫለም ነጸገማ፤ ከማቲስ አኳ ከሾካ ከኮዎማ መዪዥሥ መኸሣ። 19 አቱከሠኼ ጸጋ አሉገካኼኳ፥ አገሰኮቆኼ ጸጋ ሜተል ሰማ ኒል እንዶዋኼ። 20 18
ከምሌአይል ከጸጋ ደ በደካ ኤማኩድ ሥዳ፥ ከማንደከስ እለማ ከጸጋ ደ በደካ ኤሲ ጅ ኤተ በኢካ ከምሻኽኳ፥ ከምጦዋ አለአ ካሥ አል ኦከ ከምሙቾቆ መዪዥሥ መኸሣ። 21 ከምጦሥ ሾካ ኮዎማኳ ማጦዪላለማ ነጸገማ።" 22 ና ነቸቻ ቢሬቆ ኮጎ ያሱስ ጸጋ ኤተ ቤዻቆ አገንሠ ሙሳ ቤፐሻቆ ኸማ ቤያሃለሽ መገሻኳ። ቤብዶቆ ያሱስኳ አ፥ ቤጦ ኤከመገሸካ ከመገምጎንኳ። 23 ቢንተምዝ ጸጋ ኮዎማኳ ቢከል፥ "አለአ ሾከ ዳዊት ኤተ ቢካጦኪላኽ?" 24 ኤቢገሶቆ ደ ፋርስ አለኣኸን ቢከል፥ "ዳ ኤተ በከምፐኮቆ አ ጋገንሠ ሙሳ፥ ከመዥግ በኤልዘብል ጥስ ገንሠ ሙሳ።" 25 ያሱስኳ ቤያገሚል ገሳንዛለማም ቤከል ከማምኳ፥ "ኤከመምጹሻይል ገፋሌያ ሜተም፥ ከምቴያ ገፋሌያ አ፤ ኤከመምጹሻይል ኤዬባ ሜተም ኤያሥ ኤያ ደ መፃ ሜተምኳ፥ ከምፈሉሸኼ መፀቋኼ። 26 ኤከምፖቆ ገንሠ ሙሳኳ ገንሠ ሙሳ፥ ከመምጹሹዋይል ኣሥ እልኸማም። ካ ኤያብ ከምፈለከሸን ገፋሌያለማም መፀቋ? 27 ኤበርከምፐኮቆ አር ጋገንሠ ሙሳ ከመዥግ በኤልዘብል፥ ካሤ በከምፐኮቆ አደ መሁል ቾጎኻኳ? ካ ኣሥ ኢዳለኻኳ ከምትገሥ መምፑቆማለኻ። 28 ኤበርከምፐኮቆንዥገን አር ጋገንሠ ሙሳ ከገፉጫ አል ረባኳ፥ በዎኬንዥገን አገፋሌ ረባ ኮጎኻ። 29 "ነከምሲቆን መፉንጨማ ከምፈለሻኽ ጸጋ ሜታ መኩ ከመፀ መዥግ ጸጋ፥ ማጎዠሥ ዳ አለማ? ኤከምፉንጫ ነቸቻኳ፥ ከምፈለሽ ማጎዠሥ ዳ አል እል መፃለማ። 30 "ኤተ በበፀካ መኢኽ ኮጎም፥ በኮዎኮቆ አራ፤ ከምዝልኽ ኤተ በበፀካ መሙንፆቆ ከአራኳ። 31 ካ ከመገሸርሥ ካኻ፤ ገንሣ፥ ከማምበፃሽ ከጸጋ ገንሣ ከገ ያ ኮዎማኳ፤ ገ ያ ኤተ ቢጦከሥ ነመዪዥሥ ገፉጫኸን፥ ከማምበፃሸኼ ሜተልኼ። 32 ከማምበፀካሽ ከኤተ ከመገሻ ገ ያ ነጸገ ዱ በናደማ፤ ኤተ ከመገሻ ገ ያ ነመዪዥሥ ገፉጫኸን፥ ከማምበፃካሸኼ ገ ያ አ ነግዣ ነለአ ነግዣ ነኤተ ከምዌያኳ።" 33 ያሱስኳ ቤከተጽ ቤከል፥ "በካገምካይል ጃ ኮዎማ ከኸማ፤ ገሸል ጃ በጨካ ኻ ገሸለማ፥ ገንሠ ጃኳ በጨካ ኻ ገንሠማ። 34 አኻ ኢደ ሆላ አለአ! መኸከድ ጋገንሠማ ከምፈለኸሽ አኽ መገሽ መገማ? ዳ ኤተ በዪጨኬቆ ነእለማ፥ በገሸከሥ ሰ ጸጋኳ። 35 መገ  ጸጋ በፐኮቆ ነመገኽ እለማ መገ  ዳ፤ ገንሠ ጸጋኳ በፐኮቆ ነገንሠኽ እለማ ገንሠ ዳ። 36 ኸገሻ ከመገሸርሥ ካኻ፤ ከምሎቆከሥ ረባ ጸጋ ኖከ መኸሣ ከፄ እገሻ ኮዎማ ኤተ በፐኬሥ ነሰማም መገ ። 37 ካሥ እገሻሉ ከምዪዥከሥ ረባ አም ኖከ መኸሣ፥ ካሥ እገሻሉ ከምኸከሥ ካምኳ።" 38 ኖካ ና ቢከል ነደ መትገሥ ማቶቋ አል ሙሴ፥ ነጸጋ አል ፋርስ ሜታ ሜታኳ ከያሱስ፥ "ኤተ መትገሠማ፥ ቢላኣጎካ መገመሥ ማቲሥ ገፋሌያ ነጉ።" 39 ቤኮሎቆ አኸን ቤከል ከማም፥ "ማፖቋ አል አንጅ አለአ ኤያላሥ ገንሠማ ኤተ በንጀንደካይል ነረባ! በኻኣጎካ ኖጎም ማቲሥ ገፋሌያ። ኤተ ከምኹዋ ካኻኸን ኣሥ ማቲሥ ገፋሌ አል ኤተ መዪርጓ አል 19
ዮናስ፥ ከምኹዋኼ ጀንዳ ካኻኼ። 40 ኤያሥ ቤፀቆ ዮናስ ኒል በቦቆ ዉ ኦኪል ኦካግ ከመጎኳ ኦካግ፥ ኤያሥ ኤያ ከምፀቆ ዱ በናደማኳ ኦኪል ኦካግ ከምገሞኳ ኦካግ ኒል እኔያ። 41 ከምፈሩሥ ጸጋ አል ናናዌኳ ኖከ መኸሣ ከማፖቋ ካል አንጅ አለአ ከምኹሥ ከማም፤ ቢገሰኮቆ እማም ማቲሳ አል ዮናስ ቢኮለኬ ነገንሠኽ እንዶዋለማም፤ እኽላኸን ኤተ በንተርኮቆ ነዮናስ በኢካ ነገአ። 42 ማጥሶቆ እገፋ አል ኤበ እምፐ ኦካ ከኤላ ጉንዛ ከምፈርሥ ኖከ መኸሣ ከማፖቋ ካል አንጅ አለአ፥ ከምኸከሥ ከማም። በዎኬንዥገን አ ነመሃት እኔያ ከማጦዪል ፄያ ከመገመኻ አል ሶሎሞን። ዪርኻ፥ ኤተ በንተርኮቆ ነሶሎሞን በኢካ ነገአ።" 43 ቤከል ያሱስኳ፥ "ኖከ በፐከሥ አገንሠ ሙሳ ኒል ጸጋ፥ በኮለከኽ ነኸ እኔያ ከማኣጎ ጎ ማፉጮቋ፤ ከምዸባኼ ሜታ ኤለኣኼ። 44 ኖከ ባንዢገካኸን በከለካ፥ 'ኮለራ ከመፃለም ጎ ኤተ በርፐኬሠና።' ኖከ በኮሌኬያኳ፥ በዸበካ መፃ አ ከእላና መከንቲለማ ማንደጎን እለማኳ። 45 ናሥ ኦካ ና ከማኮርኬቾጎ ከጋገንሠ ሙሳ ሥሠ በንድ ደ ባንሠካኽ ና፤ ከምኩዋ ከመፃ ካ ከምኢዩሽ ነጓኳ። ከመንሣ መኢያ አል መዣ አኳ ናል ገሲቋ በቦቆ። ኤያሥ ኤያ ከምዳ አመኢያ አል ገንሠ ማፖቋ አለኣኳ።" 46 መከኢ ያሱስ ነመገሻ ከጸጋኳ፥ ቢዌ ቢኢቾጎ ኤዬማ ከኢዴበማኳ ነጃጻ፥ ቢያኣጎ ማገሻ ከአ። [ 47 ቤከከል ጸጋ ሜተምኳ፥ "ቢኢካ እምኢይኡ ከኢዴበኡ ነጃጻ፥ ቢያኣጎካ ማገሻ ካምኳ"]። 48 ያሱስኸን ቤኮሎቆ ከመዣ ካ፥ "እምዎዴ ያዩ ከኢዴበማ?" 49 ቤትገሥ ኤለማኳ ኮጎ ደ መሁል ቾጎማ ቤከል፥ "እምያዩ ከኢዴበምኳ ችዳ አለአ! 50 ደ በጦካ ዳ ኤተ በኦከሽ ባብ አል ጎዛ፥ ኢዴበም፥ ኢደ ጋጉንዛ ከኢደ ጋፈማ፥ ያዩኳ።" ወጌላ ማቴዎስ 13 1 ናሥ ኦካ ና ቤፐሥ ያሱስ ነመፃ ቤኢሽ ነሰ ኤያያ። 2 ቤሙንፆቆ በበኽ ጸጋኳ ኮጎማ። ቤኩ አኳ ኪል ለማዲያ ሜታ ቤኢሻ። ቤኢቾጎ በበኽ ጸጋኳ ነኸ እኔያ ኮጎ ሰ ኤያያ። 3 ቤገሸሥ ያሱስኳ በበኽ ዳ ከመኮሣ ከማም ቤከል፥ "ገሰኾቆ፥ በፐከሥ መዣ ሜታ ከመዋሽ ሾካ። 4 መከኢ አኳ ነመዋሸማ፥ በምፋተካ አሾካ ሜታ ሜታ ከሰ ኸ እንዶዋ፤ በዾኬ አመት እል ግዚያኳ በሰሰካ። 5 በምፋተካ ጃጀንዳኸን ነኸ ግሻ፥ ኖጎ ባንዢገካ በጨ እኔያ ዝንዜን፤ ከፄ ባንዢገካ መተብ እኔያ፥ በምፐካ ፈላ። 6 ኖከ በፐኬ ኦካ፥ በንስፀካ፥ በኼኤካ ከፄ በበፀካ መሃታቆ ትማ። 7 በምፋተካ ሾካ ጃጀንዳኳ ኪል ኽኻ፤ በፈገካቆ ኽኻኳ፥ በራቆከጺያ። 8 በምፋተካ ጃጀንዳኸን ነገሸል እኔያ በረካ ኸማ፤ በረካ ሜታ ኸማ ግቸማ ማቁስ፥ ሜታኳ ግቸማ ኦካግ፥ ጀንዳኳ ግቸማ ሜታ ኖቆማ አሤር። 9 ነገሶቆ ኤተ በጨካ ፄማ።" 10 ነለአ ነቸቻ ቢዌ ደ መሁል ቾጎማ ኮጎ ያሱስ ቢሎቆሥ 20
ቢከከል፥ "ካሤ ባከገሸካ አም ከመኮሣ ከማማ?" 11 ያሱስኳ ቤኮሎቆ ከማም ቤከል፥ "ባኸካዬሸንዥገን ካኻ ማምባለሥ ማጸፆቆ ገፋሌ ረባ፤ ከማምኸን ኣኸካዬሸንኼ። 12 ከኤተ በጨካ ከመንተጸኮቆ አረባ ከምኸካ ካሥ ከማኤያሽ ነጸገማ፤ ኤተ ባንዢገካኸን ከምቼዉሥ ኖጎማ ኣሥ ዱ ገናሠማ ኤተ በጨካኳ። 13 እማም ሚከዪር ኢገምከሠኼ፥ ሚካጦዪል ፄ ኢገሰኮቆኼ፥ ኢያምባለከሠኼኳ፤ ካ በርከገሸከሥ ከመኮሣ ከማም። 14 በትተካቆንዥገን ነጸገማም ኤተ ቤገሸሥ ኢሳያስ ከመዪርጓ፤ ቤከል አኳ፥ 'መኸካጦዪል ፄ፥ አኸገሰኪልኼ፤ መኸከዪርኳ፥ አኻምባለከሠኼ። 15 ካሤ በተተሸከንዥገን ቁንዘ ጸጋ አለአ፥ በነካቆ ፄማም፥ ቢሙፀኮቆንዥገን ኸማምኳ፤ በምበፀካ መዳ ኤለአ ቢምገመሥ ከኸማም፥ ቢምገሶቆ ከፄማምኳ፥ ቢማምባለሥ ከቁንዘማምኳ ቢምኮሌ ኮጎም፤ በርምብዶቆ አርኳ እማም።' 16 "አኻኸን ደ በኻገ ካይላ፥ ከፄ በገምከሥ ኸኻ፥ በገሰኮቆ ፄኻኳ። 17 ኸገሻ ከመገሸርሥ ካኻ፥ ቢአጀበከንዥገን ደ መዪርጓ በበኽ ከደ መዪዥሣ መገመሥ ዳ ኤተ በኸገምከሥ አኽ፥ ኢገመሠንኼ። ቢአጀበከንዥገን መገሶቆ ዳ ኤተ በኸገሰኮቆ አኽ፥ ኢገሰቆንኼኳ።" 18 ያሱስኳ ቤከል፥ "ገሰኾቆ መጨገስ መኮሥ መዣ ኤተ ገዋሻ። 19 ሾካ ኤተ በፋተካ ነሰ ኸ እንዶዋ ኤጸጋ ናገሶቆ እገሸ ገፋሌ ረባ ናኤሚለና፤ ከምዌ ሴጠና ከምቼሥ እገሻ ኤተ ቢዋሸካ ኒለማ። 20 ጸጋ ሜታ ሜታኳ ኤሾካ ኤተ በፋተካ ነኸ ግሻ፤ ኤበገሰኮቆ እገሸ ረባ፥ በርኮቆ ፈላ ከማገ ላ። 21 ከፄ በበፀካ መሃታቆ ትማ፥ በገምኪል ካሥ አንጅ ማ። ኖከ ከምዌ አማኣንሠሣ ከማሙቾቋ ከፄ እገሸ ረባኸን፥ ከምሥ ፈላ። 22 ጸጋ ጀንዳኳ ኤሾካ ኤተ በፋተካ ኪል ኽኻ፤ በገሰኮቆ አኳ እገሸ ረባ፤ ነደንኳ፥ ገሳንዘ መኢያ አል ኤበ እኔያ፥ ማጣኻ ከለማናኳ ከምራቆ ጺ እገሸ ረባ፥ ከማሻኽ በላ መረን ኻ። 23 ጸጋ ሜታ ሜታኸን ኤሾካ ኤተ በፋተካ ነገሸል እኔያ፤ በገሰኮቆ አኳ እገሸ ረባ፥ ባምባለከሥ በጨካን ኸማ፤ ሾካ ሜተም በረካ ኸማ ግቸማ ማቁስ፥ ሜተምኳ ግቸማ ኦካግ፥ ጀንዳኳ ኸማ ሜታ ኖቆማ አሤር።" 24 ያሱስ ቤገሸሥ መኮሥ ዳ ጀንዳ ከማም ቤከል፥ "ገፋሌ ረባ ኤጸጋ ኤተ በዋሸካ ገሸል ሾካ ነቼ ናለማ። 25 ነአንጅ ኤተ በንዥገካን ጸጋኸን፥ በዎኬ ብታለማ በዋሸካ በጋ ኒል ጋትጋ በደካሸና። 26 በፈገካቆ ጋትጋ አ፥ ኤባትገካሥ ኸማ፥ ባገምካሥ በጋኳ። 27 ከለአ በዎኬ ደ መደዳ አል ኤተ ቼ ኮጎማ ቢከከልኳ፥ 'ኤትላ፥ ገሸል ሾካኼያኽ ባዋሸካ አም ነቼ ናሉዋ? ከንዶ ጓብ በዎኬ በጋ ኪለማ?' 28 በከከለካ አኳ፥ 'ኤተ በጦካ አለአ አብታለም ሜታ።' ቢከከል ደ መደዳለማኳ፥ 'ዻ ሌዪልኻኽ?' 29 በኮለኮቆ ኤተ ቼኸን ከማም በከለካ፥ 'በፀኸሽ፥ ኤከምሌኸኽ በጋ ከመንቼካሽ ከጋትጋ። 30 ካ ኒያፈገኽ ካሥ አል ኦከ ማሙንፁቆ ጋትጋ፤ ኖከ ማሙንፁቆ ጋትጋኳ፥ ከመገሸርሥ ከደ መደዳለም ከምከለራ፥ ሲኾቆ መንቼሽ 21
በጋ፥ ፉንጨኸሽ ሸማ ሸማኳ ግሰኾቆ፤ ኣሙንፀኾቆ ኸ ጋትጋኸን፥ ጦኻ ኩል ኩ!"' 31 ቤገሸሥ ያሱስኳ መኮሥ ዳ ጀንዳ ከማም ቤከል፥ "ገፋሌ ረባ ኤኸ ዴያ ኤተ ናሮቆ ጸጋ በናዋሽ ነቼለማ። 32 ኸማ መሃሎቆማ ነሾከ ኸ ጃ ነጃጀንዳ፤ ኤበፈገካቋኸን በንተርኮቆ መፐ ዳ ኮዎማ፥ በደካ ከጃኳ፥ በዎኬ አመት እል ግዚያ በንደኮቆን ጮቋ ነቌለማ።" 33 ቤገሸሥ ያሱስኳ መኮሥ ዳ ጀንዳ ከማም ቤከል፥ "ገፋሌ ረባ ኤኣይ እጋ፥ ኤተ ናሮቆ አጋፋ ገንሻ መበር ገነ ኦካግ፥ ናከንቸኽ ናጸሸሠን ኮዎማ።" 34 ያሱስ ቤገሸሥ አለአ ኮዎማ ከመኮሣ ከጸጋ፤ ኤገሸኼ ከማም በላ መገሻን መኮሣኼ። 35 ዳ ቤከድ አለኣኳ፥ ኤከምትታቆን ዳ ኤተ ቤገሸሥ ኤተ መዪርጓ ቤከል፥ "ከመገሸራ ከማም ከመኮሣ፥ ከማቲርስ ኤተ ቤያጸፃቆ ነማጦሽ መዘዝ ኤበ እኔያኳ።" 36 ነለአ ነቸቻ ቤዠስ ያሱስ በበኽ ጸጋ ደ ቤሙንፆቆ ነጓ፥ ቤኩ ከመፃ፤ ቢዌ ደ መሁል ቾጎማኳ ኮጎማ ቢከል፥ "እገሼሠና ካይላ መጨገስ መኮሥ በጋ አል እል ቼ።" 37 ቤኮሎቆ ያሱስኳ ከማም ቤከል፥ "ኤተ በዋሸካ ገሸል ሾካ፥ ዱ በናደማ። 38 ቼ ኤባ አል እኔያ፤ ገሸል ሾካ ኢደ ገፋሌ ረባ፤ በጋኳ ኢደ ገንሠ ሙሳ። 39 ብታ ኤተ በዋሸካ በጋ ገንሠ ሙሳ፤ ኦከ መሙንፆቆ ጋትጋ መርሽ ኤበ እኔያ፤ ደ ማሙንፆቆ ጋትጋኳ ሰ ገትገ ረባ። 40 ኤያሥ ከማሙንፁቆ በጋ ከምግሱቆ ነማንጃ፥ ኤያሥ ኤያ ከምዳ ኖከ መርሽ ኤበ እኔያኳ። 41 ከምትጌ ዱ በናደማ ሰ ገትጋለማ፤ ከማሽሉቆ እማምኳ ደ በሥኮቆ ጸጋ ነንዶ ረባ ከደ በደካ ገንሣ ኮዎማ፥ ከምፑቆ ነገፋሌ ረባ። 42 ከምኣምብኽ እማም ነማንጃ አል ግዢ ግዥ፤ ከምእሱዋ ነጓ  ከማቀቀዊል ቆሰማምኳ። 43 ደ በጦካ ዳ ኤተ በኦከሽ ረባኸን ከምዪዦጎ ኖካ ና  ነገፋሌ በበማም ኤያል ኦካ። ነገሶቆ ኤተ በጨካ ፄማ!" 44 ያሱስኳ ቤከል፥ "ገፋሌ ረባ ኤበቦቆ ደ መጫ ኣያ ኤተ ናጸፃቆ ኒል ቼ፤ በዸበካ ጸጋ ሜታኳ ደ መጫ አ፥ በኮለኮቆ በቱፐከኻ፥ በዸካ ከማገ ላ በኮደኮቆ ደ መጫለማ ኮዎማ በከኮደካ ቼ አ። 45 "ኤያሥ ኤያኳ ገፋሌ ረባ ኤኤተ ዘበ  ኤተ ናኣጎ መኮድ ማንደጎን ሚንዛ። 46 ኤበገምከሥ አኳ ሚንዛ ኤተ መዥግ በና ሜታ፥ በዸካ በኮደኮቆ ደ መጫለማ ኮዎማ በከኮደካ።" 47 ያሱስኳ ቤከተጽ ቤከል፥ "ገፋሌ ረባ ኤዪ ዉ፥ ኒያምብ ኪል ትል ኣያ፥ ናሙንፆቆ ሾከ ዉ ኮዎማ። 48 ኤበዪጨኮቆ ዪኳ፥ ቢጅርኬ አደ መዻቆሽ ዉ ከሰ ኣያ፥ ቢኢከሽ ቢጦከሥ ጋገሸል ዉ ኪል ዳለማም፥ ቢያኣምብከሽ ጋገንሠማኳ። 49 ኤያሥ ኤያ ከምዳ ኖከ መርሽ ኤበ እኔያኳ፤ ከምዌ ሰ ገትገ ረባ ከመምጹሸኽ ደ በደካ መኦሻ አል ረባ፥ ነደ በደካ ገንሣኳ። 50 ከምኣምብዋሽ ደ በደካ ገንሣ ከማንጃ አል ግዢ ግዥ፤ ከምእሱዋ ነጓ ከማቀቀዊል ቆሰማምኳ።" 51 ያሱስ ቤከል፥ "አኻምባለከሥ አኽ ዳለአ ኮዎማ?" ቢከል እማምኳ፥ "ኣዬ፥ ቢላምባለከሣ።" 52 22
ቤከል አኳ፥ "ከለኣኳ ነደ መትገሥ ማቶቋ አል ሙሴ ጸጋ ኤተ ቢከትገከሥ ከፄ ገፋሌ ረባ፥ አ ኤያል ኤተ መፃ ኤተ በርኬቆ ደ ገደገና ከኽኻኳ ነመፃለማ።" 53 ኤቤትቶቆ ያሱስ መገሸሥ መኮሣ አለአ ኮዎማ ከማም፥ ቤፐሥ ነጓ። 54 ቤዌ ከናዘሬት ከኤበ ዶጎ ኤበማ፤ ቤትገሥ ነጓኳ ነመፀ ገዴራ ናለማም፤ ደ ቤገሶቆ አኳ ቤሰሥ እለማም ቢከል፥ "ነጓብ በካኸካዬሽ ሾከ መገመኻ ከመዥጋ ከመጦ መደዳ አለአ ኮዎማ?" " 55 አለአ ዱ ኤተ መቸች ጃኼያኽ? ኤዬማ ኒኦ ማሪያምኼያኽ? ኢዴበማኳ ያይቆብ፥ ዮሴፍ፥ ሲሞን፥ ከዪሁዳኼያኽ? 56 ደ ቢኢካ ኢደ ዳጎን ኤበማኳ ኮዎማ ኖጎኳኼያኽ? ካ ነጓብ በካኸካዬሽ ዳ አለአ ኮዎማ?" 57 ከፄ አለአ ቢሥ አ። ቤከል ያሱስኳ፥ "ቢሂንከሥ ኤተ መዪርጓ ኖጎ ኮዎማ፥ ነኤበ ዶጎ ኤበማ፥ ኖጎ ደ መፀ ኤበማኳ አሂንካቆኼ ኤተ መዪርጓኼ።" 58 ከፄ ማንዢግ መገሚላለማምኳ ኤጦንኼ ያሱስ በበኽ ዳ አል ገተምዛ ነጓ። ወጌላ ማቴዎስ 14 1 ኖካ ና ቤገሶቆ ጥስ ኤባ አል ገሊላ አሄሮድስ ፄ ያሱስ። 2 ቤከል ከደ መደዳለማኳ፥ "አ ኤተ መጩጾቆማ ዮሃንስ፥ አ ባፈርካዬቆ ነመሻ፤ ከለአ በከጨካ መዥጋ ከመጦ ዳ አል ገተምዛ አለአ።" 3 ሄሮድስ ከፄ ሄሮዲያስ እገፈ ዱዌበማ አል ፍልጶስ፥ ቢከዻቆሽ ዮሃንስ፥ ቢከፉንጭ ቢከኩቆ ከመፀ ማፉንጫ። 4 ቤሲቆ ዮሃንስ ቤከከለንዥገን ከሄሮድስ፥ "አኸከሠኼ አመሮቆ እገፈ ዱዌበኡ ካምኼ።" 5 ኤከማኣጓን አ ኤከምሹኮቆ ዮሃንስኳ፥ ቤካጤሽ ከጸጋ ከፄ ቢዪር ዮሃንስ ኤኤተ መዪርጓ። 6 ኖከ መሂንሥ ፂን ማፖቆ ሄሮድስኸን፥ ቤጸ ደጎነ ሄሮዲያስ ነኸ ኮዶ ቤያገ ል ሄሮድስኳ። 7 ቤከዠገት ሄሮድስኳ ነለአ ቤከከል፥ "ሎቆሥ አራ ካሥ ዳ ኤተ ከማኣጓኣ፥ ከምኸራ አርኳ ካም።" 8 ቤካተገስ ኤዬማ ደጎናኳ ቤከከል፥ "ከል፥ ኸካሬ ካሥ እኽላ እልቆ ዮሃንስ ኤተ መጩጾቆማ ነለገዳ።" 9 ቤሳንዝ ጥሳኳ፤ ነደንኳ፥ ከፄ ቤዠገት ነኸ ኮዶ፥ ቤገሸሥ ኤከምኹካንኳ። 10 ካ ቤከትግ ጸጋ ቢካሬቆ እልቆ ዮሃንስ ኒል መፀ ማፉንጫ። 11 ቢሬቆ እልቆ ዮሃንስ ነለገዳ ቢከኽ ከደጎና ከአ፤ ቤሮቆ አኳ ቤከኽ ከኤዬማ። 12 ቢዌ ደ መሁል ቾጎ ዮሃንስ ቢሮቆ መሻለማ ቢሃንዦቋ፥ ቢዾ ቢገሸሥ ከያሱስኳ። 13 ኖከ ቤገሶቆ ያሱስ አለአ ቤቶኮ ነለማዲያ፥ ቤከዽ ከጺማ ኮጎ ቤሜ ጸጋ። ኖከ ቤገሶቆ ኤማንጀ ጸጋኳ አለአ፥ ቢሁልቆ አ ኒል ኤዬባ ከቾጎማም። 14 ኤቤብት ያሱስ ነለማዲያ፥ ቤገመሥ ኤማንጀ ጸጋ ቤከሌአይላ ቤምብዶቆ ደ መንሰሣለማምኳ። 15 ኤቤድ ሸጋዥጋኳ ቢዌ ደ መሁል ቾጎማ ኮጎማ ቢከል፥ "ጎ አለአ ኸ እኔያ፥ በደካሸንዥገን ኦካኳ፤ ካ ዠስ ኤማንጀ ጸጋ አለአ፥ ኤከምዹዋን ኮጎ ባርቸካቆ እሌባ ኤከምዻ 23
እኮዱዋን ደ መሳ።" 16 ቤከል ያሱስኳ፥ "ኸኸካ አኽኳ ዳ ኤተ ከምሰሱዋ፤ ከምዳኼ መዻ ከማምኼ።" 17 ቤከኮሎቆ ደ መሁል ቾጎማኳ ቢከል፥ "ኣሥ ፄ እጋ ማቁስ ከዉ እምበንድ ቢልጨካ ነገአ፥ ኢልጨካንኼ ደ ሜተልኼ።" 18 ቤከል አኳ፥ "ርኼቆ ኮጎም።" 19 ነለአ ነቸቻ ቤገሸሥ ኤከማኢዉሸን ኤማንጀ ጸጋ አ ናሥ ግዚያ ና፤ ቤሮቆ ያሱስኳ ፄ እጋ ማቁስ ከዉ ከምበንድ ከአ፥ ቤከዪርጎ ከጎዛ ቤከኽ መገ ላ ከረባ፥ ቤንፂቆ ቤከንኽ ከደ መሁል ቾጎማ፤ ቢንኽ ደ መሁል ቾጎማኳ ከጸጋ። 20 ቤሰስ ጸጋ ኮዎማኳ ቢኖቋ፤ ቢዪጮቆ ደ መሁል ቾጎማኳ ገፐፐሸማ ኤተ ቤያኤያሻ፥ ቢሮቆ ካከ አሤር ኖቆማ እምበንድ። 21 ደ ቤሰሳኳ፥ ነከምደን ጋፋ ከኢደ፥ ቢድ ጸጋ ኤግቸማ አሤር እል ግቸማ ሜታ ኖቆማ ማቁስ (5000)። 22 ካሥ አል ኦከ ከመጦ ቾጎ ጸጋ፥ ቤገሸሥ ያሱስ ናሥ ኦካ ና ከደ መሁል ቾጎማ፥ ኤከምተኩሥ ለማዲያ ከምሲዉኮቆ ከአ ከጋንደር ኤያያ። 23 ኤቤጦ ቾጎ ጸጋ አ ነቸቻ፥ ቤቶኮ ኮቆ ዶላ ከመዴራ ከጺማ፤ ኤቤድ ሸጋዥጋኳ ቤኢ ነጓ ከጺማ። 24 ቤሃታሥ ለማዲያ አኸን ኖካ ና ነሰ ኤያያ፤ ከፄ ቤያሼኽ አዙባ ከንዶጎ እልኸማኳ፥ ቤኦችልቆ ከመኸ ኣያ። 25 ኒል መጎኳ ነሰ መጅቦጓ ቤንዽ ያሱስ ኖቆ ኣያ ቤዌ ኮጎማም። 26 ኖከ ቢገመሥ አደ መሁል ቾጎማኸን ኤበንዸካ ኖቆ ኣያ፥ ቢተምዝ በቦቆ ቢጤ ቢሉግ ቢከል፥ "አማ ፉሣ!" 27 ቤገሽ ያሱስኳ ናሥ ኦካ ና ከማም ቤከል፥ "እንዥገኻሥ፥ መጤኻኼ፤ ዳማ አራ።" 28 ቤኮሎቆ ጴጥሮስ ቤከል፥ "ኤተም! ኤከምዳ አም፥ ኦ አራ ኤከምዎሬ ኖቆ ኣያ ኮገኡ።" 29 ቤከከል ያሱስኳ፥ "ዌ!" ቤፐሥ ጴጥሮስኳ ኖካ ና ኒል ለማዲያ፥ ቤንዽ ከቾጎማ ኖቆ ኣያ ኮጎ ያሱስ። 30 ኤቤገመሥ መዥግ ዙባኸን ቤጤያ፤ ኖከ ቤዽ ከማልምቆ ኣያኳ ቤሉግ ቤከል፥ "ኤተም! ገርዘኽ አራ ነኣያ ነለአ!" 31 ናሥ ጓ ቤኸሽ ያሱስኳ ኤለማ ቤዻቆሥ አ ቤከል፥ "አም ኤተ መገሚላ ከጀንዲላ አለአ! ካሤ ባካጤካ እላ?" 32 ቢኩ እማም እምበንድ ኪል ለማዲያ፥ ቤሻኽ ዙባኳ። 33 ቢከዴር ደ ቤኢ ኒል ለማዲያኳ ከያሱስ ቢከል፥ "ኸገሻ አም ዱ ረባ!" 34 ያሱስ ከደ መሁል ቾጎማ ቢያንደሪል ኤያያ አ ቢፐሥ ከኸ እኔያ አል ኤበ ጌንሰሬጥ። 35 ኤቢያምባለሥ ጸጋ አል ኤባ አ ኤበደካ ያሱስ፥ ቢንትጎጎ ከኤባ ኤተ ቤኢ ነጋዲ ና ኮዎማ፥ ቢሬቆ ደ መንሰሣ ኮዎማ ኮጎማ። 36 ቢከሎቆሥ ኤከመንዱሠን ደ መንሰሣኳ ኣሥ ቆስ ኣለማ። ቤምብድ ጸጋ ደ ቤንደሥ አ ኮዎማኳ። ወጌላ ማቴዎስ 15 1 ነለአ ነቸቻ ደ ፋርስ ከደ መትገሥ ማቶቋ አል ሙሴ፥ ደ ቤዾዌ ነዬሩሳሌም ቢሙንፆቆ ኮጎ ያሱስ ቢሎቆሥ ቢከል፥ 2 "ካሤ ቢከምፑኮቆ ደ መሁል ቾገኡ 24
መኢያ አል እምበፈገምላ? ኒከምኤፈሠን ኤለማም ቢሰካ እጋ።" 3 ያሱስ ቤኮሎቆ ከማም ቤከል፥ "አኻኳ ከፄ መኢያ አል እምበፈገኻ ካሤ በኸከምፑኮቆ እገሸ ረባ? 4 በከለከንዥገን ረባ፥ 'ሂንሥ በበኡ ከእይኡ፤' በከለካ ኖጎ ጀንዳኳ 'ኒከኸሥ መሻ ከኤተ ከመገሻ ገንሠማ ነጸገ በበማ ከኤዬማ።' 5 አኻኳ፥ ኤከምከላ ጸጋ ሜተም ከበበማ ኤያሥ ኤያ ከኤዬማ፥ 'ማተጸሣ ኤተ በኸመዸብ ኖጎም በርጦከንዥገን ከደ መኻ ከረባ፥' 6 በኸከለካ ከምደካኼ ከጸጋ ከአ መኸካ ገሂን ከበበማ ከኤዬማኼ። ካ ከፄ መዜኽ መኢያ አል እምበፈገኻ በኸከጤከሥ እገሸ ረባ። 7 አኻ ደ መሾጓ አለአ! ዳ ኤተ ቤገሻሥ ኢሳያስ ኤተ መዪርጓ ከፄኻ ኸማ። 8 ቤከል አኳ፥ 'ሾካ አለአ ካሥ ሰማ ቢሂንከሥ አራ፥ እለማምኸን ነጸገም መሃተሠማ፤ 9 ገዴራለማም አጨካኼ በናኼ፥ ዳ ኤተ ቢትገከሥ እማም ኣሥ ማቶቋ አል ጸጋ።"' 10 ያሱስኳ ቤኦ ጸጋ ኮጎማ ቤከል ከማም፥ "ገሰኾቆ እገሻለም፥ ኣምባለኸሥኳ! 11 ዳ ኤተ በንዦጎከሥ ጸጋ ኤተ በፐኬሥ ነሳ፥ ዳ ኤተ በኩካ ኪል ሳ አንዦጎከሠኼ ጸጋኼ።" 12 ነለአ ነቸቻ ቢዌ ደ መሁል ቾጎማ ኮጎ ያሱስ ቢከል፥ "ኣገመን አም ኤበቱካ እል ደ ፋርስ ከፄ እገሻሉ?" 13 ቤኮሎቆ ያሱስኸን ቤከል ከማም፥ "ከመንቼያሽ መፐኽ ደ ኮዎማ ኤተ በበፀካ አባብ አል ጎዛ መኮኳ። 14 በፀኸሽ እገሻለማም! እማም እምፐሻ፥ ቢከትገከስ እንዶዋ ከፐሻ፤ ኤከምትገከስ አፐሻ ከፐሻ እንዶዋ፥ ከምፋቱዋ ከምበንደማም ኪል ብቃ።" 15 ጴጥሮስኳ ቤኮሎቆ ከያሱስ ቤከል፥ "እገሸሥ ካይላ መጨገስ መኮሣ አለአ።" 16 ቤኮሎቆ ያሱስኳ ቤከል፥ "ናኽከማምባለሠናኽ በኽኢካ አኽኳ ከደኽላ? 17 አኸንገምኪልኼያኽ ዳ ኤተ በኩካ ኪል ሳ ኮዎማ፥ በተርካ ከኺላ ኤባፐከሥ ከጃጻ? 18 እገሻ ኤተ በፐኬሥ ነሳኸን፥ ኤተ በፐኬሥ ነእላኳ፥ አአ በንዦጎከሥ ጸጋ። 19 ገንሣ ኮዎማ በፐኬሥ ነእል ጸጋ፤ እማምኳ መሾቆ ጸጋ፥ መደ ጎርታ፥ ጎሲያ፥ ገልኳ፥ መገሽ ጎልጎዛ ከኸገሻ፥ መቴሥ ፄ ጸጋ። 20 እማም አለአ በንዦጎከሥ ጸጋ፤ መሶጓ ኒከምኤፈሠን ኤላ፥ አንዦጎከሠኼ ጸጋኼ።" 21 ያሱስ ቤፐሥ ነጓ ቤዳሽ ከጋንዲ ኤዬበ ጥሮስ ከሲዶና። 22 ነጓኳ ቤዌ ኮጎማ እገፋ አል ካናኣን ኤተ ቤኢሽ ነጋንዲ ና፥ ቤፈሮቆ ሰማ ቤከል፥ "ኤተም፥ ዱ ዳዊት! ደጎናለም በዻቆከሥ አገንሠ ሙሳ በኢካ ነማፉንጫቋ፥ ብዶቆ አም ካራ!" 23 ያሱስኸን ኤከኮሎቆንኼ እገሻ ሜታ ኤለኣኼ፤ ቢዌ ደ መሁል ቾጎማኳ ኮጎማ ቢሎቆሥ ቢከል፥ "እገፋ ኤተ በከዎኬስ ከገሉጓ ነቸቸምላ አለአ፥ ደካ ዳ ኤተ በኣጎካ አ ኮለኮቆ።" 24 ቤኮሎቆ ያሱስኳ ቤከል፥ "ዳ ኤተ በርከዎኬሥ አር፥ ካሥ ሾከ እስራኤል ደ በንቴካኽ ኤያል ጃጃ።" 25 ቤዌ እገፋ አኸን ቤያኩኩን ነቾጎማ ቤከል፥ "ኤተም፥ ተጸሥ አራ!" 26 ቤኮሎቆ ያሱስኳ ቤከል፥ "ከምገሸላኼ አመቼሥ እገ ኢዳ መኸማ ከቆዋኼ።" 27 ቤከል እገፋ አኳ፥ "ኣዬ ኤተም ኸማ፤ 25
ነደንኳ በሰካ ቆዋኳ ነገፐፐሽ እጋ ኤተ፤ በሃንቀካ ነለገድ ኤተማም።" 28 ነለአ ቤኮሎቆ ያሱስ ቤከከል፥ "አም እገፋ አለአ፥ መገሚላሉ በቦቆማ! ነድ ካም ኤያሥ ባኣጎካ።" ቤብድ ዱማኳ ናሥ ኦካ ና። 29 ያሱስ ቤፐሥ ነጓ ቤተር ከሰ ኤያይ ገሊላ፥ ቤቶኮ ኮቆ ዶላ ከሜታኳ ቤኢሽ ነጓ። 30 ቢከዌ ኤማንጀ ጸጋ፥ ቢሬቆ ገሙ፥ ፐሻ፥ ደ ቤሆካሣ፥ ገድቃ ከደ መንሰሣ በበኽ፥ ቢጦሥ ነቾጎ ያሱስ። ቤምብዶቆ አኳ እማም። 31 ኖከ ቢገመሥ ኤማንጀ ጸጋ አ፥ ኤቤገሽ ገድቃ፥ ኤቤብድ ደ ቤሆካሣ፥ ኤቤዦስ ገሙ ቤንዻ፥ ቤገሞጎ ፐሻኳ፥ ቤሰሥ እለማም ቢከኽ መገ ላ ከረባ አል እስራኤል። 32 ያሱስ ቤኦ ደ መሁል ቾጎማ ኮጎማ ቤከል ከማም፥ "ጸጋ አለአ ኦኪል ኦካግ ቢኢካ ከአራ፤ ከፄ ቢያንዢገካ ዳ ኤተ ከምሰሱዋ፥ ከምሌአርካይል ከኮዎማም፤ ኤከምበፁዋን እማም መማዉዋ ነንዶዋ፥ አራኣጎካኼ መጦር ቾጎ እማም ከእል ኤዴበናኼ።" 33 ቢከል ደ መሁል ቾጎማኳ፥ "ነኸ እኔያ ነለአ ነጓብ ከምዸብላ እጋ ኤተ ከምትታ ከጸጋ ከለአ ከኮዎማ?" 34 ቤከል ያሱስኳ፥ "እጋ እንዘሥ በኸጨካ?" ቢኮሎቆ እማምኳ ቢከል፥ "ቢልጨካ ፄ እጋ ሥሠ በንድ ከዉ ኢዲደማ ዱፀን።" 35 ነለአ ነቸቻ ቤገሸሥ ያሱስ፥ ኤከማኢዉሸን ጸጋ ከኔያ። 36 ቤሮቆ ፄ እጋ ሥሠ በንድ አኳ፥ ቤከኽ መገ ላ ከረባ፥ ቤንፂቆ፥ ቤከንኽ ከደ መሁል ቾጎማ፤ ቢንከንኽ እማምኳ ከጸጋ ካ። 37 ቢሰስ ኮዎማምኳ ቢኖቋ፤ ቢሙንፆቆ ደ መሁል ቾጎማኳ ገፐፐሸማ ኤተ ቤያኤያሽኳ፥ ቢዪጮቆ ቢሮቆ ካከ ሥሠ በንድ። 38 ደ ቤሰስ እጋ፥ ነከምደን ጋፋ ከኢዳ ኣሥ ጋጉንዛ ጸጋ ግቸማ አሤር እል ግቸማ ሜታ (4000)። 39 ነለአ ነቸቻ ቤጦ ቾጎ ያሱስ ጸጋ አ፥ ቤቶኮሥ ለማዲያ ቤከዽ ከኤባ ኤተ ቢኦ ማገዳን። ወጌላ ማቴዎስ 16 1 ደ ፋርስ ከዶጎ ሳዱቃኳ ቢዌ ኮጎ ያሱስ፤ ከመዻምብ ቁንዘማኳ ቢሎቆሥ ኤከምጦዋ ዳ አል ገተምዛ ከምትገከሠን ኤበዎኬ ገፋሌያለማ ኖጎ ረባ። 2 ቤኮሎቆ አኸን ቤከል ከማም፥ "[በኸከለካ ነሸጋዥጋ፥ 'ከፄ በዌካሥ ጎዛ፥ ከምቻኼ ደማኼ፤' 3 በኸከለካ ነኸማቱቋ ካል ገዳዱኳ፥ 'ከፄ በዌካሥ ጎዛ በኣምብከኽ አግርቋ፥ ከምቻ ደማ'፤ ካ ኤበኻገመኺል ዳ ኤተ በንዠካይል ነጎዛ፥ ኤያበማ በኸከሃለሸን አኽ ማምባለሥ ዳ ኤተ ከምዶጎ ነግዣ ነለአ?] 4 ማፖቋ አል አንጅ አለአ ኤያላሥ ገንሠማ ኤተ በንጀንደካይል ነረባ! በኻኣጎካ ኖጎም ማቲሥ ገፋሌያ። ኤተ ከምኹዋ ካኻኸን ኣሥ ማቲሥ ገፋሌ አል ኤተ መዪርጓ አል ዮናስ፥ ከምኹዋኼ ጀንዳ ካኻኼ።" ቤበፀሽ ያሱስ እማም ናሥ ጓ ቤዻ። 5 ኖከ ቢያንደሪል ደ መሁል ቾጎማ ኤያያ ከጋንደራ፥ ቢቴሽ መሮቆ እጋ። 6 ቤከል ያሱስኳ ከደ መሁል ቾጎማ፥ "አዪርኸካ! ዜኸኽ ጸገኻ ነኣይ እገ ደ ፋርስ ካል 26
ደ ሳዱቃ!" 7 ቢከል እማም ኣሥ እልኸማም፥ "በከከለካ ኤለአ ከፄ በኮበፀካ መርኴቆ እጋ።" 8 ያሱስኸን ቤያገሚል ገሳንዘ እለማም ቤከል ከማም፥ "አኻ ደ መገሚል ከጀንዲላ አለአ! ካሤ በኸከጦካኽ እገሸማ ከንዶጎ መሜ እጋ? 9 አኸንገምኪለንኼያኽ ከደኽላኳ? ኖከ ቤያኽከኽ እጋ ፄማ ማቁስ ከጸጋ ግቸማ አሤር እል ግቸማ ሜታ ኖቆማ ማቁስ (5000)፥ አኸሳንዘከሠኼያኽ ገፐፐሸማ ኤተ ቤያኤያሻ ኤቤያኽዪጮቆ ቤያኽሮቆ ካከ እንዘሥ? 10 ኤያሥ ኤያኳ ኖከ ቤያኽከኽ ፄ እጋ ሥሠ በንድ ከጸጋ ግቸማ አሤር እል ግቸማ ሜታ (4000)፥ አኸሳንዘከሠኼያኽ ገፐፐሸማ ኤተ ቤያኤያሻ ኤቤያኽዪጮቆ ቤያኽሮቆ ካከ እንዘሥኳ? 11 ካ ኤበርገሸከሥ በርከከል ካኻ፥ 'ዜኸኽ ጸገኻ ነኣይ እገ ደ ፋርስ ከደ ሳዱቃኳ' ኤያብ በኸካኤሚለን አኽ ኤበበፀካ መዳ እገሸማ ከፄ እጋ?" 12 ካል ኦካ ና ቢያምባለሥ ደ መሁል ቾጎማ መከል ያሱስ፥ "ዜኸኽ ጸገኻ ነኣይ እገ ደ ፋርስ ከደ ሳዱቃ" በላ መዳን እገሸማ ከፄ እጋ፥ ኤበደካ ነመትገሠማ አል ችዳ አ። 13 ኖከ ቤዽ ያሱስ ከጋንዲ ቄሳሪያ ፍልጶስ፥ ቤሎቆሥ ደ መሁል ቾጎማ ቤከል፥ "ዎዴ በከለካ ጸጋ ከዱ በናደማ?" 14 ቢከኮሎቆ እማምኳ ቢከከል፥ "ቢከለካ ሜታ ሜታ ኤተ መጩጾቆማ ዮሃንስ፥ ጀንዳኳ ኣሊያስ፥" " ጀንዳኳ ኤርሚያስ ፌት ነደ መዪርጓ ሜታ።" 15 ቤሎቆሥ ያሱስኳ እማም ቤከል፥ "ዎዴ በኸከለካ አኽኳ ካራ?" 16 ቤኮሎቆ ሲሞን ጴጥሮስኳ ቤከል፥ "አም መሲያ፥ ዱ ረባ መኢማ።" 17 ቤከል ያሱስኳ፥ "ሲሞን ዱ ዮና! አም ኤተ ባገ ካይላ! ኤተ በትገከሥ አለአ ካም፥ አረባ ባብ አል ጎዛ፥ አትገከሠንኼ ገሳንዘ ጸጋ ካምኼ። 18 ከመገሸርሥ ካም፥ ኤያሥ በደካ መጨገስ መከላ 'ጴጥሮስ' ታንተርሳ፥ አም ታንተርሳ። ከምደሮቆ አርኳ ነታንተርሳ ነለአ መፀ ገዴራለም፤ ከምሙቾቆኼ አመዥግ መሻኳ ናኼ። 19 ከምኸራ ካም መዥጋ አል መኮርስ ገፋሌ ጎዛ፤ ኣሥ ዳ ኤተ ከምሃንከስ አም ነኔያ፥ ከምሃንካስ ነጎዛኳ፤ ኣሥ ኤተ ከምኮራከስ አም ነኔያ፥ ከማኮርካስ ነጎዛኳ።" 20 ነለአ ነቸቻ ቤጻንዶቆ ደ መሁል ቾጎማ፥ ኤከምበፁዋ መገሹሠን መዳለማ መሲያ ከጸጋ ሜተል። 21 ኖካ ና ቤዪዥሥ ያሱስ ቤገሸሥ ከደ መሁል ቾጎማ፥ ኤበኢካ መዻ ከአ ከዬሩሳሌም፤ ኤከምሮቆ ነጓኳ በቦቆ ማኣንሠሣ ኖጎ ደ እምፈጋ፥ ከጥስ መፀ ገዴራ አል ዶጎ ዪሁዳ እምበቦቆማ፥ ከደ መትገሥ ማቶቋ አል ሙሴኳ። ቤገሸሥ ኤከምደካ መሻ፥ ኤከማፈራቆ ነኦኪል ኦካግኳ ነመሻ። 22 ቤራቆኽ ጴጥሮስኸን አ ከትገነማ፥ ቤተስ ቤከከል፥ "ኤተም! ነገርኽ አረባ ነጸገኡ፥ መደዳኼ አለአ ሜታ ኤላ ነጸገኡኼ።" 23 ቤያገለኽ ያሱስኳ ቤከል ከጴጥሮስ፥ "ፐሥ አም ሴጠና አለአ፥ ዳሽ ነኸም! ባሳንዘከሥ አም ኤያሥ በሳንዘከሥ ጸጋ፥ ኣሳንዘከሠኼ ዳ ኤተ በኦከሽ አረባኼ። ባደከንዥገን ካራ ከማሮቆ ጃ።" 24 ነለአ ነቸቻ ቤከል ያሱስ ከደ መሁል 27
ቾጎማ፥ "ኤተ ከማኣጓ መሁሌ ቾጎ አራ፥ ነበፀሽ ከፄ ጺማ፥ ነጹሬ ጋገድ ጃለማ ነሁሌ ቾጎ አራ። 25 ጸጋ ኤተ ከምኢያሥ ከመኢያለማ ኮዎማ፥ ከምቼያሥ መኢያለማ ነጸገማ። ጸጋ ኤተ ከምኻ ጺማ ከፄምኸን፥ ከምኢያ። 26 ኤከምተጸከሥ አጸጋ ሜታ ደ መጫ ኤተ በኢካ ነኤባ ናል እኔያ ኮዎማ፥ ኤከምኸከሥ አረባኳ ነመኢያለማ፥ ኣሤ በናለማ? በና ኣሥ ከምፈለሽ ጸጋ አ መኸማ ከፄ ጺማ? 27 ከምዌ ዱ በናደማ ከገሂን በበማ ከሰ ገትጋለማኳ፤ ኖካ ና ከምኸካ በናለማም ከጸጋ ከኮዎማ ከሜታ ሜታማለማም ኤያሥ መደዳለማ። 28 ኸገሻ ከምከለራ ካኻ፥ ናኻ ደ በኢከቾጎ ነገአ፥ በኢካን ጸጋ ሜታ ሜታ ደ ከምበፃ መሻ በላ መገሙሠን ዱ በናደማ ኤከምዌ ከገፋሌያለማ።" ወጌላ ማቴዎስ 17 1 ነኦኪል ማያ ነቸቻ ቤካኮርቾጎ ያሱስ ከምጴጥሮስ፥ ከያይቆብ ከዮሃንስ ዱዌበ ያይቆብ፥ ቤከቶኮ ከማም ኮቆ ዶላ ከመጎ ማ ከሜታ፤ ቢኢሽ ነጓ ከጺማም። 2 ቤያንዣይል ጸገ ያሱስኳ ነኸማም። ቤዪዦጎ ታሰማ ኤያል ኦካ፥ ቤፑ ኣለማኳ ቤያንደኽ ኤያል መዪዦጓ። 3 ቢካትጋሥ እምኣሊያስ ከሙሴ፥ ቢኢ ነመገሻ ከምያሱስ። 4 ቤከል ጴጥሮስ ከያሱስ፥ "ኤተም! መኢያሎኳ ነገአ ገሸለማ፤ ካ ኤከማኣጓኣ ከምደሮቆ ነገአ ደቤያ ኦካግ፥ ሜታ ካም፥ ሜታ ከሙሴ፥ ሜታኳ ከኣሊያስ።" 5 መከኢ ጴጥሮስ ነመገሸሥ አለአ፥ ቤዌ መዪዢል ኩንዱኳ ቤያጉንዶቆ እማም፤ ቤገሼ ሳኳ ከንዶ እል ኩንዱ ቤከል፥ "አለአ ዱዋለም ኤተ በርሄከሻ በርካገ ካይላኳ፥ ገሰኺልስ አ።" 6 ኤቢገሶቆ ደ መሁል ቾጎማኳ እገሻ አለአ ቢጤ በቦቆ፥ ቢምፋት ከታሰማም ከኔያ። 7 ቤችርሽ ያሱስኸን ኮጎማም ቤንዻቆሥ እማም ከኤለማ ቤከል፥ "ፈርኸሥ፥ መጤኻኼ!" 8 ኤቢፈር ጺ እማም ቢዪራኳ፥ ቢገመሥ ኣሥ ያሱስ፤ ኢገመሠንኼ ዳ ጀንዳ ሜተልኼ። 9 ሚከኢ እማም ነመብቴያ ኖቆ ዶላ፥ ቤጻንዶቆ ያሱስ ደ መሁል ቾጎማ ቤከል፥ "ካሥ አል ኦከ ከማፈራቆ ዱ በናደማ ነመሻ፥ መገሸኸሠኼ ዳ ኤተ በኸገምከሣ ከጸጋ ሜታ ኤለኣኼ።" 10 ቢሎቆሥ ደ መሁል ቾጎማኳ ያሱስ ቢከል፥ "ካሤ ቢከከለካ ደ መትገሥ ማቶቋ አል ሙሴ፥ ኤተ ከምዳ አመዌያ ነገሲቋ ኣሊያሳ?" 11 ቤኮሎቆ ያሱስኳ ቤከል፥ "ኸገሻ፥ ከምዌ ኣሊያስ፥ ከመገሥ ዳ ኮዎማ። 12 አራኳ ከመገሸርሥ ካኻ፥ በዎኬንዥገን ኣሊያስ፤ አንገምኪለንኼ ጸጋኸን አኼ፤ ቢደከንዥገን ነጸገማ ኤያሥ ቢሄከሻ። ኤያሥ ኤያ ከምሮቆ ዱ በናደማኳ ማኣንሠሣ ከንዶጎማም።" 13 ናሥ ኦካ ና ቤያምባለሥ ደ መሁል ቾጎማ ዳ ቤገሸሥ ያሱስ ከማም፥ ኤቤድ ከፄ ኤተ መጩጾቆማ ዮሃንስ። 14 ኖከ ቢኮሌ እማምኳ ኮጎ በበኽ ጸጋ ደ ቤዜኽ አ፥ ቤዌ ጸጋ ሜተል ኮጎ ያሱስ፥ ቤያኩኩን ቤሎቆሥ ቤከል፥ 15 "ኤተም! ብደካሮቆ 28
ዱዋለም፤ በካፉንጨካቆ አ ከመሽ መርካ፥ በፋተኮቆ ነለአ ነለአ ከኣያ ከማንጃኳ። 16 በርርኬቆ ኮጎ ደ መሁል ቾገኡ፥ ኢፈለከሸንኼ እማምኸን መብዶቆማኼ።" 17 ያሱስኳ ቤኮሎቆ ቤከል፥ "አኻ ደ ማንዢግ መገሚላ ከደ መበ ኽ እንዶዋ አለአ! ካሥ አል ኦካብ ከምኢራ አር ኖጎኻ? ካሥ አል ኦካብኳ ከምደኻ አኽ ካራ ከገጹራ? ርኼቆና ዱዋ አ ኮጎም!" 18 ኤቤቶቆ ያሱስኳ ገንሠ ሙሰ መሸ መርካ አ፥ ቤፐሥ ገንሠ ሙሳኳ ነጸገ ዱዋ ና። ቤብድ ዱዋኳ ናሥ ኦካ ና። 19 ነለአ ነቸቻ ቢዌ ደ መሁል ቾጎማ ኮጎ ያሱስ ከጺማም ቢከል፥ "ካሤ ቢልከሃለከሽ አይል መፖቆ ገንሠ ሙሳ አ?" 20 ቤኮሎቆ ያሱስኳ ከማም ቤከል፥ "ከፄ በደካ መገሚላለኻ ዱፀን፤ ኸገሻ ከምከለራ ካኻ፥ በኸመጭ መገሚላ ኤዱ ኸ ራፋ፥ በኸመከል ከዶላ ከለአ፥ 'ፈርሥ ነገአ ችደሽ ከገት'፥ በምችደሽ ዶላኳ፤ በምኢንኼ ዳ ኤተ በምበፅ ማፈላሽ ካኻ ሜተልኼ። [ 21 ሾከ ገንሠ ሙሳ አለአ ኤከምበፃ መዳ ከገዴራ ከመኮዎጓኳ፥ ካፈላሸኼ ሜታ ኤለአ መፖቆማኼ]።" 22 ኖከ ቤሙንፆቆ ደ መሁል ቾጎማ ነገሊላ፥ ቤከል ያሱስ ከማም፥ "ከማተገሩቆ ዱ በናደማ ከምኹዋ ከኤለ ጸጋ። 23 ከምሹቆ እማምኳ፥ ነኦኪል ኦካግኸን ከምፈርሥ ነመሻ።" ቤሳንዝ ደ መሁል ቾጎማ ነገሻ ነለአ በቦቆ። 24 ኖከ ቢዳሽ እምያሱስ ከደ መሁል ቾጎማ ከቅፍርናሆም፥ ቢዌ ደ መሮቆ ፈቃ አል መዪዥሥ መፀ ገዴራ አል ዶጎ ዪሁዳ ኮጎ ጴጥሮስ ቢከከል፥ "አኸካኼያኽ ኤተ መትገሠማለኻ ፈቀ መዪዥሥ መፀ ገዴራ?" 25 ቤከል ጴጥሮስኳ ከማም፥ "ኣዬ፥ በኸካ።" ኖከ ቤኩ ጴጥሮስ ከመፃ፥ ቤሲቆ ያሱስ መሎቆሥ ጴጥሮስ ቤከል፥ "ሲሞን፥ ኤያብ በኢካ ካማ? ነጸገ ዎዴ ቢርኮቆ ዶጎ ጥሳ አል እኔያ አለአ ፈቃ ከለማን ፈቃ? ነጸገ ሾካለማማኽ በላ ነጸገ ጀንደ ጉንዛ?" 26 ቤኮሎቆ ጴጥሮስኳ ቤከል፥ "ነጸገ ጀንደ ጉንዛ።" ቤከል ያሱስኳ፥ "ካኽላ አጨከሠንኼ ሾካለማም ነፈቃ ና። 27 ነደንኳ መቱኮሠኼ እለማምኼ፤ ካ ዻ አም ኮጎ ሰ ኤያያ፥ ኣምብቆ ጀባዳ ኪል ኣያ፤ ኤከማጨጋይል ሰ ዉ ኤተ ከምጅራኤ ነገሲቋ፥ ከምዸባኣ ኸ ለማና ሜታ ኤተ ከምትታ ኤኮጎም ኤኮጉኳ። ሮቆ አለአ፥ ኸካን አም ኤኮጎ እምበንዳሎኳ።" ወጌላ ማቴዎስ 18 1 ኖካ ና ቤዌ ደ መሁል ቾጎማ ኮጎ ያሱስ ቢሎቆሥ ቢከል፥ "ነገፋሌ ረባ ኤተ በንተርኮቆ ኮዎማ ዎዴያ?" 2 ቤኦ አኳ ዱዋ ሜታ ኮጎማ ቤሂእቆ ኖጎማም ቤከል፤ 3 "ኸገሻ ከመገሸርሥ ካኻ፥ ኤከምበፀኻ ማንዠኻይል መደኻ ኤያል ኢዳ፥ ከምኩኻኼ ከገፋሌ ረባኼ። 4 ኤተ ከምጦኽ ጸገማ ከገቻ ኤያል ዱዋ አለአ፥ ከምዳ አ ነገፋሌ ረባ በቦቆማ። 5 ኤተ ከምሄሽ ከፄም ሾከ ዱዋ አለአ ሜታ፥ ከምሄሽ አራ።" 6 ቤተጽ ያሱስኳ ቤከል፥ "ነኢዳ ነኢዲደማ ነደ በገምኪል 29
አራ ነለአ፥ ኤተ ከምሥቆ ነማም ሜተል ነንዶ ረባ፥ በከምገሸል ኤቢምፉንጭ በቦቆ ግሸ ገንሻ ነጺማ፥ በከምልምቆ ኪል ትል ኣያ። 7 እንዳዌ ከኤባ ካል እኔያ፥ ከፄ ከምዌ መሥ ነንዶ ረባ። ከምሸኼ መዌ መሥኼ፤ እንዳዌ ከጸጋ ኤተ ከምዌ አመሥ ከንዶጎማኳ። 8 "ካ፥ ኤከምሥቆ ኤሉ ኤያሥ ኤያ ቾገኡ አም ነንዶ ረባ፥ ኣርሥ ኣምብሽ፤ መጫኣ ኤላ እምበንድ ኤያሥ ኤያ ቾጓ እምበንድ ከማኣምቧሻ ከማንጃ ካል ግዢ ግዥ፥ ከምገ ካም ኤከመንዢጋኣ ነጸገኡ ጎ ሜታ ኤያሥ ኤያ ከገሙ መኩኣ ከመኢያ ካል ግዢ ግዥ። 9 ኤከምሥቆ ኸኡ አም ነንዶ ረባ፥ ቼቆ ነጸገኡ፥ ኣምብሽ፤ ከማኣምቧሻ ከምበንድ ኸኡ ከማንጃ አል መቴያ፥ ከምገሸላ ካም አመኩ ካሥ ከኸኡ ሜተም ከመኢያ አል ግዢ ግዥ።" 10 ያሱስኳ ቤከል፥ "አዪርኸካ ኤከምበፀኻ መኸሥ ሜታ ነማም ነኢዳ ነኢዲደማ ነለአ! አራ ከመገሸርሥ ካኻ፥ ሰ ገትጋለማም ደ በኢካ ነጎዛ ቢኢካ መዱጎክ ነኸ ባባ ናል ጎዛ። [ 11 ዳ በከዎኬሥ ዱ በናደማ ከመብዶቆ ደ በቴካ።] 12 "ናኻ ጸጋ ሜተም ኤከምጫ ጃጃ ግቸማ ማቁስ፥ ኤከምቴያን ሜተም፥ ኣሤ ከምዳ በኢካ ካኻ? ከምበፀሽ ጃጃ ግቸማ እንዝኽ ከአሤር ኖቆማ ሰናኮ (99) ኖቆ ዶላ፥ ከምዻኼያኽ ከማኣጎ ኤተ በቴካ አ? 13 ኸገሻ ከመገርሥ ከኻ፥ ኤከምዸቤ ጃጃ አ፥ ከማገ ካይል በቦቆ ነጃጃ ግቸማ እንዝኽ ከአሤር ኖቆማ ሰናኮ ነደ በበፀካ መቴያ ና። 14 ኤያሥ ኤያኳ ከምሄሸኼ አበበኻ አል ጎዛ ኤከምቴያን ሜታ ነኢዳ ነኢዲደማ ነማም ነለአ።" 15 ቤከተጽ ያሱስ ቤከል፥ "ኤከምሸ ሥ ዱዌበኡ ካም፥ ዻ እገሸከሥ መሸ ሠማለማ ኖጎ ከምኢኻ ኣሥ አኻ እምበንድ ከጺኻ! ኤከምገሶቆ ካም፥ ባኮለኬቆንዥገን ዱዌበኡ። 16 ኤከምበፃ መገሶቆ ካምኸን፥ ኤከማገማይለን እገሻ ኮዎማ ነኸ ጸጋ እምበንድ ኤያሥ ኤያኳ ነኸ ጸጋ ኦካግ፥ ኣኮርከቾጎ ጸጋ ሜታ ኤያሥ ኤያኳ ጸጋ እምበንድ ከሹዳ። 17 ኤከምበፃ መገሶቆ ከማምኳ፥ እገሸከሥ ከገሙንፀ ደ ገዴራ፤ ኤከምበፃ መገሶቆ ከገሙንፀ ደ ገዴራኳ፥ ዪረን አም ኤያል ጸጋ ደ በበፀካ መዳ አል ረባ፥ ኤደ ፈቃ ደ ቢከሣኳ። 18 "ኸገሻ ከመገሸርሥ ካኻ፥ ኣሥ ዳ ኤተ ከምሃንኸከስ አኽ ነኔያ፥ ከምሃንካስ ነጎዛኳ፤ ኣሥ ኤተ ከምኮርኸከስ አኽ ነኔያ፥ ከማኮርካስ ነጎዛኳ። 19 "ከመተጸማ ከምከለራ ካኻ፥ ነኤባ ናል እኔያ ነለአ ኤከማገሲልስ ናኻ ጸጋ እምበንድ ከፄ ዳ ሜታ ኤከምዴሩዋኳ፥ ከምኸካ ባብ አል ጎዛ ዳ ኤተ ቢከዴረከሥ እማም። 20 ኖጎ ከማሙንፆቆ ጸጋ እምበንድ ኤያሥ ኤያኳ ኦካግ ከፄም፥ ከምኢራ አርኳ ነጂለማም ነጓ።" 21 ኖካ ና ቤዌ ጴጥሮስ ኮጎ ያሱስ ቤከከል፥ "ኤተም! ዱዌበም ኤከምሸ ሥ ካራ፥ ኦኪል እንዘሥ በኢካ ነጸገም ኤከምበፀርከሽ ካ? ካሥ ኦኪል ሥሠ በንዳኽ?" 22 ቤኮሎቆ ያሱስኳ ቤከል፥ "እል ሥሠ በንደኼ፤ ካሥ ኦኪል ግቸማ ኦካግ ኖቆማ አሤር ከሥሠ በንድ (77) ከምከለራ ካም። 23 30
"ከለአ በኢካ ገፋሌ ረባ ኤጥሳ ኤተ ናኣጎ ከመንዘ ኽ ለማናለማ ነጸገ ዋደለማ። 24 ኖከ ቤያጦሽ መንዘ ኸማኳ፥ ቤከሬቆ ጸጋ ሜታ ኤተ በጨካን አ ሚሊዮኒያ በበኸማ። 25 ከፄ ቤያንዢግ መዣ አ ዳ ኤተ ከምኮሎቆ፥ ቤገሸሥ ኤተማ ኤከመኮዱቆን መዣ አ፥ እገፋለማ፥ ኢደማ ከዳ ኤተ በጨካ አ ኮዎማ፥ ኤከመንኮሉኮቆን ከለአ በና ኤተ ቤድ ነጸገማ። 26 ቤፋት ዎደ አኸን ነቾጎ ኤተማ ቤቆን ቤከል፥ 'ቀመካሮቆ፥ ከምኸራ በናሉ ኮዎማ ካም።' 27 ቤከሌአይል ኤተማኳ ከዎደ ካለማ ቤዠስ አ፤ ቤከበፀሽ በና ኤተ ቤጭ ነጸገማኳ። 28 "ኤያሥ ቤፐሥ ዎደ አኸን ነጓ፥ ቢያገም ካሥ ዎደ ኤያለማ ኤተ በጨካን አ በና ኤኸ ለማና ግቸማ ማቁስ ነጸገማ፤ ቤራቆ ቤፉንጨሽ ጺማ ቤከል፥ 'ኸካሬ በና ኤተ በርጨካ ነጸገኡ።' 29 ቤፋት ዎደ አኳ ነቾጎማ ቤቆን ቤከል፥ 'ቀመካሮቆ፥ ከምኸራ በናሉ ካም።' 30 ቤኮዎቆ አኸን፤ ቤዽ ቢከኩቆ ከመፀ ማፉንጫ ካሥ አል ኦከ ከምኮለኮቆ መዣ አ በና ኤተ ቤጭ ነጸገማ። 31 ኤቤገመሥ ዋደ ጃጀንዳኳ አለአ ቢሳንዝ በቦቆ፥ ቢዽ ቢገሸሥ ዳ ኤተ በደኮጎ ኮዎማኳ ከኤተማም። 32 ኖካ ና ቢከኦዌ ዎደ አል ገሲቋ አ ከኤተማ ቤከከል፥ 'አም ገንሠ ዎደ አለአ! ከፄ ቤያሻ ኽ አራ፥ በርከበፀከሽ ካም በና ኤተ ቤኢን ነጸገኡ ኮዎማ። 33 ኤያሥ በርሌኤካይል ካም፥ በምደካኼያኽ ኤባምሌአይል አምኳ ከዎደ ኤያሉ?' 34 ካ ቤያመሥ ኤተማኳ፥ ቤያተገሮቆ ቤኽ ከደ ከማፉንጮቆ አ ካሥ አል ኦከ ከምኮሎቆ በና ኤተ በኢካ ነጸገማ ኮዎማኳ። 35 "ካ ኤከምበፀኻ አኽኳ ሜተም መታማለኻ መበፀኸሽ ከኢዴበኻ ደ ገዴራ ከእለኻ፥ ከምጦዋ ባብ ኤተ በኢካ ነጎዛኳ ካኻ ኤያሥ ኤያ።" ወጌላ ማቴዎስ 19 1 ኤቤገሸሥ ያሱስ እገሻ አለአ ኮዎማ ቤርሽ ነቸቻ፥ ቤፈርሥ ነገሊላ ቤዽ ከኤበ ዪሁዳ ካል ጋንደር ገቸ ዮርዳኖስ። 2 ቤሁል ቾጎ ኤማንጀ ጸጋኳ አ፥ ቤምብዶቆ አኳ እማም። 3 ቤዾዌ ደ ፋርስኳ ኮጎማ፥ ከመዻምብ አ ቢሎቆሥ ቢከል፥ "አኸከሣኽ ከጉንዛ አመሙችሽ እገፋለማ ካሥ ፄ ዳ ሜታ?" 4 ቤኮሎቆ ያሱስኳ ቤከል ከማም፥ "አኸሎቆከሠንኼያኽ ነማጦሸማ ኤቤዘዜ ረባ ጸጋ፥ ኤቤጦዌ ጉንዛ ከገፋ?" 5 ቤከተጽ አ ቤከል፥ "በከለካ አመዪዥሥ ሎርጋ፥ 'ከፄ አለአ ከምበፀሽ ጉንዛ በበማ ከኤዬማ፥ ከምዻቆሥ እገፋለማ። ከምዱዋ ከምበንደማም በጫ ሜታ።' 6 ካ እማም ኣሥ በጫ ሜታ፥ ጸጋ እምበንደኼ፤ ዳ ኤተ ባፉንጨከኽ አረባኳ፥ ማጹሽድልኼ ጸጋኼ።" 7 ቢሎቆሥ ደ ፋርስኳ ያሱስ ቢከከል፥ "ካሤ በከከለካና አሙሴ፥ 'ነከኽ ጉንዛ ሎርጋ አል ማምበፀሻ፥ ነከጦ ቾጓ?"' 8 ቤከል ያሱስኳ ከማም፥ "ዳ በከኸከሥ ሙሴ ካኻ ኤከምሙቸኸሸን 31
ጋፋለኻ ከፄ መዥግ እላለኻ፤ ነማጦሸማኳ ኤደንኼ ኤለኣኼ። 9 አራኳ ከመገሸርሥ ካኻ፥ በላ ማጎሲያን እገፋለማ፥ ጉንዛ ኤተ ከምሙቸሽ እገፋለማ ከምሮቆ ጀንዳ፥ ኤተ ጎርታ።" 10 ቢከከል ደ መሁል ቾጎማኳ፥ "ኤበደካ መኢ ጉንዛ ከገፈማ ኤለአ፥ ከምገ አመበፀሽ ማሮቋ።" 11 ቤኮሎቆ ያሱስኳ ቤከል ከማም፥ "እገሻ አለአ ከማምባለሥ ኣሥ ደ በከኸኬሽ አረባ ከማምባለሠማ፥ ከምፈለሸኼ ጸጋ ኮዎማ ማምባለሠማኼ። 12 ዳ ቢከበፀካ ጸጋ ሜታ ሜተም መሩቆ፥ ከፄ ቢካፖቆኬሥ ከሰሪያ፤ ባሰሪካ ጸጋ ሜታ ሜተምኳ ከኤለ ጸጋ፥ በኢካን ጃጀንዳኳ ደ በበፀካ መሮቆ ከፄ ገፋሌ ረባ። ናምባለሥ አለአ ጸጋ ኤተ ከምፈለሽ ማምባለሠማ።" 13 ኤከምጦሠን ያሱስ ኤለማ ኒልቆማም ከምዴራን ከማምኳ፥ ቤሬቆ ጸጋ ኢዳ ኮጎማ። ቢሉገሥ ደ መሁል ቾጎማኳ እማም። 14 ቤከል ያሱስኳ፥ "በፀኸሽ ኢዳ፥ መጻንደኸቆኼ ነመዌያ ኮጎም! ጸጋ ደ ከምኩ ከገፋሌ ረባ፥ ሾከ አለአ።" 15 ቤጦሥ ያሱስኳ ኤለማ ነጸገማም፥ ቤተር ነጓ። 16 ቤዌ ጸጋ ሜተም ኮጎ ያሱስ ቤሎቆሥ ቤከል፥ "ኤተ መትገሠማ! ኤከምዸበራን መኢያ አል ግዢ ግዥ፥ ኣሤ ጋገሸል ዳ በኢካ አመደማ ካራ?" 17 ቤኮሎቆ ያሱስኳ ቤከከል፥ "ካሤ ባከሎቆከሥ አራ ከፄ ጋገሸል ዳ? ኤተ በደካ ገሸለማ ኣሥ ረባ ሜተም፤ ኤከማኣጓኣ መዸብ መኢያ፥ ዜኽ ማቶቋ።" 18 ቤከል ገሸላ አኳ፥ "አባ ማቶቋ አ?" ቤከከል ያሱስኳ፥ "መሻኣቆኼ፥ ማጎርታኣኼ፥ መሎኳኣኼ፥ መጦዋኣኼ ነጸገጸጋ ጎልጎዛ ከኸገሻኼ፥ 19 ሂንሥ በበኡ ከእይኡ፤ ሄሽ ጸጋኳ ኤያሥ እልቀኡ።" 20 ቤኮሎቆ ገሸላ አኳ ቤከል፥ "በርዜከኸንዥገን ማቶቋ አለአ ኮዎማ፤ ኣሤ ባፀካዬኽ ካራ?" 21 ቤከል ያሱስኳ፥ "ኤከማኣጓኣ መዳ ከመዪጮቆማ፥ እኮዶቆ ዳ ኤተ ባጨካ፥ ኸካ ከደ ዢጋ፤ ከምጫኣ በና ነጎዛኳ። ነለአ ነቸቻ ዌ ሁሌ ቾጎ አራ።" 22 ኤቤገሶቆ ገሸላ አኳ እገሻ አለአ፥ ቤሳንዝ ቤፐሥ ነጓ፥ ከፄ ቤጭ በበኽ ደ መጫ። 23 ነለአ ነቸቻ ቤከል ያሱስ ከደ መሁል ቾጎማ፥ "ኸገሻ ከመገሸርሥ ካኻ፥ ኤያላሥ በከዥገካቆ ከኤተ ለማና መኩ ከገፋሌያ አል ጎዛ። 24 እኽላኳ ከመገሸርሥ ካኻ፤ ከመኩ ኤተ ለማና ሜታ ከገፋሌ ረባ፥ ከምፐፐላ ከካምበላ አማፐሣ ነጋምቦ ላብራ።" 25 ኤቢገሶቆ ደ መሁል ቾጎማኳ አለአ፥ ቢተምዝ በቦቆ ቢከል፥ "ኤከምዳ ኤለአ፥ ኦዴ ከምፈለሸና መብዳ?" 26 ቤዪር ያሱስኳ እማም ቤከከል፥ "ከማፈለካሸኼ አለአ ከጸጋኼ፤ ከረባኸን አኢካንኼ ዳ ኤተ በበፀካ ማፈለካሽ ሜታ ኤለኣኼ።" 27 ነለአ ቤከል ጴጥሮስ ከያሱስ፥ "ገሶቆ፥ ቢልበፀከሽ ዳ ኮዎማ፥ ቢልሁልከቾጎ አም። ኣሤ ከምዸብላ ናይላ?" 28 ቤከል ያሱስኳ ከማም፥ "ኸገሻ ከምከለራ ካኻ፤ ኖከ ከምኢሽ ዱ በናደማ ነለባበ ገሂንለማ ነኤበ እኔያ ናል ኽኻ፥ ከምኢኸሽ አኽኳ ደ በኸደካ ደ መሁል ቾጎም ነለባበ  ነአሤር ኖቆማ እምበንድ፥ ከምኸኸሥ ነሾከ 32
እስራኤል ነአሤር ኖቆማ እምበንድኳ። 29 ከፄም ጸጋ ኤተ ከምበፀሽ መፃለማ ከኢዴበማ፥ ኢደ ዳጎን ኤበማ፥ በበማ ከኤዬማ፥ ኢደማ ከቼለማኳ፥ ከምሮቆ አኳ ኸማ ግቸማ ማቁስ፥ ከምዸባ መኢያ አል ግዢ ግዥኳ። 30 በበኽ ጸጋ ደ በደካ እኽላ ደ ገሲቋ፥ ከምዱዋ ደ እን፤ ደ በደካ ደ እንኳ፥ ከምዱዋ ደ ገሲቋ።" ወጌላ ማቴዎስ 20 1 ቤከተጽ ያሱስ ቤከል፥ "በኢካ ገፋሌ ረባ ኤኤተ እኔያ፥ ኤተ በፐከሥ ነኸማቱቋ ካል ገዳዱ ከምኮደሥ ደ መደዳ ከቼ ባጉዋለማ። 2 ቤያገሲል አኳ ከደ መደዳ ከአ ኖካ ነሜታ ሜታ ከኸ ለማና ሜታ። ቤትገን እማም ኪል ቼ ባጉዋለማ። 3 ኤቤፐሥ ኮጎ አንጅ ኦካግኳ፥ ቤገመሥ ኤቤኢቾጎ ጸጋ ጃጀንዳ ኒል ሱጋ መገ ። 4 ቤከል ከችዳ ካኳ፥ 'ዸኻ አኽኳ ኪል ቼ ባጉዋ፤ ከምኸራ አርኳ ካኻ ዳ ኤተ ከምዳ አመዸበማ ካኻ።' 5 ቢዾ ችዳ አኳ፤ ቤፐሥ ነአንጅ ማያ ከአንጅ ሰናኮኳ ቤጦ ኤያሥ ኤያ። 6 ኤቤፐሥ ኮጎ አንጅ አሤር ኖቆማ ሜታኳ፥ ቤገመሥ ኤቤኢቾጎ ጸጋ ጃጀንዳኳ ነጓ፤ ቤከል ከማምኳ፥ 'ካሤ በኸከኢከቾጎ ነገአ መገ  መዱጎካ?' 7 ቢኮሎቆ እማምኳ ቢከል፥ 'ከፄ በሜካ ጸጋ ኤተ ከምኮደሥ አይላ።' ቤከል አኳ፥ 'ዸኻ አኽኳ ኪል ቼ ባጉዋ!' 8 "ኖከ ቤድ ሸጋዥጋኳ ቤከከል ኤተ ቼ ባጉዋ ከጅኤለ ደ መደዳለማ፥ 'ኦ ደ መደዳ፤ ኣጦሽ ነደ ቸቻ ካሥ ደ ገሲቋ፥ ኸካ በናለማም።' 9 ቢዎኬ ደ ቢኮደሥ ከአንጅ ማያ፥ ቢሮቆ ኸ ለማና ሜታ ሜታ። 10 ኖከ ቢዌ ደ ገሲቋኸን፥ ቢኦሥ ኤከምዸብዋ በቦቆ፤ ቢሮቆ እማምኳ ኸ ለማና ሜታ ሜታ። 11 ኤቢሮቆ ለማና አ፥ ቢያገሾቆ ኤተ ቼ ባጉዋ ቢከል፤ 12 'እማም ደ ቸቻ አለአ ቢደካ ኣሥ አንጅ ሜታ፤ አምኸን ባካንዘከሥ ከአይላ፥ ከደ በሌኤካ ነኸማቱቋ ነመበ ጥ ኦካ ካሥ አል ሸጋዥጋኳ።' 13 ቤኮሎቆ ኤተ ቼ ባጉዋኳ ቤከል ነማም ከኤተ መደዳ ከሜታ፥ 'መዠም፥ አርሸከሠንኼ ካም ዳ ሜተልኼ፤ አኳገሰኪለንኼያኽ ካሥ ኸ ለማና ከሜታማ? 14 እኽላ፥ ሮቆ ጓሉ ዸካ! በራኣጎካ ኤከምኸርካ ከመዣ ካል እን ከለአ ኤያሥ አሉ። 15 ከምፈለርከሸኼያኽ መደርካ ከለማናለም ኣሥ ዳ ኤተ በርሄከሻ? ፌት ከመንሣካ እላኽ ነመሌአ እላለም ከጸጋ ጃጀንዳ?"' 16 ነለአ ነቸቻ ቤከል ያሱስ፥ "ኤያሥ ኤያኳ ከምዱዋ ደ እን ደ ገሲቋ፥ ከምዱዋ ደ ገሲቋኳ ደ እን።" 17 ነለአ ነቸቻ ቤዽ ያሱስ ከዬሩሳሌም፤ ቤሮቆ ነንዶዋ ደ መሁል ቾጎማ አሤር ኖቆማ እምበንድ ከጺማ ቤከል ከማም፤ 18 "ከምዾኳ እኽላ ከዬሩሳሌም፤ ነጓ ከማተገሩቆ ዱ በናደማ፥ ከምኹዋ ከኤለ እምጥስ መፀ ገዴራ አል ዶጎ ዪሁዳ ከምበቦቆማ ከደ መትገሥ ማቶቋ አል ሙሴኳ፤ 33
ከምኹከሥ መሻ፥ 19 ከማተገሩቆ ከጸጋ ደ በበፀካ መዳ አል ረባኳ። ከማሲዉሥ እማምኳ፥ ከምኦቹዋ፥ ከምቱዋ ነጋገድ ጃ፥ ነኦኪል ኦካግኸን ከማፈራቆ ነመሻ።" 20 ነለአ ነቸቻ ቢዌ ኤዬማ ከኢደ ዘበዴዎስ ከኢደማ ኮጎ ያሱስ፤ ቤያኩኩን ነቾጎማ ከመቆን ዳኳ። 21 ቤከል ያሱስኳ፥ "ኣሤ ባኣጎካ?" ቤከል አኳ፥ "ጦ ኤከምኢዩሽ ኢዳለም ከምበንደማም አለአ ነገፋሌያሉ ሜታ ከኤላ ጉንዛሉ፥ ሜታኳ ከኤላ ረሉ።" 22 ቤኮሎቆ ያሱስኸን ቤከል፥ "አኸንገምኪልኼ ዳ ኤተ በኸሎቆካኼ! ከምፈለኸሽ አኽ መፈማ ነሸፐ ማኣንሠሣ ኤተ ከምፈራን አራኽ?" ቢከል እማምኳ፥ "ኣዬ ከምፈልለሽ።" 23 ቤከከል ያሱስኳ፥ "ኸገሻ ከምፈኻ ነሸፓለም፤ ኤተ ከምኻ ጎ መኢሻ ከኤላ ጉንዛ ከኤላ ረለም አራኼ፤ ከምደካ ጎ መኢሻ አለአ ከደ በከጦከሥ አባብ ነገሲቋ።" 24 ኖከ ቤገሶቆ ደ መሁል ቾጎማ አሤር አጃጀንዳ አለአ፥ ቢከቱ ከኢዴባ ከምበንድ ካ። 25 ቤኦ ያሱስኳ ደ መሁል ቾጎማ ኮጎማ ቤከከል፥ "በኸገምካ ኤቢያንዡኮቆ እምጥሳ ሾካለማም፥ ኤቢደካ እምበቦቆ ጸጋኳ ከመዥጋ ዳ ኤተ ቢያኣጎካ ነጸገ ጸጋለማም። 26 ኖጎኻኸን መደዳኼ ኤለአ፤ ናኻ ኤተ ከማኣጓ መዳ ከበቦቆማ፥ ነድ ኤተ በንትገካ አኮዎማ። 27 ኤያሥ ኤያኳ ኖጎኻ ኤተ ከማኣጓ መዳ አል ገሲቋ፥ ነድ ዎደለኻ። 28 አራ ዱ በናደማኳ በርዎኬ ኤከምደራ ከጸጋ፥ ኤከምኸርካ መኢያለም ከጋንዢል በበኽ ጸጋ፥ አርዎኬንኼ ከመጦ ጸጋ ኤከምዱዋ ካራኼ።" 29 ኤያሥ ቢፐሥ እማም ነዬርኮ፥ ቤሁል ቾጎ በበኽ ጸጋ ያሱስ። 30 ቤኢሽ ፐሻ እምበንድ ነሰ ኸ እንዶዋ፤ ኤቢገሶቆ እማምኳ ኤከምተራ ያሱስ ከንዶ ጓ ቢሉግ ቢከል፥ "ኤታ፥ ዱ ዳዊት፥ ሌአይል ካይላ!" 31 ቤሉገሥ ኤማንጀ ጸጋ እማም ቢከል፥ "ጦኽ ፄ ትል!" ቢከንተጾቆ እማም ቢሉግ ቢከል፥ "ኤታ፥ ዱ ዳዊት፥ ሌአይል ካይላ!" 32 ቤኢቾጎ ያሱስ ቤኦ እማም ቤከል፥ "ኣሤ በኻኣጎካ ኤከምደራ ካኻ?" 33 ቢከከል እማምኳ፥ "ኤትላ፥ ኤከምኮራኣስ ኸምላ ካይላ።" 34 ቤሌአይል ያሱስ ከማም ቤንዻቆሥ እልኸማም፤ ቢገሞጎ እማምኳ ናሥ ኦካ ና፥ ቢሁል ቾጎ አ። ወጌላ ማቴዎስ 21 1 ኖከ ቢያርቻቆ እማም ከዬሩሳሌም፥ ቢዳሽ ከቤትፋጌ ከሸ ዶላ ኤተ ቤፐካን ቆሻ፤ ቤትግ ያሱስኳ ነደ መሁል ቾጎማ ጸጋ እምበንድ፥ 2 ቤከል፥ "ዸኻ ከኤባ ከል ታሰኻ፤ ኖከ ከምደኻሽኳ፥ ከምዸበኻ ነጓ መፉንጨሽ ናኑዋ ከዱማ፤ ጨገኼስ ዎኸኬ ካራ። 3 ኤከመገሸሥ ጸጋ ዳ ሜታ ካኻ፥ ከለኸካ 'አኤታ በኣጎካ፥ ከምኮሌቆ ፈላ።"' 4 ቤከድ አለኣኳ፥ ኤከምትታቆን ዳ ኤተ ቤከል ኤተ መዪርጓ። 5 አኳ፥ "ከል ከኢደ ፂዮን፤ ከምዌ ጥሳለኻ ኮገኡ፤ አ ጥሳ መሌእለማ፥ ከምቶኴሥ ናኑዋ ከምኢዬሽ ኖቆ ዱ ናኑዋ።" 6 ቢዽ ደ መሁል 34
ቾጎማኳ፥ ቢጦ ኤያሥ ቤገሸሥ ያሱስ ከማም። 7 ቢሬቆ ናኑዋ አ ከዱማ ከያሱስ፥ ቢያምብኸን ኣለማም ነቸቸማም፥ ቤኢሸን አኳ። 8 በበኽ ጸጋ ቤያምብኽ ኣለማም ኒል እንዶዋ፤ ቤንፂቆ ጃጀንዳኳ ቌለ ጃ፥ ቢያምብኽ ኒል እንዶዋ። 9 ኤማንጀ ጸጋ ደ ቤቼስ እንዶዋ ከያሱስ ከደ ቤሁል ቾጓኳ፥ ቢፈሮቆ ሰማም ከጎዛ ቢከል፥ "ሆሳእና ዱ ዳዊት! ማሄሸማ ኤተ በዎኬ ከፄ ረባ ኤታ፤ ሆሳእና ረባ አል ጎዛ።" 10 ኖከ ቤኩ ያሱስ ከኤዬባ፥ ቢያሰሲያሥ ደ ዬሩሳሌም ኮዎማ ቢከል፥ "አ ዎዴያ?" 11 ቤኮሎቆ ኤማንጀ ጸጋ ደ ቢዾ ከአኳ ቢከል፥ "አ ያሱስ ኤተ መዪርጓ አል ናዘሬት፥ አል ጋጦቆ ኤበ ገሊላ።" 12 ነለአ ነቸቻ ቤኩ ያሱስ ከመዪዥሥ መፀ ገዴራ አል ዶጎ ዪሁዳ፥ ቤፖቆ ጸጋ ደ መኮዶቆማ ከደ መኮደማ ነመዪዥሥ መፀ ገዴራ፤ ቤያገልብዶቆ ዳ አል ደ መንዠኽ ለማና፥ ከቱጎ ደ መኮዶቆ ደራሪያኳ። 13 ቤከል አኳ ከማም፥ "በቆተካንዥገና፥ 'ከምኦዉዋ መፃለም መፀ ገዴራ፤' አኻኸን በኸጦካ ከሆ ገልኳ።" 14 መከኢ ያሱስ ነመዪዥሥ መፀ ገዴራ አል ዶጎ ዪሁዳኳ፥ ቤዾዌ ፐሻ ደ ገሙኳ ኮጎማ፤ ቤምብዶቆ አኳ እማም። 15 ኖከ ቢገመሥ እምጥስ መፀ ገዴራ እምበቦቆማ ከደ መትገሥ ማቶቋ አል ሙሴ ዳ አል ገተምዛ ኤተ ቤድ ያሱስ፥ ኤቢገሶቆ ቤፈሮቆ ኢዳኳ ሰማም ከጎዛ ኒል መዪዥሥ መፀ ገዴራ ቢከል፥ "ሆሳእና ከዱ ዳዊት!" ቢያመሥ ቢከል 16 ከያሱስ፥ "ኣገሰኮቆ አማኽ ዳ ኤተ በከለካ አኢዳ አለአ?" ቤከል አኳ፥ "ኣዬ በርገሰኮቋ፤ አኸሎቆከሠንኼያኽ ዳ ኤተ በከለካ፥ 'ባጦከንዥገን አም፥ ኤከምኻ ኢዳ ከደ መፈ ኩዋ መገ ላ ካም።"' 17 ቤበፀሽ ያሱስኳ እማም፥ ቤፐሥ ነኤዬባ ና፤ ቤዽ ከኤዬባ ኤተ ቢኦካ ቢታንያ፥ ቤዥጌ ነጓኳ። 18 ነኸማቱቋ ካል ገዳዱ ኖከ ቤኮል ያሱስ ከዬሩሳሌም፥ ቤሺል ኤዴበና። 19 ቤገመሥ ነሰ ኸ እንዶዋ ጅ ቦዋ ሜታ፤ ኤቤኮለኽ ኮጎማ ቤገመሥ ኣሥ ፃንጀማ። ቤከል ከጃ ካኳ፥ "መኢዳኼ ኻ ካል ግዢ ግዥ ነጸገኡኼ!" ቤኼኤ ጅ ቦዋ አኳ ናሥ ኦካ ና። 20 ኤቤገመሥ ደ መሁል ቾጎማኳ አለአ፥ ቤሰሥ እለማም ቢከል፥ "ኤያላሥ በከኼኤካን አጅ ቦዋ አለአ ሰ ሜተላ?" 21 ቤኮሎቆ ያሱስ ቤከል፥ "አራ ኸገሻ ከምከለራ ካኻ፥ ኤከምጨኻ መገሚላ፥ ኤከምበፀኻ ማጤኻ እልኳ፥ በላ መዳን ኣሥ ኤተ በደካ ነጸገ ጃ ነለአ፥ ኤከምከለኻ ከዶላ ከለአ፥ 'ኣፈራቆ፥ ኣኣምቧሽ ኪል ትል ኣያ፥' ከምዳ አኳ። 22 ኤከምገመኺል፥ ከምዸበኻ ዳ ኤተ በኸሎቆከሥ ነገዴራለኻ ኮዎማ።" 23 ያሱስ ቤኩ ከመዪዥሥ መፀ ገዴራ አል ዶጎ ዪሁዳ። መከኢ ነመትገሠማ፥ ቢዾዌ እምጥስ መፀ ገዴራ አል ዶጎ ዪሁዳ እምበቦቆማ ከደ እምፈጋ ኮጎማ ቢሎቆሥ ቢከከል፥ "ከገፋሌያ ካል ኣሤ ባከደካ ዳ አለአ? ኦዴ በኸኬ ገፋሌያ አለአ ካማ?" 24 ቤኮሎቆ ያሱስኳ ቤከል፥ "አራኳ ከምሎቆርከሥ አኻ ከገሻ ሜታ፤ ኤከምኮለኼቆ ካራ፥ ከምከለራ አርኳ ካኻ፥ ከገፋሌያ ካል 35
ኣሤ ኤበርደካ ዳ አለአ። 25 ከንዶ ጓብ ባኸካዬሽ ገፋሌ ማጩጾቋ ኤተ ቤጩጾቆ አዮሃንሳ? ከንዶጎ ረባኽ በላ ከንዶጎ ጸጋ?" ቢሳንዘሥ እማምኳ ኣሥ እልኸማም ቢከል፥ "ኤመከሎኳ፥ 'ኖጎ ረባ' ከምከላ ካኳ፥ 'ካሤ በኸከበፀን አኽ መገመኸኪላ?' 26 ኤከምከሎኳ 'ከንዶጎ ጸጋ፥' በኮከጤካ፥ ከፄ ቢዪርካ ጸጋ ኮዎማም ዮሃንስ ኤኤተ መዪርጓ።" 27 ካ ቢከኮሎቆ ቢከል ከያሱስ፥ "ኢልገምካኼ ከንዶጎ ባኸካዬሻኼ።" ቤከል ያሱስኳ ከማም፥ "ከመገሸርሠኼ አርኳ ካኻ፥ ከገፋሌያ ካል ኣሤ ኤበርደካ ዳ አለአ።" 28 ያሱስኳ ቤከል ከማም፥ "ኤያብ በኢካ ካኻ? ቤጭ ጸጋ ሜታ ኢዳ እምበንድ፤ ቤዽ አኳ ኮጎ ዱማ ከሜተም ቤከል፥ 'ዱዋለም፥ ዻ ሌኤ ኖካ ነለአ ኒል ቼ ባጉዋ።' 29 ቤኮሎቆ ዱማ አኳ ቤከል፥ 'ከምዸራኼ።' ቤያንዱቆሥ ነቸቻኸን ቤዻ። 30 ቤዽ በበማኳ ኮጎ ዱማ ከጀንዳ፥ ቤገሸሥ ኤያሥ ኤያ ቤከከል ከዱማ ካል ገሲቋ፤ ቤከል አኳ፥ 'ገሸለማ ባብ፤' ነደንኳ ኤዸንኼ። 31 ነማም ነምበንድ ና ኣባ በገሰኪልስ በበማ?" እማም ቢከል፥ "አዱማ አል ገሲቋ።" ቤከል ያሱስኳ፥ "ኸገሻ ከመገሸርሥ ካኻ፥ ከምሲቆ ደ ፈቃ ከጋፈ ጎሲያ ነመኩ ከገፋሌ ረባ ናኻ። 32 በዎኬንዥገን ዮሃንስ ኤተ መጩጾቆማ ከመትገሥ እንዶ መዪዥሣ ካኻ፥ አኸገምኪለንኼ አኼ፤ ደ ፈቃ ከጋፈ ደ ጎሲያኸን ቢገምኪላ። ኤበኸገምከሠን አኽኳ መገሚለማም አለአ፥ አኻንዱቆከሠንኼ አኸገምኪለንኼኳ።" 33 ቤከተጽ ያሱስ ቤከል፥ "ገሰኾቆ መኮሥ ዳ ጀንዳ፤ ጸጋ ሜታ ቤኮኮ በበኽ ባጉዋ ነቼለማ፥ ቤከቸኮቆ ከኸለ ግሻ፥ ቤቆሽ ሆዋ ኤተ ከምቀንፅፁዋን ኸማ ኒለማ፥ ቤዶቆ ዳ ከደ መዜኸማኳ፤ ነለአ ነቸቻ ቤከኽ ከደ ገሌያ፥ ቤዸን ከኤባ ከሜታ። 34 ኤቤድ አንጅ መኢንዝ ኸ ባጉዋኳ፥ ኤከምሮቆን ነኸ ባጉዋ ለኮማለማ፥ ቤትግ ዋደለማ ኮጎ ደ ገሌያ። 35 ቤዻቆሽ ደ ገሌያኳ ዋደ አ፥ ቢኦች ሜታ፥ ቢሾቆ ጀንዳ፥ ቢከኦች ጀንዳኳ ከግሻ። 36 ቤተጽ ኤተማ እኽላኳ ዋደ ጀንዳ ነደ ገሲቋ በበኽ ቤትግ ኮጎማም፤ ቢጦ እማምኳ ኤያሥ አል ደ ገሲቋ። 37 ከመርሸማኳ ቤትግ ዱማ ቤከል፥ 'ከማጤዉከሽ ከዱዋለም'። 38 ኤቢገመሥ ደ ገሌያኳ ዱማ፥ ቢከል ኣሥ እልኸማም፥ 'አለአ ኤተ ከምኮላ ኤተ ባጉዋ፥ ዎኼ ሸኮቆ! ከምቼኮሥ ደ መኮላለማኳ።' 39 ቢራቆሽ እማምኳ አ፥ ቢፖቆ ኒል ቼ ባጉዋ፥ ቢሾቋ። 40 ካ ኖከ ከምዌ ኤተ ቼ ባጉዋ፥ ኣሤ ከምዳ ነጸገ ደ ገሌያ ና በኢካ ካኻ?" 41 ቢኮሎቆ እማምኳ ቢከል፥ "ከምሸሾቆ ጸጋ ጋገንሠማ አ፤ ከማተገሮቆ ቼ ባጉዋ አኳ ከምኸካ ከደ ገሌያ ከጀንዳ፥ ደ ከመምጹሹዊል ኸማ ነአንጅ ማ ነአንጅ ማ።" 42 ቤከል ያሱስኳ ከማም፥ "አኸሎቆከሠንኼ ሜተል ሰ መዪዥሥ ሎርጋ አለኣኽ? በከለካ አኳ፥ 'ግሻ ኤተ በ ከሥ አደ መዶቆ መፃ፥ አ በደካ ከዞዳ፤ አለአ መደዳ አል ረባ፥ ዳ አል ገተምዛ ኤተ በደካ ነኾኳኳ።' 43 "ካ ከምከለራ ካኻ፥ ከምቼያሥ ገፋሌ ረባ 36
ኖጎኻ፥ ከምኸካ አረባ ከጸጋ ከደ ከምጫ ኸማ ከአ። [ 44 ከመንፂያሥ ጸጋ ኮዎማ ኤተ ከምፋታ ነጸገ ግሻ ና፥ ከምጠጫይል ኤተ ከምፋታ አግሻ አኳ ነጸገማ]።" 45 ኖከ ቢገሶቆ እምጥስ መፀ ገዴራ አል ዶጎ ዪሁዳ እምበቦቆማ ከደ ፋርስ በበኽ መኮሣ ኤተ ቤገሸሥ ያሱስ፥ ቢያምባለሥ ኤቤገሸሥ አ ከፄማም። 46 ነለአ ቢያኣጎ መዻቆሽ ያሱስ፤ ነደንኳ፥ ቢካጤሽ ከጸጋ ደ ቤዪር ያሱስ ኤኤተ መዪርጓ። ወጌላ ማቴዎስ 22 1 ያሱስ ቤገሸሥ መኮሣ ጀንዳ ከጸጋ ቤከል፤ 2 "በኢካ ገፋሌያ አል ጎዛ ኤጥሳ ኤተ ናድ ዴዋነ ማሮቋ ከዱማ። 3 ቤትግ ጥሳ አኳ ዋደለማ ኤከምኦዉዌን ጸጋ ደ ቢኦኬ ኪል ዴዋና፤ እማምኸን ኢሄሸንኼ መዌያኼ። 4 ቤትግ እኽላኳ ዋደ ጀንዳ ቤከከል፥ 'ከሌ ከደ ቢኦኬያ፥ በጦካሠንዥገን ደ መሳ፥ ቢሸሸኮቆንዥገን ዋደ ሙሳ ከለማና ከመንሰሳጎማኳ፤ በጦካሠንዥገን ኮዎማኳ፥ ዎኼ ኪል ዴዋና።' 5 ቢኮዎቆ ደ ቢኦኬያኸን ዳ አ፥ ቤዽ ጀንዳ ኪል ቼለማ፥ ጀንዳኳ ኪል ዘበለማ። 6 ቤዻቆሽ ጃጀንዳኳ ዋደለማ አ፥ ቢድ ገንሠ ዳ ነጸገማም፥ ቢሾቋኳ። 7 ቤም ጥሳ አኳ በቦቆ፥ ቤከትግ ለጋዪዳለማ፥ ቢከሸሾቆ ደ ቤሸሾቆ ደ ዋደለማ አ፥ ቢጥጦቆ ኤዬባለማምኳ ከማንጃ። 8 ነለአ ነቸቻ ቤከል ከዋደለማ፥ 'በጦካሠንዥገን ደ መሳ አል ዴዋና፥ ደ ቢኦኬያኸን ጸጋ ደ ከምዳ ከዴዋናኼ። 9 ካ ዸኻ ከኤንዶዋ፥ ኦኼ ኣሥ ጸጋ ደ ከምገመኼሣ ኮዎማ ኪል ዴዋና።' 10 ቢፐሥ ዋደ አኳ ከኤንዶዋ፥ ቢሙንፄቆ ደ ቢዸቤ ኮዎማ፥ ጋገንሠማ ጋገሸለማኳ፤ ቤዪጮቆ ኮዶ ኒል መፀ ዴዋናኳ። 11 "ኖከ ቤኩ ጥሳኳ ከመዪር ኮዶለማ፥ ቤገመሥ ጸጋ ሜታ ኤተ በበፀካ መኢሰሥ አ ዴዋና። 12 ቤከከልኳ፥ 'መዠም! ናከምእሴሠን አ ዴዋና፥ ኤያላሥ ባከኩኬን አም ከገአ?' መዣ አኸን ቤጦ ፄ ትል። 13 ኖካ ና ቤከል ጥሳ ከዋደለማ፥ 'ፉንጨኻ ኤለማ ከቾጎማ፥ ፐኾቆ ኣምብኸሽ ኪል መጓ ካል ጃጻ፤ ከምዳ ነጓ አመእሳ ከማቀቀል ቆሳኳ።"' 14 ቤከተጽ ያሱስ ቤከል፥ "ደ ቢኦኬያ ኤማንጀማ፤ ደ ቢሽለከሣኸን ዱፀን።" 15 ቢፐሥ ጸጋ አል ፋርስኳ ቢሪል፥ ኤከምዻቁከሸን ያሱስ ከዳ ኤተ በገሸከሣ። 16 ና ነቸቻ ቢትግ ደ መሁል ቾጎ እማም ኤያሥ ኤያኳ ነጸጋ አል ሄሮድስ ጎ ሜታ ኮጎ ያሱስ ቢከከል፥ "ኤተ መትገሠማ፥ ቢልገምካ ኤባደካ አም ኤተ መገሸሥ ኸማ፤ በላ መዪራኣን ኸ ጸጋ፥ ከኸገሻ ባትገከሥ እንዶ ረባ፤ ኣሃቸኮቆኼ ጸጋኼ። 17 እገሼሠና ካይላ፥ ኤያብ በኢካ ካማ? አኸካሣኽ መኸ ፈቃ ከጥስ ዶጎ ሮማ በላ አኸካሠኼ?" 18 ቤገም አኳ ገንሠ እለማም ቤከከል፥ "አኻ ደ መሾጓ አለአ! ካሥ በኸከዻምበካ አራ? 19 ርኼቆና ለማና ኤተ በኸፈቀካ፥ ትገኼሠና ካራ።" ቢከሬቆ እማምኳ 37
ኸ ለማና ሜታ። 20 ቤከል ያሱስኳ፥ "መኮሣ አለአ አል ዎዴያ? መቆት ዎዴኳ?" 21 ቢኮሎቆ እማምኳ ቢከል፥ "አል ጥስ ዶጎ ሮማ።" ናሥ ኦካ ና  ቤከል ያሱስ ከማም፥ "ካ ኸኸካ አል ጥሳ ከጥሳ፥ አል ረባኳ ከረባ!" 22 ኖከ ቢገሶቆ እማምኳ አለአ፥ ቤሰሥ እለማም፥ ቢበፀሽ አ፥ ቢዳሻ። 23 ናሥ ኦካ ና ቤዾዌ ደ ሳዱቃ ደ ቤከል፥ "አኢካንኼ አመፈርሣ ነመሻ" ኮጎ ያሱስ ቢሎቆሥ ቢከል፤ 24 "ኤተ መትገሠማ፥ ሙሴ ቤከል፥ 'ኤከምሻ አዱዌበ ጸጋ ሜታ በላ መፐኸን ዱዋ፥ ነሮቆ መዣ አ እገፈ ዱዌበማ ነከጦኽ ሾካ ከዱዌበማ።' 25 ቤኢ ኢዴባ ሥሠ በንድ ነኤበምላ፤ ቤሮቆ መዣ ታጋ እገፋ፥ ቤሽ ነከምጨን ኢዳኳ፥ ቤበፀሽ እገፈማ ከዱዌበማ። 26 ቢሮቆ ጋሁል ቸቸማ ከምበንድ ከኦካግኳ ካሥ ጎ እል ሥሠ በንድ እገፋ አ፥ ቢሸሽ ኒከምጨጨን ኢዳ። 27 ነኮዎማም ነቸቻ ቤሽ እገፋ አኳ። 28 ኖከ መፈርሣ ነመሻኳ፥ ነማም ነሥሠ እምበንዳለማም ና ከዎዴ ከምደካን አ ከገፋ? ቢርኮቆንዥገን ኬያኮዎማም እገፋ አ።" 29 ቤኮሎቆ ያሱስኸን ቤከል ከማም፥ "በኸመፑኮቆ ከፄ በኸኤምኪል መዪዥሥ ሎርጋ ከመዥጋ አል ረባኳ። 30 ኖከ ከምፈሩሥ ነመሻ፥ ከመሩቆኼ ከማሩቆኼኳ። ከምዱዋ ኤያል ሰ ገትገ ረባ ኒል ጎዛ። 31 አኸሎቆከሠንኼያኽ ዳ ኤተ በከለካ አረባ ካኻ ከፄ ማፈራቋ አል ደ በሸሸካ? 32 ቤከል አኳ፥ 'አራ ረባ አል ኣብራሃም፥ ረባ አል እስያቅ፥ ረባ አል ያይቆብኳ።' አ ረባ አል ደ በኢካ፥ አል ደ በሸሸካኼ።" 33 ኤቤገሶቆ ጸጋ አለአ፥ ቢተምዝ ነመትገሣለማ። 34 ኖከ ቤገሶቆ ደ ፋርስ፥ ኤቤጻንደስ ያሱስ ጸጋ አል ሳዱቃ፥ ቢሙንፆቆ ከጓ። 35 ነማም ኤተ መትገሥ ማቶቋ አል ሙሴ ሜታ ቤያኣጎ መዻምብ ያሱስ ቤሎቆሥ ቤከል፥ 36 "ኤተ መትገሠማ! ኣባማ ኤተ በሙቸኮቆ ነማገሸሣ ከማቶቋ ካል ሎርገ ማቶቋ?" 37 ቤኮሎቆ ያሱስኳ ቤከል፥ "ከምዳ ካም አመሄሽ ረባ ኤተኡ ከቆጽሠኡ ከኮዎማ፥ ከእሉ ከኮዎማ፥ ከገሳንዛሉ ከኮዎማ። 38 አለአ ማገሸሣ አል ገሲቋ ኤተ በሙቸኮቆ ኮዎማ። 39 አል ማኮሊለማ ቢያኸካቆ ካል ገሲቋ፤ በከለካ አኳ፥ 'ሄሽ ጸጋ ኤያሉ ኤያሥ እልቀኡ።' 40 ማቶቋ አል ሙሴ ከመትገሣ አል ደ መዪርጓ ኮዎማኳ፥ ቾጎ መደዳለማም ኣሥ እምበንድ አለአ።" 41 ኤያሥ ቢሙንፆቆ ደ ፋርስ፥ ቤሎቆሥ ያሱስ እማም ቤከል፤ 42 "ኣሤ በኸሳንዘከሥ ከፄ መሲያ? አ ሾከ ዎዴያ?" ቢከል እማምኳ ቢከል፥ "ሾከ ዳዊት።" 43 ቤከል ያሱስኳ፥ "ኤያበማ ቤከዪታቆና ዳዊት ከመዪዥሥ ገፉጫ ቤከከለን አ ካ 'ኤታ?' 44 ኤለአ ቤከል አኳ፥ 'ረባ ቤከል ከኤተም፥ ኢሽ ነጅ ኤለም ከኤላ ጉንዛ፥ ካሥ አል ኦከ ከምጦርሥ ብታሉ ኒል እንዝ ቾገኡ።' 45 ካ ኤበከለካ ዳዊት 'ኤተም፥' ኤያበማ ከምፈለከሸን አመሲያ መዳ ሾከ ዳዊታ?" 46 ኤፈለሸንኼ ጸጋ ሜተምኳ መኮለኮቆ እገሻ ሜታ ካኼ፤ ቤያጦሽ ካል ኦካ ና ኤኢንኼ ጸጋ ጀንዳ ኤተ 38
ቤንዥጋይልኽ ከመተጽ መሎቆሥ አኼ። ወጌላ ማቴዎስ 23 1 ነለአ ነቸቻ ቤገሽ ያሱስ ከኤማንጀ ጸጋ ከደ መሁል ቾጎማኳ ቤከል፤ 2 "ቢኢከሸንዥገን ደ መትገሥ ማቶቋ አል ሙሴ ከደ ፋርስኳ ነቱገ ሙሴ። 3 ዜኸኽ ዳ ኤተ ከመገሹሥ እማም ካኻ ኮዎማ ደኻኳ፤ ዳ ኤተ ቢደካ እማምኸን መደኻኼ፤ ቢገሸካ እማም ካሥ ሳ መገ ፥ ኢጦከሠኼ ነመደዳኼ። 4 ቢያፉንጨከኽ መሂን ገጹራ ቢጦከሥ ነጺ ጸጋ፤ ከጺማምኸን ኢደከሠኼ ገጹራ አ ከቆሥሥ ኤለማምኼ። 5 ዳ ኤተ ቢደካ ኮዎማ ቢጦካ ኤከምገምከሠን ጸጋ እማም። ከምቲሥ ገዴራለማም ቢፈጎኮቆ ዛዊያ ኤተ ቢጦከን መዪዥሥ ሎርጋ፥ ቢጎከሥ ዘጊስ ኣለማምኳ። 6 ኒል ዴዋና ቢሄከሽ መኢሻ ነቱገ ገሂን፥ ኒል መፀ ገዴራኳ ጎ መኢሻ ከምጻ። 7 ኒል ሱጋ ቢሄከሽ ኤከምኸካ ጸጋ ዳገ፥ ከምከሉዋ 'ኤተ መትገሠማ'። 8 "አኻኸን ከፄ በኸጨካ ኣሥ ኤተ መትገሠማ ሜተም፥ መኦዉዋኼ አኻ ኤተ መትገሠማኼ፤ ኮዎኻኳ ኢዴባ። 9 በበኻማ ኣሥ አል ጎዛ ሜተል፥ መኦኻኼ ነኔያኳ ጸጋ ሜተል ኤያል በበኻኼ። 10 ከፄ በኸጨካ ኤተ መትገሥ እንዶዋ ኣሥ አራ ክርስቶስ፥ መኦዉዋኼ አኻ ኤተ መትገሥ እንዶዋኼ። 11 ኤተ ከመንተሮቆ ናኻ ነድ ከኤተ መደዳለኻ። 12 ኤተ ከምራቆኽ ጸገማ ከምጻ ኮዎማ፥ ከምኮላቆ ከገቻ፤ ኤተ ከምጦኽ ጸገማ ከገቻ ኮዎማኳ፥ ከማፈራቆ ከምጻ።" 13 ያሱስኳ ቤከል፥ "እንዳዌ ካኻ፥ አኻ ደ መትገሥ ማቶቋ አል ሙሴ ከደ ፋርስ፥ ደ መሾጓ አለአ! በኻጉንደከኽ ገፋሌ ረባ ነኸ ጸጋ፤ አኸኩካንኼ ከጺኻኳ፥ በኸጻንደኮቆ ጸጋ ደ በኣጎካ መኩናኳ። [ 14 እንዳዌ ካኻ፥ ደ በኸሸኮጎ ደ መትገሥ ማቶቋ አል ሙሴ ከደ ፋርስ! በኸከርኮቆ ደ መጫ አል ጋፈ ዢጋ፤ ከመትገሥ ጸገኻኳ በኸጎከሥ ገዴራለኻ ነኸ ጸጋ። ከፄ አለአ ከምኸሥ ረባ መንሶቆ መኸሣ ካኻ።] 15 እንዳዌ ካኻ፥ አኻ ደ መትገሥ ማቶቋ አል ሙሴ ከደ ፋርስ፥ ደ መሾጓ አለአ! በኸኮለከኽ ኖቆ ኤያያ ኒል ኤባኳ፥ ኤከምኩኾቆ ጸጋ ሜተም ከንዶ ገዴራለኻ። ኤበኩካናኳ በኸጦካ ኤከምፈጋቆ ገንሣለማ ናለኻ ኤላ እምበንድ፥ ኤከምዻን አ ከማንጃ ካል ግዢ ግዥኳ። 16 "እንዳዌ ካኻ፥ ደ መቼስ እንዶዋ ፐሻ አለአ! ኤበዠገተካ ጸጋ ከመዪዥሥ መፀ ገዴራ አል ዶጎ ዪሁዳ በኸከለካ፥ 'ገዠገታኼ።' ኤበዠገተካ ከኣ መዪዥሥ መፀ ገዴራኸን፥ በኸከለካ፥ 'ከማዻቆካሽ ከገዠገታ ከአ።' 17 አኻ ተሞ ፐሻ አለኣኳ! ኣባ በንተርኮቋ? ኣያኽ በላ መዪዥሥ መፀ ገዴራ ኤተ በዪዥከሥ ኣያ አ? 18 ኤያሥ ኤያኳ፥ ኤበዠገተካ ጸጋ ከፄ ሸ ሲላ፥ በኸከለካ 'ገዠገታኼ፤' ኤበዠገተካ ከደ መኻ ካል ሸ ሲላኸን፥ በኸከለካ፥ 'ከማዻቆካሽ ከገዠገታ ከአ።' 19 አኻ ፐሻ አለአ! አባ በንተርኮቋ? ደ መኻኽ 39
በላ ሸ ሲላ ኤተ በዪዥከሥ ደ መኻ አ? 20 ካ ጸጋ ኤተ በዠገተካ ከሸ ሲላ፥ በከዠገተከንዥገን ከፄ ሸ ሲላ ከደ መኻ ኤተ በኢካ ነሸ ሲላ ኮዎማኳ። 21 ኤተ በዠገተካ ከመዪዥሥ መፀ ገዴራ፥ በከዠገተከንዥገን ከፄ መዪዥሥ መፀ ገዴራ ከረባ ኤተ በኢካ ኒለማኳ። 22 ጸጋ ኤተ በዠገተካ ከጎዛ፥ በከዠገተከንዥገን ከለባበ ረባ ከረባ ኤተ በኢከሽ ነለባበኳ። 23 "እንዳዌ ካኻ፥ ደ በኸሸኮጎ ደ መትገሥ ማቶቋ አል ሙሴ ከደ ፋርስ! በኸፈቀካ ከረባ ነፄ ዠማ በሼላ ከኸ ቱኩምሳ ነአሤር ሜተም፤ በኸበፀከሽ ኤተ በደካ በቦቆ ማገሸሣ ነሎርገ ማቶቋ ኤያል መዪዥሥ መኸሣ፥ መሌአይላ ከመገማይላ፤ በላ መበፀኸሸን መኸማ ነአሤር ሜተም፥ በምደካ አመትቶቆ አለኣኳ ካኻ። 24 አኻ ደ መቼስ እንዶዋ ፐሻ አለአ! በኸጨርካ ነፋ፥ በኸተኮቆ ከምበላኳ። 25 "እንዳዌ ካኻ፥ ደ በኸሸኮጎ ደ መትገሥ ማቶቋ አል ሙሴ ከደ ፋርስ! በኸኤፈኮቆ ሸፓ ከንሤ ኮ፥ እለማኸን በከዪጨካቆ ከዳ ኤተ በኸዸበካ አኽ ከመሲሣ ከገንሠ መደዳለኻ ኮዎማ። 26 አም ፐሻ መዣ አል ፋርስ! ሲሥ መዪዥሥ እለማ፥ ኖካ ና ከምዪዣቆ ቆማኳ። 27 "እንዳዌ ካኻ፥ አኻ ደ መትገሥ ማቶቋ አል ሙሴ ከደ ፋርስ፥ ደ መሾጓ አለአ! አኻ ኤቆዳ መሻ ኒከደሥ ከቦላሌያ፤ ኖቆማ መንዳጎነማ፥ ኒለማኸን በዪጨኪል አዦኮ ዳ መሻ ከመዬአ ዳ ኮዎማ። 28 ኤያሥ ኤያ በኽኢካ አኻኳ ነኸ ጸጋ ኤመዪዥሠማ፥ ኒልኻኸን በዪጨኮቆንዥገን አመሾጓ ከገንሣ።" 29 ቤከተጽ ያሱስ ቤከል፥ "እንዳዌ ካኻ፥ ደ በኸሸኮጎ ደ መትገሥ ማቶቋ አል ሙሴ ከደ ፋርስ! በኸደኮቆ ቆዳ መሸ ደ መዪርጓ፥ በኻንደጎነከሥ ቆዳ መሸ ደ መዪዥሣኳ። 30 በኸከለካኳ፥ 'ቢልምኢከን ነግዣ ናል በበምላ፥ ቢልማገሰኪልኼ ማርከኽ መሃ ደ መዪርጓ ከማምኼ።' 31 ኤኤለኣኳ በኸደካ ኸገሻ ነጸገኻ፥ ኤበኸደካ ሾከ ደ መሾቆ ደ መዪርጓ። 32 ካ ዻ ትተኾቆ መደዳ ኤተ ባጦከሽ እምበበኻ! 33 አኻ ሆላ ኢደ ሆላ አለአ! ኤያብ ከምፈለኸሸን አኽ መፐኸኽ ማንጃ አል ግዢ ግዣ? 34 "ካ ከምትገራ ካኻ ደ መዪርጓ፥ ደ መገመኻ ከደ መትገሥ ሎርጋኳ። ከምሸኾቆ ነማም ሜታ ሜታ፥ ከምቱኻ ጃጀንዳ ነጋገድ ጃ፥ ከምኦቸኻ ጃጀንዳኳ ነመፀ ገሙንፃለኻ፥ ከማሙቸኾቆ እማም ኒል ኤዬባ ኮጎ እሌባ። 35 ከፄ አለአ ነማጦሽ መሃ ኣቤል ኤተ ቤድ መዪዥሥ ጸጋ፥ ካሥ መሃ ዘካርያስ ዱ በርኪያስ፥ ኤተ ቤያኸሾቆ ኖጎ ሸ ሲላ ከጂል ግሰ መዪዥሥ መፀ ገዴራ፥ ከምዳ ነጸገኻ መሃ ደ መዪዥሣ ኤተ ባርከካ ኮዎማ። 36 ኸገሻ ከመገሸርሥ ካኻ፥ ከምዳ መኸሣ አለአ ኮዎማ ነጸገ ጸጋ ናል አንጅ ነለአ።" 37 ያሱስኳ ቤከል፥ "አም ዬሩሳሌም፥ አም ዬሩሳሌም፥ ኤተ ባሸኮቆ ደ መዪርጓ፥ ባከኦቸካ ከግሻ ደ ቢትገኬ ኮገኡኳ፤ ኤያሥ በሃኮኮቆ አመታ ከጸ ጸማ ኢደማ፥ በራኣጎካ አርኳ ከኦኪል በበኽ ማሙንፆቆ ኢደኡ፤ አምኸን ኣሄከሸንኼ። 38 ገሶቆ፥ ከማቆምባ መፃለኻ። 39 ካ ከመገሸርሥ ካኻ፤ ካሥ አል ኦከ ከምከልኻ፥ 'ማሄሸማ ኤተ 40
በዎኬ ከፄ ረባ፥' ከማኮለኺልኼ መገመሥ አራኼ።" ወጌላ ማቴዎስ 24 1 ኖከ ቤፐሥ ያሱስ ነመዪዥሥ መፀ ገዴራ አል ዶጎ ዪሁዳ መከኢ ነመዻ፥ ቤዌ ደ መሁል ቾጎማኳ ኮጎማ፥ ቢከትገሥ መዶቆ መፃ አ። 2 ቤኮሎቆ ያሱስኳ ቤከል፥ "ኣኸዪርካ አኽ ነገአ መዶቆ እምበቦቆ ዳለኣኽ? ከማምብቆ ኮዎማ፥ ከማሻኸኼ ግሻ ሜተል ኖቆ ግሻኼ።" 3 መከኢ ያሱስ ነመኢሻ ኖቆ ዶላ ኤተ በፐካን አቆሻ፥ ቤዌ ደ መሁል ቾጎማ ኮጎማ ከጺማም ቢከል፥ "እገሼሠና ካይላ፥ ከማሥ ከምዳ አለአ? ካሤ ከማገሙኪል መዌያሉ፥ አል መርሽ ኤበ እኔያኳ?" 4 ቤኮሎቆ ያሱስኳ ከማም ቤከል፥ "አዪርኸካ፥ ኤከምበፃን ጸጋ ሜታ ኤለአ መንጠኽ አኻ! 5 ከምዌ አበበኽ ጸጋ ከፄም ከምከሉዋ 'አራ ክርስቶስ፥' ከመንጡኽ በበኽ ጸጋኳ። 6 መተምዘኻኼ! ከምገሰኾቆ ማሸማ ከገሸ ማሸማኳ! በኢካ አለኣኳ ከመዳ፥ ነደንኳ መደማ አለኣኳ መርሸማኼ። 7 ሾካ ከምፈርሥ ከማሻ ከሾካ፥ ገፋሌያ ከገፋሌያኳ፤ ከምዳ ኤዴበና፥ ከምዳ ማንዙበሽ እኔያኳ ነኤባ ነሜታ ሜታ። 8 ከምዳ አለአ ኮዎማ ኤያል ማጦሽ መቀ ዱዋ። 9 "ኖካ ና ከማተገሩቆ አኻ ከማኣንሠሣ ከምሹቆኳ፤ ከፄም ከማቸከካኽ ጸጋ ኮዎማ ካኻ። 10 ነአንጅ ና ከምሽጣ በበኽ ጸጋ መገሚላለማም፥ ከማተገሩቆ ኣሥ እልኸማም ከማቸኩዋኽኳ። 11 ከምፈርሥ በበኽ ደ መዪርጓ ከጎልጎዛ፥ ከመንጡኽ ኤማንጀ ጸጋኳ። 12 ኤተ በደካ ነመፈገኽ ገንሣ ከምጽይል ማገኻ አል በበኽ ጸጋ። 13 ኤተ ከምቀሞቆ ማኣንሠሣ ካሥ አል መርሸማኸን፥ ከምጻንደኽ ረባ ነጸገማ ከምኸካ መኢያኳ። 14 ኤከምገሶቆን ሾካ ኮዎማ፥ ከማቲያስ ሰ ማገ ል ገፋሌ ረባ አለአ ነኔያ ነኮዎማ፤ ነለአ ነቸቻ ከምዌ መርሸማ።" 15 ያሱስ ቤከል፥ "ኤከምገመኸሥ ዳ ኤተ ከመንሥ እልኽ ጸጋ፥ ኤተ ቤገሸሥ ዳንኤል ኤተ መዪርጓ ከፄማ፥ ኤከምኢቾጎ ኖጎ በዪዥካሣ - ናገሚል ኤተ ከምሎቆሥ አለአ 16 ኖካ ና ኒያምቤ ጸጋ አል ኤበ ዪሁዳ ኮቆ ዶላ። 17 መብቴኼ ጸጋ ኤተ በኢካ ኖቆ መፃ፥ ከመሮቆ ዳ ኒል መፃለማኼ። 18 መኮለኸኼ ኤተ በኢካ ኒል ቼኳ ከን ከመሮቆ ኣለማኼ። 19 እንዳዌ ኖካ ና ከደ ገዘሞ ከደ መኾቆ ኩዋ ከኢዳ። 20 ዴረኻ ኤከምበፃ መዳ ማምቤያለኻ ነመደማ ኤያሥ ኤያ ኖከ ሙሳኳ። 21 ኖካ ናኳ ከምዳ በቦቆ ማኣንሠሣ። ኤደንኼ ሾከ አለአ ነማጦሽ መዘዝ ኤበ እኔያ ከደኽላ፥ ከማኮሊልኼ መዳኼኳ። 22 በምበፀካ አረባ መጸለሥ አንጅ አ፥ በምፈለሸኼ ጸጋ ሜታ ኤለአ መኢያኼ። ዳ ከምጸለከሥ አ አንጅ አኳ ከፄ ጸጋ ደ በሽለከሥ አ። 23 "መገመኺልኼ ኤከምከላ ጸጋ ሜተል ኖካ ና ካኻ፥ 'ዪርኻ፥ ክርስቶስ ነገአ በኢካ፥' ኤያሥ ኤያኳ 'ነገት በኢካ።' 24 ከምፈሩሥ ደ መከላ ከጎልጎዛ 'አራ ክርስቶስ' ከደ መዪርጓ 41
ከጎልጎዛኳ። ከምትጉሥ በቦቆ ዳ አል ገተምዛ ከጋገሸል ዳ፥ ኤከምፈሉሽኳ ከመንጡከኽ ጸጋ ደ በሽለከሥ አረባ። 25 ሳንዘኸሥ፥ በርሲከሥ መገሸሠማ ካኻ። 26 "ከለኣኳ፥ መፐኸሠኼ ኤከምከሉዋ 'ነኸ እኔያ በኢካ፥' መገመኺልኼ ኤከምከሉዋ 'ዪርኻ፥ ነመፃ በኢካኳ።' 27 ኤያሥ በዪዥኮጎ ማንደኽ ሆመ ደማ ነምፐ ኦካ ካሥ ጎ መልም ኦካ፥ ኤያሥ ኤያ ከምዳ አመዌ ዱ በናደማኳ። 28 ኖጎ በኢካ አመሸ ኤለ እምጥሳ፥ ባካቆ ፆዋኳ።" 29 ቤከተጽ ያሱስ ቤከል፥ "ነማኣንሠሣ ናል አንጅ ና ነቸቻ፥ ከምሻኽ ኦካ ከምዪዦጎኼ ጽጃኳ። ከምሃ ቄ ቢዣ ነጎዛ ከኔያ፥ ከማንዙባሽ ዳ ኤተ በኸካ መዪዦጓ ነጎዛ ኮዎማ። 30 ነለአ ነቸቻ ከማገማሥ ማቲሣ አል ዱ በናደማ ነጎዛ፥ ከምእሳ ሾካ አል ኤበ እኔያ ኮዎማ፥ ኤከምገሙሥ መዌ ዱ በናደማ ኖቆ ኩንዱ ናል ጎዛ ከመዥጋ ከበቦቆ ገሂንኳ። 31 ከምትጋ አኳ ሰ ገትጋለማ ከሰ በቦቆ ለብሩጂያ፤ ከማሙንፁቆ እማምኳ ደ በሽለከሥ አረባ ነኤበ እኔያ ነኮዎማ።" 32 ያሱስኳ ቤከል፥ "ነድ ጅ ቦዋ ከመኮሣ ካኻ። ኤበኩቀካቆ ቌለማ በቸካቆ ፄማኳ፥ በኸገምካ ኤባርቸካዬቆ ጅፈራ። 33 ኤያሥ ኤያ ኖከ ከምገመኸሥ አኽኳ ዳለአ ኮዎማ፥ በኸገምካ ኤባርቸካዬቆ መዌ ዱ በናደማ። 34 ኸገሻ ከመገሸርሥ ካኻ፥ ከምተራኼ አማፖቋ አለአ ካሥ አል ኦከ ከምዳ አለአ ኮዎማኳ። 35 ከምተራ እኔያ ከጎዛኳ፤ እገሻለምኸን ከምተራኼ ሜተልኼ።" 36 ቤከተጽ ያሱስ ቤከል፥ "ኦከማ አ ከአንጅ ማ ኣሥ ባብ ከጺማ በገምካ፤ ከምገማኼ ሰ ገትጋ አል ጎዛ፥ ዱማ፥ አጸጋ ሜተልኼኳ። 37 ኤያሥ ቤድ ነግዠ ኖህ፥ ኤያሥ ኤያ ከምዳ ነመዌ ዱ በናደማኳ። 38 ነግዠ ኣይ መቴያ ነገሲቋ ካሥ አል ኦከ ቤኩ ኖህ ኪል ለማዲያ፥ ቤኢ ጸጋ ነመሰማ፥ ከመፈማ፥ ነማሮቋ ከማንጂቆማኳ። 39 ኤያሥ ቢኢ እማም ኒከማገሚለን ካሥ አል ኦከ ቤዌ ኣያ ቤሃ ጎቆ ኮዎማም፥ ኤያሥ ኤያ ከምዳ ኖከ መዌ ዱ በናደማኳ። 40 ኖካ ና ከምኢያ ጸጋ እምበንድ ኒል ቼ፤ ከማራቆ ሜተም፥ ከማምበፃሽ ጀንዳኳ። 41 ከምገንሹዋ አጋፋ እምበንድ ነግሻ ነሜታ፤ ከማራቆ ሜተም፥ ከማምበፃሽ ጀንዳኳ። 42 ከለአ ኣምበንኻሥ፥ ከፄ በኸኤምኪል ኖከ ከምዌ ኤተኻ። 43 ገመኻ አለአ፤ በማገሚል ኤተ መፃ አንጅ ከምዌ አገልኳ ነመጎኳ፥ በምዜኻ በምጦኼ ኤበምኮር ል ገልኳ መፃለማኼ። 44 እገ ኸሥ አኽኳ ዜኸኽ፥ ከፄ ከምዌ ዱ በናደማ ነአንጅ ኤተ ከምበፀኻን አኽ መሳንዘኸሥ።" 45 ያሱስኳ ቤከል፥ "ዎዴ መገሚል ዎደ መገመኸማኳ፥ ኤተ በጦከሠን አኤተማ ኒልቆ ዋደለማ፥ ኤከምኸካን አ ደ መሳ ከማም ነአንጅ ማ? 46 ናገይል ዎደ አ፥ ኖከ ከምዌ ኤተማ ከምገመሥ ነመጦማ ኤያሥ በከገሸከሥ ከአ። 47 ኸገሻ ከመገሰርሥ ካኻ፥ ከምጦዋ ኤተማ ዎደ አ ከኤተ መዜኽ ደ መጫለማ ኮዎማ። 48 ኤከምከላ ገንሠ ዎደ አኸን ኒለማ፥ 'ከምፀዬቆ ኤተም፥' 49 ኤከምፈርሥ ከምኦቻ ዋደ ኤያለማ፥ 42
ኤከምሳ ከደ በደከኽ አደ መፋኳ፥ 50 ከምዌ አኤተማኳ ኖካ ኤተ ከምበፃን ዎደ አ መሳንዘሥ፥ ነአንጅ ኤተ በኤምኪል አኳ። 51 ከምርካ ኤተማ በቦቆ መኸሣ፤ ኖከ መርሸማኳ ከምተጻ አ ከጸገ ደ መሾጓ። ከምዳ ነጓ አመእሳ ከማቀቀል ቆሳኳ።" ወጌላ ማቴዎስ 25 1 ቤከተጽ አያሱስ ቤከል፥ "በኢካ ኖካ ና ገፋሌ ረባ ኤኢደ ዳጎና አሤር ደ ናጅቆ ጅለማም ናከፐሥ ከምሁልል እኔያ ከርኸ ጋኺንጃ። 2 ነዳጎና ና ማቁስ ተሞ፥ ማቁስኳ መዥግ እልኸማ። 3 ቤሮቆ ዳጎና ተሞ አ ኣሥ ጅ፥ ኢሮቆንኼ ኣይ ግዞቋ ኤተ ከምተከሥ ጅኼ። 4 ቤሮቆ ኢደ ዳጎና መዥግ እልኸማ አኸን ጅለማም ከኣይ ግዞቋ ነዳ አለማም። 5 ኤበፀዬቆ መዊዩ ርኸ ጋኺንጃኳ፥ ቢንንት ኮዎማም ቢንዥጋኳ። 6 "ነጋፂል መጎኳኳ ቤያገሳቆ በቦቆ ሳ ኤተ ቤከል፥ 'ገሰኾቆ፥ ነመዌያ በኢካ አርኸ ጋኺንጃ፥ ፈርኸሥ ሁለኸኪል እኔያ!' 7 ነአንጅ ና ቤፈርሥ ኢደ ዳጎና አ ኮዎማም ቢገሥ ጅለማም። 8 ቤከከል ኢደ ዳጎና ተሞ ከዳጎና መዥግ እልኸማ ካ፥ 'በርካ ከምሻኽ ጅለምላ፤ ኸኼ ነኣይ ግዞቋለኻ ካይላ'! 9 ቢከኮሎቆ ዳጎና መዥግ እልኸማኸን ቢከከል፥ 'ከምትታኼ ካይላ ካኻኳ፤ ዻ ኮደኼ ኖጎ ደ ዘበ።' 10 ሚከኢ እማም ነመዻ ከምኮደማኳ፥ ቤዌ ርኸ ጋኺንጃ፤ ቢኩ ደ ቢገሣኳ ከአ ኪል መፀ ዴዋና፤ ቤሃንስ ግሰ መፃኳ። 11 ነለአ ነቸቻ ቢዌ ዳጎና ጃጀንዳ አ ቢከል፥ 'ኤትላ! ኤትላ! ኮርስ ካይላ!' 12 ቤኮሎቆ አኸን ከማም ቤከል፥ 'ኸገሻ ከምከለራ ካኻ፥ አርገምካኼ አኻኼ።' 13 ካ ኣምበንኻሥ ከፄ በኸኤምኪል ኦከማ ከአንጅ ማኳ።" 14 ቤከተጽ ያሱስ ቤከል፥ "ገፋሌ ረባ በኢካ ኤጸጋ ኤተ ናገሥ ከምዻ ከመሃት ኤባ፤ ቤኦ አኳ ዋደለማ ቤከንኽ ደ መጫለማ። 15 ቤከንዘ ል ኤያሥ መፈለሸማለማም ቤከኽ ከሜተም ኸ ኣያ ማቁስ፥ ከጀንዳ ኸ ኣያ እምበንድ፥ ከሜታኳ ኸ ኣያ ሜታ። ነለአ ነቸቻ ቤዳሻ። 16 መዣ ኤተ ቤሮቆ ኸ ኣያ ማቁስ ቤከዘበ ናሥ ኦካ ና፥ ቤዸበን ኸ ኣያ ማቁስ ቤከተጸሥኳ። 17 ኤተ ቤሮቆ ኸ ኣያ እምበንድ፥ ቤከተጸሥ ኤያሥ ኤያ ከኸ ኣያ እምበንድ። 18 ኤተ ቤሮቆ ኸ ኣያ ሜታኸን፥ ቤዽ ቦቆሺል ሆዋ ቤሃንዠቆን ኣያ አል ኤተማ። 19 "ኖካ በበኽ ነቸቻ ቤኮሌ ኤተማም፥ ቤንዘ ኽ ኣያለማ ነጸገ ዋደለማ። 20 ቤዌ መዣ ኤተ ቤሮቆ ኸ ኣያ ማቁስ፥ ቤሬቆ ኸ ኣያ ማቁስ ጀንዳ ቤከከል፥ 'ኤተም! ኸ ኣያ ማቁስ ባኸኬ ካራ፥ አለአ በርከተጸከሠንዥገና ከኸ ኣያ ማቁስ።' 21 ቤከከል ኤተማኳ፥ 'ገሸለማ ባደካ፥ አም ዎደ መገማ ከመገሚለማ አለአ፤ አም ባገምካይል ነዱፀን፥ ከምጦርሥ አርኳ አም ነበቦቆ ዳ፤ ዌ እንዘ 43
ል ማገ ጓ አል ኤተኡ።' 22 ቤዌ መዣ ኤተ ቤሮቆ ኸ ኣያ እምበንድኳ፥ ቤከከል፥ 'ኤተም! ኸ ኣያ እምበንድ ባኸኬ ካራ፤ አለአ በርከተጸከሠንዥገና ከኸ ኣያ እምበንድ።' 23 ቤከከል ኤተማኳ፥ 'ገሸለማ ባደካ፥ አም ዎደ መገማ ከመገሚለማ አለአ፤ አም ባገምካይል ነዱፀን፥ ከምጦርሥ አርኳ አም ነበቦቆ ዳ፤ ዌ እንዘ ል ማገ ጓ አል ኤተኡ።' 24 ቤዌ መዣ ኤተ ቤሮቆ ኸ ኣያ ሜታኳ ቤከከል፥ 'ኤተም! በርገምካ ኤባደካ አም መዥግ እል ጸጋ፥ ኤባጸካ ኖጎ ባበፀካ መዋሻኣ፥ ኤባሙንፀኮቆ ኖጎ ባበፀካ መዝላኽኳ። 25 በርከጤካ ካም በርዸካ በርሃንዠኮቆ ኣያሉ ኒል ሆዋ፤ ሮቆ ኣያሉ አለአ።' 26 ቤከኮሎቆ ኤተማኸን ቤከከል፥ 'አም ገንሠ ዎደ ከኤተ ገንዞዋ አለአ፤ ባገምካኼያኽ ኤበርጸካ ኖጎ በርበፀካ መዋሸራ፥ ኤበርሙንፀኮቆ ኖጎ በርበፀካ መዝለረኽኳ? 27 ከለአ በምኢካ ካም መኸ ኣያለም ከደ በምብጅኻ፤ በርምሮቆ አራኳ ነመኮሌያለም ኣያለም ከገብጀማ። 28 ካ ቼኸሥ ኸ ኣያ ሜታ አ ነኤለማ፥ ኸኸካ ከኤተ በጨካ ኸ ኣያ አሤር። 29 ከኤተ በጨካ ኮዎማ ከመንተጹኮቆ ካሥ ከማኤያሽ ነጸገማ ከምኹካ፤ ኤተ ባንዢገካኸን፥ ኣሥ ኤተ በጨካ አኳ ከምቼዉሥ ኖጎማ። 30 ፐኾቆ ዎደ ኤተ ገንዞዋ አለአ፥ ኣምብኸሽ ኪል መጓ ካል ጃጻ! ከምዳ ነጓ አመእሳ ከማቀቀል ቆሳኳ።"' 31 ያሱስኳ ቤከል፥ "ኖከ ከምዌ ዱ በናደማ ከገሂንለማ ከሰ ገትጋ አል ጎዛ ኮዎማኳ፥ ከምኢሽ ነመሂን ለባበለማ። 32 ከምሙንፁቆ ሾካ አል እኔያ ኮዎማ ከታሰማ፤ ከመምጹሸኻ አ ጸጋ ኤያሥ በምጹሸከኽ አዶጎ መሸላ ጃጃ ከሜኣ። 33 ከምሙንፆቆ ደ በኮከሥ ጃጃ ከኤላ ጉንዛለማ፥ ደ በኮከሥ ሜኣኳ ከኤላ ረለማ። 34 ኖካ ና ከምከላ ጥሳ ከደ በኢከኽ ከኤላ ጉንዛለማ፥ 'ዎኼ፥ ደ በኸሄከሽ አባብ! ኩኻን ነገፋሌያለማ ኤተ ቤጦሥ ረባ ካኻ ነማጦሽ መዘዝ ኤበ እኔያ። 35 ቤርሺል ኤዴበና፥ ቤያኸኼ ደ መሳ ካራ፤ ቤርሽ እምበ ኣያ፥ ቤያኸኼቆ ኣያ ካራ፤ ቤርድ ጀንደ ጸጋኳ፥ ቤያኸሄሽ አራ። 36 ቤርድ ከጸጋና፥ ቤያኽከኢሰሥ አራ ከኣ፤ ቤርንሳሥ፥ ቤያኽዪሮቆ አራ፤ ቤርኢ ነመፀ ማፉንጫ፥ ቤያኽዌ ኮጎም።' 37 "ኖካ ና ከምኮሎቆ ደ መዪዥሣ ከምከሉዋ፥ 'ኤትላ! ከማሥ ቢልገመሥ ቤያሺል ኤዴበና፥ ቢልኸን ደ መሳ ካማ? ኤያሥ ኤያኳ ቢልገመሥ ቤያሽ እምበ ኣያ፥ ቢልኸቆን ኣያ ካማ? 38 ከማሥ ቤያድ ጀንደ ጸጋ ቢልገመሥ ቢልሄሸን አማ? ኤያሥ ኤያኳ ቤያድ ከጸጋና፥ ቢልከኢሰሠን አም ከኣ? 39 ከማሥ ቢልገመሥ ቤያንሳሥ፥ ቤያኢ ነመፀ ማፉንጫ ቢልዪርቆን አማ?' 40 ከምኮሎቆ ጥሳኳ፥ 'ኸገሻ ከመገሸርሥ ካኻ፥ ኤተ ቤያኸድ ከኢዳሌበም ከደ ቢዪርካ ነኮዎማ ኤያል ኢደ ገናሥ ኢዳ አለአ ከሜተም፥ ቤያኽደንዥገን ካራ።' 41 "ነለአ ነቸቻ ከምከላ ጥሳ አ ከጸጋ ከደ በኢከኽ ከኤላ ረለማ፥ 'አኻ ማሆተማ አለአ! ችደኸሽ ኖጎም ከገት! ኩኻ 44
ኪል ማንጃ አል ግዢ ግዥ ኤተ በጦካሥ ከገንሠ ሙሳ ከሰ ገትጋለማ። 42 ቤርሺል ኤዴበና፥ ኤያኸኼንኼ ደ መሳ ካራ፤ ቤርሽ እምበ ኣያ፥ ኤያኸኼቆንኼ ኣያ ካራኼ። 43 ቤርድ ጀንደ ጸጋ፥ ኤያኸሄሸንኼ አራኼ፤ ቤርድ ከጸጋና፥ ኤያኸከኢሰሠንኼ አራ ከኣ፤ ቤርንሳሥ ቤርኢ ነመፀ ማፉንጫኳ፥ ኤያኸዪርቆንኼ አራኼ።' 44 "ከምኮሉቆ እማምኳ ከምሎቁሥ ከምከሉዋ፤ 'ኤትላ! ከማሥ ቢልገመሥ ቤያሺል ኤዴበና፥ ቤያሽ እምበ ኣያ፥ ቤያድ ጀንደ ጸጋ፥ ቤያድ ከጸጋና፥ ቤያንሳሥ፥ ቤያኢ ነመፀ ማፉንጫኳ፥ ቢልበፀሸን መድላ ዳ ሜተል ካማ?' 45 ከምኮሎቆ ጥሳ አኳ ኖካ ና፥ 'ኸገሻ ከምከለራ ካኻ፥ ኤተ ቤያኽበፅ መደኸካ ነኢዳሌበም ነደ ቢዪርካ ነኮዎማ ኤያል ኢደ ገናሥ ኢዳ አለአ ከሜታ፥ ኤያኸደንኼ ካራኼ።' 46 ከምዹዋ እማም ከመኸሣ ካል ግዢ ግዥ፥ ከምዻ ደ መዪዥሣኸን ከመኢያ አል ግዢ ግዥኳ።" ወጌላ ማቴዎስ 26 1 ኤቤትቶቆ ያሱስ እገሻ አለአ ኮዎማ ነቸቻ፥ ቤከል ከደ መሁል ቾጎማ፥ 2 "በኸገምካ ኤከምዌ ነኦኪል እምበንድ ነቸቻ ዚፈ ፋዝጋ፤ ከማተገሩቆ ዱ በናደማ፥ ከምቱዋ ነጋገድ ጃኳ።" 3 ኖካ ና ቢሙንፆቆ እምጥስ መፀ ገዴራ አል ዶጎ ዪሁዳ እምበቦቆማ ከደ እምፈገ ኤባ ነኸለ ቃያፋ ኤተ ቤድ በቦቆ ጥስ መፀ ገዴራ አል ዶጎ ዪሁዳ። 4 ቢያገሺል ኤከምዻቁሽ ያሱስ ከንዶ ሸ እኔያ፥ ኤከምሹቆኳ። 5 ቢከልኳ፥ "ኤከምበፃን መፈራ አማጎማ ኖጎ ጸጋ፥ መደዳኼ ኖከ ዚፈኼ።" 6 ያሱስ ቤኢ ነቢታንያ፥ ቤኢሽ ነመፀ ሲሞን ኤተ ቤምጸለቀሥ አገንሠ መዹማ። 7 መከኢ ነመስ ዳ፥ ቤዌ እገፋ ሜታ ቤሬቆ ዳኺ መደሣ ኤተ መዥግ በና ከሸፐማ፥ ቤከዽ ቤተኽ ኒልቆ ያሱስ። 8 ኖከ ቤገመሥ ደ መሁል ቾጎማ አለአ፥ ቤንሣይል ኸማም ቢከል፥ "ካሤ በከሸካ ዳኺያ አለአ መገ? 9 ቢምኮዶቆ ዳኺያ አለአ ከበበኽ ለማና፥ በማፈላሽ መኸማ ከደ ዢጋ።" 10 ቤያገሚል ያሱስኸን እገሻለማም ቤከል፥ "በፀኸከሽ እገፋ አለአ! ካሤ በኸካፉንጨኮቋ? አ በደካ ዳ ገሸለማ ካራ። 11 ደ ዢጋ መዱጎክ ቢኢካ ኖጎኻ፤ አራኸን አርኢካኼ መዱጎክ ኖጎኻኼ። 12 በከደከሥ እገፋ አለአ ጸገም ከዳኺያ፥ ኤከመገሥ አራ ከማሃንዦቋለም። 13 ኸገሻ ከመገሸርሥ ካኻ፤ ነኤባ አል እኔያ ነኮዎማ ኖጎ ከማቲያስ ሰ ማገ ላ አል ረባ አለአ፥ ከመገሹዋ ዳ ኤተ በደካ እገፋ አለአ ከፂናለማ።" 14 ኖካ ና ዪሁዳ አስቆርቱ፥ ነደ መሁል ቾጎ ያሱስ ነአሤር ኖቆማ እምበንድ ጸጋ ሜታ፥ ቤዽ ኮጎ እምጥስ መፀ ገዴራ አል ዶጎ ዪሁዳ እምበቦቆማ፥ 15 ቤከል፤ "ኤከማተገሮቆ ያሱስ ከምኸራ ካኻ፥ ኣሤ ከምኸኼ ካራ?" ቢከኽ እማምኳ ኸ ለማና ግቸማ ሜታ ኖቆማ አሤር። 16 ቤያጦሽ ዪሁዳኳ ካል ኦካ ና ማኣጎ እንዶዋ ኤተ ከማገ ከሥ 45
ከማተገሮቆን ያሱስ ከምኻን። 17 ነማጦሽ ኦከ ዚፈ ገቻንዳ ቤዌ ደ መሁል ቾጎማ ኮጎ ያሱስ ቢሎቆሥ ቢከከል፥ "ነጓብ ከምዻ እገ ሌሥ እገ ፋዝጋ ካማ?" 18 ቤከል አኳ፥ "ዸኻ ኪል ኤዬባ፥ ዻ እገሸኼሥ ከዴ ካ ከለኻ፤ በከለካ ኤተ መትገሠማለምላ፥ 'ባርቸካዬቆንዥገን አንጅለም፥ በራኣጎካ ኤከምስላ ከደ መሁል ቾጎም እገ ፋዝጋ ነመፃሉ።"' 19 ቤጦ ደ መሁል ቾጎማኳ ኤያሥ ቤገሸሥ ያሱስ ከማም፥ ቢገሥ እገ ፋዝጋኳ። 20 ኖከ ቤድ ሸጋዥጋኳ፥ ቤኢሽ ያሱስ ከደ መሁል ቾጎማ ከአሤር ኖቆማ እምበንድ ከመሰሳ። 21 መከኢ ነመሰሳኳ ቤከል ያሱስ፥ "ኸገሻ ከመገሸርሥ ካኻ፤ ናኻ ጸጋ ሜተል ከማተገሮቆ አራ ከምኻ።" 22 ቤሳንዝ ደ መሁል ቾጎማኳ በቦቆ፥ ቢከል ሜታ ሜታማለማም፥ "ካራኼ ባከለካ፥ አራኽ?" 23 ቤኮሎቆ ያሱስኳ ከማም ቤከል፥ "ኤተ ቢላንዥኬል ነለገዳ ነሜታ፥ አ ከማተገሮቆ አራ። 24 ከምሻ ዱ በናደማ ኤያሥ ቢቆት ነመዪዥሥ ሎርጋ፤ እንዳዌኸን ከመዣ ኤተ ከማተገሮቆ ዱ በናደማ ከምኻ። በከምገሸል ከመዣ ካ ኤቢምበፀካ መፖቁዌ።" 25 ኤተ ማተገሮቆ አ ከምኻ ዪሁዳኳ ቤኮሎቆ ቤከል፥ "ኤተ መትገሥ ደ! አራኼ፥ ከምዳ አራኽ?" ቤከከል ያሱስኳ፥ "ባከለከንዥገን አምኳ።" 26 ሚከኢ እማም ነመስ እጋ፥ ቤሮቆ ያሱስ እጋ፥ ቤዴሮቆ ቤንፂቆ ቤከንኽ ከደ መሁል ቾጎማ ቤከል፥ "ርኾቆ ሰኻ፥ አለአ ጸገም።" 27 ቤሮቆ ሸፓ፥ ቤከኽ መገ ላ ከረባ ቤኽ ከማምኳ ቤከል፥ "ፈኻ ኬያኮዎኻ ናሥ አለአ! 28 አለአ መሃለም፥ መሃ ማገሲላ፥ ከማምበፀሽ ገንሣለማም ኤተ ባርከካ ከኤማንጀ ጸጋ። 29 ኸገሻ ከመገሸርሥ ካኻ፥ ካሥ አል ኦከ ከምፈራ ነገፋሌ ባብ ኬ ባጉዋ አል ኽኻ፥ ከምተጸራኼ መፈማ ከአኻ ነኸ ባጉዋ ነለኣኼ።" 30 ኖከ ቢዬኤ ጌአ ማገ ላ ነቸቻ፥ ቢፐሥ ከዶለ ቆሻ። 31 ያሱስ ቤከል ከደ መሁል ቾጎማ፥ "ነመጎኳ ነለአ ከምበፀኸሽ ኬያኮዎኻ መገሚል አራ፥ ከማምቤኻ። በቆተካንዥገን ነመዪዥሥ ሎርጋ ኤተ በከለካ፥ 'ከምኦቸራ ኤተ መሸላ፥ ከምዝላ ጃጃ ኤተ በኢካ ኖጎ ሜታኳ።' 32 ኖከ ከማፈርዻቆ ነመሻ ነቸቻኸን፥ ከምተርዸኽ አኻ ከምዸራ ከገሊላ።" 33 ቤኮሎቆ ጴጥሮስኳ ቤከከል፥ "ኤከምሽጣን ጸጋ ኮዎማ አም፥ ከምሽጠራኼ አር አም ሜተልኼ።" 34 ቤኮሎቆ ያሱስኳ ቤከል፥ "ኸገሻ ከምከለራ ካም፥ ነመጎኳ ነለአ በላ ማኮሊለን አመታ መእሰ ጺያ፥ ከምሽጣኣ አራ እል ኦካግ።" 35 ቤከከል ጴጥሮስኳ፥ "ኤከምኢያን መሻኳ፥ ከምሾኳ አኳ እምበንድ፥ ከምሽጠራኼ አም ሜተል ኤለኣኼ።" ቤከል ደ መሁል ቾጎማ ጃጀንዳ ኮዎማኳ ኤያሥ ኤያ። 36 ቤዽ ያሱስ ከደ መሁል ቾጎማ ከኔያ ኤተ ቢኦ ፄማ ጌትሰማኔ። ቤከከል ከደ መሁል ቾጎማኳ፥ "ኢኸሽ ነገአ ካሥ አል ኦከ ከምዸራ ዻ ዴርዼ ነጓ!" 37 ቤካኮርቾጎ ከጴጥሮስ ከኢደ ዘበዴዎስ ከምበንድ፥ ቤያፉንጫቆ ከመሳንዞጓ ቤጤያ። 38 ቤከከል ያሱስኳ፤ "በሳንዘካ እለም ኤያሥ ዳ 46
ቤርዽ ከምሸራ፤ ኢኸሽ አኽኳ ነገአ፥ ኣምበንኻሥ ከአራኳ።" 39 ቤችድሽ ነጓ ዱፀን ቤጅስ ታሰማ ነኔያ ቤከል፥ "ባባ! ኤከማፈላሽ ከመዳ፥ ናትሸሥ ሸፐ ማኣንሠሣ አለአ አራ፤ ነደንኳ፥ ነድ ኤማሄሸማሉ፥ ኤማሄሸማለምኼ።" 40 ቤኮሌ ኮጎ ደ መሁል ቾጎማኳ ቤገመሥ እማም ነኸ መዥጋ፤ ቤከከል ከጴጥሮስኳ፥ "አኸፈለከሸንኼያኽ አኽ ማምበንኻሥ ከአራ ካሥ አንጅ ከሜታኳ? 41 ኣምበንኻሥ፥ ዴረኻ ኤከምበፀኻን መኩ ከማዻምባ! ገፉጫ ኤተ መሻምባ፥ በጫኸን ኤተ ገማዋ።" 42 ቤችድሽ ኦኪል እምበንድኳ ነጓ፥ ቤዴር ቤከል፥ "ባብ! ኤከምበፃ መተራ ሸፐ ማኣንሠሣ አለአ በላ መፈራን፥ ነድ ማሄሸማሉ።" 43 ቤኮሌ ቤዌ ቤዸቦቆ እማም ሚከኢ ነመዥጋ፥ ቤሂንቆ ኸማም። 44 ቤበፀሽ እማም እኽላኳ፥ ቤችርሽ ቤዴር ኣሥ ገዴራለማ እል ኦካግኳ። 45 ነለአ ነቸቻ ቤኮሌ ኮጎ ደ መሁል ቾጎማ ቤከል ከማም፥ "አኽኢካኽ ከደኽላ ነመዥጋ ከማፉጫቋኽ? በደካዬሸንዥገን አንጅ ማ፤ ከማተገሩቆ ዱ በናደማ ከምኹዋ ከኤለ ደ ገንሣ። 46 ፈርኸሥ ዾኳ። ዪርኻ፥ በዎከንዥገን መዣ ኤተ ከማተገሮቆ አራ ከምኻ።" 47 መከኢ ያሱስ ነመገሸሥ አለአ፥ ቤዌ ዪሁዳ፥ ነደ መሁል ቾጎማ አሤር ኖቆማ እምበንድ ሜታ። ቤካኮሬቾጎ ከበበኽ ጸጋ ደ ቢትጌ አመጥስ መፀ ገዴራ አል ዶጎ ዪሁዳ አመበቦቆማ ከደ እምፈጋኳ፥ ደ ቤጹሬ ጃ ከቻጋ። 48 መዣ ኤተ ከማተገተሮቆ ያሱስ ከምኻ አ፥ ቢያገሲል ከጸጋ ማቲሣ ሜታ ቤከልኳ፥ "መዣ ኤተ ከመንፅመራ አር፥ ኣሥ አ፥ ዻቆኸሽ!" 49 ናሥ ኦካ ና ቤዌ ኮጎ ያሱስ ቤከል፥ "ኤተ መትገሠማለም! ዳገ ነድ ካም!" ቤንፅማኳ። 50 ቤከከል ያሱስኳ፥ "መዠም፥ ካሤ ባከዎኬ ከገአ?" ኖካ ና ቢዌ ጸጋኳ ቢዻቆሽ ያሱስ ከመዥግ ኤላ። 51 ኖካ ና ነጸጋ ደ ቤኢ ከምያሱስ፥ ቤቼኽ ጸጋ ሜታ ቻጋለማ፥ ቤከኦች ዎደ ጥስ መፀ ገዴራ አል ዶጎ ዪሁዳ አል በቦቆማ፥ ቤያሮቆ ፄማኳ። 52 ቤከል ያሱስኸን፥ "ኮሎቆ ቻጋሉ ከዠቤማ፤ ደ በቼከኽ ቻጋ ኮዎማ፥ ከምሸካ ካሥ ቻጋ። 53 ኣገምካኼያኽ፥ ኤከምዴረራ ባብ፥ ኤከምትጌ በበኽ ሰ ገትጋ ካራ ፈላ። 54 በመድ ኤለአ፥ ኤያላሥ ከምትታቆና ሳ ኤተ በከለካ መዪዥሥ ሎርጋ፥ ኤበኢካ አለአ ከመዳ ኮዎማ።" 55 ናሥ አንጅ ና ቤከከል ያሱስ ከጸጋ ካ፥ "ኤያሥ ቢራቆከሽ ደ ገን፥ አኸከፐኬሥ ከቻጋ ከዘጎላ ከምዻቆሽ አራኽ? ኖካ ኖካ በርኢከሽ ነመዪዥሥ መፀ ገዴራ በርትገኬሣኳ፥ አኸዻቆሸንኼ አራኼ። 56 በከደካ አለአ ኮዎማ፥ ኤከምትታቆን ሎርጋ አል ደ መዪርጓ።" ኖካ ና ቤበፀሽ ደ መሁል ቾጎማ ኮዎማ አ፥ ቢያምቤያ። 57 ነለአ ነቸቻ ቢዻቆሽ ያሱስ፥ ቢሮቆ ኮጎ ቃያፋ፥ ኤተ ቤኢ ጥስ መፀ ገዴራ አል ዶጎ ዪሁዳ በቦቆማ፤ ነጓ ቢሙንፆቆ ደ መትገሥ ማቶቋ አል ሙሴ ከደ እምፈጋ። 58 ቤሃታሥ ጴጥሮስኸን ነጸገ ያሱስ ቤዉሁሎቆ ካሥ እል ኸለ በቦቆ ጥስ መፀ ገዴራ አል ዶጎ ዪሁዳ፤ ቤኩ ኪለማ ቢኢሽ ከደ መዜስ ኸላ 47
ከመዪርሽ ዳ ኤተ ከምዶጓ። 59 ቢያኣጎ አመጥስ መፀ ገዴራ እምበቦቆማ ከደ ተምባ ኮዎማ ሹደ እገሻ ኤተ ከምኹከሥ መሻ ከያሱስ። 60 ኤቤገሸሥ በበኽ ጸጋ ጎልጎዛኳ፥ ኢጻገንኼ መሸ ሠማ ነጸገማኼ። ከመርሸማኸን ቤዌ ጸጋ እምበንድ ቢከል፤ 61 "በከለካን መዣ አለአ፥ 'ከምፂሮቆ መዪዥሥ መፀ ገዴራ አል ረባ፥ ከምፈለርሽ መዶቆማ ነኦኪል ኦካግ።"' 62 ቤፈርሥ አበቦቆ ጥስ መፀ ገዴራ አል ዶጎ ዪሁዳ ቤከል ከያሱስ፥ "ኣኮለኮቆኼያኽ ዳ ሜተል ነዳ ኤተ በከተምበኮቆ አጸጋ አለአ አማ?" 63 ያሱስኸን ቤጦ ፄ ትል። ቤከከል ጥስ መፀ ገዴራ አል ዶጎ ዪሁዳ በቦቆማኳ፥ "ከምሎቆርሥ አም ከፄ ረባ መኢማ፤ እገሼሠና ካይላ፥ አም መሲያ ዱ ረባኽ?" 64 ቤኮሎቆ ያሱስኳ ቤከከል፥ "ኤያሥ ባከለካ አም፤ ከመገሸርሥ ካኻ፥ ከምገመኸሥ ዱ በናደማ መከኢሽ ነኤላ ጉንዘ ረባ ኤተ መጨ መዥጋ፥ ኖከ ከምዌ ከኩንዱ ነጎዛ።" 65 ኖካ ና  ቤያሺል በቦቆ ጥስ መፀ ገዴራ አል ዶጎ ዪሁዳ ኣለማ ከገቱዋ ቤከል፥ "በ ከንዥገን ረባ፤ ካሤ ከማኣጎኮኳ እኽላ ሹዳ? በኸገሰኮቆ አኽኳ ገ ያለማ። 66 ኤያብ በኢካ ካኻ?" ቢከል እማምኳ፥ "ከምደካ መሻ።" 67 ቢከጠቅ እልኽ ከጋጠቆዋ ቢኦቻ፤ ቤምፐሸኽ አጃጀንዳኳ፥ 68 ቢከከል፥ "አም መሲያ! ኦዴ በኦቸካ አማ? እገሼሠና ከመዪርጓሉ።" 69 ጴጥሮስኳ ቤኢሽ ነሰ ኸለ ጥስ መፀ ገዴራ አል ዶጎ ዪሁዳ በቦቆማ። ቤዌ ደጎና ኤተ ቢንትገካ ሜታ ኮጎማ ቤከከል፥ "ባኢኬ አምኳ ከመዣ ካል ገሊላ ከያሱስ ከአ።" 70 ቤሽጥ አኸን ነታሰ ኮዎማ ቤከል፥ "አርገምካኼ ዳ ኤተ ባከለካ አምኼ።" 71 ኤቤፐሥ ነሰ ኸላ ከገቻ፥ ቤገመሥ ደጎና ኤተ ቢንትገካ ጀንዳ አ ቤከከል ከደ ቤኢቾጎ ነጓኳ፥ "መዣ አለአ በኢኬ ከያሱስ ጸጋ አል ናዘሬት።" 72 አኸን ቤሽጥ እኽላኳ ቤከል፥ "አርገምካኼ ጸጋ አለኣኼ፥" ቤዠገታኳ። 73 ነኦኪል ዱፀን ነቸቻኳ ቢችሬሽ ደ ቤኢቾጎ ነጓ ኮጎ ጴጥሮስ ቢከከል፥ "ኸገሻ አም ነማም ሜታ፥ ባጠኮቆ ኣሥ ሰኡ አም።" 74 አኸን ቤያጦሽ ማሆተሣ ቤዠገት ቤከል፥ "አርገምካኼ መዣ አኼ።" ናሥ ኦካ ና ቤእስ ጺ መታ። 75 ቤሳንዘሥ ጴጥሮስኳ እገሻ ኤተ ቤከከል ያሱስ፥ "በላ መእሰ ጺን መታ፥ ከምሽጣኣ አራ እል ኦካግ።" ቤፐሥ ጴጥሮስ ከጃጻ፥ ቤእስ ከማንጨ ኺለማ። ወጌላ ማቴዎስ 27 1 ነኸማቱቋ ካል ገዳዱ ቢሪል እምጥስ መፀ ገዴራ አል ዶጎ ዪሁዳ እምበቦቆማ ኮዎማ ከደ እምፈገ ኤባ ኤከምሹኮቆ ያሱስ። 2 ቢፉንጭ እማምኳ አ፥ ቢሮቆ ቢያተገሮቆ ከጥስ ኤባ ከጵላጦስ። 3 ኖከ ቤገመሥ ዪሁዳ፥ ኤተ ቤያተገሮቆ ያሱስ ቤኻ፥ ኤቢከኸሥ ከአ፥ ቤያንዱቆሣ፥ ቤኮሎቆ ኸ ለማና ግቸማ ሜታ ኖቆማ አሤር አ ከምጥስ መፀ ገዴራ አል ዶጎ ዪሁዳ ከምበቦቆማ 48
ከደ እምፈጋ፥ 4 ቤከል ከማም፥ "በርሸከሠንዥገን ከማተገረሮቆ መዪዥሥ ጸጋ ከመኸማለም ከመሻ።" ቢከል እማምኸን፥ "አዪርካኼ አይላ! ገመሸን እልቀኡ!" 5 ቤያምብሽ ዪሁዳኳ ኸ ለማና አ ኒል መዪዥሥ መፀ ገዴራ አል ዶጎ ዪሁዳ፥ ቤፐሥ ነጓ ቤዽ ቤፉንጨሥ ጺማ። 6 ቢሮቆ እምጥስ መፀ ገዴራ እምበቦቆማኸን ኸ ለማና አ ቢከል፥ "ከፄ በደካ ለማና አለአ ኤተ ባርከከኽ መሃ ጸጋ፥ ካኸሠኼ መተጹከሥ ለማን መዪዥሥ መፀ ገዴራኼ።" 7 ቢሪል ቢከኮድ እኔያ አል ኤተ መዘዝ ዬዛ፥ ኤከምዳን ጎ መሃንዦቆ ጀንደ ጸጋ። 8 ከፄ አለአ ቢከለካ ቢኦካ እኔያ አ ከደኽላ፥ "እኔ መሃ።" 9 ከለአ በትተካቆ ኤተ ቤገሸሥ ኤርሚያስ ኤተ መዪርጓ ቤከል፥ "ቢሮቆ እማምኳ ኸ ለማና ግቸማ ሜታ ኖቆማ አሤር፥ ኤተ ቤር አጸጋ እስራኤል በነ ያሱስ፥ 10 ቢከኮድ እኔ ኤተ መዘዝ ዬዛ፤ አኳ ኤተ ቤገሸሥ ኤታ ካራ።" 11 ኖከ ቤኢቾጎ ያሱስ ነኸ ጥስ ኤባ፥ ቤሎቆሥ ጥሳኳ ቤከከል፥ "አማኽ ጥስ ዶጎ ዪሁዳ?" ቤከኮሎቆ ያሱስኳ ቤከከል፥ "ኤያሥ ባከለካ አም።" 12 ኖከ ቢተምቦቆ እምጥስ መፀ ገዴራ አል ዪሁዳ እምበቦቆማ ከደ እምፈጋኳ፥ ኤኮሎቆንኼ ሜታ ኤለኣኼ። 13 ነለአ ነቸቻ ቤከከል ጵላጦስ፥ "ኣገሰኮቆኼያኽ ዳ ኤተ ቢከተምበኮቆ እማም አለአ አም ኮዎማ?" 14 ያሱስኸን ካሥ አል ኦከ ከምተምዚል አጥሳ አ፥ ኤኮሎቆንኼ እገሻ ሜተልኼ። 15 ጥስ ጵላጦስኳ ቤያገመኽ መዠሰማ ኖከ ፋዝጋ ነጸጋ ደ ቢፉንጨካ ኣሥ ጸጋ ኤተ ቢያኣጎ እማም። 16 ኖካ ናኳ ቤኢ ጸጋ ኤተ ቢኦ ፄማ ባርባ፥ ኤተ ቤገም ሾከ እስራኤል ዝንዜን መደዳለማ፥ ነመፀ ማፉንጫ። 17 ኖከ ቤሙንፆቆ ጸጋኳ፥ ቤሎቆሥ ጵላጦስ እማም ቤከል፥ "ዎዴ በኻኣጎካ አኽ ኤከምጨገርስ ካኻ? ባርባኽ በላ ያሱስ ኤተ ቢኦካ መሲያ?" 18 ዳ ቤከከል ኤለኣኳ፥ ከፄ ቤገም ኤቢያተገሮቆ እምጥስ መፀ ገዴራ እምበቦቆማ ያሱስ ከገንሠ እላ። 19 መከኢሽ ጵላጦስ ነቱገ መኸሣለማ፥ ቤከትግ እገፋለማ ቤከል፥ "መዳኣኼ ዳ ሜተል ነጸገ መዣ መዪዥሠማ ነለአ። በራፉንጨካቆ በቦቆ ነመጎኳ ነለአ ከመእሰ መዥጋ ከፄማ።" 20 ቢካተገስ እምጥስ መፀ ገዴራ እምበቦቆማ ከደ እምፈጋኳ ከጸጋ፥ ኤከምሎቁሥ ጵላጦስ ከምከሉዋ፥ "ዠስ ባርባ፥ ሾቆ ያሱስኳ!" 21 ቤከኮሎቆ ቤከል ጥስ ኤባኳ፥ "ነጸጋ ነምበንድ ነለአ፥ ዎዴ በኻኣጎካ ኤከምጨገርስ ካኻ?" ቢከል እማምኳ፥ "ዠስ ባርባ!" 22 ኖካ ና ቤከል ጵላጦስኳ፥ "ኤያብ ከምጦራን አር ከፄ ያሱስ ኤተ ቢኦካ መሲያ?" ቢከል ኮዎማምኳ፥ "ኒቱ ነጋገድ ጃ።" 23 ቤከል አኳ፥ "ኣሤ በሸከሣ?" ቢሉግ እማም ከበቦቆ ሳ ቢከል፥ "ኒቱ ነጋገድ ጃ!" 24 ኖከ ቤገመሥ ጵላጦስ፥ ኤከምፈሮቆ ኣሥ ገላኳ፥ ከምበፃ መጫ ኸማኳ፥ ቤሮቆ ኣያ ቤከኤፈሥ ኤለማ ነኸ ጸጋ ቤከል፥ "አርጨካንኼ ዳ ኤተ ከምሎቁከሥ አራ ነመሃ ጸጋ ነለኣኼ፤ ገመኸሸን እልቆኻ!" 25 ቢኮሎቆ አጸጋ ኮዎማኳ ቢከል፥ "ነድ በነ መሃለማ ኒልቆምላ፥ ካል ኢዳለምላኳ።" 26 ኖካ ና 49
ቤዠስ ጵላጦስ ባርባ ከማም፥ ቤያተገሮቆ ያሱስ ቤጦ ኤከምኦቹዋ ከምቱዋ ነጋገድ ጃኳ። 27 ለጋዪዳ አል ጥስ ኤባ ቢሮቆ ያሱስ ኪል ኸለ መፀ ገፋሌያ፥ ቤሙንፄቆ ለጋዪዳ ደ ቤኢ ነጓ ኮዎማኳ፥ ቢያንዲቆ አ። 28 ቢትሾቆ እማምኳ ኣለማ ነጸገማ ቢከኢሰሥ ከምዌኽ ኣ ካል ዶጎ ጥሳ። 29 ቢገተኽ ቌለ ኽኻ ቢከእስ እልቋ፥ ቢጦ ዘጎላ ነኤላ ጉንዛለማ፥ ቢያኩኩን ነታሰማ ቢካሲስ ቢከል፥ "ጥስ ዶጎ ዪሁዳ፥ ነድ ዳገ ካም!" 30 ቢከጠቀሥ ከጋጠቆዋ፥ ቢሮቆ ዘጎላኳ፥ ቢከኦች እልቆማ። 31 ኖከ ቢካሲስ ነቸቻኳ፥ ቢትሾቆ ኣ አ ነጸገማ፥ ቢከኢሰሥ ከኣለማ፥ ቢፖቆ ከጃጻ ከመቱማ ነጋገድ ጃ። 32 ኤቢፐሥ ኒል ኸለ ጥሳኳ፥ ቢኽ ከጸጋ አል ኤበ ቀሬና ኤተ ቢኦካ ፄማ ሲሞን፤ ቢተገኽ አኳ ኤከምጹራን ጋገድ ጃ አል ያሱስ፤ 33 ቢዳሽ ከኔያ ኤተ ቢኦ "ጎልጎታ።" መከላ ኤያኳ፥ "ጎ ዦኮ እልቋ።" 34 ነጓ ቢከኽ ኬያ ኤተ ቢከንቸኽ ከማንጨ ዳ፤ ቤከዻቆሥ አኸን ከሰማ፥ ኤያኣጎንኼ መፈማኼ። 35 ኤቢቱ ነጋገድ ጃ ነቸቻ፥ ቢዋጨሥ ኣለማ፥ ቢፐር ጃ። 36 ቢኢሽ ነጓኳ፥ ቢዜኽ አ። 37 ቢጦሥ መቆታ ኤተ ከማገሙኪል መሸ ሠማለማ ኖጎ እልቆማ ኤተ ቤከል፥ "አለአ ያሱስ፥ ጥስ ዶጎ ዪሁዳ።" 38 ቢቱ ከአ ደ ገን እምበንድ፥ ሜተም ከኤላ ጉንዛ፥ ሜታኳ ከኤላ ረ። 39 ቤከዝቆ አጸጋ ደ ቤያትሽ ከንዶ ጓ እልቆማም፥ ቢ ቢከከል፥ 40 "አም ኤተ መፂቆ መዪዥሥ መፀ ገዴራ፥ ኤተ መዶቆማ ነኦኪል ኦካግኳ፤ ኤከምዳኣ ዱ ረባ፥ ብዶቆሥ አም እልቀኡ፥ ብቴ ነጋገድ ጃ ና።" 41 ቢካሲስ ኤያሥ ኤያ እምጥስ መፀ ገዴራ አል ዶጎ ዪሁዳ እምበቦቆማ ከደ መትገሥ ማቶቋ አል ሙሴ ከደ እምፈጋኳ ቢከል፤ 42 "በብደኮቆንዥገን አ ጸጋ ጃጀንዳ፥ ጺማኸን አፈለከሸኼ መብዶቆማኼ። ኤበደካ አ ጥስ እስራኤል፥ ነብቴ እኽላ ነጋገድ ጃ፤ ከምገምኮኲለን አኳኳ። 43 በከገምኪለንዥገን አ ከረባ፥ በከለካ፥ 'አራ ዱ ረባ፤' ኤከምሄሽ ረባኳ፥ ነብዶቆ አ እኽላ።" 44 ኤያሥ ኤያ ቤ አደ ገልኳ ደ ቢቱካ ከአኳ አ። 45 ኖከ ቤድ አንጅ ማያ፥ ቤድ መጓ ነኤበ እኔያ ነኮዎማ ካሥ አንጅ ሰናኮኳ። 46 ቤሉግ ያሱስ ነአንጅ ሰናኮኳ ከበቦቆ ሳ ቤከል፥ "ኤሎኢ፥ ኤሎኢ፥ ለማ ሰባቃታኒ፤" መከላ ኤለኣኳ፥ "ረባለም፥ ረባለም፥ ኣሤ ባከበፀከሽ አራ?" 47 ቤገሶቆ ጸጋ ደ ቤኢቾጎ ነጓ ሜታ ሜታ ቢከል፥ "ኣሊያስ በኦካ።" 48 ቤዱጎ ነማምኳ መዣ ሜታ፥ ቤዪጬቆ መጸሽ ኬያ ነማንጨጨ፥ ቤጦ ነዘጎላ ቤከኸሽ ኤከምፋን ያሱስ። 49 ቢከል ጃጀንዳኸን፥ "በፀኸሽ፥ ዪርኮሸና ኤከምዌ ኣሊያስ ከመብዶቆ አ።" 50 ቤሉግ ያሱስ እኽላኳ ከበቦቆ ሳ ቤሱማ። 51 ኖካ ና ቤያቱ ማጉንደኽ እል መዪዥሥ መፀ ገዴራ ከምበንድ ነምጻ ካሥ ገቻ። ቤያንዙባሽ እኔያ፥ ቤምጸቅ አታንተርሳኳ። 52 ቤኮራስ ቆዳ መሻኳ፥ ቤያፈራቆ ደ መዪዥሣ ደ ቤሸሻኳ። 53 ነመፈርሥ 50
ያሱስ ነመሻ ነቸቻ ቢብቄሥ እማምኳ ኒል ሆ መሻ፥ ቢኩ ከዬሩሳሌም ከመዪዥሥ ኤዬባ፥ ቢያትጋሥ ከኤማንጀ ጸጋ። 54 ኖከ ቢገመሥ ጥስ ለጋዪዳ አል ግቸማ ማቁስ ከጸጋ ደ ቤዜኽ ያሱስኳ ማንዙበሽ እኔያ ከዳ ኤተ ቤድ ነአንጅ ና ኮዎማኳ፥ ቢጤ በቦቆ ቢከል፥ "ኸገሻ ጸጋ አለአ ዱ ረባ።" 55 ቤኢቾጎ ኤማንጀ ጋፋ ደ ቤሁሌ ቾጎ ያሱስ ነገሊላ፥ ደ ቤከድ ዳ ከአኳ፥ ጸት ቢዪርሻ። 56 ቤኢ ነማምኳ ማሪያም አል መግደላ፥ ማሪያም ኤዬማ ከያይቆብ ከዮሴፍ፥ ከኤዬማ ኢደ ዘበዴዎስ። 57 ኖከ ቤድ ሸጋዥጋ ቤዌ ከጓ  ጸጋ አል ኤበ አርማቲያ፥ ተቃ ኤተ ቢኦ ፄማ ዮሴፍ፤ ቤኢ መዣ አለኣኳ ኤተ መሁል ቾጎ ያሱስ። 58 ቤዽ አኳ ኮጎ ጥስ ጵላጦስ ቤቆን መሸ ያሱስ፤ ቤገሸሥ ጵላጦስኳ ኤከምኹካን። 59 ካ ቤሮቆ ዮሴፍ መሻለማ ቤከገተሥ ከኣ ኽኻ፥ 60 ቤጦሥ ኒል ሆ ታንተርሰ ኽኻ፥ ነኤተ ቤጡቊል ኪልቆማ። ነለአ ነቸቻ ቤያለሉሽ በቦቆ ግሻ ከሰ ሆዋ ቤዸና። 61 ቤኢሽ ማሪያም አል መግደላ ከማሪያም ጀንዳ ኮጎ ቤኢኽ አሰ ሆ መሻ። 62 ነጀንደ ኸማቱቁማ ነዱ ሙሳ፥ ቢኮርሽ እምጥስ መፀ ገዴራ አል ዶጎ ዪሁዳ እምበቦቆማ ከጸጋ አል ፋርስ ኮጎ ጵላጦስ፥ 63 ቢከል፥ "ኤትላ! ቢልሳንዘከሥ ኤቤከል ኤተ መንጠኽ ጸጋ አ፥ መከኢ ከኻምብደማ፥ 'ነኦኪል ኦካግ ነቸቻ ከምፈርዸሥ ነመሻ።' 64 ካ ኤከምበፁዋን ደ መሁል ቾጎማ መሎኩዋ አ፥ መከሉዋ ከጸጋኳ፥ 'አለአ በፈርከሠንዥገን ነመሻ'፥ እገሸሥ ኤከምዜዉኸን ሆ መሻ አ ካሥ አል ኦኪል ኦካግ፤ ኤከምበፃ መደ ኤለአ፥ ከምዳ መንጠኻ አ ናል ገሲቋ በቦቆ።" 65 ቤከል ጵላጦስኳ፥ "ርኾቆ ለጋዪዳ፥ ዸኸካ፥ ጦኻ ኤከምዜዉኸን ካኻ ዝንዜን።" 66 ቢዽ እማምኳ፥ ቢገሥ ጋጉንደስ ግሻ አ ዝንዜን፥ ቢያሃንስ ሆዋ አ፥ ቤከዜ አለጋዪዳኳ። ወጌላ ማቴዎስ 28 1 ኖከ ቤተር ኦከ ዱ ሙሳ፥ ነኤሙሳ ካል ገዳዱ፥ ቢዽ ማሪያም አል መግደላ፥ ከማሪያም ጀንዳ ከመዪርሥ ሆ መሻ። 2 ኖካ ና ቤድ አበቦቆ ማንዙበሽ እኔያ፤ ቤብቴ ሰ ገትገ ረባኳ ነጎዛ ቤልገተሽ ግሻ ኤተ ቢከሃንስ ሆ መሻ፥ ቤኢሸን ኖቆማ። 3 ቤያንደኽ ታሰ ሰ ገትጋ አኳ ቤዪዦጎ ኤያል ሆመ ደማ፤ ቤፑ ኣለማኳ ኤያል ኽ። 4 ቤያሰሲያሥ ደ መዜስ ሆ መሻኳ ነመጤያ ከሰ ገትጋ፥ ቢድ ኤዳ ቢሻ። 5 ቤከከል ሰ ገትጋ አኳ ከጋፋ ካ፥ "መጤኻኼ! በርገምካ ኤበኻኣጎካ አኽ ያሱስ ኤተ ቢቱካ ነጋገድ ጃ። 6 አኢካንኼ አ ነገኣኼ፤ ባፈርካቆንዥገና ኤያሥ ቤገሸሣ፤ ዎኼ፥ ዪርኻ ኖጎ ቢጦከሥ መሻለማ። 7 ካ ዸኻ ፈላ እገሸኼሥ ከደ መሁል ቾጎማ፥ ከለኻ፤ 'ባፈርካቆንዥገን ነመሻ፤ እኽላ፥ ከምሲቆ ካኻ ከምዻ ከገሊላ፤ ከምገመኸሥ አ ነጓ።' ሳንዘኸሥ ዳ ኤተ 51
በርገሸከሥ ካኻ።" 8 ነለአ ነቸቻ ቢፐሥ ጋፋ አ ፈላ ከገጤያ ከበቦቆ ማገ ላኳ ኖጎ ሆ መሻ፥ ቢዱጎ ቢገሸሥ ከደ መሁል ቾጎማኳ። 9 ቢኽ እማምኳ ታፕ ከያሱስ ቤከል ከማም፥ "ነድ ዳገ ካኻ።" ቢችድሽ እማምኳ ኮጎማ፥ ቢዻቆሥ ቾጎማ ቢከዴራ። 10 ኖካ ና  ቤከል ያሱስ ከማም፥ "መጤኻኼ! ዸኻ፥ እገሸኼሥ ከኢዳሌበም፥ ኤከምብቱዋን ከገሊላ፤ ነጓ ከምገሙሥ አራኳ።" 11 ሚከኢ ጋፋኳ ነመዻ ነንዶዋ፥ ቢዽ አደ መዜኻ ሜታ ሜታ ኪል ኤዬባ፥ ቢገሸሥ ከምጥስ መፀ ገዴራ አል ዶጎ ዪሁዳ ከምበቦቆማ ዳ ኤተ በደኮጎ ኮዎማ። 12 ቢሙንፆቆ እምጥስ መፀ ገዴራ አል ዶጎ ዪሁዳ እምበቦቆማ ከደ እምፈጋ፥ ቢያገሺል ቢከኩዢልስ ለጋዪዳ ከበበኽ ለማና ቢከከል፥ 13 "ከለኻ እገሸኸሥ ከጸጋ፥ 'ሚልከኢ ነኸ መዥጋ ኒል መጎኳ ቢዎኬ አደ መሁል ቾጎማ ቢሎኮካ መሻለማ።' 14 ኖከ ከምገሶቆ ጥስ ኤባ እገሻ አለኣኳ፥ ከምሻ እልኽ አይልኳ አ፥ ኤከምበፃ መዳን ዳ ሜተል ነጸገኻ።" 15 ቢሮቆ ለጋዪዳኳ ለማና፥ ቢጦ ኤያሥ ቢገሸሥ ከማም፤ ኤያሥ አለአ ባቲካስ እገሻ አለአ ኖጎ ደ ዪሁዳ ከደኽላ። 16 ደ መሁል ቾጎማ አሤር ኖቆማ ሜተምኳ ቢዽ ኮቆ ዶላ አል ገሊላ፥ ኤተ ቤገሸሥ አያሱስ ከማም። 17 ኖከ ቢገመሥ አኳ ቢከዴራ፤ ነማም ሜታ ሜታኸን ቤያጤያ እላ። 18 ያሱስኳ ቤዌ ኮጎማም ቤከል፥ "ባኸካዬሸንዥገን ገፋሌያ ኮዎማ ካራ ነጎዛ ነኔያኳ። 19 ካ ዸኻ፥ ዻ ጦኻ ሾካ አል ኤበ እኔያ ኮዎማ ከደ መሁል ቾጎም፤ ኣጩጸኸኮቆ እማም ከፄ ባባ ካል ዱማ ከመዪዥሥ ገፉጫኳ። 20 ትገኸሥ ከማም ኤከምዜዉኸን ዳ ኤተ በርገሸከሥ ካኻ ኮዎማኳ። ገመኻ፥ በርኢካ አርኳ መዱጎክ ኖጎኻ ካሥ መርሽ ኤበ እኔያ አለአ።" ወጌላ ማርቆስ 1 1 አለአ ማጦሽ ሰ ማገ ላ አል ያሱስ ክርስቶስ፥ ዱ ረባ። 2 ኤያሥ በቆተካንዥገን ነሎርገ ኢሳያስ፥ ኤተ መዪርጓ፤ "ረባ ቤከል፥ 'አለአ፥ ኤተ ከምገሥ እንዶዋሉ፥ ከምትገራ ሰ ገትጋለም ነታሰኡ።' 3 በኢካ አሰ ጸጋ ኤተ በሉገካ ነኸ እኔያ፥ በከለካ፥ 'እገ ኸሥ እንዶዋ ከኤታ፥ ዦኸሽ እንዶዋ ኤተ ከምዻን አ።"' 4 ቤኢ ዮሃንስ ነመጩጾቆማ ነኸ እኔያ፥ ቤያቲስ ቤከል፥ "ኣንዠኺል እልኻ፥ ኣጩጸኻቆኳ፤ ከምበፀሽ አረባ ገንሣለኻ ካኻ።" 5 ጸጋ ደ ቤኢሽ ነኤበ ዪሁዳ ኮዎማ ከደ ቤኢሽ ነዬሩሳሌም ኮዎማኳ ቢፐሥ ኮጎ ዮሃንስ፥ ቢገሸሥ ገንሣለማም፤ ቤንጩጾቆ አዮሃንስኳ እማም ኒል ገቸ ዮርዳኖስ። 6 ዮሃንስኳ ቤኢሰሥ ኣ ኤተ ቢቆሽ ነቤ ከምበላ፥ ቤፉንጭ ነሺለማኳ ለከፈ ቤያ፤ ደ መሳለማኳ ያ ከከቸ ሄነና። 7 ቤገሸሥ አኳ ቤከል፥ "ኤተ ከምሙቾቆ አራ ከምዌ ነንም፥ አራ ኤተ ከምደካ አመዝሎቋ ከምጨገስ ሲ ቻፓለማኼ። 8 አራ ከኣያ በርጩጸኮቆ አኻ፥ አኸን ከመዪዥሥ ገፉጫ ከምጩጸኮቆ አኻ።" 9 52
ኖካ ና ቤዌ ያሱስ ነናዘሬት አል ኤበ ገሊላ፥ ቤጩጾቆ አዮሃንስኳ አ ኒል ገቸ ዮርዳኖስ። 10 ኤያሥ ቤፔሥ ያሱስ ኒል ኣያ፥ ቤያኮራስ ጎዛ፥ ቤገመሥ ኤቤብት አመዪዥሥ ገፉጫ ከጸገማ ከመኮሥ ዬርኩንዳ። 11 ናሥ ኦካ ና ቤዌ ሳ ነጎዛ ቤከል፥ "አም ዱዋለም ኤተ በርሄከሻ፤ ማገ ላለም ካም በቦቆማ።" 12 ናሥ ኦካ ና ቤፖቆ አመዪዥሥ ገፉጫ ያሱስ ከኸ እኔያ። 13 ቤኢ ያሱስ ነኸ እኔያ ኦካ ግቸማ እምበንድ፥ ቤዻምብ ቁንዘ ሴጠናኳ። ቤኢ ያሱስ ኒል ደ ግዚያ፥ ቤከድ ሰ ገትጋ አል ጎዛኳ ዳ። 14 ካል ኦከ ቢኩቆ ዮሃንስ ከመፀ ማፉንጫ ነቸቻ፥ ቤዌ ያሱስ ከኤባ ካል ገሊላ፥ ቤትገሥ ሰ ማገ ላ አል ረባ፥ 15 ቤከል፥ "በዎኬንዥገን ኦከማ፥ ባርቸካዬቆ ገፋሌ ረባኳ፤ ኣንዠኺል እልኻ፥ ገመኺል ሰ ማገ ላ አል ረባኳ።" 16 ኖከ ቤተር ያሱስ ነትገን ኤያያ አል ገሊላ፥ ቤገመሥ ሲሞን ከዱዌበማ ከኣንድራስ ሚከጦቆ ዪለማም ኪል ኣያ፤ እማምኳ ደ መራቆሽ ዉ። 17 ያሱስኳ ቤከል ከማም፥ "ዎኼ ነቾጎም፥ ከምጦራ አርኳ አኻ ከደ ማሙንፆቆ ጸጋ።" 18 ቢበፀሽ እማምኳ ናሥ ኦካ ና ዪለማም፥ ቢሁል ቾጎ ያሱስ። 19 ኤቤያተተስ ያሱስ መንዻለማ ዱፀን፥ ቤገመሥ ያይቆብ ዱ ዘበዴዎስ ከዱዌበማ ከዮሃንስ ሚከገሥ ዪለማም ኒል ለማዲያ። 20 ናሥ ኦካ ና ቤኦ ያሱስኳ እማም፤ እማም ቢበፀሽ በበማም ዘበዴዎስ ከደ መደዳለማ ኒል ለማዲያ፥ ቢሁል ቾጎ አ። 21 ያሱስ ከደ መሁል ቾጎማ ቢዳሽ ከቅፍርናሆም፤ ቤኩ አኳ ኖከ ዱ ሙሳ ከመፀ ገዴራ አል ዶጎ ዪሁዳ፥ ቤያጦሽ መትገሥ ሰ ማገ ላ አል ረባ። 22 ጸጋ ደ ቤገሶቆ አ ቤሰሥ አመትገሣለማ እለማም ዝንዜን፥ ከፄ ቤትገሥ ያሱስ ከገፋሌያ፥ ኤትገሠንኼ ኤያል ደ መትገሥ ማቶቋ አል ሙሴኼ። 23 ቤኢ ናሥ ኦካ ና ነመፀ ገዴራ አል ዶጎ ዪሁዳ ና ጸጋ ሜታ ኤተ ቤራቆ ገንሠ ሙሳ። አኳ ቤሉግ ቤከል፥ 24 "አም መዣ አል ናዘሬት፥ ያሱስ፤ ኣሥ ቤኩኬቆ አም ነመኢያ ናለምላ? ኣዎኬ አም ከምቴቆ አይላኽ? በርገምካ ኤባደካ አም ኦዴ፤ አም መዪዥሥ ዱዋ አል ረባ!" 25 ቤሉገሥ ያሱስኳ ገንሠ ሙሳ አ ቤከል፥ "ኢሽ ትል፥ ፐሥ ነጸገማኳ።" 26 ቤንኸቶቆ አገንሠ ሙሳ አኳ መዣ አ፥ ቤሉግ ከበቦቆ ሳ ቤፐሥ ነጸገማ። 27 ቢንተምዝ ጸጋ ኮዎማኳ፥ ቢያሎቆሥ ኣሥ እልኸማም ቢከል፥ "ኣሤ ሾከ ዳ አለአ? በኮገሰኮቆ መትገሣ አል ኽኻ፥ ኤተ በጨካ ገፋሌያ፤" " አ በ ተኮቆ ገንሠ ሙሳ፥ በገሰኪልስ አገንሠ ሙሳኳ አ።" 28 ቤያገሳቆ ፄ ያሱስ ፈላ ነጋንዲ ኤባ አል ገሊላ ኮዎማ። 29 ቢፐሥ እምያሱስ ነመፀ ገዴራ አል ዶጎ ዪሁዳ፥ ቢዾ ከያይቆብ ከዮሃንስኳ ከመፀ ሲሞን ካል ኣንድራስ። 30 ቤኦካሥ እሸ ሲሞንኳ ቤኢ ነመዥጋ። ቤከገሸሥ ጸጋኳ መንሰሣለማ ከያሱስ። 31 አኳ ቤችርሽ ኮጎማ፥ ቤዻቆ ኤለማ ቤፈሮቋ። ቤበፀሽ ጎከሣኳ አ፥ ቤከድ ዳ ከማም። 32 ኖከ ቤልም ኦካ ነሸጋዥጋ፥ ቤሬቆ አጸጋ ደ መንሰሣ ኮዎማ ከደ 53
በንዻቆከሥ አገንሠ ሙሳ ኮጎማ። 33 ጸጋ አል ኤዬባ አኳ ኮዎማ ቢሙንፆቆ ከግሰ መፃ። 34 ቤምብዶቆ ያሱስኳ በበኽ ጸጋ ደ ቤንዻቆሥ አመንሰሣ ከጅንሰማ ከጅንሰማ፥ ቤምፖቆ በበኽ ጋገንሠ ሙሳኳ። ዳ ቤከገም ጋገንሠ ሙሳኳ አ፥ ቤቶቆ ኤከምበፁዋ መገሹዋን። 35 ኖከ ቤያሲያኽ መጅቦጓ ኒል መጎኳ፥ ቤፈርሥ ያሱስ ቤፐሥ ኮጎ ቤሜ ጸጋ፥ ቤዴር ነጓኳ። 36 ቢሁል እምሲሞን ከመዠማ ቢዽ ከማኣጓ አ። 37 ኖከ ቢጻጋኳ ቢከከል፥ "ጸጋ ኮዎማ ቢኢካ ነማኣጓ አም።" 38 ቤኮሎቆ ያሱስኳ ቤከከል ከማም፥ "ዳ በርኮኬሥ አር ከማቲሰማ፤ ካ ኤከምዻ አቲረሰን ነጓ፥ ዾኳ ኪል ኤባ ኤተ ባርቸካዬቋ።" 39 ቤዽ አኳ ቤያቲስ ነመፀ ገዴራ አል ዶጎ ዪሁዳ ኤተ ቤኢ ነገሊላ ኮዎማ፥ ቤምፖቆ ጋገንሠ ሙሳኳ። 40 መዣ ኤተ ቤምጸለቀሥ አገንሠ መዹማ ሜታ ቤዌ ኮጎ ያሱስ፥ ቤያኩኩን ቤሎቆሥ ቤከል፥ "ኤከምሄያሻ፥ ከምፈላሽ መዪዥሥ አራ።" 41 ያሱስኳ ቤከሌአይል ካ፥ ቤኸሽ ኤለማ፥ ቤዻቆሥ አ ቤከከል፥ "በርሄከሻ፥ ዪዣሥ።" 42 ናሥ ኦካ ና ቤብድ አመምጸለቀሥ መዹማ አ ነጸገማ፥ ቤዪዣሣ። 43 ቤቶቆ ያሱስኳ መዣ አ ከመዥግ ሳ፥ ቤጦ ቾጎ፥ 44 ቤከከል፥ "ገሶቆ፥ መገሻሠኼ ዳ ሜታ ከጸጋ ሜተልኼ። ዻ ፈላ፥ ትገሥ ጸገኡ ከምጥስ መፀ ገዴራ፤ ኤያሥ ቤገሸሥ ሙሴኳ፥ ከመዪዣሣሉ ኻ ደ መኻሉ። ናትጋሥ መዪዣሣሉኳ ከጸጋ ኮዎማ።" 45 ኤቤፐሥ መዣ አኳ ኖጎ ያሱስ፥ ቤያጦሽ መገሸሥ እገሻ አለአ ኖጎ ኮዎማ። ካ ቤኢሽ ያሱስ ኖጎ ቤሜ ጸጋ፥ ኤፈለሸኼ መፐሣ ከኸ ጸጋ ከኤዬባ ከሜተልኼ። ነደንኳ፥ ቤዾዌ አጸጋ ኮዎማኳ ኮጎማ ኖጎ ኮዎማ። ወጌላ ማርቆስ 2 1 ኖካ ዱፀን ነቸቻ ቤኮል ያሱስ ከቅፍርናሆም፤ ቤገሶቆ ጸጋኳ ኤበኢካ አ ነመፃ። 2 ካሥ ጎ ቤሜ አጎ መኢቾጓ ነግሰ መፃኳ፥ ቤሙንፆቆ አበበኽ ጸጋ። ቤገሸሥ አያሱስ ሰ ማገ ላ አል ረባ ከማም። 3 ቢዌ ጸጋ እንዝኽኳ ቢጹሬ መዣ ኤተ ቤሽ አጋቸቸ ጸገማ፥ ቢሬቆ ኮጎ ያሱስ። 4 ከፄ ቤፈጋኽ ጸጋኳ ኢፈለሸንኼ መኩቆ መዣ አ ኮጎ ያሱስ። ካ ቢያጽጨኽ ቆ መፃ ከንዶጎ ቤኢ ያሱስ። ኤቢያምቦቆ ነቸቻ ቢብቶቆ እንተላ ኤተ ቤዥገን አመዣ ኤተ ቤሽ አጋቸቸ ጸገማ። 5 ኖከ ቤገመሥ ያሱስኳ መገሚላለማም፥ ቤከል ከመዣ ኤተ ቤሽ አጋቸቸ ጸገማ፥ "ዱዋለም፥ ባምበፀካሸንዥገን ገንሣሉ ካም።" 6 ነደ መትገሥ ማቶቋ አል ሙሴ ሜታ ሜታ ደ ቤኢሽ ነጓ፥ ቢከል ኒለማም፥ 7 "ካሤ በከገሸካ መዣ አለአ ኤለአ? ረባ በ ካ፤ ኣሥ ረባ ኪልቆማ፥ ኦዴ ከምፈለሽ መበፀሽ ገንሣ?" 8 ናሥ ኦካ ና ቤያገሚል ያሱስ ከገፉጫ ገሳንዛለማም ቤከል ከማም፥ "ካሤ በኸከሳንዘከሥ ሾከ ዳ አለአ ኒልኻ? 9 አባሲቆ ከምፐፐላ? መከላ 54
ከመዣ ኤተ በሸካ አጋቸቸ ጸገማ 'ባምበፀካሸንዥገን ገንሣሉ ካማኽ?' በላ መከላ 'ፈርሥ፥ ጹር እንተላሉ፥ ዸካ?' 10 ኣምባለኸሥ እኽላ ኤበጨካ አዱ በናደማ ገፋሌያ ከምበፀሽ ገንሣ ነኤባ ናል እኔያ።" ቤከል ከመዣ ኤተ ቤሽ አጋቸቸ ጸገማኳ፥ 11 "ከመገሸርሥ ካም፥ ፈርሥ፥ ጹር እንተላሉ፥ ዉካ ከመፀኡ።" 12 ሚከዪርሽ ኮዎማምኳ፥ ቤፈርሥ መዣ አ ፈላ፥ ቤጹር እንተላለማ ቤከዳሻ። ቢተምዝ ኮዎማምኳ፥ ቢከኽ መገ ላ ከረባ ቢከል፥ "አኮገምከሠንኼ ሾከ አለአ ሜተልኼ።" 13 ያሱስ ቤፐሥ እኽላኳ ቤዽ ከሰ ኤያያ፤ ቤዾዌ ጸጋ ኮዎማ ኮጎማ፥ ቤትገሥ አኳ ከማም። 14 ኖከ ቤተር ነጓኳ፥ ቤገመሥ ሌዊ ዱ አልፌዎስ፥ መከኢሽ ኖጎ ቢንሽለኮቆ ፈቃ፥ ቤከከል፥ "ዌ፥ ሁሌ ቾጎ አራ።" ቤፈርሥ ሌዊኳ ቤሁል ቾጎ አ። 15 ነለአ ነቸቻ ቤኢሽ ያሱስ ከምሶጓ ነመፀ ሌዊ። በበኽ ደ ፈቃ ከደ ገንሣኳ ቢሁል ያሱስ፤ ቢማኢሽ ነማም ጎ በበኽ ከምያሱስ ከደ መሁል ቾጎማኳ ከምሶጓ። 16 ነጸጋ አል ደ ፋርስ ደ ቤድ ደ መትገሥ ማቶቋ አል ሙሴ፥ ኖከ ቢገመሥ ያሱስ ነመሶጓ ከደ ፈቃ ከደ ገንሣኳ፥ ቢከል ከደ መሁል ቾጎማ፥ "ካሤ በከሰኮጎ አ ከደ ፈቃ ከደ ገንሣኳ?" 17 ያሱስኳ ቤገሶቆ አለአ ቤከል ከማም፥ "ደ በኣጎካ ኤተ ቢያ አደ መዹሣ፥ አኣጎካኼ አኻምብድ ጸጋ ኤተ ጺያኼ። ዳ በርኮኬሥ አር፥ ከመኦ ደ ገንሣ፥ ከመኦ ደ መዪዥሣኼ።" 18 ደ መሁል ቾጎ ዮሃንስ ከደ ፋርስ ቤያገመኽ መኮዋ፤ ካ ቤዾዌ ጸጋ ኮጎ ያሱስ ቢከከል፥ "ደ መሁል ቾጎ ዮሃንስ ከደ መሁል ቾጓ፤ አል ደ ፋርስ ቢኮኮጓ፤ ካሤ በከበፀካ መኮዎጎ አደ መሁል ቾገኡኳ?" 19 ቤከል ያሱስኳ፥ "ከምኮዉጓኽ አደ ዴዋና መከኢ አርኸ ጋኺንጃ ኖጎማማ? እምበአ፥ ከምኮዉጎኼ መከኢ አርኸ ጋኺንጃ ኖጎማምኼ። 20 ከምዌ ኦከማ ኤተ ከምቼዉሠን ርኸ ጋኺንጃ ኖጎማም። ከምኮዉጎ ኖካ ናኳ። 21 አኢካንኼ ጸጋ ኤተ በካቹምኪል ኣ ኽኻ ከገደገናኼ፤ ኤከምጦዋ ኤያ፥ ከምጹርታ ኣ ኽኻ ገደገና፥ ከምዳ አመጹርተማኳ ናል ገሲቋ በቦቆ። 22 ከምጸፀኸኼ ጸጋ ሜተልኳ ኬ ኽኻ ነመሌኤኽ ኮጋኼ። ኤከምጦዋ ኤለአ፥ ከምጼቂል ኬያ አ ኮጋ፤ ከማርካ ኬያኳ ከምቴያ፥ ከምጫኼ ኮጋኳ በናኼ። ካ በኣጎካ አኬ ኽኻ ኤከምጸፁኽ ነኮገ ኽኻ።" 23 ኖከ ዱ ሙሳ ነሜታ ቤያትሺል ያሱስ ቼ ጋትጋ። ሚከኢ ነንዶዋ ቤያጦሽ አደ መሁል ቾጎማኳ መንሾቆ ማንዚ ጋትጋ። 24 ቤከል አደ ፋርስ ከያሱስ፥ "ገመሠና፥ ቢደካ አደ መሁል ቾገኡ ዳ ኤተ ባ ጻንደካቆ መደማ ኖከ ሙሳ።" 25 ቤኮሎቆ ያሱስኳ ቤከል ከማም፥ "አኸሎቆከሠንኼያኽ ዳ ኤተ ቤድ ዳዊት፥ ኖከ ቤሺል ኤዴበና ከጸጋ ደ ቤኢ ኖጎማ፥ ቢያንዢግ ደ መሳ? 26 ቤኩ ከመፀ ረባ ነአንጅ ጥስ መፀ ገዴራ በቦቆማ ናል ኣብያታር፥ ቤስ እጋ ኤተ በዪዥካሥ ከረባ፥ ኤተ በኸከሥ አመሰማ ካሥ እምጥስ መፀ ገዴራ። ቤስ ዳዊት፥ ቤከኽ ከደ ቤኢ ኖጎማኳ።" 27 ቤተጽ ያሱስ ቤከል፥ "ረባ በዘዘኬ ኦከ 55
ሙሳ ከጸጋ፥ አዘዘኬንኼ ጸጋ ከኦከ ሙሳኼ። 28 ከለአ ዱ በናደማ ከኦከ ሙሳ ኤተማ።" ወጌላ ማርቆስ 3 1 ያሱስ እኽላኳ ቤኩ ከመፀ ገዴራ አል ዶጎ ዪሁዳ ሜታ፤ ቤኢ ነጓኳ መዣ ሜታ ኤተ ቤሽ ኤለማ። 2 ጸጋ ደ ቤያኣጎ መተምቦቆ ያሱስ ቢዘሎቆ አ፥ ኤከምብዶቆ አ መዣ አ ኖከ ዱ ሙሳ። 3 ቤከል ያሱስኳ ከመዣ ኤተ ቤሽ ኤለማ፥ "ፈርሥ፥ ኢቾጎ ኖጎ እልኻ ነገአ።" 4 ቤከል ያሱስኳ ከደ ቤያኣጎ መተምቦቆ አ፥ "ኣሤ ከምኸሥ መደማ ኖከ ሙሳ? አመደ ገሸለማኽ በላ ገንሠማ? አመብዶቆ ጸጋኽ በላ መቴሠማ?" እማምኸን ቢጦ ፄ ትል። 5 ቤዪር ያሱስ እማም ከኸ ገቱዋ፥ ቤሳንዝ ከመዥግ እላለማምኳ ቤከል ከመዣ ኤተ ቤሽ ኤለማ፥ "ኣፀፂል ኤሉ።" ቤያፀፂል አኳ፥ ቤከብድ ኤለማ። 6 ቤፐሥ ደ ፋርስኳ፥ ቢሪል ናሥ ኦካ ና ከጸጋ አል ሄሮድስ ኤከምሹኮቆ ያሱስ። 7 ያሱስ ከደ መሁል ቾጎማ ቢዽ ከሰ ኤያይ ገሊላ። በበኽ ጸጋ አል ገሊላ ካል ዪሁዳኳ ቢሁል አ። 8 ኤያሥ ኤያኳ ነደ ዬሩሳሌም፥ ካል ኤበ ኤዶሚያ፥ ነደ ገቸ ጋንደር ዮርዳኖስ፥ ነደ ጋንዲ ጥሮስ ከሲዶናኳ በበኽ ጸጋ፥ ኖከ ቢገሶቆ ዳ ኤተ ቤድ ያሱስ፥ ቢዾዌ ኮጎማ። 9 ኤከምበፃን አበበኽ ጸጋ መጽጫ አ፥ ቤገሸሥ ከደ መሁል ቾጎማ ኤከምጦዉከሥ ለማዲያ። 10 ቤብዶቆንዥገን በበኽ ጸጋኳ፤ ካ ደ ቤንዻቆ አመንሰሣ ኮዎማ፥ ቢያኸት ዝንዜን ከምደሥ አ። 11 ኖከ ቤገመሥ አጋገንሠ ሙሳ አኳ፥ ቢምፋት ነታሰ ያሱስ ቢሉግ ቢከል፥ "አም ዱ ረባ።" 12 ኤከምበፁዋ መገሹሠን ኤበደካ አ ዎዴኳ፥ ቤቶቆ እማም ከመዥግ ሳ። 13 ያሱስ ቤቶኮ ኮቆ ዶላ ሜታ፥ ቤኦ ጸጋ ደ ቤያኣጓ ኮጎማ፤ ቢዾዌ እማምኳ ኮጎማ። 14 ቤጦ ጸጋ አሤር ኖቆማ እምበንድ [ደ ቤከል አ ቤካንዠሥ ፄ "ሰ ገትገ ክርስቶስ"] ኤከምኢዩሸን ከአ፥ ከመንትጋን እማምኳ ከማቲስ ሰ ማገ ላ አል ረባ። 15 ኤከመምፑቆን ጋገንሠ ሙሳኳ፥ ቤንኽ ገፋሌያ ከማም። 16 ደ ቤሽልሥ አ አሤር ኖቆማ እምበንድኳ መችዳ አለአ፤ ሲሞን ኤተ ቤከል "ጴጥሮስ" ቤካንዠሥ ፄያ፤ 17 ያይቆብ ከዮሃንስ ኢደ ዘበዴዎስ፥ ደ ቤካንዠሥ አ ፄ "ቦዋንኤርጌስ፤" መከላ ኤያኳ፥ "ዱ ማቲ ደም፤" 18 ኣንድራስ፥ ፍልጶስ፥ ባርቶለሜዎስ፥ ማቴዎስ፥ ቶማስ፥ ያይቆብ ዱ አልፌዎስ፥ ታዴዎስ፥ ከሲሞን ኤተ ማቆራ ከኤበማ። 19 ኤያሥ ኤያኳ ዪሁዳ አስቆርቱ፥ ኤተ ቤያተገሮቆ ያሱስ ቤኻ። 20 ያሱስ ቤኩ ከመፃ ሜታ፤ ቤሙንፆቆ እኽላኳ አበበኽ ጸጋ፥ ካሥ ከምቱኑሥ እምያሱስ ከደ መሁል ቾጎማ መሰ እጋ። 21 ቢገሶቆ ዶጎ ኤበማ እገሻ አለአ፥ ቢፐሥ ከምዻቆሽ አ ቢከል፥ "ባሜለካኳ።" 22 ደ መትገሥ ማቶቋ አል ሙሴ፥ ደ ቤብቴ 56
ነዬሩሳሌም፥ ቢከል፥ "አበኤልዘብል በኢካ ኒለማ፤ ከመዥግ ጥስ ገንሠ ሙሳ በከምፐኮቆ አ ጋገንሠ ሙሳ።" 23 ያሱስኳ ቤኦ እማም ኮጎማ፥ ቤገሽ ከማም ከመኮሣ ቤከል፥ "ኤያል ኣሤ ከምፈለሽ አሴጠና መፖቆ ሴጠና? 24 ኤከምጹሻይል ገፋሌያ ሜተም፥ ከምፀቆኼ ገፋሌያ አኼ። 25 ኤከመንሰ አደ መፃ ሜተምኳ፥ ከምፀቆኼ መፃ፥ ከምፂያቆ። 26 ኤከመንቱሥ ጋገንሠ ሙሳ ከመንሰኳ፥ ከምፀቆኼ ገፋሌያለማም ኤመንሱዋይል፥ ከምቴያ። 27 ነከምሲቆን መፉንጨማ፥ ከምፈለሸኼ ጸጋ ሜተል መኩ ከመፀ መዥግ ጸጋ፥ ማጎዠሥ ዳ አለማኼ። ኤከምፉንጫ ነቸቻኳ፥ ከምፈለሽ ማጎዠሥ ዳ አል እል መፃለማ። 28 ኸገሻ ከመገሸርሥ ካኻ፥ ከማምበፀካሽ ገንሣ ኤተ በደካ ጸጋ ከገ ያ ኤተ በ ካ እማም ኮዎማኳ። 29 ኤተ በ ካ መዪዥሥ ገፉጫኸን፥ ከምኢያ ገንሣ አለአ ካሥ አል ግዢ ግዥ ነጸገማ፥ ከማምበፀካሸኼ ግዢ ግዥኼ።" 30 ዳ ቤከል ያሱስ ኤለአ፥ ከፄ ቤከከል ጸጋ፥ "ገንሠ ሙሳ በጨካ ኒለማ።" 31 ኤዬማ ከያሱስ ከኢዴበ ያሱስ ቢዌ ቢኢቾጎ ነጃጻ፤ ቢትግ ጸጋ ኪል መፃ ኤከምኦዉኬ አ። 32 በበኽ ጸጋ ደ ቤያዲቆ አ ቤማኢሽኳ ቢከከል፥ "አምእይኡ ከኢዴበኡ ቢኢካ ነጃጻ፥ ቢልሎቆኪል አም።" 33 ቤኮሎቆ ያሱስኳ ቤከል፥ "እምዎዴ ያዩ ከኢዴበማ?" 34 ቤዪር ጸጋ ደ ቤያንዲቆ አ ቤማኢሽኳ፥ ቤከል፥ "እምያዩ ከኢዴበምኳ ችዳ አለአ። 35 ደ በጦካ ዳ ኤተ በኦከሽ አረባ፥ ኢዴበም፥ ኢደ ጋጉንዛ ከኢደ ጋፈማ፥ ያዩኳ።" ወጌላ ማርቆስ 4 1 ያሱስ እኽላኳ ቤያጦሽ መትገሠማ ነሰ ኤያያ፤ ቤሙንፆቆ በበኽ ጸጋኳ ኮጎማ። ቤኩ አኳ ቤኢሽ ኒል ለማዲያ ኖቆ ኣያ። ቤኢቾጎ በበኽ ጸጋኳ ነኸ እኔያ ኮጎ ሰ ኤያያ። 2 ቤትገሥ ያሱስ በበኽ ዳ ከመኮሣ ከማም፥ ቤትገሥ ቤከልኳ፥ 3 "ገሰኾቆ፥ መዣ ሜታ በፐከሥ ከመዋሽ ሾካ። 4 መከኢ አኳ ነመዋሸማ፥ በምፋተካ አሾካ ሜታ ሜታ ከሰ ኸ እንዶዋ፤ በዾኬ አመት እል ግዚያኳ በሰሰካ። 5 ጃጀንዳኸን በምፋተካ ነኸ ግሻ፥ ኖጎ ባንዢገካ በጨ እኔያ ዝንዜን፤ ከፄ ባንዢገካ መተብ እኔያ፥ በምፐካ ፈላ። 6 ኖከ በፐኬ ኦካ፥ በንስፀካ፥ በኼኤካ ከፄ በበፀካ መሃታቆ ትማ። 7 ሾካ ጃጀንዳኳ በምፋተካ ኪል ኽኻ፤ በፈገካቆ ኽኻኳ፥ በራቆከጺያ፥ አረካኼ ኸማኼ። 8 ጃጀንዳኸን በምፋተካ ነገሸል እኔያ፥ በፐካ፥ በፈገካቆ፥ በረካ ኸማ። በጨካ ሜታ ኸማ ግቸማ ሜታ ኖቆማ አሤር፥ ሜታኳ ግቸማ ኦካግ፥ ጀንዳኳ ግቸማ ማቁስ።" 9 ቤተጽ ያሱስ ቤከል፥ "ነገሶቆ ኤተ በጨካ ፄማ።" 10 ኖከ ቤኢ ያሱስ ከጺማ፥ ቢሎቆሥ ጸጋ ደ ቤኢ ኖጎማ ከደ መሁል ቾጎማ አሤር ኖቆማ እምበንድ አ ከፄ መጨገስ መኮሣ። 11 ቤኮሎቆ አኳ ከማም ቤከል፥ "ባኸካዬሸንዥገን ካኻ ማምባለሥ ማጸፆቆ ገፋሌ ረባ፤ ከጸጋ 57
ደ በኢካ ነጃጻኸን ከማገሸካሥ ከመኮሣ። 12 "ኤያሥ በቆተካንዥገን ነመዪዥሥ ሎርጋ፥ 'ሚከዪር፥ ሚከዪር፥ ኢያምባለከሠኼ፥ ሚከገሶቆ፥ ሚከገሶቆ፥ ኢያገምኪልኼ፥ ኤቢማምባለከሥ ቢማገምኪላኳ፥ ቢምኮለካ ኮጎ ረባ፥ በምበፀካሽ አኳ ገንሣለማም ከማም።"' 13 ያሱስኳ ቤከል ከማም፥ "አኸንገምኪልኼያኽ መኮሣ አለአ? ኤያበማ ከምፈለኸከሸን አኽ ማገሚል መኮሥ ዳ ጀንዳ? 14 ኤተ ገዋሻ በዋሸካ እገሸ ረባ። 15 ጸጋ ሜታ ሜታ ኤሾካ ኤተ በፋተካ ከሰ ኸ እንዶዋ፤ ኤቢገሰኮቆ እገሸ ረባ፥ ከምዌ ሴጠና ፈላ፥ ከምቼሥ እገሸ ረባ ኤተ ቢዋሸካ ኒለማም። 16 ጸጋ ሜታ ሜታኳ ኤሾካ ኤተ በፋተካ ነኸ ግሻ፤ ኤቢገሰኮቆ እገሸ ረባ፥ ቢርኮቆ ከማገ ላ፤ 17 ከፄ በበፀካ መሃታቆ ትማ፥ ቢገምኪል ካሥ አጅ ማ። ኖከ ከምዌ አማኣንሠሣ ከማሙቾቋ ከፄ እገሸ ረባኸን፥ ከምሥዋ ፈላ። 18 ጸጋ ጀንዳኳ ኤሾካ ኤተ በፋተካ ኪል ኽኻ፤ እማም ቢገሰኮቆ እገሸ ረባ፤ 19 ነደንኳ፥ ገሳንዘ መኢያ አል ኤበ እኔያ፥ ማጣኻ ከለማና ከመአጀበ ዳ ጀንዳኳ፥ ከምራቆ ጺ እገሸ ረባ፥ ከማሹዋኽ በላ መረዋን ኻ። 20 ጸጋ ሜታ ሜታኸን ኤሾካ ኤተ በፋተካ ነገሸል እኔያ፤ እማም ቢገሰኮቆ እገሸ ረባ፥ ቢርኮቆ፥ ቢረካን ኻ፤ በጨካ ሜታ ኸማ ግቸማ ሜታ ኖቆማ አሤር፥ ሜታኳ ግቸማ ኦካግ፥ ጀንዳኳ ግቸማ ማቁስ።" 21 ቤከል ያሱስ ከማም፥ "አኢካናኽ ጸጋ ኤተ ከምጅኮቆ ጅ፥ ከማጉንደኮቆ ከከቻ ኤያሥ ኤያ ከምጦሥ ኒል እንዝ እንተላ? ከምጦሥ ኖቆ ቱጎ ጅኼያኽ? 22 አኢካንኼ አዳ ሜተል ኤተ ከማጸፃቆ ከማሻኽ በላ ማገማሠንኼ። አኢካንኼ ኤያሥ ኤያኳ ኤተ ከማጸፃቆ ከማሻኽ በላ መፐሠን ከኸ እኔያኼ። 23 ነገሶቆ ጸጋ ኤተ በጨካ ፄማ።" 24 ቤተጽ ቤከል፥ "አዪርኸካ ከዳ ኤተ በኸገሰኮቋ፤ ናሥ መበራ ኤተ በኸዻምበኮቆን አኽ ከጸጋ፥ ከምዻምቦቆን አረባ ካኻ ከምተጸካ ካኻኳ። 25 ከኤተ በጨካ ከምተጸኮቆ አረባ ከምኸካ፤ ኤተ ባንዢገካኸን፥ ከምቼዉሥ ነጸገማ ኣሥ ዱ ገናሠማ ኤተ በጨካኳ።" 26 ቤተጽ ያሱስ ቤከል፥ "ገፋሌያ አል ረባ ኤጸጋ ኤተ በናዋሽ ሾካ ነቼለማ። 27 በደካ መጎኳ፥ በደካ ኦካኳ፤ በዥገካ መዣ አ፥ በፈርከሣኳ፤ በላ ማገሚለን አ፥ በፐካ ሾካ፥ በፈገካቋኳ። 28 በረካ እኔያኳ ኪልቆማ ኸማ፥ ነገሲቆማ ጅማ፥ ነቸቻ ቦለማ፥ ኮጎ መርሸማ በዪጨኮቆ ኸማ ነቦለማ። 29 ኖከ በኢንዘካ ኸማ፥ ባጦከሽ መሽል ጋትጋ ከጎዳ፥ ከፄ በትተካ አአንጅ መፂቆማ።" 30 ያሱስኳ ቤከል፥ "ካሤ ከማንዘ ኮከሥ ገፋሌ ረባ፥ ከመኮሥ ኣሤ ከመገሸኮኮሣኳ? 31 አ ኤያል ኸ ዴያ፤ ኖከ በሃንቀካ ከኔያ፥ መሃሎቆማ ነሾከ ኸ ጃ ነጃጀንዳ። 32 ኖከ በሃንቀካ ከኔያ፥ በፐካ፥ በፈገካቋ፥ በሙቸኮቆ ጃ ደ በፐካ ኮዎማ፥ በከቸካ ቌለ ዝንዜንኳ። በዾኬ አመት እል ግዚያ፥ በንደኮቆን ጮቆማ ነቌለማኳ።" 33 ያሱስኳ ከሾከ በበኽ መኮሣ አለአ ቤገሸሥ እገሸ ረባ ከማም፤ ቤገሸሥ ካሥ ከምፈሉሽ እማም ማምባለሠማ። 58
34 ቤገሸሥ ያሱስ ዳ ኮዎማ ከማም ካሥ ከመኮሣ፤ ኖከ ቤኢ አ ከጺማ ከደ መሁል ቾጎማ፥ ቤዪዥሥ ቤጨገስ ዳ ኮዎማ ከማም። 35 ኖከ ቤልም ኦካ፥ ቤከል ያሱስ ከደ መሁል ቾጎማ፥ "ኣንደርኳ ከጋንደር ኤያያ።" 36 ደ መሁል ቾጎማኳ ቢጦ ቾጎ በበኽ ጸጋ ደ ቤኢ ነጓ፤ ቢሮቆ ያሱስ ቢከዽ ከለማዲያ ኤተ ቤኢሸናኳ፤ ቤሁል ለማዲያ ጃጀንዳኳ እማም። 37 ቤጡቆ መዥግ ኤጎሌ፥ ቤትር አመኸ ኣያ ለማዲያ፥ ቤዪጮቆ ኣያኳ ኒለማ። 38 ቤያገጬር እልቆ ያሱስኸን ከንዶ ቸቸ ለማዲያ፥ ቤታሽ አኸ መዥጋ፤ ቢበኖቆ አደ መሁል ቾጓኳ አ ቢከል፥ "ኤተ መትገሠማ፥ ነኤተ ቢልዸካይል ከምከሪላ፥ ኣጨከሠንኼ አም ዳ ሜተላኽ?" 39 ቤያምበናሥ ያሱስኳ፥ ቤሉገሥ ዙባ ቤከል ከኤያያኳ፥ "በፀሽ ማሻ፥ ዥግ ትል።" ቤበፀሽ ዙባኳ ማሻ፥ ቤድ አበቦቆ መጺጓኳ። 40 ቤከከል ያሱስኳ ከማም፥ "ካሤ በኸከጤካ ኤለአ? ከደኽላ አኸጨካንኼያኽ መገሚላኽ?" 41 እማምኳ ቢጤ ዝንዜን ቢከል፥ "ኣሤ መዣ አለአ? በገሰኪልስ ዙባ ከኣያኳ።" ወጌላ ማርቆስ 5 1 እማምኳ ቢዳሽ ከጋንደር ኤያያ ከጋንዲ ኤበ ገርጌስ። 2 ኤያሥ ቤብት ያሱስ ነለማዲያ፥ ቢያኽ ከመዣ ሜታ ኤተ ቤራቆ ገንሠ ሙሳ፤ ቤፐሥ አኳ ኖጎ ቆ ዳ መሻ፥ 3 ኖጎ ቤጭ አ ጎ መኢሻ። ኤፈለሸንኼ ጸጋ ሜተል መፉንጭ አ ከሽለካኼኳ። 4 ከኦኪል በበኽ ቢፉንጭ ቾጎማ ከኤለማ፤ አኸን ቤያጡል ስልካ፥ ቤያሪል ሲያኳ፤ ኤፈለሸንኼ ጸጋ ሜተል መዻቆሽ አኼ። 5 ቤኢ መዣ አ መዱጎክ ኖካ ከመጎኳ ኖጎ ቆ ዳ መሻ ኖቆ ዶላኳ፥ ቤሉግ ቤዎኦች ጸገማ ከግሻ፥ ቤያምብሰሣኳ። 6 ኖከ ቤገመሥ አኳ ያሱስ ጸት፥ ቤዱጎ ኮጎማ፥ ቤያኩኩን ነታሰማ፥ 7 ቤሉግ ከበቦቆ ሳ ቤከል፥ "አም ያሱስ፥ ዱ ረባ አል ጎዛ፥ ኣሤ ባጨካ ነጸገማ? ከምሎቆርሥ አም ከፄ ረባ፥ ማፉንጫቆኼ አራኼ!" 8 ዳ ቤከከል አመዣ አ ኤለአ፥ ከፄ ቤከከል አያሱስ፥ "አም ገንሠ ሙሳ፥ ፐሥ ነጸገ መዣ ነለአ።" 9 ቤሎቆሥ ያሱስኳ አ ቤከል፥ "ዎዴ ፄኡዋ?" ቤኮሎቆ አኳ ቤከል፥ "ከፄ ቢልደካ አይል ኤማንጀማ፥ ፄምላ ደ ማሸማ።" 10 ቤሎቆሥ ገንሠ ሙሳኳ ያሱስ ከመዥግ ሳ፥ ኤከምበፃን መፖቆን እማም ነኤባ ና። 11 ቤሸል አበበኽ ኤሉጓ ነሸ ዶላ ናል ኤባ ና። 12 ቤሎቆሥ ጋገንሠ ሙሳኳ ያሱስ ቢከል፥ "ትግ አይላ፥ ዻ ኩላ ኪል ኤሉጓ።" 13 ቤኺል ያሱስኳ ከማም። ናሥ ኦካ ና ቤፐሥ አጋገንሠ ሙሳ ነጸገ መዣ ና፥ ቢኩ ኪል ኤሉጓ፤ ቤያምቤ ኤዉራምበ ኤሉጓ፥ ቢያለሉ ነብቃ፥ ቢንሺርብ ኪል ትል ኣያ፤ ገንዘ  ኤሉጓኳ ኤግቸማ አሤር እል አሤር (2000)። 14 ቤያምቤ አደ መሸል ኤሉጓ፥ ቢካቲስ ዳ ኮዎማ ኒል ኤዬባ 59
ከኤባኳ። ቤዾዌ ጸጋኳ ከመዪር ዳ ኤተ ቤዶጓ። 15 ቢዾዌ ኮጎ ያሱስ፥ ቢገመሥ መዣ ኤተ ቤዻቆ አገንሠ ሙሳ ኤተ ቢኦ ፄማ "ደ ማሸማ" መከኢሽ ነጓ፤ ቤኢሰሥ ኣ፥ ቤያንዣይል ሳምቢርቆማኳ፤ ቢጤ ኮዎማምኳ። 16 ጸጋ ደ ቤገመሥ ዳ ኤተ ቤዶጓ፥ ቢገሸሥ ከጸጋ ዳ ኤተ ቤድ ነጸገ መዣ ኤተ ቤዻቆ አገንሠ ሙሳ፥ ከኤተ ቤድ ነጸገ ኤሉጓኳ። 17 ቤሎቆሥ አጸጋ አል ኤባ አኳ ያሱስ ኤከምፐሠን ነኤበማም። 18 ኖከ ቤኩ ያሱስ ኪል ለማዲያኳ፥ ቤሎቆሥ አመዣ ኤተ ቤዻቆ ገንሠ ሙሳ፥ ኤከመንዻ ነቾጎ ያሱስ። 19 ያሱስኸን ኤከኺለንኼ፤ ቤከከልኳ፥ "ኮል ከመፃሉ፥ ዻ እገሸሥ ከደ መፃሉ ዳ ኤተ በደካ አረባ ካም፥ ኤያላሥ ኤበሌአካይል ካምኳ።" 20 ቤፐሥ መዣ አኳ፥ ቤያንዲ ነኤባ ኤተ ቢኦ ፄማ "ኤዬባ አሤር፥" ቤያቲስ ዳ ኤተ ቤከድ ያሱስ። ቤንተምዝ ጸጋ ኮዎማኳ። 21 ኤቤከኮል ያሱስ ከለማዲያ ከጋንደር ኤያያ ነቸቻ፥ ቤሙንፆቆ በበኽ ጸጋኳ ኮጎማ። መከኢ አ ነሰ ኤያያኳ፥ 22 ቤዌ ጥስ መፀ ገሙንፃ አል ዶጎ ዪሁዳ ሜታ፥ ኤተ ቢኦ ፄማ ያኢሮስ። ኖከ ቤገመሥ ያሱስ፥ ቤፋት ነቾጎማ፥ 23 ቤሎቆሥ ዝንዜን ቤከልኳ፥ "ዱ ደጎናለም በዸካ ከመሻ፤ ዌ ጦሠን ኤሉ ነጸገማ ኤከምብዳ ከምኢያንኳ።" 24 ቤዽ ያሱስኳ ነቾጎማ። ጸጋ በበኽኳ ቢሁለሽ አ፥ ቢያጽጨሥ ነትገነማ። 25 ቤኢ ነማምኳ እገፋ ሜታ፥ ኤተ ቤንተ አመሃ ነጸገማ ግዣ አሤር ኖቆማ እምበንድ። 26 ቤያፉንጫቆ እገፋ አኳ በቦቆ ነመንዻ ኮጎ ደ ቢያ በበኽ፥ ቤከሮቆ ደ መጫለማ ኮዎማ። ነደንኳ፥ ኤከጨንኼ በና ሜተል፥ ቤከታቆ መንሰማለማ። 27 ቤገሶቆ አኳ ፄ ያሱስ፥ ቤዌ ኒል ኤማንጀ ጸጋ፥ ቤደሥ ኣ ያሱስ ከንዶ ቸቸማ። 28 ዳ ቤከጦ ኤለኣኳ፥ ከፄ ቤሳንዘሥ ኒለማ ቤከል፥ "ኤከምደርሥ ኣሥ ኣለማ፥ ከምብደራ።" 29 ናሥ ኦካ ና ቤር መሃ ኤተ ቤንተ ነጸገማ፤ ቤያገሚል ነጸገማ ኤበብደካ ነማፉንጮቋለማኳ። 30 ቤያገሚል ያሱስኳ ናሥ ኦካ ና፥ ኤበፐኬሥ አመዥጋ ነጸገማ፤ ቤያገለኽ ኒል በበኽ ጸጋ ና ቤከል፥ "ኤተ በደከሥ ኣለም፥ ዎዴያ?" 31 ቤከከል ደ መሁል ቾጎማኳ ከያሱስ፥ "ማከገመሥ ጸጋ ደ ባኸተካ ነትገኑዋኽ፥ ባከለካ 'ዎዴ በደከሥ አራ?"' 32 ቤዪር አኳ፥ ኤበደከሥ ኦዴ አ። 33 እገፋ አኳ ቤገም ዳ ኤተ በደካ ነጸገማ፥ ቤጤ ቤያሰሲያሣኳ። ቤዌ ቤፋት ነቾጎ ያሱስ፥ ቤከገሸሥ ኸገሻለማ ኮዎማ። 34 ቤከከል ያሱስኳ፥ "ዱዋለም፥ በብደኮቆንዥገን አመገሚላሉ አም፤ ዻ ከመገማ፥ ብድ ነማፉንጮቋሉኳ!" 35 መከኢ ያሱስ ነመገሸሥ አለአ፥ ቤዾዌ ጸጋ ነመፀ ጥስ መፀ ገሙንፃ አል ዶጎ ዪሁዳ ቢከከል ከያኢሮስ፥ "በሸከንዥገን ደጎናሉ፤ ካሤ ባከሻምበኮቆ አም እኽላ ኤተ መትገሠማ?" 36 ያሱስኸን ኤሮቆንኼ እገሻ አለአ ከፄማ፥ ቤከከል ከጥስ መፀ ገሙንፃ ካ፥ "መጤያኣኼ፥ ገሚል በላ ማጤያ እለን።" 37 ኣሥ እምጴጥሮስ፥ ያይቆብ፥ ከዮሃንስ ዱዌበ ያይቆብ ቤካኮርቾጓ፥ 60
ኤያኣጎንኼ ኤከምዻ ጸጋ ጀንዳ ነቾጎማኼ። 38 ኖከ ቢዳሽ ከመፀ ጥስ መፀ ገሙንፃ አል ዶጎ ዪሁዳ፥ ቤገሶቆ ያሱስ ገላኳ፥ ቤገመሥ ጸጋ ደ ቤእስ በቦቆ ቤዎዌያኳ። 39 ቤኩ አኳ ኪል መፃ ቤከል ከማም፥ "ካሤ በኸከላኮካ በኸከእሰካ? አሸካንኼ ዱዋ አለአ፥ ነመዥጋ በኢካ።" 40 ቢያሎሥ እማምኳ። ቤብቄቆ ያሱስ ኮዎማም ከጃጻ፥ ቤሮቆ በበማ ከዱዋ ከኤዬማ ከጸጋ ደ ቤካኮርቾጓ፥ ቤኩ ኮጎ ቤዥግ ዱዋ። 41 ነጓ ቤዻቆ ኤለ ዱዋ አ ቤከል፥ "ታሊታ ኩም!" መከላ ኤለኣኳ፥ "አም ዱዋ አለአ! ፈርሥ በርከለካ ካም።" 42 ዱዋኳ ቤፈርሥ ናሥ ኦካ ና፥ ቤንዽ ቾጎኳ። ግዣለማኳ አሤር ኖቆማ እምበንድ። ኖከ ቤድ ኤለኣኳ፥ ቤንተምዝ ጸጋ ዝንዜን። 43 ቤቶቆ ያሱስ ከመዥግ ሳ፥ ኤከምበፃ ጸጋ ሜተል መገማ አለአ። ነለአ ነቸቻ ቤከገሸሥ ኤከምኹካ ደ መሳ ከዱዋ። ወጌላ ማርቆስ 6 1 ያሱስ ቤፐሥ ነጓ ቤዌ ከኤበ ዶጎ ኤበማ። ደ መሁል ቾጎማኳ ቢሁል አ። 2 ቤያጦሽ አኳ ኖከ ዱ ሙሳ መትገሠማ ነመፀ ገዴራ አል ዶጎ ዪሁዳ። በበኽ ጸጋ ደ ቤገሶቆ አ ቢያኤሚል ቢከል፥ "ነጓብ በከዎኬ አዳ አለአ ኮዎማ ከመዣ ከለአ? ኣሤ ሾከ መገመኻ ኤተ ባኸካዬሽ ካ? ኤያላሥ በፈለከሽ አ መጦ ጋገሸል ዳ አለአ?" " 3 መዣ አለአ ኤተ መቸች ጃ፥ ዱ ማሪያምኼያኽ? ዱዌበ ያይቆብ፥ ዮሴስ፥ ዪሁዳ፥ ከሲሞንኼያኽ? ደ በኢካ ኢደ ዳጎን ኤበማ ኖጎኳኼያኽ?" ቢከል ኤለአ፥ ቢሥ አ። 4 ቤከል ያሱስኳ ከማም፥ "ቢሂንከሥ ኤተ መዪርጓ ኖጎ ኮዎማ፥ ነኤበ ዶጎ ኤበማ፥ ኖጎ ጀንደማ፥ ኖጎ ደ መፀ ኤበማኳ አሂንካቆኼ ኤተ መዪርጓኼ።" 5 ቤጦሥ ኤለማ ናሥ ጸገ ደ መንሰሣ ዱፀን ቤምብዶቆ እማም፥ ኤፈለሸንኼ መጦዋ ነጓ ገሸል ዳ ጀንዳኼ። 6 ቤቱሥ እለማ ከፄ ማንዢግ መገሚላለማም። ነለአ ነቸቻ ቤንዽ ያሱስ ነኤባ ኤተ ቤኢ ነጋንዲ ና፥ ቤትገሥኳ። 7 ያሱስ ቤኦ ደ መሁል ቾጓ አሤር ኖቆማ እምበንድ አ ኮጎማ፥ ቤትግ እማም እምበንድ እምበንድ፥ ቤከኽ ገፋሌያ ኤተ ከመምፑኮቆ ጋገንሠ ሙሳኳ። 8 ቤገሸሥ ከማም ቤከከል፥ "ጹረኻ ኣሥ ዘጎላ፥ መጹረኻኼ እጋ፥ ዠገዳ፥ ከለማና ነዠገዳኼ። 9 እሰኸቾጎ ቻፓ፥ ማኳንደኾቆኼ ጅባ እምበንደኼ።" 10 ቤተጽ መከላ ከማም፥ "ካሥ አል ኦከ መፐኸሥ ነኤባ ና ከምዸኻ፥ ኢኸሽ ናሥ መፃ ኤተ ከምኩኻና። 11 ነኤባ ነሜታ ኤከምበፁዋን መሄዉሽ አኻ መገሱቆ እገሻለኻኳ፥ ፐኸሥ ነጓ፤ ከመትገሥ ኤከምዌ አመኸሣ አል ረባ ነጸገማም፥ ከንተኸሥ ርራ አል ኤባ አ ነቾጎኻ።" 12 ደ መሁል ቾጓ አሤር ኖቆማ እምበንድ ቢፐሥ ነጓ፥ ቢያቲስ ከጸጋ ኤከማንዡሠን እለማም። 13 ቢምፖቆ እማምኳ በበኽ ጋገንሠ ሙሳ፥ 61
ቢከንደሥ በበኽ ደ መንሰሣ ከኣይ ቆሻ፥ ቢምብዱቋኳ። 14 ከፄ ቤያገሳቆ ፄ ያሱስ ኖጎ ኮዎማ፥ ቤገሶቆ ጥስ ሄሮድስኳ ከፄማ። ቤከል ጸጋኳ፥ "ዮሃንስ ኤተ መጩጾቆማ በፈርኬሥ ነመሻ፤ ከለአ በከጨካ መዥጋ ከመጦ ገሸል መደዳ።" 15 ቤከል ጃጀንዳኳ፥ "አ ኣሊያስ፥" ቤከል ጃጀንዳኸን፥ "አ ኤተ መዪርጓ፥ ኤያል ደ መዪርጓ አል ገፀ ሜታ።" 16 ኖከ ቤገሶቆ አሄሮድስ አለኣኸን፥ ቤከል፥ "አዮሃንስ፥ ኤተ ቤርጦ ኤከማሩቆ እልቆማ፥ አአ ባፈርካዬቆ ነመሻ።" 17 ሄሮድስ ከፄ ቤሮቆ ዬፈ ዱዌበማ አል ፍልጶስ ኤተ ቢኦ ፄማ ሄሮዲያስ፥ ቤከትግ ጸጋ ቢከዻቆሽ ዮሃንስ ቢኩቆ ከመፀ ማፉንጫ፥ ቢፉንጫኳ። 18 ቤከጦ ኤለኣኳ፥ ከፄ ቤከል አዮሃንስ ከሄሮድስ፥ "አኸከሠኼ አመሮቆ እገፈ ዱዌበኡ ካምኼ።" 19 ቤቱ ሄሮዲያስኳ ከዮሃንስ ዝንዜን፥ ቤያኣጎ መሾቆማ፤ ኤፈለሸንኼ መሾቆማኼኳ። 20 ቤከጤ አሄሮድስ ከዮሃንስ፥ ቤገም ኤበደካ ዮሃንስ ገሸል ጸጋ ከመዪዥሠማ፤ ከለአ ቤዜኽ ገንሠማ ነጸገማ። ኖከ ቤካጦዪል ፄ ከአ፥ ቤተምዝ ዝንዜን፤ ነደንኳ፥ ቤካጦዪል ፄ ከማገ ላ። 21 ኖካ ነሜተምኸን ቤዸብ ሄሮዲያስ አንጅ ኤተ ቤካገ ሣ። አኳ ኖካ ኤተ ቤሂንሠን አሄሮድስ ኦካ ኤተ ቢፖቆን አ፥ ቤከድ ዴዋና ከጅኤለ ጥሳ፥ ከጥስ ለጋዪዳ፥ ከመምበቦቆ ጸጋ አል ኤበ ገሊላኳ። 22 ቤኩ ደጎነ ሄሮዲያስኳ ኪል ዴዋና፥ ቤጸ፥ ቤያገ ል ሄሮድስ ከኮዶለማ። ቤከል ጥስ ሄሮድስኳ ከደጎና ካ፥ "ሎቆሥ አራ ከዳ ኤተ ባኣጎካ፤ ከምኸራ አርኳ ካም።" 23 ቤዠገት ቤከል፥ "ኤከምዳን ጋጹሺል ገፋሌያለምኳ፥ ኣሥ ዳ ኤተ ከምሎቋኣከሥ አራ፥ ከምኸራ ካም።" 24 ቤፐሥ ደጎናኳ፥ ቤሎቆሥ ኤዬማ ቤከል፥ "ኣሤ ከምሎቆራ?" ቤኮሎቆ ኤዬማ ቤከከል፥ "ከል፥ እልቆ ዮሃንስ ኤተ መጩጾቆማ።" 25 ቤዱጎ ደጎናኳ፥ ቤኮል ፈላ ኮጎ ጥሳ፥ ቤሎቆሥ ቤከል፥ "በራኣጎካ ኤከምኻኤ ካራ ካሥ እኽላ እልቆ ዮሃንስ ኤተ መጩጾቆማ ነለገዳ።" 26 ቤሳንዝ ጥሳኳ ዝንዜን፤ ነደንኳ፥ ከፄ ቤዠገት ነኸ ኮዶ፥ ኤፈለሸንኼ መኮዎቆ ዳ ኤተ ቤሎቆሥ አኼ። 27 ቤትግ ሄሮድስኳ ማዎቆ ኤለ ጸጋ ፈላ፥ ቤከገሸሥ ኤከምሬቆ እልቆ ዮሃንስ። ቤዽ ማዎቆ ኤለ ጸጋ አኳ ከመፀ ማፉንጫ፥ ቤያሬቆ እልቆ ዮሃንስ። 28 ቤሬቆ እልቆ ዮሃንስ ነለገዳ፥ ቤከኽ ከደጎና፤ ቤከኽ ደጎናኳ ከኤዬማ። 29 ኖከ ቤገሶቆ ደ መሁል ቾጎ ዮሃንስ ዳ አለአ፥ ቢዌ ቢቼሥ መሻለማ፥ ቢሃንዦቋ። 30 ቢኮሌ ሰ ገትገ ክርስቶስ ቢሙንፆቆ ኖጎማ፥ ቢከገሸሥ ዳ ኤተ ቢዴያ ከዳ ኤተ ቢትጌሥ ኮዎማ። 31 ቤከል አኳ ከማም፥ "ዎኼ፥ ዾኳ ኣሥ እልኾኳ ኮጎ በሜካ ጸጋ፥ ኣፉጨኻቆ ነጓ ከዱፀን።" ዳ ቤከከል ኤለአ፥ ኢጨንኼ አንጅ ከመስ ዳ፥ ከፄ ቤፈጋኽ ጸጋ ደ ቤዾዌያ ደ ቤፐሣኳ። 32 ቢከዽ እማምኳ ከጺማም ከለማዲያ ኮጎ ቤሜ ጸጋ። 33 በበኽ ጸጋ ደ ቤገመሥ መዻለማም፥ ቢያምባለሥ ኤቢደካ እማም እምዎዴያ። ካ ቢብቄሥ 62
ነኤዬባ ነኮዎማ፥ ቢዱጎ ከቾጎማም ቢተርኽ እምያሱስ ቢዳሽ ከጓ። 34 ኖከ ቤብት ያሱስ ነለማዲያ፥ ቤገመሥ በበኽ ጸጋ አ። ከፄ ቢድ እማም ኤያል ጃጃ ደ ባንዢገካ ኤተ መሸለማ፥ ቤከሌአይል፤ ቤያጦሽ መትገሥ በበኽ ዳኳ ከማም። 35 ኖከ ቤዽ ኦካ ከመልማ፥ ቤዾዌ ደ መሁል ቾጎማ ኮጎ ያሱስ ቢከከል፥ "ጎ አለአ ኸ እኔያ፥ በደካሸንዥገን ኦካኳ። 36 ዠስ ኤማንጀ ጸጋ አለአ፥ ኒዾ ኪል ኤባ ከመፃ ካል ጋንዲ ከለአ፥ ኒኮድ ዳ ኤተ ከምሰሱዋ።" 37 ቤኮሎቆ ያሱስኳ ቤከል ከማም፥ "ኸኸካ አኽኳ ዳ ኤተ ከምሰሱዋ።" ቢከል እማምኳ፥ "ዻ እኮድሌን አይል እጋ ከኸ ለማና ግቸማ አሤር፥ ኽልካን አይል ከማም ኤከምሰሱዋናኽ?" 38 ቤከል አኳ ከማም፥ "ዻ ዪርኼሠና! ፄ እጋ እንዘሥ በኸጨካ?" ቢያምባለሥ እማምኳ ቢከከል፥ "ፄ እጋ ማቁስ ከዉ እምበንድ።" 39 ቤገሸሥ ያሱስኳ ኤከመምጹሺል አደ መሁል ቾጎማ ጸጋ፥ ከማኢዩሸን ነማንዚ ግዚያ። 40 ቢንሮቆ እማምኳ ጸገማም፥ ቢማኢሽ ግቸማ ማቁስ ማቁስ፥ ከግቸማ እምበንድ ኖቆማ አሤር አሤር። 41 ቤሮቆ ያሱስኳ ፄ እጋ ማቁስ ከዉ እምበንድ አ፥ ቤከዪርጎ ከጎዛ ቤከኽ መገ ላ፥ ቤንፂቆ እጋ ቤከንኽ ከደ መሁል ቾጎማ ቤከል፥ "እንዘ ኻ ከጸጋ።" ቤጦ ዉ እምበንድ አኳ ኤከመንዘ ዋ ከኮዎ ጸጋ። 42 ቤሰስ ጸጋ ኮዎማኳ ቢኖቋ። 43 ኖከ ቤሙንፆቆ አደ መሁል ቾጎማኳ ገፐፐሽ እጋ ካል ዉ፥ ቢዪጮቆ ካከ አሤር ኖቆማ እምበንድ። 44 ጸጋ ደ ቤሰስ እጋ አኳ፥ ቤድ ኣሥ ገንዘ ጋጉንዛ ግቸማ አሤር እል ግቸማ ሜታ ኖቆማ ማቁስ (5000)። 45 ካሥ አል ኦከ ከመጦ ቾጎ ጸጋ፥ ቤገሸሥ ያሱስ ናሥ ኦካ ና ከደ መሁል ቾጎማ ኤከምተኩሥ ለማዲያ ከምሲዉኮቆ ከአ ከጋንደር ኤያያ፥ ከቤተሳይዳ። 46 ኤቤጦ ቾጎ ጸጋ ነቸቻኳ፥ ቤቶኮሥ ዶላ ከገዴራ። 47 ኖከ ቤድ ሸጋዥጋኳ፥ ቤኢ ለማዲያ ነጂል ኤያያ፤ ያሱስኸን ከጺማ ቤኢ ኖቆ ቶ። 48 ቤገመሥ ኤቤማዎ ደ መሁል ቾጎማ ነመቆ ለማዲያ፥ ከፄ ቤያሸኽ ዙባ ኮጎማም። ቤዽ ያሱስኳ ከቾጎማ ነሰ መጅቦጓ ኖቆ ኤያያ ኮጎማም፥ ቤያኣጎ መተርሥ እማምኳ። 49 ኖከ ቢገመሥ እማም ኤበንዸካ ኖቆ ኣያ፥ ቢኦሥ ኤፉሣ ቢሉጋ። 50 ኤቢገመሥ አ ኮዎማምኳ፥ ቢተምዛ። ቤገሽ አኸን ፈላ ከማም ቤከል፥ "እንዥገኻሥ፥ መጤኻኼ፤ ዳማ አራ።" 51 ቤኩ አኳ ኪል ለማዲያ ኮጎ እማም፥ ቤሻኽ ማሸ ዙባኳ፤ ቤሰሥ እል ደ መሁል ቾጎማኳ ዝንዜን፥ 52 ከፄ ቢያሃለሽ ማምባለሥ ገሸል ዳ ኤተ ቤድ ያሱስ ከጋ ነገሲቋ፥ ቤተተሻኽ እለማምኳ። 53 ቢያንደሪል እማም ኤያያ፥ ቢዳሽ ከጌንሰሬጥ፥ ቢችዱቆ ለማዲያኳ ከሰ ኸ እኔያ። 54 ኤያሥ ቢብቀሥ እማም ኒል ለማዲያ፥ ቤያምባለሥ ጸጋኳ ያሱስ። 55 ናሥ ኦከ ቢገሶቆ ጸጋ፥ ኖጎ ቤኢ ያሱስ፥ ቢንዱጎ ነኤባ ና ነኮዎማ፥ ቢምጹሬ ደ በንሰካሣ ከምደባ ኮጎማ። 56 ነኤባ፥ ኒል ኤዬባ፥ ኤያሥ ኤያ መፃ ኤተ ቤኩን አ ኮዎማ፥ ቢሬቆ ደ 63
መንሰሣለማም ኪል ኤንዶዋ፥ ቢከሎቆሥ አ ኤከመንዱሠን ኣሥ ቆስ ኣለማ። ቤምብድ ጸጋ ደ ቤንደሥ አ ኮዎማኳ። ወጌላ ማርቆስ 7 1 ጸጋ አል ፋርስ ከደ መትገሥ ማቶቋ አል ሙሴ ሜታ ሜታ ደ ቤዾዌ ነዬሩሳሌም፥ ቢሙንፆቆ ኖጎ ያሱስ። 2 ቢገመሥ እማምኳ ኤቢሰኮጎ አደ መሁል ቾጎ ያሱስ ሜታ ሜታ ከመ ኤላ፤ መከላ ኤለአ፥ በላ መኤፉሠን መዪዡሠን ኤለማም። 3 ደ ፋርስኳ ኤያሥ ጸጋ ዶጎ ዪሁዳ ኮዎማ ቢዜኽ መኢያ አል ደ እምፈጋለማም። መከላ ኤለኣኳ፥ ኢሰሰኼ በላ መዱ ኤለንኼ። 4 ኖከ ቢዊዩ ኒል ሱጋ፥ ኢሰኼ በላ መኤፉሠን። ኤያሥ ኤያኳ ቢዜኽ መኢያ አል ደ እምፈጋለማም ጃጀንዳ በበኽ ኤመኤፊል ዘላላ፥ ቁለ ኣያ፥ እንሤ ሶ [ከንተላኳ]። 5 ከለአ ቢሎቆሥ ጸጋ አል ፋርስ ከደ መትገሥ ማቶቋ አል ሙሴ ያሱስ ቢከከል፥ "ካሤ ቢከበፀካ መኢዩዋ አደ መሁል ቾገኡ ኤመኢያ አል ደ እምፈጋሎኳ፥ ቢከሰካ እጋ ከመ ኤላ?" 6 ቤኮሎቆ ያሱስኳ ከማም ቤከል፥ "አኻ ደ መሾጓ አለአ! ሰ ረባ ኤተ ቤገሸሥ ኢሳያስ ከመዪርጓ ከፄኻ፥ ኸማ፤ ቤከል አኳ፥ 'ሾካ አለአ ካሥ ሰማ ቢሂንከሥ አራ፥ እለማምኸን ነጸገም መሃተሠማ፤ 7 ገዴራለማም አጨካኼ በናኼ፥ ዳ ኤተ ቢትገከሥ እማም ኣሥ ማቶቋ አል ጸጋ።' 8 አኻ በኸበፀከሽ ማቶቋ አል ረባ፥ በኸዜከኽ መኢያ አል ጸጋ።" 9 ቤተጽ ያሱስ ቤከል ከማም፥ "ኤከምዜዉኸን መትገሣለኻ፥ በኸገምከሽ እንዶዋ ኤተ ከምኮዎኸኮቆ ማቶቋ አል ረባ። 10 ኤለአ ቤከል ሙሴ፥ 'ሂንሥ በበኡ ከእይኡ፤' ቤከል ኖጎ ጀንዳኳ 'ኒከኸሥ መሻ ከኤተ ከመገሻ ገንሠማ ነጸገ በበማ ከኤዬማ።' 11 አኻኳ፥ ኤከምከላ ጸጋ ሜተም ከበበማ ኤያሥ ኤያ ከኤዬማ፥ 'ዳ ኤተ ከምተጸርከሥ አር አም በደካ ቁርባና፥' መከላ ኤለኣኳ 'በደካ ደ መኻ ከረባ፥' 12 በኸከለካ አኽኳ በኸትገከሥ፥ ከምደካኼ አመተጸሥ በበማ ከኤዬማኼ። 13 ኤኤለአ ከመትገሣለኻ ኤተ በኻተገርኮቆ ከጸጋ፥ በኸከጤከሥ ማቶቋ አል ረባ። በኸመደካ ሾከ ዳ አለኣኳ በበኽ።" 14 ያሱስ ቤኦ እኽላኳ በበኽ ጸጋ ኮጎማ ቤከል ከማም፥ "አኻ ኬያኮዎኻ፥ ኣጦኽ ኪል ፄ ከገሻለም፥ ኣምባለኸሥኳ። 15 አዳ ኤተ በፐኬሥ ነእላ፥ በንዦጎከሥ ጸጋ፤ ዳ ኤተ በኩካ ኪል ጸጋ ከንዶ ጃጻኸን፥ አፈለከሸኼ መንዦገሥ ጸጋኼ። [ 16 ነገሶቆ ኤተ በጨካ ፄማ።]" 17 ኖከ ቤበፀሽ ያሱስ በበኽ ጸጋኳ ቤኩ ከመፃ፥ ቤሎቆሥ ደ መሁል ቾጎማኳ አ ከፄ መኮሣ አለአ። 18 ቤከል ያሱስኳ ከማም፥ "አኻኳ ደ መበፅ ማምባለሠማኽ? አኸንገምኪልኼያኽ ዳ ኤተ በኩካ ኪል ጸጋ ከንዶ ጃጻ ኮዎማ፥ ኤከምበፃ መፈለሽ መንዦገሥ ጸጋ? 19 ዳ ኤተ በሰካ ጸጋ ኮዎማ በኩካ ከኺላ በተርካ ከጃጻ፥ አኩካኼ ከእል ጸጋኼ።" ኤለአ በትገከሥ ያሱስ ኤበደካ ደ 64
መሳ ኮዎማ መዪዥሠማ። 20 ቤተጽ ያሱስኳ ቤከል፥ "አዳ ኤተ በፐኬሥ ኒል ጸጋ በንዦጎከሥ ጸጋ። 21 ገንሠ ገሳንዛ ኮዎማ በፐኬሥ ነእል ጸጋ፤ እማምኳ ጎሲያ፥ ገልኳ፥ መሾቆ ጸጋ፥ 22 ጎርታ፥ መሲያሣ፥ ገንሠ እልኻ፥ መንጠኽ ጸጋ፥ መቴሽ ጸገጸጋ፥ ገንሠ እላ፥ መቴሥ ፄ ጸጋ፥ መሾጓ፥ መኤመሽ እልቋኳ። 23 ገንሠ ዳ አለአ ኮዎማ በፐኬሥ ነእላ በንዦጎከሥ ጸጋኳ።" 24 ያሱስ ቤፐሥ ነጓ ቤዽ ከኤባ ካል ጋንዲ ኤዬበ ጥሮስ። ቤኩ ከመፃ ሜተምኳ፥ ቤያኣጎ ኤከምኤማ አጸጋ ሜታ መኢያለማ ነጓ። ነደንኳ፥ ኤፈለሸንኼ መጻፀሣኼ። 25 ናሥ ኦካ ና ቤገሶቆ እገፋ ኤተ ቤዻቆ አገንሠ ሙሳ ደጎናለማ ፄ ያሱስ፤ ቤዌ አኳ፥ ቤፋት ነቾጎማ። 26 ቤገሽ እንገፋ አኳ ሰ ጸጋ አል ግሪክ፥ ቤኢሽ ነፊቄ ናል ሶሪያ፤ ቤሎቆሥ አኳ ያሱስ ኤከምፖቆ ገንሠ ሙሳ ነጸገ ዱማ። 27 ቤከከል ያሱስኳ ካ፥ "ነሲቆ ኢዳ ነሰስ እጋ፥ ኒኖቆ፤ ከምገሸላኼ አመቼሥ እገ ኢዳ መኸማ ከቆዋኼ።" 28 ቤኮሎቆ እገፋ አኳ ቤከል ከያሱስ፥ "ኤተም፥ በሰካ ቆዋ ደ በኢካ ነሸ ለገዳኳ፥ ገፐፐሽ እጋ ኤተ በሃንቀከኽ ኢዳ።" 29 ቤከከል ያሱስኳ ከገፋ፥ "ከፄ ባከለካ ኤለአ፥ ዉዋ ከመፃሉ፥ በፐከሠንዥገን ገንሠ ሙሳ ነጸገ ደጎናሉ።" 30 ኖከ ቤዳሽ እገፋ አኳ ከመፃለማ፥ ቤዸብ ዱማ ነመዥጋ ነንተላ፥ ቤገመሥ ኤቤፐሥ ገንሠ ሙሳኳ ነጸገማ። 31 ነለአ ነቸቻ ቤፐሥ ያሱስ እኽላኳ ነኤበ ጥሮስ፥ ቤተሪል ሲዶና፥ ቤዳሽ ከሰ ኤያይ ገሊላ ከንዶጎ ኤባ ኤተ ቢኦ "ኤዬባ አሤር።" 32 ቤሬቆ ጸጋ ኮጎማ መዣ ሜታ ኤተ ቤነቆ ፄማ ቤገል ጠጠማኳ፥ ቢሎቆሥ ኤከምጦሠን ኤለማ። 33 ቤፖቆ ያሱስኳ መዣ አ ኖጎ በበኽ ጸጋ ደ ቤኢ ነጓ፥ ቤኩቆ ቆሥሥ ኤለማ ኪል ፄ መዣ፥ ቤከደሥ ጠጠማ ከጋጠቆዋ። 34 ቤዪርጎ ከጎዛ፥ ቤሳንዞጎ ቤከል፥ "ኤፋታ፤" መጨገሰማኳ መከላ "ኣኮራስ!" 35 ናሥ ኦካ ና ቤያኮራስ ፄማ፥ ቤያጨጋይል ጠጠማ፥ ቤዪዣይል ሰማኳ። 36 ቤቶቆ ያሱስኳ ኤከምበፁዋ መገሹሥ ዳ አለአ ከጸጋ ሜተል፤ ኤቤቶቆን እማም ከበቦቆኳ፥ ቢከታቆ እማምኸን ከመገሸሠማ። 37 ጸጋ ኮዎማኳ ቢተምዝ ዝንዜን ቢከል፥ "አ በገሸለከሥ ዳ ኮዎማ፥ በጦካ ኤከምገሶቆ ደ በነካቆ ፄማ፥ ኤከመገሻ አደ በገለካ ጠጣኳ።" ወጌላ ማርቆስ 8 1 ኖካ ናኳ፥ ኖከ ቤኮል ቤሙንፆቆ በበኽ ጸጋ ኮጎማ፥ ኤቢያንዢግ እማምኳ ዳ ኤተ ከምሱዋ፥ ቤኦ ያሱስ ደ መሁል ቾጎማ ቤከከል፥ 2 "ከምሌኤርካይል ከጸጋ ከለአ፥ ከፄ ቢፀካቆ እል ኦካግ ኖጎም። ቢያንዢገካ ዳ ኤተ ከምሰሱዋኳ። 3 ከፄ በዎኬ ነማም ሜታ ሜታ ነመሃት እኔያ፥ ኤከምጦር ቾጎ እማም ከእል ኤዴበና ኮጎ መፃለማም፥ ከምሌኡዋ ነንዶዋ።" 4 ቤኮሎቆ አደ መሁል ቾጎማኳ ቢከከል፥ 65
"ነጓብ ከምፈሉሽ መጻግ እጋ ነኸ እኔያ ኤተ ከምኖቆ ኤማንጀ ጸጋ አለአ?" 5 ቤሎቆሥ ያሱስኳ እማም ቤከል፥ "ፄ እጋ እንዘሥ በኸጨካ?" ቢከል እማምኳ፥ "ሥሠ በንድ።" 6 ቤጦ ያሱስኳ ኤከማኢሽ ጸጋ ነኔያ፤ ቤሮቆ ፄ እጋ ሥሠ በንድ አኳ፥ ቤከኽ መገ ላ ከረባ፥ ቤንፂቆ፥ ቤከንኽ ከደ መሁል ቾጎማ ኤከመንዘ ዋን ከጸጋ፤ ቢከንዘ እማምኳ። 7 ቢጭ ኤያሥ ኤያኳ ኢደ ዉ ዱፀን፤ ቤዴሮቆ ያሱስ ዉ አኳ፥ ቤገሸሥ ኤከመንኹካ ከጸጋ። 8 ቤሰስ ጸጋኳ ቢኖቋ፤ ቢሙንፆቆ ደ መሁል ቾጎማኳ ገፐፐሸማ ኤተ ቤያኤያሽኳ፥ ቢዪጮቆ ካከ ሥሠ በንድ፥ ቢሮቋ። 9 ገንዘ  ጸጋ አኳ ኤግቸማ አሤር እል ግቸማ ሜታ (4000)። ቤጦ ቾጎ ያሱስኳ እማም። 10 ነለአ ነቸቻ ቤቶኮሥ ለማዲያ ከደ መሁል ቾጎማ፥ ቢዾ ከጋንዲ ኤበ ዳልማኑታ። 11 ቢዾዌ ጸጋ አል ፋርስ ቢያጦሽ ማከለማ ከምያሱስ፤ ቢያኣጎ ኤከምጦዋ ዳ አል ገተምዛ፥ ኤከምትገከሥ ኤበኢካ አመዥጋ አል ረባ ነጸገማ። 12 ቤሳንዞጎ ያሱስኳ ከገፉጫለማ ቤከል፥ "ካሥ በካኣጎካ ማፖቋ አለአ ዳ አል ገተምዛ? ኸገሻ ከመገሸርሥ ካኻ፥ ከምትጉከሠኼ ዳ አል ገተምዛ ከማፖቋ አል እኽላ አለኣኼ።" 13 ቤበፀሽ እማም ነጓ፥ ቤኮል ቤቶኮሥ ለማዲያ፥ ቤከዽ ከጋንደር ኤያያ። 14 ኖከ ቢፈርሥ ከምዻ፥ ቤቴሽ አደ መሁል ቾጎማኳ መሮቆ እጋ። ቢጭ ኣሥ ፄ እጋ ሜተል ኒል ለማዲያ። 15 ቤገሽ ያሱስኳ ከማም ቤከል፥ "አዪርኸካ፥ ዜኸኽ ጸገኻ ነኣይ እገ ደ ፋርስ ካል ሄሮድስ።" 16 ቢከል እማም ኣሥ እልኸማም፥ "በከከለካ ኤለአ ከፄ በኳንዢገካ እጋ።" 17 ኖከ ቤያምባለሥ አኳ አለአ፥ ቤከል ከማም፥ "ካሤ በኸከሳንዘከሥ ኒልኻ ከፄ በኻንዢገካ እጋ? አኻምባለከሠንኼያኽ፥ አኸንገምኪለንኼያኽ? አተተሸካኽ እልኻኽ? 18 አኸጨካኼ ኸኻ ኤተ በኸከገምከሣኽ? አኸጨካኼ ፄኻ ኤተ በኸከገሰኮቋኽ? አኸሳንዘከሠኼያኽ፥ 19 ኖከ ቤርንፂ ፄ እጋ ማቁስ ከጸጋ ከግቸማ አሤር እል ግቸማ ሜታ ኖቆማ ማቁስ (5000)፥ ኤቤያኽሙንፆቆ ገፐፐሸማ መዪጮቆ ካከ እንዘሥ?" ቢኮሎቆ እማምኳ ቢከል፥ "አሤር ኖቆማ እምበንድ።" 20 "ኖከ ቤርንፂ ፄ እጋ ሥሠ በንድ ከጸጋ ከግቸማ አሤር እል ግቸማ ሜታ (4000)፥ ኤቤያኽሙንፆቆ ገፐፐሸማ መዪጮቆ ካከ እንዘሥ?" ቢኮሎቆ እማምኳ ቢከል፥ "ሥሠ በንድ።" 21 ቤከከል ከማምኳ፥ "አኸንገምኪለንኼያኽ ከደኽላኽ?" 22 ቢዌ እማም ከቤተሳይዳ። ቤሬቆ ጸጋኳ ፐሻ ሜታ ኮጎ ያሱስ ቢሎቆሥ ኤከምደሠን አ። 23 ቤዻቆ ያሱስኳ ኤለ ፐሻ አ፥ ቤፖቆ ኒል ኤባ ከኸ እኔያ፥ ቤከደስ ኸ ፐሻ ከጋጠቆዋ፥ ቤጦሠን ኤለማ ቤከከል፥ "ኣገምከሥ ዳኽ?" 24 ቤዪርጎ ፐሻኳ ቤከል፥ "ኣዬ፥ በርገምከሥ ጸጋ፤ በርገምከሥ ዳ ኤተ በኢካ ኤጃ፥ ኤተ በንዸካ ኒልኸም።" 25 ቤያኮልሽ ያሱስኳ ቤጦሠን ኤለማ ነኸ መዣ ና፤ ቤገሞጎ መዣ አኳ ዝንዜን፤ ቤብድ መዣ አኳ፥ ቤዪር ዳ ኮዎማ 66
ዝንዜን። 26 ቤጦ ቾጎ ያሱስ አ ከመፃለማ ቤከከል፥ "መኩኣኼ ኪል ኤባኼ።" 27 ነለአ ነቸቻ ቢፐሥ ያሱስ ከደ መሁል ቾጎማ ኪል ኤባ አል ጋንዲ ቄሳሪያ ፍልጶስ። ነንዶዋኳ ቤሎቆሥ ደ መሁል ቾጎማኳ ቤከል፥ "ዎዴ በከለካ አጸጋ ካራ?" 28 ቢከኮሎቆ እማምኳ ቢከከል፥ "ቢከለካ ሜታ ሜታ ኤተ መጩጾቆማ ዮሃንስ፥ ጀንዳኳ ኣሊያስ፥" " ጀንዳኳ ነደ መዪርጓ ሜታ።" 29 ቤሎቆሥ ያሱስኳ እማም ቤከል፥ "ዎዴ በኸከለካ አኽኳ ካራ?" ቤኮሎቆ ጴጥሮስኳ ቤከል፥ "አም መሲያ።" 30 ቤሉገሥ አኳ እማም፥ ኤከምበፁዋ መገሹሥ ከፄማ ከጸጋ ሜተል። 31 ያሱስ ቤያጦሽ መትገሥ በበኽ ዳ ከደ መሁል ቾጎማ፥ ቤከል፥ "ከምደካ ከዱ በናደማ በቦቆ ማኣንሠሣ ከመሠማ ኖጎ ደ እምፈጋ፥ ከጥስ መፀ ገዴራ አል ዶጎ ዪሁዳ እምበቦቆማ፥ ከደ መትገሥ ማቶቋ አል ሙሴኳ፥ ከምደካ ከመሻ፤ ነኦኪል ኦካግኳ ከምፈርሥ ነመሻ።" 32 ቤዪዥሥ ቤገሸሥ ያሱስ አለአ ከማም። ቤራቆኽ ጴጥሮስኸን አ ከትገነማ፥ ቤተሳኳ። 33 ቤያገለኽ ያሱስ ቤዪር ደ መሁል ቾጎማ፥ ቤሉገሥ ጴጥሮስኳ ቤከል፥ "ፐሥ አም ሴጠና አለአ፥ ዳሽ ነኸም! ባሳንዘከሥ አም ኤያሥ በሳንዘከሥ ጸጋ፥ ኣሳንዘከሠኼ ዳ ኤተ በኦከሽ አረባኼ።" 34 ያሱስ ቤኦ ኤማንጀ ጸጋ ከደ መሁል ቾጎማ ኮጎማ ቤከከል፥ "ኤተ ከማኣጓ መሁሌ ቾጎ አራ፥ ነበፀሽ ከፄ ጺማ፥ ነጹሬ ጋገድ ጃለማ ነሁሌ ቾጎ አራ። 35 ጸጋ ኤተ ከምኢያሥ ከመኢያለማ ኮዎማ፥ ከምቼያሥ መኢያለማ ነጸገማ። ጸጋ ኤተ ከምኻ ጺማ ከፄም፥ ከፄ ባቲከስ አ ሰ ማገ ላ አል ረባኳ፥ ከምኢያ። 36 ኤከምተጸከሥ አጸጋ ሜታ ደ መጫ ኤተ በኢካ ነኤባ ናል እኔያ ኮዎማ፥ ኤከምኸከሥ አረባኳ ነመኢያለማ፥ ኣሤ በናለማ? 37 አኢካንኼ በና ሜተል ኤተ ከምፈለሽ መኸማ ከምኮሎቆ መኢያለማኼ። 38 ነማፖቋ አል ደ ገንሣ ከደ በሽጠካ ረባ ነለአ፥ ኤተ ከምኮዎቆ አራ ከገሻለምኳ፥ ከምኮዎሮቆ አርኳ ኤተ በርደካ ዱ በናደማ አ ኖከ ከምዎሬ ከገሂን አል ባብ ከሰ መዪዥሥ ገትጋ አል ጎዛ።" ወጌላ ማርቆስ 9 1 ያሱስኳ ቤከል ከማም፥ "ኸገሻ ከምከለራ ካኻ፥ ናኻ ደ በኢከቾጎ ነገአ፥ በኢካን ጸጋ ሜታ ሜታ ደ ከምበፃ መሻ በላ መገሙሠን ገፋሌ ረባ ኤከምዌ ከመዥጋ።" 2 ነኦኪል ማያ ነቸቻ ቤካኮርቾጎ ያሱስ ከምጴጥሮስ፥ ከያይቆብ ከዮሃንስኳ፥ ቤከቶኮ ኮቆ ዶላ ከመጎ ማ ከሜታ፤ ቢኢሽ ነጓ ከጺማም። ቤያንዣይል ጸገ ያሱስኳ ነኸማም። 3 ቤያንደኽ ኣለማኳ ቤፑ ዝንዜን፤ አኢካንኼ ጸጋ ነኤባ ናል እኔያ ኤተ በኦቸከኽ ኣ በፑከሥ ኤያኼ። 4 ቢካትጋሥ እምኣሊያስ ከሙሴ፥ ቢኢ ነመገሻ ከምያሱስ። 5 ቤከል ጴጥሮስኳ ከያሱስ፥ "ኤተ መትገሠማ፥ መኢያሎኳ ነገአ ገሸለማ፤ ካ ከምድልቆ ደቤያ 67
ኦካግ፥ ሜተል ካም፥ ሜታ ከሙሴ፥ ሜተምኳ ከኣሊያስ።" 6 ከፄ ቢተምዝ ደ መሁል ቾጓኳ ዝንዜን፥ ኤገመንኼ ዳ ኤተ ቤገሸሣኼ። 7 ቤዌ ኩንዱኳ፥ ቤያጉንዶቆ እማም፤ ቤገሼ ሳኳ ከንዶ እል ኩንዱ ቤከል፥ "አለአ ዱዋለም ኤተ በርሄከሻ፥ ገሰኺልስ አ።" 8 ኤቤዪርጎ ደ መሁል ቾጎማ ናሥ ኦካ ና ከትገነማም፥ ቢገመሥ ኣሥ ያሱስ ከጺማ ኖጎማም፥ ኢገመሠንኼ ጸጋ ጀንዳ ሜተልኼ። 9 ኖከ ቢኢዬ እማም ነመብቴያ ኖቆ ዶላ፥ ቤጻንዶቆ ያሱስ እማም ኤከምበፁዋ መገሹሥ ዳ ኤተ ቢገምከሣ ከጸጋ ከሜተል ካሥ አል ኦከ ከመፈርሥ ዱ በናደማ ነመሻ። 10 እማምኳ ቢያ ገሳሥ ከማቶቋለማ፤ ነደንኳ፥ ቤፈር ማከለማ ኖጎማም ቢከል፥ "ኣሤ መፈርሣ ነመሻ?" 11 ቢሎቆሥ ደ መሁል ቾጓኳ ያሱስ ቢከል፥ "ካሤ ቢከከለካ ደ መትገሥ ማቶቋ አል ሙሴ፥ ኤተ ከምዳ አመዌያ ነገሲቋ ኣሊያሳ?" 12 ቤኮሎቆ ያሱስኳ ቤከል፥ " ኸገሻ፥ ከምሲዬቆ ኣሊያስ ከምዌ፥ ከመገሥ ዳ ኮዎማ። ነደንኳ፥ ካሤ በቆተካንዥገን ነመዪዥሥ ሎርጋ ከፄ ዱ በናደማ፥ ኤከምደካ አመሮቆ ማኣንሠሣ በበኽ ከመሠማኳ? 13 አራኳ ከመገሸርሥ ካኻ፥ በዎኬንዥገን ኣሊያስ፤ እማምኸን ቢደከንዥገን ነጸገማ ኤያሥ ቢሄከሻ፥ ኤያሥ በቆተካንዥገን ከፄማ ነሎርጋኳ።" 14 ኖከ ቢኮሌ እማም ኮጎ ደ መሁል ቾጎማ ጃጀንዳ፥ ቢገመሥ በበኽ ጸጋ ደ ቢያንዲቆ እማም ከደ መትገሥ ማቶቋ አል ሙሴ ሚከኢ ነማከለማ ከደ መሁል ቾጓ። 15 ኖከ ቤገመሥ አበበኽ ጸጋኳ ያሱስ፥ ቤተምዞቆ እለማም፥ ቢዱጎ ኮጎማ ቢከኽ ዳገ። 16 ቤሎቆሥ ያሱስኳ ደ መሁል ቾጎማ፥ "ናሤ በኻከለመካኽ ከማማ?" 17 ቤከኮሎቆ ነጸጋ ናኳ አመዣ ሜታ ቤከከል፥ "ኤተ መትገሠማ፥ በርርኬቆ ዱዋለም ካም፥ ኤተ በንድቀኮቆ አገንሠ ሙሳ። 18 ኖከ በፈርከሥ አገንሠ ሙሳ አ ነጸገማ፥ በፋተኮቆ ከኔያ፥ በቸካ ፑዋ ነሰማ፥ ባሰኪል ሰማ በንኼኤከሥ ጸገማኳ። በርሎቆከሥ ደ መሁል ቾገኡ ኤከምፑቆን ገንሠ ሙሳ አ፤ እማምኸን ኢፈለሸንኼ መፖቆማኼ።" 19 ቤኮሎቆ ያሱስኳ ከማም ቤከል፥ "አኻ ደ ማንዢግ መገሚላ አለአ፥ ካሥ አል ኦካብ ከምኢራ ኖጎኻ? ካሥ አል ኦካብኳ ከምቀመሮቆ ካኻኳ? ርኼቆና ዱዋ አ ከገአ።" 20 ቢሬቆ ጸጋኳ ዱዋ አ ኮጎ ያሱስ። ኖከ ቤገመሥ አገንሠ ሙሳ አኳ ያሱስ፥ ቤንኸቶቆ ዱዋ፥ ቤፋቶቆ፥ ቤጉል ነኔያ፥ ቤች ፑዋኳ ነሰማ። 21 ቤሎቆሥ ያሱስኳ በበማ ከዱዋ ካ ቤከል፥ "ካል ከማሥ በንጦካ አለአ?" ቤከል በበማኳ፥ "ናሥ ኦከ መሌኤኸማ። 22 በርካ ከመሸ ሥ ኦኪል በበኽኳ፥ በፋተኮቆ ከማንጃ በኣምብከሽ ከኣያኳ። ኤከምፈላኣሽ ዳ፥ ሌአይል ካይላ፥ ተጸሥ አይላኳ።" 23 ቤከከል ያሱስኳ፥ "ባከከለካ 'ኤከምፈላኣሻ።' ከጸጋ ደ በገምኪል ከረባ በካፈለካሽ ዳ ኮዎማ።" 24 ቤፈሮቆ ሰማ አበበማ ከዱዋ ካ ናሥ ኦካ ና ቤከል፥ "በርገምኪላ፥ ተጸሥ አራ ኤከምፈጋቆን መገሚላለም።" 25 ኖከ ቤገመሥ ያሱስ፥ 68
ኤቤያምቤ በበኽ ጸጋ ኮጎማ፥ ቤሉገሥ ገንሠ ሙሳ አ ቤከከል፥ "አም ሙሳ ገድቃ መኖቆማ አለአ፥ ከመተሮቆ አም፥ ፐሥ ነጸገ ዱዋ ነለአ፥ መተጻኣኼ መኮላ ከጸገማኼ።" 26 ቤንኸቶቆ አገንሠ ሙሳኳ ዱዋ፥ ቤሉግ በቦቆ ቤፐሥ ነጸገማ። ከፄ ቤዥግ ዱዋኳ ኤዳ ቤሻ፥ ቤከል ኤማንጀ ጸጋኳ፥ "በሸከንዥገና።" 27 ያሱስኸን ቤዻቆ ኤለ ዱዋ አ፥ ቤፈሮቆ ከጎዛ፤ ቤፈርሥ ዱዋኳ። 28 ኖከ ቤኩ ያሱስ ከመፃ ነቸቻ፥ ቢሎቆሥ ደ መሁል ቾጎማኳ ከጺማም ቢከል፥ "ካሤ ቢልከሃለከሽ አይል መፖቆ ገንሠ ሙሳ አ?" 29 ቤከል ያሱስኳ ከማም፥ "ሾከ ገንሠ ሙሳ አለአ ኤከምበፃ መዳ ከገዴራ፥ ሜታ ኤለአ ካፈላሸኼ መፖቆማኼ።" 30 ያሱስ ከደ መሁል ቾጎማ ቢፐሥ ነጓ፥ ቢዽ ከንዶ ገሊላ፤ ኤያኣጎንኼ ኤከምገማ ጸጋ ሜታ ጎ በኢካ አኼ፥ 31 ከፄ ቤኢ ነመትገሠማ ከደ መሁል ቾጎማ። ኤለአ ቤከል ከማም፥ "ከማተገሩቆ ዱ በናደማ ከምኹዋ ከኤለ ጸጋ፤ ከምሹቆ እማምኳ፥ ነኦኪል ኦካግኸን ከምፈርሥ ነመሻ።" 32 እማምኸን ኢያገሚለንኼ እገሻለማኼ፥ ቢጤ ከመሎቆሠማኳ። 33 ቢዳሽ ያሱስ ከደ መሁል ቾጎማኳ ከቅፍርናሆም። ኤቢኩ ከመፃ ነቸቻ፥ ቤሎቆሥ ያሱስ እማም ቤከል፥ "ኣሤ በኸገሸከሥ ነንዶዋ?" 34 ከፄ ቢገሸሥ ነንዶዋ፥ ኦዴ ኤበንተርኮቆ ነማም፥ ቢጦ ፄ ትል። 35 ቤኢሽ አኳ፥ ቤኦ ደ መሁል ቾጓ አሤር ኖቆማ እምበንድ አ፥ ቤከል ከማም፥ "ኤተ ከማኣጓ መዳ አል ገሲቋ ከምዳ ካ አመዳ ከኤተ ቸቻ ነኮዎማ፥ ኤተ ከምትጋ አኮዎማኳ።" 36 ቤኦ ዱዋ ሜታ ኮጎማ ቤሂእቆ ነጂለማ፥ ቤሃኮቆ ቤከከል ከማም፥ 37 "ኤተ ከምሄሽ ከፄም ሾከ ዱዋ አለአ ሜታ፥ ከምሄሽ አራ፤ ኤተ ከምሄሽ አራኳ፥ ከምሄሽ ኤያሥ ኤያ ኤተ በትገኬ አራ፥ ከምሄሸኼ ኣሥ አራኼ።" 38 ቤከል ዮሃንስ ከያሱስ፥ "ኤተ መትገሠማ፥ ቢልገምከሥ ጸጋ ሜተም ኤበምፐኮቆ ገንሠ ሙሳ ከፄኡ፤ ቢልጻንደኮቆ አ፥ ከፄ በበፀካ አ መዳ ኮጎምላ።" 39 ቤከል ያሱስኸን፥ "መጻንደኸቆኼ! ጸጋ ኤተ በደካ ጋገሸል ዳ ከፄም፥ አፈለከሸኼ መገሽ ገንሠ ዳ ፈላ ነጸገምኼ። 40 ኤተ በበፀካ መንስ አኳ፥ አ ኮጎኳ። 41 ኸገሻ ከመገሸርሥ ካኻ፥ ጸጋ ኤተ ከምኻ ኣያ ዘላላ ሜታ ካኻ፥ ከፄ በኸደካ አኽ አል ክርስቶስ፥ ከማንዢጋኼ በናለማኼ።" 42 ቤተጽ ያሱስኳ ቤከል፥ "ነኢዳ ነኢዲደማ ነደ በገምኪል አራ ነለአ፥ ኤተ ከምሥቆ ነማም ሜተል ነንዶ ረባ፥ በከምገሸል ኤቢምፉንጭ በቦቆ ግሸ ገንሻ ነጺማ፥ ቢከምልገተሽ ኪል ትል ኣያ። 43 ካ፥ ኤከምሥቆ ኤሉ አም ነንዶ ረባ፥ ኣርሥ፤ ከምኩ ከምበንድ ኤሉ ከምቴያ ካል ግዢ ግዥ፥ ጎ በበፀካ መሻኽ ማንጃ፥ ከምገሸላ ካም አመኩ ካሥ ከኤሉ ሜተም ከመኢያ አል ግዢ ግዥ። [ 44 አሸካኼ ነጓ እቻ ኤተ በሰካ ጸጋ፥ አሸካኸኼ ማንጃ ኤተ በቀካ ጸጋኼኳ።] 45 ኤከምሥቆ ቾገኡ አም ነንዶ ረባ፥ ኣርሥ። ከማኣምቧሻ ከምበንድ ቾገኡ ከምቴያ ካል ግዢ ግዥ፥ 69
ከምገሸላ ካም አመኩ ካሥ ከቾገኡ ሜተም ከመኢያ አል ግዢ ግዥ። [ 46 አሸካኼ ነጓ እቻ ኤተ በሰካ ጸጋ፥ አሸካኸኼ ማንጃ ኤተ በቀካ ጸጋኼኳ።] 47 ኤከምሥቆ ኸኡ አም ነንዶ ረባ፥ ኣምብሽ። ከማኣምቧሻ ከምበንድ ኸኡ ከምቴያ ካል ግዢ ግዥ፥ ከምገሸላ ካም አመኩ ካሥ ከኸኡ ሜተም ከመኢያ አል ግዢ ግዥ። 48 አሸካኼ ነጓ እቻ ኤተ በሰካ ጸጋ፥ አሸካኸኼ ማንጃ ኤተ በቀካ ጸጋኼኳ። 49 "[ኤያሥ በሜነከሥ አሰ ለማን ደ መኻ፥] ከምዪዥካሥ አጸጋ ኮዎማኳ ከማንጃ። 50 ሰ ገሸል ዳ፤ ኤከምበፀሽ መሜናለማኳ፥ ካሤ ከማኮለኸከሥ መሜነሠማ። ጨኻ ሰ ነጸገኻ፥ ኣኢኸካ ከመገማ።" ወጌላ ማርቆስ 10 1 ያሱስ ቤፈርሥ ነጓ ቤዽ ከኤበ ዪሁዳ ከጋንደር ገቸ ዮርዳኖስ፤ ቤሙንፆቆ እኽላኳ በበኽ ጸጋ ኮጎማ። ቤትገሥ አኳ ከማም ኤያሥ ማገመኻለማ። 2 ቤዾዌ ደ ፋርስኳ ኮጎማ፥ ከመዻምብ አ ቢሎቆሥ ኤከማኻሥ ከጉንዛ አመሙችሽ እገፋለማ። 3 ቤኮሎቆ ያሱስኳ ቤከል ከማም፥ "ኣሤ በገሸከሥ ሙሴ ካኻ?" 4 ቢከል እማምኳ፥ "ሙሴ በኸከሥ በከለካ 'ነቆት ጉንዛ ሎርጋ አል ማምበፀሻ፥ ነከጦ ቾጎ።"' 5 ቤከል ያሱስኳ ከማም፥ "በከቆተከንዥገን ሙሴ ዳ አለአ በከኸከሥ ካኻ ከፄ መዥግ እላለኻ። 6 ነማጦሸማኳ፥ ኖከ ቤዘዜ ረባ ዳ ኮዎማ፥ 'ቤዘዜ ጉንዛ ከገፋ።' 7 በከለካ አመዪዥሥ ሎርጋ፥ 'ከፄ አለአ ከምበፀሽ ጉንዛ በበማ ከኤዬማ፥ [ከምዻቆሥ እገፋለማ]። 8 ከምዱዋ ከምበንደማም በጫ ሜታ።' ካ እማም ኣሥ በጫ ሜታ፥ ጸጋ እምበንደኼ። 9 ዳ ኤተ ባፉንጨከኽ አረባኳ፥ ማጹሽድልኼ ጸጋኼ።" 10 ኖከ ቢኢ ነመፃኳ፥ ቤኮል ደ መሁል ቾጎማኳ ቢሎቆሥ ከፄ እገሻ አለአ። 11 ቤኮሎቆ አኳ ቤከል ከማም፥ "ኤተ ከምሙችሽ እገፋለማ ከምሮቆ ጀንዳ፥ ከምዳ ጎርታ ከምሸከሥ እገፋለማ ከመደ ጎርታለማ። 12 ኤያሥ ኤያ እገፋ ኤተ ከምበፀሽ ጉንዘማ ከምሮቆ ጉንዛ ጀንዳኳ፥ ኤተ ጎርታ።" 13 ኤከመንዻቆሠን እማም ቤከሬቆ ጸጋ ኢዳ ኮጎማ። ቢሉገሥ አደ መሁል ቾጓኸን ጸጋ አ። 14 ኖከ ቤገመሥ ያሱስ አለአ፥ ቤያመሥ ከማም ቤከል፥ "መጻንደኸቆኼ፥ ኒዾዌ ኢዳ አ ኮጎም፤ ጸጋ ደ ከምኩ ከገፋሌ ረባ ሾከ አለአ። 15 ኸገሻ ከምከለራ ካኻ፥ ጸጋ ደ በበፀካ መሄሽ ረባ ኤያል ኢዳ፥ ከምኩንኼ ነገፋሌያለማኼ።" 16 ነለአ ነቸቻ ቤሃኮቆ ኢዳ አ፥ ቤጦሠን ኤለማ ነጸገማም፥ ቤገሣ። 17 ኖከ ቤፐሥ ያሱስ ከምዻ ነንዶዋ፥ ቤዱጌ መዣ ሜታ ቤያኩኩን ነታሰማ ቤሎቆሥ ቤከል፥ "ገሸል ኤተ መትገሠማ፥ ኤከምዸበራን መኢያ አል ግዢ ግዥ፥ ኣሤ በኢካ አመደማ ካራ?" 18 ቤከል ያሱስኳ፥ "ካሤ ባከከለካ አም ካራ ገሸለማ? ኣሥ ረባ ሜተል፥ አኢካንኼ ኤተ ገሸለካ ሜተልኼ። 19 ባገምካ ማቶቋ፤ በከለካ አኳ፥ 70
'መሻኣቆኼ፥ ማጎርታኣኼ፥ መሎኳኣኼ፥ መጦዋኣኼ ነጸገጸጋ ጎልጎዛ ከኸገሻኼ፥ ማጎዣኣሠኼ፥ ሂንሥ በበኡ ከእይኡኳ።"' 20 ቤኮሎቆ መዣ አኳ ቤከል፥ "በርዜከኸንዥገን ማቶቋ አለአ ኮዎማ ካል ኦከ ገሸላለም።" 21 ቤዪር ያሱስኳ፤ ከፄ ቤሄሽ አ፥ ቤከከል፥ "ባሸካዬኸን ካም ዳ ሜተል፤ ዻ፥ እኮዶቆ ዳ ኤተ ባጨካ ኮዎማ፥ ኸካ ከደ ዢጋ፤ ከምጫኣ በና ነጎዛኳ፤ ነለአ ነቸቻ፥ ዌ ሁሌ ቾጎ አራ።" 22 ኖከ ቤገሶቆ መዣ አኳ አለአ፥ ቤያይል ኸማ፥ ቤሳንዝ፥ ቤፐሥ ነጓ፥ ከፄ ቤጭ ደ መጫ በበኽ። 23 ቤዪር ያሱስ ደ መሁል ቾጎማኳ ቤከል፥ "ከደ መጨ ደ መጫ ኤያላሥ በከዥገካቆ መኩ ከገፋሌ ረባ።" 24 ቤሰሥ እገሻ አለአ እል ደ መሁል ቾጎማኳ። ቤያኮሊል ያሱስኳ ቤከል ከማም፥ "ኢዳለም፥ መኩ ከገፋሌ ረባ ዝንዜን በከዥገካቆ ከጸጋ። 25 ኤተ ለማና ሜታ ከምኩ ነገፋሌ ረባ፥ ከምፐፐላ ከካምበላ አማፐሣ ነጋምቦ ላብራ።" 26 ቢተምዝ እማምኳ ዝንዜን፥ ቢከል ኣሥ እልኸማም፥ "ኤከምዳ ኤለአ፥ ኦዴ ከምፈለሸና መብዳ?" 27 ቤዪር ያሱስ እማም ቤከከል፥ "አለአ ከማፈላሽ ካሥ ከረባ፥ ከማፈለካሸኼ ከጸጋኼ። ከረባ ከማፈለካሽ ዳ ኮዎማ።" 28 ነለአ ቤከል ጴጥሮስ ከያሱስ፥ "ገሶቆ፥ ቢልበፀከሽ ዳ ኮዎማ፥ ቢልሁልከቾጎ አም።" 29 ቤከል ያሱስኳ፥ "ኸገሻ ከመገሸርሥ ካኻ፥ ከፄ አራ፥ ከፄ ሰ ማገ ላ አል ረባኳ፥ ኤተ ከምበፀሽ መፃለማ ከኢዴበማ፥ ኢደ ዳጎን ኤበማ፥ ኤዬማ ከበበማ፥ ኢደማ ከቼለማኳ፥ 30 ከምዸባ ነመኢያለማ ነለአ እል ግቸማ ማቁስ መፃ፥ ኢዴበማ፥ ኢደ ዳጎን ኤበማ፥ እምኤዬማ፥ ኢደማ ከቼኳ። ከምዸባ አለኣኳ መከኢ አማሙቾቋ፥ ነኤባ አል እኔያ ናል ኽኻኸን ከምዸባ መኢያ አል ግዢ ግዥ። 31 በበኽ ጸጋ ደ በደካ እኽላ ደ ገሲቋ ከምዱዋ ደ እን፥ ደ በደካ እኽላ ደ እንኳ ከምዱዋ ደ ገሲቋ።" 32 እማም ቢኢ ነንዶዋ ከመቶኳ ከዬሩሳሌም፥ ቤቼስ ያሱስኳ እንዶዋ ከማም። ቤሰሥ እል ደ መሁል ቾጎማ፥ ቢጤ ጸጋ ደ ቤሁል ቸቸ እማምኳ። ቤችዶቆ አያሱስኳ ደ መሁል ቾጎማ አሤር ኖቆማ እምበንድ፥ ቤያጦሽ መገሸሠማ ከማም ዳ ኤተ ከምዶጎ ነጸገማ። 33 ቤከል፥ "እኽላ ከምዾኳ ከዬሩሳሌም፤ ነጓ ከማተገሩቆ ዱ በናደማ ከምኹዋ ከኤለ እምጥስ መፀ ገዴራ አል ዶጎ ዪሁዳ ከምበቦቆማ ከደ መትገሥ ማቶቋ አል ሙሴኳ፤ ከምኹከሥ መሻ፥ ከማተገሩቆ ከጸጋ ደ በበፀካ መዳ አል ረባኳ። 34 ከማሲዩሥ አኳ፥ ከመንጠቁከሥ ከጋጠቆዋ፥ ከምኦቹዋ፥ ከምሹቆኳ። ነኦኪል ኦካግ ነቸቻኳ ከምፈርሥ ነመሻ።" 35 ኢደ ዘበዴዎስ እምያይቆብ ከዮዋንስ፥ ቢዌ ኮጎ ያሱስ ቢከል፤ "ኤተ መትገሠማ፥ ቢላኣጎካ ኤከምጦዋኣን ካይላ ዳ ኤተ ከምሎቊልከሥ አም።" 36 ቤከል አኳ ከማም፥ "ኣሤ በኻኣጎካ ኤከምደራ ካኻ?" 37 ቢከከል እማምኳ፥ "ጦ አይላ ኤከምኢልሽ ነገፋሌያሉ ሜታ ከኤላ ጉንዛሉ፥ ሜታኳ ከኤላ ረሉ።" 38 ቤከል ያሱስኳ ከማም፥ "አኸንገምኪልኼ ዳ 71
ኤተ በኸሎቆካኼ! ከምፈለኸሻኽ መፈማ ነሸፐ ማኣንሠሣ ኤተ ከምፈራን አራኽ? ከምፈለኸሻኽ ማጩጻቋ ከማጩጾቋ አል ማኣንሠሣ ኤተ ከማጩጸራቆን አራ?" 39 ቢኮሎቆ እማምኳ ቢከከል፥ "ኣዬ ከምፈልለሽ።" ቤከከል ያሱስኳ ከማም፥ "ኸገሻ፥ ከምፈኻ ነሸፐ ማኣንሠሣ ኤተ ከምፈራን አር፥ ከማጩጸኻቆ ከማጩጾቋ አል ማኣንሠሣ ኤተ ከማጩጸራቆን አር። 40 ኤተ ከምኻ ጎ መኢሻ ከኤላ ጉንዛ ከኤላ ረለም አራኼ፤ ከምኸካ አረባኳ ጎ መኢሻ አለአ ከደ በከጦከሥ አ ነገሲቋ።" 41 ኖከ ቤገሶቆ ደ መሁል ቾጎማ አሤር አጃጀንዳ አለአ፥ ቢከቱ ከምያይቆብ ከዮሃንስ። 42 ቤኦ ያሱስኳ እማም ኮጎማ ቤከከል፥ "በኸገምካ ኤቢያንዡኮቆ አደ በዪርካ ከጥሳ ሾካለማም፥ ኤቢደካ እምበቦቆ ጸጋኳ ከመዥጋ ዳ ኤተ ቢያኣጎካ ነጸገ ጸጋለማም። 43 ኖጎኻኸን መደዳኼ ኤለአ፤ ናኻ ኤተ ከማኣጓ መዳ ከበቦቆማ፥ ነድ ኤተ በንትገካ አኮዎማ። 44 ኖጎኻ ኤተ ከማኣጓ መዳ አል ገሲቋ፥ ነድ ከኮዎማ ከዎደ። 45 አራ ዱ በናደማኳ በርዎኬ ኤከምደራ ከጸጋ፥ ኤከምኸርካ መኢያለም ከጋንዢል በበኽ ጸጋ፥ አርዎኬንኼ ከመጦ ጸጋ ኤከምዱዋ ካራኼ።" 46 ቢዌ እማምኳ ከዬርኮ። ኤቤፐሥ ያሱስ ከደ መሁል ቾጎማ ከኤማንጀ ጸጋኳ ነዬርኮ፥ ቤኢሽ ባርጢሜዎስ፥ ዱ ጢሜዎስ፥ ፐሻ ኤተ ገቆና ሜታ፥ ነሰ ኸ እንዶዋ። 47 ኖከ ቤገሶቆ አ፥ ኤተ በተርካ አ ኤበደካ ያሱስ፥ ቤሉግ ቤከል፥ "አም ያሱስ፥ ዱ ዳዊት፥ ሌአይል ካራ።" 48 ቤሉገሥ ኤማንጀ ጸጋ አ ኤከምጦ ፄ ትል፤ አኸን ቤከንታቆ ቤሉግ ቤከል፥ "ዱ ዳዊት፥ ሌአይል ካራ።" 49 ቤኢቾጎ ያሱስኳ ቤከል፥ "ኦኼና አ።" ቢኦ ጸጋኳ ፐሻ አ ቤከከል፥ "ዥግ፥ ፈርሥ፥ አ በኦካ አም።" 50 ቤያምብሽ ፐሻ አኳ ጅባለማ፥ ቤፈርሽ ቤዱጎ ኮጎ ያሱስ። 51 ቤሎቆሥ ያሱስኳ ቤከከል፥ "ኣሤ ባኣጎካ ኤከምደራ ካማ?" ቤከል መዣ ፐሻኳ፥ "ኤተ መትገሠማ፥ በራኣጎካ ኤከምኮራኣስ ኸም ካራ።" 52 ቤከል ያሱስኳ ካ፥ "ዻ! በብደኮቆንዥገን አመገሚላሉ አም።" ቤገሞጎ ፐሻ አኳ ናሥ ኦካ ና፥ ቤሁል ያሱስ ነንዶዋ። ወጌላ ማርቆስ 11 1 ኖከ ቢያርቻቆ እማም ከዬሩሳሌም፥ ቢዳሽ ከቤትፋጌ ከቢታንያ ከሸ ዶላ ኤተ ቤፐካን ቆሻ፤ ቤትግ ያሱስኳ ነደ መሁል ቾጎማ ጸጋ እምበንድ፥ 2 ቤከከል ከማም፥ "ዸኻ ኮጎ ኤባ ካል ታሰኻ፤ ኤያሥ ከምኩኻኳ፥ ከምዸበኾቆ ዱ ናኑዋ፥ ኤተ በበፀካ ጸጋ መቶኮሠን መፉንጨሸማ፤ ጨገኼስ፥ ርኼቆኳ! 3 ኤከምከላ ጸጋ ካኻ፥ 'ኣሥ በኸከደካ' ከለኸካ፥ 'አኤታ በኣጎካ፥ ከምኮሌቆ ፈላ።"' 4 ቢፐሥ እማምኳ፥ ቢዸቦቆ ዱ ናኑዋ መፉንጨሸማ ነግሰ መፃ ኮጎ ሰ እንዶዋ፤ ቢጨጌስ አኳ። 5 ቤከከል ነጸጋ ደ ቤኢቾጎ ነጓ አሜታ ሜታ፥ "ኤያላሥ 72
ቤኸጨገስ ዱ ናኑዋ አለአ?" 6 ቢኮሎቆ ደ መሁል ቾጎማኳ ኤያሥ ቤገሸሥ ያሱስ ከማም፤ ቢበፀሽ ጸጋኳ እማም። 7 ቢሬቆ ዱ ናኑዋ አኳ ከያሱስ፥ ቢያምብኸን ኣለማም ነቸቸማ፥ ቤኢሸን አኳ። 8 ጸጋ በበኽኳ ቢያምብኽ ኣለማም ኒል እንዶዋ፤ ጃጀንዳኳ ቢንሾቆ ቌለ ፃንጃ ነቼ ቢያምብኽኳ። 9 ጸጋ ደ ቤቼስ እንዶዋ ከያሱስ ከደ ቤሁል ቸቻ ቢፈሮቆ ሰማም ቢከል፥ "ሆሳእና፥ ማሄሸማ ኤተ በዎኬ ከፄ ረባ፥ 10 ማሄሸማ ገፋሌያ አል በፈጎኳ አል ዳዊት፥ ኤተ ከምዌያ፥ ሆሳእና ረባ አል ጎዛ።" 11 ቤዽ ያሱስኳ ከዬሩሳሌም ቤኩ ከመዪዥሥ መፀ ገዴራ አል ዶጎ ዪሁዳ፥ ቤዪር ዳ ኮዎማ። ኖከ ቤልም ኦካ፥ ቢፐሥ ከደ መሁል ቾጎማ ከአሤር ኖቆማ እምበንድ ከቢታንያ። 12 ኖከ ቢፐሥ እማም ነጀንደ ኦከማ ነቢታንያ፥ ቤሺል ያሱስ ኤዴበና። 13 ቤገመሥ አኳ ጸት ጅ ቦዋ ኤተ ቤጭ ፄማ። ቤዽ ከማኣጎ ኸማ ነጃ ና። ኖከ ቤዳሽ ያሱስ ኮጎ ጃ ካኳ፥ ቤዸቦቆ ኣሥ ፄማ። አንጅ ማኳ ኦከ ገረ ቦዋኼ። 14 ቤከል ያሱስኳ ከጅ ቦዋ ካ፥ "ካል ግዢ ግዥ መሱዳኼ አጸጋ ሜተል ኸማ ነጸገኡኼ፤" ቤገሶቆ ደ መሁል ቾጎማኳ። 15 ቢዌ እማምኳ ከዬሩሳሌም። ቤኩ ያሱስ ከመዪዥሥ መፀ ገዴራ አል ዶጎ ዪሁዳ ቤያጦሽ መፖቆ ደ መኮዶቆማ ከደ መኮደማ ነመዪዥሥ መፀ ገዴራ፤ ቤያገልብዶቆ ዳ አል ደ መንዠኽ ለማና፥ ከቱጎ ደ መኮዶቆ ደራሪያኳ። 16 ኤዠሰኼ ኤከምጹራ ጸጋ ዳ ከምተርካ ኒል ኸለ መዪዥሥ መፀ ገዴራኼ። 17 ቤትገሥ ያሱስኳ ከማም ቤከል፥ "አቆተካንኼያኽ ነሎርጋ ሳ ኤተ በከለካ፥ 'መፃለም ከሾካ ከኮዎማ ነድ ከመፀ ገዴራ።' አኻኸን በኸጦካ ከሆ ገልኳ።" 18 ኖከ ቢገሶቆ አመጥስ መፀ ገዴራ አል ዶጎ ዪሁዳ እምበቦቆማ ከደ መትገሥ ማቶቋ አል ሙሴ መከላ አለአ፥ ቢያኣጎ እንዶዋ ኤተ ከምሹቆን አ። ቢከጤካ ከአ፥ ከፄ ቤተምዞቆ እል ጸጋ ኮዎማ ነመትገሣለማ። 19 ኖከ ቤድ አሸጋዥጋ፥ ቤፐሥ ያሱስ ከደ መሁል ቾጎማ ነኤዬባ ና። 20 ኖከ ቢተር ነጀንደ ኸማቱቁማ ነገዳዱ፥ ቢገመሥ ኤቤኼኤ ጅ ቦዋ አ ነትማ። 21 ቤሳንዘሥ ጴጥሮስ ዳ ኤተ ቤዶጓ፥ ቤከል፥ "ኤተ መትገሠማ፥ ገመሥ ጅ ቦዋ ኤተ ባሆተካ፤ በኼኤከንዥገና።" 22 ቤኮሎቆ ያሱስኳ ቤከል፥ "ገመኺል ከረባ። 23 ኸገሻ ከመገሸርሥ ካኻ፥ በላ ማጤያ እለን፥ ኤተ ከምከላ ከዶላ ከለአ፥ 'ኣፈራቆ፥ ኣኣምቧሽ ኪል ትል ኣያ፥' ኤከምገሚል መዣ አኳ ኤከምዳ አዳ ኤተ በገሸከሣ፥ ከምደካ። 24 ካ ከመገሸርሥ ካኻ፥ ዳ ኤተ ከምዴረኻ ከምሎቆኻኳ፥ ገመኺል ኤዳ በኸርኮቆ አ፤ ኖካ ና ከማኻሽ ካኻ። 25 ኖከ ከምኢኸቾጎ ከገዴራ፥ በፀኸሽ ከጸጋ ከኤተ በሸከሥ ካኻ፤ ኖካ ና ከምበፀሽ አበበኻ አል ጎዛ መምፑቆማለኻ ካኻ። [ 26 ኤከምበፀኻ አኽኸን ማምበፀሸማኳ፥ ከምበፀሸኼ አበበኻ አል ጎዛ ገንሣለኻ ካኻኼ።]" 27 ቢኮሌ እማምኳ ቢዌ ከዬሩሳሌም፤ መከኢ ያሱስ ነመንዻ ነመዪዥሥ መፀ ገዴራ 73
አል ዶጎ ዪሁዳ፥ ቢዾዌ እምጥስ መፀ ገዴራ አል ዶጎ ዪሁዳ እምበቦቆማ ከደ መትገሥ ማቶቋ አል ሙሴ ከደ እምፈጋ ኮጎማ። 28 ቢሎቆሥ እማምኳ ቢከከል፥ "ከገፋሌያ ካል ኣሤ ባከደካ ዳ አለአ ኮዎማ? ኤከምዳኣን አለአ ኮዎማ፥ ኦዴ በኸኬ ገፋሌያ ካማ?" 29 ቤኮሎቆ ያሱስኳ ቤከል፥ "አራኳ ከምሎቆርከሥ አኻ ካሥ እገሻ ሜታ፤ ኮለኼቆ ካራ፥ ኖካ ና ከምከለራ አርኳ ካኻ፥ ከገፋሌያ ካል ኣሤ ኤበርደካ ዳ አለአ። 30 ከንዶ ጓብ ባኸካዬሽ ገፋሌ ማጩጾቋ ኤተ ቤጩጾቆ አዮሃንሳ? ኖጎ ረባኽ በላ ኖጎ ጸጋ? ኮለኼቆ ካራ!" 31 ቢሳንዘሥ እማምኳ ቢከል ኣሥ እልኸማም፥ "ኤመከሎኳ፥ 'ኖጎ ረባ' ከምከላ ካኳ፥ 'ካሤ በኸከበፀናኽ መገመኸኪላ?' 32 ከሎኳ 'ኖጎ ጸጋ ባኸካዬሻኽ?"' ነደንኳ፥ ቢከጤ ከጸጋ ከምከላ ኤለአ፥ ከፄ ቢገሚል በበኽ ጸጋ ኤበደካ ዮሃንስ ኤተ መዪርጓ። 33 ካ ቢከኮሎቆ ቢከል ከያሱስ፥ "ኢልገምካኼ ከንዶጎ ባኸካዬሻኼ።" ቤከል ያሱስኳ ከማም፥ "ከመገሸርሠኼ አርኳ ካኻ፥ ከገፋሌያ ካል ኣሤ ኤበርደካ ዳ አለአ።" ወጌላ ማርቆስ 12 1 ያሱስ ቤያጦሽ እኽላኳ መገሸሠማ ከማም ከመኮሣ ቤከል ኤለአ፥ "ጸጋ ሜታ ቤኮኮ በበኽ ባጉዋ ነቼለማ፥ ቤከቸኮቆ ከኸለ ግሻ፥ ቤቆሽ ሆዋ ኤተ ከምቀንፅፁዋን ኸማ ኒለማ፥ ቤዶቆ ዳ ከደ መዜኸማኳ፤ ነለአ ነቸቻ ቤከኽ ከደ ገሌያ፥ ቤዸን ከኤባ ከሜታ። 2 ኖከ ቤኢንዝ ኸ ባጉዋኳ፥ ቤትግ ዎደ ሜታ ኤከምርኬቆን ነኸ ባጉዋ ለኮማለማ ኖጎ ደ ገሌያ። 3 ቤዻቆ ደ ገሌያኳ ዎደ አ፥ ቢኦች ቢጦ ቾጎ ከኤላና። 4 ቤትግ እኽላኳ ዎደ ጀንዳኳ ኮጎማም፤ ቢኦች እልቆ እማምኳ ዎደ አ፥ ቢዪፀቆኳ 5 ቤከትግ ኤተማ ዎደ ጀንዳኳ፤ እማም ቢሾቆ አኳ። ኤያሥ ኤያ ቢጦ ነጸገ በበኽ ጃጀንዳኳ፥ ቢኦች ሜታ ሜታ፥ ቢሸሾቆ ጃጀንዳኳ። 6 ከመርሸማኳ ቤጭ ኣሥ ጸጋ ሜታ፤ አኳ ዱማ ኤተ ቤሄሻ። ቤከትግ አኳ ነኮዎማ ነቸቻ፥ ቤከል፥ 'ከማጤዉከሽ ከዱዋለም።' 7 ቢከል ደ ገሌያኳ፥ 'አለአ ኤተ ከምኮላ ኤተ ባጉዋ፤ ዎኼ፥ ሾኮቆ፥ ከምቼኮሥ ደ መኮላለማኳ።' 8 ቢዻቆ ዱማ አኳ፥ ቢሾቆ ቢያምብሽ መሸማ ኒል ቼ ባጉዋ ከኸ እኔያ። 9 ኣሤ ከምዳና ኤተ ቼ ባጉዋ? ከምዌ፥ ከምሸሾቆ ደ ገሌያ፥ ከምኸካ ቼ ባጉዋ አኳ ከጸጋ ከጀንዳ። 10 አኸሎቆከሠንኼ ሰ መዪዥሥ ሎርጋ አለኣኽ? በከለካ አኳ፥ 'ግሻ ኤተ በ ከሥ አደ መዶቆ መፃ፥ አ በደካ ከዞዳ፥ 11 አለአ መደዳ አል ረባ፥ ዳ አል ገተምዛ ኤተ በደካ ነኾኳኳ።"' 12 ከፄ ቢያምባለሥ እምበቦቆ ጸጋ አል ዶጎ ዪሁዳ፥ ኤበገሸካ ያሱስ መኮሣ አለአ ከፄማም፥ ቢያኣጎ መዻቆሽ አ፤ ከፄ ቢካጤሽ ከመፈገኽ ጸጋኳ፥ ቢበፀሽ አ ቢፐሣ። 13 ኤከምዻቁከሸን ያሱስ ከገሻለማ፥ ቢከትግ አመበቦቆ 74
ጸጋ አኳ ነደ ፋርስ ነዶጎ ሄሮድስኳ ጸጋ ሜታ ሜታ ኮጎማ። 14 እማምኳ ቢዾዌ ቢከከል፥ "ኤተ መትገሠማ፥ ቢልገምካ ኤባደካ አም ኤተ መገሸሥ ኸማ፤ በላ መዪራኣን ኸ ጸጋ፥ ከኸገሻ ባትገከሥ እንዶ ረባ። አኸካሣኽ መኸ ፈቃ ከጥስ ዶጎ ሮማ በላ ኣኸካሠኼ? ኽልካኽ በላ መኽልካኼ?" 15 ያሱስኸን ቤያገሚል መንጠኻለማም ቤከል ከማም፥ "ኣሤ በኸከዻምበካ አራ? ርኼቆ ካራ ኸ ለማና ሜታ፥ ዪርዻ።" 16 እማምኳ ቢከሬቆ ሜታ፤ ቤከከል ያሱስኳ ከማም፥ "መኮሣ አለአ አል ዎዴያ? መቆት ዎዴኳ?" ቢኮሎቆ እማምኳ ቢከል፥ "አል ጥስ ዶጎ ሮማ።" 17 ቤከል ያሱስኳ ከማም፥ "ካ ኸኸካ አል ጥሳ ከጥሳ፥ አል ረባኳ ከረባ።" ቤሰሥ እለማምኳ። 18 ደ ሳዱቃ ደ ቤከል፥ "አኢካንኼ አመፈርሣ ነመሻ፥" ቢዌ ነማም ጸጋ ሜታ ሜታ ኮጎ ያሱስ ቢሎቆሥ አ፥ 19 ቢከል፥ "ኤተ መትገሠማ፥ ቤከል ሙሴ ቤቆት ካይላ፥ 'ኤከምሻ አዱዌበ ጸጋ ሜታ በላ መፐኸን ዱዋ ኤከምበፀሽ እገፈማ፥ ነሮቆ መዣ አ እገፈ ዱዌበማ ነከጦኽ ሾካ ከዱዌበማ።' 20 ቤኢ ኢዴባ ሥሠ በንድ፤ መዣ ታጋ ቤሮቆ እገፋ ቤሽ፥ ኤጦኸንኼ ሾካኼ። 21 ቤሮቆ አጋሁል ቸቸማኳ እገፋ አ፤ ቤሽ አኳ፥ ኤጦኸንኼ ሾካኼ፤ አል እል ኦካግኳ ኤያሥ ኤያ። 22 ሥሠ በንዳለማም አ ኢጦኸንኼ ሾካኼ። ነኮዎማም ነቸቻ ቤሽ እገፋ አኳ። 23 ኖከ መፈርሣ ነመሻኳ፥ ኖከ ከምፈርሥ ደ በሸሸካኳ፥ ከዎዴ ከምደካን አ ነማም ና ከገፋ? ቢርኮቆንዥገን ሥሠ እምበንዳለማም እገፋ አ።" 24 ቤከል ያሱስኳ ከማም፥ "አኸምፑኮቆንኼያኽ ከፄ በኸኤምኪል መዪዥሥ ሎርጋ ከመዥጋ አል ረባኳ? 25 ኖከ ከምፈሩሥ ነመሻ፥ ከመሩቆኼ ከማሩቆኼኳ። ከምዱዋ ኤያል ሰ ገትገ ረባ ኒል ጎዛ። 26 አኸሎቆከሠንኼያኽ ነሎርጋ አል ሙሴ ኤከምፈርሥ አደ በሸሸካ? ቤከል አረባ ነፂን መበል ኽኻ ከሙሴ፥ 'አራ ረባ አል ኣብራሃም፥ ረባ አል እስያቅ፥ ረባ አል ያይቆብኳ።' 27 ካ አ ረባ አል ደ በኢካ፥ አል ደ በሸካኼ። በኸመፑቆኮንዥገን ዝንዜን።" 28 ነደ መትገሥ ማቶቋ አል ሙሴ ቤካጦዪል ፄ አጸጋ ሜታ ከማከለማለማም። ኖከ ቤያምባለሥ ኤቤኮሎቆ ያሱስ ገሸል እገሻ፥ ቢችድሽ ኮጎማ ቤሎቆሥ ቤከል፥ "ኣባማ ኤተ በሙቸኮቆ ነማገሸሣ ከማቶቋ ነኮዎማ?" 29 ቤኮሎቆ ያሱስኳ ቤከል፥ "ኤተ በሙቸኮቆ ነኮዎማ ኤተ በከለካ፥ 'ገሶቆ እስራኤል፥ ረባ ኤታሎኳ፥ ኣሥ አ ረባ። 30 ከምዳ ካም አመሄሽ ረባ ኤተኡ ከቆጽሠኡ ከኮዎማ፥ ከእሉ ከኮዎማ፥ ከገሳንዛሉ ከኮዎማ፥ ከመዥጋሉ ከኮዎማኳ።' 31 አል እል እምበንድኳ ኤተ በከለካ ኤለአ፥ 'ከምዳ ካም አመሄሽ ጸጋ ኤያሉ ኤያሥ እልቀኡ።' አኢካንኼ አማገሸሣ ሜተል ኤተ በሙቸኮቆ ነማም ነለኣኼ።" 32 ቤከከል ኤተ መትገሥ ማቶቋ አል ሙሴ አኳ፥ "ገሸለማ፥ ኤተ መትገሠማ፥ ባገሸከሥ ኸማ። ረባ ኣሥ አ፥ አኢካንኼ ና ጀንዳኼ። 33 አመሄሽ አ ከቆጽሣ ከኮዎማ፥ ከማምባለሠማ ከኮዎማ፥ 75
ከመዥጋ ከኮዎማ፥ አመሄሽ ጸጋ ኤያሥ እልቋኳ፥ በንተርኮቆ ነለማን ደ መኻ ከደ መኻ ኤተ ቢኸካ ከረባ ጃጀንዳ ኮዎማ።" 34 ኖከ ቤገመሥ ያሱስ ኤቤኮሎቆ አ ከማምባለሠማ፥ ቤከከል፥ "አም ነገፋሌ ረባ መሃቶቆማኼ።" ነለአ ነቸቻ ኤኢንኼ ጸጋ ጀንዳ ኤተ ቤንዥጋይልኽ ከመተጽ መሎቆሥ አኼ። 35 ኖከ ቤትገሥ ያሱስ ነመዪዥሥ መፀ ገዴራ አል ዶጎ ዪሁዳ፥ ቤሎቆሥ ቤከል፥ "ኤያብ በፈለከሽ አደ መትገሥ ማቶቋ አል ሙሴ መከላ 'መሲያ ሾከ ዳዊታ?' 36 ቤከዪታቆ ዳዊት ከመዪዥሥ ገፉጫ ቤከል ኪልቆማ፥ 'ረባ ቤከል ከኤተም፥ ኢሽ ነጅ ኤለም ከኤላ ጉንዛ፥ ካሥ አል ኦከ ከምጦርሥ ብታሉ ኒል እንዝ ቾገኡ።' 37 ካ ኤበከለካ ዳዊት 'ኤተም፥' ኤያበማ ከምፈለከሸን አመሲያ መዳ ሾከ ዳዊታ?" ጸጋ በበኽኳ ቢገሶቆ እገሻለማ ከማገ ላ። 38 ቤከል ያሱስ ነመትገሠማ ናለማ፥ "ዜኸኽ ጸገኻ ነደ መትገሥ ማቶቋ አል ሙሴ፥ ደ በንዸካ ከሞገጎ ኣ፥ በሄከሽ ኤከምኹካ ዳገኳ ከማም ኒል ሱጋ። 39 ኒል መፀ ገዴራ ቢሄከሽ መኢሻ ነበቦቆ ቱጋ፥ ኒል ዴዋናኳ ነቱገ ገሂን። 40 እማም ደ በከርኮቆ ደ መጫ አል ጋፈ ዢጋ፤ ከመትገሥ ጸገማምኳ ቢጎከሥ ገዴራለማም ነኸ ጸጋ። ሾከ ጸጋ አለአ ከምኸከሥ አረባ መንሶቆ መኸሣ።" 41 ያሱስ ቤኢሽ ሜታቆ ቤካንዘ ል ከዳ ኤተ በጦከሠን ጸጋ ለማና አል መዪዥሥ መፀ ገዴራ አል ዶጎ ዪሁዳ። ቤገመሥ አኳ ኤቢጦሠን አበበኽ ጸጋ ለማና ኪል ዳ። ደ ተቃ በበኽኳ ቢጦሠን በቦቆ ለማና። 42 ቤዌ እገፈ ዢጋ ሜታ፥ ቤጦሠን ኢደ ኸ ለማና እምበንድ። 43 ቤኦ ያሱስ ደ መሁል ቾጎማኳ ቤከከል፥ "ኸገሻ ከመገሸርሥ ካኻ፥ በጦከሠን አእገፈ ዢጋ አለአ ነጸጋ ደ በጦከሠን ለማና ኮዎማ በቦቆ። 44 ከፄ ቢጦከሠን እማም ኮዎማም ነኤተ ባኤካሽ ነለማናለማም፥ አኸን መከኢ ዢጋ፥ በጦከሠን ዳ ኤተ በጨካ ኮዎማ፥ ዳ ኤተ በካኢኮቆ ኮዎማ።" ወጌላ ማርቆስ 13 1 ኤያሥ ቤፐሥ ያሱስ ነመዪዥሥ መፀ ገዴራ ናል ዶጎ ዪሁዳ፥ ቤከከል ነደ መሁል ቾጎማ አሜታ ካ፥ "ኤተ መትገሠማ፥ ዪር አም ግሻ አለአ ከመንዳጎን መዶቆማ አለአ!" 2 ቤኮሎቆ ያሱስኳ ቤከከል ካ፥ "ኣዪርካ አም መዶቆ ዳ እምበቦቆማ አለኣኽ? ከማምብቆ ኮዎማኳ፥ ከማሻኸኼ ግሻ ሜተል ኖቆ ግሻኼ።" 3 ያሱስ ቤኢሽ ኖቆ ዶለ ቆሻ ቤካንዘ ል ከመዪዥሥ መፀ ገዴራ አል ዶጎ ዪሁዳ፤ ቢሎቆሥ እምጴጥሮስ፥ ከያይቆብ፥ ከዮሃንስ፥ ከኣንድራስ ከጺማም ያሱስ ቢከከል፤ 4 "እገሼሠና ካይላ፥ ከማሥ ከምዳ ዳ አለአ? ኣሤ ማቲሣ ኤተ ከማምባልለከሥ ኤባርቸካዬቆ መርሸማኳ?" 5 ቤከል ያሱስኳ ከማም፥ "አዪርኸካ፥ ኤከምበፃ ጸጋ ሜተል መንጠኽ አኻ። 6 ከምዌ አበበኽ ጸጋ ከፄም ከምከሉዋ 'አራ ክርስቶስ፥' ከመንጡኽ በበኽ ጸጋኳ። 7 መተምዘኻኼ 76
ኤከምገሰኾቆ ማሸማ ከገሸ ማሸማኳ! በኢካ አለኣኳ ከመዳ፥ ነደንኳ መደማ አለአ መርሸማኼ። 8 ሾካ ከምፈርሥ ከማሻ ከሾካ፥ ገፋሌያ ከገፋሌያኳ፤ ከምዳ አማንዙበሽ እኔያ ነኤባ ነሜታ ሜታ፥ ከምዳ ኤዴበናኳ፤ አለአ ማጦሽ ማኣንሠሣ፥ ኤያል ማጦሽ መቀ ዱዋ። 9 "አዪርኸካ አኽኳ፥ ከመሩቆ አኻ ከኸ ተምባ፥ ከምኦቹዋ አኻ ነመፀ ገሙንፃ አል ዶጎ ዪሁዳኳ፤ ከምሂኢዩቆ ከምተምብቆ አኻ ከፄም ነኸ እምጥሳ ከጅኤለ ጥሳኳ፤ አኻኳ ከምደኻ ኸገሻ ካራ። 10 ከምዳ ነመሲቆማ አማቲስ ሰ ማገ ላ አል ረባ ከሾካ ከኮዎማ። 11 ኖከ ከመሩቆ አኻ ከማተገሩቆ ከኸ ተምባ፥ መሳንዘኻኼ ነገሲቋ ከዳ ኤተ ከመገሸኸሣኼ። ኖከ ከምዌ ኦከማ አ፥ እገሸኻ ዳ ኤተ ከማኻዬሽ ካኻ፤ ኤተ ከመገሻ፥ አመዪዥሥ ገፉጫ፥ አኻኼ። 12 ከማተገሮቆ ዱዋ ዱዌበማ ከመሻ፥ በበማኳ ዱማ፤ ከማምብቱዋ ኢዳኳ ከዶጎ ኤበማ፥ ከማሹቆኳ። 13 ከፄም ከማቸከካኽ ጸጋ ኮዎማ ካኻ። ኤተ ከምቀሞቆ ማኣንሠሣኳ ካሥ አል መርሸማኸን፥ ከምኢያ።" 14 ያሱስ ቤከል፥ "ኤከምገመኸሥ ዳ ኤተ ከመንሥ እልኽ ጸጋ፥ ኤከምኢቾጎ ኤተ ከምዦገሥ ጎ መዪዥሠማ ኖጎ በበፀካ መኸከሥ ከአ -- ናገሚል ኤተ ከምሎቆሥ አለአ -- ኖካ ና ኒያምቤ ጸጋ አል ኤበ ዪሁዳ ኮቆ ዶላ። 15 ጸጋ ኤተ በኢካ ኖቆ መፃ፥ መብቴኼ መኩዳኼ ከመሮቆ ዳ ኒል መፃለማኼ። 16 ኤተ በኢካ ኒል ቼኳ፥ መኮለኸኼ ከን ከመሮቆ ኣለማኼ። 17 ኖካ ና እንዳዌ ከደ ገዘሞ ከደ መኾቆ ኩዋ ከኢዳ። 18 ዴረኻ ኤከምበፃ አለኣኳ መዳ ነመደማ። 19 ከምዳ አንጅ አ አንጅ ማኣንሠሣ፤ ኤደንኼ ሾከ አለአ ነማጦሽ ከኤተ ቤከዘዜ ረባ ኤበ እኔያ ካሥ ደኽላ፥ ከማኮሊልኼ መዳኼ። 20 በምበፀካ አረባ መጸለሥ አንጅ አ፥ በምፈለሸኼ ጸጋ ሜታ ኤለአ መኢያኼ። ከምጸለከሥ አ አንጅ አኳ ከፄ ጸጋ ደ በሽለከሥ አ። 21 መገመኺልኼ ኤከምከላ ጸጋ ሜተል ኖካ ና ካኻ፥ 'ዪርኻ፥ ክርስቶስ ነገአ በኢካ፥ ነገት በኢካኳ።' 22 ከምፈሩሥ ደ መከላ ከጎልጎዛ 'አራ ክርስቶስ' ከደ መዪርጓ ከጎልጎዛኳ። ከምትጉሥ ዳ አል ገተምዛ ከጋገሸል ዳ፥ ኤከምፈሉሻ ከመንጡከኽ ጸጋ ደ በሽለከሥ አረባ። 23 አዪርኸካ አኽኳ፤ በርሲኮቆ በረገሸከሠንዥገን ካኻ ዳ አለአ ኮዎማ።" 24 ቤተጽ ያሱስ ቤከል፥ "ነአንጅ ና፥ ነማኣንሠሣ ነቸቻ፥ ከምሻኽ ኦካ ከምዪዦጎኼ ጽጃኳ። 25 ከምሃ ቄ ቢዣ ነጎዛ ከኔያ፥ ከማንዙባሽ ዳ ኤተ በኸካ መዪዦጓ ነጎዛ ኮዎማ። 26 ነለአ ነቸቻ ከምገሙሥ ዱ በናደማ መከዌ ኒል ኩንዱ ከምበቦቆ መዥጋ ከገሂንኳ። 27 ከምትጋ አኳ ሰ ገትጋ አል ጎዛ ከጋንዘ ል እኔያ ከንዝኽ፥ ኤከማሙንፁቆ ጸጋ ደ በሽለከሥ አረባ ነኤበ እኔያ ነኮዎማ።" 28 ቤከል ያሱስኳ፥ "ነድ ጅ ቦዋ ከመኮሣ ካኻ። ኤበኩቀካቆ ቌለማ በቸካቆ ፄማኳ፥ በኸገምካ ኤባርቸካዬቆ ጅፈራ። 29 ኤያሥ ኤያኳ፥ ኖከ ከምገመኸሥ በደካ አለአ ኮዎማ፥ በኸገምካ 77
አኽኳ ኤባርቸካዬቆ መዌ ዱ በናደማ። 30 ኸገሻ ከመገሸርሥ ካኻ፥ ከምተራኼ አማፖቋ አለአ ካሥ አል ኦከ ከምዳ አለአ ኮዎማኳ። 31 ከምተራ እኔያ ከጎዛኳ፤ እገሻለምኸን ከምተራኼ ሜተልኼ።" 32 "ኣሥ ባብ በገምካ ኦከማ አ ከአንጅ ማኳ፤ አገምካኼ አጸጋ ሜተል፥ አሰ ገትጋ ኒል ጎዛ፥ አዱማኳ። 33 ኣምበንኻሥ፥ መዥገኻኼ፥ ከፄ በኸኤምኪል ኖከ ከምዌ አንጅ ማ አ። 34 ከምዳ ኤጸጋ ኤተ በበፀከሽ መፃለማ በዸካ ከመሃት ኤባ፤ አ ቤካተገሮቆ ገፋሌያ ከዋደለማ፥ ቤከንኽ ከሜታ ሜታ ዳ ኤተ ከምዳ፥ ቤከገሸሥ ከኤተ መዜኽ ግሰ መፃ ኤከምዜኽ ዝንዜን። 35 ካ ኣምበንኻሥ፥ ከፄ በኸኤምኪል አንጅ ኤተ ከምዊዩን ኤተ መፃ፥ ኢገም ነሸጋዥጋ ፌት ኒል መጎኳ፥ ነመእሰ ጺ ሜታ፥ ነኸማቱቋኳ። 36 ኤከምዌ ታፕኸን፥ መዸቤቆዳኼ አኻ ነመዥጋ። 37 ዳ ኤተ ከመገሸርሥ አር ካኻ፥ ከመገሸርሥ ከጸጋ ከኮዎማኳ፥ ኣምበንኻሥ።" ወጌላ ማርቆስ 14 1 ቤያፀዬኽ ዚፈ ፋዝጋ ካል መሰ ገቻንዳ ከኦካ ከምበንድ። እምጥስ መፀ ገዴራ አል ዶጎ ዪሁዳ እምበቦቆማ ከደ መትገሥ ማቶቋ አል ሙሴ ቢያኣጎ ከንዶ ሸ እኔያ እንዶዋ ኤተ ከምዻቁከሽ ያሱስ፥ ከምሹኮቆኳ። 2 ቢከልኳ፥ "ኤከምበፃን መፈራ አማጎማ ኖጎ ጸጋ፥ መደዳኼ ኖከ ዚፈኼ።" 3 ኖከ ቤኢሽ ያሱስ ከመስ ዳ ነቢታንያ ነመፀ ሲሞን ኤተ ቤምጸለቀሥ አገንሠ መዹማ፥ ቤዌ እገፋ ሜታ ቤሬቆ ዳኺ መደሣ ኤተ መዥግ በና ከሸፐማ። ዳኺያኳ ኤተ በበፀካ መንቻኽ፥ ቢገከሥ ነት ጅ ናርዶስ። ቤኮርስ አኳ ሸፐማ ቤተኽ ኒልቆ ያሱስ። 4 ቤንሣይል ኸ ጸጋ ደ ቤኢ ነጓ ሜታ ሜታ ቢከል፥ "ካሤ በከካሲካ ከዳኺያ ከለአ? 5 ቢምኮዶቆ ዳኺያ አለአ ከኸ ለማና ግቸማ አሤር ኖቆማ ማቁስ (300) ከምጻ በማፈላሽ መኸማ ከደ ዢጋ።" ቢመሥ እገፋ አ። 6 ቤከል ያሱስኳ፥ "በፀኸከሽ እገፋ አለአ! ካሤ በኸካፉንጨኮቋ? አ በደካ ዳ ገሸለማ ካራ። 7 ደ ዢጋ መዱጎክ ቢኢካ ኖጎኻ፥ ከምፈለኸሽ መደኸካ ገሸል ዳ ናሥ ኦከ ከማኣጎኻ፤ አራኸን አርኢካኼ መዱጎክ ኖጎኻኼ። 8 በደከንዥገን እገፋ አለአ ዳ ኤተ በፈለከሻ፤ በሲኮቆ በደከሥ ጸገምኳ ከመሃንዦቆማ። 9 ኸገሻ ከመገሸርሥ ካኻ፤ ነኤባ አል እኔያ ነኮዎማ ኖጎ ከማቲያስ ሰ ማገ ላ አል ረባ፥ ከመገሹዋ ዳ ኤተ በደካ እገፋ አለአ ከፂናለማ።" 10 ዪሁዳ አስቆርቱ፥ ነደ መሁል ቾጓ ነአሤር ኖቆማ እምበንድ ጸጋ ሜታ፥ ቤዽ ኮጎ እምጥስ መፀ ገዴራ አል ዶጎ ዪሁዳ እምበቦቆማ ኤከማተገሮቆ ያሱስ ከምኻን። 11 ኖከ ቢገሶቆ እማምኳ አለአ፥ ቢያገይል ቢከጦ ሳ ኤከምኹካን ለማና። ቤያኣጎ አኳ እንዶዋ ኤተ ከማገ ከሥ ከማተገሮቆን ያሱስ ከምኻን። 12 78
ነማጦሽ ኦከ ዚፈ ገቻንዳ፥ ኖከ ቢሸሸኮቆ ጸጋ ጃጀ ፋዝጋ፥ ቤሎቆሥ አደ መሁል ቾጎማ ያሱስ ቢከከል፥ "ኤከምሳኣን እገ ፋዝጋ፥ ነጓብ ባኣጎካ ኤከምዻ እገ ልሣ?" 13 ቤትግ አኳ ነደ መሁል ቾጎማ ጸጋ እምበንድ ቤከከል፥ "ዻ ኩኻ ኪል ኤዬባ፥ ከሞኸኽ ነጓ ከመዣ ሜታ፥ ኤተ ከምጹሬ ቁለ ኣያ፤ ሁለኸሽኳ። 14 ከመፃ ኤተ ከምኩ አመዣ አኳ፥ ከለኽ ከኤተ መፃ ካ፥ 'በከለካ ኤተ መትገሠማለምላ፥ ነጓብ መፀ ኮዶ ኤተ ከምሰራን እገ ፋዝጋ ከደ መሁል ቾጎማ?' 15 ከምትገሥ መዣ አኳ ኪልቆማ ካኻ ነመፃ ጎዛለማ ጎ በቢለማ ሜታ ኤተ በጨካ ጎ መዥጋ ጋገሸለማ፤ ነጓ እገ ኸሥ ካኳ።" 16 ቢፐሥ ደ መሁል ቾጎማኳ፥ ቢዽ ኪል ኤዬባ ቢዸብ ኤያሥ ቤገሸሥ ያሱስ ከማም፥ ቢገሥ እገ ፋዝጋኳ። 17 ኖከ ቤድ ሸጋዥጋኳ፥ ቢዌ እምያሱስ ከደ መሁል ቾጎማ አሤር ኖቆማ እምበንድ። 18 ኖከ ቢማኢሽ ከምሶጓ ቢሰስኳ፥ ቤከል ያሱስ፥ "ኸገሻ ከመገሸርሥ ካኻ፥ ናኻ ጸጋ ሜታ ነደ በኮሰካ ኮዎኳ በኢካን ጸጋ ሜታ ኤተ ከማተገሮቆ አራ ከምኻ።" 19 ቢሳንዝ እማምኳ፥ ቢከል ከማኺለማ ሜታ ሜታማለማም፥ "ካራኼ ባከለካ፥ አራኽ?" 20 ቤከል አኳ ከማም፥ "ናኻ ነአሤር ኖቆማ እምበንድ፥ ጸጋ ሜታ ኤተ በኳንዥኬል ነለገዳ ሜታ። 21 ከምሻ ዱ በናደማ ኤያሥ ቢቆት ነመዪዥሥ ሎርጋ፤ እንዳዌኸን ከመዣ ኤተ ከማተገሮቆ ዱ በናደማ ከምኻ። በከምገሸል ከመዣ ካ ኤቢምበፀካ መፖቁዌ።" 22 ሚከኢ እማም ነመስ ዳ፥ ቤሮቆ ያሱስ እጋ፥ ቤዴሮቆ ቤንፂቆ ቤንኽ ከማም ቤከከል፥ "ርኾቆ፥ አለአ ጸገም።" 23 ነለአ ነቸቻ ቤሮቆ ሸፓ፥ ቤከኽ መገ ላ ከረባ፥ ቤኽ ከደ መሁል ቾጓ፤ ቢፈፍ ኬያኮዎማምኳ ናሥ አ። 24 ቤከከል ከማም፥ "አለአ መሃለም፥ መሃ ማገሲላ፥ ኤተ ባርከካ ከኤማንጀ ጸጋ። 25 ኸገሻ ከመገሸርሥ ካኻ፥ ካሥ አል ኦከ ከምፈራ ነገፋሌ ረባ ኬ ባጉዋ አል ኽኻ፥ ከምተጸራኼ መፈማ ነኸ ባጉዋኼ ነለኣኼ።" 26 ኖከ ቢዬኤ ጌአ ማገ ላ ነቸቻ፥ ቢፐሥ ከዶለ ቆሻ። 27 ያሱስ ቤከል ከደ መሁል ቾጎማ፥ "ኬያኮዎኻ ከምበፀኸሽ መገሚል አራ፥ ከማምቤኻ። በቆተካንዥገን ነመዪዥሥ ሎርጋ፥ 'ከምኦቸራ ኤተ መሸላ፥ ከምዝላ ጃጃኳ።' 28 ኖከ ከማፈርዻቆ ነመሻ ነቸቻኸን፥ ከምተርዸኽ አኻ ከምዸራ ከገሊላ።" 29 ቤከል ጴጥሮስኳ ካ፥ "ኤከምበፃ ኮዎማ መገሚል አም ከማምቤዋንኳ፥ አራኸን ኤያኼ።" 30 ቤኮሎቆ ያሱስኳ ቤከል፥ "ኸገሻ ከምከለራ ካም፥ ነመጎኳ ነለአ በላ ማኮሊለን አመታ መእሰ ጺያ፥ ከምሽጣኣ አራ እል ኦካግ።" 31 ቤከል ጴጥሮስኳ ከመዥግ ሳ፥ "ኤከምኢያን መሻኳ፥ ከምሾኳ አኳ እምበንድ፥ ከምሽጠራኼ አም ሜተል ኤለኣኼ።" ቢከል ኮዎማምኳ ኤያሥ ኤያ። 32 እማም ቢዌ ከኔያ ኤተ ቢኦ ጌትሰማኔ፤ ቤከከል ያሱስኳ ከደ መሁል ቾጎማኳ፥ "ኖከ ከምኢራ አር ነገዴራ፥ ኢኸሽ ነገአ።" 33 ቤካኮርቾጎ ከምጴጥሮስ፥ ያይቆብ ከዮሃንስኳ። ቤያጦሽ 79
መተምዛ ከመጤያኳ። 34 ቤከከል ከማም፥ "በሳንዘካ እለም ኤያሥ ዳ ቤርዽ ከምሸራ፤ ኢኸሽ አኽኳ ነገአ፥ ኣምበንኻሥኳ።" 35 ቤችድሽ ነጓ ዱፀን፥ ቤዝል ከኔያ ቤዴር፥ ኤበማፈላሻ ኤበምተርሥ አአንጅ ማኣንሠሣ። 36 ቤከል፥ "አም ባብ፥ ከማፈላሽ ዳ ኮዎማ ካም። ቼሥ ሸፐ ማኣንሠሣ አለአ ነጸገም፤ ነድ ከዳ ኤተ ባሄከሽ አም፥ ከዳ ኤተ በርሄከሽ አርኼ።" 37 ቤኮሌ ቤዸቦቆ እማም ሚከኢ ነመዥጋ፤ ቤከል ከጴጥሮስኳ፥ "ሲሞን፥ ኣዥገካማኽ? ኣፈለከሸንኼ ማምበናሣ ካሥ አንጅ ከሜታምኳኽ? 38 ኣምበንኻሥ፥ ዴረኻ ኤከምበፀኻን መኩ ከማዻምባ! ገፉጫ ኤተ መሻምባ፥ በጫኸን ኤተ ገማዋ።" 39 ቤፐሥ እኽላኳ፥ ቤያኮሊል ገዴራ ካሥ ሰማ አል ገሲቋ። 40 ቤኮሌ ቤዌ ቤዸቦቆ እማም ሚከኢ ነመዥጋ፥ ቤሂንቆ ኸማም። ኢገምኼ ዳ ኤተ ከምኮሉኮቋኼ። 41 ቤዌ ኪል ኦካግኳ ቤከከል ከማም፥ "አኽኢካኽ ከደኽላ ነመዥጋ ከማፉጫቋኽ? በትተካ፥ በደካዬሸንዥገን አንጅ ማ፤ እኽላ ከማተገሩቆ ዱ በናደማ ከምኹዋ ከኤለ ደ ገንሣ። 42 ፈርኸሥ ዾኳ። ዪርኻ፥ በዎከንዥገን መዣ ኤተ ከማተገሮቆ አራ ከምኻ።" 43 መከኢ ያሱስ ነመገሸሥ አለአ፥ ቤዌ ዪሁዳ፥ ነደ መሁል ቾጎማ አሤር ኖቆማ እምበንድ ሜታ። ቤካኮሬቾጎ ከበበኽ ጸጋ ደ ቢትጌ አመጥስ መፀ ገዴራ አል ዶጎ ዪሁዳ አመበቦቆማ ከደ መትገሥ ማቶቋ አል ሙሴ ከደ እምፈጋኳ፥ ደ ቤጹሬ ጃ ከቻጋ። 44 መዣ ኤተ ከማተገተሮቆ ያሱስ ከምኻ አ፥ ቢያገሳይል ከጸጋ ማቲሣ ሜታ ቤከልኳ፥ "መዣ ኤተ ከመንፅመራ አር፥ ኣሥ አ፤ ዻቆኸሽ፥ ርኾቆ ከመዜኸማ።" 45 ኖከ ቤዳሽ ዪሁዳኳ ከጓ ፥ ቤዽ ፈላ ኮጎ ያሱስ ቤከከል፥ "ኤተ መትገሠማ!" ቤንፅማኳ። 46 ቢዌ ጸጋኳ ቢዻቆሽ ያሱስ ከመዥግ ኤላ። 47 ነጸጋ ደ ቤኢቾጎ ነጓኳ፥ ቤቼኽ አመዣ ሜታ ቻጋ፥ ቤከኦች ዎደ ጥስ መፀ ገዴራ አል ዶጎ ዪሁዳ አል በቦቆማ፥ ቤካሮቆ ፄማ። 48 ቤከከል ያሱስኳ ከማም፥ "ኤያሥ ቢራቆከሽ ደ ገን፥ አኸከፐኬሥ ከቻጋ ከዘጎላ ከምዻቆሽ አራኽ? 49 ኖካ ኖካ በርኢኬ ኖጎኻ ነመዪዥሥ መፀ ገዴራ በርትገኬሣኳ፥ አኸዻቆሸንኼ አራኼ። ዳ ኤተ በከደካ አለአ እኽላኸን ኤከምትታቆን ሰ መዪዥሥ ሎርጋ።" 50 ቤበፀሽ ደ መሁል ቾጎማ ኮዎማኳ፥ ቢያምቤያ። 51 ገሸላ ሜታኳ ኤተ ቤያምብሥ ኣሥ ፄ ኣ ሜታ ቤሁል ያሱስ፤ ቢዻቆሽ ጸጋኳ አ። 52 አኸን ቤበፀሽ ኣለማ፥ ቤትሽ ከጸጋና፥ ቤዳሻ። 53 ነለአ ነቸቻ ቢሮቆ ያሱስ ከኸ ጥስ መፀ ገዴራ አል ዶጎ ዪሁዳ ከበቦቆማ፤ ቢሙንፆቆ ነጓኳ አመጥስ መፀ ገዴራ አል ዶጎ ዪሁዳ እምበቦቆማ ኮዎማ፥ ከደ እምፈጋ ከደ መትገሥ ማቶቋ አል ሙሴኳ። 54 ቤሃታሥ ጴጥሮስኸን ነጸገ ያሱስ ቤዉሁሎቆ ካሥ እል ኸለ በቦቆ ጥስ መፀ ገዴራ አል ዶጎ ዪሁዳ፤ ቤኢሽ ነጓ ኖጎ ደ መዜስ ኸላ፥ ቤኢ ነመዸሥ ማንጃ። 55 ቢያኣጎ አመጥስ መፀ ገዴራ እምበቦቆማ ከደ ተምባ ኮዎማ ሹደ እገሻ ኤተ ከምኹከሥ መሻ ከያሱስ። 80
ኢጻገንኼ ሜተልኼኳ። 56 ቤድ አበበኽ ጸጋኳ ከጎልጎዛ ሹዳ ነጸገማ፤ ሹደ እገሻለምኸን ኤያዻቆሠንኼ። 57 ቢፈርሥ ሜታ ሜታኳ፥ ቢድ ከጎልጎዛ ሹዳ ነጸገማ፥ ቢከል፤ 58 "ቢልገሰኮቆ ኤበከለካ፥ 'ከምፂሮቆ መዪዥሥ መፀ ገዴራ አለአ ኤተ በደኮቆ ኤለ ጸጋ፥ ከምደሮቆ ነኦኪል ኦካግ ጀንዳኳ ኤተ በበፀካ መዶቆ ኤለ ጸጋ።"' 59 ናሥ ነለኣኳ ኤያዻቆሠንኼ አሹደ እገሻለማምኼ። 60 ቤፈርሥ አበቦቆ ጥስ መፀ ገዴራ አል ዶጎ ዪሁዳ ቤኢቾጎ ኒል ተምባ፥ ቤሎቆሥ ያሱስ ቤከል፥ "ኣኮለኮቆኼያኽ ዳ ሜተል ነዳ ኤተ በከተምበኮቆ አጸጋ አለአ አማ?" 61 አኸን ቤኢሽ ትል፥ ኤኮሎቆንኼ እገሻ ሜተልኼ። ቤተጽ አበቦቆ ጥስ መፀ ገዴራ አል ዶጎ ዪሁዳ እኽላኳ ቤሎቆሥ ቤከል፥ "አም መሲያ፥ ኤተ በከኸካ ጸጋ መገ ላ ከረባ፥ አም ዱማኽ?" 62 ቤከል ያሱስኳ፥ "ኣዬ፥ አራ አ። ከምገመኸሥ ዱ በናደማ መከኢሽ ነኤላ ጉንዘ ረባ ኤተ መጨ መዥጋ፥ ኖከ ከምዌ ከኩንዱ ነጎዛ።" 63 ቤያሺል በቦቆ ጥስ መፀ ገዴራ አል ዶጎ ዪሁዳ ኣለማ ከገቱዋ ቤከል፥ "ካሤ ከማኣጎኮኳ እኽላ ሹዳ? 64 በኸገሰኮቆ አኽኳ ገ ያለማ። ኤያብ በኢካ ካኻ?" ቢከር እማም ኮዎማምኳ ቢከል፥ "ከምደካ መሻ።" 65 ቤያጦሽ ጸጋ ሜታ ሜታ መጠቀሠማ ከጋጠቆዋ፥ ቢፉንጭ እልኸማ፥ ቢኦች ቢከል፥ "ኦዴ በኦቸካ አማ? እገሸካይሌሠና ከመዪርጓሉ!" ደ መዜኸማኳ ቢሮቆ አ፥ ቢምፐሽ ኻ። 66 መከኢ ጴጥሮስ ኒል ኸላ፥ ቤዌ ነደ መደዳ አል ጥስ መፀ ገዴራ በቦቆማ ደጎና ሜታ። 67 ቤገመሥ መከኢ ጴጥሮስ ነመዸሥ ማንጃ ቤከከል፥ "ባኢኬ አምኳ ከመዣ አል ናዘሬት አ፥ ከያሱስ።" 68 ቤሽጥ አኳ ቤከል፥ "አርገምካኼ ዳ ኤተ ባከለካ አም፥ አራገምኪልኼኳ።" ቤፐሥ ከግሰ መፃ [ቤእስ ጺ መታኳ]። 69 ኖከ ቤገመሥ አደጎና አ ነጓ፥ ቤተጽ ቤከል ከደ በኢከቾጎ ኖጎማ፥ "መዣ አለአ ነማም ጸጋ ሜታ።" 70 ቤሽጥ አ እኽላኳ። ነኦኪል ዱፀን ነቸቻ ቤከል ጸጋ ደ ቤኢቾጎ ነጓ ከጴጥሮስ፥ "ኸማ፥ ከፄ ባዎኬ አምኳ ነገሊላ፥ አም ነማም ጸጋ ሜታ።" 71 አኸን ቤያጦሽ ማሆተሣ ቤዠገት ቤከል፥ "አርገምካኼ መዣ ኤተ በኸከለካ አኽ አለኣኼ።" 72 ናሥ ኦካ ና ቤእስ ጺ መታ እል እምበንድ። ቤሳንዘሥ ጴጥሮስኳ እገሻ ኤተ ቤከከል ያሱስ፥ "በላ ማኮሊለን አመታ መእሰ ጺያ፥ ከምሽጣኣ አራ እል ኦካግ።" ቤከሸስ አኳ ከመእሳ። ወጌላ ማርቆስ 15 1 ነኸማቱቋ ካል ገዳዱ ቢሙንፆቆ አመጥስ መፀ ገዴራ አል ዶጎ ዪሁዳ እምበቦቆማ፥ ከደ እምፈጋ፥ ከደ መትገሥ ማቶቋ አል ሙሴ፥ ከደ ተምባ ኮዎማ ቢሪል እገሻ ነጸገ ያሱስ። ነለአ ነቸቻ ቢጦ ኤከምፉንጩዋ አ፥ ቢሮቆ ቢካተገሮቆ ከጵላጦስ። 2 ቤሎቆሥ ጵላጦስኳ ቤከከል፥ "አማኽ ጥስ ዶጎ ዪሁዳ?" 81
ቤከኮሎቆ ያሱስኳ ቤከከል፥ "ኤያሥ ባከለካ አም።" 3 እምጥስ መፀ ገዴራ አል ዶጎ ዪሁዳ እምበቦቆማ ቢከተምቦቆ አ ከበበኽ ዳ። 4 ቤተጽ ጵላጦስኳ ቤሎቆሥ ቤከል፥ "ኣኮለኮቆኼያኽ? ገሶቆ ኤቢከተምበኮቆ አም ከበበኽ ዳ።" 5 ያሱስኸን ኤኮሎቆንኼ ነለአ እገሻ ሜተልኼ፥ ቤሰሥ እል ጵላጦስኳ። 6 ነግዣ ነግዣ ከዚፈ ፋዝጋ ቤዠስ ጵላጦስ ነደ ቢፉንጨካ ጸጋ ሜተል። 7 ነደ ቤደንዝ ማንጃ፥ ቤሾቆ ጸጋ ነማንዠቃ፥ ቤኢን ጸጋ ኤተ ቢኦ ባርባ ነመፀ ማፉንጫ ከማም። 8 ቤያጦሽ አበበኽ ጸጋ መዾዋ ኮጎ ጵላጦስ፥ ቢሎቆሥ ኤከምጦዋ ከማም ኤያሥ ማገመኻለማ። 9 ቤኮሎቆ ጵላጦስ ከማም ቤከል፥ "አኻኣጎካኽ ኤከምዠርስ ጥስ ዶጎ ዪሁዳ ካኻኽ?" 10 ቤያገሚለንዥገን አኳ፥ ኤቢያተገሮቆ እምጥስ መፀ ገዴራ እምበቦቆማ ያሱስ ከገንሠ እላ። 11 እምጥስ መፀ ገዴራ እምበቦቆማኳ ቢከደሽ ጸጋ፥ ኤከምከሉዋ ኤከምዡከስ ባርባ ከማም። 12 ቤገሽ ጵላጦስ እኽላኳ ከማም ቤሎቆሥ ቤከል፥ "ኤያብ ከምጦራን አር ኤተ በኸከለካ አኽ ጥስ ዶጎ ዪሁዳኳ?" 13 ቢሉግ እማምኳ ቢከል፥ "ቱ ነጋገድ ጃ።" 14 ቤሎቆሥ ጵላጦስኳ እማም ቤከል "ኣሤ በሸከሣ?" ቢከታቆ እማምኳ ቢሉግ ቢከል፥ "ቱ ነጋገድ ጃ!" 15 ጵላጦስኸን ቤያኣጎ ማገ ል በበኽ ጸጋ አ፥ ቤዠስ ባርባ ከማም፥ ቤያተገሮቆ ያሱስ ቤጦ ኤከምኦቹዋ ከምቱዋ ነጋገድ ጃኳ። 16 ለጋዪዳኳ ቢሮቆ ያሱስ ኪል ኸለ መፀ ገፋሌያ፥ ኤተ ቢኦ ፄማ ፕራይቶሪዮን፥ ቢሙንፄቆ ለጋዪዳ ደ ቤኢ ነጓ ኮዎማኳ። 17 ቢከኢሰሥ ያሱስ ከምዌኽ ኣ ካል ዶጎ ጥሳ፥ ቢገተኽ ቌለ ኽኻኳ ቢከእስ እልቋ። 18 ቢያጦሽ መከኽ ዳገ ቢካሲስ ቢከል፥ "ጥስ ዶጎ ዪሁዳ፥ ነድ ዳገ ካም።" 19 ቢከኦች እልቆማ ከንታ፥ ቢከንጠቀሥ ከጋጠቆዋ፥ ቢያኩኩን ቢከንዝሎቆኳ። 20 ኖከ ቢካሲስ ነቸቻኳ፥ ቢትሾቆ መዌኽ ኣ አ ነጸገማ፥ ቢከኢሰሥ ከኣለማ፥ ቢፖቆ ከጃጻ ከመቱማ ነጋገድ ጃ። 21 ቢኽ ከጸጋ ከሜታ ኤተ ቤዊዩ ኒል ቼ፤ አኳ ጸጋ አል ኤበ ቀሬና፥ ኤተ ቢኦ ፄማ ሲሞን፥ በበማ እስከንድር ከሩፎስ። ቢተገኽ አኳ ኤከምጹራን ጋገድ ጃ ኤተ ከምቱዋን ያሱስ። 22 ቢሮቆ ያሱስ ከኔያ ኤተ ቢኦ ፄማ "ጎልጎታ፤" መከላ ኤያኳ "ጎ ዦኮ እልቋ።" 23 ቢከኽ ኬያ ኤተ ቢከንቸኽ ከማንጨ ዳ፤ አኸን ኤፈንኼ። 24 ነለአ ነቸቻ ቢቱ ነጋገድ ጃ፥ ቢዋጨሥ ኣለማ፥ ቢፐር ጃ ኤከምሮቆ ዎዴ ኣባ። 25 ኖከ ቤድ አንጅ ኦካግኳ፥ ቢቱ አ ነጋገድ ጃ። 26 ቤኢን ዳ ኤተ ቢቆተን መሸ ሠማለማ ኤተ ቤከል፥ "አለአ ጥስ ዶጎ ዪሁዳ።" 27 ቢቱ ከአ ደ ገን እምበንድ፥ ሜታ ከኤላ ጉንዛለማ፥ ሜታኳ ከኤላ ረለማ። [ 28 በትተከንዥገን ሳ ኤተ ቢቆተካ ነመዪዥሥ ሎርጋ ኤተ በከለካ፥ "ቢዪርካ አ ነደ መሸ ሠማ ኤሜተም"]። 29 ቤከዝቆ አጸጋ ደ ቤያትሽ ከንዶ ጓ እልቆማም፥ ቢ ቢከከል፥ "ፑ፥ አም ኤተ መፂቆ መዪዥሥ መፀ ገዴራ፥ ኤተ መዶቆማ ነኦኪል 82
ኦካግኳ፥ 30 ብዶቆሥ አም እልቀኡ፥ ብቴ ነጋገድ ጃ ና ።" 31 ቤያሲሥ ኤያሥ ኤያ አመጥስ መፀ ገዴራ አል ዶጎ ዪሁዳ እምበቦቆማ ከደ መትገሥ ማቶቋ አል ሙሴ ቢያከል ኣሥ እልኸማም፥ "በብደኮቆንዥገን ጸጋ ጃጀንዳ፥ ነብዶቆና እኽላ እልቆማ። 32 ኤተ በከለካ ከጸገማ መሲያ፥ ጥሳ አል እስራኤል አ፥ ነብቴ ነጋገድ ጃ፤ ገመኮሥ ከምገምኮኲለንኳ።" ኤያሥ ኤያ ቤ አደ ቢቱካ ከአኳ አ። 33 ኖከ ቤድ አንጅ ማያ፥ ቤድ መጓ ነኤበ እኔያ ነኮዎማ ካሥ አንጅ ሰናኮኳ። 34 ቤሉግ ያሱስ ነአንጅ ሰናኮኳ ከበቦቆ ሳ ቤከል፥ "ኤሎኢ፥ ኤሎኢ፥ ለማ ሰባቃታኒ፤" መከላ ኤለኣኳ፥ "ረባለም፥ ረባለም፥ ኣሤ ባከበፀከሽ አራ?" 35 ቤገሶቆ ጸጋ ደ ቤኢቾጎ ነጓ ሜታ ሜታ ቢከል፥ "ገሰኾቆ፥ ኣሊያስ በኦካ።" 36 ቤዱጎ መዣ ሜታ፥ ቤዪጮቆ መጸሽ ኬያ ነማንጨጨ፥ ቤጦ ነዘጎላ ቤከኸሽ ኤከምፋን ያሱስ፤ ቤከልኳ፥ "በፀሽ ዪርኮሸና፥ ኤከምዌ ኣሊያስ ከምብቴቆ አ።" 37 ያሱስኸን ቤሉግ ሜታቆ ከበቦቆ ሳ፥ ቤሱማ። 38 ቤያቱ ማጉንደኽ እል መዪዥሥ መፀ ገዴራ ከምበንድ ነምጻ ካሥ ገቻ። 39 ኖከ ቤገመሥ ጥስ ለጋዪዳ አል ግቸማ ማቁስ፥ ኤተ ቤኢቾጎ ኮጎ እልኽ ያሱስ፥ ኤቤሱም አኳ ኤኤለአ፥ ቤከል፥ "ኸገሻ፥ ጸጋ አለአ ዱ ረባ።" 40 ቤኢቾጎ ጋፋ ሜታ ሜታ ጸት ቤዪርሻ፤ ነማም ነለአ ማሪያም አል መግደላ፥ ከማሪያም ኤዬማ ከምያይቆብ አል ዱ ገናሠማ ከዱዌበማ ከዮሴስ፥ ኤያሥ ኤያ ሶሎሜኳ። 41 እማም አለአ ደ ቤሁሌ ያሱስ ቤከድ ዳ፥ ኖከ ቤኢዬ አ ነገሊላ፤ ቤኢ ኤያሥ ኤያ ነጓ ኳ በበኽ ጋፋ፥ ደ ቢቶኮ ከአ ከዬሩሳሌም። 42 አጅ ማ ኦከ መገሥ ጸጋ ከኦከ ዱ ሙሳ፤ ኖከ ቤድ ሸጋዥጋኳ፥ 43 ቤዌ ዮሴፍ፥ ጸጋ አል አርማቲያ፥ ነደ ተምባ ሜታ፥ መዣ መሂንማኳ፥ ኤተ ቤዜኽ ከማጦዪላ መዌ ገፋሌ ረባ። አ ቤኩ ኮጎ ጵላጦስ ከመንዥግ እልኻ፥ ቤቆን መሸ ያሱስ። 44 ቤሰሥ እል ጵላጦስኳ ኤቤሽ ፈላ፥ ቤኦ ጥስ ለጋዪዳ ግቸማ ማቁስ ቤሎቆሥ ቤከል፥ "አፀካቆናኽ ካል ኦከ በሸካ?" 45 ኖከ ቤያምባለሥ ጵላጦስኳ ኖጎ ጥስ ለጋዪዳ ግቸማ ማቁስኳ፥ ቤከበፀሽ መሸማ ከዮሴፍ። 46 ቤኮድ ዮሴፍኳ ኣ ኽኻ፥ ቤብቴቆ መሸ ያሱስ ነጋገድ ጃ፥ ቤከገት ከኣ ከአ፥ ቤከጦሥ ኒል ሆዋ ኤተ ቢጡቊል ነታንተርሳ። ቤያለሉሽ በቦቆ ግሻ ቤከሃንስ ሰ ሆ ታንተርሳኳ። 47 ማሪያም አል መግደላ፥ ከማሪያም ኤዬማ ከዮሴስኳ፥ ቢገመሥ ኖጎ ቢጦሥ መሸ ያሱስ። ወጌላ ማርቆስ 16 1 ኖከ ቤተር ኦከ ዱ ሙሳ፥ ቢኮዴ ማሪያም አል መግደላ፥ ከማሪያም ኤዬማ ከያይቆብ፥ ከሶሎሜኳ መኺሥ ቆሻ፥ ኤከምዹካ ዻ ዱከሠን መሻለማ። 2 ኖከ ኤሙሳ ነኸማቱቋ ካል ገዳዱ ኖከ ቤፔ ኦካ፥ ቢዽ ኮጎ ሆ መሻ። 3 ቢያከል 83
እማምኳ ኣሥ እልኸማም፥ "ኦዴ ከምልገተሽ ግሻ አ ካኳ ነሰ ሆ ታንተርሳ ና?" 4 ኖከ ቢዪር እማምኳ፥ ቢገመሥ ኤቤያገላይል ግሻ አ ነሰ ሆ ታንተርሳ፤ ግሻ አኳ በቦቆማ። 5 ቢኩ እማምኳ ኪል ሆ ታንተርሳ፥ ቢገመሥ ገሸላ ሜታ ኤተ ቤያምብሥ እምፑ ኣ መከኢሽ ኒል ሆዋ ከንዶ ኤላ ጉንዛ፤ ቢተምዝ እማምኳ ዝንዜን። 6 ቤከል አኸን ከማም፥ "መተምዘኻኼ! በርገምካ ኤበኻኣጎካ አኽ ያሱስ ጸጋ አል ናዘሬት፥ ኤተ ቢቱካ ነጋገድ ጃ። አኢካንኼ ነገአ፥ ባፈርካቆንዥገና፤ ዪርኻ ኖጎ ቢጦከሥ መሻለማ። 7 እኽላኳ ዸኻ፥ ዻ እገሸኸሥ ከደ መሁል ቾጎማ ከጴጥሮስ፤ 'አ ከምሲቆ ካኻ ከምዻ ከገሊላ፤ ከምዻ ገመኸሥ ነጓ ኤያሥ ቤገሸሥ አ ካኻ።"' 8 ቢፐሥ እማምኳ ከኸ እኔያ ቢዱጎ ነሸ ቆ ዳ መሻ፤ ቢያሰሲያሥ ቢተምዝ ዝንዜንኳ፤ ከፄ ቢጤያኳ፥ እገሸሠንኼ ዳ ሜታ ከጸጋ ሜተልኼ። [ 9 ኖከ ቤፈርሥ ያሱስ ነመሻ ነኤሙሳ ነኸማቱቋ ካል ገዳዱ፥ ቤካገማሥ ነገሲቋ ከማሪያም አል መግደላ፥ ኤተ ቤፖቆን ጋገንሠ ሙሳ ሥሠ በንድ ነጸገማ። 10 ቤዽ አኳ ቤከገሸሥ ዳ ኤተ ቤዶጓ ከጸጋ ደ ቢኢ ከምያሱስ፥ ደ ቤኢ እኽላ ነመሳንዛ ነመእሳኳ። 11 ኤቢገሶቆ እማም ኤበደካ ያሱስ መኢማ፥ ኤቤገመሥ ማሪያምኳ አ ከኸማ፥ ኢገሚለንኼ እገሻለማኼ። 12 ነለአ ነቸቻ ሚከኢ እማም ነንዶዋ ከምዻ ከኸ እኔያ ቤካገማሥ ያሱስ ከንዶጎ ጸገ ዳ ጀንዳ ከደ መሁል ቾጓ እምበንድ። 13 ቢኮሌ እማምኳ፥ ቢከገሸሥ አለአ ከደ መሁል ቾጓ ከጃጀንዳ። ኢገሚለንኼ እማም እገሻ አል ጸጋ እምበንድ አኼኳ። 14 ነለአ ነቸቻ ቤካገማሥ ያሱስ ከደ መሁል ቾጎማ አሤር ኖቆማ ሜታ ሚከኢ ነመሶጓ፤ ከፄ ቢበፀካ መገሚላ ጸጋ ደ ቤገመሥ ያሱስ ነመፈርሣለማ ነመሻ ነን፥ ቤሉገሥ ከማንዢግ መገሚላለማም ከመዥግ እላለማምኳ። 15 ቤከል አኳ ከማም፥ "ዸኻ ከኤባ ከኮዎማ፥ እገሸኸሥ ሰ ማገ ላ አል ረባ ከገዘዛ ከኮዎማ። 16 ጸጋ ኤተ ከምገሚል ሰ ማገ ላ አል ረባ ከማጩጻቆኳ ከምብዳ፤ ኤተ ከምበፃ መገሚልኸን ከምኸከሥ አረባ። 17 ከምዳ ጋገሸል ዳ ከንዶጎ ጸጋ ደ በገምኪል ካራ፤ ከፄም ከምፑቆ ጋገንሠ ሙሳ፥ ከመገሹዋ ሳ አል ኽኻኳ። 18 ኤከምዻቁሥ ሆላ፥ ከምፉዋ ዳ ኤተ ከምሾቆ ጸጋኳ፥ ከምዳኼ ዳ ሜተል ነጸገማምኼ። ከምጦዉሥ ኤለማም ነጸገ ደ መንሰሣ፥ ከመምብዱዋ እማምኳ።" 19 ኖከ ቤገሽ ኤታ ያሱስ ከማም ነቸቻ፥ ባርካቆ ከጎዛ፥ ቤኢሽ ኖጎ ረባ ከንዶ ኤላ ጉንዛ። 20 ቢፐሥ ደ መሁል ቾጎማ፥ ቢዽ ቢያቲስ ኖጎ ኮዎማ፤ ቤተጸሥ ኤታኳ እማም፥ ቤዥግ ት ማቲሳለማም ከንዶ ጋገሸል ዳ ኤተ ቢዳኳ።] ወጌላ ሉቃስ 1 1 መሂንቆማ አም ቴዎፈሎስ! ከፄ እገሻ ኤተ በናሄ ኖጎኳ፥ በበኽ ጸጋ 84
ቢያኣጎከንዥገን መቆት ፂነማ። 2 ቢከገ ከሥ አለኣኳ ኤያሥ ጸጋ ደ ቢገምከሥ ከኸማ ነማጦሸማ፥ ደ ቢደካ ደ መደዳ ከገሻ ከለኣኳ፥ ቢያተገርኬቆን ካይላ። 3 አራ ከፄ በርሎቆኪል እገሻ አለአ ኮዎማ ዝንዜን፥ ኤመቆተራ ካም ነማጦሸማ ሜታ ሜታ፥ በኢካ ካራኳ ኤገሸለማ። 4 ዳ በርከደካ አለኣኳ፥ እገሻ ኤተ ቢያቲኬስ ካም፥ ኤከማምባላሠን ኤበደካ ኸማ። 5 ነግዣ ኤተ ቤደን አሄሮድስ ከጥሳ ነኤበ ዪሁዳ፥ ነሾከ ጥስ መፀ ገዴራ አል ዶጎ ዪሁዳ ፄማ ኣቢያ፥ ቤኢ ጥስ መፀ ገዴራ ኤተ ቢኦ ዘካርያስ ሜታ። እገፈማኳ ኤተ ቢፖቆ ነዳጎን ኣሮን፥ ፄማ ኤልሳቤጥ። 6 ከምበንደማምኳ ቢኢ ከመዪዥሣ ነኸ ረባ፥ በላ መጩዋን ቆቆማ ቢዜኽ እገሸ ረባ ከማቶቋለማ ኮዎማኳ። 7 ነደንኳ ኤልሳቤጥ ከፄ ቤድ ሰሪያ፥ ኢጨንኼ ዱዋኼ፤ ኤያሥ ኤያኳ ቢያጋዝ ከምበንደማም። 8 ኖካ ነሜተም ቤድ አገንዘ  መደዳ አል ሾከ ጥስ መፀ ገዴራ ኤተ ቤኢን ዘካርያስ። አ ነኸ ረባ ሚከድ ዳ ከጥስ መፀ ገዴራ ከጃጀንዳ፥ 9 ኤቢፐር ጃ ኤያሥ ማገመኽ መዘ ል መደዳለማም፥ ቤፐሥ ከዘካርያስ ኤከምሱኸን ጎልጎላ። ኖከ ቤኩ ከመዪዥሥ መፀ ገዴራ አል ረባ፥ 10 ነአንጅ ቤሱኽ አ ጎልጎላኳ፥ ቤኢ ጸጋ ኮዎማ ነገዴራ ነጃጻ። 11 ቤያትጋሥ ከዘካርያስ አሰ ገትገ ረባ፥ ቤኢቾጎ ከኤላ ጉንዘ ሸ ሲላ፥ ጎ ቢሱኽ ጎልጎላ። 12 ኖከ ቤገመሥ አዘካርያስኳ አ፥ ቤተምዝ ቤጤያኳ። 13 ሰ ገትጋኸን ቤከከል፥ "መጤያኣኼ አም ዘካርያስ፥ በገሰኮቆንዥገን ረባ ገዴራሉ፤ እገፋሉ ኤልሳቤጥ ከምፖቋ ካም ጉንዘ ዱዋ፥ ከምከላኣ ዮሃንስኳ ከማንዣከሥ ፄያ። 14 አም ከማገይል ከምልላኣኳ፥ ከማገይል በበኽ ጸጋኳ ከፄ ማፖቋለማ። 15 አ ከምዳ በቦቆ ጸጋ ነታሰ ረባ፥ ከምፋኼ ኬያ ኤያሥ ኤያ ደ መፋ ኤተ በደከኽ ጸጋ ሜተልኼ፤ ከኤተ ከምፐኬሥ ኒል ኤዬማ፥ ከማዪጨካቆ ከመዪዥሥ ገፉጫ። 16 ነሾከ እስራኤልኳ ከምኮሌቆ በበኽ ጸጋ ኮጎ ረባ ኤተማም። 17 አ ከምሲቆ ከኤታ ከገፉጫ ከመዥጋ ኤያል ኤተ መዪርጓ ኣሊያስ፤ ቾጎ መደዳለማ ከመጦማ ኤከምሄዉሸን እምበባ ኢዳለማም፥ ከምኮሎቆ ደ በበፀካ መገሶቆ ከረባ ኮጎ መገመኻ አል ደ መዪዥሣ፥ ከመገሠማ ከኤታ ጸጋ አል እስራኤልኳ።" 18 ዘካርያስኳ ቤከል ከሰ ገትጋ፥ "ካሥ ከማገመርኪል አለአ? በራጋዘከንዥገና፥ እገፋለምኳ ባትሸከንዥገን ግዣለማ።" 19 ሰ ገትጋ አኳ ቤከኮሎቆ ቤከል፥ "አራ ጋብረኤል፥ ኤተ በርኢከቾጎ ነታሰ ረባ፤ በትገኬ አ አራ ከመገሻ ካም፥ ከመገሸሥ ሰ ማገ ላ አለኣኳ ካም። 20 አምኸን ኣገምኪለንኼ እገሻለም ኤተ በኢካ ከመትታቋ ነአንጅ ማኼ፤ ከለኣኳ ከማፉንጫይል ጠጠኡ፥ ካሥ አል ኦከ ከምዳ አለአ ከምፈላሸኼ እገሻኳ።" 21 ጸጋኳ ቢዜኽ መፐሥ ዘካርያስ፥ ቤሰሥ እለማም ከፄ ቤፀዬቆ ነመዪዥሥ መፀ ገዴራ። 22 ኖከ ቤፐሣኳ፥ ኤፈለሸኼ መገሻ ከጸጋኼ፤ ካ ቢያምባለሥ ኤቤጎሎጎ አ ነመዪዥሥ መፀ 85
ገዴራ፤ ከፄ ቤያፉንጫይል ጠጠማኳ፥ ቤትገሥ ከማም ከኤለማ። 23 ኤቤከሮቆ ኦከ መደዳለማ ነቸቻ፥ ቤኮል ከመፃለማ። 24 ና ነቸቻ ቤዘሞ እገፋለማ ኤልሳቤጥ፥ በላ ማገማሠንኳ ቤኢሽ ነመፃ ጽጃ ማቁስ፥ 25 ቤከል፤ "ረባ በተጸከሥ አራ፥ ኒል ባታት በሳንዘኬሥ አራ፤ በቼከሥ ነጸገም ኤተ በካከለካ ጸጋ ከአራ።" 26 ነገዘሞ ኤልሳቤጥ ነጽጃለማ ማያ፥ ቤትጌ አረባ ሰ ገትጋ ጋብረኤል ከኤበ ናዘሬት ኤተ ቤኢ ነጋጦቆ ገሊላ፤ 27 ቤዌ ኮጎ ደጎና ኤተ ቢያዪርሥ ከመዣ ኤተ ቢኦ ፄማ ዮሴፍ፥ ነሾከ ጥስ ዳዊት። ፄ ደጎና አኳ ማሪያም። 28 ሰ ገትጋ አኳ ቤዽ ኮጎማ ቤከከል፥ "ኤተ ባሄካሽ ኖጎ ረባ፥ ዳገ ነድ ካም፤ ረባ ኤታ፥ በኢካ ካም።" 29 ኤቤገሶቆ ማሪያምኳ እገሸ ሰ ገትጋ፥ ቤተምዝ በቦቆ ቤሳንዞጎ ቤከል፥ "ኣሤ ሾከ ዳገ አለአ?" 30 ቤከከል ሰ ገትጋ አኳ፥ "አም ማሪያም፥ መጤያኣኼ! ባዸበከንዥገን መገ ኖጎ ረባ። 31 ከምዘሞኣ፥ ከምፖቋኣ ጉንዘ ዱዋ፤ ከምከላኣ ያሱስኳ ከማንዣከሥ ፄያ። 32 አ ከምዳ በቦቆማ፥ ከምከሉዋ 'ዱ ረባኳ' ከምኦዉዋ፤ ከምኸካ አረባ ኤታ ለባበ በፈገማ አል ጥስ ዳዊት። 33 ከምዳ ከጥሳ ነሾከ እስራኤል ግዢ ግዥ፥ ከምራሸኼ ግዠ ጥሳለማኼ።" 34 ማሪያምኳ ቤሎቆሥ ሰ ገትጋ ቤከል፥ "ከደ እኽላ አራ ደጎና፥ ኤያብ ከፈለከሸን አለአ መዳ?" 35 ሰ ገትጋ አኳ ቤኮሎቆ ቤከከል፥ "መዪዥሥ ገፉጫ ከምዌ ነጸገኡ፥ ከምኣቼጎ ካም መዥጋ አል ረባ ኤታኳ፤ ካ ዱዋ ኤተ ከምፔሥ ነጸገኡ ከምከሉዋ 'መዪዥሠማ'፥ ከምኦዉዋ 'ዱ ረባኳ'። 36 አለአ፥ ጀንደኡ ኤልሳቤጥ በዘሞኳ ጉንዘ ዱዋ ነኸ ጋዛለማ። አ ኤተ ቢከከለካ ሰሪያ፥ ገዘሞለማ ጽጃ ማያ። 37 አኢካንኼ ዳ ኤተ ባሃለካሽ ከረባ ሜተልኼ።" 38 ቤከል ማሪያምኳ፥ "አራ ኤተ መደዳ ከረባ፥ አለአ፤ ነድ ካራ ኤያሥ ባከለካ አም።" ና ነቸቻ ሰ ገትጋኳ ቤፐሥ ኖጎማ። 39 ነለአ ነቸቻ ማሪያም ቤፈር፥ ቤንሲያ ቾጎ ቤዽ ከኤዬባ ሜታ ካል ቆ እምጸ ኤበ ዪሁዳ። 40 ቤኩ ከመፀ ዘካርያስኳ፥ ቤከኽ ዳገ ከኤልሳቤጥ። 41 ኖከ ቤሮቆ ኤልሳቤጥ ዳገ  ማሪያምኳ፥ ቤቱብ ቾጎ ዱዋ ኒለማ ከማገ ላ፤ ቤከዪጫቆ ኤልሳቤጥኳ ከመዪዥሥ ገፉጫ፥ 42 ቤፈሮቆ ሰማ ቤሉግ ቤከል፥ "አም ነጋፋ ነኮዎማ ማሄሸማ፥ ዱዋ ኤተ በኢካ ኒሉኳ፥ ማሄሸማ። 43 "መዌ ኤዬማ ከኤተም ከመዪርቆ አራ፥ ኤያላሥ በቦቆ ገሂን ካራ! 44 ኤያሥ ባገሰካቆ ሰ ዳገሉ ነፄም፥ በቱበከቾጎ ዱዋለም ከማገ ላ ኒለም። 45 አም ማሄሸማ፥ ከፄ ባገምኪል ኤከምትታቆ ዳ ኤተ በገሸከሥ አረባ ካም።" 46 ኤለአ ቤከል ማሪያምኳ፥ "በርፈገኮቆ ረባ ከእለም፥ 47 በልለካ ገፉጫለም ከረባ ኤተ መብዶቆ አራ። 48 አ ከፄ በሳንዘኬሥ መሃሎቆ ኤተ መደዳለማ፥ ከማጦሽ እኽላ ከምከላ አማፖቋ ኮዎማ ካራ ማሄሸማ፥ 49 ረባ ኤተ መፈለሸማ፥ ከፄ በደካ በቦቆ ዳ ካራ፥ ፄማኳ ዝንዜን መዪዥሠማ። 50 ማገለማ ነማፖቋ ካሥ ማፖቋ፥ ከጸጋ ደ በጤካ 86
ከአ ነኮዎማኳ። 51 በደካ በቦቆ ዳ ከኤለማ፥ በዝለከኽ ደ መሾጓኳ ከገሳንዝ አል እለማም፥ 52 በብተኮቆ ደ ገፋሌያ ነለባበለማም፥ በፈርኮቆ ደ ቢያንዡኮቋኳ። 53 በጦካ ኤከምኖቆ አደ በሸኪል ኤዴበና ገሸል ዳ፥ በዠከስ ደ ተቃ ከኤላና። 54 ባምቤኬቆ ከመተጸሥ ኤተ መደዳለማ ሾከ እስራኤል፥ በሳንዘኬሥ ከመጦ ማገ፥ 55 ኤተ በካጦኪል አ እምበቦኳ፥ ከኣብራሃም ከኢደ ኢደማ ካሥ አል ግዢ ግዥኳ።" 56 ቤኢዬሽ ማሪያምኳ ኤጽጃ ኦካግ ኖጎ ኤልሳቤጥ፤ ና ነቸቻ ቤኮሌ ከመፃለማ። 57 ኤልሳቤጥ ኖከ ቤትት አአንጅ መፖቋለማ፥ ቤፖቆ ጉንዘ ዱዋ። 58 ኖከ ቢገሶቆ ደ ማኸስ መፃለማ ከጀንደማኳ፥ በቦቆ መገ ኤተ ቤከጦ አረባ ካ፥ ቢያገይል ከመአ። 59 ነኦኪል ዬሰናኮ ቢዌ ከመሸሥ ዱዋ፥ ቢያኣጎ ማንዡከሥ ፄ በበማ መኦዉዋ ዘካርያስ። 60 ቤኮዎቆ ኤዬማ አኤልሳቤጥኸን ቤከል፥ "ከምዳኼ፥ ኒኦ ኣሥ ዮሃንስ።" 61 እማምኳ ቢከኮሎቆ ቢከል፥ "አኢካንኼ ነጀንደኡ ኤተ ቢኦካ ከፄያ ከለአ ሜተልኼ።" 62 ና ነቸቻ ኤከምከላ ዎዴ ኤበኣጎካ ከማንዠገሥ ፄያ፥ ቢሎቆሥ በበማ ከመቀ እልኻ። 63 ዘካርያስኳ ቤሎቆሥ ኤከምኹካን ዳ ኤተ ከምቆታና፥ ቤቆት፥ "ፄማ ዮሃንስ።" ቢተምዝ እል ኬያኮዎማምኳ። 64 ናሥ ኦካ ናኳ ቤያጨጋይል ጠጠማ፥ ቤያኮራስ ሰማኳ፤ ቤገሽ አኳ፥ ቤኽ መገ ላ ከረባ። 65 ቤድ ገጤያ ነጸገ ደ ማኸስ መፃለማ ኮዎማ፤ ቤያገሻሥ ዳ ኤተ ቤዶጎ አለአ ኮዎማ ኖቆ እምጸ ኤበ ዪሁዳ ነኮዎማ። 66 ደ ቤገሶቆ አለአ ኮዎማኳ ቢራቆሥ እገሸማ ከእለማም ቢከል፥ "ኤያብ ከምዳ ዱዋ አለአ?" ዳ ቢከከል ኤለአ፥ ኸገሻ ከፄ በኢካ ኤለ ረባ ነጸገማ። 67 በበማ ከዱዋ ዘካርያስኳ ቤከዪጫቆ ከመዪዥሥ ገፉጫ፥ ቤገሸሥ ሰ መዪርጓ ቤከል፥ 68 "ነከድ መገ ላ ከኤታ፥ ከረባ ካል እስራኤል፥ ከፄ ባምቤኬቆ አኳ ሾካለማ፥ በካንዠኪል ከጸገማኳ፥ 69 በፈርኬቆ ካኳ መዥግ ኤተ መብዶቆማ፥ ነሾከ ኤተ መደዳለማ ናል ዳዊትኳ። 70 ኤያሥ ቤገሸሥ ገፀ፥ ከሰ መዪዥሥ ደ መዪርጓለማ፥ 71 በብደኮቆ አኳ ነብታሎኳ፥ በፐኮቆ አኳ ነኤለ ደ ማቸከኻሎኳኳ። 72 በከደካ አለኣኳ ከመደ ማገ ከምበቦኳ፥ ኤከምሳንዘሠን መዪዥሥ ሰ ማገሲላ አለማ፥ 73 ገዠገታ፥ ኤተ ቤዠገት ከበቦኳ ከኣብራሃምኳ። 74 በከደካ አለአ ከመብዶቆ አኳ ነኤለ ብታሎኳ፥ ናኮኮምጤንኳ ኤከምዶኳን ካ፥ 75 ኤከምኢኳን ነታሰማ ከመዪዥሣ ከማገሳሣ ከኮዎማ ነግዠ መኢያሎኳ ነኮዎማ። 76 አም ዱዋ አለአ፥ ከምከሉዋ ካም ኤተ መዪርጓ አል ረባ ኤታ፥ ከፄ ከምሲያቆ ከኤታ ከመገሥ እንዶዋለማ፤ 77 ከንዶጎ መምበፀሽ ገንሣሎኳ ከምኻኣ መገመሽ መብዳ ከሾካሎኳ። 78 ከፄ ማሄሻ አል ረባሎኳ ኤተ በከዪጨካቆ ከመሌእላ፥ ከምጅበካጎ ካኳ አመዪዦጎ መብዳ። 79 ከምዪዥካጎን ከደ በኢካ ኒል መጓ ከመሳንጂል መሻኳ፤ ከምጦዋ ቾጎኳኳ ነገሸል ኸ እንዶዋ።" 80 ቤፈጋቆ ዱዋ ቤከረሽ ከማምባለሠማኳ፤ ቤኢ ነሰ ኸ እኔያ ካሥ አል ኦከ 87
ቤያጦሽ ማገማሣ ከመደዳለማ ነሾከ እስራኤል። ወጌላ ሉቃስ 2 1 ኖካ ናኳ ቤጦ አጥስ ዶጎ ሮማ አዉጎስጦስ ማገሸሣ፥ ከመንዘ ዋኽ ኤከምቆቱዋን ፄማም ጸጋ ደ ቤኢ ነገፋሌያለማ ኮዎማ። 2 መንዘ ኽ ጸጋ አለኣኳ አል ማጦሸማ፥ ቤድ ነግዣ ኤተ ቤደን አቄሬኔዎስ ጥስ ኤባ ነሶሪያ። 3 ካ ጸጋ ኮዎማ ኤከምቆቱዋን ፄማም፥ ቤዾ ከኤባ ኤተ ቢምፖቆኬን እማም። 4 ከፄ ቤድ ዮሴፍኳ ነሾከ ደ መፀ ጥስ ዳዊት፥ ቤፐሥ ነናዘሬት አል ጋጦቆ ገሊላ፥ ቤዽ ከጋጦቆ ዪሁዳ ከቤትልሄም ኤተ ቢኦካ ኤዬበ ዳዊት። 5 ኤከምቆቱዋን ፄማም ቢዽ ከማሪያም ከኤተ ማዪርሣለማ፤ ማሪያምኳ ኤተ ገዘሞ። 6 ሚከኢ ነጓኳ፥ ቤትት አንጅ መፖቋለማ፤ 7 ቤያታጎ ቤፖቆ ጉንዘ ዱማኳ፥ ቤከገተሥ ከኣ ቤጦሥ ኖጎ ዳ ኤተ በሰካን አለማና። ዳ ቤከጦ ኤለኣኳ፥ ከፄ ቢያንዢግ ጎ መዥግ ኮዶ። 8 ነጋንዲ ናኳ ቢንዥግ አዶጎ መሸላ ሜተም ነኸ እኔያ ቢዜ ለማናለማም። 9 ቤያገማሥ ሰ ገትገ ረባ ከማም፤ መዪዦጎ ገሂን ረባኳ ቤዪዦጎ ነጋንዲለማም፤ ቢጤ እማምኳ በቦቆ። 10 ሰ ገትጋኸን ቤከል ከማም፥ "መጤኻኼ! ከመገሸርሥ ካኻ በቦቆ ማገ ጓ ኤተ ከምዳ ከጸጋ ከኮዎማ። 11 ኖካ ነለአ ነኤዬበ ዳዊት ቢፖቆካ ኤተ መብዶቆማ፤ አኳ ክርስቶስ ኤታ። 12 ከምዳ አለአ ከማቲሣ ካኻ፤ ከምገመኸሥ ሆር ኤተ ቢከገተከሥ ከኣ፥ በዥገካ ኖጎ ዳ ኤተ በሰኮጎን አለማና።" 13 ናሥ ኦካ ና ቢያገማሥ በበኽ ሰ ገትጋ አል ጎዛ ኖጎ ሰ ገትጋ ና፤ ቢዬኤ እማም ከመኸ መገ ላ ከረባ ቢከል፥ 14 "ገሂን ነድ ከረባ ካል ጎዛ፥ መገማ ነኔያኳ ከጸጋ ደ በሄከሽ አረባ ኮዎማ።" 15 ኤቤፐሥ ሰ ገትጋ ኖጎማም ቢኮል ከጎዛኳ፥ ቢከል አዶጎ መሸላ፤ "ዎኼ፥ ዾኳ ከቤትልሄም፥ ዻ ዪርኳ ዳ ኤተ በደኮጓ አለአ ኤተ በገሸከሥ አኤታ ካኳ።" 16 ኤቢዽ ፈላኳ፥ ቢገመሥ እምማሪያም ከዮሴፍ ከሆር ኤተ በዥገካ ኒል ዳ ኤተ በሰኮጎን አለማና። 17 ኤቢገመሥ ዶጎ መሸላኳ፥ ቢያቲስ እገሻ ኤተ ቤገሸሥ አሰ ገትጋ ከፄ ዱዋ ከማም። 18 ደ ቤገሶቆ አለአ ኮዎማኳ ቤሰሥ እለማም አዳ ኤተ ቤገሸሥ አዶጎ መሸላ ከማም። 19 ቤራቆሥ ማሪያምኸን እገሻ አለአ ኮዎዋ ከእለማ፥ ቤከሳንዘሥኳ። 20 ዶጎ መሸላኳ ቢኮል ኮጎ መኢሻለማም፤ ቢኽ ገሂን ከመገ ላ ከረባ ከዳ ኤተ ቢገሶቆ ቢገመሥ ኮዎማኳ፥ ኤተ ቤድ ኤያሥ ቤገሸሥ አሰ ገትጋ ከማም። 21 ኖካ ዬሰናኮ ነቸቻ፥ ኤቤትት አመሸሥ ዱዋ፥ ቢከንዠሥ ፄያ "ያሱስ።" ፄያ አለአ ኤያሥ ቤገሸሥ ሰ ገትጋ በላ መዘሞን ማሪያም ነገሲቋ። 22 ኤቤትት ኦከ መዪዥሣለማም ነማዪ ዱኻ ኤማቶቋ አል ሙሴ፥ ቤሮቆ ዶጎ ኤበማ ዱዋ ከዬሩሳሌም ከመትገሠማ ከረባ። 23 ዳ ቢከድ አለአ፥ ከፄ ቢቆተካ ነሎርገ ማቶቋ አል ረባ፥ "ኒከኽ ከረባ 88
ታገ ጉንዘ ዱዋ ኮዎማ፥ ነከዪዣሥ።" 24 ኤያሥ ኤያኳ ቢያኣጎካ መኸ ደ መኻለማም፤ አኳ ኤያሥ ቢቆተካ ነሎርገ ማቶቋ አል ረባ፥ "ኤያጂያ እምበንድ ፌት ዬርኩንዳ እምበንድ።" 25 ነግዣ ና ጸጋ ኤተ ቢኦ ፄማ ስሚኦን ሜታ ቤኢ ነዬሩሳሌም። አ ኤተ መዜኽ ማቶቋ አል ረባ መዪዥሥ ጸጋ፥ ቤዜኽ ኤከምብዶቆ ረባ ሾከ እስራኤልኳ፥ ቤኢ አመዪዥሥ ገፉጫኳ ነጸገማ። 26 ቤካትጋሥ ከንዶጎ መዪዥሥ ገፉጫ ኤከምበፃ አ መሻ በላ መገመሠን መሲያ ኤተ ቤትጌ አረባ። 27 ቤካራቆ ከመዪዥሥ ገፉጫ፥ ቤኩ ከመዪዥሥ መፀ ገዴራ አል ዶጎ ዪሁዳ። ኖከ ቤኩቆ አዶጎ ኤበማ ዱዋ ከመፃ፥ ከመትቶቆ ዳ ኤተ በኣጎካ አመኢ ማቶቋ 28 ቤሮቆ አስምኦን ዱዋ፥ ቤያ ደሥ ቤኽ መገ ላ ከረባ ቤከል፤ 29 "ኤተም፥ ኤያሥ ባገሸከሥ አም እኽላ ዠቾጎ አራ ኤተ መደዳሉ ከመገማ። 30 ከፄ በገምከሥ አኸ መደዳ አል መብዶቆማሉ፥ 31 ኤተ ባጦከሥ ነኸ ሾከ ጸጋ ነኮዎማ። 32 አ ከምዳ መዪዦጓ ኤተ ከምትገሥ ኸገሻ ከጸጋ ደ በበፀካ መዳ አል ረባ፥ ከምሬቆ ገሂን ከሾካሉ ካል እስራኤልኳ።" 33 በበማ ዱዋ ከኤዬማኳ ቢተምዝ እል ዳ ኤተ ቤገሸሥ አስምኦን ከፄ ዱዋ። 34 ቤገሥ ስሚኦንኳ እማም ቤከል ከኤዬማ ዱዋ ከማሪያምኳ፥ "ዱዋ አለአ ከበበኽ ጸጋ አል እስራኤል ከምዳ ከፄ መሥ አለማም፥ ከበበኽ ጸጋኳ ከፄ መብዳ አለማም። አ ማቲሣ አል ረባ ኤተ ከምንሰካ ጸጋ። 35 ከንዶጎ አለአ ከማትጋሥ ገሳንዘ ኤማንጀ ጸጋ ከኸ እኔያ፤ አምኳ ኤዳ ቤቆሽ ቻጋ እሉ ከምኢያ ካም።" 36 ቤኢ ኖካ ና እገፋ ኤተ መዪርጓ ሜተም ኤተ ቢኦ ሃና፥ ዱ ፋኑኤል፥ ነሾከ አሴር፤ ቤዥጋኸንዥገን አኳ፤ ኤቢሮቆ ነመኢ ደጎናለማ ነቸቻ፥ ቢኢ ከጉንዘማ ኣሥ ግዣ ሥሠ በንድ። 37 ካሥ አል ኦከ ቤድ አግዣለማ ግቸማ እንዝኽ ኖቆማ እንዝኽኳ (84)፥ ቤኢ ኤያሥ አለአ። አ በላ መፐሥ ነመዪዥሥ መፀ ገዴራ፥ ከመኮዎጓ ከመዴራኳ ነመጎኳ ከኦካ ቤከድ ከረባ። 38 አኳ ናሥ ኦካ ና ቤችርሽ ኮጎማም ቤኽ መገ ላ ከረባ፥ ቤገሸሥ ከፄ ዱዋ ከደ በዜከኽ መብዳ አል ዬሩሳሌም ኮዎማኳ። 39 እምዮሴፍ ከማሪያም ኤቢትቶቆ ዳ ኤተ በኣጎካ አማቶቆ ረባ ኖጎማም፥ ቢኮሌ ከኤዬበማም ከናዘሬት አል ጋጦቆ ገሊላ። 40 ቤፈጋቆ ዱዋኳ ቤዥጋኻ፤ ቤከኽ ረባኳ በቦቆ መገመኻ፥ ቤኢ አመገለማኳ ነጸገማ። 41 ዶጎ ኤበ ዱዋኳ ቢዽ ነግዣ ነግዣ ከዚፈ ፋዝጋ ከዬሩሳሌም። 42 ኖከ ቤድ አዱዋ ግዣ አሤር ኖቆማ እምበንድኳ፥ ኤያሥ ማገመኻ አል ኤባ አ ቢዽ ኪል ዚፈ። 43 ኤቤተር አዚፈ ነቸቻ ኖከ ቢኮል ከመፃለማም፥ ቤያሻኽ ዱዋ ያሱስኳ ነዬሩሳሌም፤ እምበበማ ከኤዬማኸን ኢያምባለሠንኼ ኤቤያሻኽ ነቾጎማምኼ። 44 ቢኦሥ በኢኬ ነን ነቾጎ ጃጀንዳ፥ ቢንዽ ኦካ ሜታ፤ ና ነቸቻ ቢሎቊል አ ኖጎ ጀንደማም ከዶጎ መዠማም። 45 ከፄ ቢበፅ መዸብዋኳ፥ ቢኮል ከዬሩሳሌም ቢያኣጎ ናሥ ጓ። 46 ነኦኪል 89
ኦካግ ነቸቻ ቢዸብ ነመዪዥሥ መፀ ገዴራ፥ መከኢሽ ኖጎ ደ መትገሣ፥ ቤካጦዪል ፄ ቤሎቆሥ እማምኳ። 47 ደ ቤካጦዪል ፄ ከአ ኮዎማምኳ ቤሰሥ እለማም ከፄ ማምባለሣለማ ከመኮሎቆማለማ። 48 ኖከ ቢገመሥ አዶጎ ኤበማ አ ነጓ ቢተምዛ፤ ቤከከል አኤዬማኳ፥ "ዱዋለም፥ ካሤ ባከጦካ አይላ ኤለአ? አይላ ከበበኡ ቢልሳንዘኮጎ በቦቆ ቢልኢኬ ነማኣጎ አም።" 49 ያሱስኳ ቤኮሎቆ ከማም ቤከል፥ "ከፄ ኣሤ በኸካኣጎካ አራ? አኸገምካንኼያኽ ኤበደካ አመኢያ ካራ ነመፀ ባብዋ?" 50 እማምኸን ኢያምባለሠንኼ እገሻ ኤተ ቤገሸሥ አ ከማምኼ። 51 ነለአ ነቸቻ ቤኮል ያሱስ ነቾጎማም ከናዘሬት፥ ቤያገሳሥ ከማምኳ። ኤዬማኳ ቤከራቆሥ እገሻ አለአ ኮዎማ ከእለማ። 52 ያሱስ ቤፈጋቆ ከጸገማ ከመገመኻኳ፥ ቤያሄያሽ ኖጎ ረባ ከጸጋኳ። ወጌላ ሉቃስ 3 1 ነግዣ አሤር ኖቆማ ማቁስ ነኤተ ቤሙቾቆን አጥቤሪዮስ ጥስ ዶጎ ሮማ፥ ኖከ ቤድ ጴንጦስ ጵላጦስ ጥስ ኤበ ዪሁዳ፥ ሄሮድስኳ ጥስ ጋጦቆ ገሊላ፥ ዱዌበማ ፍልጶስኳ ጥስ እጡርያ ካል ጥራኮኒቶስ፥ ቤድ ሊሳንያስኳ ጥስ አብሊኒስ። 2 እምሃናስ ከቃያፋኳ ቢድ እምጥስ መፀ ገዴራ አል ዶጎ ዪሁዳ እምበቦቆማ። ኖካ ና ቤዌ እገሸ ረባ ከዮሃንስ ዱ ዘካርያስ ነኸ እኔያ። 3 ዮሃንስ ቤዽ ከጋንዲ ገቸ ዮርዳኖስ ኮዎማ ቤያቲስ ቤከል፥ "ኣንዠኺል እልኻ፥ ኣጩጸኻቆ ከማምበፀሽ ገንሣለኻኳ።" 4 ኤኤለአ ቤትታቆ ኤተ ቢቆት ነሎርገ እገሸ ኢሳያስ ኤተ መዪርጓ፥ "ሰ ጸጋ ኤተ በሉገካ ነኸ እኔያ፥ ኤተ በከለካ፥ 'እገ ኸሥ እንዶዋ ከኤታ፥ ዦኸሽ እንዶዋ ኤተ ከምዻን አ። 5 ነቱፓይል ሃንዦ ኮዎማ፥ ናንዘይል ቆ ዶላ ኮቆ ቱኩሳኳ፤ ነዦዋሽ መቁል ኸ እንዶዋ፥ ነዥግልስ አመኩርዡ ቆ እንዶዋኳ። 6 ከምገመሥ ጸጋ ኮዎማኳ መብዳ ኤተ ከምዌ ኖጎ ረባ።"' 7 ቤከል ዮሃንስ ከበበኽ ጸጋ፥ ደ ቤፔሥ ኮጎማ ከማጩጻቋ ከአ፥ "አኻ ኢደ ሆላ አለአ፥ ኦዴ በትገከሥ ካኻ ኤከምፐኸኸን ማመሠ ረባ ኤተ ከምዌያ? 8 ደኻ መገ ዳ ኤተ ከምገሙካ ማንዠሥ እልኻ፥ መሸኸኮጎኼ ነመከላ ኪልቆኻ፥ 'አይላ ሾከ ኣብራሃም።' ከመገሸርሥ ካኻ፥ ረባ ከምፈለሽ መዘዝ ኢዳ ነግሻ ነለአ ከኣብራሃም። 9 እኽላኳ ቢጦከሠንዥገን ዸላ ከመር ጃ ነትማ፤ ከምሩሽ ጃ ኤተ ከምበፃ መጫ ኸማ ገሸለማ ኮዎማኳ፥ ከምኣምብሽ ኪል ማንጃ።" 10 ቤሎቆሥ በበኽ ጸጋኳ ዮሃንስ ቢከል፥ "ኣሤ በኢካ አመደማ ካይላ?" 11 አኳ ቤኮሎቆ ከማም ቤከል፥ "ኤተ በጨካ ኣ እምበንድ፥ ነከኾቆ ሜታ ከኤተ ባንዢገካ፤ ኤተ በጨካ ደ መሳኳ፥ ነጦ ኤያሥ ኤያ!" 12 ደ መሮቆ ፈቃኳ ቢዌ ኮጎማ ከማጩጻቋ ቢከከልኳ፥ "ኤተ መትገሠማ፥ ኣሤ በኢካ አመደማ ካይላ?" 13 አኳ ቤከል ከማም፥ "መንተርኾቆኼ ነኤተ ቢርካ 90
መርኾቆንኼ።" 14 ቤሎቆሥ አለጋዪዳኳ አ ቢከል፥ "ኣሤ በኢካ አመደማ ካይላ?" ቤከል አኳ ከማም፥ "መተገኸኸኼ ጸጋ ሜታ መቼኸሠኼ ለማና ነጸገማኼ፥ መተምበኸኮቆኼ ጸጋ ሜታ ከጎልጎዛኼ፤ ነትት ኣሥ በነ መደዳለኻ ካኻ።" 15 ጸጋ ኮዎማ ቢዜኽ ከማጦዪላ ኤከምዌ መሲያ፥ ቢሳንዘሥ ኒለማም ቢከል፥ "መዣ አለአ መሲያኽ?" 16 ቤኮሎቆ ዮሃንስኸን ከኮዎማም ቤከከል፥ "አራ ከኣያ በርጩጸኮቆ አኻ፥ ከምዌ ኤተ በሙቸኮቆ አራ፤ አራ ጸጋ ኤተ ከምዳ ከምጨገስ ሲ ቻፓለማኼ። አ ከማጩጸኮቆ አኻ ከመዪዥሥ ገፉጫ ከማንጃኳ። 17 አ በጨካ መካ ነኤለማ ኤተ ከምዪዥገኽ ኸ ጋትጋለማ ከባሊተማ ኒል ርንጃ፥ ከማሙንፆቆ ኸ ጋትጋለማ ኪል ኩኳ፤ ባሊተማኸን ከምጥጦቆ ነማንጃ ኤተ በበፀካ መሻኽ።" 18 በላ መዳን ኣሥ አለአ፥ ከማገሸሣ ጃጀንዳ ቤያቲስ ከጸጋ ዝንዜን። 19 ኤተ ቤድ ጥስ ጋጦቆ ገሊላ ሄሮድስኸን፥ ዳ ቤከተሥ አዮሃንስ ከፄ ቤሮቆ ሄሮዲያስ እገፈ ዱዌበማ ከመሸ ሠማለማ ኤተ ቤድ አ ኮዎማኳ፥ 20 ቤከንተጾቆ ነመሸ ሠማለማ ከጀንዳ፥ ቢከኩቆ ዮሃንስ ከመፀ ማፉንጫ። 21 ኖከ ቤያጩጻቆ ጸጋ ኮዎማ፥ ቤያጩጻቆ ያሱስኳ፤ መከኢ አ ነገዴራኳ፥ ቤያኮራስ ጎዛ። 22 መዪዥሥ ገፉጫኳ ቤብት ከጸገማ ከሚዪእ ዬርኩንዳ፥ ቤዌ ሳኳ ነጎዛ ቤከል፥ "አም ዱዋለም ኤተ በርሄከሻ፥ ከበቦቆ በራገ ካይል ካም።" 23 ኖከ ቤያጦሽ ያሱስ መደዳለማ፥ ቤኢ ግዣለማ ኤግቸማ ሜታ ኖቆማ አሤር። ኤቤገሽ ጸጋ፥ ቢከል ዱ ዮሴፍ፤ ዮሴፍኳ ዱ ኤሊ፤ 24 ፄ እምበፈገማ ጃጀንዳኳ፥ ማታት፥ ሌዊ፥ መልኪ፥ ያናይ፥ ዮሴፍ፥ 25 ማታቲያስ፥ ኣሞስ፥ ናሆም፥ ሄስሊ፥ ናጋይ፥ 26 ማኣት፥ ማታቲያስ፥ ሴሜኢ፥ ዮሴ፥ ዮዳ፥ 27 ዮሃናን፥ ሬሳ፥ ዞርባበል፥ ሰላትዬል፥ ኔሪ፥ 28 መልኪ፥ ኣዲ፥ ቆሳም፥ ኤልማዳም፥ ኤር፥ 29 ዬሹዋ፥ ኤሊዬሴር፥ ዮራም፥ ማታት፥ ሌዊ፥ 30 ስሚኦን፥ ዪሁዳ፥ ዮሴፍ፥ ዮናም፥ ኤልያቅም፥ 31 ሜሌያ፥ ማይናን፥ ማተታ፥ ናታን፥ ዳዊት፥ 32 እሴይ፥ ዮቤድ፥ ቦኣስ፥ ሳልሞን፥ ነኣሶን፥ 33 ኣሚናዳብ፥ ኣራም፥ ኣርኒ፥ ሄስሮም፥ ፋሬስ፥ ዪሁዳ፥ 34 ያይቆብ፥ እስያቅ፥ ኣብራሃም፥ ታራ፥ ናሆር፥ 35 ሴሩግ፥ ራጋው፥ ፋሌቅ፥ ኤቤር፥ ሳላ፥ 36 ቃይናም፥ አርፋክሳድ፥ ሴም፥ ኖህ፥ ላሜክ፥ 37 ማቱሰላ፥ ሄኖክ፥ ያሬድ፥ ማላልኤል፥ ቃይናን፥ 38 ሄኖስ፥ ሴት፥ ኣዳም፤ ኣዳምኳ አል ረባ። ወጌላ ሉቃስ 4 1 ኤቤከዪጫቆ ያሱስ ከመዪዥሥ ገፉጫ ነቸቻ፥ ቤኮሌ ነገቸ ዮርዳኖስ፤ ቤካይታቆ ከመዪዥሥ ገፉጫ ነኸ እኔያ 2 ኦካ ግቸማ እምበንድ፤ ቤዻምብ ቁንዝ አሴጠና አ። ኖካ ና ኤሰንኼ ያሱስ ዳ ሜተልኼ፤ ነመርሽ ኦከማኳ ቤሺል ኤዴበና። 3 ቤከል ሴጠናኳ ከያሱስ፥ "ኤከምዳኣ ዱ ረባ፥ ከል ከግሻ ከለአ፥ 'ዳ 91
ከጋ።"' 4 ቤከኮሎቆ ያሱስኳ ቤከል፥ "በቆተካንዥገን ነመዪዥሥ ሎርጋ፥ 'ከምኢካኼ ጸጋ ካሥ ደ መሳኼ።"' 5 ነለአ ነቸቻ ሴጠና ቤፖቆ ያሱስ ኮቆ ዶላ ሜታ፥ ቤከትገሥ ሜታቆ ገፋሌ ኤበ እኔያ ኮዎማ። 6 ቤከከል ሴጠናኳ፥ "ከምኸራ ካም ገፋሌያ ከገሂን አለአ ኮዎማ፤ ከፄ ባኸካዬሽ ካራ ዳ አለአ ኮዎማ፥ ከምኸርካ ከኤተ በራኣጎካ። 7 አምኳ እኽላ ኤከማኩኩናኣ ከምዴራኣ ካራ፥ አለአ ኮዎማ አሉ።" 8 ቤኮሎቆ ያሱስኳ ቤከከል፥ "በቆተካንዥገን ነመዪዥሥ ሎርጋ፥ 'አኩኩን ዴረካ ከረባ ከኤተኡ፥ ደካ ካሥ አኳ።"' 9 ሴጠና እኽላኳ ቤሮቆ አ ከዬሩሳሌም ቤሂእቆ ነቆስ መዪዥሥ መፀ ገዴራ አል ዶጎ ዪሁዳ ቤከከል፥ "ኤከምዳኣ ዱ ረባ፥ ኣምብሽ ጸገኡ ነጎላ ከገቻ። 10 በቆተካንዥገን ነመዪዥሥ ሎርጋ፥ 'ረባ ከምትጌ ካም ሰ ገትጋለማ ኤከምዜዉኸን አም፥' 11 ኤያሥ ኤያኳ፥ 'ኤከምበፃን አግሻ መደሥ ቾገኡ፥ ከምጹሩዋ አም ነኤለማም።"' 12 ቤኮሎቆ ያሱስ ቤከከል፥ "በከለካ መዪዥሥ ሎርጋ፥ 'መዻምብ ቁንዘኼ ረባሉ ኤተኡኼ።"' 13 ኤቤርሽ ሴጠና መዻምብ ቁንዘ ያሱስ ከንዶጎ በበኽ ዳ ነቸቻ፥ ቤበፀሽ አ ካሥ አንጅ ማ፥ ቤዻ። 14 ቤከኮል ያሱስ ከመዥግ መዪዥሥ ገፉጫ ከገሊላ፥ ቤያገሳቆ ፄማኳ ነጋንዲ ና ኮዎማ። 15 አኳ ቤትገሥ ነመፀ ገዴራ አል ዶጎ ዪሁዳ፥ ቤከኽ አጸጋ ኮዎማኳ መገ ላ ካ። 16 ያሱስ ቤዌ ከናዘሬት ከኤባ ኤተ ቤፈጋቆና፤ ኤማገመኻለማ ቤኩ ከመፀ ገዴራ አል ዶጎ ዪሁዳ ኖከ ሙሳ፥ ቤፈርሥ ከመሎቆሥ ሎርጋኳ። 17 ቢከኽ ሎርጋ አል ኢሳያስ ኤተ መዪርጓ፤ ኤቤኮሪል ፄያኳ፥ ቤዸብ ጎ ቢቆተካ በከለካ፤ 18 "ገፉጨ ረባ በኢካ ነጸገም፥ በደከሠንዥገን አራ ኤከመገሸርሥ ሰ ማገ ል አል ረባ ከደ ዢጋ፥ በትገኬንዥገን አራ ከማቲስ ኤከምዡስ ደ ቢፉንጨካ፥ ኤከምገሞጎ አደ በፐሸካኻ፥ ኤከምፐሠን ነዎደ አደ ቢላንጨከቋኳ፥ 19 ኤያሥ ኤያ ከመገሸሥ ግዣ ኤተ ከምብዶቆን አረባ ሾካለማ።" 20 ያሱስ ቤለጭል ሎርጋ አ፥ ቤኽ ከኤተ ቢንትገካ ነመፀ ገዴራ ና፥ ቤኢሽኳ። ደ ቤኢ ነመፀ ገዴራ አል ዶጎ ዪሁዳ ኮዎማኳ፥ ቤራቆ ኸማም ከጸገማ። 21 አኳ ቤያጦሽ መከላ ከማም፥ "ሰ ሎርጋ ኤተ በኸገሰኮቆ አኽ አለአ፥ በትተካቆ ኖካ ነለአ።" 22 ኮዎ ጸጋኳ ቢገሽ ገሸለማ ከፄማ፥ ቤሰሥ እለማም ከመገ  እገሻ ኤተ ቤፔሥ ነሰማ ቢከል፥ "አለአ ዱ ዮሴፍኼያኽ?" 23 አኳ ቤከል ከማም፥ "በርገምካ ኤከማከልኸካ ከአራ፥ 'አም ኤተ ቢያ፥ ብዶቆ እልቀኡ፤ ኤያሥ ቢልገሰኮቆ ኤባጦኬ ነቅፍርናሆም፥ እኽላኳ ጦ ነኤበ በበኡ ነገአ።"' 24 ቤተጽ ቤከልኳ፥ "ኸገሻ በርከለካ ካኻ፥ ኣሄካሸኼ ኤተ መዪርጓ ሜተል ነኤበ ዶጎ ኤበማኼ። 25 ኸማ ከመገሸርሥ ካኻ፥ ቤኢ ነእስራኤል ጋፈ ዢጋ በበኽ ኖከ ኣሊያስ፥ ኖከ ቤሃንስ ጎዛ ቤር ደማ ግዣ ኦካግ ከጽጃ ማያ፥ ኖከ ቤኩ ኤዴበና ነኤባ ና ነኮዎማኳ። 26 ቤትግ አረባ ኣሊያስኸን ካሥ ጎ እገፈ ዢጋ ሜታ ከኤበ 92
ሰራጵታ አል ጋጦቆ ሲዶና፥ ኤትገንኼ ኮጎ ጋፈ ዢጋ ጃጀንዳኼ።" 27 ኤያሥ ኤያ ቤኢ ነእስራኤል ኖከ ኤተ መዪርጓ ኤሊሻ አደ ቤምጸለቀሥ አገንሠ መዹማ በበኽ። ቤዪዥሥ ኣሥ ናኤማን ጸጋ አል ሶሪያ፥ ኤዪዣሠንኼ ነማም ጸጋ ጀንዳ ሜተልኼ። 28 ኖከ ቤገሶቆ አለአ አደ ቤኢ ነመፀ ገዴራ አል ዶጎ ዪሁዳ ኮዎማ፥ ቤነ ስ አገቱዋ እማም። 29 ቢፈርሥ ቢንኸት ያሱስ ቢፖቆ ኒል ኤዬባ ኮቆ ሰ ዶላ ጎ ቢዶቆን ኤዬባለማም፤ ዳ ቢከጦ ኤለአ፥ ከመኸተሽ አ ከገቻ። 30 ቤያፐሥ አኸን ናሥ እለማም ቤዳሻ። 31 ነለአ ነቸቻ ያሱስ ቤብቴ ከቅፍርናሆም፥ ከኤዬባ ኤተ ቤኢ ነጋጦቆ ገሊላ፤ ቤትገሥ ኖከ ሙሳ ኖከ ሙሳ ከማም። 32 ከፄ ቤድ እገሻለማ ከገፋሌያ፥ ቤተምዝ ጸጋኳ ዝንዜን ነመትገሣለማ። 33 ቤኢ ኒል መፀ ገዴራ አል ዶጎ ዪሁዳ ናኳ ጸጋ ሜታ ኤተ ቤራቆ አገፉጨ ገንሠ ሙሳ፤ አኳ ቤሉግ ከበቦቆ ሳ ቤከል፤ 34 "አም ያሱስ፥ መዣ አል ናዘሬት፤ ኣሥ በኩኬቆ አም ነመኢያለምላ? ኣዎኬ አም ከምቴቆ አይላኽ? በርገምካ ኤባደካ አም ኦዴ፤ አም መዪዥሥ ዱዋ አል ረባ።" 35 ቤሉገሥ ያሱስኳ አ ቤከል፥ "ጦ ፄ ትል፥ ፐሥ ነጸገማ፤" ገንሠ ሙሳኳ ቤፋቶቆ መዣ አ ኖጎ ጸጋ፥ ቤፐሥ ነጸገማ በላ መዳን ዳ ሜታ። 36 ኮዎማምኳ ቤሰሥ እለማም ከገተምዛ ቢከል ኣሥ እልኸማም፥ "ኣሤ ሾከ እገሻ አለአ? በ ተኮቆ ጋገንሠ ሙሳ ከገፋሌያ ከመዥጋኳ፥ ቢከፐሥ እማምኳ።" 37 ቤያገሳቆ ፄ ያሱስ ነኤባ አል ጋንዲ ና ነኮዎማ። 38 ያሱስ ቤፈርሥ ነመፀ ገዴራ አል ዶጎ ዪሁዳ፥ ቤኩ ከመፀ ሲሞን። እሸ ሲሞንኳ ቤዻቆ ዝንዜን አመንሰ ጎከሣ፤ ቢሎቆሥ ያሱስኳ ኤከምተጸሠን አ። 39 ቤችርሽ ኮጎ እልቆማ፥ ቤቶቆ ጎከሣ፤ ቤበፀሽ ጎከሣኳ አ። ቤፈርሥ እገፋ አኳ ናሥ ኦካ ና፥ ቤደዳ ከማም። 40 ኖከ ቤልም ኦካ፥ ቢሮቆ ኮጎ ያሱስ ጸጋ ደ ቤንዻቆሥ አሾከ መንሰሣ ኮዎማ። ቤጦሠን አኳ ኤለማ ነጸገ ሜታ ሜታማለማም፥ ቤምብዶቆ እማም። 41 ቤፐሥ ጋገንሠ ሙሳ ነጸገ ኤማንጀ ጸጋ ቤሉግ ቤከል፥ "አም ዱ ረባ።" ከፄ ቢገም እማም ኤበደካ አ ክርስቶስ፥ ቤሉገሥ ያሱስ እማም ቤጻንዶቆ ነገሻ። 42 ኖከ ቤጅባጓኳ ቤፐሥ ያሱስ ነጓ፥ ቤዽ ኮጎ ቤሜ ጸጋ። ቤያኣጎ በበኽ ጸጋኳ አ፤ ኖከ ቢዳሽ ኮጎማኳ፥ ቢያኣጎ መጻንዶቆማ ኤከምበፃን አ መፐሥ ኖጎማም። 43 ቤከል አኸን ከማም፥ "ከምዳ ካራ አመዻ ከማቲስ ሰ ማገ ል ገፋሌ ረባ ከኤዬባ ጃጀንዳ። ዳ ኤተ በከትገኬ አረባ አራ፥ ካሥ አለአ።" 44 ቤኢ ነማቲሰማ ነመፀ ገዴራ አል ዶጎ ዪሁዳ ነጋጦቆ ዪሁዳኳ። ወጌላ ሉቃስ 5 1 ኖከ ቤኢቾጎ ያሱስ ነሰ ኤያይ ጌንሰሬጥ፥ ቢያጽጨሥ ኤማንጀ ጸጋኳ ከመገሶቆ እገሸ ረባ ቢደሥ አ። 2 ቤገመሥ አኳ ለማዲያ እምበንድ ኤተ ቤኢ ነሰ 93
ኤያያ። ደ መራቆሽ ዉኳ ቢፐሥ ኒል ለማዲያ፥ ቢኢ ነምኤፈሥ ዪለማም። 3 ቤቶኮሥ ያሱስኳ ነለማዲያ ና አል ሲሞን ቤሎቆሥ ቤከልኳ፥ "ችደካሮቆ ሠአም ለማዲያ አለአ ነሰ ኸ እኔያ ነገአ ኤዱፀን ኪል ኣያ።" ቤኢሽ ያሱስኳ ነለማዲያ፥ ቤትገሥ ከኤማንጀ ጸጋ ካ። 4 ኤቤትቶቆ እገሻለማ ነቸቻ ቤከል ከሲሞን፥ "ችደሽ አም ኮጎ ትል ኣያ! ኣምብኾቆ ዪለኻ ኪል ኣያ፥ ራቆኸከሽ ዉ።" 5 ቤኮሎቆ ሲሞንኳ ቤከል፥ "ኤተ መትገሠማ፥ ቢልሌኤካን መዱጎ መጎኮ፥ ኢልራቆሸንኼ ሜተልኼ፤ ከፄ እገሻሉኸን ከምኣምብርቆ ዪ።" 6 ኖከ ቢጦ ኤለአ፥ ካሥ ቤዽ ከመንሻ ዪለማም፥ ቢዻቆሽ ዉ በበኽ። 7 ከለአ ቢከድ ኤል ከመዠማም ደ ቤኢ ኒል ለማዲያ ነጀንዳኳ፥ ኤከምዎዉዌ ከምተጹሥ እማም። ቢዌ እማምኳ፥ ካሥ ቤዽ ከመልምቆ ቢዪጮቆን ዉ ነለማዲያለማም ና ከምበንደማም። 8 ኖከ ቤገመሥ ሲሞን ጴጥሮስኳ አለአ፥ ቤፋት ነቾጎ ያሱስ ቤከል፥ "ኤተም፥ ፐሥ ኖጎም፤ አራ ኤተ ገንሣ።" 9 ዳ ቤከከል ኤለኣኳ፥ አ ከመዠማም ከፄ ቢተምዝ ቤሰሥ እለማም አመራቆሽ ኤማንጀ ዉ አ። 10 እምያይቆብ ከዮሃንስ ኢደ ዘበዴዎስ፥ ደ ቢድ ከምሲሞን መዠ መደዳኳ፥ ኤያሥ ኤያ ቤሰሥ እለማም። ቤከል ያሱስኳ ከሲሞን፥ "መጤያኣኼ! ካለን ከምዳኣ ከኤተ ማሙንፆቆ ጸጋ፥ ከኤተ መራቆሽ ዉኼ።" 11 እማምኳ ቢቼሥ ለማዲያለማም ከኸ እኔያ፥ ቢበፀሽ ዳ ኮዎማ፥ ቢሁል ቾጎ ያሱስ። 12 ኖካ ነሜታ መከኢ ያሱስ ነኤዬባ ነሜተም፥ ቤኢ መዣ ሜታ ኤተ በምጸለቀከሥ አገንሠ መዹማ ኮዎ ጸገማ ነጓ። ኤቤገመሥ አኳ ያሱስ፥ ቤፋት ከታሰማ ከኔያ ቤከዴር ቤከል፥ "ኤተም ኤከምሄያሻ፥ ከምፈላሽ መዪዥሥ አራ።" 13 ቤኸሽ ያሱስኳ ኤለማ ቤዻቆሥ አ ቤከከል፥ "በርሄከሻ፥ ዪዣሥ።" ናሥ ኦካ ና ቤዪዥሥ ጸገማ ነገንሠ መዹማ ና። 14 ቤቶቆ ያሱስኳ አ ቤከል፥ "መገሻሠኼ ዳ አለአ ከጸጋ ሜተልኼ። ዻ ትገሥ ጸገኡ ከጥስ መፀ ገዴራ፤ ነለአ ነቸቻ ኤያሥ ቤከል ሙሴኳ፥ ኻ ደ መኻሉ ከመዪዣሣሉ፤ ከለአ ነካትጋሥ መዪዣሣሉ ከጸጋ ከኮዎማ።" 15 ቤፈጋኽ እገሻኳ ከፄ ያሱስ በበኽ፤ ከለአ ቤሙንፆቆ አበበኽ ጸጋ ከማጦዪል ፄያ ካ፥ ከምብዱዋን ነመንሰሣለማምኳ። 16 አኸን ቤቴንዢግ ጸጋ ኮቆ ሶጓ ከመዴራ። 17 ኖካ ነሜታ መከኢ ያሱስ ነመትገሠማ፥ ቢማኢሽ ነጓ ደ ፋርስ ከደ መትገሥ ማቶቋ አል ሙሴ፥ ደ ቤዾዌ ኒል ኤበ ጋጦቆ ገሊላ ኖጎ ኮዎማ፥ ከዪሁዳ፥ ከኤዬበ ዬሩሳሌምኳ። ቤኢ አመዥግ ረባ ከአ፥ ኤከምብዶቆን አ ደ መንሰሣ። 18 አለአ፥ ችዳ ሜታ ቢሬቆ መዣ ኤተ ቤሽ አጋቸቸ ጸገማ ሜታ ነንተላ፤ ቢያኣጎ መኩቆ መጦዉሥ ነኸ ያሱስ። 19 ከፄ መፈገኽ ጸጋኸን ቢያሃለሽ መኩቆ መዣ አ፥ ቢቶኮ ኮቆ መፃ ቢያጽጨኽ ቆማ፥ ቢከብቶቆ መዣ አ ከንተላ ኪል መፃ ከኸ ያሱስ። 20 ኖከ ቤገመሥ ያሱስኳ መገሚላለማም ቤከል፥ "አም መዣ አለአ፥ ባምበፀካሸንዥገን ገንሣሉ ካም።" 21 94
ደ መትገሥ ማቶቋ አል ሙሴ ከደ ፋርስ ቢሳንዘሥ ኒለማም ቢከል፥ "ዎዴያ አ ኤተ በገሸካ ገ ያ ነጸገ ረባ? ኣሥ ረባ እልቆማ፥ አኢካንኼ ሜተል ኤተ ከምፈለሽ መበፀሽ ገንሣኼ።" 22 ቤያምባለሥ ያሱስ ገሳንዛለማም ቤኮሎቆ ቤከል ከማም፥ "ካሤ በኸከሳንዘከሥ ሾከ አለአ ኒልኻ? 23 አባሲቆ ከምፐፐላ፥ መከላ 'ገንሣሉ ባምበፀካሽ ካማኽ፥' በላ መከላ 'ፈርሥ ዻ?' 24 ኣምባለኸሥ ኤበጨካ ዱ በናደማ ገፋሌያ ከምበፀሽ ገንሣ ነኤባ ናል እኔያ፤" ቤከከል ከመዣ ኤተ ቤሽ አጋቸቸ ጸገማ፥ "ከምከለራ ካም፥ ፈርሥ፥ ሮቆ እንተላሉ፥ ዉካ ከመፀኡ!" 25 ናሥ ኦካ ና ቤፈርሥ አመዣ አ ነኸማም፥ ቤሮቆ እንተላለማ ኤተ ቤዥገና፥ ከመኸ መገ ላ ከረባኳ ቤከዉስ ከመፃለማ። 26 ጸጋ ደ ቤኢ ነጓ ኮዎማኳ ቤሰሥ እለማም ቤኩሥ ገጤያ፤ ቢኽ መገ ላ ከረባ ቢከል፥ "ኖካ ነለአ በኮገምከሥ በቦቆ ዳ አል ገተምዛ።" 27 ኤቤፐሥ ያሱስ ነጓ፥ ቤገመሥ ኤተ ፈቃ ሜተም ቢኦ ሌዊ፥ ኤቤኢ ነመኢሻ ኖጎ ቢርኮቆ ፈቃ፥ ቤከከል፥ "ሁሌ ቾጎ አራ።" 28 ቤፈርሥ ሌዊኳ፥ ቤበፀሽ ዳ ኮዎማ፥ ቤሁል ቾጎ አ። 29 ነለአ ነቸቻ ቤከድ ሌዊ ነመፃለማ በቦቆ ዴዋና ከያሱስ። ነዴዋና ናኳ ቢማኢሽ ደ ፈቃ በበኽ ከጸጋ ጃጀንዳኳ ከማም ከመሰሳ። 30 ደ ፋርስ ከደ በደካ መዠማም፥ ደ መትገሥ ማቶቋ አል ሙሴኳ፥ ቢያገሾቆ ደ መሁል ቾጎ ያሱስ ቢሎቆሥ ቢከከል፥ "ካሤ በኸከሰካ በኸከፈካ ከደ ፈቃ ከደ ገንሣኳ?" 31 ያሱስኳ ቤኮሎቆ ከማም ቤከል፥ "ደ በኣጎካ ኤተ ቢያ አደ መዹሣ፥ አኣጎካኼ አኻምብድ ጸጋ ኤተ ጺያኼ። 32 ዳ በርኮኬሥ አር፥ ኤከማንዡሥ አደ ገንሣ እለማም ከምኮሉዋቆን ነገንሣለማም፥ አርዎኬንኼ ከመኦ ደ መዪዥሣኼ።" 33 ችዳ አለኣኸን ቢከል ከያሱስ፥ "ደ መሁል ቾጎ ዮሃንስ ቢኮዎኮኮ ኦኪል በበኽ ቢጦካ ገዴራኳ፤ ኤያሥ ኤያ በጦካ አደ መሁል ቾጓ አል ደ ፋርስኳ፤ ደ መሁል ቾገኡኸን ቢሰካ ቢፈካኳ።" 34 ቤከከል ያሱስኳ፥ "መከኢ ርኸ ጋኺንጃ ኖጎማም፥ ከምፈለኸሽ መጦማ ኤከምኮዎጎን አደ ዴዋናኽ? 35 ከምዌ ኦከማ ኤተ ከምቼዉሠን ርኸ ጋኺንጃ ኖጎማምኸን፤ ኖካ ና ከምኮዉጎ እማምኳ።" 36 ኤያሥ ኤያኳ ቤገሸሥ መኮሣ ሜታ ከማም ቤከል፥ "ጸጋ ሜተል ከምቱሰኼ ኣ ኽኻ ከማቹምኪልኼ ከገደገናኼ፤ ኤከምጦዋ ኤለአ፥ ከምሸ ሥ አ ኽኻ አ፥ ከማኹዋቆኼ ኣ ገደገና ከዱ ኣ ኽኻኼ። 37 ከምጸፀኸኼ ጸጋ ሜተልኳ ኬ ኽኻ ነመሌኤኽ ኮጋኼ፤ ኤከምጦዋ ኤለአ፥ ከምጼቂል ኬያ አ ኮጋ ከማርካ፥ ከምጫኼ ኮጋ አኳ በናኼ። 38 ከምጸፁኽ ኬ ኽኻ ነኮገ ኽኻ። 39 ጸጋ ኤተ በፈካ መዥገኽ ኬያ፥ አኣጎካኼ ማኸዱ ኸማኼ፤ በከለካ፥ 'ኣሥ መዥገኸማ በገሸለካ።"' ወጌላ ሉቃስ 6 95
1 ኖከ ዱ ሙሳ ሜታ ቤተር አያሱስ ኒል ቼ ጋትጋ፤ ቤሾቆ አደ መሁል ቾጎማኳ ማንዚ ጋትጋ፥ ቢጸጨኽ ቢሰሳኳ። 2 ቢከል ነደ ፋርስኳ አጸጋ ሜታ ሜታ ከደ መሁል ቾጎማ፥ "ካሤ በኸከደካ ዳ ኤተ ባ ጻንደካቆ መደማ ኖከ ሙሳ?" 3 ቤኮሎቆ ያሱስኳ ከማም ቤከከል፥ "አኸሎቆከሠንኼያኽ ዳ ኤተ ቤድ ዳዊት፥ ኖከ ቤሺል ኤዴበና ከጸጋ ደ ቤኢ ኖጎማ? 4 ቤኩ ከመፀ ረባ፥ ቤሮቆ እጋ ኤተ በዪዥካሥ ከረባ፥ ኤተ በኸከሥ አመሰማ ካሥ እምጥስ መፀ ገዴራ፤ ቤስ አኳ ቤከኽ ከደ ቤኢ ኖጎማኳ።" 5 ቤከተጽ አያሱስ ቤከል ከማም፥ "ዱ በናደማ ከኦከ ሙሳ ኤተማ።" 6 ኖከ ዱ ሙሳ ነጀንዳኳ ቤኩ ያሱስ ከመፀ ገዴራ አል ዶጎ ዪሁዳ፥ ቤትገሥኳ። ቤኢ ነጓ መዣ ሜታ ኤተ ቤሽ ኤላ ጉንዛለማ። 7 ደ መትገሥ ማቶቋ አል ሙሴ ከደ ፋርስኳ፥ ከምዸብ ዳ ኤተ ከምተምብኮቆ አ፥ ቢዘሎቆ ኤከምብዶቆ አ ጸጋ ኖከ ሙሳ። 8 አኸን ቤገም ገሳንዛለማም፥ ቤከከል ከመዣ ከኤተ ቤሽ ኤለማ፥ "ፈርሥ፥ ዌ ኮጎ እልኻ ከገአ።" ቤፈርሥ መዣ አኳ፥ ቤዸኽ ኮጎ እልኻ። 9 ቤከል ያሱስኳ ከማም፥ "ከምሎቆርሥ አኻ፥ ኣሤ ከምኸሥ መደማ ኖከ ሙሳ? አመደ ገሸለማኽ በላ ገንሠማ? አመብዶቆ ጸጋኽ በላ መቴሠማ?" 10 ኤቤንዞ ቆ ያሱስ ከኸማ ጸጋ ደ ቤኢ ነጓ ኮዎማ፥ ቤከከል ከመዣ ኤተ ቤሽ ኤለማ፥ "ኣፀፂል ኤሉ!" ቤያፀፂል አኳ፥ ቤከብድ ኤለማ ኤያሥ ጀንዳ። 11 እማምኸን ቢቱ ዝንዜን፥ ቢያገሺል ኤከምፈሉከሽ መጦ ኣሤ ነጸገ ያሱስ። 12 ኖካ ና ቤቶኮ ኮቆ ዶላ ከሜታ ከገዴራ፤ ነጓ ቤዴር ከረባ መዱጎ መጎኮ። 13 ኖከ ቤጅባጓኳ ቤኦ ደ መሁል ቾጎማ ኮጎማ፥ ቤሽልሥ ነማም ጸጋ አሤር ኖቆማ እምበንድ፥ ቤከል ከማምኳ ሰ ገትጋ። 14 እማምኳ ሲሞን ኤተ ቤከከል ጴጥሮስ ቤካንዠሥ ፄያ፥ ከኣንድራስ ዱዌበ ጴጥሮስ፥ ያይቆብ፥ ዮሃንስ፥ ፍልጶስ፥ ባርቶለሜዎስ፥ 15 ማቴዎስ፥ ቶማስ፥ ያይቆብ ዱ አልፌዎስ፥ ከኤተ ማቆራ ከኤበማ ሲሞን፥ 16 ዪሁዳ ዱ ያይቆብ፥ ኤያሥ ኤያኳ ዪሁዳ አስቆርቱ፥ ኤተ ቤያተገሮቆ ያሱስ ቤኻ። 17 ያሱስ ቤብቴ ኖቆ ዶላ ከደ መሁል ቾጎማ፥ ቤኢቾጎ ከበበኽ ጸጋ ደ ቤሁል ቾጎ አ ነማንዘ ል እኔያ ነሜተም። ቤዾዌ ኤማንጀ ጸጋ ደ ባንዢገካ አመፈጋኻለማም ገንዘ ነኤበ ዪሁዳ ኮዎማ፥ ነዬሩሳሌም ኤያሥ ኤያ ነጥሮስ ከሲዶና ነኤዬባ ናል ሰ ኤያያ። 18 ቢዌ እማም ከማጦዪል ፄያ ከአ ከመምብዳ ነመንሰማለማምኳ፤ ቢብድ አደ ቤያፉንጫቆ ከገንሠ ገፉጫኳ። 19 ከፄ ቤፔሥ አመዥጋ ኖጎማ ቤብዶቆ ኮዎማም፥ ቤያኣጎ ጸጋ ኮዎማኳ መደሥ ያሱስ። 20 ያሱስ ቤዪርጎ ኮጎ ደ መሁል ቾጎማ ቤከል፥ "ኣገ ኻይል አኻ ደ ዢጋ፥ ገፋሌ ረባ አለኻ። 21 ኣገ ኻይል ደ በኸሸኪል ኤዴበና እኽላ፥ ከምነኾቆ፤ ኣገ ኻይል ደ በኸእሰካ እኽላ፥ ከምሎኻ። 22 "ኣገ ኻይል ደ በኸሁልከቾጎ አራ፥ ከፄም ኤከማቸከካኽ ጸጋ ካኻ፥ ከምፑቆ አኻ ነገሙንፃለማም፥ ኤከምዉዋ 96
ከምቴዉሥ ፄኻኳ። 23 ኣገ ኻይል ኖካ ና፥ እቆልኸሥኳ፥ በናለኻ በቦቆማ ነጎዛ፤ ኤያሥ ኤያ ቢጦ እምበፈገማምኳ ነጸገ ደ መዪርጓ። 24 "አኻ ተቃኸን፥ እንዳዌ ካኻ፥ በኸዸበከንዥገን ዳ ኤተ ከማገ ል አኻ። 25 አኻ ደ በኸነካ እኽላ፥ እንዳዌ ካኻ፥ ከምሺል ኤዴበና አኻ፤ አኻ ደ በኻሎካ እኽላ፥ እንዳዌ ካኻ፥ ከምሳንዘኻ ከምእሰኻኳ። 26 "ኤከምመሽ አጸጋ ኮዎማ አኻ፥ እንዳዌ ካኻ፤ ኤያሥ ኤያ ቢጦ እምበፈገማምኳ ነጸገ ደ መዪርጓ ከጎልጎዛ።" 27 "ከምከለራ ካኻ ደ በኸገሰኮቆ ካራ፥ ሄኸሽ ብታለኻ፤ ደኸካ ገሸለማ ከደ በካቸከካኽ ከአኻ። 28 እገኸሥ ደ በሆተካ አኻ፥ ዴረኸካ ከደ በ ካ አኻኳ። 29 ጸጋ ኤተ ከምፐሻ ኩሰኡ ሜተም፥ ኣጎከስ ጀንዳኳ፤ ኤተ ከምቼሥ ጅባሉ፥ መካያከሠኼ ካል እለማኼኳ። 30 ኸካ ከደ ከምቆና ነጉ ኮዎማ፤ ኤተ ከምቼሥ ደ መጫሉኳ፥ መሎቋሠኼ ኤከምኮሎቆ ካምኼ። 31 ኤያሥ በኸሄከሽ አኽ ኤከምጦዋ ጸጋ ካኻ፥ ጦኸካ አኽኳ ከማም ኤያሥ ኤያ። 32 ኤከምሄኸሽ አኽ ኣሥ ደ በሄከሽ አኻ፥ ኣሤ መገ ላ ከምዸበኻ? በሄከሽ አደ ገንሣኳ ደ በሄከሽ እማም። 33 ኤከምደኻ ገሸለማ ካሥ ደ በደካ ገሸለማ ካኻ፥ ኣሤ መገ ላ ከምዸበኻ? በደካ ደ ገንሣኳ ኣሥ አለአ። 34 ኤከምጎርደኻ ካሥ ደ በኮለኮቆ ካኻ፥ ኣሤ መገ ላ ከምዸበኻ? በጎርደካ አደ ገንሣኳ ከደ ገንሣ ኤያል እማም ከምኮሉዋ ኤከምሩቆን። 35 አኻኸን ሄኸሽ ብታለኻ፥ ደኻ ገሸለማ ከማምኳ፥ ጎርደኻ በላ ማጦኺል ኤከምኮሉዌቆ ካኻ። ኖካ ና ከምዳ አበናለኻ በቦቆ፥ ከምደኻ ኢደ ረባኳ። አ መገማ ከደ በበፀካ መገመማ ከጸጋ፥ ከደ ገንሠ እልኻኳ። 36 ኤያሥ በደካ አበበኻ መሌእለማ፥ ኣሌኤኻይል አኽኳ።" 37 ቤከተጽ አያሱስ ቤከል፥ "መርኻኼ ከጸጋ፥ ከምኸራኼ አረባ ካኻኼ፤ መርኻኼ በና ከጸጋ፥ ከምራኼ አረባ በና ካኻኼ፤ በፀኸሽ ገንሣ፥ ከምበፀሽ አረባኳ ገንሣ ካኻ። 38 ኸኻ፥ ከምኻ አረባ ካኻኳ፤ ከምኻ ካኻ መበራ መዪጮቆማ፥ መንቱጎቆማ፥ መከስ ቆሰማ ኤተ በሃንቀካኳ፤ ናሥ መበራ ኤተ በኸዻምበኮቆን አኽ ከጸጋ፥ ከምዻምቦቆን አረባ ካኻኳ።" 39 ቤገሸሥ መኮሣ ሜታ ከማም ቤከል፥ "ከምፈለሽ ፐሻ መቼስ እንዶዋ ከፐሻኽ? ከምፋቱዋኼያኼ ከምበንደማም ኪል ሆዋኽ? 40 ኤተ ቢከትገከሣ አንተርኮቆኼ ኤተ መትገሠማኼ፤ ጸጋ ኤተ ቢከትገከሠን ኸን፥ ከምዳ ኤኤተ መትገሠማለማ። 41 "ካሤ ባከዪርካ ሱብራ ኤተ በኢካ ኒል ኸ ዱዌበኡዋ? ኣገምከሠኼ ሙችና ኤተ በኢካ ኒል ኸኡዋኽ? 42 ናከምገመሠን ሙችና ኤተ በኢካ ኒል ኸኡ፥ ኤያላሥ ባከከለካን አም ከዱዌበኡ 'ዱዌበም፥ ቼርሥ ሱብራ ኤተ በኢካ ኒል ኸኡዋ?' አም ኤተ መሾጓ አለአ፤ ሲቆ መቼሥ ሙችና ኒል ኸኡ፥ ነለአ ነቸቻ ከምገማሥ ዝንዜን፥ ከምፈላሽ መቼሥ ሱብራ ኒል ኸ ዱዌበኡ።" 43 ቤከተጽ ያሱስ ቤከል፥ "አረካኼ ገሸል ጃ ገንሠ ኻኼ፥ አረካኼ ገንሠ ጃኳ ገሸል 97
ኻኼ። 44 በካገምካይል ጃ ኮዎማ ከኸማ፤ ከምፈሉሸኼ መሆቆ ኸ ቦዋ ነበፖዋ፥ ኸ ባጉዋኳ ነኽኻኼ። 45 መገ  ጸጋ በፐኮቆ ነመገኽ እለማ መገ  ዳ፤ ገንሠ ጸጋኳ በፐኮቆ ነገንሠኽ እለማ ገንሠ ዳ፤ ዳ ኤተ በዪጨኬቆ ነእለማ፥ በገሸከሥ ሰ ጸጋኳ።" 46 "መኸከከል ካራ 'ኤተምላ፥ ኤተምላ' ካሤ በኸከበፀካ መትተኾቆ ዳ ኤተ በርገሸከሣ? 47 ከምትገርሥ ካኻ ኤተ ከምዌ ኮጎም ኮዎማ፥ ከምገሶቆ እገሻለም ከምትቶቆኳ፥ ኤበኢካ አ ኤዎዴያ። 48 አ ኤጸጋ ኤተ ናዶቆ መፃ ናቆሽ ሆዋ ከመሃቲለማ፥ ናኮሽ ሸ መፃለማ ነታንተርሳኳ፤ ኤበዪጨኮቆ ገቸ ኣያ፥ በለጎደካ በትርከሥ መፃኳ፥ ከፄ በደካቆ ዝንዜን፥ አፈለከሸንኼ መንደሸማኼ። 49 ጸጋ ኤተ በገሰኮቆ እገሻለም በበፀካ መዳንኸን፥ ኤጸጋ በላ መሃቶቆ መኮሽ ሸ መፃለማ ናኮሽ ነኔያ ሠፐት፤ ኤበዪጨኮቆ ገቸ ኣያ በለጎደካ በትርከሥኳ፥ በቼካሽ መፃኳ ሰ ሜተል፤ መቼሸማኳ በደካ በቦቆ።" ወጌላ ሉቃስ 7 1 ኤቤርሽ ያሱስ መከጦዪል ፄ ጸጋ ከገሻለማ ኮዎማ፥ ቤዽ ከቅፍርናሆም። 2 ቤኢ ነጓ ዎደ አል ለጋዪዳ ግቸማ ማቁስ ኤተ በሄከሽ ዝንዜን፥ ቤንሳሥ ቤዽ ከመሻኳ። 3 ጥስ ለጋዪዳ አኳ ቤገሶቆ ፄ ያሱስ፤ ቤከትግ ደ እምፈጋ አል ዪሁዳ ኤከምዻ ሎቁኬሥ አ ከምዌ ከምብዶቆኮን ዎደለማ። 4 ቢዌ እማምኳ ኮጎ ያሱስ፥ ቢከሎቆሥ ዝንዜን ቢከልኳ፥ "መዣ አለአ ኤተ ከምደካ መዸብ አለአ ነጉ። 5 አ በሄከሽ ጸጋለምላ፥ ኤተ በደኮቆ መፀ ገዴራ ካይላኳ አአ።" 6 ቤዽ ያሱስኳ ከማም። ኖከ ቤያርቸሥ መፃለማ ቤከል ቤትግ ጀንደማ ከያሱስ፥ "ኤተም መሻምባኣኼ፥ አራ ጸጋ ኤተ በርደካ ከምኩኣ ከመፃለማኼ። 7 ካ አርዪርካንኼ ጸገም ኤተ ከምደካ አመዌያ ኮገኡኼ፤ እገሼሥ ኣሥ ሳ ሜታ፥ ከምብዳ ዎደለምኳ። 8 በርጨካ አርኳ ጸጋ ኤተ በ ተኮቆ አራ፥ ቢኢካ ለጋዪዳ ደ በገሰኮቆ ካራኳ፤ ኤከምከለራ ከሜተም 'ዻ' ከምዻ፥ ኤከምከለራ ከጀንዳ 'ዌ' ከምዌ፥ ኤከምከለራ ከዎደለም 'ጦ ዳ አለአ' ከምጦዋ።" 9 ኖከ ቤገሶቆ ያሱስ አለአ፥ ቤሰሥ እለማ ቤያገለኽ ቤከል ከጸጋ ደ ቤኢ ነቾጎማ፥ "ከመገሸርሥ ካኻ፥ አርገምከሠንኼ ሾከ በቦቆ መገሚላ አለአ ኖጎ ሜተል፥ ነኤበ እስራኤልኳ።" 10 ኖከ ቢኮል አደ ቢትገካ ከመፀ ጥስ ለጋዪዳኳ፥ ቢገመሥ ዎደ ኻምብደማ። 11 ነጀንደ ኸማቱቁማ ቤዽ ያሱስ ከኤዬባ ኤተ ቢኦ ናይን። ቢዽ ደ መሁል ቾጎማኳ ከኤማንጀ ጸጋ ከአ። 12 ኖከ ቤያርቻቆ ያሱስ ከግሰ ኸለ ኤዬባ ካ፥ ቢኽ ከጸጋ ደ በጹርኬ መሻ፤ ኤተ ቤሻኳ ሜታኽ ዱ እገፈ ዢጋ፤ ቤሁል ቾጎ አበበኽ ጸጋ አል እል ኤዬባ አኳ ኤዬማ። 13 ኖከ ቤገመሥ አኤታኳ ኤዬማ፥ ቤከሌአይል ቤከከል፥ "መእሳኣኼ።" 14 ቤችርሽ ያሱስ ቤደሥ መደባ፥ ቤኢቾጎ አደ መጹረማኳ፤ ቤከከል አኳ፥ "አም ገሸላ አለአ፥ ፈርሥ ከምከለራ 98
ካም።" 15 ቤፈርሥ ኤተ ቤሻኳ ቤያጦሽ መገሻ፤ ቤከኮሎቆ አያሱስኳ አ ከኤዬማ። 16 ቤኩሥ አገጤያኳ ኮዎማም፥ ቢከኽ መገ ላ ከረባ ቢከል፥ "በፈርከሠንዥገን አበቦቆ ኤተ መዪርጓ ኖጎኳ፥ በዎኬንዥገን አረባኳ ከመብዶቆ ሾካለማ።" 17 ቤያገሳቆ እገሻ አለአ ከፄ ያሱስ ነኮዎ ኤበ ዪሁዳ ከጋንዲማ ኮዎማ። 18 ደ መሁል ቾጎ ዮሃንስ ቢከገሸሥ ዳ አለአ ኮዎማ ከዮሃንስ፤ አኳ ቤኦ ነደ መሁል ቾጎማ ጸጋ እምበንድ ኮጎማ፥ 19 ቤትግ እማም ኮጎ ኤታ ያሱስ ኤከምከሉዋ ከምሎቁከሥ፥ "ኤተ ቢከለካ ከምዌ አማኽ፥ በላ ከምዜይልኽ ጀንዳ?" 20 ደ ቢትጌኳ ቢዌ ኮጎ ያሱስ ቢሎቆሥ ቢከል፥ "ኤተ መጩጾቆማ ዮሃንስ በትገኬ አይላ ኮገኡ በከለካ፥ 'አማኽ ኤተ ቢከለካ ከምዌያ በላ ከምዜይልኽ ጀንዳ?"' 21 ናሥ አንጅ ና ቤምብዶቆ ያሱስ በበኽ ጸጋ ነመንሰሣለማም፥ ነመንዹሣለማም ከጋገንሠ ሙሳኳ፥ ቤኮርስ ኸ በበኽ ፐሻኳ። 22 ቤኮሎቆ ያሱስ ከማም ቤከል፥ "ኮለኻ፥ እገሸኼሥ ከዮሃንስ ኤተ በኸገሰኮቆ በኸገምከሣኳ፤ ከምገሞጎ አደ በፐሸካኻ፥ ከምዦሽ ገሙ ከመንዻ፥ ከምዪዣሥ ደ በምጸለቀከሥ አገንሠ መዹማ፥ ከምገሶቆ ደ በድቀካ፥ ከምፈርሥ አደ በሸሸካ፥ ከማቲያስ ሰ ማገ ላ አል ረባ ከደ ዢጋኳ። 23 ናገይል ጸጋ ኤተ ከምበፃ ማጤያ እል ከፄም።" 24 ኤቢዳሽ ደ ቢትጌ ኖጎ ዮሃንስ ነን፥ ቤያጦሽ ያሱስ መገሸሥ ፄ ዮሃንስ ከጸጋ ቤከል፥ "ከመገመሥ ኣሤ በኸከዸከሥ አኽ ኮጎ ዮሃንስ ከኸ እኔያ? ከመገመሥ ሥዳ ኤተ በፉጨካ አዙባኽ? 25 በላ ኣሤ በኸፐከሥ አኽ ከመዪረማ? ጸጋ ኤተ በኢሰከሥ ማሰኽ ኣኽ? ደ ባንደጎነከሥ ጸገማ ከማሰኽ ኣ በፉጨካይል ጸገማኳ፥ ነመፀ ዶጎ ጥሳ ቢኢካ። 26 ካ ከመዪር ኣሤ በኸፐከሣ? ከመዪር ኤተ መዪርጓኽ? ኣዬ፥ ከምከለራ ካኻ፥ በኸገምከሥ ኤተ በንተርኮቆ ነኤተ መዪርጓኳ። 27 በገሸከሥ ረባ ነመዪዥሥ ሎርጋ ከፄ ዮሃንስ በከለካ፥ 'አለአ ከምትገራ ሰ ገትጋለም ነታሰኡ፥ ከመገሥ አ እንዶዋሉ ካም።' 28 "በርገሸከሥ ካኻ፥ ነጸጋ ደ ቢምፖቆካ ነኔያ ኮዎማ፥ አኢካንኼ ኤተ በንተርኮቆ ዮሃንስኼ። ነገፋሌያ ናል ረባኸን ኤተ በሃለካቆ ነኮዎማ፥ ከመንተሮቆ ና።" 29 ጸጋ ኮዎማ ደ ቢገሶቆ ማቲስ ዮሃንስ፥ ደ ፈቃኳ፥ ቢያምባለሥ ዳ ኤተ በኦከሽ አረባ፥ ቢያጩጻቆ ከማጩጾቋ አል ዮሃንስ። 30 ደ ፋርስ ከደ መትገሥ ማቶቋ አል ሙሴኸን፥ ከምኮዎቆ ማጩጾቋ አል ዮሃንስ ቢሥ ማሄሻ አል ረባ። 31 ቤተጽ ያሱስ ቤከል፥ "ካሤ ከማንዘ ርከሥ ማፖቋ አል እኽላ? ኤያብኳ ቢኢካ? 32 እማም ኤያል ኢዳ ደ ናኢሽ ኒሊሳ ደ ቢላኮካ ከመዠማም፥ 'ቢልእሰካ ቆሜያ ካኻ፥ አኸጸካንኼ፤ ቢልእሰካ ገዱዋኳ፥ አኸእሰካንኼ።' 33 ኖከ ቤዌ አዮሃንስ ኤተ መጩጾቆማ፥ ኤሰኼ እጋ ኤፈኼ ኬያኳ፥ በኸከለካ አኽኳ፥ 'በጨካ ገንሠ ሙሳ'። 34 ኖከ በዎኬ ዱ በናደማ በሰካ በፈካኳ፥ በኸከለካ አኽኳ፥ 'ገመኸሥ አኽ ኤተ መሄሽ መሰማ ከመፈማ አለአ፥ ኤተ ማገኻ ከደ 99
ፈቃ ከደ ገንሣኳ።' 35 ነደንኳ መገመኻ አል ረባ ከማገማሥ ኸማ ኖጎ ደ በርኮቆ አ።" 36 ነደ ፋርስ ጸጋ ሜታ ቤኦ ያሱስ ከመስ ዳ። ቤኩ ያሱስኳ ከመፀ መዣ ደ ፋርስ አ፥ ቤኢሽ ከመስ እጋ። 37 ቤኢ ነኤዬባ ናኳ እገፋ ኤተ ገንሣ ሜታ፤ ኖከ ቤገሶቆ ኤቤኢሽ አያሱስ ከመስ እጋ ነመፀ መዣ ደ ፋርስኳ፥ ቤሬቆ ዳኺ መደሣ መዪጮቆማ ነዱ ሸፓ። 38 ቤችርሽ አኳ ከንዶ ቸቸ ያሱስ ኮጎ ቾጎማ፥ ቤእስ ቤንሸሥ ቾጎማ ከጹሽ እልኸማ፥ ቤንሱጸኽ ከቤቆማኳ፤ ነለአ ነቸቻ ቤንፅም ቾጎማ ቤከደሥ ከዳኺያኳ። 39 መዣ አል ፋርስ ኤተ ቤኦ ያሱስኸን፥ ኖከ ቤገመሥ አለአ ቤሳንዘሥ ቤከል ኒለማ፥ "መዣ አለአ ኸገሻ በመድ ኤተ መዪርጓ፥ በማምባለሥ ኤተ በንዻቆከሥ ቾጎማ አለአ ኤበደካ እገፋ ኣሤያ፥ ኤበደካ ኤተ ገንሣኳ።" 40 ቤኮሎቆ ያሱስኳ ቤከከል፥ "ሲሞን፥ በርጨካ ዳ ኤተ ከመገሸርሥ ካም፤" ቤከከል አኳ፥ "እገሸካሬሠና ኤተ መትገሠማ!" 41 "መዣ ሜታ ቤጭ በና ነጸገ ደ እምበንድ፤ ነጸገ ኤተ ሜታ ኸ ለማና ግቸማ ማቁስ እል ማቁስ (500)፥ ነጸገ ጀንዳኳ ኸ ለማና ግቸማ እምበንድ ከአሤር። 42 ኤቢያንዢግ ከምበንደማም ዳ ኤተ ከምከሉካኳ፥ ቤበፀሽ ከማም ኤያሥ አለአ። ነችዳ ነምበንድ ነለአ ኣባ ኤተ በሄከሽ ኤተ ለማና ከበቦቆኳ?" 43 ቤከኮሎቆ አሲሞንኳ ቤከል፥ "ከኤተ በከበፀከሽ በበኽ ለማና በኢካ ካራ።" ቤከል ያሱስኳ፥ "እገሻሉ ኸማ።" 44 ነለአ ነቸቻ ቤያንገለኽ ያሱስ ኮጎ እገፋ ካ ቤከል ከሲሞንኳ፥ "ኣገምከሥ አማኽ እገፋ አለአ? በርኩካ ከመፃሉ፥ ኣርኬቆንኼ አም ኣይ ቾጓ ካራኼ፤ አኸን በከንሸከሥ ቾጎም ከጹሽ እልኸማ፥ በከንሱጸከኽ ከቤቆማኳ። 45 ኣንፅምካንኼ አም አራኼ፤ አኸን ከኤተ በርኩኬያ ኣርከሸንኼ መንፅም ቾጎምኼ። 46 ኣከደከሠንኼ እልቆም ከኣይ ቆሻኼ፤ እገፋ አለኣኸን በከደከሥ ቾጎም ከዳኺያ። 47 ካ ከመገሸርሥ ካም፤ እገፋ አለአ ከፄ በሄከሽ በቦቆ፥ በካምበፀካሽ በበኽ ገንሣለማ፤ ኤተ በካምበፀካሽ ዱፀንኸን፥ ከምሄሽ ዱፀን።" 48 ቤከከል ያሱስ ከገፋ ካኳ፥ "ባምበፀካሸንዥገን ገንሣሉ ካም።" 49 ደ ቤኢ ከያሱስ ነመሰሳኳ፥ ቢከል ኣሥ እልኸማም፥ "ዎዴ አ ኤተ በበፀከሽ ገንሣ ከጸጋ?" 50 ቤከከል ያሱስኳ ከገፋ ካ፥ "በብደኮቆንዥገን አመገሚላሉ አም፤ ዻ ከመገማ።" ወጌላ ሉቃስ 8 1 ነኦኪል ዱፀን ነቸቻ ቤዽ ያሱስ ኒል ኤዬባ ከኤባ ቤያቲስ ሰ ማገ ል ገፋሌ ረባ፤ ቤኢ ደ መሁል ቾጎማ አሤር ኖቆማ እምበንድ ከአ። 2 ቤሁል ቾጎ አ አጋፋ ሜታ ሜታ ደ ቤምብድ ነጋገንሠ ሙሳ ከመንሰሣ ከጀንዳኳ። እማምኳ ማሪያም አል መግደላ፥ ኤተ ቢፖቆ ጋገንሠ ሙሳ ሥሠ በንድ ኒለማ፥ 3 ከዮሃና እገፈ ኩዛ ጅኤለ ጥስ ሄሮድስ፥ ከሱሳና፥ ቤኢ አጃጀንዳ ኤማንጀማኳ፥ ደ 100
ቤተጸሥ ያሱስ ከደ መሁል ቾጎማኳ ከደ መጫለማም። 4 ኖከ ቤብቀሥ ጸጋ ነኤዬባ ነኤዬባ ቢዌ ኮጎማ፥ ቢሙንፆቆ ኤማንጀ ጸጋ ኮጎ ሜታኳ፥ ቤገሸሥ ያሱስ መኮሣ አለአ ከማም ቤከል፥ 5 "በፐከሥ ኤተ ገዋሻ ሜታ ከመዋሽ ሾካለማ፤ ኤበዋሸካኳ፥ በምፋተካ አሾካ ሜታ ሜታ ከሰ ኸ እንዶዋ፥ በንቱበካ ጸጋ፥ በሰካ መት እል ግዚያኳ። 6 ጃጀንዳኳ በምፋተካ ነኔ ግሻ፤ ኖከ በፐካኳ፥ ከፄ ባንዢገካ እኔማ ማንዚማ፥ በኼኤካ። 7 ሾካ ጃጀንዳኳ በምፋተካ ኪል ኽኻ፤ በካፐኬሽ ከኽኻኳ፥ ቢያፈገከኽ እምበንድ፥ በራቆከጺ አኽኻኳ። 8 ጃጀንዳኸን በምፋተካ ነገሸል እኔያ፤ በፐካ፥ በረካ ሜታ ሜታማለማም ኻ ግቸማ ማቁስ።" ቤከተጽ ያሱስኳ ቤከል ከበቦቆ ሳ፥ "ነገሶቆ ኤተ በጨካ ፄማ።" 9 ደ መሁል ቾጎማ ቢከል ቢሎቆሥ ያሱስ፥ "መጨገስ መኮሣ አለአ ኣሤያ?" 10 ቤኮሎቆ አኳ ከማም ቤከል፥ "ባኸካዬሸንዥገን ካኻ ማምባለሥ ማጸፆቆ ገፋሌ ረባ። ከጃጀንዳኸን ከማገሸካሥ ከመኮሣ፥ ሚከዪር ኤከምበፁዋ መገሙሥ፥ ሚከገሶቆኳ ኤከምበፁዋ ማምባሉሥ።" 11 "አለአ መጨገስ መኮሥ መዣ ኤተ ገዋሻ፤ ሾካ ኤተ ቢዋሸካኳ፥ እገሸ ረባ። 12 ሾካ ኤተ በፋተካ ከሰ ኸ እንዶዋ ኤጸጋ ናገሶቆ እገሸ ረባ፤ ናሥ ኦካ ና ኤከምበፁዋ እማም መገሙዊል መብዱካንኳ፥ ከምዌ ሴጠና ከምቼሥ እገሸ ረባ ኒለማም። 13 ሾካ ኤተ በፋተካ ነኔ ግሻ ኤጸጋ ናገሶቆ እገሸ ረባ ናሮቆ ከማገ ላ፤ ከፄ በበፀካ መጫ ትማኸን ቢገምኪል ካሥ አንጅ ማ፥ ከምኤሙሽ ፈላ ኖከ ማዻምባኳ። 14 ሾካ ኤተ በፋተካ ኪል ኽኻ ኤጸጋ ናገሶቆ እገሸ ረባ፤ ና ነቸቻ ገሳንዛ፥ ደ መጫ፥ ከመአጀባ አል ኤበ እኔያኳ ከምራቆ ጺ እማም፥ ከማሹዋኽ በላ መኢንዛን ኸማም። 15 ሾካ ኤተ በፋተካ ነገሸል እኔያ ኤጸጋ ናገሶቆ እገሸ ረባ፤ እማም ቢራቆከሽ እገሸ ረባ ከመገ እላ ከመዪዥኽ እላኳ፥ ከምረዋ ኻ ከመቀሞቆማ።" 16 "አኢካንኼ ጸጋ ሜተል ኤተ ከምጅቆ ጅ፥ ከምጦሥ ኒል እንዝ ከቻ ኤያሥ ኤያኳ ኒል እንዝ እንተላ። ከምጦሥ ኖቆ ቱጎ ጅ፥ ኤከምዪዥጎን ከደ በኩካ ኪል መፃ ኮዎማ። 17 አኢካንኼ አዳ ሜተል ኤተ ከማጸፃቆ ከማሻኽ በላ ማገመሠንኼ። አኢካንኼ ኤያሥ ኤያኳ ኤተ ከማጸፃቆ ከማሻኽ በላ ማምባላሥ መፐሠን ከኸ እኔያኼ። 18 "ካ አዪርኸካ ኤያሥ በኸገሰኮቆ እገሸ ረባ። ከኤተ በጨካ ከምተጸኮቆ አረባ ከምኸካ፤ ኤተ ባንዢገካኸን ከምቼዉሥ ነጸገማ ኣሥ ኤተ በኦከሽ አ መጨማኳ።" 19 ኖካ ና ቢዌ አመኤዬማ ከያሱስ ከኢዴበማ ከማኣጎ አ፤ ከፄ ቤፈጋኽ ጸጋኸን፥ ኢፈለሸንኼ ማዸበሣኼ። 20 ቢከከል ጸጋኳ፥ "አምእይኡ ከኢዴበኡ ቢሂኢከቾጎ ነጃጻ፥ ቢያኣጎካ መገመሥ አም።" 21 ቤኮሎቆ አኸን ቤከከል ከማም፥ "ደ በገሰኮቆ እገሸ ረባ በደካኳ፥ ያዩ ኢዴበምኳ።" 22 ኖካ ነሜታ ቤቶኮሥ ያሱስ ለማዲያ ከደ መሁል ቾጎማ፤ ቤከል አኳ ከማም፥ "ዎኼ ኣንደርኲል ኤያያ አለአ።" ናሥ ኦካ ና ቢኩ ከኣያኳ። 23 ሚከኢ 101
ነማንደራኳ፥ ቤታሽ አኸ መዥጋ ያሱስ፤ ቤያሽ አመዥግ ኤጎሌኳ ኖቆ ኣያ። ከፄ ቤዽ ኣያ ከማልምቆ ለማዲያ፥ ቢያፉንጫቆ ዝንዜን። 24 ቢችርሽ አደ መሁል ቾጓ ኮጎ ያሱስ ቢበኖቆ ቢከል፥ "ኤተ መትገሠማ፥ ኤተ መትገሠማ፥ ቢልዸካ ከከሪላ።" ቤያምበናሥ ያሱስኳ ቤሉገሥ ዙባ ከመመኽ ኣያ፤ ኤቤሻኻኳ ቤድ አበቦቆ መጺጓ። 25 ቤከል ያሱስ ከደ መሁል ቾጎማ፥ "አባማ መገሚላለኻ?" እማምኸን ቢጤ ቢንተምዝ ቢከል ኣሥ እልኸማምኳ፥ "ዎዴ ጸጋ አለአ ኤተ በ ተኮቆ ዙባ ከኣያ?" ቢገሰኪልስ እማምኳ አ። 26 ቢያንደሪል ኤያያኳ፥ ቢዳሽ ከኤበ ገርጌስ አል ጋንደር ገሊላ። 27 ኖከ ቤብት ያሱስ ነለማዲያ ከሰ ኣያ፥ ቢያኽ ከጸጋ ሜታ ኤተ ቤኢ ኒል ኤዬባ ና ቤራቆሥ አጋገንሠ ሙሳ፤ መዣ አኳ ከኦኪል በበኽ ቤንዽ ከጸጋና ቤኢሽ ነሸ ቆዳ መሻ፥ ኤኢሸኼ ነመፃኼ። 28 አኳ ኖከ ቤገመሥ ያሱስ፥ ቤሉግ ቤፋት ከታሰማ ከኔያ ቤከል ከበቦቆ ሳኳ፥ "አም ያሱስ፥ ዱ ረባ አል ጎዛ፥ ኣሤ ባጨካ ነጸገማ? ከምዴርዻ ካም፥ ማፉንጫቆኼ አራኼ!" 29 ዳ ቤከከል ኤለአ፥ ከፄ ቤቶቆ አያሱስ ገንሠ ሙሳ አ ኤከምፐሠን ነጸገ መዣ ና። ከኦኪል በበኽ ቤፈርሥ ገንሠ ሙሳ መዣ አ፤ ሚከፉንጭ ጸጋ አ ከሶ ከሲ ቾጓኳ፥ ቤያሪል ሲ ሶ ከመዥግ ገንሠ ሙሳ ቤከንዱጎ ነኸ እኔያ። 30 ያሱስ ቤሎቆሥ አ ቤከል፥ "ዎዴ ፄኡዋ?" ከፄ ቤኩ አበበኽ ጋገንሠ ሙሳ ኪለማ፥ ቤኮሎቆ አኳ ቤከል "ፄም ደ ማሸማ።" 31 ቤሎቆሥ አጋገንሠ ሙሳኳ ያሱስ፥ ኤከምበፃ መትጋን እማም ኪል መሃቲል ሆ አል እል እኔያ። 32 ቤሸል አበበኽ ኤሉጓ ነሸ ዶላ ናል ኤባ ና። ቢሎቆሥ አጋገንሠ ሙሳ ያሱስ፥ ኤከምዠስ እማም ከምዻ ኩዋ ኪል ኤሉጓ። ቤዠስ አኳ እማም። 33 ቤፐሥ አጋገንሠ ሙሳ ኒል መዣ ና ቢኩ ኪል ኤሉጓ፤ ቤያምቤ ኤዉራምበ ኤሉጓ፥ ቢንሺርብ ኪል ትል ኣያ። 34 ኤቢገመሥ አደ መሸል ኤሉጓኳ ዳ ኤተ ቤዶጓ፥ ቢያምቤ ቢያቲስ ኒል ኤዬባ ከኤባኳ። 35 ቤብቀሥ አጸጋኳ ነመፃለማም ከመገመሥ ዳ ኤተ ቤዶጓ። ኖከ ቢዌ ኮጎ ያሱስኳ፥ ቢገመሥ ነጓ መዣ ኤተ ቤምፐሥ አጋገንሠ ሙሳ ነጸገማ ቤኢሰሥ ኣ፥ ቤያንዣይል ሳምቢርቆማ ቤኢሽ ነቾጎ ያሱስ፤ ቢጤ ኮዎማምኳ። 36 ጸጋ ደ ቤገመሥ ኤያላሥ ኤበከብደካ አመዣ ኤተ ቤራቆሥ አገንሠ ሙሳ፥ ቢከገሸሥ ዳ ኤተ ቤዶጎ ኮዎማ ከማም። 37 ነለአ ነቸቻ ከበቦቆ ገጤያለማም ኤተ በደካ፥ ቤሎቆሥ አጸጋ አል ጋንዲ ኤበ ገርጌስ ኮዎማም ኤከምፐሥ ያሱስ ኖጎማም። ቤቶኮሥ አኳ ለማዲያ፥ ቤከኮል ኮጎ ቤዌያ። 38 መዣ ኤተ ቤፐሥ አገንሠ ሙሳ ነጸገማ አኳ ቤሎቆሥ ያሱስ ኤከምዹዋን እምበንድ። ቤኮሎቆ ያሱስኸን አ ነቾጎማ ቤከከልኳ፥ 39 "ኮል ከመፃሉ፥ ዻ እገሸሥ ዳ ኤተ በደካ አረባ ካም ኮዎማ።" ቤኮሌ አመዣ አኳ፥ ቤገሸሥ ኒል ኤዬባ ና ኮዎማ ዳ ኤተ ቤከድ ያሱስ። 40 ከፄ ቤዜኽ አጸጋ ኮዎማ አ፥ ኖከ ቤኮሌ ያሱስ ከጋንደር ኣያ ቤሄሽ 102
ኤማንጀ ጸጋ አ። 41 አለአ፥ ጸጋ ጥስ መፀ ገሙንፃ አል ዶጎ ዪሁዳ ሜታ ኤተ ቢኦ ፄማ ያኢሮስ፥ ቤዌ ቤፋት ነቾጎ ያሱስ ቤሎቆሥ ኤከምዌ ከመፃለማ። 42 ዳ ቤከጦ አለአ፥ ኤተ ቤጭ አ ዱ እገፈ ዱዋ ሜተል ቤኢ ግዣለማ አሤር ኖቆማ እምበንድ ከፄ ቤዽ ከመሻ። ኖከ ቤዽ ያሱስ ከምዻ ነንዶዋኳ፥ ቢለፓቆ ነጸገማ ቢያተቱቆኳ። 43 ቤኢ ኖጎማም እገፋ ሜታ ኤተ ቤንተ አመሃ ነጸገማ ግዣ አሤር ኖቆማ እምበንድ። [ቤከሮቆ አኳ ለማናለማ ኮዎማ ነመኸማ ከደ ቢያ]፥ ነደንኳ ኤኢንኼ ጸጋ ሜተል ኤተ ቤብዶቆ አኼ። 44 አኳ ቤዌ ከንዶ ቸቸ ያሱስ ቤደሥ ቆስ ኣለማ፤ ናሥ ኦካ ና ቤር አመሃ ኤተ ቤንተ ነጸገማ። 45 ቤከል ያሱስኳ፥ "ዎዴ ኤተ በደከሥ አራ?" ቢከል ኮዎማምኳ፥ "ኢልደከሠንኼ አምኼ።" ቤከከል ጴጥሮስኳ፥ "ኤተ መትገሠማ፥ ቢለፐካቆ አጸጋ ኮዎማ ነጸገኡ ቢያጥፀኮቆ አም።" 46 ቤከል ያሱስኸን፥ "እምበአ፥ በኢካን ጸጋ ሜተል ኤተ በደከሥ አራ፤ በርገምካ ኤበፐኬሥ መዥጋ ነጸገም።" 47 ኖከ ቤያምባለሥ እገፋ ኤከምበፃ መፈለሽ መጸፀሣ፥ ቤዌ ከማሰሲያሣ ቤፋት ነቾጎ ያሱስ። ናሥ ጓ ቤድ ኸገሻ ነኸ ጸጋ ኮዎማ ኤበደከሥ አ ካሤ፥ ኤበብደካ ናሥ ኦካ ናኳ። 48 ቤከከል ያሱስኳ፥ "ዱዋለም፥ በብደኮቆንዥገን አመገሚላሉ አም፤ ዻ ከመገማ!" 49 መከኢ አ ነመገሸሥ አለኣኳ፥ ቤዌ አጸጋ ኤተ ቢትጌ ነመፀ ጥስ መፀ ገዴራ አል ዶጎ ዪሁዳ ቤከከል ከያኢሮስኳ፥ "በሸከንዥገን ዱኡ፥ ነለአ ከገት መሻምባቆኼ ኤተ መትገሥ ዳኼ።" 50 ያሱስኸን ቤገሶቆ አለአ ቤከከል ከያኢሮስ፥ "መጤያኣኼ፥ ገሚል በላ ማጤያ እለን፥ አኳ ከምብዳ።" 51 ኖከ ቤዳሽ ያሱስ ከመፀ ያኢሮስ፥ ኣሥ እምጴጥሮስ፥ ዮሃንስ፥ ያይቆብ ከበበማ ዱዋ ከኤዬማ ቤጦ ኤከምኩዋ ከአ ከመፃ፥ ኤሄሸንኼ ኤከምኩ ጸጋ ጀንዳ ሜተልኼ። 52 ቤእስ ነጓኳ አጸጋ ኮዎማ ከፄ ዱዋ ካ ቢዌያኳ፤ ቤከል ያሱስኸን፥ "መእሰኻኼ፥ ነመዥጋ በኢካ፥ አሸካንኼ።" 53 ቢያሎሥ እማምኸን፥ ከፄ ቢገም ኤበሸካ ዱዋ። 54 ያሱስኳ ቤራቆ ኤለማ ቤከል፥ "ፈርሥ፥ አም ዱዋ አለአ።" 55 እገፈ ዱዋኳ ቤከኮሌ ገሾኳለማ ቤፈርሥ ናሥ ኦካ ና፤ ቤከል ያሱስኳ፥ "ኸኸካ ዳ ኤተ ከምሳ።" 56 በበማ ዱዋ ከኤዬማኳ ቢያኤሚል ጸገማም ከማገ ጓ። ቤቶቆ ያሱስኸን እማም፥ ኤከምበፁዋ መገሹሥ ዳ ኤተ በደኮጓ ከጸጋ ሜተል። ወጌላ ሉቃስ 9 1 ያሱስ ቤኦ ደ መሁል ቾጓ አሤር ኖቆማ እምበንድ ኮጎማ፥ ቤከኽ ከማም መዥጋ ከገፋሌያ ኤከመምፑቆን ጋገንሠ ሙሳ፥ ኤከመምብዱቆን ደ መንሰሣኳ። 2 ቤከትግ እማም ኤከማቲዩስ ገፋሌ ረባ፥ ከመምብዱቆን ደ በንሰካሣኳ። 3 ቤከከል አኳ ከማም፥ "መርኾቆኼ ዳ ሜተል ከመንዻ ነንዶዋኼ፤ መጹረኻኼ ዘጎላ፥ 103
ዠገዳ፥ እጋ፥ ለማና፥ ኣ እምበንድኳ። 4 ካሥ አል ኦከ መፐኸሥ ነኤባ ና ከምዸኻ፥ ኢኸሽ ናሥ መፃ ኤተ በኸኩካና። 5 ፐኸሥ ኒል ኤዬባ ኤተ ከምበፁዋ መሄዉሸን አኻ፤ ኤያሥ ከምፐኸሥኳ፥ ከመትገሥ ኤከምዌ አመኸሣ አል ረባ ነጸገማም፥ ከንተኸሥ ርራ አል ኤባ አ ነቾጎኻ።" 6 ደ መሁል ቾጓኳ ቢንዽ ኒል ኤዬባ ኮጎ ኤባ፥ ቢገሸሥ ሰ ማገ ል አል ረባ ቢምብዱቆ ኖጎ ኮዎማኳ። 7 ጥስ ጋጦቆ ገሊላ ሄሮድስ ቤገሶቆ ዳ ኤተ ቤድ አያሱስ ኮዎማ። ቤያኤሚል ከፄ ቤከል አጸጋ ሜታ ሜታ "ኤተ መጩጾቆማ ዮሃንስ በፈርኬሥ ነመሻ።" 8 ቢከል አጸጋ ጃጀንዳኳ፥ "ኣሊያስ ኤተ መዪርጓ በኮለኬያ፥" ቢከል ጃጀንዳኸን፥ "ነደ መዪርጓ አል ገፀ በፈርኬሠንዥገን አሜታ ነመሻ።" 9 ቤከል ሄሮድስኸን፥ "በርጦከንዥገን ኤከማሩቆ እልቆ ዮሃንስ። ከለአ ዎዴ አ ኤተ በርገሰኮቆ አር እገሻ አለአ ከፄማ?" ቤያኣጎ አኳ መገመሥ ያሱስ። 10 ሰ ገትጋኳ ቢኮሌ ኖጎ ቢትገካ እማም፥ ቢካቲስ ከያሱስ ዳ ኤተ ቢደኬ ኮዎማ። አኳ ቤሮቆ እማም፥ ቤከዽ ኮጎ መኢሻ ከጺማ ከትገን ኤዬባ አል ቤተሳይዳ። 11 ኖከ ቤያገሚል ኤማንጀ ጸጋኸን ኮጎ በዸከኽ ያሱስ፥ ቢሁል አ፤ ቤሄሽ ያሱስኳ እማም፥ ቤገሸሥ ከማም ከፄ ገፋሌ ረባ፥ ቤምብዶቆ ደ ከምደካ ኤከምብዱዋኳ። 12 ኖከ ቤዽ ከመልማ ኦካ፥ ቢዌ ደ መሁል ቾጓ አሤር ኖቆማ እምበንድ ኮጎማ ቢከከል፥ "ጎ ኤተ በኮኢካና አለአ፥ ኸ እኔያ፤ ካ ዠስ ኤማንጀ ጸጋ አለአ፥ ኤከምዹዋን ኪል ኤባ ከመፃ አል ጋንዲ አ፥ ኤከማኣጉዋን ጎ መዥጋ ከደ መሳኳ።" 13 ያሱስኸን ቤከል ከማም፥ "አኻ እልቆኻ ኸኸካ ደ መሳ ከማም።" ቢከል እማምኳ፥ "ኣኣጎካ ኤከምዽላ ዻ ኮድሌ እጋ ከኤማንጀ ጸጋ ከለኣኽ? ኤተ ቢልጨካ አይል፥ ኣሥ ፄ እጋ ማቁስ ከዉ እምበንድኳ።" 14 ደ ቤኢ ነጓ ኣሥ ጋጉንዛ ቢድ ኤጸጋ ግቸማ አሤር እል ግቸማ ሜታ ኖቆማ ማቁስ (5000)፤ ቤከከል ያሱስኳ ከደ መሁል ቾጎማ፥ "መጹሸኺል እማም፥ ኒማኢሽ ግቸማ እምበንድ ኖቆማ አሤር (50)።" 15 ደ መሁል ቾጓኳ ቢድ ኤያሥ ቤገሸሥ አ ከማም፥ ቢጦ ኤከማኢዉሸን ጸጋ ኮዎማ። 16 ነለአ ነቸቻ ቤሮቆ ያሱስ ፄ እጋ ማቁስ ከዉ ከምበንድ ከአ፥ ቤከዪርጎ ከጎዛ ቤከኽ መገ ላ ከረባ፥ ቤንፂቆ ቤከንኽ ከደ መሁል ቾጎማ ኤከመንኹካን ከኤማንጀ ጸጋ ከአ። 17 ቢሰስ ኮዎማምኳ ቢኖቋ፤ ቤሙንፆቆ ደ መሁል ቾጎማ ገፐፐሸማ ካከ አሤር ኖቆማ እምበንድ። 18 ኖካ ነሜታ መከኢ ያሱስ ከጺማ ነመዴራ ቤኢ ደ መሁል ቾጓኳ ኖጎማ፤ ቤከል አኳ ቤሎቆሥ እማም፥ "ዎዴ በከለካ አጸጋ ካራ?" 19 ቢኮሎቆ እማምኳ ቢከል፥ "ቢከለካ ሜታ ሜታ ኤተ መጩጾቆማ ዮሃንስ፥ ጃጀንዳኳ ኣሊያስ ኤተ መዪርጓ፥" " ጃጀንዳኳ ነደ መዪርጓ አል ገፀ በፈርኬሥ ሜታ ነመሻ።" 20 ቤከል ያሱስ ቤሎቆሥ እማም፥ "ዎዴ በኸከለካ አኽኳ ካራ?" ቤኮሎቆ አጴጥሮስኳ ቤከከል፥ "አም መሲያ አል ረባ።" 21 ያሱስ ቤሉገሥ 104
እማም፥ ቤቶቆ ኤከምበፁዋ ማገሹሥ አለአ ከጸጋ ከሜተል። 22 ቤከል ያሱስ ከማም፥ "ከምደካ ከዱ በናደማ በቦቆ ማኣንሠሣ ከመሠማ ኖጎ ደ እምፈጋ፥ ከጥስ መፀ ገዴራ አል ዶጎ ዪሁዳ እምበቦቆማ፥ ከደ መትገሥ ማቶቋ አል ሙሴኳ፥ ከምደካ ከመሻ፤ ነኦኪል ኦካግኳ ከማፈራቆ ነመሻ።" 23 ቤከከል ከኮዎማምኳ፥ "ኤተ ከማኣጓ መሁሌ ቾጎ አራ፥ ነበፀሽ ከፄ ጺማ፥ ነጹሬ ጋገድ ጃለማ ኖካ ኖካ፥ ነሁሌ ቾጎ አራ። 24 ጸጋ ኤተ ከምኢያሥ ከመኢያለማ ኮዎማ፥ ከምቼያሥ መኢያለማ ነጸገማ። ጸጋ ኤተ ከምኻ ጺማ ከፄምኸን፥ ከምኢያ። 25 ኤከምተጸከሥ አጸጋ ሜታ ደ መጫ ኤተ በኢካ ነኤባ ናል እኔያ ኮዎማ፥ ኤከምሸከሥ መኢያለማ ከለአ ከምኸከሥ አረባኳ፥ ኣሤ በናለማ? 26 ኤተ ከምዪፆቆ አራ እገሻለምኳ፥ ከምዪፆቆ አዱ በናደማ አ ኖከ ከምዌ ከገሂንለማ ካል በበማ ካል መዪዥሥ ሰ ገትጋለማኳ። 27 ኸገሻ ከመገሸርሥ ካኻ፥ ነደ በኢከቾጎ ነገአ ከምሸሹዋኼ አጸጋ ሜታ ካሥ አል ኦከ ከምገሙሥ ገፋሌ አል ረባ።" 28 ያሱስ ኤቤገሸሥ አለአ፥ ኤኦኪል ዬሰናኮ ነን ቤሮቆ እምጴጥሮስ፥ ከዮሃንስ፥ ከያይቆብ ቤከቶኮ ኮቆ ዶላ ከመዴራ። 29 መከዴር አኳ ቤያንዣይል እልኸማ፥ ቤፑ ኣለማኳ፥ ቤያንደኻ። 30 አለአ፥ ቤያገሽ ጸጋ እምበንድ ከአ፤ እማምኳ እምሙሴ ከኣሊያስ፥ 31 ደ ቢያገማሥ ከገሂን፤ ቢገሸሥ እማም ከፄ መሻለማ ኤተ በኢካ ከመትቶቆማ ነዬሩሳሌም። 32 እምጴጥሮስ ከመዠማ ቤታሽ አኸ መዥጋ፤ ኖከ ቢያምበናሣኳ፥ ቢገመሥ ገሂን ያሱስ ከጸጋ እምበንድ አ ደ በኢከቾጎ ኖጎማ። 33 ኖከ ቢንሰ እምያሱስ ከምሙሴ ከምኣሊያስኳ ቤከከል ጴጥሮስ ከያሱስ፥ "ኤተ መትገሠማ! መኢያሎኳ ነገአ ገሸለማ፤ ከለአ ደኮቆ ደቤያ ኦካግ፥ ሜታ ካም፥ ሜታ ከሙሴ፥ ሜተምኳ ከኣሊያስ።" ኤያገሚለንኼ አጴጥሮስ ዳ ኤተ ቤገሸሣኼ። 34 መከኢ አ ነመገሸሥ አለአ፥ ቤዌ አኩንዱ ቤያጉንዶቆ እማም፤ ቤጤ አደ መሁል ቾጓኳ ኖከ ቢኩ ኪል ኩንዱ። 35 ቤገሼ ሳኳ ኒል ኩንዱ ቤከል፥ "ኤተ በርሽለከሥ ዱዋለም አለአ፥ ገሰኾቆ አ።" 36 ኖከ ቤያገሳቆ ሳኳ፥ ቤኢ ያሱስ ካሥ ከጺማ፤ ቤጦ ፄ ደ መሁል ቾጓኳ ትል፥ እንገሸሠንኼ ኖካ ና ከጸጋ ሜተል ዳ ኤተ ቢገመሣኼ። 37 ነጀንደ ኸማቱቁማ ኖከ ቢብቴ እማም ኖቆ ዶላ፥ ቢኽ ኤማንጀ ጸጋ ከያሱስ። 38 ቤሉግ ነችዳ ና አጸጋ ሜታ ቤከል፥ "ኤተ መትገሠማ፥ ከምዴርዻ ካም ኤከምዪራኣን ካራ ዱዋለም ጉንዘማ አለአ፤ አኳ ካራ ሜታኸማ። 39 ኖከ በፈርከሥ ገንሠ ሙሳ አ፥ በሉገካ ናሥ ኦካ ና በንቱበከሽ በቸካ አፑዋኳ ነሰማ፤ አ በፀካቆ ነጸገማ ከኦኪል በበኽ፥ ባቅርቸከኻኳ 40 በርሎቆከሥ ደ መሁል ቾገኡ ኤከምፑቆን ገንሠ ሙሳ አ ነጸገማ፤ ኢፈለከሸንኼ መፖቆማኼ።" 41 ቤኮሎቆ አያሱስኳ ቤከከል፥ "አኻ ደ ማንዢግ መገሚላ ከደ መበ ኽ እንዶዋ አለአ! ካሥ አል ኦካብ ከምኢራ አር 105
ኖጎኻ? ካሥ አል ኦካብኳ ከምደኻ አኽ ካራ ከገጹራ? ሬቆና ዱኡ ከገአ።" 42 መከኢ ዱዋ ነመዌያኳ፥ ቤፋቶቆ አገንሠ ሙሳ ዱዋ ከኔያ ቤንቱበሽኳ፤ ቤሉገሥ ያሱስኸን ገንሠ ሙሳ አ፥ ቤብዶቆ ዱዋ ቤከኮሎቆ ከበበማ። 43 ጸጋ ኮዎማኳ ቢያኤሚል ጸገማም ከፄ በቦቆ መዥጋ አል ረባ። መከኢ ነመሰሥ እል ጸጋ ኮዎማ አዳ ቤድ ያሱስ፥ ቤገሸሥ አ ከደ መሁል ቾጎማ ቤከል፥ 44 "ርኾቆ ከፄኻ ዳ ኤተ በርዸካ አር ከመገሸርሥ ካኻ አለአ፤ ከምደካ ከዱ በናደማ ማተገሮቆማ ከመኸማ ከኤለ ጸጋ።" 45 እማምኸን ኢያምባለሠንኼ እገሻለማኼ፤ ኤከምበፃን መኩን ከማምኳ ቤያጸፃቆ ከማም፤ እማምኸን ቢጤ ከመሎቆሥ አ ከገሻ ከለኣኳ። 46 ቤፈር እገሻ ኖጎ ደ መሁል ቾጓ ነመከላ፥ ኦዴያ ኤበንተርኮቆ ነማማ። 47 ያሱስኸን ቤያምባለሥ ገሳንዘ እለማም፥ ቤኦ ዱዋ ሜተም ኮጎማ ቤሂእቆ ነትገነማ፥ 48 ቤከል ከማም፥ "ኤተ ከምሄሽ ዱዋ አለአ ከፄም፥ ከምሄሽ አራ፤ ኤተ ከምሄሽ አራኳ፥ ከምሄሽ ኤተ በትገኬ አራ። ኤተ ከምሃላቆ ናኻ ነኮዎማ፥ ከምዳ ነኮዎማ ከበቦቆማ።" 49 ቤከል ዮሃንስ ከያሱስ፥ "ኤተ መትገሠማ፥ ቢልገምከሥ ጸጋ ሜተም ኤበምፐኮቆ ገንሠ ሙሳ ከፄኡ፤ ቢልጻንደኮቆ አ፥ ከፄ በበፀካ አ መዳ ኮጎምላ።" 50 ቤከል ያሱስኸን ቤከኮሎቆ ካ፥ "መጻንደኸቆኼ! ኤተ በበፀካ መንስ አኻ፥ አ ኮጎኻ።" 51 ያሱስ ኖከ ቤያርቻቆ ማራቋለማ ከጎዛ፥ ቤሪል መዻ ከዬሩሳሌም ቤፈርሥኳ። 52 ያሱስ ቤሲቆ ቤትግ ሰ ገትጋ ነታሰማ። ኖከ ቢዽ እማምኳ ኤከምዻ እገከሠን ጎ መዥጋ፥ ቢኩ ከኤበ ደ ሰማሪያ ከሜተም። 53 ከፄ ቤዽ ያሱስ ከምተራ ከንዶ ጓ ከዬሩሳሌም፥ ኢሄሸንኼ አደ ሰማሪያኳ አኼ። 54 ኖከ ቢያምባለሥ አደ መሁል ቾጎማ እምያይቆብ ከዮሃንስ አለአ፥ ቢከል ቢሎቆሥ ያሱስ፥ "ኤታ፥ ኣኣጎካ አም ኤከምኦዪላ ማንጃ ነጎዛ ከምብቴ ከምቴኽ ጸጋ አለኣኽ?" 55 ያሱስኸን ቤያገለኽ ኮጎማም ቤሉገሥ እማም [ቤከል፥ "አኸንገምኪልኼ ኤበኢካ ገፉጫ ኣሤ ኒልኻኼ። 56 ዳ በኮኬሥ ዱ በናደማ፥ ከመብዶቆ መኢያ አል ጸጋ፥ ከመቴሠማኼ።" ] ቢፈርሥ ነኤባ ናኳ፥ ቢዽ ከኤባ ከጀንዳ። 57 ሚከኢ እምያሱስ ነመንዻ ነንዶዋ፥ ቤከከል አጸጋ ሜተም ካ፥ "ከምሁለር ቾጎ አም ካሥ ጎ ከምዻኣ።" 58 ቤኮሎቆ ያሱስኳ ቤከከል፥ "ያምብዣ በጨካ ሆዋ፥ በጨካ አመት እል ግዚያኳ ጮቆማ፤ ዱ በናደማኸን አጨካኼ ጎ ማገጨሮቆ እልቆማኼ።" 59 ቤከከል ያሱስ ከጸጋ ከጀንዳኳ፥ "ሁሌ ቾጎ አራ።" ቤከል አኸን፥ "ኤታ፥ ዠስ አራ ኤከምዻ ሲሬቆ መሃንዦቆ ባባ።" 60 ቤከከል አያሱስኳ፥ "በፀሽ ደ በሸካ፥ ኒያሃንዦቆ አደ በሸሸካ መሻለማም፤ አምኸን፥ ዻ ኣቲስ ገፋሌ ረባ።" 61 ቤከል አጸጋ ጀንዳ ሜተምኳ፥ "ኤታ፥ ከምሁለር ቾጎ አም፥ ነደንኳ ዠስ አራ፥ ኤከምዻ ሲሬቆ መኸ ዳገ ከደ መፃለም።" 62 ቤኮሎቆ ያሱስኳ ቤከል፥ "ጸጋ ኤተ ከምዻቆሥ ጅቆ ተባ ከምዪርጎ ከንማ፥ 106
ከምዳኼ ከመደዳ አል ገፋሌ ረባኼ።" ወጌላ ሉቃስ 10 1 ነለአ ነቸቻ ቤሽልሥ ያሱስ ጸጋ ጀንዳ ግቸማ ኦካግ ከአሤር ኖቆማ እምበንድ (72)፥ ቤትግ እማም እምበንድ እምበንድ ነታሰማ ከእል ኤዬባ ከኤባ ኮዎማ ኤተ ባኣጎካን አ መዻ ኪልቆማ። 2 ቤከከል ከማምኳ፥ "ጋትጋ በበኸማ፥ ደ ማሙንፆቆማኸን ዱፀን፤ ካ ሎቆኸሥ ኤተ ጋትጋ ኤከምትጌን ደ ማሙንፆቆ ጋትጋ። 3 "ዸኻ! ከምትገራ አኻ ኤያል ኢደ ጃጃ ኪል ዬላዉዋ። 4 መጹረኻኼ ለማና፥ ዠገዳ፥ ቻፓኳ፤ መሸኸሠኼ አንጅለኻ ከመሎቆሥ ጸጋ ከዳገ ኒል እንዶዋኼ። 5 ኤከምኩኻ ከመፃ ከሜተል፥ ሲኾቆ መከላ፥ 'ነድ ዳገ ከመፃ ከለአ!' 6 ኤከምኢያን ኤተ መሄሽ ዳገ ነመፃ ና፥ ከምኢያ ዳገለኻ ነጸገማ፤ ኤከምበፃ መዳ አለአ፥ ከምኮሌ ዳገለኻ ካኻ። 7 ኢኸሽ ናሥ መፃ ኤተ በኸኩካና፤ ሰኻ ዳ ኤተ ከምሩዌቆ እማም ካኻ፥ ፈኻኳ፤ ከምደካ ከደ መደዳ አመዸብ በናለማ፤ መንዠኸኸኼ ከመፃ መፃኼ። 8 ኤከምኩኻ ከኤዬባ ከሜታ ኤከምሄዉሽ አኻ፥ ሰኻ ዳ ኤተ ከምሩዌቆ አኻ። 9 ብደኾቆ ደ መንሰሣ ደ በኢካ ነጓ፤ ከለኸካ ከማምኳ፥ 'ባርቸካዬቆንዥገን ገፋሌ ረባ ኮጎኻ።' 10 ኤከምኩኻ ከኤባ ከሜታ ኤከምበፁዋ መሄዉሽ አኻኸን፥ በላ መፐኸሠን ኒል ኤዬባ ና ትገኸሥ ጸጋኻ ከጸጋ ነንዶዋ፥ ከለኸካ ኤለአ፥ 11 'ማቲሥ መንሰ አሎኳ አለአ፤ ቢልከንተከሠንዥገን ርረ ኤዬበኻ ኤተ በዻቆከሥ ቾጎምላ፤ ገመኻ አኽኳ፥ ኤባርቸካዬቆ ገፋሌ ረባ።' 12 ከመገሸርሥ ካኻ፥ ኖከ መኸሣ ከምሃላቆ መኸሣ አል ደ ሶዶም ነኤተ ከምኹሥ ከኤዬባ ከለአ።" 13 ቤከተጽ ያሱስ ቤከል፥ "እንዳዌ ካም ኮራዚን፥ እንዳዌ ካም ቤተሳይዳኳ፤ መዥግ መደዳ አል ረባ ኤተ በደካ ኖጎኻ በምደካ ነጥሮስ ከሲዶና፥ ጸጋለማም እኽላ ቢምኮሌ ነገንሠኽ እንዶዋ፥ ቢምኢሰሥ አ ገሳንዛ ቢምኢሽ ነመፋኳ። 14 ነመኸሣ ናለኻኸን ከምፐፐላ አመኸሣ ከጥሮስ ከሲዶና። 15 አምኳ ቅፍርናሆም፥ ኣኣጎካ ማፈራቋ ካሥ ጎዛኽ? ከማኣምቧኣሽ ኪል መሃቲል ሆ አል እል እኔያኳ!" 16 ቤከል ያሱስ ከደ መሁል ቾጎማ፥ "ኤተ ከምገሲልስ አኻ፥ ከምገሲልስ አራኳ፤ ጸጋ ኤተ ከምኮዎቆ አኻ፥ ከምኮዎቆ አራ፥ ከኤተ በትገኬ አራኳ።" 17 ጸጋ ግቸማ ኦካግ ከአሤር ኖቆማ እምበንድ አ ቢኮሌ ከማገይላ ቢከከል ከያሱስ፥ "ኤታ፥ ቢልቶቆ ጋገንሠ ሙሳ ከፄኡ፥ በገሰኮቆ ካይላኳ።" 18 አኸን ቤከል ከማም፥ "በርገምከሥ ኤባኣምብካዬሽ ሴጠና ኤማንደኸ ደማ ነጎዛ ከኔያ። 19 በርኸከንዥገን ገፋሌያ ካኻ ኤከምጽጨኺል ሆላ ከርኺንጃ ከመሙቾቆ መዥጋ አል ብታ ኮዎማኳ። ከምፈለሸኼ አዳ ሜተል መደሥ አኻኼ። 20 ነደንኳ፥ ኣገ ኻይል ከዳ ኤተ ቢኮቆተካ ፄኻ ነጎዛ፥ ማገ ኻይልኼ ከኤተ በገሰኪልስ አጋገንሠ ሙሳ 107
አኻኼ።" 21 ኖካ ና ቤያገይል ያሱስ ከመዪዥሥ ገፉጫ ቤከል፥ "ኤተም አል ጎዛ ካል እኔያ፥ አም ባባ! ከምኸራ መገ ላ ካም ከፄ ባጸፀኮቆ ዳ አለአ ከደ መገመኻ ከደ መገመሸማ፥ ባትገኬሠን ከኢደ ገናሠማ፤ ኣዬ ባብ፥ ባሄከሸንዥገን መደማ ኤለአ። 22 ባኸካዬሸንዥገን ዳ ኮዎማ ከንዶገኡ ካራ፤ ኤተ በገምካ ዱማ ኣሥ በበማ፥ አኢካንኼ ኤተ በገምካ ዱማ ኤበደካ ዎዴያኼ፤ ኤተ በገምካ በበማ ኣሥ ዱማ ከኤተ በኣጎካ አ መከትገሠማኳ፥ አኢካንኼ ኤተ በገምካ በበማ ኤበደካ ዎዴያኼ።" 23 ነለአ ነቸቻ ቤያገለኽ ኮጎ ደ መሁል ቾጎማ ቤከከል ከማም ከጺማም፥ "ናገይል ኻ ደ በገምከሥ ዳ ኤተ በኸገምከሥ አኽ። 24 ከመገሸርሥ ካኻ፥ ደ መዪርጓ ከዶጎ ጥሳ በበኽ ቢያኣጎከንዥገን መገመሥ ዳ ኤተ በኸገምከሥ አኽ፥ ኢገመሠንኼ። ቢያኣጎከንዥገን መገሶቆ ዳ ኤተ በኸገሰኮቆ አኽ፥ ኢገሰቆንኼኳ።" 25 ኖካ ነሜታ ኤተ መትገሥ ማቶቋ አል ሙሴ ሜታ ቤዌ ከመዻምብ ያሱስ ቤከል፥ "ኤተ መትገሠማ፥ ኤከምኩራን ከመኢያ አል ግዢ ግዥ ኣሤ ከምደራ?" 26 ቤኮሎቆ ያሱስኸን ቤከል፥ "ኣሤ ቢቆተካ ነማቶቋ ናል ሙሴያ? ኣሤኳ ባሎቆከሣ?" 27 አኳ ቤኮሎቆ ቤከል፥ "ከምዳ ካም አመሄሽ ረባ ኤተኡ ከቆጽሠኡ ከኮዎማ፥ ከእሉ ከኮዎማ፥ ከመዥጋሉ ከኮዎማ፥ ከገሳንዛሉ ከኮዎማኳ፤ ከምዳ ካም አመሄሽ ጸጋ ኤያሉ ኤያሥ እልቀኡ።" 28 ቤከል ያሱስኳ፥ "እገሻሉ ኸማ፥ ትቶቆ አለአ፥ ከምኢያኣኳ።" 29 ኤተ መትገሥ ማቶቋ አል ሙሴኸን ቤያኣጎ መጻንዶቆ እገሻ ነጸገማ፥ ቤሎቆሥ ያሱስ ቤከል፥ "ኣባ ጸጋ ኤያለማ?" 30 ያሱስኳ ቤኮሎቆ ቤከል፥ "ጸጋ ሜታ መከኢ ነመብታ ነዬሩሳሌም ከዬርኮ፥ ቤያራቆሽ ከኤለ ደ ገን። እማምኳ ቢትሾቆ ኣለማ፥ ቢኦች፥ ቤያኢያስ ከመሻ ዱፀን፥ ቢበፀሽ አ ቢዻ። 31 ናሥ ኦካ ና ቤብት አጥስ መፀ ገዴራ ሜታ ነንዶዋ ና። ኖከ ቤገመሥ መዣ ኤተ ቢኦቸካ በለኮከስ ነጓ፥ ቤተርሥ ቤዻ። 32 ኤያሥ ኤያኳ ነሾከ ሌዊ ጸጋ ሜታ፥ ኤተ መተጸሥ ደ መደዳ መዪዥሥ መፀ ገዴራ አል ዶጎ ዪሁዳ፥ ኖከ ቤዌ ከጓ፥ ቤገመሥ አ ቤተርሣ። 33 መከኢ አደ ሰማሪያ ሜታኸን ነመንዻ ነንዶዋ ና፥ ቤዸቦቆ መዣ አ፤ ኖከ ቤገመሣ፥ ቤከሌአይላ። 34 ቤችርሽ ኮጎማ፥ ቤከኦቸስ ብሳለማ ከኣይ ግዞቋ ከኬ ባጉዋ ቤከፉንጨኽ ከተካኳ፤ ና ነቸቻ ቤጦሽ ኖቆ ናኑዋለማ ቤከሮቆ ኮጎ መዥግ ኮዶ ሜታ፥ ቤከጦ ማተጸሣ። 35 ነኸማቱቁማ ቤቼሥ ኸ ለማና እምበንድ ቤከኽ ከኤተ ጎ መዥግ ኮዶ ካ ቤከከል፥ 'ተጸከሥ፥ ኤከምኻኣን ነለአ በቦቆኳ፥ ኖከ ከምኮለሬ ከምኮለሮቆ ካም።' 36 "ካ ነችዳ ደ ኦካግ ነለአ፥ ኤተ በሄከሽ ጸጋ ኤተ በዻቆካሽ ከኤለ ደ ገን አ ኤመዠማ፥ ዎዴ በኢካ ካማ?" 37 ኤተ መትገሥ ማቶቋ አል ሙሴኳ ቤኮሎቆ ቤከል፥ "አመዣ ኤተ በከሌአካይላ አ።" ቤከከል ያሱስኳ፥ "ዻ፥ ጦ አምኳ ኤያሥ ኤያ።" 38 ቤያተተስ ያሱስ ከደ መሁል ቾጎማ 108
መንዻለማም፥ ቤዳሽ ኪል ኤባ ከሜታ፤ ቤሮቆ አእገፋ ሜታ ኤተ ቢኦ ማርታ አ ከመፃለማ። 39 ቤጭ አኳ ዱዌባ ሜታ ኤተ ቢኦ ማሪያም፤ አኳ ቤኢሽ ነቾጎ ያሱስ፥ ቤካጦዪል ፄ ከገሻለማ። 40 ማርታኸን ቤያኣቸሥ ኸማ ነመደ እጋ፤ ካ ቤዌ ኮጎ ያሱስ ቤከል፥ "ኤተም፥ ኤበበፀከሽ አዱዌበም መደዳ ካራ ኮዎማ በርሌኤካ ከጺም፥ ባጦ ከፄ አም ትላ? እገሸከሥ ኤከምተጸሠን አራ።" 41 ቤኮሎቆ ያሱስኳ ቤከል፥ "ማርታ፥ ማርታ፥ ባሳንዘካ ባኦከካኽ ከበበኽ ዳኳ። 42 ኤተ በደካ ማኣጎማኸን ኣሥ ሜተል፤ ማሪያም በሽለከሥ ዳ ገሸለማ፥ ከምቼያሠኼ አኳ ኖጎማኼ።" ወጌላ ሉቃስ 11 1 ኖካ ነሜተም ቤኢ አያሱስ ነመዴራ ኖጎ ሜተም። ኖከ በርሽ ገዴራለማኳ፥ ነደ መሁል ቾጎማ ቤከከል አጸጋ ሜተም፥ "ኤታ፥ ትጌሥ ገዴራ ካይላ፥ ኤያሥ በትገከሥ ዮሃንስ ከደ መሁል ቾጎማ።" 2 ቤከል አኳ ከማም፥ "ኖከ ከምዴረኻ ኤለአ ከለኻ፤ 'አም በበምላ፥ ነዪዣሥ ፄኡ፥ ነዌ ገፋሌያሉ። 3 ኸ አም ካይላ እጋ ኤተ ከማኣጓ ጸገምላ ኖካ ኖካ፤ 4 በፀሽ አም ካይላ መሸ ሠማልላ፥ ከምበፂለሽ አይልኳ ከደ በሸከሥ ካይላ ኮዎማ፤ መኩቆኼ አይላ ከማዻምብ ቁንዛኼ።"' 5 ቤከተጽ ያሱስ ቤከከል ከማም፥ "ናኻ ከምኢያን ጸጋ ሜታ ኤተ ከምጫ መዠማ፤ ከምዻ አኳ ኒል መጎኳ ከመፀ መዠማ ከምከለካኳ፥ 'መዠም፥ ጎርደካሬ ፄ እጋ ኦካግ። 6 ከፄ በኮለኬኽ አጀንደም ሜተም ነቾጎ እንዶዋ ከመፃለም፥ በራንዢገካ ዳ ኤተ ከምኸርካ ኤደ መሳ ሜተል።' 7 ከምኮለኬቆ መዠማኳ ኒል መፃ ከምከለካ፥ 'ማፉንጫቆኼ አራ፥ በሃንካሰንዥገን ግሰ መፃ፥ ኢዳለምኳ ቢኢካ ከአራ ነንተላ፥ ከምፈለርሸኼ መፈርዸሥ መኸራ ካምኼ።' 8 ከመገሸርሥ ካኻ፥ ኤከምበፃ መፈርሥ መኸካ ከመዳለማም መዣኳ፥ ከፄ በኮለኪል በሎቆከሥ ከመዥግ እልኻ፥ ከምፈርሥ ከምኸካ ዳ ኤተ በኣጎካ አ። 9 "ካ ከመገሸርሥ ካኻ፥ ሎቆኸሥ ከምኹዋ ካኻ፥ ኣኣጎኻ ከምዸበኻ፥ ኦቸኸሥ ግሰ መፃኳ፥ ከምኮራስ ካኻ። 10 ኤተ ከምሎቆሥ ኮዎማ ከምሮቆ፥ ኤተ ከማኣጓ ከምዸባ፥ ከምኮርካስ ከኤተ ከምኦቸሥ ግሰ መፃኳ። 11 ናኻ ኤተ በደካ በባ፥ ኤከምቆና ዱማ [እጋ፥ አኢካን ኤተ ከምኸካ ግሻኽ፤ ኤከምቆና] ዉ፥ አኢካን ኤተ ከምኸካ ሆላኽ? 12 ኤያሥ ኤያ ኤከምቆና እሸ መታኳ፥ ከምኸካ ርኽንጃኽ? 13 አኻ መኸከድ ገንሠማ፥ በኸገምከሽ መኸ ገሸል ዳ ከኢዳለኻ፤ በበኻ አል ጎዛኳ እንዘሥ ከመንተሮቆ ከምኸካ መዪዥሥ ገፉጫ ከደ በሎቆከሥ አ።" 14 ያሱስ ቤፖቆ ገንሠ ሙሳ ኤተ ቤፉንጭ ጠጠ መዣ ሜታ፤ ኤቤፐሥ አገንሠ ሙሳ ነጸገማኳ፥ ቤያጦሽ መዣ ኤተ ቤያፉንጫይል ጠጠማ መገሻ። ቤሰሥ እል በበኽ ጸጋኳ። 15 ቤከል አጃጀንዳ ነችዳ ናኸን፥ "ዳ 109
ኤተ በከምፐኮቆ አ ጋገንሠ ሙሳኸን፥ ከመዥግ በኤልዘብል ጥስ ገንሠ ሙሳ።" 16 ጃጀንዳኳ ቢያኣጎ መዻምብ አ፥ ቢሎቆሥ ኤከምትገሥ ዳ አል ገተምዛ አል ጎዛ ከማም። 17 ቤያገሚል ያሱስኸን ገሳንዛለማም ቤከል ከማምኳ፥ "ኤከመምጹሻይል ገፋሌያ ሜተም፥ ከምቴያ ገፋሌያ አ፤ ኤከመንሰ አደ መፃ ሜተምኳ፥ ከምፂያቆ መፃ አኳ። 18 ካ ኤከምቱሥ አገንሠ ሙሳ ገንሠ ሙሳኳ፥ ኤያላሥ ከምፈለከሸን ገፋሌያለማ መኢያ? ዳ በርከለካ ኤለኣኳ፥ ከፄ በኸከለካ ካራ፥ በከምፐኮቆ ጋገንሠ ሙሳ ከመዥግ በኤልዘብል። 19 ኤበርከምፐኮቆ አር ጋገንሠ ሙሳ ከመዥግ በኤልዘብል፥ ካሤ በከምፐኮቆ ደ መሁል ቾጎኻኳ? ካ ኣሥ ኢዳለኻኳ ከምትገሥ መምፑቆማለኻ። 20 ኤበርከምፐኮቆንዥገን አር ጋገንሠ ሙሳ ከመዥጋ አል ረባኳ፥ በዎኬንዥገን አገፋሌ ረባ ኮጎኻ። 21 "መዥግ ጸጋ ኤተ በጨካ ዳ አል ማሸማ ኤበከዜከኽ መፃለማ፥ ከማጎዡሠኼ ነደ መጫለማኼ። 22 ኤከምዌ አመዥግ ጸጋ ኤተ ከመንተሮቆ ና ከሙቾቆኸን፥ ከምቼሥ ደ ማሸማለማ ኤተ ባጦኪለን አ፥ ከምደካሽ ከመንዘ ል ገ ጻጋለማ። 23 ኤተ በበፀካ መኢኽ ኮጎም፥ በኮዎኮቆ አራ፤ ኤተ በበፀካ መሙንፆቆ ከአራኳ፥ ከምዝልኽ።" 24 "ኖከ በፐከሥ አገንሠ ሙሳ ኒል ጸጋ፥ በኮለከኽ ነኸ እኔያ ከማኣጎ ጎ ማፉጮቋ፤ ኖከ ባንዢገካኸን በከለካ፥ 'ኮለራ ከመፃለም ጎ ኤተ በርፐኬሠና።' 25 ኖከ በኮሌኬያኳ፥ በዸበካ መፃ አ መከንቲለማ ማንደጎን እለማኳ። 26 ናሥ ኦካ ና ከማኮርኬቾጎ ከጋገንሠ ሙሳ ሥሠ በንድ ደ ባንሠካኽ ና፤ ከምኩዋ ከመፃ ካ ከምኢዩሽ ነጓኳ። ከመንሣ መኢያ አል መዣ አኳ ናል ገሲቋ በቦቆ።" 27 መከኢ ያሱስ ነመገሸሥ አለአ፥ ነጸጋ ደ ቤኢ ነጓ ቤፈሮቆ እገፋ ሜተል ሰማ ቤከከል፥ "ማሄሸማ ኤያ ኤተ በፖቆኬ አም፥ በኸኮቆ ኩዋ ካምኳ።" 28 ቤከኮሎቆ ያሱስኳ ቤከል፥ "እምበአ፥ ማሄሸማ ደ በገሰኮቆ እገሸ ረባ፥ በጦከሠን ነመደዳ።" 29 ኖከ ቤፈጋኽ ጸጋ ደ ቢዾዌ ኮጎማ፥ ቤከል ያሱስኳ፥ "ማፖቋ አል አንጅ አለአ ገንሠማ። ቢያኣጎካ መገመሥ ማቲሥ ገፋሌያ፤ ኤተ ከምኹካ ከማምኸን ኣሥ ማቲሥ ገፋሌ አል ኤተ መዪርጓ አል ዮናስ፥ ከምኹካኼ ማቲሥ ገፋሌያ ጀንዳኼ። 30 ኤያሥ ቤድ አዮናስ ከጸጋ አል ናናዌ ከማቲሣ፥ ኤያሥ ኤያ ከምዳ አዱ በናደማኳ ከማቲሣ ከማፖቋ አል አንጅ አለአ። 31 ማጥሶቆ እገፋ አል ኤበ እምፐ ኦካ ከኤላ ጉንዛ ከምፈርሥ ኖከ መኸሣ ከማፖቋ ካል አንጅ አለአ፥ ከምኸከሥ ከማም። በዎኬንዥገን አ ነመሃት እኔያ ከማጦዪል ፄያ ከመገመኻ አል ሶሎሞን። አለአ፥ ኤተ በንተርኮቆ ነሶሎሞን በኢካ ነገአ። 32 ኤያሥ ኤያ ጸጋ አል ናናዌ ከምፈሩሥ ኖከ መኸሣ ከማፖቋ ካል አንጅ አለአ ከምኹሥ ከማም፤ እማም ቢገሰኮቆ ማቲሳ አል ዮናስ ቢኮለኬ ነገንሠኽ እንዶዋለማም፤ እኽላኸን ኤተ በንተርኮቆ ነዮናስ በኢካ ነገአ።" 33 ቤከተጽ ያሱስ 110
ቤከል፥ "አኢካንኼ ጸጋ ኤተ በጅኮቆ ጅ በጦከሥ ነጋሺ ጓ [ኤያሥ ኤያ ኒል እንዝ ከቻኳ]። ኤከምዪዥኮጎን ከጸጋ ደ በኩካ ከመፃ ከምጦሥ ኖቆ ቱጎ ጅ። 34 ኸኡ መዪዦጎ ጸገኡ፤ ኤከምዳ ኸኡ ኻምብደማ፥ ጸገኡኳ ኮዎማ ከምዳ መዪዦጓ፤ ኤከምዳ ኸኡ መንሰማኸን፥ ከምዳ ጸገኡኳ መጓ። 35 ካ ዜዬኽ ጸገኡ፥ ኤከምበፃን መዳ አመዪዦጓ ኤተ በኢካ ነጸገኡ ከመጓ። 36 ካ ኤበደካ አጸገኡ ኮዎማ መዪዦጓ፥ ኤተ በበፀካ መጫን መጓ ሜተል፥ ከምዳ ጸገኡኳ ኮዎማ ከመዪዦጓ ኤያሥ በዪዥኮጎ አኸ ጅ ካም።" 37 ኖከ ቤርሽ ያሱስ እገሻለማ፥ ቤኦ አደ ፋርስ ሜታ አ ከመስ ዳ፤ ቤኩ አኳ ከመፃ ቤኢሽ ከመስ ዳ። 38 ኖከ ቤገመሥ መዣ አል ፋርስኸን፥ ኤበሰካ ያሱስ ዳ በላ መኤፈሠን ኤለማ፥ ቤሰሥ እለማ። 39 ቤከከል ኤታ ያሱስ ካ፥ "አኻ ደ ፋርስ አለአ፥ በኸኤፈኮቆ ሸፓ ከንሤ ኮ፥ እልኻኸን በከዪጨካቆ ከመሲሣ ከገንሠ ዳኳ። 40 አኻ ተሞ አለአ! ኤተ በዘዘኬ ቆማኳ ኣሥ ኤተ በዘዘኬ እለማኼያኽ? 41 ኸኸካ ከደ ዢጋ ዳ ኤተ በኢካ ኒል ዳ ና። ነለአ ነቸቻ ከምዪዣሥ ዳ ኮዎማ ካኻ። 42 አኻ ደ ፋርስ አለአ፥ እንዳዌ ካኻ። በኸፈቀካ ከረባ ነፄ ዠማ፥ ከቱኩ ሙሳ፥ ከመፐ ኸ ዳ ኮዎማ ነኤላ አሤር ኤላ ሜተም፤ በኸበፀከሸንዥገን መሻምባ ከጸጋ ከማሄሻ አል ረባኳ። በላ መበፀኸሸን መኸማ ነአሤር ሜተም፥ በምደካ አመትቶቆ አለኣኳ ካኻ። 43 አኻ ደ ፋርስ አለአ፥ እንዳዌ ካኻ፤ ኒል መፀ ገዴራ በኸሄከሽ ጎ መኢሻ ከምጻ፥ ኒል ሱጋ ኤከምኻ አጸጋ ኮዎማ ካኻ ዳገኳ። 44 እንዳዌ ካኻ፥ አኻ ኤቆዳ መሻ ኤተ ናንዢግ ቆንቱማ፥ በላ ማገሚለን ናንዸቾጎን ጸጋ።" 45 ነደ መትገሥ ማቶቋ አል ሙሴ ቤከከል ጸጋ ሜታ ከያሱስ፥ "ኤተ መትገሠማ፥ ከመከላሉ ኤለአ ባ ካ አይላኳ።" 46 ቤከል ያሱስኳ፥ "አኻ ደ መትገሥ ማቶቋ አል ሙሴ፥ እንዳዌ ካኻ፤ በኸጦከሥ ነጺ ጸጋ ገጹራ ኤተ ቢያሃለከሽ መጹረማ፥ ኪልቆኻኸን አኸዻቆከሠኼ ከቆሥሥ ኤለኻኼ። 47 እንዳዌ ካኻ፤ በኻንደጎነከሥ ቆዳ መሸ ደ መዪርጓ፤ ደ በሸኮቆ እማምኸን ኣሥ እምበበኻ። 48 ከለአ በኸከትገከሥ ኤበኻገሰኪል መደዳ አል እምበበኻ፤ እማም ቢሾቆ ደ መዪርጓ፥ አኻኳ በኸከደኮቆ ቆዳ መሻ። 49 ከፄ አለአ ቤከል አረባ ከመገመኻለማ፥ 'ከምትገራ ከማም ደ መዪርጓ ከሰ ገትጋ፤ ከምሹቆ ነማም ሜታ ሜታ ከማሙቹቆ ጀንዳኳ።' 50 ከለኣኳ ከምለቁከሥ ነማፖቋ አል አንጅ አለአ መሃ ደ መዪርጓ ኮዎማ ኤተ ባርከካ ነማጦሽ ነመዘዝ ኤበ እኔያ፥ 51 ነማጦሽ መሃ ኣቤል ካሥ መሃ ዘካርያስ፥ ኤተ ቢሾቆ ኖጎ ሸ ሲላ ከጂል ግሰ መዪዥሥ መፀ ገዴራ፤ ከመገሸርሥ ካኻ፥ ከምኸካሥ ከማፖቋ አል አንጅ አለአ ከዳ አለአ ከኮዎማ። 52 "አኻ ደ መትገሥ ማቶቋ አል ሙሴ፥ እንዳዌ ካኻ፤ በኸቼከሠንዥገን መገመሸማ ከኤተ ቢከኮርከስ እንዶ መብዳ፤ አኻ እልቆኻ አኸኩካንኼ፥ በኸጻንደኮቆ ደ በኣጎካ መኩናኳ።" 53 ኖከ ቤፐሥ 111
ያሱስ ነጓኳ፥ ቢቱ አደ ፋርስ ከደ መትገሥ ማቶቋ አል ሙሴ በቦቆ፥ ቢከሬቆ በበኽ ማሎቆሣኳ። 54 ዳ ቤከድ አለኣኳ፥ ቢያኣጎ ኤከምዻቁከሸን ከገሻለማ። ወጌላ ሉቃስ 12 1 ኖካ ነሜታ ኤቤሙንፆቆ ኤማንጀ ጸጋ በበኽ፥ ቢያጽጭ ቾጎ፥ ቤያጦሽ ያሱስ መከላ ከደ መሁል ቾጎማ፥ "ዜኸኽ ጸገኻ ነኣይ እገ ደ ፋርስ፤ መከላለም አለኣኳ፥ ሃተኻሥ ነመሾጓለማም። 2 ከማትጋሥ ዳ ኤተ ባጉንደካቆ ኮዎማ፥ ከማገማይል ዳ ኤተ ባጸፀካቋኳ። 3 ካ፥ ዳ ኤተ በኸገሸካ አኽ ነመጓ፥ ከማገሳቆ ነመዪዦጎ ኦካ፤ ዳ ኤተ በኻሰሰከካ አኽ ኪል ፄ ጸጋ ኒል መፃኳ፥ ከማቲያስ ነጃጻ።" 4 "ከመገሸርሥ ካኻ ጀንደም፥ መጤኸካኼ ከደ በሸኮቆ በጨ ጸጋ፤ ከምፈሉሸኼ እማም ነለአ መደ ገንሠ ዳኼ። 5 ከምትገርሥ ካኻ ኤተ ከምጤኸካ፤ አኳ ኤበሾኮ ነቸቻ ኤተ ከምፈለሽ መኣምብሸማ ከማንጃ አል ግዢ ግዥ፤ ኣዬ፥ ከመገሸርሥ ካኻ፥ ጤኸካ ካሥ ከአ። 6 ኢያኮደካቆኼያኽ ኤሲሲያ ማቁስ ከኢደ ኸ ሶ ከምበንዳ? አኢካንኼ ነማምኳ ኤተ ባኤምከሥ ረባ ሜተልኼ። 7 በንዘ ካኸንዥገን ቤቆኻ ኮዎማኳ፤ ካ መጤኻኼ፤ በኸጨካ አኽኳ በቦቆ በና ነበበኽ ኤሲሲያ።" 8 "ከመገሸርሥ ካኻ፥ ኤተ ከምሽጣ አራ ነኸ ጸጋ፥ ከምሽጠራ አር ዱ በናደማኳ አ ነታሰ ሰ ገትጋ አል ረባ። 9 ኤተ ከምሽጣ አራ ነኸ ጸጋ፥ ከምሽጠራ አርኳ አ ነኸ ሰ ገትገ ረባ። 10 ኤተ ከመገሻ ገንሠ ዳ ነጸገ ዱ በናደማ፥ ከማምበፀካሽ፤ ኤተ ከመገሻ ገ ያ ነመዪዥሥ ገፉጫኸን፥ ከማምበፀካሸኼ ገ ያለማኼ። 11 "ኤከምሩቆ አኻ ከመፀ ገሙንፀ ዶጎ ዪሁዳ ከኸ ጥሳ ከኸ ደ ገፋሌያኳ፥ መሳንዘኻኼ ነመከላ ኣሤ ከምኮሊልቋ፥ ኤያብ ከመገሽላኳ? 12 ኖካ ና ከምትገሥ አመዪዥሥ ገፉጫ ካኻ ዳ ኤተ ከምዳ አመገሸሠማ ካኻ።" 13 ቤከል ነኤማንጀ ጸጋ ና መዣ ሜታ ከአ፥ "ኤተ መትገሠማ፥ እገሸከሥ ከዱዌበም ኤከመንዘ ኺለን ካራ መኮል ዳ ኤተ በፀከሽ አበበምላ ካይላ በሸካና።" 14 ቤከኮሎቆ ያሱስ ቤከከልኳ፥ "አም መዣ አለአ፥ ኦዴ በጦካ አራ ኤከምደራ ካኻ ከኤተ መኸሣ፥ ከኤተ መንዘ ል መኮል ዳ አለኻኳ?" 15 ከመተጸማኳ ቤከከል ከማም፥ "አዪርኸካ፥ ዜኸኽ ጸገኻ ነመሲያሣ ነኮዎማ፤ ኤከምጫ ጸጋ በበኽ ደ መጫኳ፥ አከኢከኼ ጸጋ ከደ መጫለማኼ።" 16 ነለአ ነን ቤገሸሥ ያሱስ መኮሣ ሜታ ከማም ቤከል፥ "ቤኢ መዣ ሜታ ኤተ ቤከኽ አቼለማ ኸ ጋትጋ በበኽ። 17 አኳ ቤሳንዘሥ ኒለማ ቤከል፥ 'አርጨካኼ ኮጎ ማሙንፀሮቆ ጋትጋለም፥ ኤያብ ከምጦራ?' 18 ቤከልኳ፥ 'ከምጦራ ኤለአ፤ ከምቼረሽ ኩለም፥ ከምደሮቆ ነለአ በቦቆማ፤ ከማሙንፀሮቆ ከጓ ጋትጋለም ከደ መሳለምኳ። 19 ከምከለራ ኪልቆምኳ፥ ኤተ 112
ከምትታ ካም ከግዣ በበኽ ባጨካ ደ መሳ ኤማንጀማ፤ ኣፉጫቆ፥ ሳ፥ ፋ፥ ኣገይልኳ።' 20 ቤከከል አረባኸን፥ 'አም ተሞ አለአ፥ ነመጎኳ ነለአ ከምቼያሥ ፉሣ ነጸገኡ፤ ዳ ኤተ ባገ ከሥ አም አለአ፥ ከዎዴ ከምደካን አ?' 21 ኤያሥ አለአ ከምዳ ኤተ ባሙንፀኮቆ ደ መጫ ኪልቆማ ነኔያ፥ ባንዢገካን ኖጎ ረባኳ።" 22 ነለአ ነቸቻ ቤከል ያሱስ ከደ መሁል ቾጎማ፥ "ካ ከመገሸርሥ ካኻ፥ መሳንዘኻኼ ከመኢያለኻ ከጸገኻ ነመከላ፥ ኣሤ ከምስላ ኣሤ ከምኢስልሣኳ። 23 ከፄ በንተርኮቆ አመኢያ ነደ መሳ፥ ጸገጸጋኳ ነኣ። 24 ዪርኻ ያቆራ አዋሸካኼ አጸካኼኳ፥ አጨካኼ ዳ ከኩኼ፤ ኣሥ ረባ በኸካ ደ መሳ ከማም። አኻኸን ነመት እል ግዚያ በኸጨካ በና በቦቆ። 25 አኢካናኽ ናኻ ጸጋ ሜተል ኤከምሳንዛናኳ፥ ኤተ ከምፈለሽ መተጸከሥ ግዣለማ ከኦካ ከሜታማ? 26 ካ ኤበኸበፀካ መፈለኸሽ ኣሥ ዱ ገናሠማ አለአ፥ ካሤ በኸከሳንዘን አኽ ከዳ ከጀንዳ? 27 ዪርኻ ኤያላሥ ኤበፈገካቆ ቦልጃ። አሌካኼ ነመደዳ፥ አጺንፀካኼኳ። ከመገሸርሥ ካኻ፥ ጥስ ሶሎሞን ኤተ ቤጭ በቦቆ ገሂንኳ፥ ኤኢሰሠንኼ ደጎን ኣ ኤነማም ሜታኼ። 28 አኻ ደ መገሚላ ከጀንደ እላ አለአ፥ ኤባንደጎነከሥ አረባ በከኢሰከሥ ግዚያ አል ኸ እኔያ፥ ኤተ ባገምካሥ ናሥ ኦካ አለአ ከምጥጦቆ ማንጃ ከማቱቅኳ፥ ከመንተሮቆኼ በቦቆ ከምኢሰከሠኼ አኻኳኽ? 29 ማፉንጨኸኮቆኼ ጸገኻ ነመከላ፥ ኣሤ ከምስላ ከምፍላኳ፤ መሳንዘኻኼ ከፄ አለኣኼ። 30 ከምዸብ አለአ ኮዎማ በከሻምበካ ጸጋ ደ በበፀካ መዳ አል ረባ፤ በገምካ በበኻ ኤበኻኣጎካ አኽ ዳ አለአ ኮዎማ። 31 አኻኳ ራቆኸሥ ከእልኻ ገፋሌ ረባ፥ ከምተጸካሥ ካኻ ዳ ኤተ ከማኣጎኻ ኮዎማኳ።" 32 "መጤኻኼ አኻ መሃለኽ ኢዳ አለአ፥ በሄከሸንዥገን አበበኻ አል ጎዛ ኤመኮለኻ ገፋሌያለማ። 33 እኮደኾቆ ደ መጫለኻ፥ ኸኸካ ከደ ዢጋ፤ እገ ኸሥ ዠገደ ለማና ኤተ ከምበፃ ማገፀ፥ ኣሙንፀኾቆ ነጎዛ ደ መጫ ኤተ ከምበፃ መከራ፥ ኖጎ ከምበፃ መዸበሥ አገልኳ፥ መሳ አመጨጫኳ። 34 ኖጎ በኢካ አደ መጫለኻ፥ እልኻኳ ናሥ ጓ።" 35 ቤከል ያሱስ፥ "ነኢሽ አሸ እልኻ ከመፉንጨማ፥ ነኢ ጅለኻኳ ከመጅቆማ። 36 ኮኸሥ ዋደ፥ ደ ቢዜከኽ መዊዩ ኤተማም፤ እማም ኖከ በኮለኬ ኤተማም ኒል ዴዋና፥ በኦቸከሥ አኩድደ መፃ፥ ቢከኮርከስ ፈላ። 37 ኒያገይል ዋደ፥ ኖከ ከምዌ ኤተማም ከምዸቤቆ እማም ከኻምበራ። ኸገሻ ከመገሸርሥ ካኻ፥ ኤተማም ከመገሥ ኣለማ፥ ከምጦዋ እማም ኖጎ መኢሻ፥ ከምኢቾጎ ከምኻ ደ መሳ ከማም። 38 ኤከምዌን ኒል መጎኳ ነመእሰ ጺ ሜታኳ፥ ኒያገይል ደ ከምዸቤቆ አ ከኻምበራ። 39 ገመኻ አለአ፤ በማገሚል ኤተ መፃ አንጅ ከምዌ አገልኳ፥ በምጦኼ ኤበምኮር ል ገልኳ መፃለማኼ። 40 እገ ኸሥ አኽኳ ዜኸኽ፥ ከፄ ከምዌ ዱ በናደማ ነአንጅ ኤተ ከምበፀኻን አኽ መሳንዘኸሥ።" 41 ቤከል ጴጥሮስኳ፥ "ኤታ፥ ኣገሸከሥ 113
አም መኮሣ አለአ ካሥ አይላኽ፥ በላ ከኮዎ ጸጋ?" 42 ቤኮሎቆ ቤከል ኤታ ያሱስኳ፥ "ዎዴ መገሚል ኤተ መዪር መፃ መገመኸማኳ፥ ኤተ በጦከሠን አኤተማ ኒልቆ ዋደለማ፥ ኤከምኸካን አ ደ መሳ ከማም ነአንጅ ማ? 43 ናገይል ዎደ አ፥ ኖከ ከምዌ ኤተማ ከምገመሥ ነመጦማ ኤያሥ በከገሸከሥ ከአ። 44 ኸገሻ ከመገሰርሥ ካኻ፥ ከምጦዋ ኤተማ ዎደ አ ከኤተ መዜኽ ደ መጫለማ ኮዎማ። 45 ኤከምከላ ዎደ አኸን ኒለማ፥ 'ከምፀዬቆ ኤተም፥' ኤከምኦቻ ዋደ ኤያለማ ጋጉንዛ ከጋፋ፥ ከማጦሽ ኪልቆማኳ መፈማ፥ መሰማ መደኻኳ፥ 46 ከምዌ አኤተማኳ ኖካ ኤተ ከምበፃን ዎደ አ መሳንዘሥ፥ ነአንጅ ኤተ በኤምኪል አኳ፥ ከምርካ በቦቆ መኸሣ፤ ኖከ መርሸማኳ ከምተጻ አ ከጸገ ደ መኤሚላ። 47 "ዎደ ኤተ በገምካ ዳ ኤተ በኣጎካ ኤተማ ነጸገማ፥ ኤተ ከምበፃ መገሥ፥ መዳ ኤያሥ ቢያኣጎካ ነጸገማኳ፥ ከምኦቹዋ በቦቆ። 48 በላ መገማን ዳ ኤተ በኣጎካ ኤተማ ነጸገማ፥ ኤተ ከምሸ ሥ ዳ ኤተ ከምሩካ በና ካ፥ ከምኦቹዋ ዱፀን። ነኤተ ቢከኸካ በበኽ፥ ከምለቁከሥ ከበበኽ ዳ፤ ነኤተ ቢከኸካ ነለአ በቦቆ፥ ከምለቁከሥ ከበቦቆኳ።" 49 "ዳ በርኮከሥ አር ከመሬቆ ማንጃ ከኤባ ካል እኔያ፥ በርሄከሽ ኤበመግሰካኸንዥገን ማንጃ አኳ። 50 ከምዳ ማጩጻቋ ካራ ከማጩጾቆ ማኣንሠሣ፥ ከምሳንዘርጎ ካሥ አል ኦከ ከምትታቆ አኳ። 51 አኽኦከሥ በርዎኬ ከኤባ ካል እኔያ ከመጦ መጺጓኽ? እምበአ፥ በርከዎኬሥ አር ከመሬቆ መንሰኸማ። 52 ከማኮዎቆ አጸጋ ማቁስ ነመፃ ነሜታ፤ ከምኮዎቆ አደ ኦካግ ደ እምበንድ፥ ደ እምበንድኳ ደ ኦካግ። 53 ከማኮዎቆ አደ መፃ ሜተም በበማ ከዱማ፥ ዱማኳ ከበበማ፥ ኤዬማ ከደጎናለማ፥ ደጎናኳ ከኤዬማ፥ እሸማ ከገፈ ዱማ፥ ዬፈ ዱዋኳ ከማኮዎቆ ከእሸማ።" 54 ያሱስ ቤከል ቤገሽ ከኤማንጀ ጸጋ ካ፥ "ኤበኸገምከሥ በኦቸኬጎ ኩንዱ ከንዶጎ እምፐ ኦካ፥ በኸከለካ ናሥ ኦካ ና 'ደማ ከምቻ፤' ኸገሻ ከምቻኳ። 55 ኖከ ባሸካ አዙባ ከንዶጎ ኤላ ጉንዛ በኸከለካ፥ 'ከማኦካጎ፤' ኤያሥ ኤያኳ በደካ። 56 አኻ ደ መሾጓ አለአ፥ በኸዪርካ ዳ አል እኔያ ካል ጎዛ በኻምባለከሥ ዳ ኤተ ከምዶጓ፤ ኤያበማ በኸከሃለሸን አኽ ማምባለሥ ዳ ኤተ ከምዶጎ ነግዣ ነለአ?" 57 "ካሤ በኸከበፀናኽ መኸኸሥ አኻ ኪልቆኻ ኣባ ኤበደካ መዪዥሠማ? 58 መኸኢ ነመዻ ነንዶዋ ኮጎ ኤተ መኸሣ፥ ኣገኻ ከጸጋ ኤተ በተምበኮቆ አም፤ ኤከምበፃ መዳ ኤለአ፥ ከምሮቆ አም ኮጎ ኤተ መኸሣ፤ ኤተ መኸሣኳ ከምኻ አም ከለጋዪዳ፥ ከምኩቆ ለጋዪዳኳ አም ከመፀ ማፉንጫ። 59 ከመገሸርሥ ካም፥ ካሥ አል ኦከ ከምራሽ በና ኤተ በኢካ ነጸገኡ ኮዎማ፥ ከምፓሠኼ ኒል መፀ ማፉንጫኼ።"
114
ወጌላ ሉቃስ 13 1 ኖካ ና ችዳ ሜታ ቢዌ ኮጎ ያሱስ ቢገሸሥ ከአ ፄ ደ ገሊላ ሜታ ሜታ፥ ደ ቤጦ ጵላጦስ ኤከምሹቆ እማም ኖከ ቢዽ ከምሹቆ ለማና ከደ መኻ ከረባ። ነለአ ነቸቻ ቤከንቻኽ መሃለማም ካል ለማና። 2 ቤኮሎቆ አያሱስኳ ቤከል፥ "ችዳ ደ ገሊላ አለአ፥ ዳ በከደካ አሾከ ማኣንሠሣ አለአ ነጸገማም፥ አኢካ ካኻ ኤዳ ቢድ በቦቆ ደ ገንሣ ነጸጋ አል ገሊላ ነኮዎማኽ? 3 እምበአ ከመገሸርሥ ካኻ፥ ኤከምበፀኻ ማንዱቀኸሥ፥ ኤያሥ አለአ ከምቴዬኻ አኽኳ ኮዎኻ። 4 ኤያሥ ኤያኳ፥ ኖከ ቤቼያሽ መዶቆ ግሻ ነሲሎዋም ከጸገ ጸጋ፥ ጸጋ ደ ቤሽ አሤር ኖቆማ ዬሰናኮ አ፥ አኢካ ካኻ ኤዳ ቢጦ መሸ ሠማ በቦቆ ነጸጋ አል ዬሩሳሌም ጃጀንዳ ኮዎማኽ? 5 እምበአ፥ ከመገሸርሥ ካኻ፥ ኤከምበፀኻ ማንዱቀኸሥ፥ ኤያሥ አለአ ከምቴዬኻ አኽኳ ኮዎኻ።" 6 ነለአ ነቸቻ ቤገሸሥ ያሱስ መኮሣ ከማም ቤከል፥ "ጸጋ ሜተም በ ጨካ ጅ ቦዋ ኒል ቼለማ፤ ኤበርካ ከማኣጎ ኸማ ነጸገማ፥ አዸበኬንኼ ሜተልኼ። 7 ቤከከል ከኤተ መዜ ቼ፥ 'በርዎኬ ግዣ ኦካግ ከማኣጎ ኸማ ነጅ ቦዋ ነለአ፥ አርጻገካንኼ ሜተልኼ፤ ሬሽ፥ ካሤ ከማምበኮለከሥ እኔያ?' 8 ኤተ መዜ ቼኸን ቤኮሎቆ ቤከል፥ 'ኤተም፥ በፀሽ ከግዣ ከለአ፥ ነኢሽ ካሥ አል ኦከ ከምሌረሽ፥ ከምጦራን ኣንዘ ሙሳ ነሸማ። 9 ኤከምረ ኸማ ካል ግዣ በገ ካ፤ ኤከምኮዎቆኸን፥ ከምራሸን አም።"' 10 ቤትገሥ ያሱስ ኖከ ሙሳ ነመፀ ገዴራ አል ዪሁዳ ነሜተም። 11 ቤኢ ነጓኳ እገፋ ሜታ፥ ኤተ ቤያፂ ቸቸ አገንሠ ሙሳ ግዣ አሤር ኖቆማ ሰናኮ። አኳ ከፄ ቤፂ አኮምቦ፥ ኤፈለሸኼ ማፀፃ ከጎዛኼ። 12 ያሱስኳ ኖከ ቤገመሥ አ፥ ቤኦ ኮጎማ ቤከከል፥ "አም እገፋ አለአ፥ ባብደከንዥገን ነመንሰማሉ።" 13 ነለአ ነቸቻ ቤጦሥ ኤለማ ነጸገማ፤ ናሥ ኦካ ና ቤያፀፅ እገፋ አ፥ ቤከኽ መገ ላ ከረባ። 14 ቤቱ ጥስ መፀ ገዴራኸን ከፄ በብደኮቆ ያሱስ ኖከ ሙሳ ቤከል ከጸጋኳ፥ "ኤተ ቢደካን ዳ፥ በኢካ ኦካ ማያ፤ ኖካ ና ዎኼ መብደኻ፥ ኖከ ሙሳኼ።" 15 ቤኮሎቆ ኤታ ያሱስኸን ቤከከል፥ "አኻ ደ መሾጓ፥ አኢካናኽ ናኻ ኤተ ከምበፃ መጨገስ ኖከ ሙሳ ሙሳለማ ከናኑዋለማ፥ መሮቆ ኮጎ ኣያ? 16 ካ እገፋ አለአ፥ ኤተ በደካ ነሾከ ኣብራሃም፥ ቤፉንጭ አገንሠ ሙሳ ግዣ አሤር ኖቆማ ዬሰናኮ፥ ከምደካኼያኽ አመብዳ ኖከ ሙሳ ነማፉንጫ ነለአ?" 17 ኖከ ቤገሸሥ አለአ፥ ቢዪፃቆ ደ ቤንስ አ ኮዎማ። በበኽ ጸጋኸን ቢያገይል ከገሸል ዳ ኤተ ቤድ አ። 18 ኖካ ና ቤሎቆሥ ያሱስ ቤከል፥ "ገፋሌ ረባ መኮሥ ኣሤ፥ ካሤኳ ከማንዘ ርከሣ? 19 አ ኤሾከ ኸ ዴያ፥ ኤተ ናሮቆ ጸጋ ናዋሽ ኒል ቼለማ፤ በፐካ አኳ በደካ ከጃ፥ በዎኬ አመት እል ግዚያ በደኮቆን ጮቆማ ኖቆ ኤለማ።" 20 እኽላኳ ቤሎቆሥ ያሱስ ቤከል፥ "ካሤ 115
ከማንዘ ርከሥ ገፋሌ ረባ? 21 አ ኤኣይ እጋ፥ ኤተ ናሮቆ አጋፋ ገንሻ መበር ገነ ኦካግ፥ ናከንቸኽ ናጸሸሥ ኮዎማ።" 22 ነለአ ነቸቻ መከኢ ያሱስ ነመዻ ከዬሩሳሌም፥ ቤተር ኒል ኤዬባ ከኤባ፥ ቤትገሣኳ። 23 ጸጋ ሜተምኳ ቤሎቆሥ አ ቤከከል፥ "ኤተም፥ ጸጋ ደ በከደካ ከምኩ፥ ከመኢያ ካል ግዢ ግዥ ዱፀናኽ?" ያሱስኸን ቤከከል ከማም፥ 24 "ኣጦኾቆ ኤፃገ ፃጋ ከምኩ ነማጥፂል ግሰማ፤ ከመገሸርሥ ካኻ፥ በኣጎካ ኤማንጀ ጸጋ መኩ ከንዶጎ አለአ፥ ከምፈሉሸኼኳ። 25 ኤከምፈርሥ ኤተ መፃ ከምሃንስ ግሰ መፃለማ፥ ከምሂኢኸቾጎ አኽኳ ነጃጻ ከምኦቸኸሥ አኩድዳ ከምከልኻ፥ 'ኤተም ኮርስ ካይላ።' ከምኮሎቆ አኸን ካኻ ከምከላ፥ 'አርገምካኼ አኻ፥ ነጓብ ኤበኸዎኬ አኽኳ።' 26 ኖካ ና ከምከልኸካ፥ 'በኮሰካ፥ በኮፈካ ኮዎኳ፥ ባትገኬሥ ነኤበምላኳ።' 27 አኸን ከምኮሎቆ ካኻ ከምከላኳ፥ 'አርገምካኼ አኻ፥ ነጓብ ኤበኸዎኬ አኽኳ፤ ፐኸሥ ነኸም አኻ ደ በኸደካ ገንሠ ዳ ኮዎኻ።' 28 ኖከ ከምገመኸሥ ኣብራሃም፥ እስያቅ፥ ያይቆብ ከደ መዪርጓ ኮዎማ ነገፋሌ ረባ፥ ከማምባለኸሥ ኤበኸኣምብካሽ አኽኳ ከጃጻ፥ ከምዳ አመእሳ ነጸገኻ ከማቀቀል ቆሳኳ። 29 ከምዌ በበኽ ጸጋ ነምፐ ኦካ ከመልም ኦካ፥ ነኤላ ረ ከኤላ ጉንዛኳ፤ ከምኢዩሽ ከመሰሳ ነገፋሌ ረባ። 30 ኖካ ና ደ በደካ እኽላ ደ እን ከምዱዋ ደ መሲቆማ፥ ደ ገሲቋኳ ከምዱዋ ደ እን።" 31 ናሥ ኦካ ና ቤዌ ነደ ፋርስ ጸጋ ሜተም ሜተም ኮጎ ያሱስ ቢከከል፥ "ከፄ በኣጎካ አሄሮድስ መሾቆ አም፥ ፐሥ ነገአ፥ ዻ ከኤባ ከጀንዳ።" 32 ቤከከል አኳ ከማም፥ "ዻ ከለኻ ኬያምብዣ ካ፥ ከመምፐሮቆ ጋገንሠ ሙሳ፥ ከመምብደሮቆ መንሰሣኳ ኖካ አለአ ከማቱቆኳ፥ ነኦኪል ኦካግኳ ከምትተሮቆ መደዳለም። 33 ነደንኳ፥ ኖካ ነለአ ከማቱቆ ከጅበኳ ከማተተርስ መንዻለም፤ ከፄ ከምደካ ከኤተ መዪርጓ አመሻ ናሥ ዬሩሳሌም፥ ከምደካኼ አመሻ ነኤባ ነጀንዳኼ።" 34 ቤከተጽ ያሱስ ቤከል፥ "አም ዬሩሳሌም፥ አም ዬሩሳሌም፥ ኤተ ባሸኮቆ ደ መዪርጓ፥ ባከኦቸካ ከግሻ ደ ቢትገኬ ኮገኡኳ፤ ኤያሥ በሃኮኮቆ አመታ ከጸ ጸማ ኢደማ፥ በራኣጎካ አርኳ ከኦኪል በበኽ ማሙንፆቆ ኢደኡ፤ አምኸን ኣሄከሸንኼ። 35 ገሶቆ፥ ከማቆምባ መፃለኻ፤ ከመገሸርሥ ካኻ፥ ካሥ አል ኦከ ከምከልኻ፥ 'ማሄሸማ ኤተ በዎኬ ከፄ ረባ፥' ከማኮለኺልኼ መገመሥ አራኼ።" ወጌላ ሉቃስ 14 1 ኖከ ሙሳ ሜታ፥ ኖከ ቤኩ ያሱስ ከመፀ ደ እምፈገ ዶጎ ፋርስ ሜታ ከምሶጓ፥ ቤዪርሽ አደ ቤኢ ነጓኳ አ። 2 ኖካ ና ጸጋ ኤተ ቤንቶኳሥ ጸገማ ቤኢቾጎ ነኸ ያሱስ። 3 ቤሎቆሥ ያሱስ ደ መትገሥ ማቶቋ አል ሙሴ ከደ ፋርስ ቤከል ከማም፥ "አኸካሣኽ መብዶቆ ጸጋ ኖከ ሙሳ በላ አኸካሠኼ?" 4 116
እማምኸን ቢጦ ፄ ትል። ያሱስኳ ቤዻቆሥ መዣ ኤተ በንተኮካሥ ጸገማ አ፥ ቤብዶቆ ቤጦ ቾጓ። 5 ቤተጽ ያሱስ ቤከል ከማም፥ "አኢካናኽ ናኻ ጸጋ ኤተ ከምፋታ አዱማ ከዎደ ሙሳለማ ኪል ሆዋ ኖከ ሙሳ፥ ኤተ ከምበፃ መቼሥ ናሥ ኦከ ሙሳ ፈላ?" 6 ኢፈለሸንኼ እማም ነለአ መኮሎቆ ዳ ሜተልኼ። 7 ኖከ ቤያምባለሥ ኤቢያጎዢል እማም ጎ መኢሽ ገሂን፥ ቤገሸሥ ያሱስ መኮሣ ከደ ቢኦኬ ከዴዋና። 8 ቤከከል፥ "ኤከምኦዋ አጸጋ ሜተል አም ኪል ዴዋና፥ መዻ ኢያሸኼ ኪልቀኡ ነቱገ ገሂንኼ። ፌት ከምዳ በኦኬ ጸጋ ኤተ በንተርኮቆ አም ከገሂን፤ 9 ነለአ ከምዌ ኤተ በኦኬ አኻ ከምበንደኻ ከምከላ ካም፥ 'ዠኪል ጎ መኢሻ አለአ ከጸጋ ከለአ፤' ኖካ ና ከምዣይል ጎ መኢሽ አ ከገዪፆቋ፥ ከምዻ ኢያሽ ነኮዎማ ከገቻ። 10 ኤከምኦዉዋ አም ኪል ዴዋና፥ ዻ ኢሽ ነቱጓ ኤተ በኢከኽ ነኮዎማ ከገቻ። ኖካ ና ከምዌ ጸጋ ኤተ በኦካ አም ከምከላ፥ 'መዠም፥ ዌ ኢሽ ነበቦቆ ቱጓ ነለአ።' ኖካ ና ከምሂንኣሥ ኖጎ ደ በኽኢከሽ ኮዎኻ ከምሶጓ። 11 ኤተ ከምራቆኽ ጸገማ ከምጻ ኮዎማ፥ ከምኮላቆ ከገቻ፤ ኤተ ከምጦኽ ጸገማ ከገቻ ኮዎማኳ፥ ከማፈራቆ ከምጻ።" 12 ቤከል ያሱስ ከመዣ ከኤተ ቤኦ አ ከመሰሳ፥ "ኖከ ከምዳኣ እገ እል ኦካ ካል ሸጋዥጋ፥ መኦዋኼ ጀንደኡ፥ ኢዴበኡ ከሾከኡ ኤያሥ ኤያ ተቃ ደ ማኸስ መፃሉ። ኤከምጦዋኣ ኤለአ፥ ከምኦዉዋ እማምኳ አም፥ ከምኮሉዌቆ በናሉ ካም። 13 ኖከ ከምኦዋኣ ጸጋ ከመሰሳ፥ ኦ ደ ዢጋ፥ ደ በሸካ ጸገማ ጎ ሜታ፥ ገሙ ከደ በፐሸካኻኳ። 14 ኤከምጦዋኣ ኤለአ፥ ከምዸባኣ መገ፥ ከፄ ቢያንዢገካ እማም ዳ ኤተ ከምኮሉዌቆ ካም፤ ከምኮሎቆ አረባ ካም ኖከ ከምፈርሥ አደ መዪዥሣ ነመሻ።" 15 ነደ ቤኢሽ ነጓ ከመሰሳ ሜተም፥ ኤቤገሶቆ አለአ ቤከል ከያሱስ፥ "ኒያገይል አደ በኢከሽ ነገፋሌ ረባ ከመሰሳ።" 16 ቤከል ያሱስኸን፥ "ጸጋ ሜታ በገከሥ በቦቆ ዴዋና፥ በኦካን ኤማንጀ ጸጋ። 17 ኖከ በትተካ አንጅ ዴዋናኳ፥ በትገካ ዎደለማ ኤከምዻ ከላ ከደ ቢኦኬያ፥ 'ዎኼ፥ በገካሠንዥገን ዳ ኮዎማ።' 18 ደ ቢኦኬያኸን ኮዎማም ቢከለካ፥ 'በፀሽ ካይላ፥ ኢልጨካኼ ኤከምጦዊላ መዌያኼ።' በከከለካ መዣ አል ገሲቋ፥ 'በርኮደኬ እኔያ፥ መዻ ዪርዼሥ በኢካ ካራ፤ በፀካረሽ፥ ከምፈለርሸኼ መዌያኼ።' 19 በከለካ ጀንዳኳ፥ 'በርኮደኬ ዋደ ሙሳ ማጨ ጺማ ማቁስ፥ ዻ ዪርዸሽ ኤከምጦዉዋ እማም ገሌያ፤ በፀካረሽ፥ ከምፈለርሸኼ መዌያኼ።' 20 በከለካ ጀንዳኳ፥ 'ካሥ እኽላ በርርኮቆ እገፋ፥ ከምፈለርሸኼ መዌያኼ።' 21 በዉካ አዎደኳ በገሸከሥ አለአ ኮዎማ ከኤተማ። በቱካ ኤተ መፃ አኳ በከለካ ከዎደ፥ 'ዻ ፈላ ኒል ኤንዶዋ ኖቆ ኤለ እንዶዋኳ ኪል ኤዬባ፥ ኩቆ ካሥ ገአ ደ ዢጋ፥ ደ በሸካ ጸገማ ጎ ሜታ፥ ደ በፐሸካኻ ከገሙኳ።' 22 በኮለኬ ዎደኳ በከለካ፥ 'ኤተም፥ በርትተኬቆንዥገን ኤያሥ ባገሸከሥ ካራ፤ እኽላኳ በኢካን አጎ መኢሻ።' 23 በከለካ ኤተ መፃ 117
ከዎደለማ፥ 'ኤከምዪጩቆን ነመፃለም፥ ፐሥ ከንዶዋ ከሰ ኸላ፥ ዻ ተርቄሥ ኤከምኩን።' 24 ከመገሸርሥ ካኻ፥ ነደ ቢኦኬ ነገሲቋ ኤተ ከምዻቆከሥ ደ መሳለም ከሰማ፥ አኢካንኼ ጸጋ ሜተልኼ።" 25 ሚከኢ ኤማንጀ ጸጋ ነመንዻ ከአ፥ ቤያገለኽ ያሱስ ኮጎማም ቤከከል፥ 26 "ጸጋ ኤተ ከምዌ ኮጎም፥ ኤተ ከምሄሽ ነአራ በበማ ከኤዬማ፥ እገፋለማ ከኢዳለማ፥ ኢዴበማ ጋጉንዛ ከኢደ ዳጎና ኤያሥ ኤያ መኢያ አል እልቆማኳ፥ ከምፈለሸኼ መዳ ከኤተ መሁል ቾጎምኼ። 27 ኤተ ከምበፃ መጹሬ ጋገድ ጃለማ መሁለኬ ቾጎ አራ፥ ከምፈለሸኼ መዳ ከኤተ መሁል ቾጎምኼ። 28 "ናኻ ከምኢያን ጸጋ ሜታ ኤተ በኣጎካ መዶቆ መፀ ግሻ። ከምሲቆኼያኽ መኢሻ ከመንዘ ኽ ለማና ኤበጨካ ኤተ ከምትተኮቆ መዶቆ መፃ አ? 29 ኤከምበፃ መጦዋ ኤለአ፥ ኤከማጦሽ ሸማ ከማሃለሸን መትቶቆማ፥ ከመከለሥ አደ በገምከሥ አለአ ኮዎማ። 30 ከምከሉዋ፥ 'ዪርኻኽ መዣ አለአ ባጦከሽ መዶቆማ፥ በሃለከሽ መትቶቆማኳ።' 31 "ኤያሥ ኤያ ከምኢያ ጥስ ኤባ ሜታ ኤተ በኣጎካ ማቲያ ከጥስ ኤባ ጀንዳ። ከምሲቆኼያኽ መኢሻ ከማገሸሣ ከደ እምፈጋ፥ ኤከምፈሉከሽ ማቲያ ከለጋዪዳ ግቸማ አሤር እል ማቁስ እል አሤር (10000) ከኤተ ከምዌ ከጸገማም ከለጋዪዳ ኤተ በሙቸኮቆ ነማም ኤላ እምበንዳ? 32 ኤከምኢያ ከምፈለሸኼ መቲማኸን፥ መከኢዬ አጥሳ አ ጸት፥ ከምትገካ ደ እምፈጋ ከመሎቆሥ ኤከማገዋ። 33 "ኤያሥ አለአ ናኻ ኤተ ከምበፃ መበፀሽ ደ መጫለማ ኮዎማ፥ ከምፈለሸኼ መዳ ከኤተ መሁል ቾጎምኼ።" 34 ቤተጽ ያሱስ ቤከል፥ "ሰ ገሸለማ፤ ኤከምበፃ መሜናኸን ካሤ ከሜኑከሣ? 35 ከምኣምብሽ ከጃጻ፥ ከፄ ባንዢገካ በና ኤከምገሥ እኔያ፥ በምተጸሥ ኣንዘ ሙሳኳ። ነገሶቆ ኤተ በጨካ ፄያ።" ወጌላ ሉቃስ 15 1 ኖካ ነሜተም ደ ፈቃ ኮዎማ ከደ ገንሣ ቢሙንፆቆ ኮጎ ያሱስ ከመገሶቆ እገሻለማ። 2 ደ ፋርስ ከደ መትገሥ ማቶቋ አል ሙሴኸን ቢያገሾቆ አ ቢከል፥ "መዣ አለአ በሄከሽ ደ ገንሣ፥ በሰኮጎ ከማምኳ።" 3 ነለአ ቤገሸሥ ያሱስ መኮሣ አለአ ከማም ቤከልኳ፥ 4 "ናኻ ጸጋ ሜተም ኤከምጫ ጃጃ ግቸማ ማቁስ፥ ኤከምቴያን ሜተም፥ ኣሤ ከምዳ በኢካ ካኻ? ከምበፀሽ ጃጃ ግቸማ እንዝኽ ከአሤር ኖቆማ ሰናኮ (99) ነቆስ እጓ፥ ከምዻኼያኽ ከማኣጎ ኤተ በቴካ ካሥ አል ኦከ ከምጻጌያ? 5 ኖከ ከምጻጌኳ፥ ከማገይል ከምጹሬ ኖቆ ኤለማኳ። 6 ኖከ ከምዳዬሽ ከመፃለማኳ፥ ከምኦዋ ጀንደማ ከደ ማኸስ መፃለማ ከምከለካኳ፥ 'ኣገ ኻይል ከአራ፥ በርጻገኬ ጃጃለም ኤተ በቴካ።' 7 ከመገሸርሥ ካኻ፥ ኤያሥ አለአ ነደ መዪዥሣ ግቸማ እንዝኽ ከአሤር ኖቆማ ሰናኮ (99) ደ በበፀካ መደካ ማኣጎማ ኤከማንዱቁሥ፥ ከምዳ አበቦቆ ማገ ጓ 118
ነጎዛ ከፄ ማንዱቀሥ ኤተ ገንሣ ሜታ።" 8 ቤከተጽ ያሱስ ቤከል፥ "እገፋ ሜተም ኤከምጫ ኸ ለማና አሤር፥ ኤከምቴያን ሜተም፥ ኣሤ ከምዳ በኢካ ካኻ? ከምጅቆ ጅ፥ ከምከንቲል መፃለማ፥ ከምሻምባኼያኽ ነማኣጎማ ካሥ አል ኦከ ከመጻጋ? 9 ኖከ ከምጻጌኳ፥ ከምኦዋ ጀንደማ ከደ ማኸስ መፃለማ ከምከለካ፥ 'ኣገ ኻይል ከአራ፥ በርጻገካ ኸ ለማና ኤተ ናቴንዥገን አራ።' 10 ከመገሸርሥ ካኻ፥ ኤያሥ አለአ ኤከማንዱቀሥ ኤተ ገንሣ ሜተል፥ ከምዳ ማገ ጓ ኖጎ ሰ ገትገ ረባ።" 11 ቤከተጽ ያሱስኳ ቤከል፥ "ጸጋ ሜታ ቤጭ ኢዳ እምበንድ። 12 ቤከከል ዱ ገሲጻ ከበበማ፥ 'ባብ፥ እንዘ ካሪል ነደ መጫሉ ጓለም።' በበማኳ ቤከንዘ ደ መጫለማ ኮዎማ ከማም። 13 በላ መፀቆን ኦኪል በበኽ፥ ዱዋ ገሲጻ አ ቤሙንፆቆ ጓለማ ኮዎማ፥ ቤዽ ከመሃት ኤባ፤ ነጓኳ ከምበፅ መዜኽ ጸገማ ቤዝልኽ ደ መጫለማ ኮዎማ። 14 ኖከ ቤከሮቆ ለማናለማ ኮዎማ ነን፥ ቤኩ አመዥግ ኤዴበና ነኤባ ና፥ ቤያጦሽ ማፉንጫቋኳ። 15 ካ ቤዽ ቤከኽ ጸገማ ከጸጋ ካል ኤባ ካ ከሜታ፤ ቤትግ መዣ አኳ፥ ኤከምሸላ ኤሉጓ ነጅ ጋትጋለማ። 16 ከፄ ቤሺል ኤዴበና በቦቆ፥ ቤአጀብ ኤከምሳ ከመኖቆ ቤ ጋጎ ኤተ በሰካ ኤሉጓ፤ ነደንኳ፥ ኤኢንኼ ኤተ ቤከኻኼ። 17 "ቤሳንዘሥ ዱዋኳ መሸ ሠማለማ ቤከል፥ 'በኢካ በበኽ ጸጋ፥ ደ በደካ መደዳ ከባብ ኖካ ኖካ፥ ቢሰካ እጋ ካሥ ቢነኮቋ ባኤካሽ ነሰማምኳ። አራኸን ባርሸኮቆ ኤዴበና ነገአ። 18 ፈርዸሥ፥ ዸራ ኮጎ ባብ፥ ዻ ከለርካኳ፥ "ባብ በርሸከሠንዥገን ከረባ ካምኳ፥ 19 ነለአ ከገት ከምዳኼ መከሉዋ ካራ ዱኡኼ፤ ጦ አራ ኤያል ደ መደዳሉ ጸጋ ሜተም።"' 20 ካ ቤፈርሥ ቤዽ ኮጎ በበማ። መከኢ አ ጸት፥ ቤገመሥ አበበማ ቤከሌአይል ቤዱጎ ኮጎማ፥ ቤገት ነጸገ ዱማ ቤንፅማ። 21 "ቤከከል አዱማኸን፥ 'ባብ፥ በርሸከሠንዥገን ከረባ ካምኳ፥ ነለአ ከገት ከምዳኼ መከሉዋ ካራ ዱኡኼ።' 22 በበማኸን ቤኦ ዋደለማ ቤከከልኳ፥ 'ፈላ፥ ርኼቆ ደጎን ኣ ኢሰኸከሥ፤ ኢሰኸኬል ከኣያ፥ ኢሰኸከቾጎ ከቻፓኳ። 23 ርኼቆ ዱ ዎደ ሙሳ ማሳጎማ፥ ሸኾቆ፤ ሶኳ፥ ኣገ ኳይልኳ። 24 ከፄ በሸካ ዱዋለም፥ በኮለኬ በኢካና፤ በቴካ፥ በኮጻገካኳ።' ቢካገይል ኮዎማምኳ። 25 "ገትሰ ዱማኸን ቤኢዬ ኒል ገሌያ፤ ኖከ ቤዊዩ ቤያርቼቆ ከመፃኳ፥ ቤገሶቆ ጌኣ ከምጸ። 26 ቤኦ ነዋደ ሜተል፥ ቤሎቆሥ ኤበኢከን ኣሤኳ። 27 ቤከኮሎቆ ዎደኳ ቤከል፥ 'በኮለኬ አዱዌበኡ በዉኪዋ፤ ከለኣኳ ከፄ በ ጻገካ አበበኡ አ ከኻምብድ ጸገማ፥ በከሸኮቆ ማሳጎ ዱ ዎደ ሙሳ።' 28 ቤም አገትሰ ዱማኳ ቤኮዎቆ መኩ ከመፃ፤ ቤፐሥ በበማኸን ከጃጻ፥ ቤሻ ኽ ቤሎቆሥ ኤከምኩን ከመፃ። 29 አኸን ቤከኮሎቆ ከበበማ ቤከከል፥ 'ገሶቆ፥ ከግዣ በበኽ በርኢካ ነመደዳ ካም ኤያል ዎደ፥ አርፀጅኪልሰንኼ አም ሜተልኼ፤ ኤከማገርካይል ከመመዠም፥ ኣኸኬንኼ ዱ ዎደ ሜኣ ሜተል 119
ካራኼ። 30 ዱኡ አለኣኸን ኤተ በከርኬቆ ደ መጫሉ ከጋፈ ጎሲያ ኤበዉኪዋኳ፥ ባከሸኮቆ ማሳጎ ዱ ዎደ ሙሳ።' 31 ቤከከል አበበማኳ፥ 'አም ዱዋለም መዱጎክ ባኢካ ኖጎም፥ ዳ ኤተ በርጨካ ኮዎማኳ፥ አሉ። 32 እኽላኸን መዶኳ ዴዋና ማገ ኳይል ከምዳ ካኳ፤ ዱዌበኡ አለአ ኤተ በሸካ ከፄ በኮለኬ በኢካና፥ በቴካ፥ በኮጻገካኳ።"' ወጌላ ሉቃስ 16 1 ቤከል ያሱስ ከደ መሁል ቾጎማ፥ "ጸጋ ተቃ ሜታ ቤጭ ጅኤለ ኤተ መደዳ፥ ኤተ ቢተምቦቆ ከፄ ቤዝልኽ ደ መጫ አል ኤተማ። 2 ቤኦ ኤተማኳ አ ቤከከል፥ 'ኣሤ መዳሉ ኤተ በርገሰኮቆ አለአ? መቆታ ኤተ ባከደካ መደዳ አለአ፥ አል ኤተ በከፐከሣ፥ አል ኤተ በከኮለኬያኳ፥ ቆቴ ኸካሬ። ነለአ ከገት ከምፈላሸኼ መዳ ከጅኤለ መደዳለምኼ።' 3 ቤሳንዝ አጅኤለ መደዳ አኳ ኒለማ ቤከል ኪልቆማ፥ 'ኤያብ ከምደራ? ኤተም ከምትሽሥ አራ ነመደዳለም። ከምፈለርሸኼ ገሌያኼ፥ ከምዪፀራቆ ከመቆነማኳ። 4 ኖከ ከምፐርሥ ነመደዳለም ነለአ፥ ኤከምሮቆ አጸጋ አራ ከመፃለማም፥ በርገምካ ዳ ኤተ ከምደራ።' 5 ካ ቤኦ ጸጋ ኮዎማ ደ በጨካ አኤተማ በና ነጸገማም ሜታ ሜታማለማም፤ ቤሎቆሥ አል ገሲቋ ቤከከል፥ 'እንዘሥ በና ኤተ በጨካ አኤተም ነጸገኡኳ?' 6 ቤኮሎቆ አመዣ አኳ ቤከል፥ 'ኣይ ግዞቋ እንሤያ ግቸማ ማቁስ።' ቤከል ጅኤለ መደዳ አኳ፥ 'ሮቆ መቆት በናሉ፥ ኢሽ ፈላ፥ ቆተን ግቸማ እምበንድ ኖቆማ አሤር።' 7 ነለአ ነቸቻ ቤሎቆሥ ጸጋ ጀንዳ፥ 'አምኳ፥ እንዘሥ በና ኤተ በኢካ ነጸገኡዋ?' ቤከል አኳ፥ 'ጋትጋ ኣምበባ ግቸማ ማቁስ።' ቤከል ጅኤለ መደዳ አኳ፥ 'ሮቆ መቆት በናሉ፥ ቆተን ኣምበባ ግቸማ እንዝኽ።"' 8 በመከሽ ኤታ ጅኤለ መደዳ አ ኤተ ባንዢገካ መገሚለማ፥ ከፄ በጦካ ከመንዥግ እልኻ። ዳ ኤተ በትገከሥ አለኣኳ፥ ነኢዳ አል መዪዦጓ ቢገምካ ኢዳ አል ኤበ እኔያ፥ ኤቢከኢካ ከመንዥግ እልኻ ናሥ እልኸማም። 9 "አራ ከመገሸርሥ ካኻ፥ ደኸካ መዣ ከለማና ካል ኤበ እኔያ ከለአ፤ ኤከምጦኻ ኤለአ፥ ኖከ ከምከራ ለማናለኻ፥ ከምሄዉሽ አኻ ነመፃ አል ግዢ ግዥኳ። 10 ጸጋ ኤተ ቢገምኪል ነዱ ገናሥ ዳ፥ ከምገሙዊል ነበቦቆ ዳኳ፤ ኤተ ቢኤምኪል ነዱ ገናሠማኸን፥ ከምገሙዊልኼ ነበቦቆ ዳኼ። 11 ኤከምበፀኻ መደኻ መገሚለማ ነለማና አል ኤበ እኔያ፥ አኢካንኼ ኤተ ከምገሚል አኻ ከምኻን ኸገሸ ሰ ማገ ል ረባ ካኻኼ። 12 ኤከምበፀኻ መደኻ መገሚለማ ነደ መጫ ናል ጀንደ ጸጋ፥ አኢካንኼ ኤተ ከምኻ ዳ ኤተ ከምዳ ካለኻ። 13 ከምፈለሸኼ ዎደ ሜታ መደዳ ከኤታ ከምበንደኼ፥ ሜታ ከማቸከካኽ፥ ጀንዳ ከምሄሽ፥ ጀንዳ ከምሂንሥ፥ ከምሥ ጀንዳኳ፤ ጸጋ ኤተ በደካ ከዎደ ለማና፥ ከምፈለሸኼ መደዳ ከረባኼ።" 14 ደ ፋርስ ደ መሄሽ 120
ለማና፥ ቢገሶቆ ዳ ኤተ ቤገሸሥ ያሱስ ኮዎማ ቢያሲሣ። 15 አኸን ቤከከል ከማም፥ "አኻ በኻኣጎካ ኤመከላ አጸጋ ካኻ መዪዥሠማ፤ ረባኸን በገምካ እልኻ። ኤተ በሂንካሥ ኖጎ ጸጋ፥ ኖጎ ረባኸን ገንሠማ።" 16 ቤከተጽ ያሱስ ቤከል፥ "ማቶቋ አል ሙሴ ከደ መዪርጓ ቤኢ ነመደዳ ካሥ ግዠ ዮሃንስ ኤተ መጩጾቆማ። ካል ኦካ ና ባቲካስ ሰ ማገ ል ገፋሌ ረባ፥ ባጽጨከሥ ጸጋ ኮዎማኳ ከምኩና። 17 ነመቴ ኸ ሎርገ ማቶቋ ሜታ፥ ከምፐፐላ አመተር እኔያ ከጎዛ። 18 "ኤተ ከማጨጉዋ ከገፋለማ ከምሮቆ ጀንዳ ኮዎማ ኤተ ጎርታ፥ ኤያሥ ኤያ ኤተ ጎርታ ጸጋ ኤተ ከምሮቆ እገፋ ኤተ ቢያጨገካ ከጉንዘማኳ።" 19 ቤከተጽ ያሱስ ቤከል፥ "ቤኢ መዣ ተቃ ሜታ፤ አኳ ቤኢሰሥ መዌኽ ኣ ኤተ መዥግ በና ከደጎን ኣ ኤተ በገ  እልኽ ጸጋ፥ መዱጎክ ቤካገጎ ቤታጓኳ። 20 ዢጋ ሜተም ኤተ ቤንር ብሳ ጸገማ፥ ኤተ ቢኦ ፄማ ኣልኣዛር፥ ቤዥገሥ ነሰ ኸለ መፃለማ፤ 21 ቤአጀብ ኤከምሸኽ ኤዴበና ኒለማ አገፐፐሸ እጋ ኤተ ቤሃ ቅ ነሸ ለገደ ተቃ ና። ቤዾዌ ቆዋኳ፥ ቤንጠረኽ ብሰ ጸገማ። 22 ኖካ ነሜታ ቤሽ ኤተ ዢጋ አ፥ ቤሮቆ አሰ ገትገ ረባኳ ከትገን ኣብራሃም፤ ኤያሥ ኤያ ቤሽ ተቃ አኳ፥ ቢሃንዦቋ። 23 መከኢ ነማፉንጫቋ ነማንጃ አል ግዢ ግዥ፥ ቤዪርጎ ቤገመሥ ኣብራሃም ጎ ጸት፥ ኣልኣዛርኳ ነትገነማ። 24 ናሥ ኦካ ና ቤሉግ ቤከል፥ 'ባብ ኣብራሃም፥ ሌአይል ካራ፤ ትገካሬ ኣልኣዛር፥ ኤከምጦዌ ቆሥሥ ኤለማ ነኣያ ከምጽከሥ ጠጠምኳ፤ አራ በርኢካ ነማፉንጫቋ ኒል ማንጃ።' 25 ቤከል ኣብራሃምኸን፥ 'ዱዋለም፥ ሳንዘሥ አም ኤባዸበኬ ገሸል ዳ ነመኢያሉ፥ ኣልኣዛርኸን በዸበኬ ገንሠማ፤ እኽላ ኖከ ባገ ካጎ ካ ነገአ፥ ከማፉንጫቆ አምኳ። 26 ከመተጸማኳ፥ በኢካ አመሃቲል ብቃ ኖጎምላ ከአኻ፤ ካ ደ በኣጎካ መተራ ኖጎምላ ኮጎኻ፥ ኖጎኻኳ ኮጎምላ፥ ከምፈሉሸኼ ማንደራ ሜተልኼ።' 27 "ቤኮሎቆ አኳ ቤከል፥ 'ካ ባብ ከምሎቆርሥ አም፥ ኤከምትጋኣ ኣልኣዛር ከመፀ ባብ፥ 28 ከፄ በርጨኬ ኢዴባ ማቁስ፤ ኤከምበፁዋ መዎዉዌ እማምኳ ኮጎ ማፉንጫቋ ከለአ፥ ነዽ ነጻንዴቆ እማም።' 29 ኣብራሃምኸን ቤኮሎቆ ቤከል፥ 'እማም ቢጨካ እምሙሴ ከደ መዪርጓ፤ ኒገሲልስ እማም።' 30 ቤከል መዣ ተቃኸን፥ 'እምበአ፥ ባብ ኣብራሃም፥ ከምትታኼ ኣሥ አለአ ከማምኼ፤ ኤከምፈሬሥ ነደ በሸካ ጸጋ ሜታ ከምዻ ኮጎማም፥ ከማንደቁሥ ከምኮሉዌ።' 31 ቤከከል ኣብራሃምኸን ከአ፥ 'ኤከምበፁዋ መገሱዊልስ እምሙሴ ከደ መዪርጓ፥ ኤከምፈሬሠን ነደ በሸካ ጸጋ ሜታኳ፥ ከምገሙዊለንኼ እገሻለማኼ።"' ወጌላ ሉቃስ 17 1 ቤከል ያሱስኳ ከደ መሁል ቾጎማ፥ "ከምሸኼ ዳ ኤተ ከምሥቆ ጸጋ 121
ነመገሚላኼ፤ እንዳዌ ከጸጋ ኤተ ከምዌ አመሥ ከንዶጎማ። 2 ከኤተ ከምሥቆ ኢደ ገናሥ ኢዳ ነመገሚላ ናለማም ነለአ፥ በከምገሸል ኤቢምፉንጭ ግሸ ገንሻ ነጺማ፥ ቢከምኣምብሽ ኪል ትል ኣያ።" 3 "አኻ ዜኸኽ እልቆኻ! ኤከምሸ ሥ ዱዌበኡ ካም እገሸካ ዝንዜን፤ ኤከምኮሌ ነመሸ ሠማለማኳ፥ በፀከሽ። 4 ኤከምሸ ሥ ካም ኖካ ነሜታ እል ሥሠ በንድ፥ ኤከምኮሌኽ ኮገኡ እል ሥሠ በንድ ከምከላኳ፥ 'በራንዱቀሣ፥ በፀካረሽ'፥ በፀከሽ አምኳ።" 5 ቢከከል አሰ ገትጋ ከኤታ ያሱስ፥ "ፈገካዪልቆ መገሚላለምላ።" 6 ቤከኮሎቆ አኤታ ያሱስኳ ቤከል ከማም፥ "በኸመጭ መገሚላ ኤዱኸ ራፋ፥ በኸመከል ከዴያ ከለአ፥ 'ቼያሽ፥ ኳሽ ኒል ትል ኣያ፥' በምገሰኮቆ አኳ ካኻ።" 7 "ናኻ ኤተ በጨካ ዎደ፥ ኤተ በኢካ ነገሌያ ፌትኳ ነመሸል ለማና፥ ኖከ ከምዊዩ ዎደ አኳ ኒል ቼ፥ አኢካናኽ ኤተ ከምከለካ ከአ፥ 'ዌ ፈላ፥ ኢሽ ሳ?' 8 ከምከለካኼያኽ፥ 'እገሥ ዳ ኤተ ከምሰራ፥ እገሥ ኣሉ፥ ርካሬቆ ደ መሳ? ኤከምሰራ አር ከምፈራ ነንኳ፥ ከምሳኣ ከምፋኣ አምኳ።' 9 ከፄ በደካ ዎደለማ ዳ ኤተ በከገሸከሣ፥ ከምኸካ መገ ላኽ? 10 ኤያሥ ኤያ አኻኳ፥ ኤከምትተኾቆ ዳ ኤተ በገሸከሥ ካኻ ኮዎማ ነቸቻ፥ ከለኻ፥ 'አይላ ደ መደዳ ደ መኹካ መገ ላኼ። ቢልደካ ኣሥ መደዳ ኤተ በኢካ አመደማ ካይላ።"' 11 ያሱስ መከኢ ነንዶዋ ከዬሩሳሌም፥ ቤተር ነሰማሪያ ነገሊላኳ። 12 ኖከ ቤኩ ኪል ኤባ ከሜተምኳ፥ ቢኽ ከደ ቤምጸለቀሥ አገንሠ መዹማ አሤር፤ እማምኳ ቢኢቾጎ ጸት፥ 13 ቢሉግ ቢከከል፥ "ያሱስ፥ ኤተ መትገሠማ፥ ሌአይል ካይላ።" 14 ያሱስኸን ቤዪር እማም ቤከከል፥ "ዻ፥ ትገኸሥ ጸገኻ ከምጥስ መፀ ገዴራ።" ሚከኢ ነመንዻኳ፥ ቢዪዣሥ ነገንሠ መዹማለማም። 15 ነማም ጸጋ ሜተም፥ ኖከ ቤገመሥ ኤበብደካ፥ ቤኮል ኮጎ ያሱስ፥ ቤከኽ መገ ላ ከረባ ከበቦቆ ሳ። 16 ቤፋት አኳ ከታሰማ ነቾጎ ያሱስ ቤከኽ መገ ላ፤ አኳ ደ ሰማሪያ። 17 ቤኮሎቆ ያሱስ ቤከል፥ "ደ ቢዪዥካሣ ጸጋ አሤር፤ አባማ ሰናኮኳ? 18 ኤተ በኮለኬ ከመኸ መገ ላ ከረባ፥ ኣሥ ጸጋ ጀንደ ጉንዛ አለኣኽ?" 19 ቤከል ያሱስ ከመዣ ካኳ፥ "ፈርሥ ዻ፥ በብደኮቆንዥገን አመገሚላሉ አም።" 20 ቢሎቆሥ ደ ፋርስ ያሱስ ከማሥ ኤከምዌ ገፋሌ ረባ። ቤኮሎቆ አኳ ቤከከል ከማም፥ "መዌ ገፋሌ ረባ ከማገማሠኼ ከኻኼ። 21 ከምከሉዋኼ፥ 'ዪር ነገአ፥ ነገት፤' አለአ፥ ገፋሌ ረባ በኢካ ኖጎኻ።" 22 ቤከተጽ አያሱስ ቤከከል ከደ መሁል ቾጓኳ፥ "ከምዌ አንጅ ማ ኤተ ከማኣጎኻን አኽ መገመሥ ኖከ ዱ በናደማ ኦካ ሜተም፥ ከምገመኸሠኼ ሜተልኼ። 23 ኤከምከሉዋ ካኻ፥ 'ዪር ነገት፥ ነገኣኳ፥' መዻ ዪርኻኼኳ! 24 ኤያሥ ባንደከኽ አሆ መደማ ሰ ሜተል ነጎዛ ኖጎ ሜታ ካሥ ጎ ጀንዳ በዪዥኮጎኳ፥ ኤያሥ ኤያ ከማገማሥ ዱ በናደማኳ ኖካለማ። 25 ነደንኳ፥ ከምደካ ዱ በናደማ ኤከምሲቆ 122
መሮቆ ማኣንሠሣ በበኽ፥ ኤከመከሉሥ ነማፖቋ ነለአ። 26 "ኤያሥ ቤድ ነግዠ ኖህ፥ ኤያሥ ኤያ ከምዳ ኖከ ዱ በናደማኳ። 27 ካሥ አል ኦከ ቤኩ አኖህ ኪል ለማዲያ፥ ቤዌ ኣይ መቴያ ቤቴኽ ኮዎማምኳ፥ ቤሰስ ጸጋኳ፥ ቢፍ፥ ቢሮቆ ቢያንጂቆኳ። 28 ነግዠ ሎጥኳ ኤያሥ ኤያ ቤዳ፤ ቤሰስ ጸጋኳ፥ ቢፍ፥ ቢኮድ ቢኮዶቆ፥ ቢንጭ መፐኽ ዳ ቢዶቆ መፃኳ። 29 ኖከ ቤፐሥ ሎጥ ነሶዶምኸን፥ ቤሃ ቄ ማንጃ ከኸ ማንጃ ነጎዛ ቤቴቆ ኮዎማም። 30 ኖከ ከማትጋሥ ዱ በናደማኳ፥ ኤያሥ ኤያ ከምዳ። 31 "ኖካ ና ጸጋ ኤተ ከምኢያ ነጃጻ፥ ከምኢያ ዳ አለማ ነመፃኳ፥ መኩዳኼ ከመሮቆ ዳ አለማ ነመፃኼ። ኤተ ከምኢያ ኒል ቼኳ፥ ማገልኸኼ ከንማኼ። 32 ሳንዘኸሥ ዬፈ ሎጥ። 33 ጸጋ ኤተ ከምኢያሥ ከመኢያለማ፥ ከምቼያሥ መኢያለማ ነጸገማ፤ ጸጋ ኤተ ከምኻ ጺማኸን፥ ከምኢያ። 34 ከመገሸርሥ ካኻ፥ ነመጎኳ ና ከመዥጋ ጸጋ እምበንድ ነንተላ ነሜተም፤ ከማራቆ ሜተም፥ ከማምበፃሽ ጀንዳኳ። 35 ከምገንሹዋ አጋፋ እምበንድ ኖጎ ሜታ፤ ከማራቆ ሜተም፥ ከማምበፃሽ ጀንዳኳ። [ 36 ከምኢያ ጸጋ እምበንድ ኒል ቼ፤ ከማራቆ ሜተም፥ ከማምበፃሽ ጀንዳኳ።]" 37 ቢከከል ደ መሁል ቾጎማኳ "ኤታ፥ ነጓብ ከምዳ አለአ?" ቤከኮሎቆ ያሱስኳ ቤከል፥ "ኖጎ በኢካ አመሸ ኤለ እምጥሳ፥ ባካቆ ፆዋኳ።" ወጌላ ሉቃስ 18 1 ያሱስ ቤገሸሥ መኮሣ ሜታ ከደ መሁል ቾጎማ። ቤያኣጎ መከትገሠማ ከማም፥ ኤከምዳ መዱጎክ መዴራ ከማም በላ መሌኡዋን። 2 ቤከልኳ፥ "በኢካ ነኤዬባ ነሜተም ኤተ መኸሣ ኤተ በበፀካ መጤካ ከረባ፥ መዪፀካቆ ከጸጋኳ። 3 ቤኢሽ ነኤባ ናኳ ጋፈ ዢጋ ሜታ፤ አኳ ቤዌ ኮጎማ ቤከከል፥ 'ነተምባ ኤተ ቢልጨካ ከብታለም፥ ዪዥሥ ኸካሬሥ።' 4 አኸን ቤንድል ፄ ከኦኪል በበኽ። ነንኸን ቤሳንዘሥ ኒለማ ቤከል፥ 'ኤከምበፀራ መጤያ ከረባ፥ መዪፀርካቆ ከጸጋኳ፥ 5 ጋፈ ዢጋ አለኣኸን ከፄ በተርቀከሥ አራ፥ ከምዪዥርከሥ መኸሣ፤ ኤከምበፀራ መጦራ ኤለአ፥ ከሞኮሌ ከማቀቀነሥ አራ።"' 6 ቤከል ኤታ ያሱስኳ፥ "ኣጦኺል ፄ ከዳ ኤተ በከለካ ኤተ ማደሥ መኸሣ አለአ። 7 ረባ ከደ በሽለከሥ አ፥ ደ በሉገካ ኮጎማ ከገዴራ ኒል ኦካ ከመጎኳ፥ ከምኸከሠኼያኽ ከማማ፥ ከመተጸሠማኳ ከመንድል ፄያኽ? 8 ኸገሻ ከመገሸርሥ ካኻ፥ ከምኸሥ ከማም ፈላ፤ ነደንኳ፥ ኖከ ከምዌ ዱ በናደማኳ፥ ከምዸባኽ መገሚላ ነኤባ ናል እኔያ?" 9 ቤከገሸሥ ያሱስ መኮሣ አለአ ከጸጋ ሜታ ሜታ፥ ደ በዪርካ ጸገማ ከመዪዥሠማ፥ በሸኮጎ በ ከሠን ጃጀንዳኳ። 10 ቤከልኳ፥ "ቢዽ ጸጋ እምበንድ ከገዴራ ከመዪዥሥ መፀ ገዴራ። ነማምኳ ሜተም መዣ አል ፋርስ፥ ጀንዳኳ ኤተ ፈቃ። 11 ቤኢቾጎ አመዣ አል ፋርስ ቤዴር ኒለማ ቤከል፥ 123
'ረባ፥ በርኸካ መገ ላ ካም፥ ከፄ በርበፀካ መዳ ኤያል ጸጋ ጃጀንዳ፥ ደ ማጎዠማ፥ ደ መደ ገንሠ ዳ፥ ደ ጎሲያ ኤያሥ ኤያ ኤኤተ ፈቃ አለኣኳ። 12 ኖከ ገሌያ ነሜታ በርኮዎኮጎ ኦኪል እምበንድ፥ ነዳ ኤተ በርዸበካ ኮዎማ፥ በርፈቀካ ነአሤር ኤላ ሜተም ካም።' 13 ኤተ ፈቃኸን ቤኢቾጎ ጸት፥ ቤጤ ከመፈሮቆ እልኸማ ከጎዛ፥ ቤኦቸሥ ቁንዘማ ቤከል፥ 'ረባ፥ ኣገኽ ካራ ከኤተ ገንሣ ከለአ።' 14 አራ ከመገሸርሥ ካኻ፥ ኤተ በዸበካ መዪዥሣ በኮለኬን ከመፃለማ፥ አኤተ ፈቃ፥ አመዣ አል ፋርስኼ፤ ኤተ ከምራቆኽ ጸገማ ከምጻ፥ ከምጦዋኽ ከገቻ፤ ኤተ ከምጦኽ ጸገማ ከገቻ ኮዎማኳ፥ ከማፈራቆ ከምጻ።" 15 ኤከመንዻቆሠን እማም ቤሬቆ ጸጋ ሆር ከያሱስ። ኖከ ቢገመሥ ደ መሁል ቾጓኸን አለአ፥ ቢሉገሥ ጸጋ አ። 16 ያሱስኸን ቤኦዌ ኢዳ ኮጎማ ቤከል፥ "መጻንደኸቆኼ ኢዳ፥ ኒዾዌ ኮጎም፤ ጸጋ ደ ከምኩ ከገፋሌ ረባ ሾከ አለአ። 17 ኸገሻ ከመገሸርሥ ካኻ፥ ኤተ በበፀካ መሮቆ ገፋሌ ረባ ኤያል ኢዳ፥ ከምኩንኼ።" 18 ነዶጎ ጥስ ዪሁዳ ቤሎቆሥ ጸጋ ሜታ ያሱስ ቤከል፥ "ገሸል ኤተ መትገሠማ፥ ኤከምዸበራን መኢያ አል ግዢ ግዥ፥ ኣሤ በኢካ አመደማ ካራ?" 19 ቤኮሎቆ ያሱስኳ ቤከከል፥ "ካሤ ባከከለካ አም ካራ ገሸለማ? ኣሥ ረባ ሜተል፥ አኢካንኼ ኤተ ገሸለካ ሜተልኼ። 20 ባገምካ ማቶቋ፤ በከለካ አኳ፥ 'ማጎርታኣኼ፥ መሻኣቆኼ፥ መሎኳኣኼ፥ መጦዋኣኼ ነጸገጸጋ ጎልጎዛ ከኸገሻኼ፥ ሂንሥ በበኡ ከእይኡኳ።"' 21 ቤከከል መዣ አኳ፥ "በራጦከሽ አለአ ኮዎማ፥ በርዜከኸንዥገን ከኸ ኢዳ።" 22 ያሱስ ኤቤገሶቆ አለአ፥ ቤከል ከመዣ ካ፥ "ባሸካዬኸን ካም ዳ ሜተል፤ እኮዶቆ ዳ ኤተ ባጨካ ኮዎማ፥ ኸካ ከደ ዢጋ፤ ከምጫኣ በና ነጎዛኳ። ነለአ ነቸቻ ዌ ሁሌ ቾጎ አራ።" 23 ኤቤገሶቆ መዣ አኸን አለአ፥ ቤሳንዝ ዝንዜን፥ ከፄ ቤጭ ለማና በበኽኳ። 24 ያሱስኳ ቤዪር [ኤበሳንዘካ] መዣ አ ቤከል፥ "ከደ መጨ ደ መጫ ኤያላሥ በከዥገካቆ መኩ ከገፋሌ ረባ። 25 ኤተ ለማና ሜታ ከምኩ ነገፋሌ ረባ፥ ከምፐፐላ ከካምበላ አማፐሣ ነጋምቦ ላብራ።" 26 ቢከል ጸጋ ደ ቤገሶቆ አለኣኳ፥ "ኤከምዳ ኤለአ፥ ኦዴ ከምፈለሸና መብዳ?" 27 ቤከል ያሱስኸን፥ "ዳ ኤተ ከምበፃ ማፈላሽ ከጸጋ፥ ከማፈለካሽ ከረባ።" 28 ቤከል ጴጥሮስኳ ከያሱስ፥ "ቢልበፀከሽ ዳ ኤተ ቢልጨካ ኮዎማ፥ ቢልሁልከቾጎ አም።" 29 ቤከል ያሱስኳ ከማም፥ "ኸገሻ ከመገሸርሥ ካኻ፥ ከፄ ገፋሌ ረባ ኤተ በበፀከሽ መፃለማ፥ ኤያሥ ኤያ እገፈማ፥ ኢዴበማ፥ በበማ ከኤዬማ፥ ከኢደማኳ፥ 30 ከምዸባ ነለአ በቦቆ ነመኢያለማ ነለአ፥ ነኤባ ናል እኔያ ናል ኽኻኳ ከምኩ ከመኢያ አል ግዢ ግዥ።" 31 ያሱስ ቤሮቆ ደ መሁል ቾጓ አሤር ኖቆማ እምበንድ ከጺማም ቤከከል፥ "እኽላ ከምዾኳ ከዬሩሳሌም፤ ነጓ ከምትታቆ ኮዎማ ኤተ ቢቆተካ ከፄ ዱ በናደማ ከንዶጎ ደ መዪርጓ። 32 ከምኹካ አ ከኤለ ጸጋ ደ በበፀካ መዳ ካል 124
ረባ። ከማሲዩሥ እማምኳ፥ ከምዋ፥ ከመንጠቁከሥ ከጋጠቆዋኳ፥ 33 ከምኦቹዋ አ ከምሹቆኳ። ነኦኪል ኦካግኸን ከማፈራቆ ነመሻ።" 34 ደ መሁል ቾጓኸን ኢያገሚለንኼ ነገሻ ነለአ ኮዎማ ሜተልኼ። መጨገስ እገሻ አለአ ቤያጸፃቆ ከማም፥ ኢያምባለሠንኼ ኤበከለካ ኣሤኳ። 35 ኖከ ቤያርቻቆ ያሱስ ከዬርኮ፥ ቤኢሽ ፐሻ ሜታ ነሰ ኸ እንዶዋ ቤኢ ነገቆና። 36 ኖከ ቤገሶቆ ማትሽ ኤማንጀ ጸጋ፥ ቤሎቊል ኤበደኮጎ ኣሤያ። 37 ቢከገሸሥ እማምኳ ቢከከል፥ "ያሱስ ጸጋ አል ናዘሬት በኢካ ነመተራ።" 38 ኖካ ና ቤሉግ ፐሻ አኳ ቤከል፥ "አም ያሱስ፥ ዱ ዳዊት፥ ሌአይል ካራ።" 39 ደ ቤሲቆ እንዶዋኳ ቢሉገሥ ኤከምጦ ፄን፤ ቤከንታቆ አኸን ቤሉግ ቤከል፥ "ዱ ዳዊት፥ ሌአይል ካራ።" 40 ቤኢቾጎ ያሱስኳ፥ ቤጦ ኤከምሩዌቆ ፐሻ አ ኮጎማ። ኖከ ቤያርቸሥ አኳ፥ ቤሎቆሥ ያሱስ ቤከል፥ 41 "ኣሤ ባኣጎካ ኤከምደራ ካማ?" ቤከል አኳ፥ "ኤተም፥ ኤከምኮራኣስ ኸም ካራ።" 42 ቤከል ያሱስኳ፥ "ዪርጎ፥ በብደኮቆንዥገን አመገሚላሉ አም።" 43 ናሥ ኦካ ና ቤያኮራስ ኸማ ቤፈለሽ መገሞጓ፥ ቤሁል ቾጎ ያሱስ ቤከኽ መገ ላ ከረባኳ። ጸጋ ደ ቤገመሥ አለአ ኮዎማ፥ ቢኮሎቆ መገማ ከረባ። ወጌላ ሉቃስ 19 1 ያሱስ ቤኩ ከዬርኮ ቤተሪልኳ። 2 ቤኢ ነጓኳ ጸጋ ሜታ ኤተ ቢኦ ፄማ ዘኬዎስ። አ ጥስ ፈቃ፥ ተቃኳ። 3 አ ቤያኣጎ መገመሥ ያሱስ ኤበደካ ዎዴያ፤ ከፄ ቤጸላቋኳ፥ ኤፈለሸንኼ መገመሠማ ኒል ኤማንጀ ጸጋኼ። 4 አ ኖከ ቤያምባለሥ ኤከምተራ ያሱስ ነንዶዋ ና፥ ቤሲቆ ፈላ ቤቶኮሥ ጅ ቦዋ ሜታ ከመገመሥ አ። 5 ኖከ ቤዳሽ ያሱስ ከጓ፥ ቤዪርጎ ከምጻ ቤከከል፥ "ዘኬዎስ፥ ብቴ ፈላ ኖቆ ጃ ነለአ፤ ከምዳ ካራ ኖካ ነለአ አመኢያ ነመፃ ናሉ።" 6 ቤብቴ ዘኬዎስኳ ፈላ፥ ከማገ ላ ቤሮቆ ያሱስ ከመፃለማ። 7 ጸጋ ደ ቤገመሥ አለአ ኮዎማ፥ ቢያገሾቆ ያሱስ ቢከል፥ "መዣ አለአ በኩካ ከመሰሳ ከመፀ ኤተ ገንሣ።" 8 ቤፈርሥ ዘኬዎስኸን ቤከከል ከኤታ ያሱስ፥ "ከምኸራ ከደ ዢጋ ጋጹሺል ደ መጫለም ኮዎማ፥ ኤከምኢያን ለማና ኤተ በርርኮቆ ከመንጠኸማ ነጸገ ጸጋኳ፥ ከምኮለሮቆ ኤላ እንዝኽ።" 9 ቤከከል ያሱስኳ፥ "በደከንዥገን ኖካ ነለአ አመብዳ ከደ መፃ ከለአ፥ ጸጋ አለኣኳ ሾከ ኣብራሃም። 10 ዳ በከዎኬሥ ዱ በናደማ፥ ከማኣጎ ኤተ በቴካ ከመብዶቆማኳ።" 11 መከኢ ጸጋ ነማጦዪል ፄያ ከገሻለማ፥ ቤተጽ ያሱስ መገሸሥ መኮሣ ሜታ ከማም። ዳ ቤከገሸሥ አለአ፥ ከፄ ቤያርቻቆ አ ከዬሩሳሌም፥ ቤኦሥ ጸጋኳ ኤከማገማሥ ገፋሌ ረባ ካሥ ዚያለአ። 12 ቤከል ያሱስኳ፥ "በቦቆ ጸጋ ሜተም ቤዽ ከመሮቆ ጥሳ ከመሃት ኤባ ከምኮሌንኳ። 13 አኳ ቤኦ ዋደለማ አሤር አ፥ ቤከንዘ ል ኸ ኣያ 125
አሤር ከማም ቤከል፥ 'ዘበ ኸኬ ካሥ አል ኦከ ከምኮለሬ።' 14 ጸጋ አል ኤበማኸን ከፄ ቢካቸካኽ ከመዣ ከአ፥ ቢትግ ደ እምፈጋ ነቸቸማ ኤከምዻ ከሉዋ፥ 'ኢላኣጎካኼ ኤከምዳ መዣ አለአ ከጥሳ ካይላኼ።' 15 "አኸን ቤሬቆ ጥሳ ቤዊዩ ከኤበማ። ነለአ ነን ከማምባለሥ ኤቢከዘበካ እማም ቢከተጸከኽ ከንዘሥኳ፥ ቤከትጎጎ ኤከምኦዉኬ ዋደ ደ ቤከንዘ ኣያ። 16 ቤዌ አል ገሲቋ ቤከከል፥ 'ኤተም፥ በርከዘበካ ከኸ ኣያ ኤተ ባኸኬ ካራ፥ በርከተጸከሠንዥገን ከኤላ አሤር።' 17 ቤከከል ኤተማኳ፥ 'ገሸለማ ባደካ፥ አም ዎደ መገማ። ከፄ ባገምኪል ነዱ ገናሥ ዳ፥ ሮቆ ገፋሌያ ነጸገ ኤዬባ ነአሤር።' 18 ቤዌ ዎደ ከምበንድኳ ቤከከል፥ 'ኤተም፥ በርከዘበካ ከኸ ኣያ ኤተ ባኸኬ ካራ፥ በርከተጸከሠንዥገን ከኤላ ማቁስ።' 19 ቤከል ኤተማኳ፥ 'ሮቆ አምኳ ገፋሌያ ነጸገ ኤዬባ ማቁስ።' 20 ቤዌ ዎደ ከኦካግኳ ቤከከል፥ 'ኤተም፥ አለአ ኣያ ኤተ ባኸኬ አም ካራ፤ በርከገተኮቆንዥገን ከገደገና በርጦከሣ። 21 በርከጤካ ካም ከፄ ባደካ አም ከመዥግ ጸጋ። ከምራቆ ዳ ኤተ በበፀካ መጦዋሥ፥ ከማሙንፃቆ ኤተ ባበፀካ መዋሻኣኳ።' 22 ቤኮሎቆ ኤተማኳ ቤከከል፥ 'አም ዎደ ገንሠማ አለአ፥ ካሥ ከገሻሉ ከምኸርከሥ ካም። ባገምካኼያኽ ኤበርደካ አር መዥግ ጸጋ፥ ኤበርርኮቆ ኤተ በርበፀካ መጦርሥ፥ በርሙንፀኮቆ ኤተ በርበፀካ መዋሸራኳ። 23 ካሤ ባከበፀካ መኻኣ ኣያለም ከደ በምብጅኽ ካራ? ነመኮሌያለምኳ በርምሮቆ ኣያለም ከገብጀማ።' 24 ነለአ ነቸቻ ቤከከል ኤተማ ከጸጋ ደ ቤኢከቾጎ ነጓ፥ 'ቼኸሥ ኸ ኣያ አ ነኤለማ፥ ኸኸካ ከኤተ በጨካ አሤርኳ።' 25 ቢከከል እማምኳ፥ 'አ እኽላ በጨካ ኸ ኣያ አሤር።' 26 ቤኮሎቆ ኤተማኳ ቤከል፥ 'ከመገሸርሥ ካኻ፥ ኤተ በጨካ ኮዎማ ከመንተጹኮቆ ከምኹካ፤ ኤተ ባንዢገካኸን፥ ኣሥ ኤተ በጨካ አኳ ከምቼዉሥ ኖጎማ። 27 ደ በበፀካ ማኣጓ ኤከምደራ ከጥሳ ነጸገማምኸን ብታለም አለአ፥ ርኼቆ ከገአ፥ ሸኾቆ እማም ነኸም።"' 28 ኤቤገሸሥ ያሱስ አለአ ነቸቻ፥ ቤያተተስ መንዻለማ ቤቶኮ ከዬሩሳሌም። 29 ኖከ ቤያርቻቆ አ ከቤትፋጌ ከቢታንያ ከሸ ዶላ ኤተ ቢኦ ዶለ ቆሻ፥ ቤትግ ነደ መሁል ቾጓ ጸጋ እምበንድ፥ 30 ቤከከል ከማምኳ፥ "ዸኻ ኮጎ ኤባ ካል ታሰኻ፤ ኖከ ከምደኻሽኳ፥ ከምዸበኻ ዱ ናኑዋ ኤተ በበፀካ ጸጋ መቶኮሠን መፉንጨሸማ፤ ጨገኼስ፥ ርኼቆኳ። 31 ኤከምሎቆሥ ጸጋ አኻ ኤከምከላ፥ 'ካሤ በኸከጨገከሳ?' ከለኸካ፥ 'አኤታ በኣጎካ።"' 32 ቢዽ ደ መሁል ቾጓ ደ ቢትጋኳ፥ ቢዸብ ኤያሥ ቤገሸሥ ያሱስ ከማም። 33 ሚከኢ እማም ነመጨገስ ዱ ናኑዋኳ፥ ቤሎቆሥ አደ ኤተማም ቢከል፥ "ካሤ በኸጨከገከስ ዱ ናኑዋ አለአ?" 34 ቢኮሎቆ እማምኳ ቢከል፥ "አኤታ በኣጎካ።" 35 ቢሬቆ ዱ ናኑዋኳ ከያሱስ፥ ቢያምብኸን ኣለማም ነቸቸማ፥ ቢጦሸን አኳ። 36 መከኢ ያሱስ ነመዻ፥ ቤያምብኽ ጸጋ ኣለማም 126
ኒል እንዶዋ። 37 ኖከ ቤያርቻቆ ነመብተኻ አል ሸ ዶለ ቆሻ፥ ቢያጦሽ አደ መሁል ቾጓ ኮዎማም ከበቦቆ ሳ መኸ መገ ላ ከረባ ከማገ ጓ ከዳ አል ገተምዛ ኤተ ቢገምከሥ ኮዎማኳ። 38 ቢከል፥ "ማሄሸማ ጥሳ፥ ኤተ በዎኬ ከፄ ረባ፥ ነድ መገማ ነጎዛ፥ ገሂንኳ ከረባ።" 39 ኒል ኤማንጀ ጸጋኳ ቤከከል አደ ፋርስ ችዳ ሜተም፥ "ኤተ መትገሠማ፥ ተስ ደ መሁል ቾገኡ።" 40 ቤኮሎቆ ያሱስኳ ከማም ቤከከል፥ "ከመገሸርሥ ካኻ፥ ኤከምጦዉ ፄን እማምኳ፥ ከምሉጋ ግሻ አለአ።" 41 ኖከ ቤያርቻቆ ያሱስ ከዬሩሳሌም፥ ቤገመሥ ኤዬባ አ፥ ቤከእሰሥ፥ 42 ቤከልኳ፥ "ባማምባለከሥ ናሥ ኦካ ነለአ ዳ ኤተ ከምዳ ካም ማገ ጓ፥ በምደካ ገሸለማ። እኽላኸን ባ ጸፀካቆ ዳ አለአ ነኸኡ። 43 ከምዌ ኦከማ ካም ኤተ ከምደኮቆ አብታሉ አም ኮቆ እንቱ እኔያ፥ ከምኦቹኮቆ አም ከኸላ፥ ከማፉንጩቆ አም ከንዶ ኮዎማኳ፤ 44 እማም ከማዉከኽ አም ከኔያ ከጸጋ ደ በኢካ ኒሉ፤ ከምበፁሸኼ ግሻ ኖቆ ግሻኼ። ዳ ከምደካ አለአ ነጸገኡ፥ ከፄ ባኤምኪል አንጅ ኤተ በዎኬ አረባ ከመብዶቆ አም።" 45 ያሱስ ቤኩ ከመዪዥሥ መፀ ገዴራ አል ዶጎ ዪሁዳ፥ ቤያጦሽ መምፖቆ ደ መኮዶቆማ። 46 ቤከከል ከማምኳ፥ "በቆተካንዥገን፥ 'ከምዳ መፃለም መፀ ገዴራ፤' አኻኸን በኸጦከንዥገን ከሆ ገልኳ።" 47 ቤትገሥ ያሱስ ኖካ ኖካ ነመዪዥሥ መፀ ገዴራ አል ዶጎ ዪሁዳ። እምጥስ መፀ ገዴራ አል ዶጎ ዪሁዳ እምበቦቆማ፥ ከደ መትገሥ ማቶቋ አል ሙሴ ከደ እምፈገ ኤባኳ ቢያኣጎ መሾቆ አ። 48 ነደንኳ፥ ኢዸበንኼ እንዶዋ ከመደዳ ሜተል ነጸገማ፥ ከፄ ቤሄሽ አጸጋ ጃጀንዳ ኮዎማ ማጦዪል ፄያ ከገሻለማ። ወጌላ ሉቃስ 20 1 ኖካ ነሜታ፥ ኖከ ቤትገሥ ያሱስ ከጸጋ ነመዪዥሥ መፀ ገዴራ አል ዶጎ ዪሁዳ ቤያቲስ ሰ ማገ ላ አል ረባ፥ ቢዽ ኮጎማ አመጥስ መፀ ገዴራ እምበቦቆማ ከደ መትገሥ ማቶቋ አል ሙሴ፥ ከደ እምፈጋኳ፥ 2 ቢሎቆሥ አ ቢከል፥ "እገሸ ካይሌሥ፥ ከገፋሌያ ካል ኣሤ ባከደካ ዳ አለአ? ኦዴ በኸኬ ገፋሌያ አለአ ካማ?" 3 ቤኮሎቆ ያሱስኳ ቤከል፥ "አራኳ ከምሎቆርከሥ አኻ ከገሻ ሜታ፤ እገሸኸካሬሥ፥ 4 ከንዶ ጓብ ባኸካዬሽ ገፋሌ ማጩጾቋ ኤተ ቤጩጾቆ አዮሃንሳ? ኖጎ ረባኽ በላ ኖጎ ጸጋ?" 5 ቢያገሽ እማምኳ ኣሥ እልኸማም ቢከል፥ "ኤመከሎኳ 'ኖጎ ረባ' ከምከላ ካኳ፥ 'ካሤ በኸከበፀናኽ መገመኸኪላ?' 6 ኤከምከሎኳ 'ኖጎ ጸጋኳ፥' ከምኦቸካ አጸጋ ኮዎማ አኳ ከግሻ፥ ከፄ ቢገምኪል እማም ኤበደካ ዮሃንስ ኤተ መዪርጓ።" 7 ካ ቢከኮሎቆ ቢከል፥ "ኢልገምካኼ ከንዶጎ ባኸካዬሻኼ።" 8 ቤከል ያሱስኳ ከማም፥ "ከመገሸርሠኼ አርኳ ካኻ፥ ከገፋሌያ ካል ኣሤ ኤበርደካ ዳ አለአ።" 9 ቤገሸሥ ያሱስ መኮሣ አለአ ከጸጋ 127
ቤከል፥ "ጸጋ ሜታ ቤኮኮ በበኽ ባጉዋ ነቼለማ፥ ቤከኽ ከደ ገሌያ ቤዸን ከኤባ ከሜታ፥ ቤፀዬቆ ኦኪል በበኽ። 10 ኖከ ቤኢንዝ ኸ ባጉዋኳ፥ ቤትግ ዎደ ሜታ ኮጎ ደ ገሌያ ኤከምኹካን ነኸማ ለኮማለማ፤ እማምኸን ቢኦች ዎደ አ፥ ቢጦ ቾጎ ከኤላና። 11 ቤትጌ ዎደ ጀንዳኳ ኮጎማም፤ እማምኸን ኤቢኦች ቢዪፆቆ አኳ ነቸቻ፥ ቢጦ ቾጎ ከኤላና። 12 ከመተጸማኳ ቤከትጌ ዎደ ከኦካግኳ፤ ቢዱዠኽ አ፥ ቢያምብሽ ከጃጻኳ። 13 "ቤከል ኤተ መንጨ ባጉዋኸን፥ 'ኣሥ ከምደራ? ከምትገራ ዱዋለም ኤተ በርሄከሻ፤ ፌት ከማጤዉከሽ ከአ።' 14 ኤቢገመሥ አደ ገሌያኸን አ፥ ቢያገሸሥ ኣሥ እልኸማም ቢከል፥ 'አለአ ዱማ ኤተ ከምኮላ ኤተ ባጉዋ፤ ዎኼ ሸኮቆ፥ ከምኮሎኳ ዳለማ።' 15 ካ ቢፖቆ አ ኒል ቼ ባጉዋ ከኸ እኔያ ቢሾቋ። ኤተ ባጉዋ ኣሤ ከምዳ ነጸገማም በኢካ ካኻ? 16 ከምዌ ኤተ ቼ ባጉዋ፥ ከምሸሾቆ ደ ገሌያ አ፥ ከምኻ ቼ ባጉዋ አኳ ከደ ገሌያ ከጀንዳ።" ኤቤገሶቆ ጸጋኳ አለአ፥ ቢከል፥ "ነጻንደኽ አረባ።" 17 ያሱስ ቤዪርጎ ኮጎማም ቤከል፥ "ኤተ ቢቆተካ ነመዪዥሥ ሎርጋ፥ 'ግሻ ኤተ በ ከሥ አደ መዶቆ መፃ፥ አ በደካ ከዞዳ' መጨገስ አኳ ኣሤያ? 18 ከመንፂያሥ ጸጋ ኮዎማ ኤተ ከምፋታ ነጸገ ግሻ ና፥ ከምጠጫይል ኤተ ከምፋታ አግሻ አኳ ነጸገማ።" 19 ደ መትገሥ ማቶቋ አል ሙሴ፥ ከምጥስ አል መፀ ገዴራ እምበቦቆማ፥ ቢያኣጎ መዻቆሽ ያሱስ ናሥ ኦካ ና፥ ከፄ ቢገም ኤቤገሸሥ አ መኮሣ አለአ ነጸገማም። ነደንኳ ቢከጤ ከጸጋ። 20 ካ ቢጒዪቆ አ፥ ቢከትግ ደ ቤኮሥ መዪዥሠማ ከመንዾቆ አ፥ ኤከምዻቁከሸን አ ከገሻለማ። ነለአ ነቸቻ ቢያኣጎ ማተገሮቆ መኹዋ አ ከገፋሌያ ከመኸሣ አል ጅኤለ ጥስ ዶጎ ሮማ። 21 ቢዌ አደ መንዾቆማ አ ኮጎ ያሱስ ቢከል፥ "ኤተ መትገሠማ፥ ቢልገምካ ነመትገሠማሉ ኤባገሸከሥ አም ኸማ፤ በላ መዪራኣን ኸ ጸጋ፥ ከኸገሻ ባትገከሥ እንዶ ረባ። 22 እገሼሠና ካይላ፥ አኸካሣኽ መኸ ፈቃ ከጥስ ዶጎ ሮማ በላ አኸካሠኼ?" 23 ያሱስኸን ቤያምባለሥ ማንደ እገሻለማም ቤከል ከማም፥ 24 "ትገኼሥ ካራ ኸ ለማና ሜታ! መኮሥ ዎዴያ መቆት ዎዴያኳ በኢካ ነጸገ ለማና ና?" ቢከል እማምኳ፥ "አል ጥስ ዶጎ ሮማ።" 25 ቤከል ያሱስኳ ከማም፥ "ካ ኸኸካ አል ጥሳ ከጥሳ፥ አል ረባኳ ከረባ።" 26 ኢፈለሸንኼ መራቁከሽ ከገሻለማ ሜተል ነኸ ጸጋኼ፤ ቤሰሥ እለማም አመኮሎቆማለማ፥ ቢንጦ ፄ ትልኳ። 27 ደ ሳዱቃ ደ ቤከል፥ "አኢካንኼ አመፈርሣ ነመሻ፥" ቢዌ ነማም ጸጋ ሜታ ሜታ ኮጎ ያሱስ ቢሎቆሥ አ፥ 28 ቢከል፥ "ኤተ መትገሠማ፥ ቤከል ሙሴ ቤቆት ካይላ፥ 'ኤከምሻ አዱዌበ ጸጋ ሜታ፥ በላ መፐኸን ዱዋ ኤከምበፀሽ እገፈማ፥ ነሮቆ መዣ አ እገፈ ዱዌበማ ነከጦኽ ሾካ ከዱዌበማ።' 29 ቤኢ ኢዴባ ሥሠ በንድ፤ መዣ ታጋ ቤሮቆ እገፋ ቤሽ 128
ነከምጨን ኢዳ። 30 ቤሮቆ አጋሁል ቸቸማኳ እገፋ አ። 31 ቤሮቆ ጋሁለማ አል እል ኦካግኳ እገፋ አ፤ ኤያሥ ኤያ ሥሠ በንዳለማም ቢሮቆ እገፋ አ፥ ቢሸሽ በላ መጩዋን ዱዋ። 32 ኤቢሸሽ እማም ኮዎማም ነቸቻ፥ ቤሽ እንገፋ አኳ። 33 ኖከ መፈርሣ ነመሻኳ፥ ከዎዴ ከምደካን አ ነማም ና ከገፋ። ቢርኮቆንዥገን ሥሠ እምበንዳለማም።" 34 ያሱስ ቤኮሎቆ ከማም ቤከል፥ "ጸጋ አል ግዣ አለአ በርኮቆ፥ ቢርኮቆኳ። 35 ደ ከምደካ አመንዘ ለማ ነመፈርሣ ናል ደ በሸሸካ፥ ነመኢያ ነአንጅ ነኤተ ከምዌያኳ፥ ከምሩቆኼ ከማሩቆኼኳ። 36 ከፄ ከምኩሥ ሰ ገትገ ረባ፥ ከመፈርሣ ነመሻኳ ከፄ ከምዱዋ ኢደ ረባ፥ ከምሹዋኼ ሜተልኼ። 37 ቤትገሥ ሙሴኳ፥ ኤከምፈርሥ ደ በሸሸካ። አ ነፂን መበል ኽኻ፥ ኖከ ቤኦ ፄ ረባ፥ ቤኦ ቤከል 'ረባ አል ኣብራሃም፥ ረባ አል እስያቅ፥ ረባ አል ያይቆብኳ።' 38 አ ረባ አል ደ በኢካ፥ አል ደ በሸካኼ። ከአ ጸጋ ኮዎማ መኢማ።" 39 ነደ መትገሥ ማቶቋ አል ሙሴኳ ሜታ ሜታ ቢኮሎቆ ቢከል፥ "ኤተ መትገሠማ፥ ገሸለማ ባገሸከሣ።" 40 ከመተጸማ ኤኢንኼ ሜተል ኤተ ቤንዥጋይልኽ ከመሎቆሥ አ ከዳ ከጀንዳኼ። 41 ነለአ ነቸቻ ቤሎቆሥ ያሱስ እማም ቤከል፥ "ኤያብ በፈለከሽ ጸጋ መከላ መሲያ ሾከ ዳዊታ? 42 ዳዊት እልቆማኸን ቤከል ነሎርገ ጌኣ፥ 'ረባ ቤከል ከኤተም፥ ኢሽ ነጅ ኤለም ከኤላ ጉንዛ፥ 43 ካሥ አል ኦከ ከምጦራ ብታሉ ከደ መጦ ቾጓሉ።' 44 ካ ኤበከለካ ዳዊት 'ኤተም፥' ኤያበማ ከምፈለከሸን አመሲያ መዳ ሾከ ዳዊታ?" 45 ሚካጦዪል ፄ ጸጋ ኮዎማ፥ ቤከከል ያሱስ ከደ መሁል ቾጎማ፥ 46 "ዜኸኽ ጸገኻ ነደ መትገሥ ማቶቋ አል ሙሴ፥ ደ ባንዲካ በኢሰከሥ መጎ ኣ፤ እማም ቢያኣጎካ ኤከምኹካ ጸጋ ዳገ ከማም ኒል ሱጋ፤ ኒል መፀ ገዴራ ቢሄከሽ መኢሻ ነበቦቆ ቱጋ፥ ኒል ዴዋናኳ ነቱገ ገሂን። 47 እማም ደ በከርኮቆ ደ መጫ አል ጋፈ ዢጋ፥ ከመትገሥ ጸገማምኳ ቢጎከሥ ገዴራለማም ነኸ ጸጋ። ሾከ ጸጋ አለአ ከምኸከሥ አረባ መንሶቆ መኸሣ።" ወጌላ ሉቃስ 21 1 ቤፈር ጺ ያሱስ፥ ቤገመሥ ኤበጦከሥ አደ ተቃ ደ መኻለማም ኪል ዳ ኤተ በጦከሠን ጸጋ ለማና አል መዪዥሥ መፀ ገዴራ አል ዶጎ ዪሁዳ። 2 ቤገመሥ ኤያሥ ኤያኳ ጋፈ ዢጋ ሜተም፥ ኤበጦከሠን ኢደ ኸ ለማና እምበንድ። 3 ቤከል ያሱስ፥ "ኸገሻ ከመገሸርሥ ካኻ፥ በጦከሠን እገፈ ዢጋ አለአ ነጸጋ ነኮዎማም በቦቆ። 4 እማም ኮዎማም አለአ ቢኸካ ደ መኻ ነኤተ ባኤካሽ ነለማናለማም፤ አኸን መከኢ ዢጋ፥ በጦከሠን ዳ ኤተ በጨካ ከመኢያለማ ኮዎማ ኪል ዳ።" 5 ቤከል ጸጋ ሜታ ሜታ፥ ኤያብ ቢያንደጎነከሥ መዪዥሥ 129
መፀ ገዴራ ከመጋሸል ግሻ ከደ መኻ ካል ረባኳ። ቤከል ያሱስኳ ከማም፥ 6 "ከምዌ ኦከማ፥ ኦከ ከምበፃ ማሻኽ ግሻ ሜተል ኖቆ ግሻ ነዳ ኤተ በኸገምከሥ አኽ ነገአ ኮዎማ፤ ከማምብቆ ኮዎማኳ።" 7 እማምኳ ቢሎቆሥ ቢከከል፥ "ኤተ መትገሠማ፥ ከማሥ ከምዳ አለአ? ኣሤ ማቲሣ ኤተ ከማምባልለከሥ ማጦሸማ?" 8 ቤኮሎቆ ያሱስ ከማም ቤከል፥ "አዪርኸካ ኤከምበፀኻ ማጠኻኸን፤ ከምዌ አበበኽ ጸጋ ከፄም ከምከሉዋ 'አራ ክርስቶስ'፥ ኤያሥ ኤያ 'ባርቸካዬቆንዥገን አንጅ ማ።' አኻኸን መዸኻኼ ነቾጎማምኼ። 9 መጤኻኼ ኖከ ከምገሰኾቆ ማሸማ ከማኦኪል ኤባኳ፤ በኢካ ሾከ አለኣኳ ከመዳ ነገሲቋ፥ ከምደካኼ አመርሸማኸን ካሥ አኼ።" 10 ነለአ ነቸቻ ቤከል ከማም፥ "ሾካ ከምፈርሥ ከማሻ ከሾካ፥ ገፋሌያኳ ከገፋሌያ። 11 ከምዳ አበቦቆ ማንዙበሽ እኔያ፥ ኤዴበና ከገንሠ መዹማ ኖጎ በበኽኳ፤ ከማትጋሥ ነጎዛ ዳ ኤተ ከምጤካ ጸጋ፥ ከበቦቆ ዳ አል ገተምዛኳ። 12 ነከምደን አለአ ኮዎማ ነገሲቋ፥ ከምራቁሽ አኻ ከማሙቹቆኳ፤ ከማተገሩቆ አኻ ከምኹዋ ከገሙንፀ ዶጎ ዪሁዳ ከመፀ ማፉንጫኳ፥ ከምሩቆ አኻ ከፄምኳ ከኸ ዶጎ ጥሳ፥ ከኸ ጅኤለ ጥስ ኤባኳ። 13 ከለአ ከምዸበኸካ እንዶዋ ኤተ ከምደኸካ ኸገሻ ከፄም። 14 ራቆኸሥ ከእልኻ ኤከምበፀኻን መሳንዘኻ ነገሲቋ ነመከላ፥ 'ኣሤ ከምኮልሎኳ?' 15 ከምደራ ካኻ ሰኻ ከምኸራ መገመኻ ካኻ፥ ኤተ ከምበፀካ አብታለኻ ኮዎማ መፈለከሽ መንሳ፥ መሙቸኮቆ አኻኳ። 16 ከማተገሩቆ አኻ ከምኹዋ አዶጎ ኤበኻ፥ ከኢዴበኻ፥ ሾከኻ፥ ከጀንደኻኳ፤ ከምሹቆ ናኻ ሜተም ሜተምኳ። 17 ከፄም ከማቸከካኽ ጸጋ ኮዎማ ካኻ። 18 ነደንኳ፥ ከምቴያኼ አሜተል ነቤቆኻኼ። 19 ቀመኾቆ፥ ከለአ ከምዸበኸካ መኢያ ኤተ ከምኻ አረባ ካኻ።" 20 "ኖከ ከምገመኸሥ ከማንዲቆ አለጋዪዳ ዬሩሳሌምኳ፥ ከምገመኻ ኤባርቸካዬቆ መቴያለማ። 21 ኖካ ና ጸጋ አል ኤበ ዪሁዳ ኒያምቤ ኮቆ ዶላ፥ ኒፐሥ አደ በኢካ ኒል ኤዬባኳ፥ መኩኼ አደ በኢኬ ነኸ እኔያኳ ኪል ኤዬባኼ። 22 ኦካ አ አል መኸሣ፤ መዳለማ ኤኤለአ፥ ኤከምትታቆን ኤተ ቢቆተካ ነመዪዥሥ ሎርጋ ኮዎማ። 23 ኖካ ና እንዳዌ ከደ ገዘሞ ከደ መኾቆ ኩዋ ከኢዳ፤ ከፄ ከምዳ ነኔያ አበቦቆ ማፉንጮቋ፥ ከማመሥ ረባ ነጸገ ሾካ ነለአ። 24 ከምሹኮቆ እማም ከመመስ ቻጋ፥ ከምጻጉዋ እማም ከምሩቆ ከኤባ ከኤባ፤ ዬሩሳሌምኳ ከመንቱባ ሾካ ደ በበፀካ መዳ አል ረባ፤ ከምዳ አለኣኳ ካሥ አል ኦከ ከምትታቆ ግዣ ነኤተ ከመሙቾቆን ሾካ ደ በበፀካ መዳ አል ረባ።" 25 ቤከተጽ ያሱስ ቤከል፥ "ከማገማሥ ማቲሣ ኖካ፥ ነኸ ጽጃ ከቢዣኳ፤ ከምዳ ማፉንጮቋ ከማሰሲያሣ ነሾካ ናል ኤበ እኔያ ኮዎማ፥ ኤተ ከምዳ ነሰ በቦቆ ብ ኣያ ከመመኽ ትል ኣያኳ። 26 ከመማዋ ጸጋ ከገጤያ ነመዜኽ ዳ ኤተ ከምዌ ከኤባ ካል እኔያ፥ ከፄ ከማንዙባሽ ኖካ ና ዳ ኤተ በኸካ መዪዦጓ ነጎዛ ኮዎማ። 27 ነለአ ነቸቻ ከምገሙሥ ዱ በናደማ መከዌ ኒል ኩንዱ 130
ከመዥጋ፥ ከበቦቆ ገሂንኳ። 28 ኖከ ከማጦዋሽ አለአ፥ ፈርኸሥ ራቆኻ እልቆኻ ከጎዛ፤ ባርቸካዬቆንዥገን መብዳለኻ።" 29 ቤተጽ ያሱስ ቤገሸሥ መኮሣ ከማም ቤከልኳ፥ "ዪርኻ ጅ ቦዋ ከጃ ኮዎማኳ። 30 ኖከ በኸዪርካ ኤበኩቀካቆ ፄማ፥ በኻምባለከሥ ኤያሥ አለአ ኤባርቸካዬቆ ጅፈራ። 31 ኤያሥ ኤያኳ፥ ኖከ ከምገመኸሥ በደካ አለአ ኮዎማ፥ በኸገምካ አኽኳ ኤባርቸካዬቆ ገፋሌ ረባ። 32 ኸገሻ ከመገሸርሥ ካኻ፥ ከምተራኼ አማፖቋ አለአ ካሥ አል ኦከ ከምዳ አለአ ኮዎማኳ። 33 ከምተራ እኔያ ከጎዛኳ፥ እገሻለምኸን ከምተራኼ ሜተልኼ።" 34 ቤከል ያሱስ፥ "ዜኸኽ እልቆኻ ኤከምበፃ መቱጎቆን አኻ መፈገሥ ደ መሳ ከደ መፋ፥ መደኻ፥ ከገሳንዘ መኢያ አል ኤበ እኔያኳ፤ አዪርኸካ ኤከምበፃ መብሾቆ ኦከማ አኻ፥ ኤያሥ በራቆካ አመጎጓ ደ ግዚያ። 35 ከምዌ ኦከማ አ ነጸገጸጋ ኮዎማ ደ በኢካ ነኤባ ናል እኔያ ኖጎ ኮዎማኳ። 36 ካ ኣምበንኻሥ መዱጎክ፥ ዴረኻ ኤከምፐኸሠን ነዳ ኤተ በኢካ ከመዌያ ኮዎማ ነለአ፥ ኤከምፈለኸሽ መኢቾጓ ነኸ ዱ በናደማኳ።" 37 ቤትገሥ ያሱስ ኖካ ኖካ ነመዪዥሥ መፀ ገዴራ አል ዶጎ ዪሁዳ፥ ነሸጋዥጋኳ ቤፐሥ ኮጎ ዶላ ኤተ ቢኦ ዶለ ቆሻ፥ ቤዥገን ነጓኳ። 38 ቤፈርሥ ጸጋ ኮዎማ ፈላ ነኸማቱቋ ካል ገዳዱ፥ ከማጦዪል ፄያ ካ ነመዪዥሥ መፀ ገዴራ አል ዶጎ ዪሁዳ። ወጌላ ሉቃስ 22 1 ቤያርቻቆ ዚፈ ገቻንዳ፥ ኤተ ቢኦ ፋዝጋ። 2 እምጥስ መፀ ገዴራ እምበቦቆማ፥ ከደ መትገሥ ማቶቋ አል ሙሴ ከፄ ቢከጤ ከኤማንጀ ጸጋ፥ ቢያኣጎ ከንዶ ሸ እኔያ መቴሥ ያሱስ። 3 ኖካ ና ቤኩ ሴጠና ኪል ዪሁዳ አስቆርቱ፥ ኤተ ቤድ ነደ መሁል ቾጓ ነአሤር ኖቆማ እምበንድ ጸጋ ሜታ። 4 አኳ ቤፐሥ ቢያገሺል ከደ እምጥስ መፀ ገዴራ እምበቦቆማ ከምጥስ ደ መዜስ መዪዥሥ መፀ ገዴራኳ፥ ኤያላሥ ኤከማተገሮቆ ያሱስ ከማም። 5 ቢያገይል እማምኳ ቢያገሲል ኤከምኹካ ለማና። 6 ቤከል ዪሁዳኳ ገሸለማ፥ ቤያኣጎ እንዶዋ ኤተ ከማተገሮቆን ያሱስ ከምኻን በላ መገማን አበበኽ ጸጋኳ። 7 ና ነቸቻ ቤዳዬሽ ኦከ ገቻንዳ፥ ኤተ ከምዳን አመሾቆ ጃጀ ፋዝጋ። 8 ቤትግ ያሱስ እምጴጥሮስ ከዮሃንስ ቤከከል፥ "ዻ፥ እገ ኸሥ እገ ፋዝጋ ኤከምሶኳን።" 9 ቢከከል እማምኳ፥ "ነጓብ ባኣጎካ ኤከምዻ እገ ልሣ?" 10 ቤከከል አኳ ከማም፥ "ኖከ ከምኩኻ ኪል ኤዬባ፥ ከሞኸኽ ከጸጋ ሜታ ከምጹሬ ቁለ ኣያ፤ ሁለኸሽ ከመፃ ኤተ ከምኩና። 11 ከለኻ ከኤተ መፃ ካ፥ 'በከለካ ኤተ መትገሣማለምላ፥ ነጓብ መፀ ኮዶ ኤተ ከምሰራን እገ ፋዝጋ ከደ መሁል ቾጎማ?' 12 ከምትገሥ መዣ አኳ ካኻ ነመፀ ጎዛለማ ጎ በቢለማ ሜታ ኤተ በጨካ ጎ መዥጋ ጋገሸለማ፤ ነጓ እገ ኸሥ።" 13 ቢዽ እማምኳ ቢዸብ 131
ኤያሥ ቤገሸሥ ያሱስ ከማም፥ ቢገሥ እገ ፋዝጋኳ። 14 ኖከ ቤድ አአንጅ መሰ እጋ፥ ቤኢሽ ያሱስ ከሰ ገትጋለማ ከምሶጓ። 15 ቤከል ከማምኳ፥ "በላ መርዾቆን ማኣንሠሣ ነገሲቋ፥ በርሄከሽ ከእለም ኤከምሰራ እገ ፋዝጋ አለአ ከአኻ። 16 ከመገሸርሥ ካኻ፥ ካሥ አል ኦከ ከማትጋሥ መጨገስ ደ መሳ አለአ ነገፋሌ ረባ፥ ከምኮለሬ ከምሰራኼ እጋ አለኣኼ።" 17 ነለአ ነቸቻ ቤሮቆ ሸፓኳ፥ ቤኽ መገ ላ ከረባ ቤከል፥ "ርኾቆ፥ ኣታኣኽ ኤለን። 18 ከመገሸርሥ ካኻ፥ ካሥ አል ኦከ ከምዌ አገፋሌ ረባ፥ ከምተጸራ ከምፈራኼ ነኸ ባጉዋ ነለኣኼ።" 19 ቤሮቆ እጋ፥ ቤከኽ መገ ላ ከረባ፥ ቤንፂቆ ቤኽ ከማምኳ ቤከል፥ "አለአ ጸገም ኤተ ቢኸካ ካኻ፤ ጦኻ አለአ ከፂናለም።" 20 ኤያሥ ኤያኳ ነጋ ነቸቻ ቤሮቆ ሸፓ ቤከል፥ "ሸፓ አለአ ማገሲል ኽኻ ኤተ በደካ ከማርክ መሃለም ከፄኻ። 21 አለአ፥ ኤለ መዣ ኤተ ከማተገሮቆ አራ ከምኻኸን፥ አይላ እምበንድ ቢልኢካ ኖጎ ደ መሳ። 22 ዱ በናደማኳ ከምዻ ከመሻ ኤያሥ ቤሪል አረባ ነገሲቋ፥ እንዳዌ ከጸጋ ከኤተ ከማተገሮቆ አ ከምኻኳ።" 23 ቢያከለም ደ መሁል ቾጎማኳ ቢከል፥ ኤተ በኢካ ከመጦ አለአ ነማም፥ ኤበደካ ዎዴያ። 24 ነማም ኤበንተርኮቆ ዎዴ፥ ቤፈር አማከለማ ኖጎ ደ መሁል ቾጓ። 25 ቤከከል ያሱስኸን ከማም፥ "እምጥሳ አል ኤበ እኔያ አለአ ቢሙቸኮቆ ሾካለማም፥ በጦካ አደ ገፋሌያኳ ኤከምከለካ ጸጋ 'ደ መፈጎቆ ኤባ።' 26 ኖጎኻኸን መደኻኼ ኤለኣኼ። ናኻ ኤተ በደካ በቦቆማ፥ ነድ ኤዱ ገናሠማ፤ ኤተ በደካ ከኤተ መቼስ እንዶዋኳ፥ ነድ ኤጸጋ ኤተ ቢንትገካ። 27 ኣባ በንተርኮቋ? ኤተ በኢከሽ ከመሰማኽ በላ ኤተ ቢንትገካ ከመደዳ? ኤተ በኢከሽ ከመሰማኼያኽ? አራኸን ኖጎኻ ኤያሥ ኤተ ቢንትገካ ከመደዳ። 28 አኻኸን ደ በኸቀመኮቆ ከአራ ኖከ ማዻምባለም። 29 ከምጦርኮቆ አርኳ አኻ ከገፋሌያ፥ ኤያሥ በከጦኮቆ አባብ አራ። 30 ነገፋሌያለም ከምኢኸሽ ኖጎም፥ ከምሶኳ ከምፎኳ ኮዎኳኳ። ከምኢኸሽ ነለባበ፥ ከምኸኸሥ ነሾከ እስራኤል ነአሤር ኖቆማ እምበንድኳ።" 31 ቤከል ያሱስኳ፥ "ሲሞን፥ ሲሞን፥ በኦከሽ ሴጠና ማለገስ አኻ ኤማለገስ ጋትጋ። 32 አራኸን በርዴረካ ካም፥ ኤከምበፃን መቴያ አመገሚላሉ፤ ኖከ ከምኮላኤ አምኳ ኮጎም፥ እንዥገሥ ኢዴበኡ ደ ገዴራ።" 33 ቤኮሎቆ ጴጥሮስኳ ቤከል፥ "ማፉንጫ ነድ፥ መሻኳ፥ በርገ ከሥ ኤከምዾኳ እምበንድ።" 34 ቤከል ያሱስኸን፥ "አም ጴጥሮስ፥ ከመገሸርሥ ካም፥ ኖካ ነለአ በላ መእሰ ጺን አመታ፥ ከምከላኣ 'አርገምካኼ አ' ከምሽጣኣ አራ እል ኦካግ።" 35 ቤከከል ያሱስ ከማም፥ "ኖከ ቤርትግ አኻ በላ መርኾቆን ለማና፥ ዠገዳ፥ ቻፓኳ፥ ኤያሻኸን ዳ ሜተል ካኻኽ?" ቢኮሎቆ እማምኳ ቢከል፥ "እምበአ፥ ኤያሻኸንኼ ዳ ሜተልኼ።" 36 ቤከል ያሱስኳ ከማም፥ "እኽላኸን ኤተ በጨካ ለማና፥ ዠገዳኳ ነጹር፤ ኤተ ባንዢገካ ቻጋኳ፥ ነኮዶቆ ኣለማ 132
ነኮኮድ ቻጋ። 37 አራ ከመገሸርሥ ካኻ፥ ሳ ኤተ ቢቆተካ ነመዪዥሥ ሎርጋ ኤተ በከለካ፥ 'ቢዪርካ አ ነደ መሸ ሠማ ኤሜተም' ከምደካ አመትታቋ ነጸገም። ከምደካ አመትታቋ ዳ ኤተ ቢቆተካ ከፄም ኮዎማኳ።" 38 ቤከከል አደ መሁል ቾጎማኳ፥ "ኤትላ፥ አለአ በኢካን ቻጋ እምበንድ፤" ቤከል ያሱስኳ፥ "በትተካ።" 39 ቤፐሥ ያሱስ ኤያሥ ማገመኻለማ ኒል ኤዬባ ቤዽ ከሸ ዶለ ቆሻ። ቢዽ አደ መሁል ቾጎማኳ ከአ። 40 ኖከ ቤዳሽ ከጓኳ፥ ቤከል ከማም፥ "ዴረኻ ኤከምበፀኻ መኩኻ ከማዻምባ።" 41 አኳ ቤሃታሥ ነጸገማም ኤመኣምብ ግሻ ሜታ፥ ቤያኩኩን ቤዴራኳ። 42 ቤከል፥ "ባብ፥ ኤከምሄያሻ ቼሥ ሸፐ ማኣንሠሣ አለአ ነጸገም፤ ነድ ኤማሄሸማሉ፥ መዳኼ ኤማሄሸማለምኼ።" [ 43 ቤካትጋሥ ሰ ገትጋ አል ጎዛ ሜታ፥ ቤንዥገሥ አ። 44 መከኢ ነማፉንጮቋኳ፥ ናል ገሲቋ ቤዥግ ነገዴራ። ቤንዸት አማኮጓለማኳ ከኔያ ኤመንዸት መሃ።] 45 ኖከ ቤፈርሥ ያሱስ ነገዴራለማ፥ ቤኮሎቆ ኮጎ ደ መሁል ቾጎማኳ፥ ቤገመሥ ኤቢንዥገካ እማም ከገሳንዛ። 46 ቤከል ከማምኳ፥ "ካሤ በኸከንዥገካ? ፈርኸሥ፥ ዴረኻ ኤከምበፀኻ መኩኻ ከማዻምባ።" 47 መከኢ ያሱስ ነመገሸሥ አለአ፥ ቤዾዌ ኤማንጀ ጸጋ፤ ኤተ ቤቼስ እንዶዋ ከማም ነደ መሁል ቾጎማ አሤር ኖቆማ እምበንድ ሜታ፥ ኤተ ቢኦ ዪሁዳ፥ ቤችርሽ ኮጎ ያሱስ ቤንፅማ። 48 ቤከል ያሱስኳ ከአ፥ "ዪሁዳ፥ ከመንፅመማኽ ከማተገራኮቆ ዱ በናደማ ከምኻኣ?" 49 ኤቤገመሥ ደ ቤኢ ከያሱስኳ ዳ ኤተ በርካ ከምዶጎ፥ ቢከል፥ "ኤታ፥ ኦችለካ ከቻጋኽ?" 50 ነማም ጸጋ ሜታ ቤኦች ዎደ ጥስ መፀ ገዴራ አል ዶጎ ዪሁዳ አል በቦቆማ፥ ቤያሮቆ ፄማ ኤላ ጉንዛ። 51 ቤኮሎቆ ያሱስ ቤከል፥ "በፀኸሽ አለአ።" ቤንዻቆሥ ፄማኳ፥ ቤከብዶቋ። 52 ነለአ ነቸቻ ቤከል ያሱስ ከምጥስ መፀ ገዴራ አል ዶጎ ዪሁዳ እምበቦቆማ፥ ከምጥስ ደ መዜስ መዪዥሥ መፀ ገዴራ ከደ እምፈጋኳ፥ ደ ቤዌ ከመራቆሽ አ፥ "ኤያሥ ቢዻቆከሽ ደ ገን፥ አኸከፐኬሥ ከቻጋ ከዘጎላኽ? 53 ኖካ ኖካ ኤበርኢኬ ከአኻ ነመዪዥሥ መፀ ገዴራ፥ አኸደከሠንኼ አራ ከኤለኻኼ። እኽላኸን አንጅለኻ፥ ከአንጅ መዥጋ አል መጓኳ።" 54 ነለአ ነቸቻ ቢዻቆሽ ያሱስ፥ ቢፖቆ ቢሮቆ ከመፀ ጥስ መፀ ገዴራ አል ዶጎ ዪሁዳ ከበቦቆማ። ቤሃታሥ ጴጥሮስኸን ነጸገማ ቤዉሁሎቆ አ። 55 ኖከ ቤግሰኽ ጸጋ ማንጃ ኒል ኸላ ቢማኢሽኳ፥ ቤዌ ጴጥሮስኳ ቤኢሽ ኖጎማም። 56 መከኢሽ ጴጥሮስ ኖጎ መዪዦጎ ማንጃኳ፥ ቤገመሥ ደጎና ኤተ ቢንትገካ ሜታ አ። አኳ ቤከምብቀሥ ኸማ ቤከል፥ "መዣ አለኣኳ በኢኬ ከአ።" 57 ጴጥሮስኸን ቤሽጥ ቤከል፥ "አም እገፋ አለአ፥ አርገምካኼ አኼ።" 58 ነኦኪል ዱፀን ነቸቻ፥ ቤገመሥ ጸጋ ጀንዳኳ አ ቤከል፥ "አምኳ ነችዳ ና ጸጋ ሜታ።" ቤከል ጴጥሮስኸን፥ "አራኼ፥ መዣ።" 59 ኤቤፀቆ ኤአንጅ ሜታ፥ ቤከዥግስ ጸጋ ጀንዳኳ ቤከል፥ 133
"ኸገሻ፥ አኳ በኢኬ ከመዣ ከአ፤ አኳ ጸጋ አል ገሊላ።" 60 ቤከል ጴጥሮስኸን፥ "አም መዣ አለአ፥ አርገምካኼ ዳ ኤተ ባከለካ አምኼ።" መከኢ አ ነመገሸሥ ኤለአ፥ ቤእስ ጺ መታኳ። 61 ቤያገለኽ አኤታኳ ቤዪር አ። ኖካ ና ቤሳንዘሥ ጴጥሮስኳ እገሻ ኤተ ቤከከል ኤታ ያሱስ ከአ፥ "ኖካ ነለአ በላ መእሰ ጺን ሜታ፥ ከምሽጣኣ አራ እል ኦካግ።" 62 ቤፐሥ ጴጥሮስ ከጃጻ፥ ቤእስ ከማንጨ ኺለማ። 63 ደ ቤዻቆሽ ያሱስ ቤዜኻኳ፥ ቢካሲስ ከአ ቢኦቻኳ። 64 ኤያሥ ኤያኳ ቢገቶቆ ኸማ ቢኦች ቢከልኳ፥ "ኦዴ በኦቸካ አማ? እገሼሠና ከመዪርጓሉ።" 65 በላ መዳ ኣሥ አለአ፥ ቢከ ከበበኽ ዳ ከጀንዳኳ። 66 ኖከ ቤጅባጓኳ፥ ቤሙንፆቆ ደ እምፈገ ኤባ፥ ከምጥስ መፀ ገዴራ አል ዶጎ ዪሁዳ እምበቦቆማ፥ ከደ መትገሥ ማቶቋ አል ሙሴኳ ኮጎ ሜታ፤ ቢከሮቆ ያሱስ ከኸ ተምባለማም። 67 ቢከከል፥ "ኤከምዳኣ መሲያ፥ እገሸ ካይሌሥ።" ቤከል አኸን ከማም፥ "ኤከመገሸርሠን ካኻኳ፥ ከምገመኺልኼ አራኼ። 68 ኤከምሎቆርሠን አኻኳ፥ ከምኮሎኼቆኼ። 69 ዱ በናደማኸን ከማጦሽ እኽላ ከምኢሽ ከኤላ ጉንዘ ረባ፥ ኤተ በሙቸኮቆ ዳ ኮዎማ።" 70 ቢሎቆሥ ኮዎማምኳ ቢከል፥ "ካ፥ አም ዱ ረባኼያኽ?" ቤከል አኳ፥ "ኣዬ፥ አራ ኣሥ ኤተ በኸከለካኽ።" 71 ቢከል እማምኳ፥ "መደ ኸገሻ ነለአ ጀንዳ ኣሤ ከማኣጎኳ? በኮገሰኮቆንዥገን ኪልቆኳኳ ነሰማ።" ወጌላ ሉቃስ 23 1 ነለአ ነቸቻ ቢፈርሥ አደ ተምባ ኮዎማ፥ ቢሮቆ ያሱስ ከኸ ጵላጦስ። 2 ቢያጦሽ መተምቦቆማ ቢከል፥ "ቢላምባለከሠንዥገን ኤበተኸከኽ አመዣ አለአ ሾካለምላ ነንዶዋ፥ በ ጻንደኮቆ ኤከምኹዋ ፈቃ ከጥስ ዶጎ ሮማ፥ በከለካ ኪልቆማ፥ 'አራ መሲያ፥ ጥሳኳ።"' 3 ቤሎቆሥ ጵላጦስኳ ቤከከል፥ "አማኽ ጥስ ዶጎ ዪሁዳ?" ቤከኮሎቆ ያሱስኳ ቤከከል፥ "ኤያሥ ባከለካ አም።" 4 ቤከከል አጵላጦስኳ ከምጥስ መፀ ገዴራ አል ዶጎ ዪሁዳ እምበቦቆማ ከኤማንጀ ጸጋ ደ ቤኢ ነጓኳ፥ "አርጻገካንኼ መሸ ሠማ ሜተል ነጸገ መዣ ነለኣኼ።" 5 እማምኸን ቢከዥገስ ቢከል፥ "ጸጋ አለአ ባጦኬሽ ነገሊላ ካሥ ገአ በትገኬሥ ነኤበ ዪሁዳ ኮዎማ፥ በከዠቀካ ሾካለምላ።" 6 ኖከ ቤገሶቆ ጵላጦስኳ አለአ፥ ቤሎቆሥ ቤከል፥ "ጸጋ አለአ ደ ገሊላኽ?" 7 ኖከ ቤያምባለሥ ኤበዎኬ ያሱስ ነጋጦቆ ኤባ ኤተ በሙቸኮቆን አጥስ ሄሮድስ፥ ቤትግ አ ኮጎማ፤ ቤኢ ሄሮድስኳ ኖካ ና ነዬሩሳሌም። 8 ኖከ ቤገመሥ ሄሮድስ አ፥ ቤያገይል በቦቆ፤ ከፄ ቤገሶቆ ፄ ያሱስ ነገሲቋ፥ ቤያኣጎ መገመሥ አ ከኦኪል በበኽኳ። ቤያጦዪል ከመገመሥ ዳ አል ገተምዛ ከንዶጎማ። 9 ካ ቤሎቆሥ አሄሮድስ ያሱስ ከበበኽ ዳ፤ አኸን ኤከኮሎቆንኼ ሜተልኼ። 10 ደ ቤኢቾጎ ነጓ፥ አመጥስ መፀ ገዴራ 134
እምበቦቆማ፥ ከደ መትገሥ ማቶቋ አል ሙሴኳ፥ ቢተምቦቆ አ ዝንዜን። 11 ቢሥ እምሄሮድስ ከለጋዪዳለማ ቢካሲሳኳ፤ ነለአ ነቸቻ ቢከኢሰሥ ከማንደኽ ኣ፥ ቤትግ ኮጎ ጵላጦስ። 12 ነገሲቋ አመሄሮድስ ከጵላጦስ ብታ፤ ናሥ ኦካ ናኳ ቢያገኻ። 13 ነለአ ነቸቻ ቤኦ ጵላጦስ እምጥስ መፀ ገዴራ እምበቦቆማ፥ ከደ እምፈገ ኤባ፥ ከሾካ አል ዪሁዳኳ ኮጎ ሜተም፥ 14 ቤከከል ከማም፥ "በኸከለካ ጸጋ አለአ በተኸከኽ ሾካለምላ ነንዶዋ፥ በኸርኬቆ ኮጎም፤ እኽላ፥ ኤበርሎቆከሥ ነኸኻ፥ አርጻገካንኼ ነጸገማ መሸ ሠማ ሜተል ነዳ ኤተ በኸከተምበኮቆ አኽ አኼ። 15 ኤያሥ ኤያኳ ሄሮድስ፥ ከፄ በኮለኬቆ ኮጎምላ፥ አጻገኬንኼ ዳ ሜተል ነጸገማኼ። ከለአ በኸገምከሣ፥ አደካንኼ መዣ አለአ ዳ ኤተ ከምኹከሥ መሻኼ። 16 ካ ከምጦራ ኤከምኦቹዋ፥ ከምዠርሰን አር።" [ 17 ነግዣ ነግዣ ነዚፈ ፋዝጋ ቤኢ ነጸገ ጵላጦስ አመዠስ ጸጋ ሜታ ከማም።] 18 ቤሉግ ጸጋ ኮዎማኳ ቢከል፥ "ሾቆ መዣ አለአ፥ ዠካይሌስ ባርባኳ።" 19 ቢኩቆ ባርባ አኳ ከመፀ ማፉንጫ፥ ከፄ ቤጨን ነማንዠቃ ኤተ ቤድ ኒል ኤዬባ፥ ቤሾቆ ጸጋኳ። 20 ጵላጦስ ቤያኣጎ መዠስ ያሱስ፥ ቤኮሌ ቤገሽ ከጸጋ ከመዥግ ሳ። 21 እማምኸን ቢሉግ ቢከከል፥ "ቱ፥ ቱ ነጋገድ ጃ።" 22 ቤከል ጵላጦስኸን እል ኦካግ ከማም፥ "ኣሤ በሸከሣ? አርዸበካንኼ ሜተል ዳ ኤተ ከምኸከሥ መሻኼ፤ ከለአ ከምጦራ ኤከምኦቹዋ፥ ከምዠርሰን አር።" 23 እማምኸን ቢፈሮቆ ሰማም ከጎዛ፥ ቢዥገስ ቢሎቆሥ ኤከምሠቆን። ቤዪጪል ፄ ገሉጓለማምኳ ጵላጦስ። 24 ካ ቤር ጵላጦስ፥ ኤከምዱካ ዳ ኤተ ቢሎቆካ እማም። 25 ቤዠስ ኤተ ቢሎቆካ እማም ባርባ፥ ኤተ ቢኩቆ ከመፀ ማፉንጫ ከፄ ማንዠቃ አል ኤዬባ ቤሾቆ ጸጋኳ፤ ቤያተገሮቆ ያሱስኸን ቤኽ ከኤለማም። 26 ኖከ ቢፖቆ ያሱስ ከመቱማ ነጋገድ ጃ፥ ቢዻቆሽ ጸጋ አል ኤበ ቀሬና ኤተ ቢኦ ፄማ ሲሞን፥ መከዊዩ ኒል ቼ፤ ቢጦሥ ጋገድ ጃ ነጸገማ፥ ቢተገኽ ኤከምጹራ ከመሁል ከቸቸ ያሱስ። 27 ነሾከ ዪሁዳ ቢሁል ቾጎ አጸጋ በበኽ ያሱስ፤ ነማምኳ ደ ቢከሳንዝ ቢከእሰሣኳ፥ ቤኢ ጋፋ ሜታ ሜታ። 28 ያሱስኸን ቤያገለኽ ኮጎማም ቤከል ከማምኳ፥ "አኻ ጋፈ ዬሩሳሌም፥ መእሰኻኼ ካራኼ፤ እሰኻ ኪልቆኻ ከኢዳለኻኳ። 29 ከፄ ከምዌ ኦከማ አል ኤተ ከምከልኻን፥ 'ማሄሸማ ጋፈ ሰሪያ፥ ደ በበፀካ መፖቋ ዱዋ መኸኮቆ ኩዋኳ።' 30 ኖካ ና ከምከላ ጸጋ ከዶላ፥ 'ቼያሽ ከጸገምላ፥' ኮቆ ተኩሳኳ፥ 'ኣጉንዶቆ አይላ።' 31 ኤቢጦካ እማም ኤለአ ነጸገም ኤተ በርኢካ ኤማንዚ ጃ፥ ኤያብ ከምጦዉዋና አኻ ደ በኽኢካ ኤመኼኤ ጃ?" 32 ኤያሥ ኤያኳ ቢሮቆ ጸጋ ደ ገን እምበንድ ቢከዽ፥ ኤከምሹቆን እማም ከምያሱስ። 33 ኖከ ቢዳሽ ከኔያ ኤተ ቢኦ "ጎ ዦኮ እልቋ፥" ቢቱ ያሱስ ነጋገድ ጃ፤ ቢቱ ከደ ገን እምበንድ ነትገነማ፥ ሜታ ከኤላ ጉንዛ፥ ሜታኳ ከኤላ ረ። 34 ያሱስኳ ቤከል፥ "ባብ፥ 135
በፀሽ ከማም፥ ኢገምካኼ ዳ ኤተ ቢደካኼ።" ቢዋጨሥ ለጋዪዳኳ ኣለማ፥ ቢፐር ጃ፤ 35 ቤኢቾጎ በበኽ ጸጋኳ ቤዪርሻ፤ ቢካሲስ አመበቦቆ ጸጋኳ ቢከል፥ "በብደኮቆንዥገን ጃጀንዳ፤ ኤበደካ መሲያ ኤተ በሽለከሥ አረባ፥ ነብዶቆ እልቆማ።" 36 ኤያሥ ኤያ ቤካሲስ አለጋዪዳኳ፤ ቢዌ ኮጎማ ቢከሬቆ መጸሽ ኬያ፥ 37 ቢከከልኳ፥ "ኸገሻ ኤከምዳኣ ጥስ ዶጎ ዪሁዳ፥ ብዶቆ እልቀኡ።" 38 ቤኢ መቆታ ሜተምኳ ኖጎ እልቆማ ኤተ ቤከል፥ "አለአ ጥስ ዶጎ ዪሁዳ።" 39 ነደ ገን እምበንድ፥ ደ ቢቱ ነጋገድ ጃ፥ ቤ ጸጋ ሜተም ያሱስ ቤከል፥ "አም መሲያኼያኽ? ብዶቆ እልቀኡ፥ ብዶቆን አይልኳ።" 40 ቤተስ ጀንዳኸን ቤከከል፥ "ኣከጤካኼ አም ከረባኽ? አምኳ ኤያሥ አለማ ኒለንዝ መኸሥ መሻ። 41 አኳ በኮርኮቆ በነ መደዳሎኳ፥ ቢኸከሥ ኸማ ካኳ፤ ጸጋ አለኣኸን አሸከሠንኼ ዳ ሜተልኼ።" 42 ቤከልኳ፥ "አም ያሱስ፥ ሳንዘሥ አራ ኖከ ከምኩኣ ከገፋሌያ ካሉ።" 43 ቤከኮሎቆ ያሱስኳ ቤከል፥ "ኸ ገሻ ከመገሸርሥ ካም፥ ኖካ ነለአ ከምኢያኣ ከአራ ኒል ጀናታ፥ ኖጎ ማገ ጓ አል ግዢ ግዥ።" 44 ኖከ ቤድ አንጅ ማያ፥ ቤድ መጓ ነኤበ እኔያ ነኮዎማ ካሥ አንጅ ሰናኮኳ፥ 45 ቤያጉንዳኽ መዪዦጎ ኦካ። ቤያቱ አማጉንደኽ መዪዥሥ መፀ ገዴራኳ ከምበንድ። 46 ቤሉግ ያሱስኳ ከበቦቆ ሳ ቤከል፥ "ባብ፥ ከምኸራ ፉሠም ከኤሉ።" መከኢ ነመገሸሥ አለኣኳ፥ ቤሱማ። 47 ኖከ ቤገመሥ ጥስ ለጋዪዳ አል ግቸማ ማቁስ ዳ ኤተ ቤዶጓ አለአ፥ ቤከኽ መገ ላ ከረባ ቤከል፥ "ኸገሻ መዣ አለአ መዪዥሥ ጸጋ።" 48 በበኽ ጸጋኳ ደ ቤኢቾጎ ነጓ ከመዪርሽ ሾከ ዳ አለአ፥ ኖከ ቢገመሥ ዳ ኤተ በደኮጓ፥ ቢኦቸሥ ቁንዘማም፥ ቢፐሥ ነጓ። 49 ጸጋ ደ ቢያገም ከያሱስ ኮዎማ ከጋፋ ደ ቤሁሌ ቾጎ አ ነገሊላ፥ ቢኢቾጎ ጸት ከመዪርሸማ። 50 መዣ ኤተ ቢኦ ፄማ ዮሴፍ፥ ነደ ተምባ ጸጋ ሜታ፥ ገሸለማ ከመዪዥሠማኳ፥ 51 አ ኤያ ገሲለንኼ ማ ገሸሣለማም ከመደዳለማምኼ፤ አኳ ጸጋ አል አርማቲያ፥ አል ኤዬበ ዪሁዳ ሜታ፥ ቤኢ ነመዜኽ ገፋሌ ረባ። 52 ጸጋ አለአ ቤዽ ኮጎ ጵላጦስ፥ ቤቆን መሸ ያሱስ። 53 ቤብቶቆ መሻለማ ነጋገድ ጃ፥ ቤከገተሥ ከኣ ኽኻ፥ ቤጦሥ ኒል ሆ ታንተርሳ፥ ኖጎ ቢበፀካ መሃንዡቆን ጸጋ ሜተል። 54 ኦካ አኳ ኦከ መገሥ ጸጋ ከኦከ ሙሳ፥ ነሸጋዥጋ ኤተ ከምጅበካጎ ከዱ ሙሳ። 55 ጋፋ ደ ቢዌ ከያሱስ ነገሊላ፥ ቢዽ ነቾጎ ዮሴፍ፥ ቢገሜሥ ሆ መሻ ኤበከጦካሥ መሻለማኳ ኒለማ። 56 እማም ቢኮሌ ከመፃለማም ቢገሥ ዳኺያ ከዳ ኤተ ከምዱከሥ መሻለማ። ቢያፉጫቆ ኖከ ሙሳ ኤያሥ ቤገሸሥ ማቶቋ አል ሙሴ። ወጌላ ሉቃስ 24 136
1 ነኤሙሳ ካል ገዳዱ ቤሮቆ ጋፋ ዳኺያ ኤተ ቢገ ከሣ፥ ቢከዽ ከሰ ሆ መሻ። 2 ቢገመሥ ኤቤያገላይል ግሻ ኤተ ቢከሃንከስ ሆ ታንተርሳ። 3 ኤቢኩ ኪለማኸን፥ ኢገመሠንኼ መሸ ኤታ ያሱስኼ። 4 ሚከኢ ነመሳንዛ ከፄ አለአ፥ ቤችርሽ ጸጋ እምበንድ ደ ቤኢሰሥ ማንደኽ ኣ ኮጎማም። 5 ቤዪሪል ጋፋኳ እኔያ ከገጤያ፥ ቤከከል ጸጋኳ ከማም፥ "ካሤ በኸካኣጎካ ኤተ በኢካ ኖጎ ደ በሸሸካ? 6 አ አኢካንኼ ነገኣኼ፥ ባፈርካቆንዥገና፤ ሳንዘኸሥ ዳ ኤተ ቤገሸሥ አ ካኻ መከኢ ነገሊላ። 7 ቤከለን ካኻኳ፥ 'ዱ በናደማ ከምደካ ኤከማተገሩቆ ከምኹዋ ከኤለ ደ ገንሣ ከምቱ ነጋገድ ጃ፥ ኤከምፈርሥ ነመሻ ነኦኪል ኦካግኳ።"' 8 ኖካ ና ቢሳንዘሥ እገሻለማ። 9 ኖከ ቢኮሌ ነሸ ሆ መሻኳ፥ ቢከገሸሥ አለአ ኮዎማ ከደ መሁል ቾጓ አሤር ኖቆማ ሜታ ከጃጀንዳኳ። 10 ጋፋ አኳ ማሪያም አል መግደላ፥ ዮሃና፥ ማሪያም ኤዬማ ከያይቆብ፥ ኤያሥ ኤያ ቤኢ ጋፋ ጃጀንዳኳ ከማም። ቢከገሸሥ እማም አለአ ከሰ ገትጋ። 11 እማምኸን ኢገሚለንኼ ጋፋ አኼ፤ ኢኦሠንኼ እገሸማ ኤጎላንደ ኸማኼ። 12 ነደንኳ ጴጥሮስ ቤፈርሥ ቤዱጎ ከሰ ሆ መሻ፥ ቤዝሎቆ ቤገመሥ ኣሥ ኣ ኤተ ቢከገተከሣ። ነለአ ነቸቻ ቤፐሥ ነጓ፥ ቤሰሥ እለማ ከፄ ዳ ኤተ በደካኳ። 13 ናሥ ኦካ ና ነደ መሁል ቾጎ ያሱስ ጸጋ እምበንድ ቢኢ ነመዻ ከኤባ ከሜታ ኤተ ቢኦ ፄማ ኤማኡስ። ኤማኡስኳ ቤሃታሥ ነዬሩሳሌም ኤመንዻ ከቾጓ አንጅ እምበንድ። 14 ቢከንዸስ እማምኳ ከመገሸ ዳ ኤተ በደኮጓ አለአ ኮዎማ። 15 ሚከኢ እማም ነማምበፀነማ ከማገሸሠማኳ፥ ቤዌ ያሱስ ኪልቆማ ኮጎማም ቢኮርሽ ኮዎማም። 16 ሚከገመሠንኸን፥ ቤሱቆ ኸማም ኢያምባለሠንኼ አኼ። 17 ቤከል ያሱስ ከማም፥ "ኤተ በኸከንዸከስ አኽ ከመገሸማ አለአ ኣሤያ?" ቤፃይል ኸማም፥ ቢኢቾጓ። 18 ነማም መዣ ኤተ ቢኦ ፄማ ክሌዮፓ ቤኮሎቆ ቤከል፥ "ነደ በኢካ ነዬሩሳሌም፥ ኤተ በበፀካ መገማ ዳ ኤተ በደኮጎ ነአንጅ ነለአ ኣሥ አማኽ?" 19 ቤሎቆሥ ያሱስኳ እማም ቤከል፥ "ኣሤ አ?" ቢኮሎቆ እማምኳ ቢከከል፥ "ዳ ኤተ በደካ ነጸገ ያሱስ፥ መዣ አል ናዘሬት። አ ኤተ መዪርጓ፥ ከገሻ ከመደዳኳ መዥገማ ነታሰ ረባ ካል ጸጋ ኮዋኳ። 20 እምጥስ መፀ ገዴራለምላ እምበቦቆማ ከደ መዪር ኤባለምላኳ፥ ቢያተገሮቆ አ ከምኸሥ መሻ ከመቱማ ነጋገድ ጃኳ። 21 አይላኸን ቢላጦኪል ኤበደካ አ ኤተ ከምብዶቆ ሾከ እስራኤል። ነደንኳ፥ ኤበትተካቆ ዳ አለአ ኮዎማ፥ ኖካ ነለአ ኦኪል ኦካጋለማ። 22 ከመተጸማኳ፥ በተምዘኮቆ ጋፋ አጓለምላ ሜታ ሜታ አይላ። እማም ነኸማቱቋ ካል ገዳዱ ቢኢኬ ነሸ ሆ መሻ፥ 23 ኢገሜንኼ መሻለማኼ። ኖከ ቢኮለኬያኳ፥ ቢገሸኬሥ ካይላ ኤበካገምካሥ ሰ ገትገ ረባ ከማም፥ በከከለካ ኤበደካ ያሱስ መኢማ። 24 "ናይላኳ በዸካ ጸጋ ሜታ ሜታ ከሰ ሆ መሻ፥ ቢገምከሥ ኤያሥ በከለካ አጋፋ 137
አኳ፤ አኸን ኢገምኬሠንኼ።" 25 ቤከከል ያሱስኳ ከማም፥ "አኻ ደ ተሞ አለአ፤ ኤያላሥ በኸሌኤካሥ ከመገሚል ዳ ኤተ ቤገሸሥ አደ መዪርጓ ኮዎማ? 26 አከደካንኼያኽ ኤከምሮቆ ክርስቶስ ማኣንሠሣ አለአ ኮዎማ፥ ኤከምኩን ከገሂንለማኳ?" 27 ቤጨገስ አኳ ከማም ኤተ ቢቆተካ ከፄማ ነሎርጋ ነኮዎማ፥ ቤያጦሽ ናል ሙሴ ካሥ አል ደ መዪርጓ። 28 ኖከ ቢያርቻቆ ከኤባ ኤተ ቢዸካናኳ፥ ቤድ ያሱስ ኤዳ ቤዽ ከምተራ። 29 እማምኸን ቢሎቆሥ ከመዥግ ሳ ቢከከል፥ "ፀቆ ኖጎምላ፤ በደከንዥገን አሸጋዥጋ፥ በልምከንዥገን ኦካኳ።" ካ ቤኩ አኳ ከምፀቋ ኖጎማም። 30 ኖከ ቤኢሽ ከማም ከመሰሳ፥ ቤሮቆ እጋ ቤዴሮቆ፥ ቤንፂቆ ቤንኽ ከማምኳ። 31 ቤያኮራስ ኸማምኳ፥ ቢያምባለሥ ኤበደካ ያሱስ፤ አኸን ቤያሽንደሥ ነኸማም። 32 እማምኳ ቢያሎቆሥ ቢከል፥ "በደከሽ እልኳ ከማገጓኼያኽ ኖከ በገሸኬ ካኳ ነንዶዋ፥ በጨገኬስ ሰ ሎርጋ ካኳኳ?" 33 እማም ቢፈርሥ ናሥ አንጅ ና ቢኮል ከዬሩሳሌም፤ ቢዸብ ደ መሁል ቾጓ አሤር ኖቆማ ሜታ ደ ቢሙንፀኮቆ ነጓ፥ ከደ ቤኢ ኖጎማም ጃጀንዳኳ። 34 ቢከል አደ ቤሙንፆቋኳ ከማም፥ "ኸገሻ፥ ባፈርካቆንዥገን ኤታ ያሱስ ነመሻ፥ ባገምካሥ ከሲሞንኳ።" 35 ናሥ ኦካ ና ቢገሸሥ ችዳ እምበንድ አለአ ዳ ኤተ በደኮጎ ኒል እንዶዋ፥ ኤቢያምባለሥ አ ኖከ ቤንፂ እጋ። 36 ኖከ ቢኢ እማም ነመገሸሥ አለአ፥ ቤኢቾጎ ያሱስ ኪልቆማ ኖጎማም ቤከከል፥ "ዳገ ነድ ካኻ።" 37 እማምኸን ቢኦሥ ኤፉሣ፥ ቢተምዝ ቢጤያኳ። 38 ቤከከል አኳ ከማም፥ "ካሤ በኸካሰሲካሣ? ካሤኳ በከፈርካ ማጤ እላ ኒልኻ? 39 ዪርኻ ኤለም ከቾጎም። አራ ኪልቆም። እንዻቆኸሠና አራ፥ ዪርኸሥ። ፉሣ አጨካኼ በጫ ከዦኳኼ። አራኸን ኤያሥ በኸገምከሥ አኽ፥ በርጨካ።" 40 ኖከ ቤከል ኤለኣኳ፥ ቤከትገሥ ኤለማ ከቾጎማኳ። 41 ከፄ ቤሰሥ እለማም ከማገይላኸን፥ ኢፈለሸንኼ መገሚለማ ከደኽላኼ። ቤከል ያሱስኳ ከማም፥ "አኸጨካ ደ መሳኽ ነገኣኽ?" 42 ቢከኽ እማምኳ መኢንዞቆ ዉ ኸማ ሜታ። 43 ቤሮቆ አኳ ቤስ ነኸማም። 44 ነለአ ነቸቻ ቤከከል ያሱስ ከማም፥ "ኖከ ቤርኢዬ ኖጎኻ፥ እገሻለም ኤተ ቤርገሼሥ ካኻ አለአ፤ አኳ፥ 'ከምደካ አመትታቋ ኮዎማ ኤተ ቢቆተካ ከፄም ነማቶቋ አል ሙሴ፥ ካል ደ መዪርጓ፥ ነሎርገ ጌኣኳ።"' 45 ነለአ ነቸቻ ቤከዪዥል እልቆማም ኤከማምባሉሠን መዪዥሥ ሎርጋ፥ 46 ቤከከል፥ "ቤቆተካንዥገን ኤከምሮቆ ክርስቶስ ማኣንሠሣ፥ ኤከምፈርሥ ነመሻ ነኦኪል ኦካግኳ። 47 ኤያሥ ኤያ ከማጦሽ ነዬሩሳሌም፥ ኤበደካ ማቲሰማ ከፄማ ከሾካ ከኮዎማ ማንዠሥ እላ ከምዸብ ማምበፀሽ ገንሣ። 48 አኻኳ ሹዳ ከዳ ከለአ። 49 አለአ፥ ከምትገራ ካኻ ኤተ በካጦኪል አባብ አኻ፤ ኢኸሽ አኽኳ ነዬሩሳሌም ካሥ አል ኦከ ከምርኾቆ መዥጋ አል ጎዛ።" 50 ነለአ ነቸቻ ቤፖቆ ያሱስ እማም ኒል 138
ኤዬባ፥ ቤሮቆ ካሥ ቢታንያ፤ ነጓኳ ቤፈሮቆ ኤለማ ቤገሥ እማም። 51 መከገሥ እማምኳ፥ ቤፐሥ ኖጎማም ቤያራቆ ከጎዛ። 52 ቢከዴር እማምኳ፥ ቢኮሌ ከዬሩሳሌም ከበቦቆ ማገ ላ። 53 ቢኢ መዱጎክ ነመዪዥሥ መፀ ገዴራ ከመኸ መገ ላ ከረባኳ። ወጌላ ዮሃንስ 1 1 ቤኢ ሳ ነኮዎማ አል ገሲቋ፤ ቤኢ ሳ ኖጎ ረባ፤ ቤኢ ሳ አለኣኳ እልቆማ ረባ። 2 ቤኢ ሳ አለኣኳ ነገሲቋ ኖጎ ረባ። 3 ቤዘዛሜ ዳ ኮዎማኳ ከንዶጎማ፤ ነዳ ኤተ ቤዘዛሜ ኮዎማ፥ ኤተ በበፀካ መዘዛማ ከንዶጎማኳ፥ አኢካንኼ ሜታ ኤለኣኼ። 4 ቤኢ አመኢያ ኒለማ፤ ቤኢ መኢያ አኳ መዪዦጓ አል ጸጋ። 5 መዪዦጓኳ በዪዥኮጎ ኒል መጓ፤ መጓኳ ኤፈለሸንኼ መሸኽ መዪዦጓኼ። 6 ቤያገማሥ ጸጋ ሜተም ኤተ ቢኦ ዮሃንስ፥ ቤትጌ አረባ። 7 አ አለአ ኤከምገሚለን አጸጋ ኮዎማ ከንዶጎ እገሻለማ፥ ቤዌ ከመደ ኸገሻ ከፄ መዪዦጓ። 8 ዳ በከዌሥ አ ከመደ ኸገሻ ከፄ መዪዦጓ፤ ኤደንኼ አኳ እልቆማ መዪዦጓኼ። 9 ቤዌ ኸገሸ መዪዦጓ ኤተ በዪዥከሥ ጸጋ ኮዎማ ከኤባ ካል እኔያ። 10 ቤኢ ሳ ነኤባ ናል እኔያ፤ ቤድ ኤባ አል እኔያኳ ካሥ ከአ፤ ኢገመንኼ ጸጋ አል ኤበ እኔያኸን አኼ። 11 ቤዌ ከኤበ ሾከማ፥ ሾከማኸን ኤሮቆንኼ አኼ። 12 ነደንኳ፥ ደ በሄከሽ አ ከደ በገምኪል ከፄማኳ በካኸከሽ ኤከምዱዋን ከኢደ ረባ። 13 እማም ቢፐካዬኽ ነረባ፤ ኢፐካዬኸንኼ ነመሃ ከማሄሽ በጫ ኤያሥ ኤያ ከማሄሽ ጉንዛኼ። 14 ሳ አለኣኳ ቤድ ጸጋ ኤተ በጫ ቤኢ ኖጎኳ፤ ቤያኮገመሥ አኮኳ ገሂንለማ፤ ገሂን አለአ አል ዱማ ሜታ ኤተ በዸበካ ገሂን ኖጎ በበማ፥ ኤተ በከዪጨካቆ ከመገ ከኸገሻኳ። 15 ቤድ ዮሃንስ ከፄማ ኸገሻ ቤከል ከበቦቆ ሳ፥ "ኤተ በርገሸከሥ ካኻ ከፄማ በርከለካ፥ 'ኤተ ከምዌ ነቸቸም ከፄ ቤሲቆ ካራ፥ ከምሙቾቆ አራ፥' አ አለአ።" 16 ነመዪጮቆ መገለማ በኮዸበከንዥገን ኮዎኳ ነመገ መገ። 17 ባኸካዬሽ ማቶቋ ከንዶጎ ሙሴ፥ በዎኬ መገ ከኸገሻኸን ከንዶጎ ያሱስ ክርስቶስ። 18 ኤተ በገምከሥ ረባ አኢካንኼ ሜታ ኤለኣኼ፤ ኣሥ ዱማ ሜተል ኤተ በደካ ረባ፥ ኤተ በኢከሽ ኖጎ በበማኳ፥ አና በትገከሥ ረባ። 19 ቢትግ ደ ገፋሌ ዶጎ ዪሁዳ ነዬሩሳሌም እምጥስ መፀ ገዴራ ከዶጎ ሌዊ ኮጎ ዮሃንስ፥ ኤከምሎቁከሥ ከምከሉዋን "አም ዎዴያ?" 20 ኖካ ና በላ መኮዎቆ መኮሎቆማ ቤድ ዮሃንስ ኸገሻ ቤከል፥ "አራ መሲያኼ።" 21 ደ ቢትጋኳ ቢኮሎቆ ቢከል፥ "አምኽላ ዎዴያ? አም ኣሊያሳኽ?" ቤከል አኳ፥ "አራ አኼ።" እማምኳ፥ "ከምዌ ኤተ ቢከለካ ኤተ መዪርጓኽ?" ቤኮሎቆ አኳ ቤከል፥ "አራ አኼኳ።" 22 ቢከል እማምኳ፥ "ዎዴያ አማ? በኢካ ነጸገምላ አመዻ መኮሎቆማ ከደ በትገኬ አይላ፤ ዎዴኳ 139
ከምከላኣን አም ከጸገኡዋ?" 23 ቤኮሎቆ ዮሃንስ ቤከል፥ "ኤያሥ ቤገሸሥ ኢሳያስ ኤተ መዪርጓ፥ አራ 'ሰ ጸጋ ኤተ በሉገካ ነኸ እኔያ፥ ዦኸሽ እንዶዋ ኤተ ከምዻን አኤታ።"' 24 ቤኢ ጸጋ ደ ቢትጋ አለአ ነደ ፋርስ። 25 ቢሎቆሥ እማም አለአ ዮሃንስ ቢከከል፥ "ኤባበፀካ አም መዳኣ መሲያ፥ ኣሊያስ ኤያሥ ኤያ ኤተ ቢካጦኪል ኤተ መዪርጓኳ፥ ኤያብ ባከጩጸኮቆን አማ?" 26 ቤከል ዮሃንስኳ ቤኮሎቆ ከማም፤ "አራ ከኣያ ከምጩጸርኮቆ አኻ፤ ኤተ በኸኤምካኽ ሜተልኸን በኢከቾጎ ኖጎኻ፤ 27 አ ኤተ ከምዌ ነንም፤ አራ ጸጋ ኤተ ከምደራ ከምጨገስ ሲ ቻፓለማኼኳ።" 28 ኖጎ ቤድ አለአ ኮዎማ፥ ነቢታንያ ከጋንደር ገቸ ዮርዳኖስ፥ ኖጎ ቤንጩጾቆ አዮሃንስ። 29 ነኸማቱቁማ ቤገመሥ ዮሃንስ፥ ኤቤኢ ያሱስ ነመዌኻ ኮጎማ ቤከል፥ "አለአ ጃጀ ረባ፥ ኤተ ከምቼሥ ገንሣ አል ኤበ እኔያ። 30 'ጸጋ ኤተ ከምዌ ነቸቸም ከፄ ቤሲቆ ካራ፥ ከምሙቾቆ አራ፥' ኤተ በርከለካ ካኻ በርገሸከሥ ከፄማ፥ አ አለአ። 31 አራ ከጺምኳ ኤርገመንኼ አኼ፤ ኤከምገማን አጸጋ አል እስራኤል አኸን፥ በርኮኬል ከምጩጾቆማ ከኣያ።" 32 ቤከተጽ አዮሃንስ ቤከድ ኸገሻ ቤከል፥ "በርገምከሥ መዪዥሥ ገፉጫ፥ ኤበብተኬ ነጎዛ ኤያል ዬርኩንዳ ኤበቤከሽ ነጸገማ። 33 አራ ከጺም ኤርገመንኼ አኼ፤ ኤተ በትገኬ አራ ኤከምጩጸርኮቆን ከኣያ አኸን በከለካ ካራ፥ 'ኤተ ከምገማሥ ከምብቴ ገፉጫ፥ ከምኢሽ ነጸገማ፥ አ ኤተ ከምጩጸኮቆ ከመዪዥሥ ከገፉጫ።' 34 በርገምከሠንዥገን አርኳ አለአ፤ ከለአ በርከደካ ኸገሻ ካኻ፥ አ መዳለማ ዱ ረባ።" 35 ነኸማቱቁማ ቤኢቾጎ ዮሃንስ ናሥ ጓ፥ ቤኢቾጎ ነደ መሁል ቾጎማ ጸጋ እምበንድ ኖጎማ። 36 መከተር ያሱስ ነጓ፥ ቤዪር ዮሃንስኳ አ ቤከል፥ "አለአ፥ ጃጀ ረባ!" 37 ኤቤገሶቆ አደ መሁል ቾጎማ እምበንድ አለአ ዳ ቤከል ዮሃንስ፥ ቢሁል ቾጎ ያሱስ። 38 ኤቤያገሌኽ አያሱስ ከቸቸማ፥ ቤገመሥ ኤቢሁል ቾጎ አ ቤሎቆሥ ቤከል፥ "ኣሤ በኻኣጎካ?" ቢከኮሎቆ እማምኳ ቢከል፥ "ረቢ፥ ነጓብ ባኢከሻ?" መከላ "ረቢኳ፥" መጨገሰማ "ኤተ መትገሠማ።" 39 ቤኮሎቆ ያሱስኳ ቤከል፥ "ዎኼ ገመኸሥ።" ደ መሁል ቾጓ አኳ ቢዽ ቢገመሥ ጎ በኢከሽ ያሱስ፤ ኖካ ናኳ ቢኢዬሽ ኖጎማ፤ ቤድ አንጅ ማኳ ኤአንጅ አሤር። 40 ነደ መሁል ቾጓ ደ እምበንድ፥ ደ ቤገሶቆ እገሸ ዮሃንስ ቤሁል ቾጎ ያሱስኳ፥ ሜታ ኣንድራስ ዱዌበ ሲሞን ጴጥሮስ። 41 ኣንድራስኳ ቤሲቆ ቢያኽ ከዱዌበማ ከሲሞን ቤከከል፥ "በኮገምከንዥገን መሲያ፤" መጨገስ መከላ "መሲያኳ" "ክርስቶስ።" 42 ነለአ ነቸቻ ቤሮቆ ኣንድራስ ሲሞን ኮጎ ያሱስ፤ ቤዪር አያሱስኳ ቤከከል፥ "አም ሲሞን፥ ዱ ዮሃንስ፤ ካለን ከምከሉዋ 'ኬፋስ' ከምኦዉዋ አም፤" መከላ "ኬፋስኳ"መጨገሰማ "ጴጥሮስ" ኤያሥ ኤያ "ታንተርሳ።" 43 ነኸማቱቁማ ቤርሽ ያሱስ እለማ ከምዻ ከገሊላ፥ ቢያኽ ከፍልጶስኳ ቤከከል፥ "ሁሌ ቾጎ 140
አራ።" 44 ቤድ ፍልጶስኳ ኤያሥ አል እምኣንድራስ ከጴጥሮስ ጸጋ አል ኤበ ቤተሳይዳ። 45 ቢያኽ ፍልጶስኳ ከናተናኤል ቤከከል፥ "ኤተ በቆተካ አሙሴ ነሎርገ ማቶቋ፥ ቢቆተካ ደ መዪርጓኳ ከፄማ፥ ቢልገምከንዥገና አ፤ አኳ ያሱስ አል ናዘሬት፥ ዱ ዮሴፍኳ።" 46 ቤሎቆሥ ናተናኤል ቤከል፥ "ከማፈላሻኽ ነናዘሬት መዌ ገሸል ዳ?" ቤከኮሎቆ ፍልጶስኳ ቤከከል፥ "ዌ ገመሥ።" 47 ቤገመሥ ያሱስ ኤቤኢ ናተናኤል ነመዌያ ኮጎማ ቤገሽ ፄማ ቤከል፥ "አለአ ኸገሻ ሾከ እስራኤል፥ ኤተ ባንዢገካ ጎልጎዛ ኒለማ።" 48 ቤሎቆሥ ናተናኤል ቤከከል፥ "ነጓብ ባገምካ አራ?" ቤከኮሎቆ ያሱስኳ፥ "ነከምኦን አፍልጶስ አም፥ በርሲኮቆ መገመሥ አም ነሸ ጅ ቦዋ።" 49 ቤከከል ናተናኤልኳ፥ "ረቢ፥ አም ዱ ረባ፤ አም ጥስ ዶጎ እስራኤል።" 50 ቤከል ያሱስኳ፥ "ከፄ በርከለካ ካም በርገምከሥ አም ነሸ ጅ ቦዋ፥ ኣገምኪላኽ? ከምገማሥ ዳ ኤተ ከመንተሮቆ ነለአ።" 51 ቤከተጽ ቤከል ከማም፥ "ኸገሻ ከምከለራ ካኻ፥ ከምገመኸሥ ኤከምኮራስ ጎዛ፥ ኤከምቶኩዋ ኤከምብቱዋ ሰ ገትገ ረባ ነጸገ ዱ በናደማኳ።" ወጌላ ዮሃንስ 2 1 ነኦኪል ኦካግኳ ቤድ ዴዋነ ማሮቋ ነጋጦቆ ገሊላ ነኤባ ኤተ ቢኦ ቃና። ቤኢ ኤዬማ ከያሱስኳ ነጓ። 2 ቢኦ እምያሱስ ከደ መሁል ቾጎማኳ ኪል ዴዋና ካ። 3 ኤበከርካ አኬ ባጉዋኳ፥ ቤከከል ኤዬማ ከያሱስ፥ "ኢጨካንኼ ነለአ ከገት ኬ ባጉዋኼ።" 4 ቤከኮሎቆ ያሱስኳ ቤከከል፤ "አም እገፋ አለአ፥ ኣሤ በኩኬቆ አም ነመደዳ ናለማ? አርቸካዬቆንኼ አንጅለምኼ።" 5 ቤከል ኤዬማኳ ከደ መደዳ ደ ቢኢካ ነጓ፥ "ደኻ ኣሥ ዳ ኤተ ከመገሸሥ አ ካኻ።" 6 ቤጭ ዶጎ ዪሁዳ መኢያ አል በፈገማም ኤከምዪዡከሥ ጸገማም፤ ካ ቤኢ ነጓ አኮገ ግሻ ማያ፤ በሰከሥ ኮጋ አ ሜታ ሜታማለማም ኤቁለ ኣያ እምበንድ ኤያሥ ኤያ ኦካግ። 7 ቤከከል ያሱስኳ ከደ መደዳ፥ "ዪጨኾቆ ኣያ ነኮጋ ነለአ።" ቢዪጮቆን እማምኳ ካሥ ኸ ቆሰማ። 8 ነለአ ነቸቻ ቤከከል ያሱስ ከደ መደዳ ካ፥ "ኽልኾቆ ኸኸካ ከኤተ መዪር ዴዋና፤" ቢከርኮቆ እማምኳ። 9 ቤዻምበሥ ኤተ መዪር ዴዋናኳ ኣያ ኤተ ባገልበካኽ ከኬ ባጉዋ። ኤተ ቤያገሚል ነጓብ ኤበዎኬ ኬ ባጉዋኳ፥ አደ መደዳ ደ ቤኽሎቆ ኣያ፥ ኤያገሚለንኼ አኼ። ካ ቤኦ ርኸ ጋኺንጃ ቤከከል፤ 10 "ጸጋ ኮዎማ ነገሲቋ ከምኻ መገ  ኬ ባጉዋ፤ ኤከምኖቆ አኮዶ ነቸቻኸን፥ ከምኸካ መጤኽ ኬ ባጉዋ፤ አምኸን ከደኽላ ባቱገከሥ መገ  ኬ ባጉዋ።" 11 ነዳ አል ገተምዛ ኤተ ቤድ ያሱስ፥ አለአ አል ገሲቋ። ቤጦ አ ነቃና አል ገሊላ፥ ቤትገሥ ገሂንለማኳ፤ ቤከገሚል ደ መሁል ቾጎማኳ ካ። 12 ነለአ ነቸቻ ቤብት ያሱስ፥ ከኤዬማ ከኢዴበማ ከደ መሁል ቾጎማኳ ከቅፍርናሆም፤ ቢዥጎቆ ነጓኳ 141
ኦኪል ዱፀን። 13 ከፄ ቤያርቻቆ ዚፈ ፋዝጋ አል ዶጎ ዪሁዳ፥ ቤቶኮ ያሱስ ከዬሩሳሌም። 14 ቤገመሥ ያሱስ ኒል መዪዥሥ መፀ ገዴራ አል ዶጎ ዪሁዳ ጸጋ ደ በንኮደኮቆ ዋደ ሙሳ፥ ጃጃ ደራሪያኳ፥ ከደ ቤማኢሽ ነጓ ቤንዠኽ ለማናኳ። 15 ቤጽንፀኽ አኳ ሲ መዱቋ ቤከምፖቆ ኬያኮዎማም ጃጃለማም ከዋደ ሙሳለማምኳ፥ ቤዝልኽ ለማን ደ መንዠኽ ለማና ቤያገልብዶቆ ኣንዠ ኻለማምኳ። 16 ቤከል ከደ መኮዶቆ ደራሪያኳ፤ "ፐኾቆ ዳ አለአ ከገት! መጦኻኼ መፀ ባብ ከመፀ ዘበኼ።" 17 ኖካ ና ቢሳንዘሥ ደ መሁል ቾጎማ ሳ ኤተ በከለካ አመዪዥሥ ሎርጋ፥ "መሻምባለም ከመፃሉ ኤያል ማንጃ በሰካቆ ኒለም።" 18 ነለአ ቢከል ደ ገፋሌ ዶጎ ዪሁዳ ቢሎቆሥ ያሱስ፥ "ኤከምዳ ካም አመደ ሾከ አለአ፥ ማቲሥ ገፋሌ ኣሤ ከምትጋሥ ካይላ?" 19 ቤኮሎቆ ያሱስኳ ቤከል ከማም፤ "ብኾቆ መዪዥሥ መፀ ገዴራ አለአ፤ አራኳ ነኦኪል ኦካግ ከምኮለራ ከምደሮቆ።" 20 ቢኮሎቆ እማምኳ ቢከል፤ "መዶቆ መዪዥሥ መፀ ገዴራ አለአ በርከሠንዥገን ግዣ ግቸማ እምበንድ ከማያ፤ አምኳ ነኦኪል ኦካግ ከምኮላቆ ከምዳቋኽ?" 21 ያሱስኸን ኖከ ቤገሸሥ ከፄ መዪዥሥ መፀ ገዴራ፥ ቤገሸሥ ከፄ ጸገማኳ። 22 ኖከ ቤፈርሥ አያሱስ ነመሻ ነቸቻ ቢሳንዘሥ ደ መሁል ቾጎማ እገሻለማ አለአ፤ ቢገሚል ዳ ኤተ በከለካ አመዪዥሥ ሎርጋ ከዳ ኤተ ቤገሸሥ አያሱስኳ። 23 ኖከ ቤኢ ያሱስ ነዬሩሳሌም ከዚፈ ፋዝጋኳ፥ ቤገመሥ አበበኽ ጸጋ ዳ አል ገተምዛ ኤተ ቤድ አ፥ ቢከገሚል ካ። 24 ከፄ ቤያገሚል ያሱስ እል ጸጋ ኮዎማኸን፥ ኤዠሰንኼ ጸገማ ከማምኼ። 25 ከፄ ቤገም አ ከጺማ አል እል ጸጋ ኮዎማ፥ ኤሼሠንኼ ኤከመገሹከሥ ከፄ ጸጋ ሜታ ኤለኣኼ። ወጌላ ዮሃንስ 3 1 ቤኢ ጸጋ ኤተ ቢኦ ፄማ ኒቆደሞስ። አኳ ነሾከ ደ ፋርስ፥ ነደ መቼስ እንዶ ዶጎ ዪሁዳ ጸጋ ሜታ። 2 ቤዌ ጸጋ አለአ ከመጎኳ ኮጎ ያሱስ ቤከከል፥ "ረቢ፥ ቢልገምካ ኤባዎኬ ኖጎ ረባ ባደካ ከኤተ መትገሥ ዳኳ፤ ኤከምኢያ ረባ ከአ ከመዳ፥ አኢካንኼ ጸጋ ሜተል ኤተ ከምፈለሽ መደ ዳ አል ገተምዛ ኤተ ባደካ አምኼ።" 3 ቤከከል ያሱስኳ፥ "ኸገሻ ከምከለራ ካም፤ ኤከምበፃ ጸጋ ማኮላይል መፖቆማ፥ ከምፈለሸኼ መገመሥ ገፋሌ ረባኼ።" 4 ቤከኮሎቆ ኒቆደሞስኳ ቤከከል፥ "ጸጋ ኤተ ባጋዘካ፥ ኤያበማ ከማፈለካሸን አን መፖቆማ? ከምኮላ ኪል ኤዬማ ከማኮሉዊለን መፖቆማኽ?" 5 ቤኮሎቆ ያሱስኳ ቤከከል፥ "ኸገሻ ከምከለራ ካም፥ ኤከምበፃ ጸጋ መፓኽ ነኣያ ከመዪዥሥ ገፉጫኳ፥ ከምፈለሸኼ ሜታ ኤላ መኩ ከገፋሌ ረባኼ። 6 ጸጋ ኤተ ቢፖቆካ ነበጫ ኣሥ በጫ፤ ኤተ ቢፖቆካ ነገፉጫኳ አል ገፉጫ። 7 ካ፥ ከምዳ ካኻ ኤከማኮለኺል መፓኻ ኤተ 142
በርከለካ፥ መሰሠኼ እሉኼ። 8 ባሸከኽ ዙባ ካሥ ጎ በኣጎካ፤ ባገሰኮቆ ማሸማ፥ ኣገምኪልኼ ኤበዎኬ ነጓብ ጎ በዸከኻኳ። ኤተ ቢፖቆካ ነገፉጫ ኮዎማኳ ኤያሥ ኤያ።" 9 ኒቆደሞስ ቤከል ቤሎቆሥ ያሱስ፥ "ኤያላሥ ከማፈላሽ አለአ?" 10 ቤከኮሎቆ ያሱስኳ ቤከከል፥ "ማከድ ከኤተ መትገሥ ዳ አል ዶጎ እስራኤል፥ ኣገምካኼያኽ አለአ? 11 ኸገሻ ከመገሸርሥ ካም፥ ቢለገሸከሥ አይል ኤተ ቢልገምካ፥ ቢልደካ ከኸገሻ ከኤተ ቢልገምከሣኳ፤ አኻኸን አኸርኮቆኼ ኤተ ቢልከደካ አይል ኸገሻኼ። 12 ኤበርገሸከሥ ካኻ ዳ አል ኤበ እኔያ ኤበኸበፀካ መገሚለማኳ፥ ኤያላሥ ከምገመኺለን አኽ ኤከመገሸርሥ ካኻ ዳ አል ጎዛኳ? 13 ኣሥ ዱ በናደማ ኤተ በብተኬ ነጎዛ፥ አኢካንኼ ኤተ በቶኮካ ከጎዛ ሜተል ኤለኣኼ። 14 ኤያሥ ቤፈሮቆ ሙሴ ሆላ ነኸ እኔያ፥ ከምደካ ከዱ በናደማኳ ማፈራቋ ኤያሥ ኤያ። 15 ከምደካ አለኣኳ፥ ኤተ ከምገሚል ከአ ኮዎማ ኤከምዸባን መኢያ አል ግዢ ግዥኳ። 16 "ረባ ከፄ በሄከሽ ኤባ አል እኔያ በቦቆ፥ በኸኬ ሜታኽ ዱማ፤ ካ ኤተ ከምገሚል ከዱማ ኮዎማ፥ ከምራቆሥ መኢያ አል ግዢ ግዥ፥ ከምቴያኼ ሜተልኼ። 17 ዳ በከትገኬሥ ረባ ዱማ ከኤባ ካል እኔያ፥ ኤከምብደካን ኤባ አል እኔያ፥ አትገኬንኼ ኤከምኸከሥ ከኤባ ካል እኔያኼ። 18 ከምኸካሠኼ ከኤተ ከምገሚል ካ፤ በከኸካሠንዥገን ከኤተ በበፀካ መገምኪል ካኳ፥ ከፄ በበፀካ መገምኪል ከሜታኽ ዱ ረባ። 19 መኸሣ ኤኤለአ በኢካ፤ መዪዦጓ በዎኬ ከኤባ ካል እኔያ፤ ጸጋኸን ከፄ በደካ መደዳለማም ገንሠማኳ፥ ነመዪዦጓ ቢሄከሽ መጓ። 20 ኤተ በደካ ገንሣ ኮዎማ አሄከሸኼ መዪዦጓኼ፤ ኤከምበፃን ማገማሥ ገንሠ መደዳለማ፥ አፐከሠኼ ከመዪዦጓኼ። 21 ኤተ በጦካ ኸገሻኸን፥ ከምፐሥ ከኸ መዪዦጓ፤ መዌያለማ ከኸ መዪዦጓኳ ኤከማትገካሠን መደዳለማ ኤማሄሻ አል ረባ።" 22 ነለአ ነቸቻ ቤከዸቾጎ ያሱስ ከደ መሁል ቾጎማ ከኤባ ካል ዪሁዳ፤ ቤፀቆ ነጓኳ ዱፀን፥ ቤንጩጾቆ ጸጋ። 23 ቤኢ ዮሃንስኳ ኖጎ ቤኢ በበኽ ኣያ፥ ነኤበ ሄኖን ኤተ ቤያርቻቆ ከሳሌም፥ ቤኢ ነመንጩጾቆማ፤ ቤዾዌ ጸጋኳ ከጓ ቢንጩጻቋ። 24 ኖካ ና ኢኩቆንኼ ዮሃንስ ከመፀ ማፉንጫኼ። 25 ኖካ ና ነደ መሁል ቾጎ ዮሃንስ ሜታ ሜታ ከመዣ አል ዪሁዳ ሜታ፥ ቤፈር ኖጎማም ማከለማ ከፄ መንደ መዪዥሣ። 26 ቤዌ ደ መሁል ቾጎ ዮሃንስኳ ኮጎማ ቢከከል፥ "ኤተ መትገሠማ፥ መዣ ኤተ በናኢዬ ካም ነጋንደር ዮርዳኖስ፥ ኤተ ናከድ አም ኸገሻ ከፄማ፥ በጩጸኮቆ እኽላ፤ በዸካ ጸጋ ኮዎማኳ ኮጎማ።" 27 ቤከኮሎቆ ዮሃንስኳ ቤከል፥ "ኤከማኸካዬሽ ከጸጋ ነጎዛ ከመዳ፥ ከምፈለሸኼ ሜታ ኤላ መሮቆማኼ። 28 አራ ቢያርሲኬቆ መትገማ ካ፥ 'አራ መሲያኼ' በርከለካ ኤበርገሸከሥ ከኻ፥ አኻ እልቆኻ ከምፈለኸሽ መደኻ ኸገሻ ካራ። 29 ጸጋ ኤተ በጨካ ጋኺንጃ፥ ርኸ ጋኺንጃ፤ መዠማ ኤተ በኢከቾጎ ኖጎማ በካጦኪል ፄያ፥ በካገ ካይል 143
ኤበገሰኮቆ ሰ ርኸ ጋኺንጃ፤ ከለአ እኽላ በትተካቆንዥገን ማገ ጓለም።" 30 ቤከል፥ "ከምደካ ከአ አመፈጋኳ፥ አራኸን ከምዳ መሃላቋ ካራ።" 31 ቤከተጽ ዮሃንስ ቤከል፥ "ኤተ ከምዌ ነምጻ፥ ከምሙቾቆ ነጸጋ ነኮዎማ፤ ኤተ በደካ ነኔያ ኣሥ አል እኔያ፥ ከመገሻ አል ኤበ እኔያኳ፤ ኤተ ከምዌ ነጎዛ ከምሙቾቆ ነኮዎማ። 32 ከምዳ ኸገሻ ከዳ በገምከሥ በገሰኮቆኳ፤ አኢካንኼ ኤተ ከምሮቆ መደ ኸገሻለማኳ። 33 ኤተ ከምሮቆ መደ ኸገሻለማኸን፥ ከመገሸከሥ ዝንዜን ኤበደካ ረባ ከኤተ ኸገሻ። 34 ኤተ በትገኬ አረባ ከመገሸከሥ ኣሥ እገሸ ረባ፤ ከምኻ ረባኳ ገፉጫለማ ከመዪጮቆማ ካ። 35 በበማ በሄከሽ ዱማ፥ በኸከንዥገን ዳ ኮዎማኳ ከኤለ ዱማ። 36 ጸጋ ኤተ ከምገሚል ከዱ ረባ፥ ከምጫ መኢያ አል ግዢ ግዥ፤ ኤተ ከምኮዎቆ ዱማኸን ከምጫኼ መኢያኼ፥ ከምኢያ ማመሠ ረባ ነጸገማ።" ወጌላ ዮሃንስ 4 1 ቤያገሚል ያሱስ ኤቤገሶቆ ደ ፋርስ፥ ኤቤንጩጾቆ አ ነዮሃንስ በበኽ ቤጦ ከደ መሁል ቾጎማኳ። 2 ነደንኳ አደ መሁል ቾጎማ ቤንጩጾቋ፥ ኤጩጾቆንኼ አ ኪልቆማኼ። 3 ነለአ ነቸቻ ቤበፀሽ ኤበ ዪሁዳ፥ ቤኮል ቤዽ ከገሊላ። 4 መከዽ ከጓኳ፥ ቤከኢ መተራ ከንዶጎ ኤበ ደ ሰማሪያ። 5 ነጋጦቆ ሰማሪያኳ ቤዌ ከኤባ ኤተ ቢኦ ሲካር። ቤያርቻቆ ኤባ አኳ ኮጎ ቤኽ አያይቆብ እኔያ ከዱማ ከዮሴፍ። 6 ቤኢ ሆ ኣይ ያይቆብ ነጓ፤ ከፄ ቤማዎ ያሱስ ነመንዻ ነንዶዋኳ፥ ቤኢሽ ነሰ ሆ ኣያ ና፤ አንጅ ማኳ ኤአንጅ ማያ። 7 ኖካ ና ቤዌ ጋፈ ደ ሰማሪያ ሜታ ከምኽሎቆ ኣያ፤ ቤከከል ያሱስኳ፥ "ኸካሬ ኣያ፥ ፈራ።" 8 ቤዾንዥገን ደ መሁል ቾጎማኳ ከመኮድ እጋ ኪል ኤባ። 9 ቤከከል እገፈ ደ ሰማሪያ አኳ ከያሱስ፥ " ማከድ አም ዶጎ ዪሁዳ ኤያላሥ፥ ባከሎቆካን አም ኣይ መፋ፥ ኖጎም ኖጎ ጋፈ ደ ሰማሪያ?" ኢያኩኮቆኼ ዶጎ ዪሁዳ ከደ ሰማሪያኼ። 10 ቤኮሎቆ ያሱስኳ ቤከከል፥ "ባምገምካ ደ መኻ አል ረባ ኤበደካ ኣሤ፥ ባማምባለሥ ኤተ በከለካ ካም፥ 'ኸካሬ ኣያ' ዎዴያ ኤበደካኳ፥ ባምሎቆሥ አምኳ አ፥ በመኽ አኳ ኣይ መኢያ ካም በምዳ።" 11 ቤኮሎቆ እገፋ አኳ ቤከል "ኤተም! ኣጨካንኼ ዳ ኤተ ከምኽላኮቋ፤ ሆ ኣያኳ መሃቲለማ፥ ኣይ መኢያ አ ነጓብ ከምታኤን አማ? 12 ኣሙቸኮቆ አም ኤተ በኸኬ፥ ሆ ኣያ አለአ ካይላ በብላ ያይቆባኽ? በፈከንዥገን አ፥ ኢደማ፥ ለማናለማኳ ናሥ ሆ ኣያ ነለአ።" 13 ያሱስኳ ቤከኮሎቆ ቤከል፥ "ደ በፈካ ነኣያ ነለአ ኮዎማ፥ ከማኮሊል እምበ ኣያ መሸማ። 14 ኤተ ከምፋ ነኣያ ኤተ ከምኸራ አር፥ ከማኮሊልኼ እምበ ኣያ ሜተልኼ፤ ኣያ ኤተ ከምኸርካ አር፥ አ ከምዳ ኒለማ ጋጨ ኣያ ኤተ ከምኻ መኢያ አል ግዢ ግዥ።" 15 ቤከከል እገፋ አኳ፥ "ኤተም! ኤከምበፃን እምበ 144
ኣያ መሻ አራ፥ ኤከምበፀራን መዎሬ ከምኽሎቆ ኣያ ከገኣኳ፥ ኸካሬ ሾከ ኣያ አለአ።" 16 ቤከከል ያሱስኳ፥ "ዻ ኦዌ ጉንዘኡ፥ ኮለኬ!" 17 ቤከል እገፋ አኳ፥ "አርጨከኼ ጉንዛኼ።" ቤኮሎቆ ያሱስኳ፥ "ኤተ ባከለካ 'አርጨከኼ ጉንዛኼ፥' ኸገሻ ባገሸከሣ። 18 ቤያጭ ጉንዛ ማቁስ፤ ጸጋ ኤተ ባከኢካ እኽላኳ ጉንዘኡኼ፤ አለአ ኸገሻ ባገሸከሣ።" 19 ቤከከል እገፋ አኳ፥ "ኤተም! በርገምከሥ ኤባደካ አም ከኤተ መዪርጓ። 20 ቢዴር እምበበምላ ኖቆ ዶላ ነለአ፤ አኻ ዶጎ ዪሁዳኸን በኸከለካ፥ 'ኖጎ በደካ አገዴራ ከረባ ነዬሩሳሌም።"' 21 ያሱስኳ ቤኮሎቆ ቤከከል፥ "አም እገፋ አለአ፥ ገሚል አራ፤ ከምዌ ኦከማ ኖከ ከምበፀኻ መዴራ ከረባ ከበባ ኖቆ ዶላ ነለአ ኤያሥ ኤያ ከዬሩሳሌምኳ። 22 አኻ በኸከዴረካ ከዳ ኤተ በኸኤምካ፥ አይላኸን ከዳ ከኤተ ቢልገምካ ቢልከዴረካ፤ ከምዌ አመብዳ ከንዶጎ ዶጎ ዪሁዳ። 23 ከምዌ ኦከማ ኖከ ከምዴሩዋ ኸገሻ ከረባ ከበባ ከንዶጎ ገፉጫ ከኸገሻኳ፥ በዎኬንዥገን እኽላኳ፤ ኤያሥ አለአ በኣጎካ ረባ ኤከምዴሩካ ካ። 24 ረባ ገፉጫ፥ ከምደካ ከደ ቢዴረካ ካኳ ኤከምዴሩካ ከንዶጎ ገፉጫ ከኸገሻኳ።" 25 ቤኮሎቆ እገፋ አኳ፥ "በርገምካ ኤከምዌ መሲያ ኤተ፥ ቢኦካ ክርስቶስ፤ ኖከ ከምዌ አኳ፥ ከመገሸሥ ዳ ኮዎማ ካይላ።" 26 ቤከል ያሱስኳ፥ "ኤተ በኢካ ነመገሻ ካም አለአ፥ አራ ኣሥ አ።" 27 ናሥ አለአ ቤኮሌ ደ መሁል ቾጎማ ኮጎ ቢዾዋ፤ ቤሰሥ እለማም በቦቆ ነማገሽ ያሱስ ከገፋ፤ ነደንኳ ኤኢንኼ ነማም ጸጋ ሜተል ኤተ ቤከል ቤሎቆሥ እገፋ "ኣሤ ባኣጎካ?" ኤያሥ ኤያ ኤተ ቤከል ከያሱስ፥ "ካሤ ባካገሸካ ከአኳ?" 28 ነለአ ነቸቻ ቤበፀሽ እገፋ አ ቁለ ኣያለማ፥ ቤዽ ኪል ኤባ ቤገሸሥ ከጸጋ ቤከል፥ 29 "ዎኼ፥ ዪርኻና መዣ ኤተ በገሸከሥ፤ ካራ ደ ኤተ ቤርድ አር ካል ገሲቋ ኮዎማ፤ ከምዳ መሲያኽ?" 30 ቢብቆኬሥ ጸጋኳ ኒል ኤባ ቢዾካ ኮጎ ያሱስ። 31 ነለአ ቢተገኽ ደ መሁል ቾጎማ ያሱስ ቢከከል፥ "ኤተ መትገሠማ፥ ሳ ዳ!" 32 ቤኮሎቆ አኸን ከማም ቤከል፥ "በርከኢካ ከደ መሳ ኤተ በኸኤምካ አኽ።" 33 ቢከል ደ መሁል ቾጎማኳ ኣሥ እልኸማም፥ "አኢካናኽ ጸጋ ኤተ በከርኬቆ ደ መሳ?" 34 ያሱስኳ ቤከል ከማም፥ "ደ መሳለም መጦ ማሄሸማ አል ኤተ በትገኬ አራ፥ ከመትቶቆ መደዳለማኳ። 35 በኸከለካኼ አኽኳ፥ 'ነጽጃ እንዝኽ ነቸቻ ከምዳ መፂቆ ጋትጋ።' ዪርኻና ከእልኸኻኳ ቼ! ከመገሸርሥ ካኻ፥ ኤበኢንዘካ ጋትጋ ኤበትተካ ከመፂቆማኳ። 36 ኤተ ከምሽላ ከምሮቆ በናለማ፥ ከማሙንፆቆ ኻ ኤተ ከምዳ ከመኢያ አል ግዢ ግዥኳ። ካ ኤተ ከምዋሻ፥ ኤተ ከምሽላኳ ከማገዋይል ከምበንደማም። 37 ከፄ አለአ ኤተ በከለካ ጸጋ፥ 'ሜታ ከምዋሻ፥ ጀንዳኳ ከምሽላ' መከላ አለአ ኸገሻ። 38 በርከትገካ አኻ ኤከምሽልኻን ነዳ ኤተ በኸበፀካ መሌኤኻ፤ ጃጀንዳ ቢሌኤካ ነመደዳ፥ አኻኸን በኸኩካን ነመኢንዝ ዳ ኤተ 145
ቢሌኤካን እማም።" 39 ከፄ በከለካ እገፋ፥ "በገሸኬሥ አ ካራ ዳ ኤተ ቤርድ አር ካል ገሲቋ ኮዎማ፥" በከገምኪል ነኤባ ና በበኽ ደ ሰማሪያ ከያሱስ። 40 ኖከ ቢዌ ደ ሰማሪያኳ ኮጎ ያሱስ፥ ቢሎቆሥ ኤከምኢሸን ኖጎማም፤ ቤኢሽ አኳ ነጓ ኦኪል እምበንድ። 41 ቢከገሚል ናል ገሲቋ በበኽ ጸጋ ከፄ እገሻ ኤተ ቤገሸሥ ያሱስኳ። 42 ቢከከል ችዳ አኳ ከገፋ ካ፥ "እኽላ ነከምደን ከገሻሉ፥ ቢልገምኪል ከፄ ቢልገሰኮቆ ኪልቆምላ፤ ቢልገምካ ኤበደካ አ ኸማ ኤተ መብዶቆ ኤበ እኔያኳ።" 43 ነኦኪል እምበንድ ና ነቸቻ፥ ቤፐሥ ቤዽ ከኤበ ገሊላ። 44 ቤገሸሠንዥገን ያሱስ ኪልቆማ ቤከል፥ "አሂንካቆኼ ኤተ መዪርጓ ነኤበማኼ።" 45 ኖከ ቤዳሽ ከኤበ ገሊላ፥ ቢሄሽ ደ ጓ አ፤ ከፄ ቢፀዬቆ ነዚፈ ፋዝጋ ነዬሩሳሌም፥ ቢገሜሥ ዳ ኤተ ቤድ አ ነጓ ኮዎማኳ። 46 ቤኮሌ ያሱስኳ ከቃና አል ኤበ ገሊላ፥ ኖጎ ቤያገልበኽ ኣያ ከኬ ባጉዋ። ቤኢ ነቅፍርናሆም ኤተ መደዳ አል ጥሳ፥ ቤንሳሥ ዱማኳ። 47 ቤገሶቆ አኳ መዌ ያሱስ ነዪሁዳ ከኤበ ገሊላ፥ ቤዌ ኮጎማ፥ ቤሎቆሥ ኤከምብታን ከቅፍርናሆም፥ ኤከምብደቆን ዱማ ኤተ በርካ ከመሻ። 48 ቤከከል ያሱስኳ፥ "ኤከምበፀኻ መገመኸሥ ጋገሸል ዳ ከዳ አል ገተምዛኳ፥ ከምገመኺልኼ።" 49 ቤከከል ኤተ መደዳ አል ጥሳኳ፥ "ኤተም! ብቴ ነከምሸን ዱዋለም።" 50 ቤከከል ያሱስኳ፥ "ዻ ከመፀኡ! በብደከንዥገን ዱኡ።" ቤገሚል መዣ አ ዳ ኤተ ቤከገሸሥ ያሱስ፥ ቤዽ ከመፃለማኳ። 51 መከኢ ነመዻ ከመፃለማኳ ቢከሁሌይል ዋደለማ እኔያ ቢኽ ቢከከል፥ "በብደከንዥገና ዱኡ።" 52 ቤሎቊል አኳ ኖጎማም አንጅ ኤተ በሻምጸካን አዱማ፤ ቢከከል እማምኳ፥ "ነጋዥጋ ነአንጅ ሥሠ በንድ በበፀከሽ አጎከሣ።" 53 ቤያምባለሥ በበማ ከዱዋኳ ኤበደካ ናሥ አንጅ ኤተ በከከለኬን አያሱስ፥ "በብደከንዥገን ዱኡ"፤ ከለአ ቢከገሚል አ ደ መፃለማ ኮዎማኳ ከያሱስ። 54 ነዳ አል ገተምዛ ኤተ ቤድ ያሱስ ኖከ ቤኮሌ ነዪሁዳ ከገሊላ ነቸቻ፥ አለአ አል ማኮሊለማ። ወጌላ ዮሃንስ 5 1 ነለአ ነቸቻ ከፄ ቤኢ ዚፈ ዶጎ ዪሁዳ፥ ቤዽ ያሱስ ከዬሩሳሌም። 2 ቤኢ ነዬሩሳሌምኳ ነትገን ግሰ ኽ ጃጃ ኣይ ሆዋ ሜታ ኤተ ቢካንዲቆ ከደቤ በዝልኻ ማቁስ። ቢኦ ኣይ ሆዋ አኳ ከሰ ዶጎ ዪሁዳ "ቤተዝታ።" 3 ጸጋ ደ መንሰሣ በበኽ፥ ደ ቤፐሻኻ፥ ደ ገሙ፥ ደ ቤሽ አጋቸቸ ጸገማምኳ ቢንዥገሥ ኒል በዝልኻ ና [ቢዜኽ መሎጎድ ኣያ። 4 ቤኩ ሰ ገትገ ረባኳ ነለአ ነለአ ኪል ሆ ኣያ ካ፥ ቤሎጎደኽ ኣያ። ነመሎጎደማ ነቸቻ፥ ቤብድ ጸጋ ኤተ ቤሲቆ መኩና ነመንሰሣ ነሾካብኳ]። 5 ቤኢ ነጓ ጸጋ ሜታ፥ ኤተ ቤንሳሥ ግዣ ግቸማ ሜታ ኖቆማ አሤር ኖቆማ ዬሰናኮ (38)። 6 ያሱስኳ ቤገመሥ አ። ኤቤያገሚል 146
መንሰሣለማ ኦኪል በበኽኳ፥ ቤሎቆሥ ቤከል፥ "ኣኣጎካ አም መብዳኽ?" 7 ቤከኮሎቆ መዣ መንሰሠማ አኳ ቤከከል፥ "ኤተም! አርጨከኼ ጸጋ ኤተ ከምጦዋ አራ ኪለማ፥ ኤበለጎደካ ኣያ፤ መርኢ አር ነመጅንፃ በሲኮቆ ጸጋ ጀንዳ መኩና።" 8 ቤከከል ያሱስ፥ "ፈርሥ፥ ሮቆ እንተላሉ፥ ዸካ።" 9 ቤብድ መዣ አኳ ናሥ ኦካ ና፥ ቤሮቆ እንተላለማ ቤከዻ። ኤቤድ አለኣኳ ኖከ ዱ ሙሳ። 10 ኖካ ና ቢከል ደ ገፋሌ ዶጎ ዪሁዳ ከመዣ ከኤተ ቤንሳሥ ቤብደና፥ "ኖካ አለአ ኦከ ሙሳ፤ ኤማቶቋለምላ ከምኸሠኼ ካም አመጹር እንተላኼ።" 11 ቤኮሎቆ አኸን ከማም ቤከል፥ "መዣ ኤተ በብደኮቆ አራ፥ አ በከለካ፥ 'ሮቆ እንተላሉ፥ ዸካ።"' 12 ቢሎቆሥ እማምኳ ቢከል፥ "ዎዴ ጸጋ ኤተ በከለካ ካም፥ 'ሮቆ እንተላሉ፥ ዸካ?"' 13 ኤቤከዸሽ ጸጋ ከምፈጋኻኳ፥ ቤፐሥ ያሱስ ነጓ። ካ ኤገመንኼ መዣ ኤተ በብደካ አ፥ ኦዴ ኤበብደኮቆ አ። 14 ነለአ ነቸቻ ቤገመሥ ያሱስ መዣ አ ነመዪዥሥ መፀ ገዴራ አል ዶጎ ዪሁዳ ቤከከል፥ "ባብደከንዥገን እኽላ፤ ኤከምበፃን መዳ ነጸገኡ ገንሠ ዳ ኤተ ከመንተሮቆ ነለአ፥ ካለን መዳኣኼ ገንሣኼ።" 15 ቤዽ መዣ አኳ፥ ቤገሸሥ ከዶጎ ዪሁዳ ኤበደካ ኤተ በብደኮቆ አ ያሱስ። 16 ከፄ ቤጦ ያሱስ አለአ ኖከ ሙሳ፥ ቢያጦሽ ደ ገፋሌ ዶጎ ዪሁዳ ማሙቾቆ አ። 17 ቤኮሎቆ ያሱስኸን ቤከል ከማም፥ "ባብ ከደኽላ ነመደማ በኢካ፥ በርኢካ አርኳ ነመደማ።" 18 ኤቤገሶቆ ደ ገፋሌ ዶጎ ዪሁዳ አለአ፥ ቢያኣጎ ከበቦቆ መሾቆ ያሱስ። ነከምደን ካሥ መሸ ሥ ኦከ ሙሳ፥ ከመከላለማ "ረባ ባብኳ" ቢከል በካንዘ ከሠንዥገን ጸገማ ከረባ። 19 ያሱስ ቤከል ከማም፥ "ኸገሻ ከመገሸርሥ ካኻ፥ አራ ዱማ ከምፈለርሸኼ መደ ዳ ሜተል ከጺምኼ፥ ከምዪርዸሽ ኣሥ ኤተ በደካ አባብ ከምደራን፤ ኤተ በጦካ አባብ፥ ኣሥ አ ከምጦራ አራ ዱማኳ። 20 ባብ ከፄ በሄከሽ አራ ዱማ፥ በከትገኬሥ ዳ ኤተ በጦካ አ ኮዎማ፤ ኤከምሰሠን እልኻኳ፥ ከምትገሥ ካራ ዳ ኤተ ከመንተርኮቆ ነመደዳ ነለአ በቦቆ። 21 ኤያሥ ከምፈሮቆ ባብ ደ በሸሸካ ከምኸካ መኢያ፥ ኤያሥ ኤያ ከምኸራ አራ ዱማኳ መኢያ ከደ በራኣጎካ። 22 ባብ ከምኸሠኼ ከሜታኼ፥ በኸኬንዥገን ገፋሌ መኸሣ ኮዎማ ካራ ከዱማ። 23 ኤያሥ ቢሂንኮቆ ጸጋ ኮዎማ ባብ፥ ኒሂንቆ አራ ዱማኳ፤ ኤተ ከምበፃ መሂንቆ አራ ዱማ፥ ከምሂንቆኼ ባብ ኤተ በትገኬ አራኼ። 24 "ኸገሻ ከመገሸርሥ ካኻ፥ ኤተ ከምገሲልስ አራ፥ ኤተ ከምገሚል ከኤተ በትገኬ አራኳ፥ ከምጫ መኢያ አል ግዢ ግዥ፤ አ በተርካ ነመሻ ኮጎ መኢያ፥ ከምኸካሠኼ። 25 ኸገሻ ከመገሸርሥ ካኻ፥ ከምዌ አንጅ ኤተ ከምገሶቆን ደ በሸካ ሰ ዱ ረባ፥ በዎኬንዥገን እኽላኳ፤ ከምኢያ አደ በገሰኮቆ ሰማ ኮዎማኳ። 26 ኤያሥ በደካ ባብ ከጺማ ከመኢያ ሸማ፥ ኤያሥ ኤያ በጦከንዥገን አራ ዱማኳ ኤከምደራ ከመኢያ ሸማ። 27 ከፄ በርደካ አር ዱ 147
በናደማኳ፥ በኸኬንዥገን ባብ ገፋሌ መኸሣ ካራ። 28 መሰሠኼ እልኻ ከፄ አለኣኼ፤ ከምዌ አንጅ ኤተ ከምገሱቆን ደ ቢያሃንዠካቋ ሰም። 29 ከምፑዌሥ እማም ኒል ሆ መሻ፤ ደ በደካ ገሸለማ ከምፈሩሥ ከምዸብ መኢያ፤ ከምፈሩሥ አደ በደካ ገንሣኸን፥ ኤከምኹሥ ከማም።" 30 ቤከተጽ ያሱስ ቤከል፥ "አራ ከጺም ከምፈለርሸኼ መደማ ሜተልኼ፤ ከምኸርሥ ኤበርገሰኮቆ ኖጎ ባብኸን፤ ነከምደን ማሄሸማለም፥ ከፄ ከምደራ ማሄሻ አል ኤተ በትገኬ አራ፥ መኸሣለም ኸማ። 31 ኤከምደራ አር ኸገሻ ከፄ እልቆም፥ ከማሮቆኼ እገሻለምኼ። 32 በኢካን ጀንዳ ኤተ ከምዳ ኸገሻ ከፄምኳ፤ በርገምካ ኸገሻ ኤተ ከምዳ አ ከፄምኳ ኤበደካ ኸማ። 33 በኸትገካ አኽኳ ጸጋ ኮጎ ኤተ መጩጾቆማ ዮሃንስ፤ በደካ አኳ ከኸገሻ ኸማ። 34 በርከገሸከሥ አለአ ኤከምብደኻን አኽ፥ አርሸኬሠንኼ ኤከምዳ ጸጋ ኸገሻ ካራኼ። 35 ቤዪዦጎ ዮሃንስ ኤመበል ጅ፤ በኻኣጎካ አኽኳ ከኦኪል ዱፀን ማገይላ ከመዪዦጓለማ። 36 ነዮሃንስ ነኤተ መጩጾቆማ በርጨካ ኤተ ከምዳ ኸገሻ ካራ በቦቆ። አመደዳ ኤተ በኸኬ አባብ ካራ ኤከምትተርቆን፥ አመደዳ ኤተ በርኢካ ነመደማኳ፥ አ ከምዳ ኸገሻ ካራ፥ ኤበትገኬ አባብ አራ። 37 ባብ ኤተ በትገኬ አራ፥ አ ኪልቆማ በደከንዥገን ካራ ኸገሻ፤ አኻኸን አኸገሰኮቆንኼ ሰማኼ፥ አኸገምከሠንኼ ጸገማኳ ሜተልኼ። 38 አኸራቆከሠንኼ ገትጋለማኳ ኪልኻኼ፥ ከፄ በኸበፀካ መገመኺል ከኤተ በትገኬ አ። 39 በኸላቀከሥ መዪዥሥ ሎርጋ፥ በኽኦከሥ ኤከምጨኸካ ከአ 40 ነደንኳ፥ አኻኣጎካኼ መዌያ ኮጎም ኤከምጨኻን መኢያኳ። 41 "አርሸኬሠንኼ ገሂን አል ጸጋኼ። 42 በራምባለከሥ ኤበኸደካ አኽ ዎዴ፥ በርገምካ ኤበኸበፀካ አኽ መሄኸሽ ረባ ኒልኻኳ። 43 አራ በርዎኬ ከፄያ ካል ባብ፥ አኻኸን አኸሄከሸንኼ አራኼ፤ ኤከምዌ ጸጋ ጀንዳ ከፄያ ካል እልቆማኸን፥ ከምሄኸሽ አ። 44 በኻኣጎካ ኤከምኻ ጸጋ ገሂን ካኻ፥ አኸሻምበካኼ ከመሮቆ ገሂን ኤተ ከምኻ አረባ ከጺማኳ፤ ካ ኤያላሥ ከምፈለኸሸን አኽ መገሚል አራ? 45 መኦኸሠኼ ኤተ ከምተምቦቆ አኻ ነታሰ ባብ አራ፤ ኤተ ከምተምቦቆ አኻ፥ ኤተ በኸካጦኪል አኽ አሙሴ። 46 በኸመገሚል ሙሴ፥ በኸመገሚል አራኳ፤ በቆተከንዥገን አ ከፄም። 47 ኤከምበፀኻ መገመኺል መቆታ አል ሙሴ፥ ኤያላሥ ከምገመኺለን አኽ እገሻለምኳ?" ወጌላ ዮሃንስ 6 1 ነለአ ነቸቻ ቤያንደሪል ያሱስ ኤያያ አል ገሊላ ኤተ ቢኦ ኤያይ ጥቤሪያስ። 2 ኤቤገመሥ በበኽ ጸጋኳ ዳ አል ገተምዛ ኤተ ቤድ ያሱስ ነጸገ ደ መንሰሣ፥ ቢሁል ቾጎ አ። 3 ቤቶኮ ያሱስ ኮቆ ዶላ፥ ቤኢሽ ነጓ ከደ መሁል ቾጎማኳ። 4 ቤያርቻቆ ዚፈ ፋዝጋ አል ዶጎ ዪሁዳ። 5 ቤፈር ጺ ያሱስ፤ ኤቤገመሥ መዌ 148
ኤማንጀ ጸጋ ኮጎማ፥ ቤሎቆሥ ፍልጶስኳ ቤከል፥ "ነጓብ ከምኮዶኳን አኮ እጋ ኤተ ከመሰሳ ጸጋ አለአ?" 6 ዳ ቤከከል ያሱስ ኤለአ ከመዻምብ ፍልጶስ፥ ቤገም ኪልቆማኸን ዳ ኤተ ከምዳ። 7 ፍልጶስኳ ቤኮሎቆ ቤከል፥ "ኤከመንኹካን ከኮዎማም ዱፀን ዱፀንኳ፥ ከማቆኼ እጋ አል ኸ ለማና ግቸማ አሤር (200) እማምኼ።" 8 ነደ መሁል ቾጎማ ሜታ፥ ኣንድራስ ዱዌበማ ከሲሞን ጴጥሮስ፥ ቤከከል ከያሱስ፥ 9 "በኢካን ነገአ ጉንዘ ዱዋ ኤተ፤ በጨካ ፄ እገ ጋርብዋ ማቁስ ከዉ ከምበንድ፤ ኣሥ ከምዳ ከበበኽ ጸጋ ከአለኣኳ?" 10 ያሱስኳ ቤከል፥ "ጦኻ ኤከማኢዉሸን ጸጋ!" ቤኢ ነጓ ኤማንጀ በፋ፥ ቤማኢሸን ጸጋኳ፤ ቤድ ገንዘለማም ኤግቸማ አሤር እል ግቸማ ሜታ ኖቆማ ማቁስ (5000)። 11 ነለአ ነቸቻ ቤሮቆ ያሱስ እጋ፥ ቤከኽ መገ ላ ከረባ፥ ቤካች ከደ ቤማኢሻ ኤያሥ ቢያኣጎ እማም፥ ቤካች ነዉ ናኳ ኤያሥ ኤያ። 12 ኤቢኖቆ ኬያኮዎማም ነቸቻኳ፥ ቤከል ያሱስ ከደ መሁል ቾጎማ፥ "ኤከምበፃ መቴያን ሜተል፥ ኣሙንፀኾቆ ገፐፐሸማ ኤተ ባኤካሻ።" 13 ቢሙንፆቆ ገፐፐሽ እገ ጋርብዋ ማቁስ ኤተ ቤሰስ አጸጋ ቤያኤያሸናኳ፥ ቢዪጮቆ ካከ አሤር ኖቆማ እምበንድ። 14 ኤቤገመሥ ጸጋኳ ዳ አል ገተምዛ ኤተ ቤድ ያሱስ፥ ቢከል፥ "ኸገሻ፥ አለአ ኤተ መዪርጓ፥ ኤተ በኢካ ከምዌ ከኤባ ካል እኔያ።" 15 ኖከ ቤያገሚል ያሱስ፥ ኤበኢካ በበኽ ጸጋ አ ከመዌያ ከመራቆሽ አ ከምዱዋ ከጥስ ኤባ፥ ቤፐሥ ነጓ ቤኮል ኮቆ ዶላ ከጺማ። 16 ኖከ ቤድ ሸጋዥጋኳ፥ ቤብት ደ መሁል ቾጎማ ኮጎ ሰ ኤያያ። 17 ቢቶኮሥ ለማዲያ ቢካጦሽ ማንደራ ከቅፍርናሆም፤ አንጅ ማ መልም ኦካ፤ ኤዌንኼ ያሱስ ከደኽላ ኮጎማምኼ። 18 ከፄ ቤያሽ መዥግ ኤጎሌ፥ ቤሎጎድ ኣያኳ። 19 ኤቢዽ ደ መሁል ቾጎማ ከለማዲያ ኤኪሎሜትሪያ ማቁስ ኤያሥ ኤያ ማያ ነቸቻ፥ ቢገመሥ ኤቤንዼ ያሱስ ኖቆ ኣያ ቤያርቸሥ ለማዲያ። ቢጤ ኖካ ና በቦቆ። 20 ቤከል ያሱስኸን ከማም፥ "መጤኻኼ፥ ዳማ አራ!" 21 እማም ቢያኣጎ መሩቆ አ ኪል ለማዲያ፤ ቤዳሽ ለማዲያኳ ናሥ ኦካ ና ካሥ ሰ ኣያ ኮጎ ቢዽ እማም። 22 ነኸማቱቁማ ቢያገሚል አበበኽ ጸጋ ደ ቤያሻዬኽ ነጋንደር ኣያ፥ ኤቤኢ ኣሥ ለማዲያ ሜታ ነጓ። ቢያምባለሥ ኤቤበፅ ያሱስ መቶኮሥ ለማዲያ ከደ መሁል ቾጎማ፥ ኤበዸካ አደ መሁል ቾጎማ ከጺማኳ። 23 ቤዌ ለማዲያ ጃጀንዳኳ ነጥቤሪያስ ከጋንዲ ኤባ፥ ጎ ቤጦ ያሱስ ገዴራ ቤሰስ አጸጋ እጋኳ። 24 ኤቤገመሥ ጸጋኳ ኤበሜካ ያሱስ ከደ መሁል ቾጎማ ነጓ፥ ቢቶኮሥ ለማዲያ ቢያንደር ከቅፍርናሆም ከማኣጎ ያሱስ። 25 ኖከ ቢዸብ ጸጋኳ ያሱስ ነጋንደር ኣያ ቢከከል፥ "ኤተ መትገሠማ! ከማሥ ባደካዬሽ ከገአ?" 26 ያሱስኳ ቤኮሎቆ ከማም፥ "ኸገሻ ከመገሸርሥ ካኻ፥ ዳ በኸካኣጎከሥ አኽ አራ ከፄ በኸሰሰካ እጋ በኸነኮቋ፥ ከፄ በኻምባለከሥ ዳ አል ገተምዛ ኤተ በርደካ አርኼ። 27 149
መሻምበኻኼ ከደ መሳ ከኤተ ከምቴያኼ! ሻምበኻ ከጋ ኤተ ከምፀቆ ከመኢያ አል ግዢ ግዥ። ከፄ በኸኬ ረባ ባብ ገፋሌያ ካራ፥ ከምኸራ አራ ዱ በናደማ እጋ አለአ ካኻ።" 28 ቢሎቆሥ እማምኳ ቢከከል፥ "ኤከምድላን ዳ ኤተ በኦከሽ ረባ፥ ኣሤ በኢካ መደማ ካይላ?" 29 ያሱስኳ ቤኮሎቆ ከማም፥ "ኤከምገመኺል ካራ ከኤተ በትገኬ አራኳ፥ ከምደኻ ዳ ኤተ በኦከሽ አረባ።" 30 ቢከከል እማምኳ፥ "ኤከምገሚልሥ ከምገሚልለን አም፥ ኣሤ ዳ አል ገተምዛ ከምጦዋኣ? ኣሤኳ ከምዳኣ? 31 ቢሰስ እምበፈገምላ ነኸ እኔያ እጋ ኤተ ቢኦ 'ማና።' ኤያሥ በከለካ አመዪዥሥ ሎርጋ፥ 'በኸኬ እጋ ነጎዛ ኤከምሱዋን።"' 32 ያሱስኳ ቤኮሎቆ ከማም ቤከል፥ "ኸገሻ ከመገሸርሥ ካኻ፥ ኤተ በኸኬ ካኻ እጋ አል ጎዛ አሙሴኼ፤ ከምኻ ባብኸን ካኻ ኸገሸ እጋ አል ጎዛ። 33 እጋ ኤተ በኸኬ ረባ በብተኬ ነጎዛኳ፥ ከምኻ መኢያ ከኤባ ካል እኔያ።" 34 ቢሎቆሥ እማምኳ ቢከል፥ "ኤታ፥ ኸካይሌ እጋ አለአ መዱጎክ!" 35 ያሱስኳ ቤከከል ከማም፥ "አራ እገ መኢያ፤ ኤተ ከምዌ ኮጎም ከምሽልኼ ኤዴበናኼ፤ ኤተ ከምገሚል ካራኳ፥ ሜተል ከምሻኼ እምበ ኣያኼ። 36 በርገሸከሠንዥገን ካኻ፥ ኤበኸገምከሠን አራኳ፥ አኸገምኪልኼ ካራኼ። 37 ኤተ ከምኼ አባብ ካራ ኮዎማ፥ ከምዌ ኮጎም፤ ኤተ ከምዌ ኮጎምኳ፥ ከምጀደርኸኼ ነጸገምኼ። 38 በርኮኬሥ አር ከመደ ማሄሻ አል ኤተ በትገኬ አራ፥ አርዎኬንኼ ነጎዛ ከመደ ማሄሻ አለምኼ። 39 በኣጎካ ኤተ በትገኬ አራ፥ ኤከምፈረሮቆን ኖከ መርሸማ ደ በኸኬ አ ካራ፤ አኣጎካኼ ኤከምቴረሥ ነማም ሜተልኼ። 40 ደ በገምከሥ አራ ዱማ፥ ደ ከምገሚል ካራ ኮዎማኳ፥ በሄከሽ ባብ ኤከምዸብዋን መኢያ አል ግዢ ግዥ፤ አራኳ ኖከ መርሸማ ከምፈርዾቆ እማም ነመሻ።" 41 ከፄ ቤከል ያሱስ፥ "አራ እጋ ኤተ በብተኬ ነጎዛ፥" ቢከገሺል ዶጎ ዪሁዳኳ ሰማም፥ 42 ቢከልኳ፥ "አለአ ያሱስ ዱ ዮሴፍ፥ ኤተ በኮገምካ በበማ ከኤዬማኼያኽ?" " ኤያብ እኽላ በከከለካን አ፥ 'በርብተኬ ነጎዛ?"' 43 ቤኮሎቆ ያሱስኳ ቤከል ከማም፥ "መገሸኺልኼ ሰኻኼ። 44 ኤተ በትገኬ አራ ባብ ኤከምበፃ መቼስ አ፥ ከምፈለሸኼ ጸጋ ሜተል መዌያ ኮጎምኼ፤ ኤተ ከምዌ ኮጎምኳ ከምፈርዾቆ ነመሻ ኖከ መርሸማ። 45 በከለካ ነሎርጋ ናል ደ መዪርጓ፥ 'ከምዱዋ ኬያኮዎማም ደ በከትገከሥ አረባ፤' ደ ከምገሶቆ ከባብ ከምገመሽ ኖጎማ ኮዎማኳ፥ ከምዌ ኮጎም። 46 አኢካንኼ ጸጋ ሜተል ኤተ በገምከሥ ባብኼ፤ ኣሥ አራ ኤተ በዎኬ ኖጎ ረባ ከጺም፥ በገምከሥ ባብ። 47 ኸገሻ ከመገሸርሥ ካኻ፥ ኤተ ከምገሚል ካራ፥ ከምጫ መኢያ አል ግዢ ግዥ። 48 አራ እገ መኢያ። 49 ቢሰስ እምበፈገኻ 'ማና' ነኸ እኔያ፥ ነደንኳ ቢሸሻ። 50 እጋ ኤተ በብተኬ ነጎዛ ኤለኣኼ፤ ከምሻኼ ኤተ ከምሳ እጋ አለኣኳ። 51 አራ እገ መኢያ ኤተ በብተኬ ነጎዛ፤ ኤተ ከምሳ ነጋ ነለአ ኮዎማ ከምኢያ ከግዢ ግዥኳ፤ እጋ ኤተ 150
ከምኸራ አር፥ በጨ ጸገም፥ ከምኸራ ከምኢ ኤባ አል እኔያ።" 52 ነለአ ቢያከለም ቢከል ዶጎ ዪሁዳ፥ "ኤከምሶኳን አኮ ኤያላሥ ከምፈለሽ ጸጋ አለአ መኸ በጨ ጸገማ?" 53 ያሱስኳ ቤከል ከማም፥ "ኸገሻ ከመገሸርሥ ካኻ፥ ኤከምበፀኻ መሰኻ በጨ ዱ በናደማ፥ መፈኻ መሃለማኳ፥ ከምጨኻኼ መኢያኼ። 54 ኤተ ከምሳ በጨም፥ ከምፋ መሃለምኳ፥ ከምጫ መኢያ አል ግዢ ግዥ፤ ከምፈርዾቆ አርኳ አ ነመሻ ኖከ መርሸማ። 55 ከፄ በደካ በጨም ኸገሸ ደ መሳ፥ መሃለምኳ ኸገሸ ደ መፋ። 56 ኤተ ከምሳ በጨም ከምፋ መሃለምኳ ኮዎማ፥ ከምኢካ ከአራ፥ ከምኢራ አርኳ ከአ። 57 ኤያሥ በትገኬ ባብ መኢማ አራ፥ ኤያሥ በርኢካ አርኳ ከንዶጎማ፥ ኤያሥ ኤያ ከምኢያ ከንዶጎም ኤተ ከምሳ በጨም ኮዎማ። 58 እጋ ኤተ በብተኬ ነጎዛ አለአ፤ አ ኤያሥ እጋ ኤተ ቢሰስ እምበፈገኻ ቢሸሸናኼ፤ ኤተ ከምሳ እጋ አለኣኸን፥ ከምኢያ ከግዢ ግዥ።" 59 ቤገሸሥ ያሱስ አለአ ኖከ ቤትገሥ ነቅፍርናሆም ነመፀ ገዴራ አል ዶጎ ዪሁዳ። 60 ነደ መሁል ቾጎ አ ነደ ቤገሶቆ አለአ ቢከል ጎ በበኽ፥ "እገሻ አለአ መዥገማ፥ ኦዴ ከምፈለሽ መካጦዪል ፄያ?" 61 ኖከ ቤገም ያሱስ ኤቢገሺል አደ መሁል ቾጎማ ሰማም፥ ቤከል ከማም፥ "ከምሥቆ ዳለአ አኻኽ? 62 ኤከምገመኸሥ መቶኮ ዱ በናደማ ከጎዛ ጎ ቤኢዬ ገፀ፥ ኣሤ ከምከልኻ? 63 ገፉጫ ከምኢቆ፥ በጫኸን አጨካኼ በናኼ፤ እገሻ ኤተ በርገሸከሥ አር ካኻ፥ ገፉጫ መኢያኳ።" 64 ቤከል፥ "ናኻ ቢኢካን ደ በበፀካ መገሚል።" ዳ ቤከገሸሥ ያሱስ አለአ፥ እምዎዴ ኤቢበፀካ መገሚል፥ ኦዴ ኤከማተገሮቆ አ ከምኻኳ፥ ቤገም ናሥ ማጦሸማ። 65 ቤከተጽ ያሱስ ቤከልኳ፥ "ከለአ በርገሸከሥ ካኻ፥ ኤከምበፃ መኸኬ ባብኳ፥ ከምፈለሸኼ ጸጋ ሜተል መዌያ ኮጎምኼ።" 66 ካል ኦካ ና ቢያጦሽ ደ መሁል ቾጎ አ በበኽ መኮለኻ ከን፥ ቢበፀሽ መሁል ቾጎ አ። 67 ካ ቤከል ያሱስ ከደ መሁል ቾጎማ አሤር ኖቆማ እምበንድ ቤሎቆሥ እማም፥ "አኻኣጎካ አኽኳ መዻኽ?" 68 ቤኮሎቆ ሲሞን ጴጥሮስ ቤከከል፥ "ኤትላ! ኤከምበፅልሽ አም፥ ኮጎ ኦዴ ከምዽላን አይላ? ኤተ በጨካ እገሸ መኢያ አል ግዢ ግዥ ኣሥ አም። 69 ቢልገምኪል አይልኳ ኤባደካ መዪዥሥ ዱ ረባ፥ ቢላምባለከሠንዥገንኳ።" 70 ቤከኮሎቆ ያሱስኳ ቤከል ከማም፥ "አርሽለከሠንኼያኽ አሤር ኖቆማ እምበንዳለኻ? ነደንኳ ናኻ ሜተል ሴጠና።" 71 ቤገሸሥ ያሱስ አለአ ከፄ ዪሁዳ ዱ ሲሞን ከሪዮት፤ መከደን አ ነአሤር ኖቆማ እምበንድ ሜታኳ፥ ቤኢ ኤተ ከማተገሮቆ ያሱስ ከምኻ። ወጌላ ዮሃንስ 7 1 ነለአ ነቸቻ ቤኮለኽ ያሱስ ነገሊላ፤ ከፄ ቢያኣጎ ደ ገፋሌ ዶጎ ዪሁዳ መሾቆ አ ነጓ ፥ ኤያኣጎንኼ መኮለኻ ነኤበ ዪሁዳኼ። 2 ኖካ ና ቤያርቻቆ ዚፈ 151
በዝልኻ አል ዶጎ ዪሁዳ። 3 ከለአ ቢዌ ኢዴበ ያሱስ ኮጎማ ቢከከል፥ "ኤከምገሙሠን ደ መሁል ቾገኡ ገሸል መደዳ ኤተ ባደካ አም፥ ፈርሥ ነገአ፥ ዻ ከኤበ ዪሁዳ። 4 ጸጋ ኤተ በኣጎካ ማገማሣ አደካኼ ከገጸፃኼ፤ ኤከምዳኣ አምኳ ዳለአ ኮዎማ፥ ትገሥ ጸገኡ ከኤባ ካል እኔያ።" 5 ዳ ቢከከል ኤያኳ፥ ከፄ ቢበፅ መገሙኪል ኪልቆማም ካ። 6 ቤከል ያሱስኳ ከማም፥ "አርቸካዬቆንኼ እኽላ አንጅለምኼ፤ አንጅ ካኻኸን መዱጎክ ማገሠማ። 7 ጸጋ አል ኤበ እኔያ ከማቸከካኸኼ ካኻኼ፤ ከማቸኩካኽ ካራኸን፥ ከፄ በርደካ ኸገሻ ኤበደካ መደዳለማም ገንሠማ። 8 ዸኻ አኽ ኪል ዚፈ፤ አራኸን ከፄ በበፀካ ማርቻዬቆ አንጅለም፥ ከምዸራኼ ኪል ዚፈ ካኼ።" 9 ቤከል ኤያ ቤያሻኽ ነገሊላ። 10 ኤቢዾ ኢዴበማ ኪል ዚፈ ነቸቻ፥ ነከማገማሠን ቤዽ ያሱስኳ ከገጸፃ ኪል ዚፈ። 11 ደ ገፋሌ ዶጎ ዪሁዳ ደ ቢያኣጎ አ ኖጎ እል ዚፈ፥ ቢሎቊል ቢከል፥ "ነጓብ በኢካ አ?" 12 ቤድ ከፄማኳ ኖጎ ኤማንጀ ጸጋ አ በበኽ ማሰሰካ፤ ነማም ቢከል ጸጋ ሜታ ሜታ፥ "አ ገሸል ጸጋ፤" ቢከል ጃጀንዳኳ፥ "ገሸለማኼ፥ ኤተ መንጠኽ ጸጋ።" 13 ነደንኳ፥ ከፄ ቢካጤሽ ከደ ገፋሌ ዶጎ ዪሁዳ፥ ኤዪዥሠንኼ ጸጋ ሜታ ከፄማ እገሻኼ። 14 ነጋፂሥ ዚፈ ቤዽ ያሱስ ከመዪዥሥ መፀ ገዴራ አል ዶጎ ዪሁዳ፥ ቤያጦሽ መትገሠማ። 15 ቤሰሥ እል ደ ገፋሌ ዶጎ ዪሁዳ ቢከል፥ "ነከምጨን መገመሸማ፥ ኤያላሥ በካምባለከሠን አመዣ አለአ ሎርጋለምላ?" 16 ቤኮሎቆ ያሱስኳ ቤከከል ከማም፥ "መትገሣ ኤተ በርትገከሥ አር፥ አል ኤተ በትገኬ አራ፥ አለምኼ። 17 ጸጋ ኤተ ከማኣጓ መደ ማሄሸማ አል ረባ፥ ከምገማ ኤበደካ መትገሣ አለአ ኖጎ ረባ ፌት ኤበደካ ኖጎም። 18 ጸጋ ኤተ በገሸካ አል እልቆማ፥ በኣጎካ ገሂን ኪልቆማ፤ ኤተ በኣጎካ ገሂን አል ኤተ በትገኬ አኸን፥ ጸጋ ኤተ ኸገሻ፥ አኢካንኼ ጎልጎዛ ኒለማኼ። 19 "አኸኬንኼ አሙሴ ማቶቋ ካኻኽ? አኢካንኼ ናኻኳ ሜተል ኤተ በዜከኽ ማቶቋ አኼ። ካሤ በኸካኣጎና አኽ መሾቆ አራ?" 20 ቢከከል ጸጋኳ፥ "ባጨካ ገንሠ ሙሳ ኒሉ፤ ኦዴማ በኣጎካ መሾቆ አማ?" 21 ቤኮሎቆ ያሱስኳ ቤከል ከማም፥ "በርደከንዥገን አር ገሸል መደዳ ኣሥ ሜታ፥ በሰከሥ እል ኮዎኻኳ። 22 ቤኽ ሙሴ ካኻ መኢያ አል መሸሣ፤ ነደንኳ መኢያ አለአ አል እምበፈገኻ፥ አል ሙሴኼ፤ በኸሸከሥ አኽኳ ጸጋ ኖከ ሙሳኳ። 23 ኤከምበፃ ማፑቆ ማቶቋ አል ሙሴ ኤከምሹሥ ጸጋ ኖከ ሙሳ፥ ካሤ በኸካምከሥ ካራ ኤበርብደኮቆ ኮዎ ጸገ ጸጋ ኖከ ሙሳ? 24 ኸኸሥ ኸገሻ፤ መኸኸሠኼ ከመዪር ኣሥ ቆማኼ።" 25 ነደ ዬሩሳሌም ቢከል ጸጋ ሜታ ሜታ፥ "መዣ ኤተ ቢያኣጎካ መሾቆማ፥ አለኣኼያኽ?" " 26 ነደንኳ፥ በገሸካ አ ኒል ኤማንጀ ጸጋ፥ እንገሸከሠንኼ እማምኳ ዳ ሜተል ነጸገማኼ፤ ኢያምባለከሣኽ አደ ገፋሌያ ኤበደካ መዣ አለአ ኸገሻ መሲያ።" " 27 ከፄ መዣ አለኣኳ 152
ቢልገምካ ኤበዎኬ ነጓብ፤ ኤከምዌ መሲያኸን፥ ከምገማኼ አጸጋ ሜተል ኤበዎኬ ነጓብኼ።" 28 መከትገሥ ያሱስ ነመዪዥሥ መፀ ገዴራ አል ዶጎ ዪሁዳ፥ ቤፈሮቆ ሰማ ቤከል፥ "ኸገሻ በኸገምካ አራ፥ በኸገምካ ኤበርዎኬ ነጓብኳ፤ ነደንኳ፥ አርዎኬንኼ ከፄያ ካል እልቆምኼ፥ በኢካ ኤተ በትገኬ አራ፤ አ ኤተ ኸገሻ፥ አኸገምካኼ አኻኸን አኼ። 29 አራ በርገምካ አ፥ ከፄ በርዎኬ ኖጎማ በትገኬ አራኳ።" 30 ነለአ ቢያኣጎ መራቆሽ አ፤ ከፄ በበፀካ ማርቻዬቆ አንጅ ማኳ፥ ኤደሠንኼ ጸጋ ሜታ አ ከኤለማኼ። 31 ነደንኳ ቢከገሚል ነጸጋ ና በበኽ ከያሱስ ቢከልኳ፥ "ኖከ ከምዌ መሲያ፥ ነዳ አል ገተምዛ ኤተ በደካ መዣ አለአ፥ ከመንተርኮቆ በበኽ ከምዳናኽ?" 32 ቢገሶቆ ደ ፋርስኳ ዳ ኤተ ቤገሽ ጸጋ ከፄ ያሱስ ከገጸፃ፤ ኖካ ና ቢከትግ እምጥስ መፀ ገዴራ አል ዶጎ ዪሁዳ እምበቦቆማ ከደ ፋርስኳ ደ መደዳለማም ኤከምራቁሸን ያሱስ። 33 ያሱስኳ ቤከል፥ "ካሥ ኦኪል ዱፀን ከምኢራ ኖጎኻ፤ ነለአ ነቸቻ ከምዸራ ኮጎ ኤተ በትገኬ አራ። 34 አኻ ከማኣጎኻ አራ፥ ከምዸበኻኼ አራኸን፤ ከምፈለኸሸኼ መዎኼ ኮጎ በርኢካ አርኳ።" 35 ቢከል ደ ገፋሌ ዶጎ ዪሁዳ ኣሥ እልኸማም፤ "ኤከምበፆኳ መዸቦኳን አ፥ ከጓብ በርካ ከምዻ? ኮጎ ጸጋ ዶጎ ዪሁዳ ደ ቢዛለካ ነኤበ ግሪክ፥ ከምዻ ትገሥ ከደ ግሪካኽ? 36 'ከማኣጎኻ አራ፥ ከምዸበኻኼ አራኸን፥ ከምፈለኸሸኼ መዎኼ ኮጎ በርኢካ አርኳ፥' መከላለማ አለኣኳ ኤያል ኣሤ?" 37 ኖከ ቤድ መርሽ ዚፈ ቤድ በቦቆ ኦካ። ኖካ ና ቤፈሮቆ ያሱስ ሰማ ከጎዛ ቤከል፥ "ኤተ ከምሻ እምበ ኣያ፥ ነዌ ኮጎም፥ 38 ነፍ ጸጋ ኤተ ከምገሚል ካራኳ። ኤያሥ በገሸከሥ አመዪዥሥ ሎርጋ፥ 'ባጨካ ኒለማ አመዱግ ኣይ መኢያ።"' 39 ዳ ቤከገሸሥ ያሱስ አለአ ከፄ መዪዥሥ ገፉጫ ኤተ ከምሮቆ አደ በገምኪል ካ። ከፄ ቤከበፅ ያሱስ መሂንሥኳ፥ ኤያኻዬሸንኼ መዪዥሥ ገፉጫኼ። 40 ነኤማንጀ ጸጋ ደ ቤገሶቆ እገሻ አለአ፥ ቢከል አችዳ ሜታ፥ "ኸገሻ መዣ፥ አለአ ኤተ መዪርጓ፥ ኤተ ቢከለካ ከምዌ።" 41 ቢከል ጃጀንዳኳ፥ "አ መሲያ፤" ቢከል ጃጀንዳኸን፥ "ከምዌ መሲያ ነገሊላኽ? 42 እገሸከሠንኼ ሎርጋኽ ኤከምፖቁዋ መሲያ ነሾከ ዳዊት፥ ነኤበ ቤትልሄም ኖጎ ቤኢ ዳዊትኳ?" 43 ካ ቤምጹሻይል ጸጋ ከፄማ። 44 ቢያኣጎ ነማም ጃጀንዳ መራቆሽ አ፤ ነደንኳ፥ ኤደሠንኼ ጸጋ ሜታ አ ከኤለማኼ። 45 ኖከ ቢኮሌ ደ መደዳ ደ ቢትግ ኮጎ ያሱስ፥ ቢሎቆሥ እምጥስ መፀ ገዴራ አል ዶጎ ዪሁዳ እምበቦቆማ ከደ ፋርስኳ እማም ቢከል፥ "ካሤ በኸከበፀካ መርኼቆ አ?" 46 ቢከኮሎቆ ደ መደዳኳ ቢከል፥ "ኤኢንኼ ጸጋ ሜተል ኤተ በገሸካ ኤያል መዣ አለኣኼ።" 47 ቤኮሎቆ ደ ፋርስኳ ቢከል፥ "አኻጠካኽ አኽኳ አኽ? 48 አገሚለናኽ ነደ ገፋሌያ ኤያሥ ኤያ ነደ ፋርስኳ ሜተላ? 49 ማሆተማ ጸጋ አለአ ደ መኤም ማቶቋ አል ሙሴ።" 50 ቤከል ኒቆደሞስኸን፥ ነደ ፋርስ 153
ሜታ፥ ኤተ ቤዽ ነገሲቋ ኮጎ ያሱስ፤ 51 "ኤመኢያለምላ ኒከምገሶቆን ነሰማ፥ ኒከማገሚለን ዳ ኤተ በቴከሥ አኳ፥ ከምዳኽ ኤከምኹከሥ ከጸጋ?" 52 ቢኮሎቆ እማም ቢከል፥ "አምኳ ጸጋ አል ገሊላኽ? ዪር ሎርጋ ሎቆሠና! ከምዌኼ ኤተ መዪርጓ ሜተል ነገሊላኼ።" [ 53 ነለአ ነቸቻ ቢዹ ኬያኮዎማም ከመፃለማም። ወጌላ ዮሃንስ 8 1 ያሱስ ቤዽ ከዶላ ኤተ በፐካን አቆሻ። 2 ቤኮል ነኸማቱቋ ካል ገዳዱ ቤዽ ከመዪዥሥ መፀ ገዴራ አል ዶጎ ዪሁዳ፤ ኤቤዾዌ ጸጋ ኮዎማኳ ኮጎማ፥ ቤኢሽ ቤያጦሽ መትገሠማ ከማም። 3 ቢሬቆ ደ መትገሥ ማቶቋ አል ሙሴ ከደ ፋርስኳ እገፋ ኤተ ቢራቌሽ ነመደ ጎርታ ሜታ፥ ቢሂኢቆ ነኸ እማም። 4 ቢከል ከያሱስኳ፥ "ኤተ መትገሠማ! ቢልራቆኬሽ እገፋ አለአ መከኢ ነመደ ጎርታ። 5 በገሸኬሥ ሙሴ ካይላ ነማቶቋለምላ፥ ኤከምኦችላ ሾከ ጋፋ አለአ ከግሻ፥ ኤከምሽሎቆኳ። ኣሤ ከምከላኣ አምኳ እኽላ?" 6 ዳ ቢከከል ኤለኣኳ፥ ቢዻምብ ኤከምዸብዋን ዳ ኤተ ከምተምብኮቆ አ። ቤዝሎቆ ያሱስኸን፥ ቤቆት ነኔያ ከቆሥሥ ኤለማ። 7 ኤቢኮለሽ እማምኳ ቢሎቆሣ፥ ቤፈር ጺ ያሱስ ቤከል ከማም፥ "ናኻ ኤተ ባንዢገካ ገንሣ፥ ነሲቆ መኣምብ እገፋ አለአ ከግሻ።" 8 ቤዝሎቆ እኽላኳ ቤቆት ነኔያ። 9 ኤቢገሶቆ እማምኳ አለአ፥ ቢያጦሽ ነደ እምፈጋ ቢብቀሥ ሜታ ሜታማለማም። ካ ቤያሻኽ ኣሥ ያሱስ ከጺማ ከገፋ ኤተ ቤኢቾጎ ነጓ። 10 ነለአ ነቸቻ ቤፈር ጺ ያሱስ ቤከል ከገፋ ካ፥ "አም እገፋ አለአ፥ አባማ እማማ? አኢካንኼያኽ ኤተ በኸከሥ ካም ሜተላ?" 11 ቤኮሎቆ እገፋ አኳ ቤከል፥ "ኤተም! አኢካንኼ ሜተልኼ።" ቤከከል ያሱስኳ፥ "ከምኸርሠኼ አርኳ ካምኼ፤ መዻኣኮላይልኼ መደ ገንሣኼ።"] 12 እኽላኳ ቤገሸሥ ያሱስ ከጸጋ ቤከል፥ "አራ መዪዦጎ ኤባ አል እኔያ፤ ጸጋ ኤተ ከምሁሌ ቾጎ አራ፥ ከምጫ መዪዦጎ መኢያ፥ ከመንዻኼ ኒል መጓኼ።" 13 ቢከከል ደ ፋርስኳ ነለአ፥ "አም ካሥ እልቀኡ ባደካ ኸገሻ፤ አጨካኼ አመደ ኸገሻሉኳ በናኼ።" 14 ቤኮሎቆ ያሱስኳ ቤከል ከማም፥ "ኤከምደራን ኸገሻ ኪልቆምኳ፥ ከፄ በርገምካ ኤበርዎኬ ነጓብ ኤከምዸራ ከጓብኳ፥ መደ ኸገሻለም ኸማ። አኻኸን አኸገምካኼ ኤበርዎኬ ነጓብ፥ ኤከምዸራ ከጓብኳ። 15 በኸኸከሥ አኽ ኤያሥ ገሳንዘ ጸጋ፤ አራኸን አርኸከሠኼ ከጸጋ ሜተልኼ። 16 ኤከምኸርሠንኳ፥ መኸሣለም ኸገሻ፤ አራ አርኸከሠኼ ከጺምኼ፤ ባብ ኤተ በትገኬ አራ በኢካ ከአራ። 17 በቆተካንዥገን ነማቶቋ አለኻኳ 'ሰ ሹደ ጸጋ እምበንድ ኸማ።' 18 ኤተ ከምዳ ኸገሻ ኪልቆም፥ አራ፤ ባብ ኤተ በትገኬ አራኳ፥ ከምዳ አኳ ኸገሻ ከፄም።" 19 ቢሎቆሥ እማምኳ ያሱስ ቢከል፥ 154
"ነጓብ በበኡዋ?" ቤኮሎቆ ያሱስኳ፥ "አኸገምካኼ አራ ባብኳ፤ በኸመገም አራ፥ በኸመገም ባብኳ።" 20 ቤገሸሥ ያሱስ አለአ ነመዪዥሥ መፀ ገዴራ አል ዶጎ ዪሁዳ፥ ኖከ ቤትገሥ አ ነጋሪል ኖጎ በኸካ ጸጋ ለማና። ከፄ በበፀካ ማርቻዬቆ አንጅለማኳ፥ ኤዻቆሠንኼ ጸጋ ሜታ አኼ። 21 እኽላኳ ቤከል ያሱስ ከማም፥ "አራ ከምደራሽ፤ ከማኣጎኻ አኽ አራ፥ ከምሸኸከሥ ከገንሣ አለኻኳ፤ ከምፈለኸሸኼ መዌያ ኮጎ ከምዸራ አርኼ።" 22 ነለአ ቢከል ደ ገፋሌ ዶጎ ዪሁዳኳ፥ "ዳ ኤተ በከለካ አ 'ከምፈለኸሸኼ መዌያ ኮጎ ከምዸራ አርኼ፥' መከላለማ አለአ ከመሾቆ ጸገማኽ?" 23 ቤከል ያሱስኳ ከማም፥ "አኻ አል ገቻ፥ አራኳ አል እምጻ፤ አኻ አል ኤበ እኔያ አለአ፥ አራኸን አል ኤበ እኔያ አለኣኼ። 24 በርገሸከሠንዥገን ካኻ ኤከምሸኸከሥ ከገንሣለኻ፤ ኤከምበፀኻ መገመኸኪል ኤበርደካ አር ዎዴኳ፥ ከምሸኸከሥ ከገንሣለኻ።" 25 ቢሎቆሥ እማምኳ አ ቢከል፥ "አም ዎዴያ?" ቤኮሎቆ ያሱስኳ ከማም፥ "ኣሥ ኤተ በርገሸከሥ ካኻ ካል ገሲቋ። 26 አራ በርጨካ በበኽ ዳ ኤተ በርመገሸሥ ከፄኻ፥ በርምኸሥኳ፤ ኤተ በትገኬ አራ ኤተ ኸገሻኳ፤ ኣሥ ኤተ በርገሰኮቆ ኖጎማ ከመገሸርሥ ከኤባ ካል እኔያ።" 27 ኢያምባለሠንኼ እማም፥ ኤቤገሸሥ ከፄ በበማኼ። 28 ካ ቤከል ያሱስ ከማም፥ "አራ ዱ በናደማ ኤከማፈርዻቆ ከመቱማ ነጋገድ ጃ፥ ኖካ ና ከማገመኺል 'ኤበርኢካ ኸማ ኤተ በርደካ አር፤' ከምገመኻ ኤያሥ ኤያኳ ኤበርገሸከሥ ኣሥ ዳ ኤተ በትገኬሥ ባብ ካራ፥ ኤበርበፀካ መገሸርሥ ዳ ሜተል አል እልቆምኳ። 29 ኤተ በትገኬ አራ፥ ከአራ በኢካ፤ አራኳ ከፄ በርደካ መዱጎክ ዳ ኤተ ባገ ኪል አ፥ አበፀከሸንኼ አራ ከጺምኼ።" 30 ኤቤገሸሥ ያሱስ አለአ፥ ቤከገሚል ኤማንጀ ጸጋ ካ። 31 ኖካ ና ቤከል ያሱስ ከደ ዪሁዳ ደ በከገምኪል ካ፥ "ኤከማኢኸካ ከገሻለም፥ ኸገሻ ከምደኻ ከደ መሁል ቾጎም። 32 ከምገመኻ ኸገሻ፥ ከምፖቆ ኸገሻኳ አኻ ነዎደ።" 33 ቢኮሎቆ እማምኳ ቢከል፥ "አይላ ሾከ ኣብራሃም፥ ኢልደካንኼ ሜተልኳ ከዎደኼ፤ ኤያላሥ ባከከለካን አም፥ 'ከምፐኸሥ ነዎደ?"' 34 ያሱስኳ ቤከኮሎቆ ከማም ቤከል፥ "ኸገሻ ከመገሸርሥ ካኻ፥ ደ በደካ ገንሣ ኮዎማ፥ ዋደ ገንሣ። 35 ዱማ መዱጎክ በንዘ ካኽ ካሥ ደ መፃ፥ ዎደኸን አንዘ ካኸኼ መዱጎክ ከደ መፃኼ። 36 ካ ኤከምፖቆ ዱ ረባ አኻ ነዎደ፥ ኸገሻ ከምፐኸሥ ነዎደ። 37 በርገምካ ኤበኸደካ ሾከ ኣብራሃም፤ ነደንኳ ከፄ በኸበፀካ መርኾቆ እገሻለም፥ በኸካኣጎካ መሾቆ አራ። 38 አራ በርገሸከሥ ዳ ኤተ በርገምከሥ ኖጎ ባብ፤ በኸደካ አኽኳ ዳ ኤተ በኸገሰኮቆ ኖጎ በበኻ።" 39 ቢኮሎቆ ደ ዪሁዳኳ ቢከል፥ "በብላማ ኣብራሃም።" ቤኮሎቆ ያሱስኳ፥ "በኸመድ ከኢደ ኣብራሃም፥ በኸመጦ ኣሥ መደዳ አል ኣብራሃም። 40 መደዳለም ኮዎማ ኣሥ መገሸሠማ ካኻ ኸገሻ ኤተ በርገሰኬቆ ኖጎ ረባ። እኽላኸን፥ በኸካኣጎካ 155
መሾቆ አራ፤ አጦካንኼ ኣብራሃምኸን ኤኤለኣኼ። 41 አኻ በኸጦካ መደዳ አል እምበበኻ።" ቢኮሎቆ እማምኳ ቢከል፥ "ኣሥ ረባ በባ ሜታ ቢልጨካ፥ ኢልፐካዬኸንኼ ነደ ጎርታኼ።" 42 ቤከከል ያሱስኳ፥ "በመድ ረባ ከበበኻ በኸመሄሽ አራ፤ አራ በርዎኬ ኖጎ ረባ በርኢካ ነገአ፤ አአ በትገኬ አራ፥ አርዎኬንኼ ከፄ እልቆምኼ። 43 ካሤ በከበፀካ እገሻለም መኩ ካኻ? ከፄ በኸሃለከሽ መገሰኾቆ እገሻለም፥ ከማምባለኸሠኼ። 44 "አኻ ኢደ በበኻ አል ገንሠ ሙሳ። ኤተ በኸሄከሽ አኽ መደማ ኣሥ መአጀባ አል በበኻ። አ ካል ገሲቋ ኤተ መሾቆ ጸጋ፤ ከፄ በሜካ ኸገሻ ኒለማ ኢያገምከኼ ከኸገሻኼ፤ አ በገሸካ ጎልጎዛ፥ ኤተ ጎልጎዛኳ፤ ከለአ ኤበልጎዘካ በገሸከሥ አል እለማ። 45 አራኸን ከፄ በርገሸከሥ ኸገሻ ካኻ፥ አኸገምኪልኼ አራኼ። 46 ናኻ ኦዴ ከምፈለሽ መከላ ካራ ኤተ ገንሣ? ኤበርገሸከሥ ኸገሻኳ፥ ካሤ በኸከበፀካ መገመኺል አራ? 47 ኤተ በደካ ኖጎ ረባ፥ በገሰኮቆ እገሸ ረባ፤ ከፄ በኸበፀካ አኽኳ መደኻ ኖጎ ረባ፥ አኸገሰኮቆኼ እገሻለማኼ።" 48 ዶጎ ዪሁዳኳ ቢኮሎቆ ከያሱስ ቢከከል፥ "ኤተ ቢልከለካ አይል 'አም ደ ሰማሪያ፥ ባጨካ ገንሠ ሙሳ ኒሉ፥' መከላለምላ ኸማኼያኽ?" 49 ቤኮሎቆ ያሱስኳ ከማም ቤከል፥ "አርጨካንኼ ገንሠ ሙሳ ኒለምኼ፤ አራ በርሂንከሥ ባብ፥ አኻኸን በኸካ አራ። 50 አራኣጎካኼ ገሂን ኪልቆምኼ፤ ኤተ ከምሻምባ ከገሂንለም፥ ኤተ ከምኸሥኳ፥ በኢካን ጀንዳ። 51 ኸገሻ ከመገሸርሥ ካኻ፥ ኤተ ከምዜኽ እገሻለም፥ ከምሻኼ ግዢ ግዥኼ።" 52 ቢከከል ዶጎ ዪሁዳ፥ "ቢልገምከሥ እኽላ ኤባጨካ ገንሠ ሙሳ ኒሉ፤ በሸከንዥገን ኣብራሃም፥ ቢሸሸከንዥገን ደ መዪርጓኳ፤ ባከለካ አምኸን፥ 'ኤተ ከምዜኽ እገሻለም፥ ከምሻኼ ግዢ ግዥኼ!"' 53 ቢከከል፥ "ኣሙቸኮቆ አም በበምላ ኣብራሃማኽ? አ በሸከንዥገና፥ ቢሸሸከንዥገን አደ መዪርጓኳ፤ ኤዎዴ ባኦከሥ አም ጸገኡዋ?" 54 ቤኮሎቆ ያሱስኳ ቤከል፤ "ኤከማኣጎራ መሂንሥ እልቆም፥ ከምጫኼ ገሂንለም በናኼ፤ ኤተ ከምሂንሥ አራ አባብ፥ ኤተ በኸከለካ አኽ 'ረባለምላ።' 55 አኻ አኸገምካንኼ አኼ፥ አራኸን በርገምካ አ፤ ኤከምከለራ 'አርገምካኼ አ፥' ከምደራ ከኤተ ጎልጎዛ ኤያሥ አለኻ። አራ ኸገሻ በርገምካ አ፥ በርዜከኽ እገሻለማኳ። 56 ከፄ ቤኢ በበኻ ኣብራሃም ከመገመሥ ኦከ መዌያለም፥ ቤዜኽ ከማገ ላ፤ ኤቤገመሣኳ ቤካገይላ።" 57 ነለኣኳ ቢከከል ዶጎ ዪሁዳ፤ "ኣዪጨቆኮንኼ አም ግዣ ግቸማ እምበንድ ኖቆማ አሤር (50)፤ ኤያላሥ ባከገመሠን አም ኣብራሃማ?" 58 ቤኮሎቆ ያሱስኳ ቤከል፤ "ኸገሻ ከመገሸርሥ ካኻ፥ ኒከምፖቆን ኣብራሃም፥ አራ በርኢካና።" 59 ኖካ ና ቢፈሮቆ ግሻ ከምኣምብ ያሱስ፤ ቤያጸፀኽ አኸን፥ ቤፐሥ ነመዪዥሥ መፀ ገዴራለማም። 156
ወጌላ ዮሃንስ 9 1 መከዽ ያሱስ ነንዶዋ፥ ቤገመሥ ጸጋ ሜታ ኤተ ቢካፖቆኬሥ ከፐሻ። 2 ቢሎቆሥ ደ መሁል ቾጎማኳ ያሱስ ቢከል፥ "ኤተ መትገሠማ! ከፄ ገንሣ አል ኦዴ ቢከፖቆኬ ጸጋ አለአ ፐሻ? ከገንሣ ካለማኽ ፌት ካል ዶጎ ኤበማ?" 3 ቤኮሎቆ ያሱስኳ ቤከል ከማም፥ "አደካንኼ አ ኤያሥ ኤያ አዶጎ ኤበማኳ ገንሣኼ፤ ኤከማትገካሠን ገሸል መደዳ አል ረባ ነጸገማ፥ ቢከካፖቆኬሥ ከፐሻ። 4 መከኢ ኦካ፥ ከምዳ ካኳ አመደ መደዳ አል ኤተ በትገኬ አራ፤ ከምዌ መጓ ኤተ ከምበፃ ጸጋ ሜተል መፈለሽ መዳን ዳ። 5 ካሥ አል ኦከ ከምኢራ ነኤባ ናል እኔያ፥ አራ መዪዦጎ ኤባ አል እኔያ።" 6 ኤያሥ ቤገሸሥ ያሱስ አለአ ነቸቻ፥ ቤጠቅ ጋጠቆዋ ከኔያ ቤካቶቆሣ፤ ቤከደሥ እልኽ ፐሻ ከቶቋ ከአኳ። 7 ቤከከል፥ "ዻ፥ ኤፈሥ ነኣይ መኤፈሣ ናል ሲሎዋም።" መከላ "ሲሎዋምኳ""ኤተ ቢትገካ።" ቤዽ መዣ አኳ ቤኤፈሣ፤ ኖከ ቤኮሌኳ፥ ቤፈለሽ መገሞጓ። 8 ቢከል ደ ማኸስ መፃለማ፥ ደ ቤገመሥ አ ገፀ ኖጎ ቆናኳ፥ "መዣ አለአ ኤተ ናኢሽ ናቆነናኼያኽ?" 9 ቢከል ጸጋ ሜታ ሜታ፥ "ኣዬ፥ ኣሥ አ፤" ጀንዳኳ፥ "እምበአ፥ ኤኤያ በኢካ።" ቤከል መዣ አ ኪልቆማኸን፥ "አራ አ።" 10 ቢሎቆሥ ጸጋኳ ቢከከል፥ "ኤያላሥ በካኮርካሰን አን ኸኡዋ?" 11 ቤኮሎቆ አኳ ቤከል፥ "ጸጋ ኤተ ቢኦካ ያሱስ ባቶቆከሥ እኔያ፥ በከደከሥ እልኸም በከለካኳ፥ 'ዻ ኤፈሥ ነኣይ ሲሎዋም።' በርዸካ አርኳ በርኤፈኬሣ፥ በርኮለኬ በርፈለከሽ መገሞጓ።" 12 ቢሎቆሥ እማምኳ ቢከል፥ "ነጓብ በኢን አ?" ቤኮሎቆ አኳ ከማም ቤከል፥ "አርገምካኼ።" 13 ነለአ ነቸቻ ቤሬቆ ጸጋ ኤተ ቤድ ካል ገፀ ፐሻ ከኸ ደ ፋርስ። 14 ኖከ ቤያቶቆሥ ያሱስ እኔያ ቤኮርስ ኸ ፐሻ አ፥ ኦከ ዱ ሙሳ። 15 ቢሎቆሥ ደ ፋርስኳ፥ ኤያላሥ ኤበከፈለከሽ አ መገሞጓ። ቤኮሎቆ መዣ አኳ ቤከል ከማም፥ "በጦካን ቶቋ ነኸም፤ ኤበርኤፈከሣ፥ በርገምኮጎ እኽላኳ።" 16 ኖካ ና ቤከል ነደ ፋርስ ጸጋ ሜታ ሜታ፥ "መዣ አለአ ከፄ በበፀካ መዜኽ ኦከ ሙሳ፥ ከምፈለሸኼ መዳ ካል ረባኼ።" ቢከል ጃጀንዳኸን፥ "ኤያላሥ ከምፈለከሸን ኤተ ገንሣ መደ ገሸል መደዳ ኤለአ?" ቢምጹሻይል ነለኣኳ። 17 ቢኮል ደ ፋርስ ቢሎቆሥ መዣ አ ቢከከል፥ "ኸኡኼያኽ በኮርከሳ? አም ኪልቀኡ ኣሤ ከምከላኣ ከፄ መዣ አ?" ቤኮሎቆ አኳ ቤከል፥ "ኤተ መዪርጓ።" 18 ኢያኣጎንኼ ደ ገፋሌ ዶጎ ዪሁዳኸን መገሚለማ፥ ኤቤድ መዣ አለአ ገፀ ፐሻ፥ ኤበከፈለከሽ መገሞጓኳ። ከለአ ቢኦ ዶጎ ኤበ መዣ ኤተ ቤብዳ፤ 19 ቢሎቆሥ ቢከል፥ "አለኣኽ ዱዋለኻ ኤተ በኸከለካ ቢካፖቆኬሥ ከፐሻ? ኤያላሥ በከፈለሸን አ መገሞጓ?" 20 ቢከኮሎቆ ዶጎ ኤበማኳ ቢከል፥ "ቢልገምካ ኤበደካ ዱዋልላ፥ ኤበካፖቆኬሥ ከፐሻኳ። 21 ኢልገምካኼ ኤያላሥ 157
ኤበገምከሥ እኽላ፥ ኢልገምካኼ ኦዴ ኤበኮርከስ ኸማኳ፤ ሎቆኸሥ አ፥ መዥገኽ ጸጋ፥ ከምፈለሽ መገሸሠማ ከፄ እልቆማ።" 22 ዳ ቢከከል ዶጎ ኤበማኳ ኤለአ፥ ከፄ ቢከጤ ከደ ገፋሌ ዶጎ ዪሁዳ፤ ቢሪለንዥገን እማምኳ ኤከምፑቆ ነገዴር ዶጎ ዪሁዳ ጸጋ ኤተ ከምከላ "ያሱስ መሲያ" ከምዳ ኸገሻኳ። 23 ከፄ አለአ ቢከከል ዶጎ ኤበማ፥ "ሎቆኸሥ አ፥ መዥገኽ ጸጋ።" 24 ቢኦ ደ ፋርስ ኦኪል እምበንድ መዣ ኤተ ቤድ ገፀ ፐሻ ቢከከልኳ፥ "ከመገሸሥ ኸገሻ ሂንሥ ረባ፤ ቢልገምካ ኤበደካ ጸጋ አለአ ከኤተ ገንሣ።" 25 ቤኮሎቆ አኳ ቤከል፥ "አርገምካኼ መዳለማ ከኤተ ገንሣኼ፤ ኣሥ ዳ ሜተል በርገምካ፥ ቢካፖቆኬሥ አራ ከፐሻ፥ በርገምኮጎ እኽላኳ።" 26 ቢሎቆሥ እማምኳ አ ቢከል፥ "ኣሥ በደካ ካማ? ኤያላሥ በኮርከስ ኸኡዋ?" 27 ቤኮሎቆ አኳ ቤከል፥ "በርገሸከሠንዥገን ካኻ ካል ገሲቋ፥ አኸገሰኮቆንኼ፤ ካሤ በኸካኣጎካ ማኮሊል መገሶቆማ? አኻኣጎካ አኽኳ መደኻ ከደ መሁል ቾጎማኽ?" 28 ቢከልሥ እማምኳ አ ቢከል፥ "ኤተ መሁል ቾጎ አ አም፤ አይላኸን ደ መሁል ቾጎ ሙሴ። 29 ቢልገምካ ኤበገሸኬ አረባ ከሙሴ፤ ኢልገምካኼ መዣ አኸን ኤበዎኬ ነጓብኼ።" 30 ኖካ ና ቤከል ኤተ ቤድ ገፀ ፐሻ ቤኮሎቆ ከማም፥ "ከምኤመማ አለኻ ኤበዎኬ መዣ አ ነጓብ በሰከሥ እላ፤ ኤተ በኮርከስ እልኸምኸን፥ አ። 31 ቢልገምካ ኤበበፀካ ረባ መገሶቆ ከደ ገንሣ፥ በከገሰኮቆ ከጸጋ ደ በከጤካ ከአ፥ ከደ በትተኮቆ ማሄሻለማኳ። 32 ባጦከሽ ነመዘዝ እኔያ ጸጋ ኤተ በኮርከስ ኸ ጸጋ ኤተ ቢካፖቆኬሥ ከፐሻ፥ ኤያገሳቆኼ ሜተልኼ። 33 በምበፅ ጸጋ አ መዳ ኖጎ ረባ፥ በምፈለሸኼ መጦ ዳ ሜተልኼ።" 34 ቢከኮሎቆ ደ ፋርስኳ ቢከል፥ "ቢካፖቆኬሥ አም ከገንሣ፥ ኣኣጎካ ከምትጋሥ ካይላኽ?" ቢፖቆ አ ነገዴር ዶጎ ዪሁዳ። 35 ያሱስ ቤገሶቆ፥ ኤቢፖቆ አደ ፋርስ መዣ አ ነገዴር ዶጎ ዪሁዳ፤ ኖከ ቤገመሥ መዣ ኤተ ቤድ ገፀ ፐሻኳ ቤከከል፥ "ኣከገምኪል ከዱ በናደማኽ?" 36 ቤከል መዣ አኳ፥ "ኤተም! ኤከምገመሪለን ካ፥ ኤበደካ ኦዴ እገሼሥ ካራ።" 37 ቤከል ያሱስኳ፥ "ባገምከሠንዥገና፤ ኤተ በገሸካ ካም፥ ኣሥ አ።" 38 ቤከል መዣ አኳ፥ "ኤተም በርገምኪላ፤" ቤያኩኩን ቤዴር ከያሱስ። 39 ያሱስኳ ቤከል፥ "ደ በበፀካ መገሞጎ ኤከምገሙጎ፥ ኤከምፐሻኽ ደ በገምኮጓኳ፥ በርዎኬንዥገን ከኤባ ካል እኔያ ከምኸሥ መኸሣ።" 40 ነደ ፋርስ ደ ቤኢ ኖጎማ፥ ቢገሶቆ ችዳ ሜታ አለአ ቢሎቆሥ ቢከከል፥ "ኣከለካ አም ካይላኳ ፐሻኽ?" 41 ቤኮሎቆ ያሱስኳ ከማም፥ "በኸመድ ፐሻ፥ በኸመጨኼ ገንሣኼ፤ እኽላኸን በኸከለካ 'ቢልገምኮጓ፤' ከለአ ከማኢኸካ ከገንሣለኻ።" ወጌላ ዮሃንስ 10 158
1 ያሱስ ቤከል፥ "ኸገሻ ከመገሸርሥ ካኻ፥ ጸጋ ኤተ ከምበፃ መኩ ኪል ኽ ጃጃ ነግሰማ፥ ከምኩ ከንዶ ጀንዳ፥ አ ገልኳ ኤተ ማጎዠማኳ። 2 ኤተ መኩ ከንዶ ግሰማኸን፥ አ ኤተ መሸል ጃጃ። 3 ከምኮርከስ ኤተ መዜስ ኽ ካ፥ ከምገሲልስ ጃጃኳ ኤተ መሸላ፤ ከምኦዋ ጃጃ ደ በደካ ካለማ ከፄማ ከፄማ፥ ከምፖቆኳ። 4 ኤከምፖቆ ጃጃለማ ኮዎማ ነቸቻ፥ ከምቼስ እንዶዋ ከማም። ከምሁሉ ቾጎ ጃጃኳ ከፄ ቢገሰኪልስ አ። 5 ከፄ ቢፂጅኪልስ ጀንደ ጸጋ፥ ከምዱጉዋ ከምሁሉ ቾጎኼ።" 6 ቤገሸሥ ያሱስ መኮሣ አለአ ከማም፤ ኢያምባለሠንኼ እማምኸን ዳ ኤተ ቤገሸሥ አኼ። 7 ቤከተጽ ያሱስ ቤከል ከማም፥ "ኸገሻ ከመገሸርሥ ካኻ፤ አራ ግሰ ኽ ጃጃ። 8 ደ በሲኬቆ በዎኬ ካራ ኮዎማ ገልኳ ደ ማጎዠማኳ፤ ኢገሰኮቆንኼ ጃጃኸን ከማምኼ። 9 አራ ግሰማ፤ ኤተ ከምኩ ከንዶጎም ከምብዳ፥ ከምኩ ከምፐሥ፥ ከምዸባ መሸሎጓኳ። 10 ዳ ከምዎኬሥ ገልኳ፥ ከመሎኮማ ከመሽ ጺማ፥ ካሥ መቴሠማኳ፤ ዳ በርኮኬሥ አርኸን፥ ኤከምጩዋን መኢያ፥ ኤከምኢዋን ገሸልኳ።" 11 ያሱስኳ ቤከል፥ "አራ ገሸል ኤተ መሸላ፤ ገሸል ኤተ መሸላ ከምኻ ጺማ ከፄ ጃጃለማ። 12 መዣ ኤተ በበፀካ መዳ ጃጃ ካለማ፥ ኤተ ቢኮደከሥ ከለማና፥ ኤኤለኣኼ። ኤከምዌ ዬላዉዋ፥ ከምበፀሽ ጃጃ ከምዱጓ፥ ከምዞኳ ዬላዉዋ ጃጃ ከምዝልኽ ጃጀንዳኳ። 13 ከምዱጓ መዣ አ ከፄ ቢኮደከሥ ከለማና፥ ከምእሰካይልኼ ከጃጃኼ። 14 አራ ገሸል ኤተ መሸላ፤ በርገምካ ጃጃለም፥ በገምካ ጃጃለምኳ አራ፥ 15 ኤያሥ ቢላገምካ ከባብኳ። ከምኸራ አርኳ ጺም ከፄ ጃጃለም። 16 በርጨካ ጃጃ ጃጀንዳኳ፥ ደ በበፀካ መኢያ ነኽ ነለአ፤ ከምዳ ካራ አመብቆቆ እማምኳ፤ ከምገሱዊልስ አራ፥ ከማዉዋሽ ጎ ሜታ፥ ከምዳ ኤተ ከምሸላ እማምኳ ኣሥ ሜተም። 17 በሄከሽ ባብ አራ፥ ከፄ ከምኸራ ጺም፥ ኤከምኮለሬ ከምርዾቆንኳ። 18 ከምኸራ ጺም ከማሄሸማለም፥ አኢካንኼ ሜተል ኤተ ከምቼሥ መኢያለም ነጸገምኼ፤ በርጨካ ገፋሌያ ከመኸ ጺም ከመኮሎቆማኳ፤ ኤተ በገሸኬሥ አባብ ካራኳ፥ ኣሥ አለአ።" 19 ከፄ እገሻ አለአ ቤምጹሻይል ዶጎ ዪሁዳ እኽላኳ። 20 ቢከል ነማምኳ ጸጋ በበኽ፥ "በጨካ ገንሠ ሙሳ ኒለማ፥ ባሜለካቆንዥገና፤ ካሤ በኸከካጦኪል ፄያ?" 21 ቢከል ጃጀንዳኳ፥ "ጸጋ ኤተ በጨካ ገንሠ ሙሳ ከምፈለሸኼ መገሸሥ ሾከ እገሻ አለኣኼ።" " ከምፈለሽ ገንሠ ሙሳ መኮርስ ኸ ፐሻኽ?" 22 ኖካ ና ቢሂንሥ ነዬሩሳሌም ዚፈ ፂን መዶቆ፤ መዪዥሥ መፀ ገዴራ አል ዶጎ ዪሁዳ፤ አንጅ ማኳ መደማ። 23 ቤኮለኽ ያሱስኳ ኒል መዪዥሥ መፀ ገዴራ ኒል በዝልኽ ሶሎሞን። 24 ቢያንዲቆ ዶጎ ዪሁዳኳ ያሱስ ቢከከል፥ "ካሥ አል ኦካብ ከመንቱጋኽ እለምላ? ኤባደካ መሲያ ዪዥሥ፥ እገሼሠና ካይላ!" 25 ያሱስኳ ቤኮሎቆ ከማም ቤከል፥ "በርገሸከሠንዥገን አር ካኻ፥ አኻኸን 159
አኸገምኪልኼ፤ መደዳ ኤተ በርደካ አር ከፄያ ካል ባብ፥ ከምዳ ኸገሻ ካራ። 26 አኸገምኪልኼ አኽኳ፥ ከፄ በኸበፀካ መደኻ ከጃጃለም። 27 ጃጃለም በገሰኪልስ አራ፤ አራ በርገምካ እማም፥ እማምኳ ከምሁሉ ቾጎ አራ። 28 አራ ከምኸራ ከማም መኢያ አል ግዢ ግዥ፤ እማም ከምቴዉዋኼ ሜተልኼ፥ ከምሦኼ ጸጋ ሜተልኳ እማም ነኤለምኼ። 29 ኤተ በኸኬ እማም ካራ ባብ በንተርኮቆ ነኮዎማ፤ ሜተልኳ ከምፈለሸኼ መሦ እማም ነኤለ ባብኼ። 30 አይላ ከባብ ኣሥ ሜተል።" 31 እኽላኳ ቤፈሮቆ ዶጎ ዪሁዳ ግሻ ኤከምኣምብካ ከምሹኮቆ ያሱስ። 32 ያሱስኳ ቤኮሎቆ ከማም ቤከል፥ "በርደከንዥገን በበኽ ጋገሸል መደዳ ከፄያ ካል ባብ ኖጎኻ፤ ነመደዳ ነለአ ከአባ በኸካኣጎካ መኣምብኸካ አራ ከግሻ መሸኸኮቆኳ?" 33 ቢከኮሎቆ ዶጎ ዪሁዳኳ ቢከል፥ "ከፄ ገሸል መደዳሉ ከምኣምብልካኼ አም ከግሻኼ፥ ከፄ ባ ካ ረባ ከምኣምብልካ አም ከግሻ፤ ማከድ ጸጋ ባደከሥ ጸገኡ ከረባ።" 34 ያሱስኳ ቤከል ከማም፥ "'አራ በርከለካ ካኻ እምረባ' ኤተ በከለካ ነሎርገ ማቶቋለኻ ኢቆተካንኼያኽ? 35 አምብካቆኼ ዳ ኤተ በከለካ አመዪዥሥ ሎርጋኼ፤ ረባ ከጸጋ ደ በከኸካ እገሻለማ ኤበከለካ እምረባ፥ 36 ከኤተ በዪዥኬሥ አረባ በትገኬ ከኤባ ካል እኔያኳ፥ ኤበከለካ አ 'አራ ዱ ረባ፥' ኤያበማ በኸከከለካን አኽ ካራ 'ረባ ባ ካ?' 37 ኤከምበፀራ መደራ መደዳ አል ባብ፥ መገመኺልኼ ካራኼ። 38 ኤከምደራ መደዳ አል ባብኸን፥ ኤከምበፀኻ መገመኺል ካራኳ፥ ገመኸኪል ከመደዳለም፤ ከለኣኳ ከምገመኸካ ከማምባለኸከሥ ኤበኢካ ባብ ከአራ፥ ኤበርኢካ አርኳ ከባብ።" 39 ቢያኣጎ ዶጎ ዪሁዳ እኽላኳ መራቆሽ አ፤ አኸን ቤትሽ ኤለማም። 40 ያሱስ ቤተጽ ቤዽ ከጋንደር ገቸ ዮርዳኖስ፥ ኖጎ ቤንጩጾቆ አዮሃንስ ነገሲቋ፥ ቤንዥጌ ነጓ። 41 ቤዾዌ ኤማንጀ ጸጋ ኮጎማ ቢከል፥ "ኤደንኼ ዮሃንስ ዳ አል ገተምዛ ሜተልኼ፤ ዳ ኤተ ቤገሸሥ ዮሃንስ ከፄ መዣ አለኣኸን፥ ኮዎማ ኸገሻ።" 42 ነጓ ኳ ቤገሚል ጸጋ በበኽ ከያሱስ። ወጌላ ዮሃንስ 11 1 ነቢታንያ፥ ነኤበ ማሪያም ዱዌበማ ከማርታ፥ ቤኢ መዣ ሜታ ኤተ ቤንሳሥ ቢኦ ፄማ ኣልኣዛር። 2 ማሪያም ኤተ ቤከደሥ ያሱስ ከዳኺያ፥ ቤከንሱጸኽ ቾጎማ ከቤቆማኳ፤ ኤተ ቤንሳሣ ኣልኣዛርኳ ዱዌበማ። 3 ቢከትጎጎ ኢደ ዳጎን ኤበማኳ ከያሱስ ቢከከል፥ "ኤትላ! በንሰካሥ ኤተ ባሄከሽ አም።" 4 ኖከ ቤገሶቆ ያሱስኳ አለአ ቤከል፥ "መንሰማ አለአ አል ኤተ ከምሸካ ኣልኣዛርኼ፤ ዳ በከደካ አለአ፥ ኤከማትገካሠን ገሂን ረባ፥ ኤከምሂንካሠን ዱ ረባኳ።" 5 ቤሄሽ ያሱስ ማርታ ዱዌበማ ማሪያም፥ ከኣልኣዛርኳ። 6 ኤቤገሶቆ ያሱስ በንሰካሥ ኣልኣዛርኸን፥ ቤፀዬቆ ኦኪል እምበንድ ናሥ ጎ ቤኢያ። 7 ነለአ ነቸቻ ቤከል 160
ያሱስ ከደ መሁል ቾጎማ፥ "ዎኼ፥ ዾኳ እኽላኳ ከኤበ ዪሁዳ!" 8 ቤኮሎቆ ደ መሁል ቾጎማኳ ቢከከል፥ "ኤተ መትገሠማ! ኖካ ነዱፀን ነገሲቋ ቢያኣጎካ ዶጎ ዪሁዳ መኣምብካ አም ከግሻ መሹኮቆ፤ ኣኣጎካ አም እኽላኳ መኮላኣ ከጓኽ?" 9 ያሱስኳ ቤኮሎቆ ከማም ቤከል፥ "ኖካ ሜታ አንጅ አሤር ኖቆማ እምበንደኼያኽ? ጸጋ ኤተ በንዸካ ኖካ፥ ከፄ በገምከሥ መዪዦጎ ኤባ አል እኔያ፥ ከማትርካኼ ከዳ ሜተልኼ። 10 ኤከመንዻ ጸጋ ነመጎኳኸን፥ ከፄ በሜካ መዪዦጓ ኒለማ፥ ከማትርካ ከዳ።" 11 ኤቤገሸሥ ያሱስ አለአ ነቸቻ ቤተጽ ቤከል፥ "በዥገካ ጀንዶኳ ኣልኣዛር፥ አራኸን ከምዻ በነሮቆ።" 12 ቤከከል ደ መሁል ቾጎማኳ፥ "ኤተምላ! ኤበደምታከሽ አኸ መዥጋ ከምዳ፥ ከምብዳ።" 13 ኤተ ቤገሸሥ ያሱስ ከፄ መሸ ኣልኣዛር፤ እማምኸን ቢኦሥ ቤገሸሥ ከፄ ኸ መዥጋ። 14 ከለአ ነከምጻፆቆን ቤገሸሥ ያሱስ ከማም ቤከል፥ "በሸከንዥገን ኣልኣዛር። 15 ደገ ካ በርሜካ ነጓ፥ ኤከምፈለኸከሸን መገሚላ ካራ፤ እኽላኳ ዎኼ፥ ዾኳ ኮጎማ!" 16 ቶማስ ኤተ ቢከከል "ድድሞስ፥" ቤከል ከደ መሁል ቾጎማ ጃጀንዳ፥ "ዎኼ ዾኳ፥ ዻ ሾኳ ከኤተ መትገሥ ዳ!" 17 ኖከ ቤዳሽ ያሱስ ከጓ፥ ቤገም ኤቤሽ ኣልኣዛር፥ ካል ኦከ ቢከሃንዠኮቋ ኤበደካ ኦካ እንዝኽ። 18 ቤሃታቆ ቢታንያ ነዬሩሳሌም ኤኪሎሜትሪያ ኦካግ ኤያሥ ኤያኳ ኤመንዻ ጋፂሥ አንጅ። 19 ቢዾዌ በበኽ ዶጎ ዪሁዳ ኮጎ እምማርታ ከዱዌበማ ከማሪያም፥ ቢዪርጎ ከፄ መሸ ዱዌበማም ኣልኣዛር። 20 ኖከ ቤገሶቆ ማርታ መዌ ያሱስ፥ ቤከሁልል እኔያ፤ ማሪያምኸን ቤያሻኽ ነመፃ። 21 ቤከል ማርታኳ ከያሱስ፥ "ኤተም! ባምኢካ አም ነገአ፥ በምሸካንኼ አዱዌበምኼ። 22 በርገምካ እኽላኳ ኤከምኼ ረባ ካም ኣሥ ዳ ኤተ ከምሎቋኣከሥ አም።" 23 ቤከከል ያሱስኳ፥ "ዱዌበኡ ከምፈርሥ ነመሻ።" 24 ቤኮሎቆ ማርታኳ ቤከል፥ "በርገምካ ኤከምፈርሥ ኖከ መርሸማ፥ ኖከ ከምፈርሥ አደ በሸሸካኳ።" 25 ቤከል ያሱስኳ፥ "አራ ኤተ መፈሮቆ ጸጋ ነመሻ፥ መኢያኳ፤ ኤተ ከምገሚል ካራ ኤከምሻኳ፥ ከምኢያ። 26 መከኢ ከኸማ ኤተ ከምገሚል ካራ ኮዎማኳ፥ ከምሻኼ ሜተልኼ፤ ኣገሚለን አም አለአ?" 27 ቤኮሎቆ አኳ ቤከል፥ "ኣዬ ኤተም! በርገምኪለንዥገን አም መሲያ፥ ኤባደካ ዱ ረባ ኤተ በኢካ ከምዌ ከኤባ ካል እኔያ።" 28 ኤቤገሸሥ ማርታኳ አለአ ነቸቻ፥ ቤዽ ቤኦ ዱዌበማ ማሪያም ከጺማ ቤከከልኳ፥ "ኤተ መትገሠማ ነገአ በኢካ፥ በኦካ አምኳ።" 29 ማሪያምኳ ኤያሥ ቤገሶቆ አለአ፥ ቤፈርሥ ፈላ ቤዽ ኮጎ ያሱስ። 30 ቤፀቆ ያሱስ ናሥ ጎ ቤያገማሥ ከማርታ፥ ኤኩኼ ኪል ኤባኼ። 31 ዶጎ ዪሁዳ ደ ቢዾዌ ከመዪርቆ እማም፥ ቢኢ ከማሪያም ነመፃ፤ ኖከ ቢገመሥ ቤፐሥ ማሪያም ፈላ፥ ቢኦሥ በርካ ከመእሳ ከሸ ቆ እኔ ኣልኣዛር ቢሁላኳ። 32 ቤዌ ማሪያምኳ ጎ በኢካ አያሱስ፤ ኖከ ቤገመሥ አ፥ ቤፋት ቾጎ ቤከከልኳ፥ "ኤተም! ባምኢካ አም 161
ነገአ፥ በምሸካንኼ ዱዌበምኼ።" 33 ኖከ ቤገመሥ ያሱስኳ መእሰ፤ ማሪያም ካል ዶጎ ዪሁዳ ደ ቢዎኬ ከአ፥ ቤሳንዝ ኒለማ ቤያሰሲያሥኳ፤ 34 ቤከል፥ "ነጓብ በኸሃንዠኮቋ?" እማምኳ ቢኮሎቆ ቢከል፥ "ኤትላ! ዌ ገመሥ።" 35 ቤእስ ያሱስኳ። 36 ኖካ ና ቢከል ዶጎ ዪሁዳ፥ "ዪርኻሥ አኽ፥ ኤያላሥ በሄከሽ አ!" 37 ቢከል ጃጀንዳኳ፥ "ኤተ በኮርከስ ኸ ፐሻ፥ በምፈለሸኼያኽ መጦማ ኤበምበፀን ኣልኣዛርኳ መሻ?" 38 ያሱስ እኽላኳ ቤሳንዝ ኒለማ ቤዽ ከሸ ቆ እኔያ፤ ቆ እኔያኳ ሆ ታንተርሳ ኤተ ቢከሃንስ ከግሻ። 39 ቤከል ያሱስኳ፥ "ቼኸሠን ግሻ አ።" ቤኮሎቆ ማርታ ዱዌበ ኤተ በሸካኳ፥ ቤከል፥ "ኤተም! አደምኽከንዥገና፥ ካል ቢከሃንዠኮቋ ኖካ ነለአ ኦካ እንዝኽ።" 40 ቤከከል ያሱስኳ፥ "አርከለካንኼ አር ካም፥ ኤከምገማይላ ከምገማሥ ገሂን ረባኽ?" 41 ቢቼሥ እማምኳ ግሻ ነሰ ሆዋ፤ ቤዪርጎ ያሱስኳ ከጎዛ ቤከል፥ "ባብ! ከፄ ባገሰኮቆ ካራ፥ ከምኸራ መገ ላ ካም። 42 በርገምካ ኤባገሰኮቆ አም ካራ መዱጎክ፤ በርከገሸከሥ አለኣኳ፥ ኤከምገሚለን አጸጋ ደ በኢከቾጎ ነገአ፥ ኤባትገኬ አራ።" 43 ኤቤገሸሥ ያሱስ አለአ ነቸቻ ቤሉግ ከበቦቆ ሳ ቤከል፥ "ኣልኣዛር! ዌ ፔሥ ነገአ!" 44 ቤፔሥ ኤተ በሸካኳ። ቾጎማ ከኤለማ ኤያሥ ቢከገተከሥ ከተካ፥ እልኸማኳ ኤቢከገቶቆ ከዱ ኣ። ቤከል ያሱስኳ ከማም፥ "ጨገኸሠን ተካ፥ ዠኸስ ነዾኳ።" 45 ነደ ቢዌ ከመዪርቆ ማሪያም በበኽ ዶጎ ዪሁዳ፥ ኖከ ቢገመሥ ዳ ኤተ ቤድ ያሱስ፥ ቢከገሚል ካ። 46 ቢዽ ነማም ጃጀንዳኸን ኮጎ ደ ፋርስ፥ ቢከገሸሥ ዳ ኤተ ቤድ ያሱስ። 47 ነለአ እምጥስ መፀ ገዴራ አል ዶጎ ዪሁዳ እምበቦቆማ ከደ ፋርስኳ ቢያኦዌ ደ ተምባ ቢከልኳ፥ "ኣሤ ከምገሸላ መደማ ካኳ? መዣ አለአ በደካ በበኽ ጋገሸል መደዳ። 48 ኤከምበፆኮሽ አ ኤያሥ አለአ ከምገምኪል ጸጋ ኮዎማ፤ ከምዾዌ ለጋዪድ ዶጎ ሮማኳ፥ ከምቴዉሥ መዪዥሥ መፀ ገዴራሎኳ ከሾካሎኳኳ።" 49 ነማም ጸጋ ሜታ፥ ኤተ ቤድ ነግዣ ና ጥስ መፀ ገዴራ አል ዶጎ ዪሁዳ በቦቆማ፥ ቃያፋ፥ ቤከል ከማም፥ "አኸንገምኪልኼ ዳ ሜተልኼ። 50 ከምከር ሾኮኳ ኮዎማ፥ ኤከምሻ ጸጋ ሜተል ከሾካ ከለአ ኤበደካ ገሸለማ፥ አኸሳንዘከሠኼያኽ?" 51 ኤሬቆኼ አ እገሻ አለአ ኒልቆማኼ፤ ከፄ ቤድ ነግዣ ና በቦቆ ጥስ መፀ ገዴራ አል ዶጎ ዪሁዳ፥ ቤገሽ መዪርጓ ኤከምሻ ያሱስ ከሾከ ዪሁዳኳ። 52 ነከምደን መሻለማ ካሥ ሾከ ዪሁዳ፥ ኤያሥ ኤያ ከምሙንፆቆ ኢደ ረባ ደ በዛለካኳ። 53 ቢያጦሽ ካል ኦካ ና ደ ገፋሌ ዶጎ ዪሁዳ፥ ቢሪል ኤከምሹቆ ያሱስ። 54 ካል ኦካ ና ኤኮለኸንኼ ያሱስ ከማገማሣ ኖጎ ዶጎ ዪሁዳኼ፥ ቤበፀሽ ጓ ቤዽ ኪል ኤባ ኤተ ቢኦ ኤፍሬም፥ ኤተ ቤኢኽ ከሰ እጓ፤ ቤኢሽ ነጓኳ ከደ መሁል ቾጎማ። 55 ቤያርቻዬቆ ዚፈ ፋዝጋ አል ዶጎ ዪሁዳ፤ ነመሲቆ ዚፈ ፋዝጋ ቤፐሥ በበኽ ጸጋ ነጡል ኤባ ከዬሩሳሌም ከመዪዥሥ ጸገማም። 56 ኖከ ቢኢቾጎ እማም 162
ኒል መዪዥሥ መፀ ገዴራ አል ዶጎ ዪሁዳ፥ ቢያኣጎ ማገመሣ ከያሱስ ቢከል ኣሥ እልኸማምኳ፥ "ኤያብ በኢካ ካኻ? ከምዌኼ ኪል ዚፈኽ?" 57 ቢጦ እምጥስ መፀ ገዴራ አል ዶጎ ዪሁዳ እምበቦቆማ ከደ ፋርስ ማገሸሣ፥ ኤከምፈሉከሸን መራቆሽ ያሱስ፥ ቢከል፥ "ነገሸሥ ጸጋ ኤተ በገምካ ኖጎ በኢካ አ።" ወጌላ ዮሃንስ 12 1 ከምሂንሥ ዚፈ ፋዝጋ አል ዶጎ ዪሁዳ ቤያፀዬኽ መዥጋ ማያ። ኖካ ናኳ ቤዽ ያሱስ ከቢታንያ ኮጎ ቤኢሽ ኣልኣዛር፥ ኤተ ቤፈሮቆ ነመሻ። 2 ቢከጦሥ እጋ ነጓኳ፤ ቤከድ ማርታ ዳ፥ ቤኢን ኣልኣዛርኸን ኖጎ ደ ቤኢሽ ከያሱስ ከመሰሳ። 3 ቤሮቆ ማሪያምኳ ዳኺ መደሣ ዱ ሸፓ ሜታ መዪዥኸማ ኤተ መዥግ በና፥ ኤተ ቢገሥ ነት ጃ ኤተ ቢኦካ "ናርዶስ"፤ ቤከደሥ ቾጎ ያሱስ፥ ቤከንሱጸኽ ከቤቆማኳ፤ ቤያዪል መኺሥ ዳኺያኳ መፃ። 4 ነደ መሁል ቾጎማ ሜታ ዪሁዳ አስቆርቱ፥ ኤተ ቤኢ ከማተገሮቆ ያሱስ ከመኸማ፥ ቤከል፥ 5 "ካሤ ቢከበፀካ መኮዱኮ ዳኺያ አለአ ከኸ ለማና ግቸማ አሤር ኖቆማ ማቁስ (300) መኹዋ ከደ ዢጋ?" 6 ዳ ቤከከል ኤያ ከፄ ቤድ ገልኳ፥ ከመሌአይላ ከደ ዢጋኼ፤ ቤጹር ዘገደ ለማናለማም ቤሎኲላኳ። 7 ቤኮሎቆ ያሱስ ቤከል፥ "በፀኸሽ አ! በገ ካሥ ዳኺያ አለአ ካል ኦከ መሃንዦቋለም። 8 ደ ዢጋ መዱጎክ ቢኢካ ኖጎኻ፤ አራኸን አርኢካኼ መዱጎክ ኖጎኻኼ።" 9 ቢገሶቆ ነዶጎ ዪሁዳ አበበኽ ጸጋ መኢ ያሱስ ነጓ፤ ነከምደን ኣሥ ያሱስ፥ ቢዾ ከጓ ከመገመሥ ኣልኣዛር ኤተ ቤፈሮቆ ነመሻኳ። 10 ቢሪል እምጥስ መፀ ገዴራ አል ዶጎ ዪሁዳ እምበቦቆማኸን፥ ኤከምሻ ኣልኣዛርኳ። 11 ዳ ቢከሪል አለኣኳ፥ ከፄ ቤዾዌ ነዶጎ ዪሁዳ አበበኽ ጸጋ ከፄማ፥ ቢከገሚል ከያሱስ። 12 ነጀንደ ኸማቱቁማ ቢገሶቆ ኤማንጀ ጸጋ ደ ቢዌ ኪል ዚፈ፥ ኤከምዌ ያሱስ ከዬሩሳሌም። 13 ካ ቢሬቆ ፄ ባበ  ቢከሁልል እኔያ ከያሱስ፥ ቢሉግ ከበቦቆ ሳኳ ቢከል፥ "ሆሳእና፥ ኤተ ከምዌ ከፄ ረባ ማሄሸማ፥ ማሄሸማ ጥሳ አል እስራኤል።" 14 ቤዸቤ ያሱስ ዱ ናኑዋ ቤኢዬሸን ኖቆማ፤ አለኣኳ ኤያሥ በከለካ አመዪዥሥ ሎርጋ፥ 15 "መጤያኣኼ፥ አም ኤዬባ አል ፂዮን፥ ዪር፥ ከምዌ ጥሳለኻ፥ ከምኢዬሽ ኖቆ ዱ ናኑዋ።" 16 ኢያምባለሠንኼ ደ መሁል ቾጎማ ነማጦሸማ ዳለኣኼ፤ ኖከ ቤያፈራቆ ያሱስ ከገሂንለማ ነቸቻ፥ ቢሳንዘሥ ኤበቆተካንዥገን አለአ ከፄማ ነመዪዥሥ ሎርጋ፥ ኤቢጦ አጸጋ አለአ ከአኳ። 17 ቢከደከንዥገን ኸገሻ ከያሱስ ጸጋ ደ ቤኢ ኖጎማ፥ ኖከ ቤኦ ኣልኣዛር ኒል ሆዋ ቤፈሮቆ ነመሻኳ። 18 ዳ ቤከሁልል ኤማንጀ ጸጋ እኔያ ካ፥ ከፄ ቢገሶቆ መደዳ አል ገተምዛ አለማ አለአ። 19 ቢከል ደ ፋርስኳ፥ "በኸገምከሥ 163
ኤበኮበፀካ አኮ መፈለኮሽ መደዳ ሜተል። ጸጋ ኮዎማኸን በሁለከንዥገን አ!" 20 ነጸጋ ደ ቤዾ ከዬሩሳሌም ከመዴራ ኒል ዚፈ፥ ችዳ ሜተም ጸጋ አል ግሪክ። 21 ቢዌ እማም አለአ ኮጎ ፍልጶስ፥ ጸጋ አል ቤተሳይዳ ካል ገሊላ ቢከከል፥ "ኤትላ! ቢላኣጎካ መገመሥ ያሱስ።" 22 ቤዽ ፍልጶስ ቤገሸሥ ከኣንድራስ፤ ቢዽ እምኣንድራስ ከፍልጶስኳ፥ ቢገሸሥ ከያሱስ። 23 ቤኮሎቆ ያሱስኳ ቤከል ከማም፥ "በዎኬንዥገን አንጅ ኤተ ከምሮቆን አዱ በናደማ ከገሂን። 24 ኸገሻ ከመገሸርሥ ካኻ፥ ኤከምበፃ መፋታ ኸ ጋትጋ ኪል እኔያ መሻ፥ ከምዳ ኣሥ ኸማ ሜተል፤ ኤከምሻኸን ከምረቆ ኻ በበኽ። 25 ጸጋ ኤተ ከምኢያሥ ከመኢያለማ፥ ከምቼያሥ መኢያለማ አ ነጸገማ፤ ጸጋ ኤተ ከምበፃ መኢያሥ ከመኢያለማ ነኤባ ናል እኔያ ነለኣኸን፥ ከምጦሥ አ ከመኢያ ካል ግዢ ግዥ። 26 ኤተ ከማኣጓ መደማ ካራ፥ ነሁሌ ቾጎ አራ፤ ናሥ ጎ በርኢካ አር፥ ናሥ ጓ ከምኢያ ኤተ መደዳለምኳ፤ ከኤተ ከምዳ ዳ ካራ፥ ከምኸካ ባብኳ ገሂን።" 27 ያሱስኳ ቤከል፥ "እኽላ በራሰሲካቁንዘንዥገን እለም ከገሳንዞጓ፤ ኣሤ ከምከለራ? ከምከለራ፥ 'ባብ፥ ብዶቆ አራ ነአንጅ ነለኣኽ?' ዳ ኤተ በርኮኬሣኳ፥ ካሥ አንጅ ማኣንሠሣ ከለአ። 28 ባብ! ሂንሥ ፄኡ።" ኖካ ና ቤዌ ሳ ነጎዛ ቤከል፥ "በርሂንከሠንዥገና፥ ከምሂንርሥኳ።" 29 በበኽ ጸጋ ደ ቤኢቾጎ ነጓ፥ ደ ቤገሶቆ ሳኳ፥ ቢከል፥ "ሆመ ደማ፤" ቢከል ጃጀንዳኳ፥ "አሰ ገትገ ረባ በከገሸኬያ።" 30 ቤኮሎቆ ያሱስኸን ቤከል፥ "ከፄኻ በገሸኬ ሳ አለአ፥ እገሸኬንኼ ከፄምኼ። 31 እኽላ ኖከ ከምኸከሥ ረባ ከኤባ ካል እኔያ፤ ከምፖቆ እኽላ ገንሠ ሙሳ ኤተ በደካ ጥስ አል ኤበ እኔያ አለአ። 32 ኖከ ከማፈርዻቆ ነኔያ ከምቱዋ አራ ነጋገድ ጃኳ፥ ከምጅርዻ ጸጋ ኮዎማ ኮጎም።" 33 ዳ ቤከገሸሥ ያሱስ አለአ፥ ከምቆሸኽ ኤበኢካ ኤከምሸካ ካሤኳ። 34 ቢኮሎቆ ኤማንጀ ጸጋ ደ ቤኢ ነጓ፥ ቢከል፥ "ቢልገሰኮቆንዥገን ነሎርገ ሙሴ፥ ኤከምኢያ መሲያ ግዢ ግዥ፤ ኤያብ ባከከለካን አም፥ ከማፈራቆ ዱ በናደማ? ዱ በናደማ አለኣኳ ዎዴያ?" 35 ቤከከል ያሱስኳ፥ "ካሥ አል ኦከ ዱፀን በኢካ መዪዦጓ ኖጎኻ፤ ኤከምበፃን አመጓ መደሥ አኻ፥ እንዸኻ ማከኢ መዪዦጓ። ጸጋ ኤተ በንዸካ ኒል መጓ፥ አገምኪልኼ ኤበዸካ ከጓብኼ። 36 ካሥ አል በኢካ መዪዦጓ ኖጎኻ፥ ገመኸኪል ከመዪዦጓ፤ ኖካ ና ከምደኻ ከኢደ መዪዦጓ።" ቤገሸሥ ያሱስ አለአ፥ ቤፐሥ ኖጎማም ቤጸፆቆ ጸገማ። 37 መከደን ያሱስ በበኽ ዳ አል ገተምዛ ነኸማምኳ፥ ኢከገሚለንኼ አዶጎ ዪሁዳ ከያሱስኼ። 38 ዳ ቤከድ አለኣኳ፥ ኤከምትታቆን ኤተ ቤገሸሥ ኢሳያስ ኤተ መዪርጓ፤ ቤከል ኤለኣኳ፥ "ኤታ፥ ኦዴ በገምኪል ገትጋለምላ? ከዎዴ በካትገካሥ መዥግ ረባኳ?" 39 ኢፈለሸንኼ እማም መገሚለማኼ፥ ከፄ ቤተጽ ኢሳያስ ኤተ መዪርጓ ቤገሸሥ እገሸ ረባ ኖጎ ጀንዳ፤ 40 "ኤከምበፁዋ መገሙሥ ከኸማም፥ መሩቆ 164
ከእለማምኳ፥ ኤከምበፁዋ መኮሉዌ ኮጎም መብደሮቆ እማም፥ በፐሸኮቆንዥገን ረባ ኸማም፥ በዥገከሠንዥገን እለማምኳ።" 41 ቤከከል ኢሳያስ ኤለአ፥ ከፄ ቤገመሥ ገሂን ያሱስ፤ ኤተ ቤገሸሥ አ አለኣኳ፥ ከፄማ። 42 ነደንኳ፥ ነደ ገፋሌ ዶጎ ዪሁዳ ቢከገሚል ጎ በበኽ ከያሱስ፤ ከፄ ቢከጤ ከደ ፋርስ፥ ኤከምበፁዋ መፑቆን እማም ነገዴር ዶጎ ዪሁዳ፥ ከማገማሣ ኢደንኼ ኸገሻ ከያሱስኼ። 43 ዳ ቢከበፀካ እማም መጦ አለኣኳ፥ ከመሄሽ ገሂን ኤተ በኸካ አረባ፥ ከፄ ቢሄሽ ገሂን ኤተ በኸካ ጸጋ። 44 ያሱስ ቤፈሮቆ ሰማ ቤከል፥ "ጸጋ ኤተ ከምገሚል ካራ፥ ከምገሚል ከኤተ በትገኬ አራኳ፥ ከምገምኪልኼ ካሥ አራኼ። 45 ኤተ ከምገመሥ አራ፥ ከምገመሥ ኤተ በትገኬ አራኳ። 46 ኤተ ከምገሚል ካራ ኮዎማ፥ ኤከምበፃን መኢያ ኒል መጓ፥ በርደኬ ከመዪዦጓ በርዎኬንዥገን ከኤባ ካል እኔያ። 47 ጸጋ ኤተ ከምገሶቆ እገሻለም፥ ከምበፃን መጦሥ ነመደዳ፥ አራኼ ከምኸከሥ፤ ዳ በርኮኬሥ አር፥ ከመብዶቆ ኤባ አል እኔያ፥ ኤከምኸርከሠኼ። 48 ኤተ ከምሥ አራ ከምኮዎቆ መሮቆ እገሻለምኳ፥ በጨካ ኤተ ከምኸከሥ፤ ከምኸከሥ ኖከ መርሸማኳ ኣሥ እገሻ ኤተ በርከገሸከሣ። 49 ዳ ኤተ በርገሸከሣ፥ አርገሸከሠንኼ አል እልቆምኼ። ኤተ በትገኬ አራ አባብ፥ በኸኬ ካራ ዳ ኤተ ከመገሸርሥ ከምከለራኳ። 50 በርገምካ፥ እገሻለማ ኤተ በገሸኬሥ አ ካራ፥ ኤከምኻ መኢያ አል ግዢ ግዥ፤ ካ ዳ ኤተ በርገሸከሥ አርኳ፥ ኣሥ ኤተ በገሸኬሥ አባብ ካራ።" ወጌላ ዮሃንስ 13 1 ነገሲቆ ዚፈ ፋዝጋ፥ ቤገም ያሱስ ኤባርቸካዬቆ አንጅ ኤተ ከምፐሠን ነኤባ ናል እኔያ ነለአ ከምዻ ኮጎ በበማ። ከፄ በሄከሽ ደ በደካ ካለማ ነኤበ እኔያ ነለአ፥ ካሥ አል ኦከ መርሸማኳ በከትገከሥ ማሄሻለማ። 2 ቢሰስ እምያሱስ ከደ መሁል ቾጎማ እጋ፤ ቤጦሥ ሴጠና ነገሲቋ ገንሠ ዳ ኒል ዪሁዳ ዱ ሲሞን አስቆርቱ፥ ኤከማተገሮቆ ያሱስ ከምኻ። 3 ቤገም ያሱስ፥ ኤበከኸኬ አረባ በባ ገፋሌያ ካ ነዳ ነኮዎማ፥ ኤበዎኬ አ ኖጎ ረባ፥ ከምኮላ ኮጎ ረባኳ። 4 ካ ቤፈርሥ ኖቆ እጋ፥ ቤትሾቆ ኣለማ አል ቆማ፥ ቤሮቆ ማሽ ዱ ኣ ቤገት ነሸ እለማ። 5 ቤቶቆ ኣያ ነንሤ ኣይ ቾጓ፥ ቤካጦሽ መኤፍ ቾጎ ደ መሁል ቾጎማ፤ ቤከኼኤሥ ከማሽ ዱ ኣ፥ ኤተ ቤገተኽ ነሸ እለማኳ። 6 ኖከ ቤረበሥ ያሱስ ሲሞን ጴጥሮስ፥ ቤከከል አኳ፥ "ኤተም! አማኽ ከምኤፍ ቾጎ አራ?" 7 ቤኮሎቆ ያሱስኳ ቤከከል፥ "ከማምባላሠኼ እኽላ ዳ ኤተ በርኢካ አር ነመደማኼ፥ ነቸቻኸን ከማምባላሥ።" 8 ቤከከል ጴጥሮስኳ፥ "ከምኤፋ ቾጎኼ አራ ሜተልኼ፤" ቤኮሎቆ ያሱስ፥ "ኤከምበፀራ መኤፈራ ካም፥ ከምኢያኣኼ ከአራ ሜተልኼ።" 9 ቤከከል ሲሞን ጴጥሮስኳ፥ "ኤተም! ኤበደካ ኤያ፥ 165
ነከምደን ኣሥ ቾጎም፥ ኤፍ ካራ ኤለም እልቆምኳ።" 10 ቤከከል ያሱስኳ፥ "ኤተ ቤኤፈከሠንዥገና ከፄ በደካ ኮዎ ጸገማ መዪዥሠማ፥ ከምኤፉዋ ኣሥ ቾጎማ፥ ከምደካኼ ማኮሊለማኼ፤ አኻ መዪዥሠማ፥ ኮዎኻኸን መዪዥሠማኼ።" 11 ከፄ ቤገም ያሱስ ኤተ ከማተገሮቆ አ ከምኻ ኤበደካ ዎዴ፥ ቤከከል፥ "ኮዎኻ መዪዥሠማኼ።" 12 ያሱስ ኤቤኤፍ ቾጎማም ነቸቻ፥ ቤኢሰሥ ኣለማ ቤኮል ኮጎ መኢሻለማ፥ ቤከል ከማምኳ፥ "አኻምባለከሥ አኽ ዳ በርደካ አር ካኻ? 13 በኸከለካ ካራ 'ኤተ መትገሠማ፥ ኤቶኳ፤' ኤያሥ በኸከለካ አኽ ኸገሻ፥ አራ አ። 14 መርከድ ከኤተ መትገሥ ዳ ከኤተኻኳ፥ ኤበርኤፈካ ቾጎ አኻ፥ ከምዳ ካኻኳ ኤከማኤፈኽ ቾጎ። 15 ኤያሥ በርደካ አር ካኻ፥ ኤከማንደኻን አኽኳ፥ በርደከንዥገን ካኻ ከመኮሣ። 16 ኸገሻ ከመገሸርሥ ካኻ፥ ከምሙቾቆኼ ዎደ ኤተማኼ፥ ከምሙቾቆኼ ኤተ ቢትገካኳ ኤተ መትገማኼ። 17 ኤከምገመኻ አለአ ከማንደኻን ኤያሥ ኤያ፥ አኻ ደ ማገይላ። 18 "አርገሸከሠኼ ዳለአ ከፄ ኮዎኻኼ፤ በርገምካ አር ደ በርሽለከሣ፤ ከምዳ አመትታቋ ኤተ በከለካ አመዪዥሥ ሎርጋ፥ 'ኣሥ ዡምፓለም ባገልበኪል ካራ።' 19 ነከምደን አለአ፥ ከምሲርሥ መገሸሠማ ካኻ ዳ ኤተ በኢካ ከመዳ። ኖከ ከምትታቆኳ፥ ገመኺል አኽ ኖካ ና ኤበርደካ አር ዎዴያኳ። 20 ኸገሻ ከመገሸርሥ ካኻ፥ ኤተ ከምሄሽ ኤተ በርትገካ አር፥ ከምሄሽ አራኳ፤ ኤተ ከምሄሽ አራኳ፥ ከምሄሽ ኤተ በትገኬ አራ።" 21 ኤቤገሸሥ ያሱስ አለአ ነቸቻ፥ ቤሳንዝ ኒለማኳ በቦቆ ቤድ ኸገሻ ቤከል፥ "ኸገሻ ከመገሸርሥ ካኻ፤ ናኻ ሜተል ከማተገሮቆ አራ ከምኻ።" 22 ከፄ ቢያኤሚል ደ መሁል ቾጎማ ከዎዴ ኤበገሸካ፥ ቢያዪር እልኻ። 23 ቤኢሽ ኪል ሶቆማ ነደ መሁል ቾጎማ ሜታ ኤተ ቤሄሽ አያሱስ። 24 ከለአ ቤከቀልኽ ሲሞን ጴጥሮስ ከኤተ መሁል ቾጎማ ካ፥ ኤከምሎቆሠን ኤበገሸካ ያሱስ ከፄ ዎዴ። 25 ቤጦ ጺ አኳ ኮጎ ያሱስ ቤሎቆሥ ቤከል፥ "ኤተም፥ ዎዴ አ?" 26 ቤከል ያሱስኳ፥ "ጸጋ ኤተ በርከደኮቆ እጋ ከኮ ኩሳ ሜተም በርከኸካ፥ አ።" ነለአ ቤከዶቆ እጋ ከኮ፥ ቤከኽ ኩሳ ሜተም ከዪሁዳ ዱ ሲሞን አስቆርቱኳ። 27 ኤያሥ ቤሮቆ ዪሁዳኳ እጋ አ ከሰማ፥ ቤኩ አሴጠና ኪለማ። ቤከከል ያሱስኳ፥ "ዳ ኤተ ባረካ ከምዳኣ፥ ዳ ፈላ።" 28 ነደ ቤኢሽ ከመስ እጋኳ፥ ኤኢንኼ ሜተል ኤተ ቤያምባለሥ ካሤ ኤበከከለካ አያሱስ ኤያ። 29 ከፄ ቤጹር ዪሁዳ ዠገደ ለማናለማም፥ ቢኦሥ ነደ መሁል ቾጎማ ችዳ ሜተም ኤበከከለካ ያሱስ፥ "ዻ ኮዴ ዳ ኤተ ከምዳ ካኳ ከዚፈ፥" ፌት በከገሸከሥ ኤከምኸካ ዳ ከደ ዢጋ። 30 ቤሮቆ ዪሁዳኳ እጋ ኩሳ ሜታ አ ቤፐሥ ነጓ፤ አንጅ ማኳ መጎኳ። 31 ኤቤፐሥ አዪሁዳ ነቸቻ ቤከል ያሱስ፥ "በሂንካሠንዥገን እኽላ ዱ በናደማ፤ በሂንካሠንዥገን ረባኳ ከአ። 32 [ኤበሂንካሥ ረባ ከአ]፥ ከምሂንሥ ረባኳ ዱ በናደማ፥ 166
ከምሂንሥ ፈላኳ። 33 ኢዳለም! ካለን ከምፀ ራቆኼ ኖጎኻ ኦኪል በበኽ፥ ከማኣጎኻ አኽኳ አራ፤ 'ከምፈለኸሸኼ መዌያ ኮጎ ከምዸራ አርኼ' ኤተ በርከለካ ከዶጎ ዪሁዳ፥ እኽላኳ ኤያሥ ኤያ ከምከለራ ካኻኳ። 34 ከምኸራ ማቶቋ አል ኽኻ ካኻ፥ አሄኸሽ! ኤያሥ በርሄከሽ አር አኻ፥ በርገሸከሥ ካኻ ኤከማሄኸሸን አኽኳ። 35 ዳ ኤተ ከምገምካ አጸጋ ኮዎማ፥ ኤበኸደካ ከደ መሁል ቾጎምኳ፥ ከማሄሻለኻ።" 36 ነለአ ነቸቻ ቤሎቆሥ ሲሞን ጴጥሮስ ያሱስ ቤከል፥ "ኤተም ከጓብ ባረካ ከምዻኣ?" ቤኮሎቆ ያሱስኳ ቤከል፥ "ኮጎ ከምዸራ አር እኽላ፥ ከምፈላኣሸኼ መሁል ቾጎ አራኼ። ነቸቻኸን ከምሁሌ ቾጎ አራ።" 37 ቤከከል ጴጥሮስኳ፥ "ኤተም፥ ከፄ ኣሤ ከማሃለርከሽ እኽላ መሁል ቾጎ አማ? አራ ከፄኡ በርገ ከሠንዥገን ከመኸ ጺም።" 38 ቤከኮሎቆ ያሱስኳ ቤከል፥ "ከገሻ ከመኸ አም ጺኡ ከፄማኽ? ኸገሻ ከምከለራ ካም፥ ነከምእስ ጺን አመታ፥ ከምሽጣኣ አራ ኦኪል ኦካግ።" ወጌላ ዮሃንስ 14 1 ያሱስ ቤከል ከደ መሁል ቾጎማ፥ "ማሰሲኻይልኼ፥ ገመኺል ከረባ ገመኺል ካራኳ! 2 ኒል መፀ ባብ በኢካን ኤማንጀ ጎ መኢሻ፤ ኤበምበፀካ መዳ ኤለአ፥ በርምከለካኼ፥ ከምዸራ ዻ እገሬሥ ጎ መኢሻ ካኻ። 3 ኖከ ከምዸራ ከመገሬሥ ጎ መኢሻ ካኻ ነቸቻ፥ ኤከምኢኻን አኽኳ ኖጎ ከምኢራ አር፥ ከምኮለሬ ከምርዾቆ አኻ ኮጎም። 4 ኮጎ ከምዸራ አር፥ ከምገመኻ እንዶዋ ኤተ ከምሮቆ ከጓኳ።" 5 ቤከል ቶማስኳ፥ "ኤታ! ኢልገምካኼ ከጓብ ኤከምዻኣ፤ ካ ካሥ ከማገሚልኪለን አይል እንዶማ?" 6 ቤከኮሎቆ ያሱስኳ ቤከል ኤለአ፥ "እንዶዋ፥ ኸገሻ መኢያኳ ኣሥ አራ፤ ኤከምበፃ መዳ ከንዶጎም፥ አኢካንኼ ኤተ ከምዌ ኮጎ ባብ ሜታ ኤለኣኼ።" 7 ቤከል፥ "በኸመገምካ አራ፥ በኸመገም ባብኳ፤ እኽላ በኸገምካ አ፥ በኸገምከሠናኳ።" 8 ቤከከል ፍልጶስኳ፥ "ኤታ! ትጌሥ በባ ካይላ! ኣሥ አ ከምትታ ካይላ።" 9 ያሱስኳ ቤከል ቤከኮሎቆ፥ "አም ፍልጶስ! በኮከኢን መዱጎክ ኖጎ ሜታኳ፥ ኣገምካንኼ አራኽ? ኤተ በገምከሥ አራ፥ በገምከሠንዥገን ባብኳ። ካሤ ባከከለካን አም 'ትጌሥ በባ ካይላ?' 10 አራ ከባብ፥ ኤበኢካ ባብኳ ከአራ፥ ኣገምኪልኼያኽ? ባብ ኤተ በኢካ ከአራ በደካ መደዳለማ፤ አርርኬቆንኼ ኒልቆም ዳ ኤተ በርገሸከሥ ካኻኼ። 11 አራ ከባብ፥ ኤበኢካ ባብኳ ከአራ፥ ገመኺል አራ! ኤበኸበፀካ መገመኺለን ከገሻለምኳ፥ ገመኺል ከፄ ጋገሸል መደዳለም። 12 ኸገሻ ከምከለራ ካኻ፤ ጸጋ ኤተ ከምገሚል ካራ፥ ከምዳ ገሸል ዳ ኤተ ከምደራ ኮዎማኳ፤ ከፄ ከምዸራ ኮጎ ባብኳ፥ ከምጦዋ ኤተ ከመንተሮቆ ነለአ። 13 ኤከምዸባ ባብ ገሂን ከንዶጎ ዱማ፥ ከምትተሮቆ ካሥ ዳ ኤተ ከምዴረኸካ አኽ ከፄም። 14 ኤከምሎቆኻ ዳ 167
ሜታ ከፄምኳ፥ ከምትተሮቆ አርኳ።" 15 ቤከተጽ ያሱስ ቤከል፥ "ኤከምሄኸሽ አራ፥ ከምዜኸኽ ማቶቋለምኳ። 16 አራ ከምዴርዻ ባብ፥ ከምኼ አኳ ካኻ ጀንዳ ኤተ ከምኢያ ኖጎኻ ካል ግዢ ግዥ፥ ኤተ ከመንዥገሥ አኻኳ። 17 አ ገፉጨ ኸገሻ፤ ከፄ በኤምከሥ ኤባ አል እኔያ አ በኤምካኳ፥ ከምፈለሸኼ መሮቆ አኼ፤ አኻኸን በኸገምካ አ፥ ከፄ ከምፀቆ ኖጎኻ ከምኢያ ኒልኻኳ። 18 አራ ከምበፀርሸኼ አኻ ካሥ ከጺኻኼ፥ ከምኮለሬ ከምዎሬ ኮጎኻ። 19 ኖካ ዱፀን ነቸቻ ከምገመሠኼ ጸጋ አል ኤበ እኔያ አራኼ፤ አኻኸን ከምገመኸሥ አራ፥ ከፄ ከምኢራ ከምኢኻ አኽኳ። 20 ኖካ ና ከምገመኻ ኤበርኢካ አር ከባብ፥ አኻ ከአራ፥ ኤበርኢካ አር ከአኻኳ። 21 ኤተ ከምሮቆ ማቶቋለም ከምዜኽኳ፥ ከምሄሽ አራ፤ ኤተ ከምሄሽ አራኸን፥ ከምሄሽ አባብኳ፤ ከምሄርሽ አርኳ አ፥ ከምትገርከሥ ጸገምኳ።" 22 በላ መዳን ዪሁዳ አስቆርቱ፥ ቤከል ዪሁዳ ጀንዳ፥ "ኤተም! ካሥ ባካኣጎካ አም መትጋሥ ጸገኡ ካሥ አይላ፥ ናከምትገሠን ከኤባ ካል እኔያኳ?" 23 ያሱስ ቤኮሎቆ ቤከል፥ "ኤተ ከምሄሽ አራ ከምዜኽ እገሻለም፤ ባብኳ ከምሄሽ አ፥ ከምዎዪሌ አይልኳ ኮጎማ ከምኢላ ከአ። 24 ኤተ በበፀካ መሄሽ አራኸን፥ ከምዜኸኼ እገሻለም፤ እገሻ ኤተ በኸገሰኮቆ አኽ፥ አል ኤተ በትገኬ አራ አል ባብ፥ አለምኼ።" 25 ቤከተጽ አያሱስ ቤከል፥ "መርኢ ኖጎኻ፥ በርገሸከሠንዥገን አለአ ኮዎማ ካኻ። 26 ኤተ ከመንዥገሥ አኻ፥ መዪዥሥ ገፉጫ፥ ኤተ ከምትጌ አባብ ከፄያ ካለምኸን፥ ከምትገሥ ዳ ኮዎማ ካኻ፥ ከምጦዋ ኤከምሳንዘኸሥ ዳ ኤተ በርገሸከሥ ካኻ ኮዎማኳ። 27 ከምበፀርሽ መገማ ኖጎኻ፥ ከምኸራ መገማለምኳ ካኻ። ከምኸራኼ ካኻ ኤበኸካ ኤባ አል እኔያኼ፤ መንደኻ ቁንዘኼ፥ ማሰሲኻይልኼኳ! 28 በኸገሰኮቆንዥገን ኤተ በርከለካ ካኻ፥ 'አራ ከምዸራ፥ ከምኮለሬ ከምዎሬ ኮጎኻ፤' በምኢካ በኸመሄከሽ አራ፥ በኸማገይል ኤከምዸራ ኮጎ ባብ፤ ከፄ ባብ በንተርኮቆ አራ። 29 ኤከምገመኺለን ኖከ ከምዳ፥ ነከምደን አ በርሲኮቆ አለኣኳ በርገሸከሠንዥገን ካኻ። 30 ከፄ በኢካ ጥሳ አል ኤበ እኔያ አለአ ነመዌያ፥ ከምተጸራኼ ነለአ ከመገሸርሠኼ በበኽ ዳ ካኻኼ፤ ነደንኳ አጨካኼ መዥጋ ነጸገምኼ። 31 ናገሚል ኤባ አል እኔያ ኤበርሄከሽ ባብ፥ ኤከምደራ ዳ ኤተ በገሸከሥ ካራኳ።" ቤከል፥ "ፈርኸሥ፥ ፐኮሥ ነገአ።" ወጌላ ዮሃንስ 15 1 ቤከተጽ ያሱስ ቤከል፥ "አራ ኸገሸ ጅ ባጉዋ፤ ኤተ በኮከሽ ጅ ባጉዋ በዜከኻኳ፥ አባብ። 2 ቌላ ኤተ በኢካ ነጸገም ኤተ በበፀካ መጫ ኸማ ኮዎማ፥ ከምራ ከምኣምብሽ፤ ቌላ ኤተ በረካ ኮዎማኳ፥ ከመንተሮቆ ኤከምጫን አ ኸማ ከመንሮቆ ከመገሥኳ። 3 በኸከዪዥካሠንዥገን አኻ ከገሻ ከኤተ 168
በርገሸከሥ ካኻ ገፀኳ። 4 ኢኸካ ከአራ፥ ከምኢርካ አርኳ ከአኻ፤ ኤከምበፃ ቌለማ መኢሽ ነጅ ባጉዋ፥ ከምፈለሸኼ ኪልቆማ መረኼ፤ ኤከምበፀኻ አኽኳ መኢኸካ ከአራ፥ ከምፈለኸሸኼ መጨኻ ኸኻኼ። 5 አራ ጅ ባጉዋ፥ አኻኳ ቌለማ፤ ኤተ ከምኢያ ከአራ፥ ከምኢርካ አርኳ ከአ፥ አ ኤተ ከምረ በበኽ ኻ፤ ኤከምበፀኻ መኢኻ ከአራ፥ ከምፈለኸሸኼ መደዳ ሜተልኼ። 6 ጸጋ ኤተ ከምበፃ መኢያ ከአራ፥ ከማኣምቧሽ ከምኼኣ ኤያሥ ቌለ ጃ፤ ከምሙንፁቆ ቌለ ጃ አ ከምኣምብሽ ኪል ማንጃ፥ ከምጥጣቆኳ። 7 ኤከምኢኸካ ከአራ፥ ከምኢኸኪል ከገሻለምኳ፥ ከምሎቆኻ ኣሥ ዳ ኤተ በኻኣጎካ፥ ከምዸበኻኳ። 8 ኤከምረኻ ኻ በበኽ፥ ኤከምደኻ ደ መሁል ቾጎምኳ፥ ከለአ ከምሂንካሥ ባብ። 9 "ኤያሥ በሄከሽ አባብ አራ፥ በርሄከሽ አርኳ አኻ፤ ኣራቆኸካሥ ከማሄሻለም፥ ኢኸካ! 10 ኤያሥ በርዜከኽ አር ማቶቋ አል ባብ፥ በርከኢካ አር ከማሄሻለማ፥ ኤከምዜኸኽ አኽኳ ማቶቋለም፥ ከማራቆኸከሥ ከማሄሻለም ከምኢኸካ። 11 በርገሸከሥ አለአ ካኻ፥ ኤከምኢያን ማገ ላለም ከአኻ፥ ኤከምዳን ማገ ላ አለኻኳ መዪጮቆማ። 12 "ማገሸሣለም አለአ፤ ኤያሥ በርሄከሽ አር አኻ፥ ኣሄኸሽ አኽኳ! 13 ጸጋ ሜታ ነመኸ ጺማ ከጀንደማ፥ አኢካንኼ ማሄሻ ኤተ በሙቸኮቆ አለኣኼ። 14 ኤከምደኻ ዳ ኤተ በርገሸከሣ፥ አኻ ጀንደም። 15 ነለአ ከገት ከምከለራኼ ካኻ ዋደኼ፤ አገምካኼ ዎደ ዳ ኤተ በደካ ኤተማኼ፤ በርከለከንዥገን አርኸን ካኻ ጀንደም፥ ከፄ በርገሸከሥ ካኻ ዳ ኤተ በርገሰኮቆ ኖጎ ባብ ኮዎማ። 16 አኸሽለከሠንኼ አኽ አራኼ፤ አራ በርሽለከሥ አኻ ኤከምዻ ጨኻን ኻ፥ ኤከምኢያን ኸኻኳ፤ ካ ዳ ኤተ ከምሎቆኸሥ ከፄም፥ ከምኻ ባብ ካኻ። 17 ዳ ኤተ በርትገከሥ ካኻ፥ አለአ፡ አሄኸሽኳ!" 18 ያሱስኳ ቤከል፥ "ኤከማቸከካኽ ኤባ አል እኔያ ከአኻ፥ ገመኻ ነመሲቆማ ኤበካቸከካኽ ከአራ። 19 በኸመድ ካል ኤበ እኔያ፥ በምሄሽ ኤባ አል እኔያ አኻ ኤያለማ! ከፄ በኸበፀካ መደኻ ካል ኤበ እኔያ፥ ከፄ በርሽለከሥ አርኳ አኻ ነኤባ ናል እኔያኳ፥ ከማቸከካኽ ጸጋ አል ኤበ እኔያ ከአኻ። 20 ሳንዘኸሥ ኤተ በርገሸከሥ ካኻ፥ 'አንተርኮቆኼ ዎደ ኤተማኼ፤' ኤቢያሙቸኮቆ አራ ከማሙቹቆ አኻኳ፥ ኤቢዜከኽ እገሻለም ከምዜዉኽ እገሻለኻኳ። 21 ከፄ ቢኤምካ ኤተ በትገኬ አራ፥ ከፄ በኸደካ አኽ አለምኳ፥ ከምዱዋ አለአ ኮዎማ ነጸገኻ። 22 በርምበፀካ መዎሬ መገሸርሥ ከማም፥ በምደካኼ ከገንሣ ከማምኼ፤ እኽላኸን ኢጨካኼ ዳ ኤተ ከመንሸ ኪል ከፄ ገንሣለማምኼ። 23 ጸጋ ኤተ ከማቸከካኽ ከአራ፥ ከማቸከካኽ ከባብኳ። 24 በርምበፀካ መደራ ኖጎማም ገሸል መደዳ፥ ኤተ በበፀካ አጸጋ ሜታ መዳን፥ በምደኼ ከማም ከገንሣኼ። እኽላኸን ሚከገመሥ ገሸል ዳለአ ኮዎማ፥ ቢካቸከካኽ ከአራ ከባብኳ። 25 ነደንኳ፥ በደካ አለአ ኤከምትታቆን ኤተ ቢቆተካ ነሎርገ ማቶቋለማም፥ 'መገ  ኤላ 169
ቢካቸከካኽ ከአራ።' 26 "ከምትገሬ ካኻ ኖጎ ባብ መዪዥሥ ገፉጫ፥ ኤተ ከመንዥገሥ አኻ። ኖከ ከምዌ ገፉጨ ኸገሻ ኤተ ከምፔሥ ኖጎ ባብ አኸን፥ ከምዳ ኸገሻ ካራ። 27 ከፄ በኻጦከሽ አኽኳ ነማጦሸማ በኽኢካ ከአራ፥ ከምዳ ካኻ ኤከምደኻ ኸገሻ ካራ።" ወጌላ ዮሃንስ 16 1 ያሱስ ቤከተጽ ቤከል፥ "በርከገሸከሥ ዳለአ ኮዎማ ካኻ፥ ኤከምበፀኻ መሌኤኻን ነመገሚላለኻ። 2 ከምፑቆ አኻ ነገዴራ አል ዶጎ ዪሁዳ። ነለኣኳ፥ ከምዌ አንጅ ማ ኖከ ከምኢካ ከጸጋ ኤተ ከምሾቆ አኻ ኮዎማ ኤዳ ቤከድ ገሸል ዳ ከረባ። 3 ዳ ኤተ ከምዱካ አለኣኳ፥ ከፄ ቢኤምካ ባብ አራኳ። 4 ኤከምዌ አንጅ አለአ በርገሸከሠንዥገን አለአ ከኻ፥ ኤከምሳንዘኸሠን እገሻለም አለአ። ከፄ በርኢኬ ከአኻ፥ ካል ማጦሸማ አርገሸከሠንኼ አለአ ካኻኼ።" 5 ያሱስ ቤከል፥ "ከምዸራ እኽላ ኮጎ ኤተ በትገኬ አራ፤ አኢካንኼ ናኻ ሜተል ኤተ ከምከላ 'ከጓብ ከምዻኣ?' ከምሎቆሥ አራ። 6 ከፄ በርከገሸከሥ አለአ ካኻኳ፥ በሳንዘካ እልኻ። 7 ከመገሸርሥ ኸማ ካኻ፥ ከምገሸላ አመዻለም ካኻ፤ ኤከምበፀራ መዸራ፥ ከምዌኼ ኤተ ከመንዥገሥ አኻ ኮጎኻኼ፤ ኤከምዸራኸን፥ ከምትገሬ አ ካኻ። 8 ኖከ ከምዌ አኳ ከምትገከሥ ከጸጋ አል ኤበ እኔያ ኤበበፀካ ማኸሥ አዳ ኤተ ቢሳንዘከሥ እማም ከፄ ገንሣ፥ ከፄ ዳ ኤተ በኦከሽ ረባ፥ ከመኸሣኳ። 9 ኣኸከሠኼ አዳ ኤተ ቢሳንዘከሥ እማም ከፄ ገንሣለማም፥ ዳ ቢከበፀካ መገሙዊል ካራ። 10 ኣኸከሠኼ አዳ ኤተ ቢሳንዘከሥ እማም ከፄ ዳ ኤተ በኦከሽ ረባ፥ ዳ ከምዸርከሥ አር ኮጎ ባብ፥ ከምገመኸሠኼ አኽኳ አራ። 11 ኣኸከሠኼ አዳ ኤተ ቢሳንዘከሥ እማም ከፄ መኸሣኳ፥ ከፄ ቤከኻሠንዥገን ከገንሠ ሙሳ ኤተ ቤኢ ጥስ አል ኤበ እኔያ አለአ። 12 "በርጨካ በበኽ ዳ ኤተ ከመገሸርሥ ካኻ፤ እኽላኸን ከምሂን ካኻ። 13 ኖከ ከምዌ አኸገሸ ገፉጫ፥ ከምሮቆ አኻ ኮጎ ኸገሻ ኮዎማ፤ አ ከመገሸሥ ዳ ኤተ በገሰኮቋ፥ ከመገሸሠኼ አል እልቆማኼ፤ ከማቲስ ካኻ ዳ ኤተ በኢካ ከመዌያኳ። 14 ከምሂንሥ አ አራ፥ ከፄ ከምሮቆ ነገሻለም ከማቲስ ካኻ። 15 ኤተ በደካ አል ባብ ኮዎማ አለም፤ ከለአ በርከከለካ፥ 'ከምሮቆ ነገሻለም ከማቲስ ካኻ።"' 16 ያሱስ ቤከል፥ "ነኦኪል ዱፀን ነቸቻ ከምኤምኸሥ አራ፤ እኽላኳ ነኦኪል ዱፀን ነቸቻ ከምኮለኻ ከምገመኸሥ አራ።" 17 ቢከል ነደ መሁል ቾጎማኳ አችዳ ሜታ፥ "'ነኦኪል ዱፀን ነቸቻ ከምኤምኸሥ አራ፥ እኽላኳ ነኦኪል ዱፀን ነቸቻ ከምገመኸሥ አራኳ፥' መከላለማ አለአ ኣሤያ? ኤያሥ ኤያ መከላለማ 'ከምዸራ ኮጎ ባብኳ' ኣሤያ?" 18 ቢከተጽኳ ቢከል፥ "መከላለማኳ 'ኦኪል ዱፀን' ኣሤያ? አኮገምካኼ ዳ ኤተ በገሸከሥ አኳ።" 19 ያሱስ 170
ቤገም፥ ኤቢያኣጎካ መሎቆሥ አ ቤከል ከማምኳ፥ "ዳ ኤተ በርከለካ ካኻ፥ 'ነኦኪል ዱፀን ነቸቻ ከምኤምኸሥ አራ፥ እኽላኳ ነኦኪል ዱፀን ነቸቻ ከምገመኸሥ አራኳ፥' ኤበደካ መከላለም ኣሤ፥ አኽኢካ ነማሎቆሣ አኽ? 20 ኸገሻ ከመገሸርሥ ካኻ፥ ከምእሰኻ አኽ ከምዎዌኻኳ፥ ኤበ እኔያኸን ከማገይል፤ ከምሳንዘኻኳ፥ ከማንዣይል ገሳንዛለኻኸን ከማገ ጓ። 21 ጋፋ ኤበቀካ ዱዋ፥ በሳንዘኮጎ ከፄ ባርቸካዬቆ አንጅ መፖቋለማ፤ ኤበፖቆካ ነቸቻኸን፥ ባገ ካይል ከፄ በፖቆካ ዱዋ ነኤባ ናል እኔያ፥ አሳንዘከሠኼ ኦከ መቀ ዱዋኼ። 22 ኤያሥ ኤያ በኸሳንዘካ አኻኳ እኽላ፤ አራኸን ከምኮለሬ ከምገመርሥ አኻ፤ ከማገ ኻይል ኖካ ና ፥ ከምቼሠኼ ጸጋ ሜተል ማገ ላለኻኳ ኖጎኻኼ። 23 ኖካ ና  ከምሎቆኸከሠኼ አራ ሜታ ኤለኣኼ፤ ኸገሻ ከመገሸርሥ ካኻ፥ ኣሥ ዳ ከምሎቆኸሥ ኖጎ ባብ፥ ከምኻ ከፄያ ካለም ካኻ። 24 ከደኽላ አኸሎቆከሠንኼ ዳ ሜተል ከፄያ ካለምኼ፤ ኤከምዳን ማገ ላለኻ መዪጮቆማ፥ ሎቆኸሥ ከምርኾቆኳ!" 25 ያሱስኳ ቤከል፥ "በርገሸከሠንዥገን አለአ ኮዎማ ካኻ ከመኮሣ፤ ከምዌ ኦካ ኤተ ከምበፀራን መገሸርሥ ካኻ ከመኮሣ፤ ኖካ ና ከምዪዥርሥ መደ ባብ ከመገሸርሥ ካኻ። 26 ኖካ ና ከምሎቆኸሥ ከፄያ ካለም፤ ከምከለራኼ አርኳ፥ 'ከምሎቆርሥ ባብ ካኻ።' 27 ከፄ በኸሄከሽ አራ፥ በኸገምኪል መዌያለም ኖጎ ረባኳ፥ በሄከሽ ባብ ኪልቆማ አኻ። 28 በርፐኬሥ ኖጎ ባብ በርዎኬ ከኤባ ካል እኔያ፤ ከምበፀርሽ እኽላኳ ኤባ አል እኔያ ከምዸራ ኮጎ ባብኳ።" 29 ቢከል ደ መሁል ቾጎማኳ፥ "ባዪዥከሥ እኽላ ባገሸከሣ፥ ኣገሸከሠንኼ ከመኮሣኼ። 30 ቢልገምካ እኽላ ኤባገምካ አም ኮዎማ፤ ኒከምሎቆሠን አምኳ፥ ባገምካ ዳ ኤተ በርካ ጸጋ ከምሎቆከሥ አም፤ ከለአ ቢልገምኪል ኤባዎኬ አም ኖጎ ረባ።" 31 ቤኮሎቆ ያሱስኳ ከማም ቤከል፥ "አኸገምኪል እኽላኳኽ? 32 ከምዌ አንጅ ኤተ ከምበፀኸሸን አራ ከጺም ከምዝልኻ ከመፃለኻ፥ በዎኬንዥገን ካሥ እኽላኳ፤ አራኸን ከጺምኼ፥ አባብ በኢካ ከአራ። 33 በርገሸከሠንዥገን አለአ ካኻ፥ ኤከምኢኻ ከአራ ኤከምጨኻን መገማኳ። ነኤባ አል እኔያ በኸጨካ ማኣንሠሣ፤ ካ ዥገኻ፥ በርሙቸኮቆንዥገን አር ኤባ አል እኔያ።" ወጌላ ዮሃንስ 17 1 ኤቤገሸሥ ያሱስ አለአ ነቸቻ፥ ቤዪርጎ ከጎዛ ቤዴር ቤከል፥ "ባብ፥ ባርቸካዬቆንዥገን አንጅ ማ፤ ኤከምሂንሠን ዱኡ አም፥ ትገሥ አምኳ ገሂን አል ዱኡ። 2 ኤያሥ ባከኸካ አም ገፋሌያ ነጸጋ ነኮዎማ፥ ነከኽ አኳ መኢያ አል ግዢ ግዥ ከደ ባከኸካ አም ካ። 3 አለአ መኢያ አል ግዢ ግዥ፥ ኤከምገማ ጸጋ አም ረባ ኣሥ ሜተም ኤተ ኸገሻ፥ ከኤተ ባትገኬ አም ያሱስ 171
ክርስቶስኳ። 4 በርሂንከሥ አም ነኤባ ናል እኔያ፥ በርትተኮቆንዥገን መደዳ ኤተ ባኸኬ አም ካራኳ። 5 ባብ! ገሂን ኤተ ቤርጭ ነጉ ነከምዘዛመን ኤባ አል እኔያ፥ ሂንከሥ እኽላኳ አራ ነጉ ካሥ ከገሂን ከለአ።" 6 "በርከቲከሠንዥገን ፄኡ ከጸጋ ከደ ባኸኬ አም ካራ ነኤባ ናል እኔያ። እማምኳ ቢኢ አሉ፥ ባኸኬ አምኳ ካራ፤ ቢዜከኸንዥገን እማምኳ እገሻሉ። 7 ቢገምከንዥገን እኽላኳ ዳ ኤተ ባኸኬ አም ካራ ኮዎማ፥ ኤበደካ ከንዶገኡ። 8 በርኸከንዥገን እገሻ ኤተ ባኸኬ አም ካራ ከማም፥ ቢርኮቆንዥገን እማምኳ፤ ቢያምባለከሥ መዌያለም ነጉ ኸገሻ፥ ቢገምኪል ኤባትገኬ አራኳ። 9 "በርዴረካ ከማም፥ አርዴረካኼ ከኤባ ካል እኔያኼ፤ በርዴረካ ከደ ባኸኬ አም ካራ ኮዎማ፥ ከፄ ቢደካ ካሉ። 10 ኤተ በደካ አለም ኮዎማ ኣሥ አሉ፤ ኤተ በደካ አሉኳ አለም፤ ከማትጋሥ ገሂንለም ከንዶጎማም። 11 ከምኢራኼ ነለአ ከገት ነኤባ ናል እኔያኼ፤ እማምኸን ቢኢካ ነኤባ ናል እኔያ፤ አራኳ ከምዎሬ ኮገኡ። አም መዪዥሥ ባብ፥ ዜኽ እማም ከፄኡ ከኤተ ባኸኬ አም ካራ! ኤያሥ በኮደካ አኮ ሜተም፥ ኒድ እማምኳ ሜተም። 12 ካሥ አል ኦከ በርኢኬ ኖጎማም፥ በርዜከኽ እማም ከፄኡ ከኤተ ባኸኬ ካራ፤ በርዜከኽ እማም ነገንሠ ዳ። አኢካንኼ ኤተ በቴካ ነማም ሜተልኼ። በከደካ አለአ ኤከምትታቆን ሰ መዪዥሥ ሎርጋ ኤተ በከለካ፥ 'በቴካ ኣሥ ኤተ በኢካ ከምቴያ።' 13 እኽላኸን ከምዎሬ ኮገኡ፤ ኤከምጩሸን እማምኳ ማገ ጓለም በቦቆ ኒለማም፥ ከመገሸርሥ እገሻ አለአ ነኤባ ናል እኔያ። 14 በርኸከንዥገን እገሻሉ ከማም፤ ኤያሥ በርበፀካ አር መደራ ካል ኤበ እኔያ፥ እማምኳ አል ኤበ እኔያኼ፤ ከለአ በካቸከካኽ ጸጋ አል ኤበ እኔያ ከማም። 15 በርከሎቆከሥ አም ኤከምዜያኽ እማም ነገንሠ ዳ፥ አርሎቆከሠኼ አም ኤከምራቆ እማም ነኤባ ናል እኔያኼ። 16 ኤያሥ በርበፀካ አር መደራ ካል ኤበ እኔያ፥ እማምኳ አል ኤበ እኔያኼ። 17 እገሻሉ ኸማ፤ ዪዥከሥ እማም ከኸገሻ። 18 ኤያሥ ባትገኬ አራ ከኤባ ካል እኔያ፥ ኤያሥ ኤያ በርትገካ አርኳ እማም ከኤባ ካል እኔያ። 19 ኸገሻ ኤከምዱዋን እማም ካሉ፥ ከምኸራ አርኳ ጺም ኤደ መኻ ከፄማም።" 20 "በርከዴረካ ከደ ከምገሶቆ እገሻለማም ከምገሙዊለን ካራኳ፥ አርዴረካኼ ካሥ ደ መሁል ቾጎም ከለኣኼ። 21 ኤተ በርከዴረከሥ አርኳ፥ ኤከምዱዋን ኬያኮዎማም ሜተም፤ አም ባብ ኤያሥ ባኢካ አም ከአራ፥ በርኢካ አር ካምኳ፥ ኒኢ እማምኳ ካኳ፥ ኤከምገሚለን ጸጋ አል ኤበ እኔያ ኤባትገኬ አም አራ። 22 በርኸከንዥገን ከማም ገሂን ኤተ ባኸኬ አም ካራ፤ ኤያሥ በኮደካ አኮ ሜተል፥ ኒድ እማምኳ ሜተል። 23 አራ ከማም፥ አምኳ ኤያሥ ባኢካ ከአራ፥ ኒድ እማምኳ ኣሥ ሜተም፤ ባትገኬ ኤያሥ ባሄከሽ አራ፥ ኤባሄከሽ ኤያሥ ኤያ ደ በደካ ካለምኳ፥ ኒገም ጸጋ አል ኤበ እኔያ። 24 ባብ! ደ ባኸኬ አም ካራ ኮዎማ በራኣጎካ ኤከምኢዋን ከአራ ኖጎ ከምኢራ 172
አርኳ፤ ኒገመሠን ገሂንለም ኤተ ባኸኬ አም ካራ፥ ከፄ ባሄከሽ አራ ነከምዘዛመን ኤባ አል እኔያ ነገሲቋ። 25 ገሸል ባብ! አገምካኼ ኤበ አል እኔያ አምኼ፥ አራኸን በርገምካ አም፤ ቢያምባለከሠንዥገን እማም አለአ ኤባትገኬ አም አራ። 26 በርትገከሠንዥገን ፄኡ ከማም፤ ከምትገርሥ እኽላኳ፥ ኤከምኢያን ማገኻ ኤተ ባከሄከሽ አም አራ ኒለማም፥ ኤከማኢርካን አርኳ ከማም።" ወጌላ ዮሃንስ 18 1 ኤቤገሸሥ ያሱስ አለአ ነቸቻ፥ ቢፈርሥ ከደ መሁል ቾጎማ ቢዾ ከጋንደር ገቸ ቄድሮን፥ ቢኩ ከደ መሁል ቾጎማ ኪል መፐኽ ጃ ኤተ ቤኢ ነጓ። 2 ከፄ ቢሙንፆቆ ያሱስ ከደ መሁል ቾጎማ ነጓ ኦኪል በበኽ፥ ቤያገሚል ዪሁዳ ኤተ ከማተገሮቆ ከምኻ አ፥ ጓኳ። 3 ካ ቤካኮሬ ቾጎ ዪሁዳ ከለጋዪዳ ከደ መደዳ ደ ቢትጌ ነምጥስ መፀ ገዴራ አል ዶጎ ዪሁዳ እምበቦቆማ ከደ ፋርስኳ፥ ቤከዽ ከጓ፤ ቢሬቆ እማምኳ ጅ፥ ኮቆስ ማንጃ ከዳ አል ማሸማኳ። 4 ቤያገሚል ያሱስ ዳ ኤተ ከምዳ ነጸገማ ኮዎማ፥ ቤፈርሥ ቤዽ ኮጎማም ቤከል፥ "ዎዴ በኻኣጎካ?" 5 ቢከኮሎቆ እማምኳ ቢከከል፥ "ያሱስ፥ ጸጋ አል ናዘሬት።" ቤኮሎቆ አኳ ከማም ቤከል፥ "አማ አራ።" ኤተ ከማተገሮቆ ያሱስ ከምኻ ዪሁዳኳ፥ ቤኢቾጎ ኖጎማም። 6 ኖከ ቤከከል ከማም "አማ አራ፥" ቢኮለኽ ከቸቸማም ቢምፋት ከኔያ። 7 ቤያኮሊል ያሱስ ቤሎቆሥ እማም ቤከል፥ "ዎዴ በኻኣጎካ?" ቢከኮሎቆ እማምኳ፥ "ያሱስ፥ ጸጋ አል ናዘሬት።" 8 ቤኮሎቆ ያሱስኳ ቤከከል፥ "በርከለከንዥገን ካኻ፥ 'አማ አራ፤' ከለአ ኤበኸደማኣጎካ አራ፥ በፀኸከሽ እማም፥ ኒዽ!" 9 ዳ በከደካ አለአ፥ ኤከምትታቆን ዳ ኤተ ቤከል ያሱስ፥ "ባብ! አርቴከሠንኼ ነደ ባኸኬ አም ካራ፥ ጸጋ ሜተልኼ።" 10 ቤጭ ሲሞን ጴጥሮስ ቻጋ፥ ቤቼኽ ቤከኦች ዎደ ጥስ መፀ ገዴራ አል ዶጎ ዪሁዳ አል በቦቆማ፥ ቤካሮቆ ፄማ አል ኤላ ጉንዛ፤ ፄ ዎደ አኳ ማልኮስ። 11 ቤከል ያሱስ ከጴጥሮስ፥ "ኮሎቆ ቻጋሉ ከዠቤማ! ከምፈራንኼያኽ ነሸፐ ማኣንሠሣ ኤተ በኸኬ ባብ ካራ?" 12 ነለአ ነቸቻ ለጋዪዳ ከምጥሳለማም ከደ መዜስ መዪዥሥ መፀ ገዴራ አል ዶጎ ዪሁዳኳ ቢራቆሽ ያሱስ ቢፉንጫ። 13 ቢሮቆ ነገሲቋ ከኸ ሃናስ፤ ሃናስኳ እሸ ቃያፋ፥ ኤተ ቤድ ነግዣ ና ከበቦቆ ጥስ መፀ ገዴራ አል ዶጎ ዪሁዳ። 14 ቃያፋ ኤተ ቤድ ማገሸሣ ከጸጋ አል ዪሁዳ፥ ኤተ ቤከልኳ፥ "ከምከር ሾኮኳ ኮዎማ፥ ከምገሸላ ኤከምሻ አጸጋ ሜተል ከሾካ ከለአ።" 15 እምሲሞን ጴጥሮስ ከኤተ መሁል ቾጎማ ሜታ ቢሁል ያሱስ፤ ኤተ መሁል ቾጎማ አለአ፥ ከፄ ቢያገም ከበቦቆ ጥስ መፀ ገዴራ አል ዶጎ ዪሁዳ፥ ቢኩ ከያሱስ ኪል ኸለ በቦቆ ጥስ መፀ ገዴራ ካል ዶጎ ዪሁዳ ካ። 16 ቤኢቾጎ ጴጥሮስኸን ነሰ ኸላ ከንዶ ጃጻ። ከለአ ቤዌ ኤተ መሁል ቾጎማ ኤተ ቢያገም ከጥስ መፀ 173
ገዴራ አል ዶጎ ዪሁዳ በቦቆማ አ፥ ቢያገሽ ከደጎና ኤተ መዜስ ኸላ፥ ቤኩቆን ጴጥሮስኳ ኪል ኸላ። 17 ቤከከል ደጎና ኤተ ቤዜዝ ኸላ አኳ ከጴጥሮስ፥ "አም ነደ መሁል ቾጎ መዣ አለአ ጸጋ ሜታኼያኽ?" ቤከኮሎቆ አኳ ቤከል፥ "እምበአ አራኼ።" 18 ከፄ ቤሽ አገድዳ፥ ቢግሰኽ ደ መደዳ ከደ መዜስ ኸላ ማንጀ ቃቀሻ፥ ቢኢቾጎ ቢዸሣ፤ ቤኢቾጎ ጴጥሮስኳ ከማም ቤዸሥ ኖጎማም። 19 ቤሎቆሥ ጥስ መፀ ገዴራ አል ዶጎ ዪሁዳ በቦቆማ ያሱስ ከፄ ደ መሁል ቾጎማ ከመትገሣለማኳ። 20 ቤኮሎቆ ያሱስኳ ቤከከል፥ "በርዪዥከሥ ነኸ ጸጋ ኮዎማ በርገሸከሣ፤ በርትገከሥ መዱጎክ ነመፀ ገዴራ አል ዪሁዳ፥ ነመዪዥሥ መፀ ገዴራ ኖጎ ባሙንፀኮቆ ዶጎ ዪሁዳ ኮዎማኳ፤ አርገሸከሠንኼ ሜተል ከገጸፃኼ። 21 ከለአ ካሤ ባከሎቆከሥ አራ? ሎቆሥ ደ በገሰኮቆ እገሻለም፤ ቢገምካ እማም ዳ ኤተ በርገሸከሣ።" 22 ኖከ ቤከል ያሱስ ኤለአ፥ ቤፐሽ ነደ መዜስ ኸላ ኤተ ቤኢቾጎ ኖጎማ ሜታ ኩሰ ያሱስ፥ ቤከከልኳ፥ "ኤኤለኣኽ ከምኮላኣኮቆ ከጥስ መፀ ገዴራ ካል ዶጎ ዪሁዳ ከበቦቆማ?" 23 ቤከኮሎቆ ያሱስ ቤከከልኳ፥ "ኤከመገሸርሥ መሸ ማ ከመዳ፥ እገሼሥ መገሸሠማለም፤ ኤከምዳ ኸገሻኸን፥ ካሤማ ባከፐሸካን አም አራ?" 24 ነለአ ነቸቻ ኤያሥ ቢከፉንጫ፥ ቤትግ ሃናስ ያሱስ ከኸ ጥስ መፀ ገዴራ አል በቦቆማ ከቃያፋ። 25 መከኢቾጎ ሲሞን ጴጥሮስ መከዸሥ ማንጃ፥ ቢከከል አጸጋ ጃጀንዳኳ፥ "አም ነደ መሁል ቾጎ አ ጸጋ ሜታኼያኽ?" ቤሽጥ አኳ ቤከል፥ "እምበአ አራኼ።" 26 ነደ መደዳ አል ጥስ መፀ ገዴራ አል ዶጎ ዪሁዳ በቦቆማ ሜታ፥ ሾከ ጸጋ ኤተ ቤያሮቆ አጴጥሮስ ፄማኳ፥ ቤከከል፥ "አርገምከሠንኼ አም ከመዣ ከአ ኒል መፐኽ ጃኼያኽ?" 27 ቤተጽ ጴጥሮስኸን ቤሽጥ አ፤ ናሥ ኦካ ናኳ ቤእስ ጺ መታ። 28 ነለአ ነቸቻ ቢሮቆ ያሱስ ኮጎ ቃያፋ ከመፀ ገፋሌ ዶጎ ሮማ፤ አንጅ ማኳ ኸማቱቋ ካል ገዳዱ፤ ከፄ ቤያኣጎ ዶጎ ዪሁዳ መሰ ጃጀ ፋዝጋ፥ ኤከምበፁዋ ማዉሠን ጸገማም፥ ኢኩነኼ ኪል መፀ ገፋሌያኼ። 29 ካ ቤፐሥ ጵላጦስ ኮጎማም ቤሎቆሥ እማም ቤከል፥ "ኣሤ ዳ ኤተ በኸከተምበኮቆ መዣ አለአ?" 30 ቢከኮሎቆ እማምኳ ቢከል፥ "በማንዢገካ መሸ ሠማ፥ ቢልማተገርኬቆኼ ካምኼ።" 31 ጵላጦስኳ ቤከል ከማም፥ "ኣሥ አኻ ርኾቆ ኪልቆኻ፥ ዻ ኸኸከሥ ኤያሥ መኢያለኻ።" ቢኮሎቆ ዶጎ ዪሁዳኳ ቢከል፥ "ኣኸከሠኼ ካይላ ኤከምኽልከሥ መሻ ከጸጋ ሜተልኼ።" 32 ዳ ቤከድ አለኣኳ፥ ኤከምትታቆን ኤተ ቤከል ያሱስ፥ ኤበኢካ ከምሸካ ካሤያ። 33 ጵላጦስ ቤኮል ቤኩ ኪል መፀ ገፋሌያ፥ ቢከኦዌ ያሱስ ቤሎቆሥ ቤከል፥ "ጥስ ዶጎ ዪሁዳ አማኽ?" 34 ቤኮሎቆ ያሱስኳ ቤከከል፥ "ዳ ኤተ ባከለካ አም አለአ፥ አል እልቀኡዋኽ በላ በገሸኬሥ አጃጀንዳ ፄም ካማ?" 35 ቤከል ጵላጦስኳ፥ "አራ ዶጎ ዪሁዳኽ? ኤተ 174
ባተገርኬቆ አም በኸኬ ካራኳ አሾከኡ፥ አመጥስ መፀ ገዴራ አል ዶጎ ዪሁዳ እምበቦቆማኳ፤ ኣሤ ባደካ አማ?" 36 ያሱስ ቤኮሎቆ ቤከል፤ "ጥሳለም አል ኤበ እኔያ አለኣኼ፤ በርመድ ጥሳ አል ኤበ እኔያ አለአ፥ በምመኽ ሾከም ካራ፥ ኤከምበፁዋ መኹዋን አራ ከኤለ ገፋሌ ዶጎ ዪሁዳ፤ ጥሳለምኸን አል ኤበ እኔያ አለኣኼ።" 37 ቤከከል ጵላጦስ፥ "ካ አም ጥሳኽ?" ቤከል ያሱስኳ፥ "ኤያሥ ባከለካ አም፥ አራ ጥሳ። ኤከምደራን ከኸገሻ ሹዳ፥ በርፐኬኽ በርከዎኬሥ ከኤባ ካል እኔያኳ፤ ኤተ በደካ ነኸገሻ ኮዎማኳ፥ ከምገሶቆ ሰም።" 38 ቤከከል ጵላጦስኳ፥ "ኣሤ ኸገሻ?" ነለአ ነቸቻ ቤፐሥ ቤኮል ኮጎ ዶጎ ዪሁዳ ቤከል ከማም፤ "አርገምከሠንኼ ነጸገማ መሸ ሠማ ሜተል ኤተ ከምኸርከሥ ካኼ። 39 ባገምከኸንዥገን አኻኳ ኤከምጨገርስ ካኻ ኖከ ፋዝጋ ነደ ቢፉንጨካ ሜተል፤ አኻኣጎካ ኤከምጨገርስ ጥስ ዶጎ ዪሁዳ ካኻኽ?" 40 ቢሉግ እማምኳ ቢከል፥ "መጨጋዬሰኼ አኼ! ጨጌስ ባርባ!" ቤኢ ባርባኸን ኤተ ገን። ወጌላ ዮሃንስ 19 1 ኖካ ና ቤጦ ጵላጦስ፥ ኤከምፑቆ ያሱስ ከምኦቹካ። 2 ቤገተኽ ለጋዪዳ ቌለ ኽኻ፥ ቢከእስ እልቆ ያሱስ ቢከኢሰሥ ከምዌኽ ኣ ካል ዶጎ ጥሳኳ። 3 ቢኮል ኮጎማ ቢከከል፥ "ጥስ ዶጎ ዪሁዳ፥ ነድ መገማ ካም!" ቢምፐሸኽ ከኤለማምኳ። 4 ቤተጽ ጵላጦስ ቤፐሥ ከጃጻ ቤከል ከዶጎ ዪሁዳ፥ "አለአ፥ ከምፐሮቆ ከጃጻ ካኻ፤ ኣገመኺል፥ ኤበርኤምካ መሸ ሠማ ነጸገማ ኤከምኸርከሠን።" 5 ኖከ ቤፐሥ ያሱስ፥ ቤእስ እልቆ መገተኽ ኽኻ፥ ቤኢሰሥ መዌኽ ኣኳ፥ ቤከል ጵላጦስ ከማም፥ "አለአ መዣ አ!" 6 ኖከ ቤገመሥ እምጥስ መፀ ገዴራ አል ዶጎ ዪሁዳ እምበቦቆማ ከደ መደዳለማም ያሱስ፥ ቢሉግ ቢከል፥ "ቱ ነጋገድ ጃ! ቱ ነጋገድ ጃ!" ቤከል ጵላጦስኸን፤ "ርኾቆ አኻ ኪልቆኻ፥ ቱኻ ነጋገድ ጃ። አራ ከንዶጎም አርገምከሠንኼ ነጸገማ መሸ ሠማ ሜተል ኤተ ከምኸርከሠኼ።" 7 ቤኮሎቆ ዶጎ ዪሁዳኳ ቢከል፥ "ቢልጨካ ማቶቋ ሜተል፤ ኤማቶቋ አለአ ከምደካ መሻ ከመዣ ከለአ፥ ከፄ በደከሥ ጸገማ ከዱ ረባ።" 8 ኤቤገሶቆ ጵላጦስኳ አለአ፥ ቤጤ ናል ገሲቋ በቦቆ። 9 ቤተጽ ቤኩ ኪል መፀ ገፋሌያ፥ ቤሎቆሥ ያሱስ ቤከል፥ "ነጓብ ባንዸኬ አማ?" ኤከኮሎቆንኼ ያሱስኸን እገሻ ሜተልኼ። 10 ነለአ ቤከከል ጵላጦስ፥ "ኣገሸካኼ አም ካራኽ? ኣገምካኼ ኤበርጨካ መዥጋ ከመዠሽ አም ፌት ከመቱማ ነጋገድ ጃኳኽ?" 11 ቤኮሎቆ ያሱስ ቤከል፥ "በምበፀካ ማኻዬሽ መዥጋ አለአ ካም ከንዶጎ ረባ፥ ባምጨኼ መዥጋ ሜተል ኤላ ነጸገምኼ። ካ ኤተ ባተገርኬቆ አራ በኸኬ ካም፥ በጨካ በቦቆ ገንሣ ናም።" 12 ናሥ አለአ ቤያኣጎ ጵላጦስ መጨገስ ያሱስ፤ ዶጎ 175
ዪሁዳኸን ቢሉግ ቢከል፥ "ኤከምጨጋስ መዣ አለአ፥ አም ማገኽ ቄሳር ጥስ ዶጎ ሮማኼ፤ ጸጋ ኤተ በደከሥ ጸገማ ከጥሳ ኮዎማ፥ በንሰካ ቄሳር ጥስ ዶጎ ሮማ።" 13 ኖከ ቤገሶቆ ጵላጦስኳ አለአ፥ ቤፖቆ ያሱስ ከጃጻ ቤኢሽ ነለባበ መኸሣ፤ ጎ መኢሻ አ ጎ መረፅ ግሻ፥ ኤተ ቢኦ ከሰ ዶጎ ዪሁዳ "ጋባታ።" 14 ቤድ ኦከ ማገሥ ዚፈ ፋዝጋ፥ አንጅ ማኳ ኮጎ አንጅ ማያ፤ ቤከል ጵላጦስኳ ከዶጎ ዪሁዳ፥ "አለአ ጥሳለኻ!" 15 እማምኸን ቢሉግ ቢከል፥ "ነሽ! ነሽ! ቱ ነጋገድ ጃ!" ቤከል ጵላጦስኳ፥ "ቱራ ጥሳለኻ ነጋገድ ጃኽ?" ቢኮሎቆ እምበቦቆ ጥስ መፀ ገዴራ አል ዶጎ ዪሁዳኳ ቢከል፥ "ኤተ ቢልጨካ አይል ኣሥ ቄሳር ጥስ ዶጎ ሮማ፥ ኢልጨካኼ ጥሳ ጀንዳኼ።" 16 ነለአ ነቸቻ ኤከምቱዋን አ ነጋገድ ጃ፥ ቤያተገሮቆ ጵላጦስ ያሱስ ቤኽ ከማም። ቤሮቆ ለጋዪዳኳ አ ቤከዻ። 17 ቤጹር ያሱስ ጋገድ ጃለማ፥ ቤከፐሥ ኮጎ እኔያ ኤተ ቢኦ "ጎ ዦኮ እልቋ"፤ ቢኦ እኔያ አኳ ከሰ ዶጎ ዪሁዳ "ጎልጎታ"። 18 ነጓ ቢቱ አ ነጋገድ ጃ ከጸጋ እምበንድ ጀንዳ፥ ሜታ ከኤላ ረ፥ ሜታኳ ከኤላ ጉንዛ፤ ቢቱ ያሱስኳ ነጂለማም። 19 ቤጦሥ ጵላጦስኳ መቆት ዳ ቤቆት ነጋገድ ጃ፤ ቤከል መቆታ አኳ፥ "ያሱስ ጸጋ አል ናዘሬት፥ ጥስ ዶጎ ዪሁዳ።" 20 ከፄ ቤያርቻቆ ጎ ቢቱ ያሱስ ነጋገድ ጃ አ ከኤዬባ፥ ቢሎቆሥ በበኽ ዶጎ ዪሁዳ መቆታ አ፤ በቆተካንዥገን መቆታ አኳ ከሰ ዶጎ ዪሁዳ፥ ከሰ ላቲን ከሰ ግሪክኳ። 21 ኖካ ና ቢከከል እምጥስ መፀ ገዴራ አል ዶጎ ዪሁዳ እምበቦቆማ ከጵላጦስ፥ "መከላኣኼ 'ጥስ ዶጎ ዪሁዳ' መቆታኣኼ፤ ከል ቆት ኤበከለካ አ፥ 'አራ ጥስ ዶጎ ዪሁዳ።"' 22 ቤኮሎቆ ጵላጦስ ቤከል፥ "በርቆተከንዥገን ዳ ኤተ በርቆተካ።" 23 ኤቢቱ ለጋዪዳ ያሱስ ነጋገድ ጃ ነቸቻ፥ ቢሮቆ ኣለማ ኤከማቆን እማም ሜታ ሜታ ቢዋጨሥ ኤጎ እንዝኽ። ቢሮቆ ኤያሥ ኤያኳ ጅባለማ ኤተ ቢአች ነምጻ ካሥ ገቻ በላ ማቸሙዊለን። 24 ከለኣኳ ቢከል፥ "ኤከምገሞኳን ኤከምፐከሥ ከዎዴ ፐርኳ ጃ፥ ማሸኲልኼ፤" በከትተካቆንዥገን ከለአ ኤተ በከለካ አሰ መዪዥሥ ሎርጋ፥ "ቢዋጨሥ ኣለም፥ ቢፐርካ ጃ ከኣለምኳ።" ቢጦ ለጋዪዳኳ ኤያሥ ኤያ። 25 ነትገን ጋገድ ጃ ኤተ ቢቱ ያሱስ፥ ቤኢቾጎ ኤዬማ ከWማ፥ ማሪያም ከገፈ ቅሎጳስኳ፥ ከማሪያም አል መግደላ። 26 ኖከ ቤገመሥ ያሱስ ኤዬማ ከኤተ መሁል ቾጓ ኤተ በሄከሽ አ መከኢቾጎ ኖጎ ኤዬማ፥ ቤከከል ከኤዬማ ካ፥ "እገፋ፥ አለአ ዱኡ!" 27 ና ነቸቻ ቤከል ከኤተ መሁል ቾጎማ፥ "አለአ እይኡ!" ቤያጦሽ ካል ኖካ ና ቤሮቆ ኤተ መሁል ቾጎ አኳ ኤዬማ ከያሱስ ከመፃለማ። 28 ነለአ ነቸቻ ቤገም ያሱስ ኤቤራሽ ዳ ኮዎማ። ኤከምትታቆን ሰ መዪዥሥ ሎርጋኳ ቤከል፥ "በርሸኪል እምበ ኣያ።" 29 ቤኢ ነጓ ቁላ ሜታ ኤተ ቢዪጨኮቆን መጸሽ ኬያ፤ ቢጦ ነሥሠ ጅ ኢሶጵ 176
ቆማንጨጨ ኤተ ቢዪጨኮቆን መጸሽ ኬያ፥ ቢጦ ከሰ ያሱስ። 30 ኤቤራቆሥ ያሱስኳ መጸሽ ኬያ አ ከሰማ ነቸቻ፥ ቤከል "በርካሸንዥገና፥" ቤያንዝልኽ እልቆማ ቤሱማ። 31 ኦከማ አ ኦከ ማገሣ ከኦከ ዱ ሙሳ፤ ቤኢ ከመዳ አበቦቆ ዚፈ ነኸማቱቁማኳ። ካ ኤከምበፁዋ ጸጋ ደ ቢቱ ነጋገድ ጃ መኢዋ ኖከ ሙሳ ነጓኳ፥ ቤሎቆሥ አዶጎ ዪሁዳ ጵላጦስ፥ ኤከመንፂዊል ዦኮ ቾጎማም ከምብቱዌቆን ነጋገድ ጃ። 32 ካ ቢዌ ለጋዪዳኳ ቢያፂል ቾጎ መዣ ኤተ ቢሲቆ ከምያሱስ መቱማ ነጋገድ ጃ፤ ቢጦ አል ጀንዳኳ ኤያሥ ኤያ። 33 ቢዌ ኮጎ ያሱስ፥ ኤቢገመሥ በሸከንዥገናኳ፥ ኢያፂለንኼ ቾጎማኼ። 34 ቤቆሽ ነለጋዪዳ ሜታኸን ትገነማ ከሙ፤ ቤተ ናሥ ኦካ ና አመሃ ከኣያ ነትገነማ። 35 ኤተ ቤገመሥ አለአ ቤደንዥገን ኸገሻ፤ መደ ኸገሻለማኳ ኸማ፤ በገምካ አ ዳ ኤተ በገሸከሥ ኤበደካ ኸማ፥ በደካ ኸገሻ ኤከምገመኺለን አኽኳ። 36 ዳ ቤከድ አለኣኳ፥ ኤከምትታቆን ሰ መዪዥሥ ሎርጋ ኤተ በከለካ፥ "ከመንፂዊልኼ ዦኳለማ ሜተልኼ።" 37 በከለካ አሰ ሎርጋ ኖጎ ጀንዳኳ፥ "ከምዪሩጎ ካሥ ጎ ኤተ ቢቆሸካ።" 38 ነለአ ነቸቻ ጸጋ አል አርማቲያ ሜታ፥ ኤተ ቢኦ ዮሴፍ፥ ቤሎቆሥ ጵላጦስ ኤከምሮቆ መሸ ያሱስ። ከፄ ቤከጤ መዣ አለአ ከዶጎ ዪሁዳ፥ ቤድ ከገጸፃ ኤተ መሁል ቾጎ ያሱስ፤ ኤቤከል ጵላጦስ "ነድኳ፥" ቤዽ ቤሮቆ መሸ ያሱስ። 39 ኒቆደሞስኳ ኤተ ቤዌ ነገሲቋ ኮጎ ያሱስ ነመጎኳ፥ ቤዌ ቤሬቆ ዳኺያ መዌኽ ጎልጎላ መንቸኸማ ከጫጽንያ ኤዘላላ ግቸማ ማቁስ። 40 ቢሮቆ መሸ ያሱስኳ፥ ቢከገተሥ ከኣ ኽኻ ከዳኺያ ከአ ኤመኢ መሃንዦቋ አል ዶጎ ዪሁዳ። 41 ቤኢ ኖጎ ቢቱ ያሱስ ነጋገድ ጃ እኔ መፐኽ ዳ ሜታ፤ ቤኢ ነኔ መፐኽ ዳ ናኳ አሆ ዳ መሸ ኽኻ፥ ኖጎ ቢበፀካ መሃንዡቆን ጸጋ ሜታ። 42 ከፄ ኦከ መገሣ አል ዶጎ ዪሁዳ፥ ዳ ቤካርቻቆ ሆ ዳ መሻ አኳ፥ ቢጦሥ መሸ ያሱስ ኒለማ። ወጌላ ዮሃንስ 20 1 ነኤሙሳ ነኸማቱቋ ካል ገዳዱ ከመጓ፥ ቤዌ ማሪያም አል መግደላ ከሰ ሆ መሻ አል ያሱስ፥ ቤገመሥ ኤቤቼያሥ ግሻ ኤተ ቢከሃንስ ሆ መሻ። 2 ቤዽ አኳ ከቾጎ መዱጋ ኮጎ ሲሞን ጴጥሮስ ከኤተ መሁል ቾጓ ኤተ ቤሄሽ አያሱስ፥ ቤከል ከማምኳ፥ "ቢቼከሠንዥገን ኤታ፥ ቢፐኮቆ ኒል ሆ መሻ፤ ኢልገምካኼ ኖጎ ቢጦከሣኳ።" 3 ናሥ ኦካ ና ቢፈርሥ እምጴጥሮስ ከኤተ መሁል ቾጓ ከአ፥ ቢዽ ከሰ ሆ መሻ። 4 ቢዱጎ ከምበንደማም ቾጓ ሜተም፤ ቤሲቆ ኤተ መሁል ቾጓ ጀንዳ አኸን ፈላ፥ ቤተርኽ ጴጥሮስ ቤዳሽ ከሰ ሆ መሻ። 5 ኤቤዝሎቋኳ ቤገመሥ ኣሥ ተካ፥ ኤኩንኼ ኪለማኼ። 6 ሲሞን ጴጥሮስ ኤተ ቤኢ ነቾጎማኳ፥ ቤዳሽ ቤኩ ኪል ሆ መሻ፥ ቤገመሥ ተካ ኤተ ቤጦዋሥ ነጓ፥ 7 177
ከዱ ኣ ኤተ ቢከገቶቆ እልቆ ያሱስኳ። ቤያለጫይል ዱ ኣ አ ቤጦዋሥ ከጺማ፥ ኤጦዋሠንኼ ከተካ ኖጎ ሜተምኼ። 8 ነለአ ነቸቻ ኤተ መሁል ቾጓ ኤተ ቤሲቆ ቤዳሽ ከሰ ሆ መሻ፥ ቤኩ ኪለማ። ቤገመሥ አ አለኣኳ ቤገሚላ። 9 ኤተ በከለካ አሰ መዪዥሥ ሎርጋ፥ "ከምደካ ከአ አመፈርሣ ነመሻ፥" ኢያምባለሠንኼ ካሥ አል ኦካ ናኼ። 10 ናሥ ኦካ ና ቢኮሌ ደ መሁል ቾጓ ቢዉዉ ከመፃለማም። 11 ቤኢቾጎ ማሪያም ነሸ ሆ መሻ ከንዶ ጃጻ ቤእሳ፤ ቤዝሎቆ ከሰ መእሳኳ ቤዪሪል ሆ መሻ። 12 ቤገመሥ ሰ ገትገ ረባ እምበንድ ደ ቤኢሰሥ እምፑ ኣ፥ ቢማኢሽ ኖጎ ቤጦዋሥ መሸ ያሱስ፤ ሜተም ኮጎ እልቋ፥ ጀንዳኳ ኮጎ ቾጓ። 13 ቢከከል ሰ ገትጋ አኳ ከማሪያም፥ "አም እገፋ አለአ፥ ካሤ ባከእሰካ?" ቤኮሎቆ አኳ ቤከል ከማም፥ "ቢቼከሠንዥገን ኤተም፥ አርገምካኼ ኖጎ ቢጦከሣኳ።" 14 ኤቤከል ኤለአ፥ ቤያገለኽ ቤገመሥ ያሱስ ነመኢቾጓ፤ ኤገመንኼ አኸን ኤቤድ ያሱስኼ። 15 ቤሎቆሥ ያሱስኳ ቤከከል፥ "አም እገፋ አለአ! ካሤ ባከእሰካ? ዎዴ ባኣጎካ?" ቤኦሥ ማሪያምኳ ኤኤተ መደዳ ኒል መፐኽ ዳ ቤከከል፥ "ኤተም! ኤተ በርኮቆ አ ኤከምዳ አም፥ እገሸካሬሥ ኖጎ ባጦከሣ፤ አራኳ ከምዻ ርዾቆን።" 16 ቤከከል ያሱስኳ፥ "ማሪያም!" ቤያገለኽ አኳ ኮጎማ ቤከከል ከሰ ዶጎ ዪሁዳ፥ "ረብኒ!" መከላ "ረብኒ" መጨገሰማኳ "ኤተ መትገሠማ።" 17 ቤከከል ያሱስኳ፤ "መዻቆሠኼ አራኼ፤ አርኮለካንኼ ከደኽላ ኮጎ ባብኼ፤ ዻ ኮጎ ኢዴበም እገሸሥ ከማም ከልኳ፤ 'ከምኮለራ ኮጎ ባብ ኤተ በደካ በበኻ፥ ኮጎ ረባለም ኤተ በደካ ረባለኻኳ።"' 18 ቤዽ ማሪያም አል መግደላ ቤከል ከደ መሁል ቾጓኳ፥ "በርገምኬሠንዥገን ኤታ፤" ቤከገሸሥ ዳ ኤተ ቤከከል አኳ። 19 ነኤሙሳ ና ነሸጋዥጋ፥ ከፄ ቢከጤ ደ መሁል ቾጓ ከደ ገፋሌ ዶጎ ዪሁዳ፥ ቢሃንስ ግሰ መፃ ቢማኢሻ፤ ቤዌ ያሱስ ነአንጅ ና ቤኢቾጎ ኖጎማም ቤከከል ከማምኳ፥ "ነድ መገማ ካኻ።" 20 ኤቤገሸሥ አለአ ነቸቻ፥ ቤትገሥ ኤለማ ከምበንደማ ከትገነማኳ ከማም፤ ኖከ ቤገመሥ ደ መሁል ቾጓ ኤተማምኳ፥ ቢያገይላ። 21 ቤከል ያሱስ እኽላኳ ከማም፥ "ነድ መገማ ካኻ! ኤያሥ በትገኬ ባብ አራ፥ ከምትገራ አርኳ አኻ።" 22 ከምከላ ኤለኣኳ ቤፉጮቆ እማም ቤከከል፤ "ርኾቆ መዪዥሥ ገፉጫ!" 23 ቤከልኳ፥ "ከደ በኸከበፀከሻኽ ገንሣለማም፥ በካምበፀካሸንዥገና፤ ከደ በኸበፀካኽ መበፀኸከሽ ገንሣለማምኳ፥ አካምበፀካሸንኼ ከማምኼ።" 24 ኖከ ቤዌ ያሱስ ኮጎ ደ መሁል ቾጎማ፥ ነአሤር ኖቆማ እምበንድኳ ኤኢንኼ ቶማስ ኤተ ቢኦ "ድድሞስ፥" ኖጎማምኼ። 25 ቢከገሸሥ ደ መሁል ቾጓ ጃጀንዳኳ ቢከከል፥ "ቢልገምኬሠንዥገን ኤታ።" ቤኮሎቆ አኸን ከማም ቤከል፥ "ኤከምገመርሥ ኖጎ ባምቦኪል አሶ ኤለማ ከምበንደማ፥ ኤከምጦርሠን ቆሥሥ ኤለም ኖጎ ባምቦኪል አሶ፥ ነርከምጦሠን ኤለም ነብሰ ትገነማኳ፥ 178
ከምገመሪልኼ።" 26 ነኦኪል ዬሰናኮ ነቸቻ፥ ቢተጽ ደ መሁል ቾጎማ ቢሙንፆቆ ኒል መፃ፤ ቤኢ ቶማስኳ ከማም። ሚከሃንቆ ነመፃ ሚከኢኳ፥ ቤዌ ያሱስ ቤኢቾጎ ኖጎማም ቤከከል፥ "ነድ መገማ ካኻ።" 27 ነለአ ነቸቻ ቤከከል ከቶማስ፥ "አለአ ኤለም ከምበንደማ፥ ጦዎሠን ቆሥሥ ኤሉ፤ ኼሽ ኤሉ ጦዎሠን ነብሰ ትገነምኳ፤ በፀሽ ማጤያ እላ፥ ገሚል ካራ።" 28 ቤኮሎቆ ቶማስኳ ቤከከል፤ "ኤተም ረባለምኳ!" 29 ቤከከል አያሱስ ከቶማስ፥ "ባከገምኪላ ከፄ ባገምከሥ አራ፤ ደ በገምኪል ነከምገመሠን አራኸን፥ በቦቆ ደ ቢያገ ካይላ።" 30 ቤጦ ያሱስ ነኸ ደ መሁል ቾጎማ በበኽ ዳ አል ገተምዛ ደ ቢበፀካ መቆቱዋን ነሎርጋ ነለአ። 31 ዳ በቆተካንዥገን አለኣኳ፥ ኤከምገመኺለን ያሱስ ኤበደካ ክርስቶስ ዱ ረባ፥ ከመገሚላለኻ ከአ ኤከምጨኸካን ከፄማ መኢያ አል ግዢ ግዥኳ። ወጌላ ዮሃንስ 21 1 ነለአ ነቸቻ ቤትገሥ ያሱስ እኽላኳ ጸገማ ከደ መሁል ቾጓ ነትገን ሰ ኤያይ ጥቤሪያስ፤ ቤትገሥ ጸገማ ኤኤለአ። 2 ሲሞን ጴጥሮስ፥ ቶማስ ኤተ ቢኦ "ድድሞስ፥" ኤተ ቤድ ነቃና ናል ገሊላ ናተናኤልኳ፥ ከኢደ ዘበዴዎስ፥ ነደ መሁል ቾጎማ ጸጋ እምበንድ ጀንዳኳ ቢኢ ኮዎማም። 3 ቤከከል ሲሞን ጴጥሮስ ከማም፥ "ከምዸራ ከምዻቆሽ ዉ።" ቢከኮሎቆ እማምኳ ቢከከል፥ "ከምዽላ አይልኳ ነቾገኡ፤" ቢፐሥ ቢቶኮሥ ለማዲያ። ነመጎኳ ናኸን ኢዻቆሸንኼ ዉ ሜተልኼ። 4 ኖከ ቤጅባጓኳ ቤኢቾጎ ያሱስ ነሰ ኤያያ፤ ኢገመንኼ አደ መሁል ቾጓኸን ኤቤድ ያሱስኼ። 5 ያሱስኳ ቤከል ከማም፥ "ኢዳለም! አኸጨካኼ ዉኽ?" ቢከኮሎቆ እማምኳ ቢከከል፥ "እምበአ ኢልጨካኼ።" 6 ቤከል አኳ ከማም፥ "ኣምብኻ ዪ ነለማዲያ ከኤላ ጉንዛ ከምዸበኻኳ፤" ቢያምብ እማምኳ ዪ፥ ቢያሃለሽ መጅረማ ከፄ ቤዪጮቆን ኤማንጀ ዉ ኒል ዪኳ። 7 ቤከከል ኤተ መሁል ቾጓ ኤተ ቤሄሽ አያሱስኳ፥ ከጴጥሮስ "አ ኤታ!" ኖከ ቤገሶቆ ሲሞን ጴጥሮስኳ ኤበደካ ኤታ፥ ቤኢሰሥ ጅባለማ ኤተ ቤትሾቆ ነጸገማ፥ ቤካቆል ኪል ኣያ። 8 ደ መሁል ቾጓ ጃጀንዳኳ ቢቆ ለማዲያ ቢከዌ፥ ቢጅሬ ዪ ኤተ ቤዪጮቆን ዉ፤ ቢሃታሥ እማምኳ ነሰ ኣያ ኣሥ ኤመዻምብ ኤላ ግቸማ አሤር፥ ኢሃታሠንኼ ዝንዜንኼ። 9 ኖከ ቢብት ከኔያኳ፥ ቢገመሥ ዉ ነመሰኽ ማንጃ ከጋኳ። 10 ቤከል ያሱስኳ ከማም፥ "ርኼቆ ናሥ ዉ ነኤተ በኸዻቆከሽ እኽላ።" 11 ካ ቤቶኮሥ ሲሞን ጴጥሮስ ለማዲያ፥ ቤጅሬ ዪ ኤተ ቤዪጮቆን እምበቦቆ ዉ ግቸማ ማቁስ ኖቆማ ግቸማ እምበንድ ከአሤር ኖቆማ ኦካግ (153) ከሰ ኸ እኔያ፤ መከፈጋኸን ዉ ኤለኣኳ፥ ኤያሸንኼ ዪኼ። 12 ቤከል ያሱስኳ ከማም፥ "ዎኼ፥ ጮቆኸስ ሰ ሳ!" ኤኢንኼ ነደ መሁል ቾጓ ኤተ ቤንዥጋይልኽ ከመሎቆሠማ ከምከላ "ዎዴ አማ?" ቢገም ኮዎማም ኤበደካ 179
ኤታኳ። 13 ቤዌ ያሱስ ቤሮቆ እጋ ቤንኽ ከማም፥ ቤጦ ዉኳ ኤያሥ ኤያ። 14 ያሱስ ካል ኦከ ቤያፈራቆ ነመሻ፥ ማገማሣለማ ከደ መሁል ቾጎማ ከለአ ኦኪል ኦካግ። 15 ኤቢጮቆስ ሰ ሳኳ ቤከከል ያሱስ ከጴጥሮስ፥ "ሲሞን፥ ዱ ዮሃንስ! ነደ በሄከሽ አራ ነለአ፥ ኣሄከሽ አራ በቦቋኽ?" ቤከል አኳ፥ "ኣዬ ኤተም! ባገምካ፥ ኤበርሄከሽ አም።" ቤከኮሎቆ ያሱስኳ፥ "ኤያሥ ቢዜከኽ ኢደ ጃጃ፥ ዜኽ ኢዳለም!" 16 ቤከከል ያሱስ ከኦኪል እምበንድኳ ከጴጥሮስ፥ "ሲሞን፥ ዱ ዮሃንስ፥ ኣሄከሽ አራኽ?" አኳ ቤከል፥ "ኣዬ ኤተም! ባገምካ አምኳ፥ ኤበርሄከሽ አም።" ቤከከል ያሱስኳ፥ "ዜኽ ጃጃለም!" 17 ቤሎቆሥ ያሱስ ከኦኪል ኦካግኳ ቤከከል፥ "ሲሞን፥ ዱ ዮሃንስ፥ ኣሄከሽ አራኽ?" ከፄ ቤከከል ያሱስ ኦኪል ኦካግ "ኣሄከሽ አራኽ?" ቤሳንዝ ጴጥሮስኳ፤ ቤኮሎቆ ቤከከል፥ "ኤተም፥ ባገምካ አም ዳ ኮዎማ፤ ባገምኪል ኤበርሄከሽ አም።" ቤከከል ያሱስኳ፥ "ዜኽ ጃጃለም! 18 ኸገሻ ከምከለራ ካም፥ ኖከ ቤያኢ ገሸላ፥ ቤያእስል ለከፋሉ ካሥ እልቀኡ፥ ቤያከዽ ካሥ ጎ ቤያኣጓ፤ ኖከ ከማጋዛኣኸን፥ ከምፈራቆ ኤሉ ከምኢሰኪል አጸጋ ጀንዳኳ አም ከለከፋሉ፥ ከምሮቆ አም ካሥ ጎ ባበፀካ አም መሄያሽኳ።" 19 ዳ ቤከገሸሥ ያሱስ አለአ ከመትገሥ ከመሻ ካል ኣሤ ኤበኢካ አጴጥሮስ ከምኸካ ገሂን ከረባ፤ ነገሻ ነለአ ነቸቻኳ ቤከከል፥ "ዌ ሁሌ ቾጎ አራ!" 20 ጴጥሮስ ቤያገለኽ ቤገመሥ ኤተ መሁል ቾጓ ኤተ በሄከሽ አያሱስ መኮዌ ነቸቸማም፤ ኤተ መሁል ቾጓ አለኣኳ ኤተ ቤኢሽ ኖቆ እጋ ኪል ሶቆ ያሱስ፥ ኤተ ቤከከል ቤሎቆሥኳ፥ "ኤታ፥ ዎዴ ኤተ በርካ ከማተገሮቆ አም ከምኻ?" 21 ኖከ ቤገመሥ ጴጥሮስኳ አ፥ ቤከል ከያሱስ፥ "ኤያብ ከምዳ መዣ አለአ?" 22 ቤከከል ያሱስኳ፥ "ኣሤ በኩኬቆን አም፥ ኤከማኣጎራ ኤከምኢያን አ ካሥ አል ኦከ ከምዎሬ አር? ሁሌ ቾጎ አም አራ።" 23 ቤያገሻሥ ከፄ አለኣኳ ኖጎ ኢዴባ እገሻ ኤተ ቤከል፥ "ከምሻኼ ኤተ መሁል ቾጓ አለኣኼ።" ኤተ ቤከል ያሱስኸን፥ "ኣሤ በኩኬቆን አም፥ ኤከማኣጎራ ኤከምኢያን አ ካሥ አል ኦከ ከምዎሬ አር?" ኤከለንኼ "ከምሻኼ መዣ አለኣኼ።" 24 ኤተ በደካ ኸገሻ አለአ ኮዎማ፥ ኤተ በቆተካ አለኣኳ ኣሥ ኤተ መሁል ቾጓ አለአ፤ በኮገምካ ኤበደካ መደ ኸገሻለማኳ ኸማ። 25 በኢካን ነለአ በበኽ ኤማንጀ ዳ ኤተ ቤድ ያሱስ፤ ቢምቆት ዳ ኤተ ቤድ አ ኮዎማ፥ በኢካ ካራ ኤበምፈለሸኼ ኤባ አል እኔያ መሮቆ ሎርገማኼ። መደዳ አል ሰ ገትገ ክርስቶስ 1 1 ማሄሽ ቴዎፈሎስ፤ ነመቆታለም ናል ገሲቋ በርቆተከንዥገን ዳ ቤድ ያሱስ ከዳ ኤተ ቤትገሥ ኮዎማኳ፤ አኳ፥ ነማጦሽ መደዳለማ 2 ካሥ አል ኦከ ማሮቋለማ 180
ከጎዛ። በላ ማሮቆን ከጎዛ፥ ቤኼሽ ማገሸሣ ከንዶጎ መዪዥሥ ገፉጫ ከጸጋ ደ ቤሽልሥ ከሰ ገትጋለማ። 3 ነማኣንሠሣለማ ነቸቻ ቤትገሥ ከንዶጎ በበኽ ኤበደካ መኢማ፤ ቤያገማሥ ከደ መሁል ቾጎማ ነጂል ኦካ ግቸማ እምበንድ፥ ቤገሸሥ ከፄ ገፋሌ ረባ። 4 መከኢ ኖጎማም ቤኽ ማገሸሣ ከማም ቤከል፤ "ዜኸኽ ካሥ አል ኦከ ከምትታቆ ማጦዪላ ኤተ ቤኼ ባብ፤ መፐኸሠኼ ነዬሩሳሌምኼ። 5 ቤከጩጾቆ ዮሃንስ ከኣያ፥ አኻኸን ኤዱፀን ነቸቻ ከማጩጸኸካቆ ከመዪዥሥ ገፉጫ።" 6 ኖከ ቢሙንፆቆ እማም ኮጎ ሜታ፥ ቤሎቆሥ አሰ ገትጋለማ ያሱስ ቢከል፤ "ኤተምላ፥ ከምኮላኮቆ አም ነዚያ አለአ ገፋሌያ ከዶጎ እስራኤላኽ?" 7 ቤኮሎቆ ያሱስኳ ቤከል ከማም፤ "አደካኼ ካኻ አመገም አንጅ ከኦካ ኤተ በርኪል ባብ ከገፋሌያለማ። 8 ከምዸበኻ አኻኸን መዥጋ፥ ኖከ ከምብቴ አመዪዥሥ ገፉጫ ኪልቆኻ። ኖካ ና ከምደኻ ደ መደ ኸገሻ ካራ ነዬሩሳሌም፥ ነኤበ ዪሁዳ ኮዎማ፥ ነኤባ አል ሰማሪያ ካሥ ጎ በሸካዬስ እኔያኳ።" 9 ኤቤከል ኤለአ ነቸቻ፥ ቤያፈራቆ ነኸ እማም ከጎዛ፤ ቤያጉንዶቆ አኩንዱኳ ነኸማም። 10 ሚከኢ እማም ነመዪርሽ መዳሻለማ ከጎዛ፥ በላ መገሙዋን ቤኢቾጎ ነትገነማም ጸጋ እምበንድ ደ ቤኢሰሥ እምፑ ኣ። 11 ቢከል እማምኳ ከማም፤ "አኻ ጸጋ አል ገሊላ፥ ካሤ በኸከኢካ ነመዪርጓ ከጎዛ? ያሱስ ኤተ ባርካቆ ኖጎኻ ከጎዛ አለአ፥ ኤያሥ በኸገምከሥ ነመቶኳ ከጎዛ፥ ኤያሥ ኤያ ከምተጼ መኮላ።" 12 ነለአ ነቸቻ ቢኮሌ አሰ ገትገ ክርስቶስ ነዶለ ቆሻ ከዬሩሳሌም፤ ቤያርቻቆ ዶላ አኳ ከዬሩሳሌም፥ መሃቶቋለማኳ ኤኪሎሜትሪያ ሜታ። 13 ኖከ ቢኩ ከኤዬበ ዬሩሳሌምኳ፥ ቢቶኮ ከመፀ ጎዛ ጎ ቢኢሻ። እማምኳ ጴጥሮስ፥ ዮሃንስ፥ ያይቆብ፥ ኣንድራስ፥ ፍልጶስ፥ ቶማስ፥ ባርቶለሜዎስ፥ ማቴዎስ፥ ዱ አልፌዎስ ኤተ ቢኦ ፄማ ያይቆብ፥ ኤተ ማቆራ ከኤበማ ሲሞን፥ ከዱ ያይቆብ ዪሁዳ። 14 ቢሙንፆቆ እማም አለአ ኮዎማም ኦኪል በበኽ ከእላ ከሜተም ከገዴራ። ቤማኢን ኖጎማምኳ ጋፋ ሜታ ሜታ፤ ነጋፋ ናኳ ሜታ ማሪያም ኤዬማ ከያሱስ፤ ቤኢ ኢዴበ ያሱስኳ ኖጎማም። 15 ኖካ ነሜታ ቤሙንፆቆ ደ ገዴራ ደ ቤድ ገንዘለማም ኤግቸማ ማያ ኖጎ ሜታ፤ ኖካ ና ቤፈርሥ ጴጥሮስ ነጂል ደ ገዴራ፥ ቤገሽ ከማም 16 ቤከል፥ "ኢዴበም፥ በከኢካ አመትታቋ ዳ ኤተ ቤገሸሥ አመዪዥሥ ገፉጫ ነገሲቋ ነመዪዥሥ ሎርጋ ከንዶጎ ዳዊት፤ ቤዽ አ ከኤተ መቼስ እንዶዋ ከጸጋ ደ ቤዻቆሽ ያሱስ። 17 አ ነጸጋ ናለምላ መዣ ሜታ፥ ቢለንተጸሥ ነመደዳ። 18 ቤከኮድ አመዣ አ እኔያ ከለማና ኤተ ቢከኽ ከገንሠ መደዳለማ፤ ቤፋት ከታሰማ ቤያጸቅ እለማ፥ ቤቻንዳኽ ኺለማ። 19 ቤያገማይል እገሻ አኳ ኖጎ ጸጋ ደ ቤኢ ነዬሩሳሌም ኮዎማ፤ ከለአ ቢኦ ፄ እኔያ አ ከሳ ካል ኤበማም 'አኬልዳማ።' መጨገሰማኳ መከላ 'እኔያ ኖጎ በተካ አመሃ።' 20 "በቆተካንዥገን ነሎርገ ጌኣ ኤተ በከለካ፥ 'ናቆምብ መፃለማ፥ መኢደሸንኼ ጸጋ 181
ሜተል ኒለማኼ፤' ኤያሥ ኤያኳ 'ነኩ ጸጋ ጀንዳ ነመደዳለማ።' 21 "ነጸጋ ደ ቤኢ ኖጎምላ ኖከ ቤኮለኽ ያሱስ ኖጎምላ፥ 22 ቤያጦሽ ነመጩጾቆማ አል ዮሃንስ ካሥ አል ኦከ ማሮቋ አል ያሱስ ከጎዛ፥ ነድ ጸጋ ሜታ ከአይላ ከኤተ መደ ኸገሻ ከመፈርሣለማ ነመሻ።" 23 ቢኦ ፄ ጸጋ እምበንድ፤ እማምኳ ሜተም ዮሴፍ ኤተ ቢኦ ከፄያ ከምበንድ ባርሳባስ ከዩስጦስ፥ ከምበንድ ማቲያስ። 24 ነለአ ነቸቻ ቢዴር ቢከል፥ "አም ረባ፥ ኤተ ባገምካ እል ጸጋ ኮዎማ፥ ትጌሥ አም ካይላ ኤባሽለከሥ ዎዴ ነጸጋ ነምበንድ ነለአ፥ 25 ኤከምኩ ነመደዳ ነለአ፥ ኤከምሮቆ መዳ ከሰ ገትገ ክርስቶስኳ። ቤበፀሸንዥገን ዪሁዳኳ መደዳ አለአ፥ ቤዽ ኮጎ ቤኢ አመዻ ካ።" 26 ቢፐር ጃ ቤፐሥ ከማቲያስ፤ ቢተጽ ማቲያስኳ ከጸገ ሰ ገትገ ክርስቶስ ከአሤር ኖቆማ ሜታ። መደዳ አል ሰ ገትገ ክርስቶስ 2 1 ኖከ ቤድ ዚፈ ጴንጠቆስጤ፥ ቢሙንፆቆ አደ ገዴራ ኮዎማ ጎ ሜታ። 2 ቤብቴ አመእሰ ጺ ዳ፥ ኤተ ቤኮሥ መዥግ ኤጎሌ ታፕ ነጎዛ፤ ቤዪጮቆ ኒል መፃ ኤተ ቢሙንፆቆን እማም። 3 ቤያገማሥ ከማም ዳ ኤተ ቤኮሥ ጠጠ ማንጃ፥ ቤንራቆ ከጺማ ከጺማ፥ ቤማኢሽ ኒልቆ ሜታ ሜታማለማም። 4 ቢካይጫቆ ኮዎማም ከመዪዥሥ ገፉጫ፥ ቢያጦሽ መገሻ ከሳ ከጀንዳ ኤያሥ ቤከኼ አገፉጫ ከማም። 5 ቤኢ ነዬሩሳሌም ዶጎ ዪሁዳ፥ ደ ቤገሲልስ ረባ፥ ደ ቢዾዌ ነኤባ ነኮዎማ። 6 ኖከ ቢገሶቆ እማም በቦቆ ሳ አኳ፥ ቢሙንፆቆ ኮዎማም ኮጎ ሜታ። ቤተምዞቆ እለማም ዝንዜን፥ ከፄ ቢገሶቆ ኤቤገሽ ጸጋ አ ከሳ ከሳ ካል ኤበማም። 7 ቢተምዝ ቤሰሥ እለማም ቢከል፤ "ጸጋ ደ በገሸካ አለአ ኮዎማም ዶጎ ገሊላኼያኽ? 8 ኤያበማ በኮከፈለሸን አኮ መገሰኮቆ ኖጎማም ሳ ከሳ ኤተ ቢካፖቆኬሥ አኳ? 9 አኳ ጸጋ ደ በዾኬ ነጳርቴ፥ ነሜዲያ፥ ነኤላም፥ ደ በዾኬ ነሜሶጶጣሚያ፥ ነኤበ ዪሁዳ፥ ነቃጳዶቂያ፤ አይላ ጸጋ ደ በዾኬ ነጶንጦስ፥ ነእሲያ፤ 10 ነፍርጊያ፥ ነጳምፊሊያ፥ ነግብፅ፥ ነጋጦቆ ኤበ ሊቢያ ኤተ ባርቸካቆ ከቀሬና፤ ናኳ ደ በዾኬ ነሮማ ሜታ ሜታ። 11 አኳ ዶጎ ዪሁዳ ከደ በኮኩካ ከገዴረ ዶጎ ዪሁዳኳ፤ ናኳ ደ በዾኬ ነቀርጠስ ሜታ ሜታ፥ ኤያሥ ኤያ ነኤበ ባ፤ በኮገሰኮቆ ኤበገሸካ ጸጋ አለአ ከሳ አል ኤቦኳ እምበቦቆ መደዳ አል ረባ።" 12 ቢንተምዝ ኬያኮዎማም፥ ቢኤም ዳ ኤተ ከመገሹሥ፥ ቢከል ኣሥ እልኸማምኳ፥ "ኣሤ ሾከ እገሻ አለአ?" 13 ቢከልሥ ጸጋ ጃጀንዳኸን ቢከል፤ "ቢፈካ ማንጨ ኬያ፥ በደከኽ እማም።" 14 ኖካ ና ቢኢቾጎ እምጴጥሮስ ከጸጋ ከአሤር ኖቆማ ሜታ ከአ፥ ቤፈሮቆ ሰማ ከጎዛ ቤገሽ ከጸጋ ቤከል፤ "አኻ ጸጋ አል እስራኤል ከጸጋ ደ በኢካ ነዬሩሳሌም ኮዎኻ፤ ጦኽ ፄ ከገሻ ካለም፤ ከመገሸርሥ ካኻ ዳ ኤተ በደኮጓ አለአ። 15 አደከኸኼ ኤበኽኦከሥ አኽ 182
አማንጨ ኬያ ጸጋ አለኣኼ፤ እኽላ ካል ኸማቱቋ አንጅ ኦካግ። 16 ዳ ኤተ በደኮጓ አለአ፥ ኤተ ቤገሸሥ ኤተ መዪርጓ ዮኤል። 17 ቤከል ረባ ከንዶጎ ኤተ መዪርጓ አ፥ 'ነመርሽ ኦከማ ከምዳ ኤኤለአ፥ ከምጦርሥ ገፉጫለም ነጸገጸጋ ኮዎማ፤ ከመገሹሥ እገሻለም ኢዳለኻ ጓጉንዘማ ከጋፈማ፥ ከምጎሎጎ ጋሸላለኻ፥ ከምኢስ መዥግ ደ እምፈጋለኻኳ። 18 ከምጦርሥ ኖካ ና ገፉጫለም ነጸገ ደ መደዳለም፥ ነጸገ ጋጉንዛ ከጋፋ፥ ከመገሹዋ እማምኳ መዪርጓ። 19 ከምጦራ ኤከማገማሥ ዳ አል ገተምዛ ነምጻ ነጎዛ፥ ማቲሣ ከኔያ ከገቻ፥ ከምዳ መሃ፥ ማንጃ፥ ከምኩሉ ሱ ማንጃኳ። 20 በላ መዌን በበሥ ኦካ አል ኤታ ኤተ መጨ ገሂን፥ ከምሻኽ ኦካ፥ ከምዌያኽ ጽጃኳ ኤያል መሃ። 21 ኖካ ና ከምገርዘኽ ኤታ ገንሠ ዳ ነጸገጸጋ ደ ከምኦ ፄ አ፥ ከምኸካ መኢያኳ።' 22 "አኻ ጸጋ አል እስራኤል፥ ገሰኾቆ እገሻ አለአ፤ ዳ ኤተ ከምገምኮኮሥ መዌ ያሱስ ጸጋ አል ናዘሬት ኖጎ ረባ፥ ከፄ በጦኬ አረባ ከንዶጎ ኤለማ መዥግ መደዳ፥ ዳ አል ገተምዛ ከጋገሸል ዳ፤ ዳ በከደካ አለአ ኖጎኻ፥ በኸገምካ አኽኳ ኪልቆኻ። 23 ቤሪል ረባ ነገሲቋ ኤመኦሻለማ፥ ኤከማተገርኾቆ አ ከምኸኻ፤ ቤያኽጦ አኽኳ ኤከምቱዋ ነጋገድ ጃ ከንዶጎ ኤለ ደ ገንሣ፥ በኸቴከሠንዥገን አ። 24 ቤፈሮቆ ረባኸን አ ነመሻ ቤፖቆ አ ነመዥግ መሻ፤ ኤፋለሸንኼ መሻኳ መዻቆሽ አ መሸ ከኤለኼ። 25 ቤከል ዳዊትኳ ከፄማ፤ 'በርገምከሥ ኤታ መዱጎክ ነኸም፥ ከፄ በኢካ ነጅ ኤለም ነኤላ ጉንዛ፥ ከምኢያንኼ ዳ ከማፉንጮቆ አራኼ። 26 ካ በገ ካይል እለም በልለካ ጠጠምኳ፥ በጦከሥ በጨ ጸገምኳ ማጦዪላ ነጸገ ረባ። 27 ከፄ ከምበፃኣሸኼ ፉሣለም ኖጎ ደ በሸሸካኼ፥ ከምበፃኣሸኼ መዪዥሥ ጸጋሉ ኤከምያአ ኒል ሆ መሻኼ። 28 ባትገከሥ ካራ እንዶዋ ኤተ በርኮቆ ኮጎ መኢያ፥ መኢያሉ ኖጎምኳ ባገ ኪል አራ ዝንዜን።' 29 "ኢዴበም፥ ከምፈለርሽ መዪዥርሥ መገሸርሥ ካኻ ከፄ በፈጎኳ ዳዊት። በሸከንዥገን አ ቢሃንዠኮቋ፤ በኢካ ቆዳ መሻለማ ከደኽላ ኖጎኳ። 30 ከፄ ቤድ ዳዊትኳ ኤተ መዪርጓ፥ ቤገም ኤቤከዠገት ረባ ገዠገታ ቤከከል፤ 'ከምጦርሥ ነሾከኡ ጸጋ ሜታ ነቱገ ጥሳሉ።' 31 አ ቤሲቆ ቤገሸሥ ከፄ ማፈርሥ ክርስቶስ ነመሻ ቤከል፥ 'ከምበፀሸኼ አ ኖጎ ደ በሸሸካኼ፥ ከምበፀሸኼ ኤከምያአ በጨ ጸገማኳ ኒል ሆ መሻኼ።' 32 ቤፈሮቆ አረባ ያሱስ አለአ ነመሻ፤ አይላኳ ኮዎምላ ከዳ ካ ደ መደ ኸገሻ። 33 ቤፈሮቆ ረባ አ ከኤላ ጉንዛለማ፤ ቤሮቆ ያሱስኳ መዪዥሥ ገፉጫ ኤተ ቤከጦ አበማ ሳ፤ ኤተ በኸገምከሥ ከኤተ በኸገሰኮቆ አኽ አለአ ደ መኻ አል መዪዥሥ ገፉጫ፥ ኤተ በኸኬ አ ካኳ። 34 ኤተ ቤቶኮ ከጎዛ ዳዊትኼ። ቤከል ዳዊትኳ ኪልቆማ፥ 'ረባ ቤከል ከኤተም፥ ኢሽ ነጅ ኤለም ከኤላ ጉንዛ፥ 35 ካሥ አል ኦከ ከምጦራ ብታሉ ከደ መጦ ቾጓሉ።' 36 ናምባለሥ ሾከ እስራኤል ኮዎማ ዝንዜን አለአ፡ ያሱስ ኤተ ቤያኽቱ አኽ 183
ነጋገድ ጃ፥ ኤተ ቤጦ አረባ ከኤቶኳ ከመሲያኳ።" 37 ኖከ ቢገሶቆ ጸጋ አለኣኳ፥ ቤያጸቅ እለማም ቢከል ከምጴጥሮስ ከሰ ገትገ ክርስቶስ ጃጀንዳ፤ "ኢዴበም፥ አመዳ ኣሤ ከምዳ ካይላ?" 38 ቤከል ጴጥሮስኳ ከማም፤ "ኣንዠኺል እልኻ፤ ነለአ ነቸቻ ኤከማምበፃሸን ገንሣለኻ ካኻ፥ ኣጩጸኻቆ ኬያኮዎኻ ከፄ ያሱስ፤ ኖካ ና ከምርኾቆ መዪዥሥ ገፉጫ። 39 ሳ ኤተ ቤጦ አረባ ከምዳ ካኻ፥ ከኢዳለኻ፥ ከጸጋ ደ በኢካ ነመሃት እኔያ፥ ከጸጋ ደ በኦካ አረባ ኮጎማ ኮዎማ።" 40 ቤገሸሥ ጴጥሮስኳ እገሻ ጀንዳ በበኽ፥ ቤንዥገሥ እማም ቤከል፤ "ብደኾቆ እልቆኻ ነመኸሣ ነኤተ ከምዌ ነጸገ ሾካ ኤተ በበከኽ እንዶዋ አለአ!" 41 ቤያጩጻቆ ጸጋ ደ ቤሮቆ እገሸ ጴጥሮስ፤ ቢተጻሥ ኖካ ናኳ ጸጋ ግቸማ አሤር ኖቆማ ግቸማ ማቁስ እል አሤር (3000) ከደ ገዴራ። 42 ደ ገዴራኳ ቤካራቋሽ ከመትገሣ አል ሰ ገትገ ክርስቶስ፥ ከመዳለማም ሜታ፥ ከመንፂል እጋ፥ ከመጦ ገዴራኳ። 43 ቦጦ ሰ ገትገ ክርስቶስ ዳ አል ገተምዛ ከበበኽ ጋገሸል ዳ፤ ቤተምዚል ጸጋ ኮዎማ ከፄ አለአ። 44 ቤገመሥ ደ ገዴራኳ መዱጎክ፥ ቢምጹሺል ዳ ኤተ ቢጭ ኮዎማኳ። 45 ቢኮዶቆ እኔያለማም፥ ደ መጫለማምኳ፤ ቢንዘ ል ለማነማ ኤያሥ ቤድ ማኣጎማ ከጸጋ ሜታ ሜታ። 46 ቢሙንፆቆ ኖካ ኖካ ነመዪዥሥ መፀ ገዴራ አል ዶጎ ዪሁዳ፥ ቢንፂል እጋ ነመፃ ነመፃ ናለማም ከማገ ጓ ከመዪዥኽ እላኳ። 47 ቢከኽ መገ ላ ከረባ፥ ቢጭ መገ  ፄያ ኖጎ ጸጋ ኮዎማ። ቤተጽ ረባኳ ኖካ ኖካ ጸጋ ደ ቤምብዳ ከጸገ ደ ገዴራ። መደዳ አል ሰ ገትገ ክርስቶስ 3 1 ኖካ ነሜታቆ ቤዽ እምጴጥሮስ ከዮሃንስ ነአንጅ ገዴራ ነአንጅ ሰናኮ ከመዪዥሥ መፀ ገዴራ አል ዶጎ ዪሁዳ። 2 ናሥ ኦካ ና ቤጹሬ ጸጋ መዣ ኤተ ቢካፖቌሥ ከገሙ ሜታ። ቢጦሥ አ ኖካ ኖካ ነግሰ መፀ ገዴራ ኤተ ቢኦ ፄማ "ማንደጎን ግሰ መፃ፥" ኤከምቆናን ለማና ኖጎ ጸጋ ደ ቤኩ ከመዪዥሥ መፀ ገዴራ አል ዶጎ ዪሁዳ። 3 ኖከ ቤገመሥ መዣ አኳ እምጴጥሮስ ከዮሃንስ ሚከኩ ከመዪዥሥ መፀ ገዴራ፥ ቤቆን ለማና ኖጎማም። 4 ቢተገሽ እማምኳ ኸማም ነጸገማ፤ ቤከል ጴጥሮስኳ፥ "ዪሬ አይላ!" 5 ቤኦሥ አኳ፥ ኤከምኹካ ዳ ቤቼ ጺ ኮጎማም። 6 ቤከከል ጴጥሮስኳ፥ "አርጨካኼ ኣያ ከለማናኼ፤ ዳ ኤተ በርጨካኸን ከምኸራ ካም፤ ከፄ ያሱስ ክርስቶስ ጸጋ አል ናዘሬት፥ ፈርሥ እንዸቾጎ።" 7 ቤዻቆ ጴጥሮስኳ ኤለማ ኤላ ጉንዛ፥ ቤፈሮቆ ከጎዛ፤ ናሥ ኦካ ና ቤያኳስ ቾጎማ ከጋቼሰማኳ። 8 ቤፈርሥ፥ ቤኢቾጎ ቤንዽ፥ ቤኩ ነቾጎማም ከመዪዥሥ መፀ ገዴራ፤ ቤንዺል ቾጎማ ከመፈርሻ ቤከኽ መገ ላ ከረባ። 9 ቤገመሥ በበኽ ጸጋ፥ ኖከ ቤንዺል አ ቾጎማ ቤከኽ መገ ላ ከረባኳ። 10 ኖከ 184
ቢያምባለሥ፥ ኤበደካ መዣ ኤተ ቤኢ ነመኢሻ ነማንደጎን ግሰ መፃ ከመቆን ለማና፥ ቢተምዝ ነዳ ኤተ በደካ ነጸገማ፥ ቤሰሥ እለማም። 11 ኖከ ቤኮዎቆ አመዣ አ መፐሣ ኖጎ እምጴጥሮስ ከዮሃንስ፥ ቤያምቤ ጸጋ ኮዎማ ከገተምዛ ኮጎማም ከጋሪል መዪዥሥ መፀ ገዴራ ኤተ ቢኦ ፄማ "መረባ አል ሶሎሞን።" 12 ኖከ ቤገመሥ ጴጥሮስኳ ጸጋ አለአ ቤከል ከማም፤ "አኻ ጸጋ አል እስራኤል፥ ኣሥ በኸከተምዘካ ነመደዳ ነለአ፥ በከዘርካቆ ኸኻ ነመዪር አይላ? አኽኦከሥ አኽ ኤቢልጦካ አይል፥ ኤከመንዻ መዣ አለአ ከመዥጋለምላ ፌት ከመዪዥሣ ካል እልቆምላኽ? 13 ረባ አል እምበፈጎኳ፥ አል ኣብራሃም፥ አል እስያቅ፥ አል ያይቆብ፥ በከኸካ ገሂን ከዱማ ከያሱስ፤ አኻኸን ቤያኻተገሮቆ አ ከኤለ ደ ገፋሌያ። ኤቤሪል ጵላጦስ ከመዠሰማኳ፥ ቤያኽኮዎቆ አ ነኸማ። 14 ቤድ ያሱስ መዪዥሥ ጸጋ ከገሸለማ። አኻኸን ቤያኽኮዎቆ አ፥ ቤያኸመርተሥ ጵላጦስ፥ ኤቤዠሰን ካኻ መዣ ኤተ ቤሾቆ ጸጋ። 15 ቤያኸሾቆ ኤተ መቼስ እንዶዋ ኮጎ መኢያ፤ ረባኸን ቤፈሮቆ አ ነመሻ፤ ከለአ አይላ ደ መደ ኸገሻ። 16 ከመዥጋ ኤተ በኢካ ነፄያ ነለአ፥ በከንዥገካሥ ኤተ ገሙ አ፤ ዳ ኤተ በኸገምከሥ በኸገምካ አለአ በደካ ከመገሚላ ከፄያ ከለአ። በብደካ መዣ አለአ ኒል ኽኻ፥ ከፄ በገምኪል ከፄ ያሱስ። 17 "እኽላኳ ኢዴበም፥ ነድ ደ መቼስ እንዶዋ አለኻ፥ አኻኳ፥ በርገምካ ኤበኸደካ አለአ ከምኤመሸማ። 18 ቤትቶቆ ረባኸን ዳ ኤተ ቤገሼሥ አ ነገሲቋ ከንዶጎ ደ መዪርጓ ኮዎማ። ቤገሼሥ ኤከማኣንሣሥ መሲያለማ። 19 እኽላኳ ኤከምበፀሸን ረባ ገንሣለኻ ካኻ፥ ኣንዠኺል እልኻ፥ ኮለኼ ኮጎ ረባኳ። 20 ኤከምጦኻ ኤለአ፥ ከምኻ አረባ ካኻ አንጅ ኤተ ከምዻቆ ኤለን አኻ፥ ከምትጌ ያሱስ ኤተ ቤጦሥ አ ካኻ መሲያ። 21 እኽላኸን፥ ካሥ አል ኦከ ከምዌ አንጅ ኤተ ከምጦዋን አረባ ዳ ኮዎማ ከኽኻ፥ ከምደካ መፀቋ ናሥ ጎዛ፤ አለአ ኤተ ቤገሸሥ ረባ ገፀ ከንዶጎ መዪዥሥ ደ መዪርጓለማ። 22 ቤከል ሙሴኳ፥ 'ኤያሥ ቤጦ አረባ አራ፥ ከምጦዋ ነኢዳለኻኳ ኤተ መዪርጓ ሜታ፤ ገሰኾቆ አኽኳ ዳ ኤተ ከመገሸሥ አ ካኻ ኮዎማ። 23 ነቴ ነሾከ እስራኤል፥ ጸጋ ኤተ ከምኮዎቆ መገሶቆ እገሻ አል ኤተ መዪርጓ አ ኮዎማ።' 24 ቤያጦሽ ነሳሙኤል፥ ደ ቤድ ደ መዪርጓ ቤገሽ ኮዎማኳ፥ ቢገሸሥ ዳ ኤተ በደኮጎ ነአንጅ ነለአ። 25 ዳ ኤተ ቤገሸሥ ረባ ከንዶጎ ደ መዪርጓ፥ ቢገሸሥ ካኻ፤ ሳ ኤተ ቤጦ አረባ ከምበፈገኻ፥ በዪርካ አኻኳ። ቤከል ረባ ከኣብራሃም፤ 'ከንዶገኡ ከመገሥ ሾካ አል ኤበ እኔያ ኮዎማ።' 26 ካኽላ፥ ኤከመገሥ ረባ አኻ፥ ኤከምኮሌቆን ጸጋ ኮዎማ ነንዶ ገንሣ፥ በፈርኬቆ አ ዱማ፥ ከበቦቆኳ በትገኬ ካኻ።" መደዳ አል ሰ ገትገ ክርስቶስ 4 185
1 ሚከኢ እምጴጥሮስ ከዮሃንስ ነመገሻ ከጸጋ፥ ቢዌ ኮጎማ እምጥስ መፀ ገዴራ አል ዶጎ ዪሁዳ፥ ደ መዜስ መዪዥሥ መፀ ገዴራ፥ ከጸጋ አል ሳዱቃኳ። 2 ቢመሥ ሰ ገትገ ክርስቶስ እምበንድ አለአ፥ ከፄ ቢትገሥ እማም ከጸጋ፥ ቢገሸከሥ መፈርሥ ያሱስ ነመሻ በትገከሥ ኤበኢካ አመፈርሣ ነመሻኳ። 3 ካኽላ ቢዻቆሽ እማም ነሸጋዥጋ ካሥ ኸማቱቋ፥ ቢኩቆ ነመፀ ማፉንጫ። 4 ነጸጋ ደ ቤገሶቆ እገሻለማም ቤገሚል ኤማንጀማ፤ ጸጋ ደ ቤገሚላኳ ጋጉንዛ መፈገኻለማም ግቸማ አሤር እል ግቸማ ሜታ ኖቆማ ማቁስ (5000)። 5 ነኸማቱቋ ቢሙንፆቆ እምበቦቆ ዶጎ ዪሁዳ፥ ደ እምፈጋ፥ ከደ መትገሥ ማቶቋ አል ሙሴ ነዬሩሳሌም። 6 ቢሙንፆቆ ከማም ሃናስ ኤተ በቦቆ ጥስ መፀ ገዴራ አል ዶጎ ዪሁዳ፥ ከምቃያፋ፥ ዮሃንስ ከእስከንድር ከደ ቤዌ ነሾከ እምጥስ መፀ ገዴራ እምበቦቆማ ኮዎማ። 7 ቢሂኢቆ እማምኳ ሰ ገትገ ክርስቶስ እምበንድ አለአ ነኸ ተምባ ቢሎቆሥ ቢከል፥ "ከመዥጋ ኣሤ ከፄያ አል ዎዴኳ በኸከጦካ ዳ አለአ?" 8 ናሥ ኦካ ና ቤከዪጫቆ ጴጥሮስ ከመዪዥሥ ገፉጫ ቤኮሎቆ ቤከል ከማም፥ "አኻ እምበቦቆ ጸጋ ከደ እምፈጋ! 9 ኤከምዳ ኖካ ነለአ ማሎቆሣ ነጸገምላ ከፄ ገሸል መደዳ ኤተ ቢልደካ ከመዣ ከኤተ ገሙ፥ ኤተ በከብደካ አ፥ 10 ገመኻ አኻ ኮዎኻ አለአ ከሾከ እስራኤል ኮዎማ፥ ኤበደካ አለአ ከፄያ ካል ኤታ ያሱስ ክርስቶስ ጸጋ አል ናዘሬት፥ ኤተ ቤያኽቱ አኽ ነጋገድ ጃ፥ ኤተ ቤፈሮቆ ረባ ነመሻ። ኤተ በኢከቾጎ መዣ አለአ ከኻምብደማ ነኸኻ፥ ከፄያ ካለማ። 11 ያሱስ አለአ ኤተ በከለካ አመዪዥሥ ሎርጋ ከፄማ፥ 'ግሻ ኤተ በኸ ከሥ አኽ አደ መዶቆ መፃ፥ አ በደካ ከዞዳ።' 12 መብዳ ካሥ እንዶጎማ፥ ከንዶጎ ጀንዳ እምሜን፤ ከንዶጎ ከምፋለኮሽ አኮ መብዳ፥ ፄያ ኤተ በኸኬ አረባ ነኔያ ነኮዎማ ከጸጋ ኣሥ አ ሜታ፥ አኢካንኼ ጀንዳኼ።" 13 ኖከ ቤዪር አደ ተምባ ኤቢገሽ እምጴጥሮስ ከዮሃንስ ከመንዢቆ እታ፥ ኤቢያገሚል መዳለማም ጸጋ ደ በበፀካ መገመሸን ኸ ያኳ፥ ቤሰሥ እለማም። ቢያምባለሥ ኤቢደካ እማም ደ መሁል ቾጎ ያሱስ። 14 ቢገመሥ ኤቤኢቾጎ መዣ ኤተ ቤብድ አኳ ኖጎ እምጴጥሮስ ከዮሃንስ። ከለአ ቢያንዢግ ዳ ኤተ ከመገሹሥ ነጸገማም። 15 ቢፖቆ እማም ኖጎ ደ ተምባ፥ ቢያጦሽ ማገሺለማ ኣሥ እልኸማም። 16 ቢከል፥ "ኤያብ ከምጦኳ ጸጋ አለአ?" " ባገምካይል ኖጎ ጸጋ ናል ዬሩሳሌም ኮዎማ፥ ኤበደካ ዳ አል ገተምዛ ከንዶጎ ኤለማም፤ ከምፈለኮሸኼ መሽጥ አለኣኼ።" " 17 ካኽላ፥ ኤከምበፃን እገሻ አለአ ማቲያስ ነለአ በቦቆ ኖጎ ጸጋ፥ ቆቆሮኮቆ ጃ ከማም ዝንዜን ኤከምበፁዋ ነለአ ከገት መገሹሥ ከፄያ ከለአ ከጸጋ ሜተም።" 18 ነለአ ነቸቻ ቢኦ እማም ኮጎማም፥ ቢጻንዶቆ እማም ኤከምበፁሸን ከፄያ ካል ያሱስ ሜተል ማቲዩስ መትጉሥኳ። 19 ቢከኮሎቆ እምጴጥሮስ ከዮሃንስኸን ቢከል ከማም፤ "ዪርኻና ኣሥ አኻ ኪልቆኻ፥ ከመገሶቆ 186
አል ረባ ኤከምዳ መገሶቆ አል አኻ መዪዥሠማ ነታሰ ረባ።" " 20 አይላኸን ከምበፂለሸኼ መገሸሥ ዳ ኤተ ቢልገምከሣ ከኤተ ቢልገሰኮቆኳ።" 21 ቤከቆቆሮቆ ደ ተምባኳ ጃ ከማም ከመዥግ ሳ፤ ነለአ ነቸቻ ቢዠስ እማም። ነዳ ኤተ ቤዶጓ ከፄ ቤከኽ ጸጋ መገ ላ ከረባ፥ ቢያንዢግ እንዶዋ ኤተ ከምሩካ በና ከማም። 22 መዣ ኤተ ቤከብድ ከዳ አል ገተምዛ አለአ፥ ግዣለማ ነግቸማ እምበንድ ከምጻ። 23 ኤያሥ ቢዠስ እማም ቢኮሌ እምጴጥሮስ ከዮሃንስ ኮጎ ደ ገዴራ ከጀንዳ፥ ቢከገሸሥ ዳ ኤተ ቢከከል እምበቦቆ ጥስ መፀ ገዴራ አል ዶጎ ዪሁዳ ከደ እምፈጋ ኮዎማ። 24 ኖከ ቢገሶቆ እማምኳ አለአ፥ ቢፈሮቆ ሰማም ከሳ ሜተል ቢኦ ረባ ቢከል፤ "አም ኤተምላ፥ ኤተ መዘዝ ጎዛ ከኔያ፥ ባዘዘኬ መዪጮቆ ኣያ ከዳ ኤተ በኢካ ኒለማ ኮዎማኳ። 25 ቤያገሼ ከመዪዥሥ ገፉጫ፥ ከንዶጎ ኤተ መደዳሉ በፈገምላ ዳዊት፥ ቤያከል ኤለአ፤ 'ካሤ ቢከንጥጠካቆ ጸጋ ደ በበፀካ መዳ ሾከ ዪሁዳ ከማመሣ? ካሤ ቢከሻምበካ ሾካ አል ኤበ እኔያ መገ  ኤለአ ከመጦ ገንሠማ? 26 ቢፈርከሥ እምጥሳ አል ኤበ ነኔያ ከማሻ፥ በሙንፀከሥ ደ ገፋሌያኳ ጎ ሜታ፥ ቢደከሥ ከብታ ረባ ከመሲያለማኳ።' 27 "ኸገሻ ነኤዬባ ነለአ፥ ቢሙንፀኮቆ እምሄሮድስ ከጴንጦስ ጵላጦስ ከምጸጋ ደ በበፀካ መዳ ሾከ ዪሁዳ፥ ከሾከ እስራኤልኳ፥ ቢገሰኪል ኮዎማም ቢደከሥ ከብታ መዪዥሥ ዱኡ ያሱስ ኤተ ባጦካ አም ከመሲያ። 28 በከደካ አለኣኳ፥ ኤከምትቱቆን ዳ ኤተ ቤያር ነገሲቋ ከገፋሌያ ካሉ ከመኦሻ ካሉኳ። 29 እኽላኳ፥ አም ረባ፥ ዪር መቆቆሮቆ ጃለማም፤ ኸካ መዥጋ ከደ መደዳሉ ኤከማቲዩሰን እገሻሉ ከመንዢቆ እታ። 30 ትጌሥ መዥጋሉ፥ ከፄያ አል መዪዥሥ ዱኡ ያሱስ፥ ኤከምብዳን ጸጋ፥ ኤከምዳን ዳ አል ገተምዛ ከጋገሸል ዳኳ።" 31 ኤቢትቶቆ እማም ገዴራ ነቸቻ፥ ቤያንዙባሽ እኔያ ኖጎ ቢሙንፆቆኳ። ቢከዪጫቆ ኮዎማም ከመዪዥሥ ገፉጫ፥ ቢያቲስ እገሸ ረባ ከመንዢቆ እታ። 32 ቤጭ ገሙንፀ ደ ገዴራ ኮዎማ እላ ሜታ ከገሳንዛ ሜተልኳ። ዳ ኤተ ቢጫ ኮዎማኳ አል ኮዎማም፥ ኤኢንኼ ጸጋ ሜተል ኤተ ቤከል ከደ መጫለማ "ኣሥ አለምኼ።" 33 ቤድ ሰ ገትገ ክርስቶስ ከበቦቆ መዥጋ ኸገሻ ከፄ መፈርሣ አል ያሱስ ነመሻ፤ ቤኢ መገ አል ረባ ነጸገማም። 34 ኤኢንኼ ነማም ኤተ ዢጋ ሜተልኼ፥ ከፄ ቤኮዶቆ አደ ቤጭ እኔያ ከመፃኳ ደ መጫለማም፥ ቢሬቆ ለማን ዳ ኤተ ቢኮዶቋኳ፥ 35 ቢጦሥ ነኸ ሰ ገትገ ክርስቶስ። ቤንዘይል ለማና ኤያሥ ቤያኣጎ አጸገ ደ ገዴራ። 36 ቤኢ ነሾከ ሌዊ ጸጋ ሜታ ኤተ ቢፖቆ ነቆጵሮስ ቢኦ ዮሴፍ። ቢካንዠሥ አሰ ገትገ ክርስቶስኸን ፄያ ቢከከል "ባርናባስ።" መከላ ኤያኳ "ኤተ መንዥገሥ ጸጋ።" 37 ቤኮዶቆ አኳ ቼለማ፥ ቤሬቆ ለማነማ ቤጦሥ ነኸ ሰ ገትገ ክርስቶስ።
187
መደዳ አል ሰ ገትገ ክርስቶስ 5 1 ቤያገሲል መዣ ሜታ ኤተ ቢኦ ፄማ ሃናኒያስ ከገፈማ ከሳጲራ እገሻ፥ ቢኮዶቆ እኔያ። 2 ቢያገሲል ከገፈማ፥ ቤያኤሸን ነለማና ና ኪልቆማ። ቤከዌ ከጀንዳኸን ቤጦሥ ነኸ ሰ ገትገ ክርስቶስ። 3 ጴጥሮስኸን ቤከል፥ "አም ሃናኒያስ፥ ኤከሜንጣኸን መዪዥሥ ገፉጫ፥ ካሤ በከዪጨኪል ሴጠና አም? ካሤ ባካዬከሽ ኪልቀኡ ነበን እኔያ ነኤተ ባኮደኮቋ? 4 እኔያ አለአ በላ መኮዳቆን አሉኼያኽ? ኖከ ባኮደኮቆ ነቸቻኳ፥ ለማነማ ነኤሉኼያኽ? ኤያበማ ባከርካ ኒሉ ኤከምጦዋኣ ሾከ አለአ? አም ከረባ ባለጎጎዘካ፥ ከጸጋኼ።" 5 ኖከ ቤገሶቆ ሃናኒያስኳ እገሻ አለአ፥ ቤፋት ከኔያ ቤሻ፤ ቤድ በቦቆ ገጤያ ኖጎ ጸጋ ኮዎማ፥ ደ ቤገሶቆ እገሻ አለአ። 6 ቤዾዌ ጋሸላኳ፥ ቢከገት መሸማ ከኣ ቢፖቆ ከጃጻ፥ ቢሃንዦቋ። 7 ነአንጅ ኦካግ ነቸቻኳ፥ ከፄያ አፅጃ ዳ ኤተ ቤዶጓ፥ ቤኩ እገፈ ሃናኒያስኳ ከመፃ። 8 ቤከል ጴጥሮስኳ፥ "እገሼሠናሱቆ ካራ፥ ለማን እኔያ ኤተ በኸኮደኬቋ ኮዎማ ኣሥ አለኣኽ?" ቤከል አኳ "ኣዬ፥ ለማነማ ኣሥ አለአ።" 9 ኖካ ና ቤከከል ጴጥሮስ፥ "ካሤ በኻገሰኪል ከመዻምብ ገፉጫ አል ረባ? ገሶቆ፥ ቾጎ ጸጋ ደ በሃንዠኮቆ ርኸኡ ቢኢካ ነግሰ መፃ፥ ከምፑቆ አምኳ ከጃጻ።" 10 ቤፋት አኳ ናሥ ኦካ ና ነቾጎ ጴጥሮስ ቤሻ፤ ቤኩ ጋሸላኳ ከመፃ፥ ቢገመሥ መሸማ ቢፖቆ ከጃጻ፥ ቢሃንዦቆ ነትገን ርኸማ። 11 ቤድ በቦቆ ገጤያኳ ነጸገ ገሙንፀ ደ ገዴራ ኮዎማ፥ ኖጎ ጸጋ ደ ቤገሶቆ እገሻ አለአ ኮዎማኳ። 12 ቤድ ከንዶጎ ኤለ ሰ ገትገ ክርስቶስ በበኽ ጋገሸል ዳ ከዳ አል ገተምዛ ኖጎ ጸጋ አል ዪሁዳ። ቢሙንፆቆ ደ ገዴራኳ ኮዎማ ጎ ሜታ ነበዝልኽ ሶሎሞን። 13 ኤንዥጋይልኸንኼ ነጸጋ ነጃጀንዳ ሜታ ኤለአ ከምተጸኽ እማምኼ። ነደንኳ፥ ቢጭ መገ ፄያ ኖጎ ጸጋ። 14 ደ ቤገሚል ከኤታ ያሱስ፥ ጋጉንዛ ከጋፋኳ፥ ቤከረሽ አገንዘለማም ከምፈጋኻ። 15 ቤፖቆ ጸጋኳ ደ መንሰሣ ከሰ ኸ እንዶዋ፥ ቢንዥጉቆ ነንተላ ከኣንዠ ኻ። ዳ ቢከጦ ኤለአ፥ ኤከምተራ ጴጥሮስ ነንዶዋ ና፥ ኤከማጉንዶቆን ኣሥ ፉሠማ ደ መንሰሣ አ። 16 ቢብቄሥ በበኽ ጸጋ ደ ቤኢሽ ነኤዬባ ናል ጋንዲ ዬሩሳሌም፥ ቢሬቆ ደ መንሰሣ ከደ ቤያፉንጮቆ አገንሠ ሙሳ፤ ቢምብድ ኮዎማምኳ። 17 ኖካ ና ቢከንሣይል በቦቆ ጥስ መፀ ገዴራ አል ዶጎ ዪሁዳ ከጸጋ አል ሳዱቃ ደ ቤኢኽ ኮጎማ። ቢሪል ኤከምዱዋ ዳ ነጸገ ሰ ገትገ ክርስቶስ። 18 ቢዻቆ እማም ቢኩቆ ከመፀ ማፉንጫ። 19 ቤዌ ሰ ገትገ ረባኸን ነመጎኳ፥ ቤንኮርስ ግሰ መፀ ማፉንጫ፥ ቤፖቆ እማም ከጃጻ፥ ቤከል፥ 20 "ዸኻ፥ ዻ ኢኸቾጎ ነመዪዥሥ መፀ ገዴራ፥ እገሸኸሥ እገሻ አል መኢያ አለአ ኮዎማ ከጸጋ።" 21 ቢገሶቆ እማምኳ እገሻ አ፥ ቢዽ ካል ገዳዱ ከመዪዥሥ መፀ ገዴራ አል ዶጎ ዪሁዳ ቢያጦሽ መትገሠማ። ኖካ ና 188
ቢዌ በቦቆ ጥስ መፀ ገዴራ አል ዶጎ ዪሁዳ ከደ ቤኢኽ ኮጎማ፥ ቢያኦዌ ደ ተምባ ከደ እምፈጋ አል ሾከ እስራኤል ኮዎማ። ነጓ ነቸቻ ቢትግ ጸጋ ከመሮቆ ሰ ገትገ ክርስቶስ ነመፀ ማፉንጫ። 22 ኖከ ቢዳሽ ደ ቢትጋኳ ከመፀ ማፉንጫ፥ ኢዸበቆንኼ እማም ኒለማኼ። ቢኮሌ ቢገሸሥ ከደ ቤትግ እማም፥ ቢከል፥ 23 "ቢልዸበኮቆ ግሰ መፀ ማፉንጫ ኮዎማ ካሥ ማሃንሰማ ዝንዜን፥ በኢከቾጎ አደ መዜማኳ ነግሰማ፤ ኖከ ቢልኮርከስ መፃኸን፥ ኢልዸበኮቆንኼ ጸጋ ሜተል ኤለአ ኒለማኼ።" 24 ኖከ ቢገሶቆ አጥስ ደ መዜ መዪዥሥ መፀ ገዴራ ከምበቦቆ ጥስ መፀ ገዴራ አል ዶጎ ዪሁዳ እገሻ አለኣኳ፥ ቢያኤሚል ዳ ኤተ በደካ ነጸገ ሰ ገትገ ክርስቶስ። 25 ኖካ ና ቤኩ ጸጋ ሜታ ኮጎማም ቤከከል፥ "ገሰኾቆ፥ ጸጋ ደ በኸኩኮቆ አኽ ከመፀ ማፉንጫ ቢኢከቾጎ ነመዪዥሥ መፀ ገዴራ ቢኢካ ነመትገሠማ ከጸጋ።" 26 ናሥ ኦካ ና ቢዽ ጥስ ደ መዜ መዪዥሥ መፀ ገዴራ ከጸጋ ካለማ ቢኮሌቆ ሰ ገትገ ክርስቶስ፤ ነደንኳ፥ ከፄ ቢከጤ ከምኦቸካ አጸጋ እማም ከግሻ፥ ኢሬቆንኼ ከመደ መዥጋ ነጸገማምኼ። 27 ቢሬቆ እማምኳ ሰ ገትገ ክርስቶስ ቢሂኢቆ ነኸ ተምባ፤ ቤሎቆሥ ጥስ መፀ ገዴራ በቦቆማኳ እማም ቤከከል፤ 28 "ቢልጻንደኮቆንዥገን አኻ ዝንዜን ኤከምበፀኻን መትገኸሥ ከፄያ ከለአ፤ አኻኸን በኸከዪጨኪል ከመትገሣለኻ ኤዬባ አል ዬሩሳሌም። በኻኣጎካ ማጦኸከሥ አይላ ከመሃ መዣ ከአ።" 29 ቢኮሎቆ እምጴጥሮስ ከሰ ገትገ ጃጀንዳ ቢከል፤ "ከመገሶቆ እገሸ ጸጋ ከምዳ ከጸጋ መገሶቆ እገሸ ረባ። 30 ረባ አል እምበፈጎኳ በፈርኬቆ ነመሻ ያሱስ ኤተ ቤያኽቱ አኽ ነጋገድ ጃ ቤያኽሾቋ። 31 በጦካ ረባ አ ከኤተ መቼስ እንዶዋ ከኤተ መብዶቆማ፥ በፈርኬቆ ከኤላ ጉንዛለማ፥ ኤከምዸባን ሾከ እስራኤል እንዶዋ ከማንዠሥ እለማም ኤከማምበፀካሸን ገንሣለማምኳ። 32 ደ ቢደካ ከለአ ደ መደ ኸገሻ፥ አይላ ኤያሥ ኤያ መዪዥሥ ገፉጫኳ፥ ኤተ በኸኬ አረባ ከጸጋ ደ በገሰኪልስ አ።" 33 ኖከ ቢገሶቆ ደ ተምባ እገሻ አለአ፥ ቢም ዝንዜን ቢሪል ኤከምሹቆ ሰ ገትጋ አ። 34 ኖካ ና ቤፈርሥ ኒል ተምባ ነደ ፋርስ ጸጋ ሜታ፥ ኤተ ቢኦ ፄማ ገማልኤል። አኳ ኤተ መትገሥ ማቶቋ አል ሙሴ፥ ኤተ ቤጭ ገሂን ኖጎ ሾከ እስራኤል ኮዎማ። ቤጦ ኤከምፑቆ ሰ ገትገ ክርስቶስ እል ሜታቆ ከጃጻ። 35 ነለአ ነቸቻ ቤከል፥ "አኻ ጸጋ አል እስራኤል፥ አዪርኸካ ዳ ኤተ ከማኣጎኻ መደማ ነጸገ ችዳ ነለአ። 36 ኖካ ነሜታቆ ቤፈርሥ መዣ ኤተ ቢኦ ፄማ ቴዴዎስ ቤከል፥ 'አራ በቦቆ ጸጋ፥' ቤሁል ቾጎ ጸጋ ግቸማ ሜታ እል ግቸማ ሜታ (400) አ። ቢሾቆ አ፥ ቤዛል ጸጋለማ፥ ቤጽይል መንዳለማምኳ። 37 ነለአ ነቸቻ ኖከ ቤድ መንዘ ኽ ጸጋ፥ ቤፈርሥ መዣ አል ገሊላ ኤተ ቢኦ ፄማ ዪሁዳ፥ ቤካኮርቾጎ ከበበኽ ጸጋ፤ ቢሾቆ አ፥ ቤዛል ጸጋለማ ኮዎማኳ። 38 ከለአ ከመገሸርሥ ካኻ ከፄ አል እኽላ፤ መደኸሠኼ ጸጋ አኼ፥ በፀኸሽ እማም። 189
ካሤ? ኤከምዳ ቾጎ መንዳለማም ከመደዳለማም ካል ጸጋ፥ ከምቴያ፤ 39 ኤከምዌ ከንዶጎ ረባኸን፥ ከምፋለኸሸኼ መቴሥ እማምኼ፤ ከምደኻ ከደ ማቱሣ ከረባኳ።" ቤሄሽ ደ ተምባኳ እገሸ ገማልኤል። 40 ቢኦ ሰ ገትገ ክርስቶስ ኮጎማም፥ ቢጦ ቢኦች ከቢሳጓ፥ ቢጻንዶቆ እማም ቢከል፥ "ማኮለኺልኼ መገሸሠማ ከፄ ያሱስኼ።" ነለአ ነቸቻ ቢዠስ እማም። 41 ቢፐሥ ሰ ገትጋ ኒል ተምባ፥ ቢያገይል ከፄ ቤከኽ ረባ ገሂን ኤከምሩቆ ገ ያ ከፄ ያሱስ። 42 ኢያርርሸንኼ መትገሠማ ኖካ ኖካ ነመዪዥሥ መፀ ገዴራ አል ዶጎ ዪሁዳ ነመፃ ነመፃኳ፥ ቢያታስ ሰ ማገ ላ ከፄ ያሱስ ኤበደካ መሲያ። መደዳ አል ሰ ገትገ ክርስቶስ 6 1 ኖካ ና፥ ኖከ ቤፈጋኽ ገንዘ ጸጋ ደ ቤሁል ቾጎ ያሱስ፥ ቤገሺል አጸጋ ዶጎ ዪሁዳ ደ ቤገሽ ሳ አል ግሪክ ሰማም ነጸገ ጸጋ ደ ቤድ ከማፖቋለማም ዶጎ ዪሁዳ። ዳ ቤከድ አለኣኳ፥ ከፄ ቢካኤመሥ ጋፈ ዢጋ ደ ቤገሽ ሰ ግሪክ ከማተጸሣ ኤተ ቢኽ ኖካ ኖካ ከጋፈ ዢጋ። 2 ቤኦ ሰ ገትገ ክርስቶስ አሤር ኖቆማ እምበንድ ደ ገዴራ ኮዎማ ኮጎ ሜታ ቢከከል፤ "ከምገኼ ካይላ አመበፀሽ ማቲስ እገሸ ረባ ከፄ መንዘ  እጋኼ። 3 አኻ ኢዴበምላ፥ ሽልኸሥ ናኻ ጸጋ ደ መገ  ፄያ ሥሠ በንድ፥ ደ በካኢካ ከመዪዥሥ ገፉጫ ከመገመኻኳ። ከምጦዪልሥ እማም ነመደዳ ነለአ። 4 አይላኸን ከማዻቊልካሽ ከገዴራ ከመገሸሥ እገሸ ረባኳ።" 5 ቤሄሽ ገሙንፀ ደ ገዴራ ኮዎማኳ እገሻ አለአ። ነለአ ነቸቻ ቢሽልሥ እስጠፋኖስ ጸጋ ኤተ ቤከዪጫቆ ከመገሚላ ከመዪዥሥ ገፉጫኳ፤ ቢሽልሥ ኤያሥ ኤያኳ ፍልጶስ፥ ፕሮኮሮስ፥ ኒቃሮና፥ ጥሞና፥ ጰራሜና፥ ከኒቃላዎስ ጸጋ አል ኣንፆቂያ ኤተ ቤኩ ከንዶ ገዴራ አል ዶጎ ዪሁዳ። 6 ቢሂኢቆ እማም አለኣኳ ነኸ ሰ ገትገ ክርስቶስ፤ ቢከዴር እማምኳ ቢጦሠን ኤለማም ኒልቆማም። 7 ቤከርሽ እገሸ ረባ ካሥ መፈጋይላ፤ ቤፈጋቆ ነዬሩሳሌም ዝንዜን ገንዘ  ጸጋ ደ ቤሁል ቾጎ ያሱስ። ቤያገሳሥ ነምጥስ መፀ ገዴራ አል ዶጎ ዪሁዳ ኤማንጀማ ከመገሚላ ከለአ። 8 ቤከዪጫቆ እስጠፋኖስ ከመገ አል ረባ ከመዥጋለማኳ፥ ቤጦ ዳ አል ገተምዛ ከምበቦቆ ጋገሸል ዳ ነጂል ጸጋ። 9 ቢፈርሥ ጸጋ አል መፀ ገዴራ አል ዶጎ ዪሁዳ ኤተ ቢኦ ፄማ "መፃ አል ደ በፐከሥ ነዎደ፥" ከምጸጋ አል ቀሬና ካል እስከንዴሪያ፥ ከጸጋ ዶጎ ዪሁዳ ደ ቢዾዌ ነእሲያ ነክልቂያኳ፥ ቢያጦሽ ማርፋ ከእስጠፋኖስ። 10 ኢፈለሸንኼ መንሱዋ መገመኻ ከገፉጫ ኤተ ቤከገሽ እስጠፋኖስኼ። 11 ከለአ ቢያተገስ ከጸጋ ቢከል፤ "ከለኻ፥ ቢልገሰኮቆ ኖከ በ ካ አ ረባ ከሙሴ።" 12 ቢበሬኽ እማምኳ ሾካ አል ዶጎ ዪሁዳ፥ ደ እምፈጋ፥ ከደ መትገሥ ማቶቋ አል ሙሴ፥ ቢዾዌ ቢዻቆሽ እስጠፋኖስ ቢሮቆ ከኸ ተምባ። 13 ቢሬቆ ደ መደ ኸገሻ 190
ከጎልጎዛ ደ ቢገሽ ቢከል፥ "አርከሸኼ መዣ አ መንስ መዪዥሥ መፀ ገዴራሎኳ ከማቶቋ አል ሙሴኼ። 14 ቢልገሰኮቆ ኖከ በከለካ፥ 'ያሱስ ጸጋ አል ናዘሬት ከምብ መዪዥሥ መፀ ገዴራ አለአ፥ ከማንዢል መኢያ ኤተ ቤኼ ሙሴ ካኳኳ።"' 15 ኖከ ቤተገሽ ጸጋ ደ ቤኢ ነተምባ ኮዎማ ኸማ ነጸገ እስጠፋኖስ፥ ቤከኢ እልኸማ ከማም ኤእልኸ ሰ ገትገ ረባ። መደዳ አል ሰ ገትገ ክርስቶስ 7 1 ጥስ መፀ ገዴራ አል ዶጎ ዪሁዳ በቦቆማ ቤሎቆሥ እስጠፋኖስ ቤከል፥ "አለአ ኸገሻኽ?" 2 ቤኮሎቆ እስጠፋኖስኳ ቤከል፥ "አኻ ኢዴበም እምባብኳ፥ ገሰኸካሮቆ፤ በቦኳ ኣብራሃም በላ መኢሸን ነካራን፥ ኖከ ቤኢ ነሜሶጶጣሚያኳ፥ ቤካትጋሥ ረባ አል ገሂን፥ 3 ቤከከል ካ፤ 'ፐሥ ነኤበኡ፥ በፀሽ ደሌበኡ፤ ዻ ከኤባ ኤተ ከምትገርሥ ካም።' 4 ከለአ ቤበፀሽ ኣብራሃም ኤባ አል ዶጎ ከላዳ ቤዽ ቤኢሽ ነካራን፤ ኤቤሽ በበማ ነቸቻ፥ ቤቦዎቆ ረባ አ ነጓ፥ ቤያተገሮቆ ከኤባ ከኤተ በኽኢካን አኽ ዚያለአ። 5 ኤከኸንኼ ረባ ካ ነጓ እኔያ ኤተ ከምዳ ካለማ፥ ከምጦሠን ኣሥ ቾጎማኳ። ነደንኳ፥ ኤቤያንዢገን አ ኢዳኳ፥ ቤከጦ ረባ ሳ ቤከል፤ 'ከምኸራ እኔያ አለአ ካም ከሾከኡኳ።' 6 ቤከከል ረባኸን ኤለአ፥ 'ከምኢሽ ሾከኡ ነኤበ ጀንደ ጸጋ፤ ከምዱዋ ነጓኳ ከዋደ፥ ከምቱጉቆ እማም ግዣ ግቸማ ሜታ እል ግቸማ (400)። 7 አራኸን ከምኸርሥ ነጸገ ሾካ ደ ቢከደካ እማም ከዋደ፤ ነለአ ነቸቻ ከምፑሥ ነኤባ ና፥ ከምዴሩዋ ካራ ነገአ።' 8 ቤከኽ ረባኳ ማገሲል መሸሣ፤ ኤኤለአ ቤፐኽ ኣብራሃም ዱማ እስያቅ ቤሸሥ ነኦኪል ሰናኮ። ቤሸሥ እስያቅኳ ዱማ ያይቆብ፥ ቤሸሥ ያይቆብኳ ኢደማ አሤር ኖቆማ እምበንድ፥ ደ ቢድ እምበፈጎኳ። 9 "ቢንሣይል እምበፈጎኳ አኳ ነጸገ ዮሴፍ ቢኮዶቆ ከግብፅ፤ ረባኸን ቤኢ ከአ። 10 ቤፖቆ ረባ አ ኒል ማኣንሠሣ ነኮዎማ። ቤከኽ መገ ከመገመኻ ነታሰ ጥሳ አል ግብፅ ነኸ ፋረኦን። ቤጦ ፋረኦንኳ አ ከጥሳ ካል ኤበ ግብፅ፥ ከኤተ መጨ ገፋሌያ ነመፃለማ ነኮዎማኳ። 11 ኖካ ናኳ ቤድ ኤዴበና ነኤባ ናል ግብፅ ከኤበ ካናኣንኳ፥ ቤድ በቦቆ ማፉንጫቋ፤ ቤያንዢግ እምበፈጎኳኳ ዳ ኤተ ከምሱዋ። 12 ኖከ ቤገሶቆ ያይቆብኳ ኤቤኢ ጋትጋ ነግብፅኳ፥ ቤትግ እምበፈጎኳ እል ሜታቆ። 13 ኤቤተጽ መትግ እማም ከግብፅ፥ ቤትገሥ ዮሴፍ ጸገማ ከማም፤ ቤያገማይል ሾከ ዮሴፍኳ ኖጎ ፋረኦን። 14 ነለአ ነቸቻ ቤትግ ዮሴፍ ቢከኦዌ በበማ ያይቆብ ከሾከማ ከደ ቤኢ ነጓ ኮዎማ፤ ገንዘለማምኳ ጸጋ ግቸማ ኦካግ ኖቆማ አሤር ኖቆማ ማቁስ (75)። 15 ያይቆብኳ ቤብት ከግብፅ፥ ቤሽ ናሥ ጓ ፤ ቢሸሽ እምበፈጎኳኳ ናሥ ጓ። 16 ቢሮቆ መሻለማምኳ ከሺከም፥ ቢሃንዦቆ ነሆ መሻ ኤተ ቤኮደሥ ኣብራሃም ኖጎ ኢደ ሄሞር ከለማና። 17 "ኖከ ቤያርቻዬቆ ኦካ፥ ኤተ ቤያኣጎ 191
ረባ መጦሠማ ነመደዳ ሳ ኤተ ቤካጦዪል ኣብራሃም፥ ቤፈጋቆ ገንዘ ሾካሎኳ ቤፈጋኽ ነግብፅኳ። 18 ኖካ ና ቤሙቾቆ ነግብፅ ጥሳ ጀንዳ ኤተ ቤኤም ከፄ ዮሴፍ። 19 ቤንጠኽ አኳ ሾካሎኳ፥ ቤድ ገንሠ ዳ ነጸገ እምበፈጎኳ፥ ቤጦ ቢፖቆ ኢዳለማም ከጃጻ ኤከምሹዋን እማም። 20 ነመዶጓ ና ቢፖቆ ሙሴ፤ አኳ ዱዋ ኤተ ቤካገይል ረባ። ቢዱዉቆ ጽጃ ኦካግ ነመፀ በበማ። 21 ኖከ ቢያምብሽ ከጃጻ፥ ቤዌ ዱ ፋረኦን እገፈማ፥ ቤሮቆ ቤዱዉቆ ኤያል ዱማ። 22 ቢከትገሥ ከሙሴ መገመኻ አል ደ ግብፅ ኮዎማ፥ ቤዥጋኽ ከገሻ ከመደዳኳ። 23 "ኖከ ቤዪጮቆ ግዠ ሙሴ ግዣ ግቸማ እምበንድ፥ ቤፈር ኒለማ ኤከምዻ ዪርቆ ኢዴበማ ሾከ እስራኤል። 24 ኖካ ናኳ ቤገመሥ ኤቤኦች አጸጋ አል ግብፅ ነሾካ አል እስራኤል ጸጋ ሜታ፤ ቤተጸሥ መዣ ኤተ ቢኦቸካ አ፥ ከመሾቆ ጸጋ አል ግብፅ ቤያ ስ ዦኮማ። 25 ቤኦሥ ሙሴ፥ ኤቢያምባለሥ ሾከማ፥ ኤከምጨገስ ረባ እማም ከንዶጎማ፤ እማምኸን ኢያምባለሠንኼ። 26 ቤዸቦቆ ነጀንደ ኸማቱቁማ ሾከ እስራኤል እምበንድ ነማሻ፤ ቤያኣጎ ማገኽ እማም ከምጽኽ እገሻለማም ቤከል፤ 'አኻ ጸጋ አለአ፥ ኢዴባ፥ ካሤ በኸካሸካ?' 27 ቤልገተሽ አመዣ ኤተ ቤኦች ዱ ኤበማ አ ሙሴ ቤከከል፤ 'ኦድ በጦካ አም ከኤተ መቼስ እንዶዋ ከኤተ መር እገሻኳ ካይላ? 28 ኤያሥ ባሸኬቆ ነጋዥግ መዣ አል ግብፅ፥ ኣኣጎካ አም መሾቆ አራኽ?' 29 ነገሻ ነለኣኳ ቤዱጎ ሙሴ፥ ቤኢሽ ኤጀንደ ጉንዛ ነኤበ ሚዲያም፤ ቤፐኽ ነጓኳ ኢዳ ጋጉንዘማ እምበንድ። 30 "ነግዣ ግቸማ እምበንድ ነቸቻ፥ ቤካገማሥ ሰ ገትገ ረባ ነመበል ማንጀ ኽኻ ነኸ እኔያ ናል ትገን ዶለ ሲና። 31 ኖከ ቤገመሥ አሙሴኳ አለአ፥ ቤሰሥ እለማ። ኤቤችድሽ ከመዪረማኳ፥ ቤገሶቆ ሰ ረባ ኤተ ቤከከል፤ 32 'አራ ረባ አል እምበፈገኡ፥ ረባ አል ኣብራሃም፥ አል እስያቅ፥ አል ያይቆብኳ፤' ቤሲ ጸጋ ሙሴኳ ከገጤያ፥ ኤዥጋቆኸንኼ ከመዪረማኼ። 33 ቤከከል ረባኳ ከሙሴ፤ 'ትሾቆ ቻፓ ነቾገኡ፥ እኔያ ጎ ባኢከቾጓ አም አለአ መዪዥሠማ። 34 በርገምኬሠንዥገን ማፉንጮቋ ኤተ በደካ ነጸገ ሾካለም ነግብፅ፥ በርገሰኮቆንዥገን ገሉጓለማም። ካኽላ በርብተኬ ከምጨገስ እማም፤ ዚያለኣኳ ዌ፥ ከምትገራ አም ከግብፅ።' 35 "ሙሴ አለአ ኤተ ቤኮዎቆ አጸጋ አል እስራኤል ኤተ ቢከከል፥ 'ኦድ በጦካ አም ከኤተ መቼስ እንዶዋ ከኤተ መር እገሻኳ ካይላ?' ቤጦ ረባኳ አ ከንዶጎ ሰ ገትጋ ከኤተ ቤካገማሥ ኒል ኽኻ ከኤተ መቼስ እንዶዋ ከኤተ መጨገስ እማምኳ። 36 ኤተ ቤፔቆ እማም ነግብፅ አ፤ መከፖቆ እማምኳ፥ ቤጦ ዳ አል ገተምዛ ከጋገሸል ዳ ነግብፅ፥ ነመዌኽ ኤያያ፥ ነኸ እኔያኳ ከግዣ ግቸማ እምበንድ። 37 ሙሴ አለአ ኤተ ቤከል ከሾካ አል እስራኤል፥ 'ኤያሥ ቤጦ አረባ አራ፥ ከምጦራ ነኢዳለኻኳ ኤተ መዪርጓ ሜታ።' 38 ኤተ ቤኢ ከጸጋ አል እስራኤል ኖከ ቢሙንፆቆ ነኸ እኔያ ኣሥ አ፤ ኤተ 192
ቤኩ ነጂል እምበፈጎኳ ካል ሰ ገትገ ረባ ኤተ ቤከገሼ ኖቆ ዶለ ሲና፥ ኣሥ አ፤ ቤሬቆ አኳ እገሻ አል መኢያ ኤከማተገሬቆ ከምኼ ካኳ። 39 "እምበፈጎኳኸን ቢኮዎቆ መገሲልስ ሙሴ፤ ቢልግተሽ አ፥ ቤኮል እለማም ከግብፅ። 40 ቢከል እማምኳ ከኣሮን፤ 'እገ ካይሌሥ መኮሥ እምረባ፥ ደ ከመንዻ ነታሰምላ፤ አኮገምካኼ ዳ ኤተ በደካ ነጸገ ሙሴ ኤተ በፐኬቆ አኳ ነግብፅኼ።' 41 ቢገሥ እማምኳ ኖካ ና መኮሥ ዱ ሙሳ ኤያል ረባ፥ ቢከሾቆ ለማና፥ ቢካገይል ከዳ ኤተ ቢገሥ ከኤለማም። 42 ረባኸን ቤጦ ቸቸ ከማም፥ ቤጦ ኤከምዴሩዋ ከቢዣ ካል ጎዛ ኤያሥ ቢቆት ነሎርጋ ናል ደ መዪርጓ፤ ቤከል ረባ፥ 'አኻ ጸጋ አል እስራኤል፥ ግዣ ግቸማ እምበንድ ኖከ ቤያኽኢ ነኸ እኔያ፥ ኤያኸሾቆን ለማና ካራ፥ ኤያኸኸን ደ መኻ ካራኽ? 43 ቤያኽጹር ደቤ ሞሎክ፥ ከመኮሥ ቢዣ ኤተ ቤያኽከዴር አኽ ኤረባ ሬፋን፥ እማም አለአ ሚይኢ ዳ ኤተ ቤያኸገሥ አኽ ኤከምዴረኸካ፤ ከምቦሮቆ አርኳ አኻ ነኤዬበ ባቢሎን ከገት።' 44 "ቢጭ እምበፈጎኳ ነኸ እኔያ ደቤ ማገሲላ፤ ደቤያ አኳ ኤያሥ ቤከገሸሥ ረባ ከሙሴ፥ ኤከመገሠን ኤያሥ ሚይኢ ዳ ኤተ ቤገመሣ። 45 ቤሮቆ እምበፈጎኳ ደቤያ አ ኖጎ እምበበማም፥ ቢጹር እማምኳ ደቤያ አ፥ ኖከ ቢኩ ከምዬሹዋ ከኤበ ሾካ ደ በበፀካ መዳ አል ረባ፥ ደ ቤፖቆ ረባ ነታሰማም፤ ቤኢሽ ደቤያ አኳ ናሥ ጓ ካሥ ግዥ ዳዊት። 46 ቤዸብ ዳዊትኳ መገ ነታሰ ረባ፥ ቤሎቆሥ ኤከምደኮቆን መፃ ከረባ አል ያይቆብ። 47 ኤተ ቤዶቆ መፃ ከረባኸን፥ አሶሎሞን። 48 ነደንኳ፥ ረባ ኤተ በሙቸኮቆ ኮዎማ፥ ከምፋለሸኼ መኢሻ ነመፃ ኤተ በደኮቆ ኤለ ጸጋኼ። ቤከል ረባ ከንዶጎ ኤተ መዪርጓ ኤኤለአ፤ 49 'ጎዛ ለባበለም፥ እኔያኳ ደ መጦ ቾጎም፤ ኤያብ ከምኢያ መፃ ኤተ ከምደኾቆ ካራ፥ ኣበማ ጎ ማፉጮቋ ኤተ ከምዳ ካራኳ? 50 ኤተ በዘዘካ አለአ ኮዎማ ኤለምኼያኽ?' 51 "አኻ ደ መዥግ እልቋ አለአ! ፄኻ እልኻኳ ከመሮቆ እገሸ ረባ መኖቆማ፤ ኤያሥ ቤጦ እምበፈገኻ ገፀ፥ በኸንሰካ አኽኳ መዱጎክ መዪዥሥ ገፉጫ። 52 አኢካናኽ ነደ መዪርጓ ሜተል ኤተ ቤበፅ እምበፈገኻ ማሙችላ? ቢሾቆ ደ ቤሲቆ መገሸሥ መዌ ኤተ መዪዥሣ አ፥ ኤተ በኻተገርኮቆ አኽ እኽላ በኸሸኮቋ። 53 አኻ፥ ደ በርኮቆ ማቶቋ አል ረባ ከንዶጎ ሰ ገትጋ፤ ነደንኳ አኸካገሰካሠንኼ።" 54 ኖከ ቢገሶቆ እማምኳ እገሻ አለአ፥ ቢም ዝንዜን ቢከቀ ቆቤሰማም። 55 እስጠፋኖስኸን ቤከዪጫቆ ከመዪዥሥ ገፉጫ፥ ቤተገሽ ኸማ ከጎዛ፥ ቤገመሥ ገሂን አል ረባ ከያሱስኳ መከኢቾጎ ነጅ ኤለ ረባ ከንዶ ኤላ ጉንዛ። 56 ቤከል፤ "ዪርኻ አኽ፥ በርገምከሥ አበኮርካስ ጎዛ፤ በርገምከሥ ዱ በናደማኳ መከኢቾጎ ነጅ ኤለ ረባ ከንዶ ኤላ ጉንዛ።" 57 ቢሉግ እማምኸን ከበቦቆ ሳ ቢነ ስ ፄማም፥ ቢዱጎ ቾጓ ሜተም ኮጎማ፥ 58 ቢፖቆ ኒል ኤዬባ ከኸ እኔያ ቢከኣምብ ከግሻ፤ ጸጋ ደ መደ 193
ኸገሻኳ ቢጦሥ ኣለማም ኖጎ ቾጎ ገሸላ ሜታ ኤተ ቢኦ ፄማ ሳኦል። 59 ቢከኢ ነምኣምብ እስጠፋኖስ ከግሻኸን፥ ቤዴር አኳ ቤከል፤ "ኤተም ያሱስ፥ ሮቆ ፉሣለም።" 60 ቤፋት ከቆኽኽኮማ ከኔያ ቤከል ከመዥግ ሳ፥ "አም ረባ፥ በፀከሽ ገንሣ አለአ ከማም።" ኤቤከል ኤለአ ነቸቻ ቤሱማ። መደዳ አል ሰ ገትገ ክርስቶስ 8 1 ቤከገ  አመሻ እስጠፋኖስ ከሳኦል። ቤያጦሽ ኖካ ና ቤድ በቦቆ ማሙችሻ ነገሙንፀ ደ ገዴራ አል ነዬሩሳሌም። በላ መዳን ሰ ገትገ ክርስቶስ፥ ቤዛል ደ ገዴራ ኮዎማ ከኤበ ዪሁዳ ከኤበ ሰማሪያኳ። 2 ጸጋ ሜታ ሜታ ደ ቤከገሚል ከረባ ዝንዜን፥ ቢከኢሰሥ ከእስጠፋኖስ በቦቆ ቢሃንዦቆኳ። 3 ቤያኣጎ ሳኦልኸን መቴሥ ገሙንፀ ደ ገዴራ ነኔያ፤ ካ ቤኩ ከመፃ ከመፃ፥ ቤንጅር ደ ገዴራ ጋጉንዛ ከጋፋ ቤኩቆ ከመፀ ማፉንጫኳ። 4 ደ ገዴራ ደ ቢዛለኻኳ ቢንዾ ኒል ኤባ፥ ቢገሸሥ ሰ ማገ ላ አል ረባ ከጸጋ። 5 ቤብት ፍልጶስኳ ከኤዬቆ ኤባ አል ሰማሪያ፥ ቤገሸሥ ኤበደካ ያሱስ መሲያ ኤተ በካጦኪል ረባ ጸጋ። 6 ቤያጦዪል ፄ በበኽ ጸጋኳ ከእላ ሜታ ከገሸ ፍልጶስ፤ ቢገሶቆ፥ ቢገመሥ ዳ አል ገተምዛ ኤተ ቤጦ አኳ። 7 ቤምፐሥ ጋገንሠ ሙሳኳ ከገሉጓ ነጸገ በበኽ ጸጋ፤ ቤምብድ አበበኽ ጸጋ ደ ቤሽ አጋቸቸ ጸገማ ከደ ቤሙኳ። 8 ካ ቤድ በቦቆ ማገ ላ ነኤዬባ ና። 9 ቤኢሽ ነኤዬባ ናኳ መዣ ሜታ ኤተ ቢኦ ፄማ ሲሞን፤ ቤከተምዞቆ አኳ ከመንደ ሙሳለማ እል ጸጋ አል ሰማሪያ፥ ቤከል ኪልቆማ፥ "አራ በቦቆ ጸጋ።" 10 ቢካጦዪል ፄ አጸጋ አል ኤባ አ ካ ኮዎማ፥ ኢዳ ከደ እምፈጋ፥ ቢከል፤ "መዣ አለአ መዥጋ አል ረባ፥ ኤተ ቢከለካ በቦቆማ።" 11 ቢሁል አ፥ ከፄ ቤከተምዞቆ እል ጸጋ ከመዥግ ሙሳለማ ካል ገፀ ካሥ አል ኦካ አለአ። 12 ኖከ ቢከገሚል ከገሸ ፍልጶስ ኤተ ቤገሸሥ ሰ ማገ ላ ከፄ ገፋሌ ረባ ከፄያ አል ያሱስ ክርስቶስኳ፥ ቤያጩጻቆ ጋፋ ጋጉንዛኳ። 13 ቤገሚል ሲሞንኳ ኪልቆማ፥ ቤያጩጻቆ ቤንዽ መዱጎክ ነቾጎ ፍልጶስ፤ ኖከ ቤገመሥ ጋገሸል ዳ ከምበቦቆ ዳ አል ገተምዛኳ፥ ቤሰሥ እለማ በቦቆ። 14 ኖከ ቤገሶቆ ሰ ገትገ ክርስቶስ ደ ቤኢ ነዬሩሳሌም፥ ኤበርኮቆ ደ ሰማሪያ እገሸ ረባ፥ ቢከትጌ እምጴጥሮስ ከዮሃንስ። 15 ኖከ ቢብት እማም ከሰማሪያኳ፥ ቢከጦ ገዴራ ኤከምሩቆን አደ በኩካ ነንዶ ገዴራ መዪዥሥ ገፉጫ። 16 ዳ ቢከጦ ኤለአ፥ ከፄ ቢያጩጻቆ ደ ሰማሪያ ካሥ ፄያ አል ኤታ ያሱስ፥ ኢሮቆንኼ መዪዥሥ ገፉጫኼ። 17 ቤጦ እምጴጥሮስ ከዮሃንስ ኤለማም ነጸገማም፤ ቢሮቆ እማምኳ መዪዥሥ ገፉጫ። 18 ኖከ ቤገመሥ ሲሞንኳ፥ ኤባኸካሽ መዪዥሥ ገፉጫ ከምጦሥ ሰ ገትገ ክርስቶስ ኤለማም ነጸገጸጋ፥ ቤሬቆ ኸ ለማና ከማም፥ 19 ቤከል፥ "ኸካሬ መዥጋ አለአ፥ ኤከምሮቆን ኣሥ 194
ጸጋ ኤተ ከምጦርሠን ኤለም ነጸገማ መዪዥሥ ገፉጫ።" 20 ቤከኮሎቆ ጴጥሮስኸን ቤከል፥ "ቴካ ከለማና ካሉ፥ ከፄ ባኣጎካ አም መኮዳኣ ደ መኻ አል ረባ ከኸ ለማና። 21 ከፄ በበፀካ መዪዣኽ እሉ ነኸ ረባ፥ ኣጨከሠንኼ አም ነገሻለምላ ከምኢያኣንኼኳ። 22 ኮሌ ነገንሠኽ እንዶዋሉ፥ ዴር ከረባ፤ ኢገም ከምበፀሸን ረባ ሾከ ገሳንዛ አል እሉ አለአ ካም። 23 በርገምከሥ ኤበዪጨኪል አማንጨ ከገንሠ እልኻ አም።" 24 ቤኮሎቆ ሲሞንኳ ቤከል፥ "ዴረኻ ረባ ካራ፥ ኤከምበፃ መዸበሠን ነዳ ኤተ በኸገሸካ አኽ አራ ሜታ ኤለአ።" 25 ኤቢድ ኸገሻ ቢያቲስ እገሸ ኤታ ነቸቻ፥ ቢኮል እምጴጥሮስ ከዮሃንስ ከዬሩሳሌም፤ ቢገሸሥ ነቾጎ እንዶዋኳ ሰ ማገ ላ አል ረባ ነበኽ እሌበ ደ ሰማሪያ። 26 ሰ ገትገ አል ረባ ቤከል ከፍልጶስ፥ "ፈርሥ፥ ዻ ከንዶ ኤላ ጉንዛ ኤተ ከምሮቆ ነዬሩሳሌም ከጋዛ!" በተርካ እንዶዋ አኳ ከንዶ ኸ እኔያ። 27 ቤፈርሥ ፍልጶስኳ ቤዻ። ናሥ ኦካ ና ቤኢ በቦቆ ጸጋ አል ኢጦጽያ ሜታ ኤተ ቤዽ ከገዴራ ከዬሩሳሌም ነንዶዋ። ቤድ አኳ ኤተ መዪር ደ መጫ ኮዎማ አል ማጥሶቆ እገፋ አል ኢጦጽያ ኤተ ቢኦ ፄማ "ካንዳኬ"። 28 ኖከ ቤኮሌ ከኤበማ፥ ቤኢሽ ኖቆ ዬኳኴያ ኤተ ቤጅር አፈዛ፥ ቤኢ ነመሎቆሥ ሎርጋ አል ኢሳያስ ኤተ መዪርጓ። 29 ቤከል መዪዥሥ ገፉጫ ከፍልጶስ፥ "ዻ ኮጎ ዬኳኴያ ካ፥ ሁልሽ።" 30 ቤዱጎ ፍልጶስኳ ከጓ  ቤገሶቆ፥ ኤቤኢ መዣ አ ነመሎቆሥ ሎርጋ አል ኢሳያስ፤ ቤከከልኳ፥ "ኣምባለከሥ አማኽ መጨገስ ዳ ኤተ ባሎቆከሣ አ?" 31 ቤኮሎቆ መዣ አኳ ቤከል፥ "በላ መኢያን ጸጋ ኤተ መትገሥ ካራ፥ ኤያብ ከምፈለርሽ ማምባለሠማ?" ቤኦ ፍልጶስ ኤከምቶኳን ነዬኳኴያ ከምኢሸን ነትገነማ። 32 እገሸ ሎርጋ ኤተ ቤሎቆሥ አኳ፥ ኤተ ቤከል ኤለአ፤ "አ ኤያል ጃጃ ኤተ ቢርኮቆ ከመሾቆማ፥ ኤያል ዱ ጃጃ ኤተ በበፀካ መእሳ ኖከ ቢንርካ ቤማ፤ አጨገኪለንኼ ሰማኼ። 33 አ ጸጋ ኤተ ቢቱጉኮቆ፥ ቢካዬከሥ ከመዪዥሥ መኸሣ፥ ከፄ ከምቼዉሥ መኢያለማ ነኤበ እኔያ፥ አኢካንኼ ጸጋ ሜተል ኤተ ከመንዘ ኽ ሾከማኳ።" 34 ቤከል መዣ አል ኢጦጽያ አ ከፍልጶስ፤ "እገሼሠና ካራ፥ ከፄ ኦዴ በገሸካ ኤተ መዪርጓ አለአ? ከፄ እልቆማኽ በላ ከፄ ጸጋ ጀንዳ?" 35 ቤያጦሽ ፍልጶስኳ መገሻ፤ ቤካጦሽ ነሎርጋ ና ቤከገሸሥ ሰ ማገ ላ ከፄ ያሱስ። 36 ሚከኢ ነመዻ ነንዶዋ ቢዳሽ ኮጎ ቤኢ ኣያ፤ ቤከል በቦቆ ጸጋ አኳ ከፍልጶስ፥ "ሀና ኣያ አለአ፤ ኣሤ ከምጻንዶቆ አራ፥ ኤከማጩጸራቆና?" [ 37 ቤከከል ፍልጶስኳ፥ "ኤከምገማይል ከትጭ እሉ፥ ከማፈላሽ።" ቤኮሎቆ አኳ ቤከል፥ "በርገምኪል ያሱስ ክርስቶስ ኤበደካ ዱ ረባ።"] 38 ቤጦ መዣ አኳ ኤከምኢቾጎን ዬኳኴያ፤ ቤኩ ፍልጶስ ከመዣ ከበቦቆማ ከአ ከምበንደማ ኪል ኣያ፥ ቤጩጾቆ አፍልጶስኳ አ። 39 ኖከ ቢፔሥ ኒል ኣያ፥ ቤሦ አመዪዥሥ ገፉጫ ፍልጶስ፤ ኤተጸንኼ አመዣ በቦቆማ 195
አኳ መገመሥ ፍልጶስ፥ ቤያተተስ እንዶዋለማ ከማገ ላ። 40 ፍልጶስኸን ቤያገማሥ ከኣዝጦን፥ ቤንዽ ነኤባ ና ቤገሸሥ ሰ ማገ ላ አል ረባ ነኤዬባ ነኮዎማ ካሥ ቤዳሽ ከቄሳሪያ። መደዳ አል ሰ ገትገ ክርስቶስ 9 1 ሳኦል ከደኽላ ከመሾቆ ደ መሁል ቾጎ ኤታ ያሱስ ቤከንተጾቆ መከቆቆሮቆ ጃ ዝንዜን። ካ ቤዽ ኮጎ በቦቆ ጥስ መፀ ገዴራ አል ዶጎ ዪሁዳ፥ 2 ቤሎቆሥ ኤከምኹካን ሎርጋ ከመፀ ገዴራ አል ዶጎ ዪሁዳ ነኤዬባ ደማስቆ። ዳ ቤከጦ ኤለአ፥ ኤከምገመሥ ነጓ ጸጋ ደ በሁለካ እንዶ ገዴረ ኽኻ አ፥ ነድ ጋጉንዛ ጋፋኳ፥ ኤከምዻቆሸን ከመሮቆ ከዬሩሳሌም። 3 መከኢ ነመዻ ነንዶዋ፥ ኤቤያርቻቆ ከደማስቆ፥ ቤዪዤጎ ታፕ መዪዦጓ ነጎዛ ነጋንዲለማ። 4 ቤፋት ከኔያ ቤገሶቆ ሳ ኤተ ቤከከል፥ "ሳኦል፥ ሳኦል! ካሤ ባካሙቸኪል አራ?" 5 ቤከል ሳኦልኳ፥ "ኤተም፥ ዎዴያሲቆ አማ?" ቤከል ሳ አኳ፥ "አራ ያሱስ ኤተ ባሙቸኪላ። 6 ፈርሥ፥ ዻ ኩ ከኤዬባ፤ ከመገሹሥ ካም ነጓ ዳ ኤተ በኢካ መደማ ካም።" 7 ጸጋ ደ ቢኮርሽ ከምሳኦልኸን ቢኢቾጎ ትል፤ ቢገሶቆ ኣሥ ሳ፥ ኢገመሠንኼ ጸጋ ሜተልኼ። 8 ቤፈርሥ ሳኦልኳ ነኔያ፤ ኖከ ቤበርስ ኸማኳ፥ ኤገመሠንኼ ዳ ሜተልኼ። ካኽላ ቢዻቆ ጸጋ ኤለማ፥ ቢከኩ ከደማስቆ። 9 ቤኢሽ ኦካ ኦካግ በላ መገመሥ ዳ ሜተል፤ ኤሰንኼ ዳ ሜታ፥ ኤፈኼኳ። 10 ቤኢሽ ነደማስቆ ኤተ መሁል ቾጎ ያሱስ ሜታ፥ ኤተ ቢኦ ፄማ ሃናኒያስ። ቤከገሽ ያሱስ ከመጎሎጓ ቤኦ ቤከል፥ "ሃናኒያስ!" ቤኮሎቆ አኳ ቤከል "ኤተም፥ ነገአ በርኢካ!" 11 ቤከከል ያሱስኳ፥ "ፈርሥ፥ ዻ ከንዶዋ ኤተ ቢኦካ ፄማ 'መዘር እንዶዋ፤' ዻ ሎቊል ነመፀ ዪሁዳ ጸጋ አል ጠርሰስ ኤተ ቢኦካ ፄማ ሳኦል፤ በኢካ አኳ እኽላ ነገዴራ። 12 በገምከሥ አኳ ከመጎሎጓ፥ ኤከምዌ አጸጋ ኤተ ቢኦካ ፄማ ሃናኒያስ ኮጎማ፥ ከምጦሠን ኤለማ ነጸገማ ኤከምተጻን መገሞጓ።" 13 ሃናኒያስኸን ቤከኮሎቆ ቤከል፥ "ኤተም፥ በርገሰኮቆንዥገን ነሰ ኤማንጀ ጸጋ ከፄ መዣ አ፥ ኤበደካ በበኽ ገንሠ ዳ ነጸገ፥ ደ በዪዥካሥ ካም ነዬሩሳሌም። 14 በጨካ ነገኣኳ ገፋሌያ፥ ኖጎ እምበቦቆ ጥስ መፀ ገዴራ አል ዶጎ ዪሁዳ፥ ኤከምፉንጫ ጸጋ ደ በኦከፄ አም ኮዎማ።" 15 ቤከከል ኤታ ያሱስኸን፥ "ዻ አም፤ በርሽለከሠንዥገን አ ከኤተ መደዳለም፥ ኤከምጦዋን ኤከማገማይል ፄም ኖጎ ጸጋ ደ በበፀካ መዳ ሾከ ዪሁዳ፥ ኖጎ ዶጎ ጥሳ፥ ኖጎ ጸጋ አል እስራኤልኳ። 16 ከምትገርከሥ እንዘሥ ኤበኢካ ካ አመሮቆ ማኣንሠሣ ከፄያ ካለም።" 17 ቤዽ ሃናኒያስኳ ቤኩ ከመፃ፥ ቤጦ ኤለማ ነጸገ ሳኦል ቤከል፥ "ዱዌበም ሳኦል! ኤታ ያሱስ ኤተ ባገምካዬሥ ካም፥ ነንዶዋ ኖከ ባዎኬ ከገአ፥ በትገኬ አራ ኮገኡ ኤከምተጻኣን መገሞጓ፥ ኤከማዪጫካቆን ከመዪዥሥ 196
ገፉጫኳ።" 18 ናሥ ኦካ ና ቤምፋት ዳ አመኢማ ኤጨገራ ኒል ኸማ፥ ቤተጽ መገሞጓ፤ ቤፈርሥ ቤያጩጻቋ። 19 ቤስ ደ መሳ ቤንዥጋሥኳ። ቤኢሽ ሳኦል ኦካ ሜታ ሜታ ኖጎ ደ መሁል ቾጎ ያሱስ ናል ደማስቆ። 20 ናሥ ኦካ ና ቤያጦሽ መገሸሥ ፄ ያሱስ ነመፀ ገዴራ አል ዶጎ ዪሁዳ ቤከል "አ ዱ ረባ።" 21 ጸጋ ደ ቤገሶቆ አለአ ኮዎማኳ ቢተምዝ ቢከል፥ "መዣ አለአ ጸጋ ኤተ በናኣጎ ነዬሩሳሌም መቴሥ ጸጋ ደ በኦካ ፄያ አለኣኼያኽ? ዳ በከዎኬሥ ከገኣኳ፥ ከመፉንጭ እማም ከመሮቆማ ከኸ እምበቦቆ ጥስ መፀ ገዴራ ካል ዶጎ ዪሁዳኼያኽ?" 22 ቤከደሽ እገሸ ሳኦልኸን ካሥ መዥጋ፤ ቤያኤሚል በበኽ ዶጎ ዪሁዳ ደ ቤኢሽ ነደማስቆ እልቆማም፥ ከፄ ቤዪዥሥ ሳኦል ቤትገሥ ዝንዜን ኤበደካ ያሱስ መሲያ። 23 ነኦኪል በበኽ ነቸቻ ቤሪል ዶጎ ዪሁዳ ኤከምሹቆ ሳኦል። 24 ቤዳሽ መገሸሣለማም አኳ ኮጎ ሳኦል፤ ኤከምቴዉሥ አ ነኔያ፥ ቢዜስ ጸጋ ኸለ ኤዬባ አ ነመጎኳ ከኦካ። 25 ቤዡቆ አደ መሁል ቾጎማኳ ሳኦል ነከቻ፥ ቢካፑቆ ነመጎኳ ኸላ ቢብቶቆ ከኔያ። 26 ኖከ ቤዽ ሳኦል ከዬሩሳሌም፥ ቤያኣጎ መተጻ ጸገማ ኮጎ ደ መሁል ቾጎ ያሱስ፤ ቢከጤ እማም ኮዎማምኸን ከሳኦል፥ ኢገሚለንኼ መዳለማ ከኤተ መሁል ቾጎ ያሱስኼ። 27 ባርናባስኸን ቤሮቆ አ ከጸገማ፥ ቤከዽ ኮጎ ሰ ገትገ ክርስቶስ። ቤከገሸሥ ሳኦልኳ ከሰ ገትገ ክርስቶስ ካ፥ መከኢ ነመዻ ኤያላሥ ኤቤገመሥ ያሱስ፥ ኤቤከገሼ ያሱስኳ። ቤተጽ ቤከገሸሥ ኤቤትገሥ ፄ ያሱስ ነደማስቆ ከመንዢቆ እታ። 28 ከለአ ቤኢሽ ሳኦል ኖጎማም፥ ቤያንዲ ነዬሩሳሌም ቤያቲስ ከፄያ ካል ያሱስ ከመንዢቆ እታ። 29 ቢገሽ ከጸጋ አል ዪሁዳ ደ ቤገሽ ሳ አል ግሪክ፥ ቢያከለማኳ፤ እማምኸን ቢያኣጎ መሾቆ አ። 30 ኖከ ቢያገሚል ኢዴበማ ደ ገዴራ አለአ ቢሮቆ ከቄሳሪያ፤ ቢትግ ነጓኳ ከጠርሰስ። 31 ኖካ ና ቤካገጎ ከገሙንፀ ደ ገዴራ አል ኤበ ዪሁዳ ኮዎማ፥ ካል ገሊላ ካል ሰማሪያኳ፤ ቤንዥጋሥ ቤኢ ከመኸ ገሂን ከኤታ፥ ቤፈጋኽ ገንዘለማኳ ከማተጸሣ አል መዪዥሥ ገፉጫ። 32 ኖከ ቤኢ ጴጥሮስ ነማንዲ ነኤባ ነኮዎማ፥ ቤዌ ኦካ ሜታቆ ኮጎ ገሙንፀ ደ ገዴራ አል ሊዳ። 33 ቤገመሥ ነጓኳ መዣ ሜታ ኤተ ቢኦ ፄማ ኤኔያስ፤ አኳ ቤሽ ጋቸቸ ጸገማ ጎ ሜታ፥ ቤሶስ ግዣ ዬሰናኮ ነንተላ። 34 ቤከከል ጴጥሮስኳ፥ "አም ኤኔያስ! ከምብዶቆ ያሱስ ክርስቶስ አም፥ ፈርሥ ለጭ እንተላሉ!" ቤፈርሥ አኳ ናሥ ኦካ ና። 35 ቢገመሥ ጸጋ አል ሊዳ ከደ ቤኢሽ ነሳሮን ኮዎማ መዣ አ፥ ቢከገሚል ከኤታ ያሱስ። 36 ቤኢ ነዮጴ እገፋ ኤተ መሁል ቾጎ ያሱስ ኤተ ቢኦ ፄማ ጣቢታ። ፄማ ከሳ አል ደ ግሪክ "ዶርቃስ፥" መጨገሰማኳ መከላ "ዬጓንጃ።" ቤድ አኳ በበኽ መገ  ዳ ቤተጸሥ ደ ዢጋኳ። 37 ቤንሳሥ ኖካ ና ቤሻ፤ ቢኤፈሥ ጸጋ መሻለማ፥ ቢጹር ቢጦሥ ነመፀ ጎዛ። 38 ዮጴኳ ከሊዳ ማሃቶቆማኼ፤ ኖከ ቤገሶቆ ደ 197
መሁል ቾጎ ያሱስ ደ ቤኢ ነዮጴ መኢ ጴጥሮስ ነሊዳ፥ ቢከትግ ጸጋ እምበንድ ቢከከል፥ "ዌ ኮጎምላ ካሥ ዚያለአ።" 39 ካኽላ ቤፈርሥ ጴጥሮስ ቤዽ ነቾጎማም፤ ኖከ ቢዳሻኳ፥ ቢቼስ ከመፀ ጎዛ። ቢችድሽ ጋፈ ዢጋ ኮዎማ ደ ቤሙንፆቆ ነጓ ኮጎማ፥ ቢእስ ቢከትገሥ ኣ አል ቆማ ካል እለማ ኤተ ቤገሥ ዬጓንጃ አ መከኢ ኖጎማም ከኸማ። 40 ጴጥሮስኸን ቤፔቆ እማም ኮዎማም ከጃጻ፥ ቤያኩኩን ቤዴራ፤ ነለአ ነን ቤያገለኽ ኮጎ መሻ ቤከል "ጣቢታ፥ ፈርሥ!" አኳ ቤበርስ ኸማ፥ ቤገመሥ ጴጥሮስ ቤፈርሥ ቤኢሻ። 41 ቤዻቆ ጴጥሮስኳ ኤለማ ቤፈሮቆ ከጎዛ፤ ነለአ ነን ቤኦ ደ ገዴራ ከጋፈ ዢጋ ቤሂእቆ ኻምብደማ ኒልኸማም። 42 ቤያገማ ቾጎ እገሻ አኳ ነኤባ ናል ዮጴ ኮዎማ፤ ቤከገሚል በበኽ ጸጋኳ ከኤታ ያሱስ። 43 ቤኢሽ ጴጥሮስኳ ከኦካ በበኽ ነዮጴ ኖጎ መዣ ኤተ መቁ ቤያ ኤተ ቢኦ ፄማ ሲሞን። መደዳ አል ሰ ገትገ ክርስቶስ 10 1 ቤኢሽ ነቄሳሪያ መዣ ሜታ ኤተ ቢኦ ፄማ ቀርኔሌዎስ፤ አኳ ነጋሮቆ ለጋዪዳ አል ዶጎ ሮማ ኤተ ቢኦ ፄማ "ትሊያና" ቤድ ጥስ ለጋዪዳ አል ግቸማ ማቁስ። 2 አ ከደ መፃለማ ኮዎማ ጸጋ ደ በካኢካ ከረባ ደ በገሰኪልስ ረባኳ። ቤተጸሥ አኳ ነሾከ ዪሁዳ ዢጋ በበኽ ቤከዴር መዱጎክ ከረባ። 3 ኦካ ሜታቆ ኮጎ አንጅ ሰናኮ ቤገመሥ ከመጎሎጓ ኤበኩኬ ሰ ገትገ ረባ ኮጎማ ኤበከከለካ "ቀርኔሌዎስ!" 4 ቤተገሽ አኳ ኸማ ነጸገ ሰ ገትገ ረባ ቤከል ከገጤያ፥ "ኣሤ አ ኤተም?" ቤከከል ሰ ገትገ ረባኳ፥ "ገዴራሉ ከማተጸሣ ኤተ ባደካ ከደ ዢጋ በደካሽ ኮጎ ረባ፥ አኳ በሳንዘኬሥ አም። 5 ትግ እኽላኳ ጸጋ ከዮጴ፥ ኒኦዌ መዣ ሲሞን ኤተ ቢኦካ ፄማ ጴጥሮስ። 6 ባኮዶኳ አኳ በኢከሽ ኖጎ ሲሞን ኤተ መቁ ቤያ፥ ኤተ በጨካ መፃ ነሰ ኤያያ።" 7 ኖከ ቤዳሽ ሰ ገትጋ ኤተ ቤከገሽ ካ፥ ቤኦ ቀርኔሌዎስ ነዋደለማ እምበንድ፥ ነለጋዪዳኳ ነደ ቤኢ ኖጎማ መዱጎክ ጸጋ ኤተ በካኢካ ከረባ ሜታ። 8 ቤከገሸሥ ዳ ኤተ ቤዶጎ ኮዎማ፥ ቤትግ እማም ከዮጴ። 9 ነኸማቱቁማ መከኢ ጸጋ ደ ቢትጋ ነንዶዋ ኤቢያርቻቆ ከዮጴኳ፥ ቤቶኮ ጴጥሮስ ኮጎ አንጅ ማያ ከገዴራ ከመፀ ጎዛ። 10 አኳ ቤሺል ኤዳበና፥ ቤያኣጎ ደ መሳ፤ ኤቢከኢ ነመደ እጋ፥ ቤብቴ መጎሎጓ ከጸገማ። 11 ቤገመሥ መከኮራስ ጎዛ ከዳ ኤያል በቢል ኣ፥ ኤተ ቢምፉንጨከቆስ ኤጎ እንዝኽ መከብቴ ከኔያ። 12 ቤኢ ነዳ ናኳ አሾከ ደ ግዚያ ደ በጨካ ቾጓ እንዝኽ ኮዎማ፥ ደ በቼኪል ነኔያ፥ መት እል ጎዛኳ። 13 ቤከል ሳኳ ከጴጥሮስ፥ "ፈርሥ፥ እንሸ ጺ ሳ።" 14 ቤከል አኸን፥ "ኤተም ከምዳኼ ሜተል ኤለኣኼ፤ አርሰካኼ ሜተል ማሥ ዳ ከኤተ በበፀካ መዪዣሠኼ።" 15 ቤከገሼ ሳ አለኣኳ እል እምበንድ ቤከከል፥ "ዳ ኤተ በዪዥከሥ አረባ፥ 198
መከላኣካኼ ማሠማ።" 16 ኤቤድ አለኣኳ ኦኪል ኦካግ፥ ቤኮላቆ ናሥ ኦካ ና ዳ ኤተ በኢካ ኤኣ አኳ ከጎዛ። 17 ኤቤኢ ጴጥሮስ ነማፉንጫቋ ኒለማ ነመሳንዘሥ መጨገስ መጎሎጓ ኤተ ቤገመሣ አ፥ ቢሎቊል ጸጋ ደ ቤትጋ አቀርኔሌዎስ መፀ ሲሞን፥ ቢዸብ ቢኢቾጎ ነግሰማ። 18 ቢኦጎ ቢከል፥ "አኢካን ኮዶ ሲሞን ኤተ ቢኦካ ጴጥሮስ ነጌለኣኽ?" 19 ቤኢ ጴጥሮስኳ ከደ ዚያለአ ነመሳንዘሥ መጨገስ መጎሎጓ አ። ኖካ ና ቤከከል አመዪዥሥ ገፉጫ፥ "ዪር፥ ጸጋ ኦካግ በኣጎካ አም ነጃጻ። 20 ካኽላ ፈርሥ፥ ብት፥ በላ መጦዋኣን እሉ እምበንድ እምበንድ፥ ዻ ነቾጎማም፤ ኤተ በትገኬ እማም ኣሥ አራ።" 21 ቤብት ጴጥሮስ ቤዽ ኮጎማም ቤከል፥ "መዣ ኤተ በኻኣጎካ አኽ፥ አራ። ከፄ ኣሤ በኸከዎኬያ?" 22 ቢከኮሎቆ እማምኳ ቢከል፥ "ጥስ ለጋዪዳ ቀርኔሌዎስ፥ መዪዥሥ ጸጋ ኤተ በገሰኪልስ ረባ፥ ኤተ በጨካ ገሸል ፄያ ነሾከ ዪሁዳ ነኮዎማ፥ በዸበካ ገትጋ ኖጎ መዪዥሥ ሰ ገትጋ አል ጎዛኳ፥ ኤከምኦዋ አም ከመፃለማ ኤከምገሶቆን እገሻ ኤተ ከመገሻ አም።" 23 ቤኩቆ ጴጥሮስኳ እማም ኪል መፃ፥ ቤከኽ ደ መሳ። ቤፈርሥ ነኸማቱቁማ ቤዽ ነቾጎማም፤ ነኢዴባ ደ ገዴራ ደ ቤኢ ነዮጴ ሜታ ሜታ ቢዪት ቾጎማም። 24 ቢዳሽ ነጀንደ ኸማቱቁማ ከቄሳሪያ፤ ቤያኦዌ ቀርኔሌዎስ ደሌበማ ከጀንደማኳ፥ ቢዜኽ እምጴጥሮስ። 25 ኖከ ቤዽ ጴጥሮስ ከምኩ ከመፃ፥ ቤከሁልል አቀርኔሌዎስ እኔያ ቤፋት ነቾጎማ፥ ቤያኩኩናኳ። 26 ቤከከል ጴጥሮስኸን ካ፥ "ፈርሥ! አራ ጸጋ ኤያሥ አሉ፥" ቤፈሮቆ አ። 27 ሚከኢ ነመገሻ፥ ቤኩ ጴጥሮስ ከመፃ ቤገመሥ በበኽ ጸጋ ደ ቤሙንፆቆ ነጓ። 28 ቤከል ከጸጋ፤ "በኸገምካ ኤበኮካ ጸጋ ደ በደካ ሾከ ዪሁዳ ኮዎማ ማኸከሥ ማኩቋ ከጸጋ ደ በበፀካ መዳ ሾከ ዪሁዳ፥ አመዻ ከመፃለማምኳ። ረባኸን በትገከሠንዥገን ካራ፥ ኤበበፀካ ማኸሥ አመዪር ጸጋ ሜተል ከማሠማ ኤያሥ ኤያኳ መከላ መዪዥሠማኼ። 29 ከለአ ኖከ በኸትገኬ ካራ፥ በርዎኬ በላ መኮሬቆን፤ እገሸኸካሬሥ እኽላኳ ዳ ኤተ በኸከኦኬሥ አራ።" 30 ቤኮሎቆ ቀርኔሌዎስኳ ቤከል፥ "ኖካ እንዝኽ ነገሲቋ ነአንጅ ነለአ፥ ኮጎ አንጅ ሰናኮ በርኢካ ነገዴራ ነመፃለም፤ በኢከቾጎ ታፕ ነታሰም ጸጋ ሜተም፥ ኤተ በኢሰከሥ ማሰኽ ኣ። 31 በከለካ ካራ፥ 'አም ቀርኔሌዎስ፥ ረባ በገሰኬቆ ገዴራሉ፥ በሳንዘኬሥ ማተጸሣ ኤተ ባደካ አም ከደ ዢጋኳ። 32 እኽላኸን ትግ ጸጋ ከዮጴ፥ ኒኦዌ መዣ ሲሞን ኤተ ቢኦካ ጴጥሮስ፤ አኳ ባኮዶኳ በኢከሽ ነመፀ ሲሞን ኤተ መቁ ቤያ ነሰ ኤያያ።' 33 ናሥ ኦካ ና በርትገካ ገትጋ ካም፥ መዌያሉኳ ከገአ ገሸለማ። ቢልሙንፀኮቆ ኮዎምላ ነኸ ረባ፥ ከመገሶቆ ዳ ኤተ በገሸኬሥ አኤታ ካም።" 34 ጴጥሮስኳ ቤያጦሽ እገሻ ቤከል፥ "ኸገሻ በራምባለከሥ እኽላ፥ ኤበበፀካ ረባ መዳ ኤተ መሃቾቆ ጸጋ። 35 ከምገ ካ ከረባ ነሾካ ነኮዎማ ጸጋ ኤተ በገሰኪልስ አ፥ በደካ መዪዥሥ ዳኳ። 199
36 ቤትጌ እገሻለማ ከሾካ አል እስራኤል፥ ቤከገሸሥ ሰ ማገ ላ አል መገማ ከንዶጎ ያሱስ ክርስቶስ፥ ኤተ በደካ ነጸገ ኮዎማ ኤታ። 37 በኸገምካ ዳ ኤተ ቤዶጎ ነኤበ ዪሁዳ ነኮዎማ፥ ኤተ ቤያጦሽ ነኤበ ገሊላ ኖከ ቤያቲስ ዮሃንስ እንዶ ማጩጾቋ ነን። 38 ከመተጸማኳ በኸገምካ ኤቤከደሥ ረባ ያሱስ ጸጋ አል ናዘሬት ከመዪዥሥ ገፉጫ፥ ኤቤከኽ መዥጋኳ። ቤንዺል አኳ ኤባ፥ ቤድ ጋገሸል ዳ፥ ቤምብዶቆ ጸጋ ኮዎማ ደ ቤኢ ነኤለ መዥግ ገንሠ ገፉጫ። ዳ ቤከፈለሽ አ መጦ አለአ፥ ከፄ ቤኢ መዥጋ አል ረባ ከአ። 39 አይላ ደ መደ ኸገሻ ከዳ ኤተ ቤድ ያሱስ ነኤበ ዪሁዳ ነኤዬባ ናል ዬሩሳሌም ኮዎማኳ፤ ቢቱ አኳ ነጋገድ ጃ፥ ቢሾቋ። 40 ቤፈሮቆ ረባኸን አ ነኦኪል ኦካግ ነመሻ፥ ቤጦ ኤከማገማሥኳ። 41 ማገማሣለማኳ በላ መዳን ከጸጋ ከኮዎማ፥ ካሥ ደ ቤሽልሥ ረባ ነገሲቋ ኤከምዱዋን ኸገሻ፥ ካይላ፥ ደ በሰከስ ከአ፥ ደ ቢልፈካ ኮዎምላ ነመፈርሣለማ ነመሻ ነን። 42 በጦከሥ ረባ አይላ፥ ኤከመገሽልሠን ከሾካ አል እስራኤል፥ ኤከምድላን ኸገሻኳ፥ ኤበጦካ ረባ አ ከኤተ መኸሠማ ከደ በኢካ ከደ በሸሸካኳ። 43 በደካ አደ መዪርጓ ኮዎማ ከፄማ ኸገሻ፥ ኤከምዸባን ከፄማ ማምበፀሽ ገንሣ አደ በገምኪል ካ ኮዎማ።" 44 መከኢ ጴጥሮስ ነመገሸሥ እገሻ አለአ፥ ቤብቴ መዪዥሥ ገፉጫ ከጸገጸጋ ደ ቤገሶቆ እገሻለማ ኮዎማ። 45 ቤሰሥ እል ጸጋ ሾከ ዪሁዳ ደ ቤከገሚል ከያሱስ፥ ደ ቢዾዌ ነቾጎ ጴጥሮስኳ፥ ኤባኸካዬሽ ደ መኻ አል መዪዥሥ ገፉጫ ከጸጋ ደ በበፀካ መዳ ሾከ ዪሁዳ። 46 ቢገሶቆ እማም ኤቢገሽ ከሰ ኽኻ ቢመሽ ረባኳ። ኖካ ና ቤከል ጴጥሮስኸን፥ 47 "ጸጋ ደ በርኮቆ ኤያሥ አለምላ መዪዥሥ ገፉጫ አለአ፥ ኤከምበፁዋን እማም ማጩጹዋቆ ከኣያ፥ ኦዴ ከምፈሌሽ መጻንዶቆ እማማ?" 48 ቤጦ ጴጥሮስኳ ኤከማጩጹዋቆን ከፄያ ካል ያሱስ ክርስቶስ፤ ቢሎቆሥ እማምኳ፥ ኤከምኢሸን ጴጥሮስ ዱፀን ኖጎማም። መደዳ አል ሰ ገትገ ክርስቶስ 11 1 ቢገሶቆ ሰ ገትገ ክርስቶስ ከኢዴባ ደ ገዴራ ደ ቢኢካ ነኤባ ዪሁዳ፥ ኤበርኮቆ ሾካ ደ በበፀካ መዳ ሾከ ዪሁዳ እገሸ ረባ። 2 ኖከ ቤኮል ጴጥሮስ ከዬሩሳሌም፥ ቢመሥ አደ ገዴራ ደ ቢፖቆካ ነሾከ ዪሁዳ አ፥ 3 ቢከከል፥ "አም ባኩካ ከመፀ ጸጋ ደ በበፀካ መሹሥ በኸሰኮጎ ኮዎኻ።" 4 ቤያጦሽ ጴጥሮስ መገሸሠማ ከማም ሜታ ሜታ፥ ቤከል፥ 5 "ኖከ ቤርኢ ነኤዬባ ናል ዮጴ ነገዴራ፥ ቤርገመሥ ከመጎሎጓ ዳ ኤበቢል ኣ ኤተ ቢምፉንጨከቆስ ኤጎ እንዝኽ መከብቴ ነጎዛ ከኔያ ኮጎም። 6 ኖከ ቤርተገሸን ኸም ኪለማ፥ ቤርገመሥ ደ ግዚያ ደ በጨካ ቾጓ እንዝኽ፥ ከሾከ ደ ግዚያ ደ በሰካ ጸጋ፥ ከደ በቼኪል ነኔያ፥ ከመት እል ጎዛኳ። 7 ቤርገሶቆ አርኳ ሳ ኤተ ቤከል ካራ፤ 'ጴጥሮስ፥ ፈርሥ፥ እንሸ ጺ ሳ!' 8 አራኸን 200
ቤርኮሎቆ ቤርከል፥ 'ኤተም ከምዳኼ ሜተል ኤለኣኼ፤ ኤኩንኼ ሜተል ኪል ሰም ማሥ ዳ ከኤተ በበፀካ መዪዣሠኼ።' 9 ቤገሼ ሳ አለኣኳ እል እምበንድ ነጎዛ ቤከል ካራ፥ 'ዳ ኤተ በዪዥከሥ አረባ፥ መከላኣካኼ ማሠማ።' 10 ቤድ አለኣኳ ኦኪል ኦካግ፤ ነለአ ነቸቻ ቤኮላቆ ዳ ኤተ በኢካ ኤኣ አኳ ከጎዛ። 11 "ናሥ ኦካ ና ቢኢቾጎ ጸጋ ኦካግ ነግሰ መፃ ኤተ ቤርኢን አር፤ ቢትጌ እማም አለአ ነቄሳሪያ ኮጎም። 12 ቤገሼ አመዪዥሥ ገፉጫ ካራ፥ በላ መጦራን እለም እምበንድ እምበንድ ኤከምዸራን ነቾጎማም፤ ቢዽ ኢዴበም ደ ገዴራ ማያ አለኣኳ ነቾጎም። ቢልደካሽ ቢልኩካ ከመፀ ቀርኔሌዎስ። 13 ቤገሸሥ አኳ ካይላ፥ ኤቤገመሥ ሰ ገትገ ረባ መከኢቾጎ ነመፀማ መከከል፥ 'ትግ ጸጋ ከዮጴ፥ ኒኦዌ ካም መዣ ሲሞን ኤተ ቢኦካ ጴጥሮስ። 14 ከመገሸሥ አ እገሻ ካም፥ ኤተ ከምብደኸካ አኽ ከደ መፃ ካሉ ኮዎማ።' 15 ኖከ ቤራጦሽ አርኳ መገሸማ፥ ቤብት መዪዥሥ ገፉጫ ነጸገማም ኤያሥ ቤብቴ ነገሲቋ ከጸገምላ። 16 ኖካ ና ቤርሳንዘሥ መከላ ኤተ ቤከል አኤቶኳ ያሱስ፥ 'ቤከጩጾቆ ዮሃንስ ከኣያ፥ አኻኸን ከማጩጸኸካቆ ከመዪዥሥ ገፉጫ።' 17 ኖከ ቤገምኪል እማም ኤያሥ አሎኳ ከኤታ ከያሱስ ክርስቶስ፥ በኸኬንዥገን ረባ ከማም ኣሥ ደ መኻ ኤተ በኸኬ ካኳ። ኤበደካ ኤለአ፥ ዎዴ አራ ኤተ ከምፈለሽ መጻንዶቆ ረባ?" 18 ኖከ ቢገሶቆ እማም አለአ፥ ቢበፀሽ ተምባ አ፥ ቢኽ መገ ላ ከረባ ቢከል፥ "ካ በኸከስ ረባ እንዶዋ ከጸጋ ደ በበፀካ መዳ ሾከ ዪሁዳ፥ ኤከማንዡሠን እለማም ከምዸብዋን መኢያኳ።" 19 ደ ገዴራ፥ ደ ቢያምቤ ነዬሩሳሌም ኖከ ማሙችሻ ናል መሾቆ እስጠፋኖስ ነን፥ ቢዛል ከፊቄ፥ ከቆጵሮስ ኤያሥ ኤያ  ኣንፆቂያኳ፤ ነንዶዋ ቢገሸሥ ሰ ማገ ላ ከፄ ክርስቶስ ካሥ ዶጎ ዪሁዳ። 20 ቤኢ ነማምኳ ደ ገዴራ ሜታ ሜታ ደ ቢፖቌ ነቆጵሮስ፥ ነቀሬናኳ። ኖከ ቢዌ ከኣንፆቂያኳ፥ ቢገሸሥ ሰ ማገ ላ ከፄ ያሱስ ከጸጋ ደ በደካ ሾከ ግሪክኳ። 21 ቤተጸሥ መዥጋ አል ኤታ እማም፤ ቢገሚል በበኽ ጸጋኳ ቢኮሌ ኮጎ ኤታ ያሱስ። 22 ቤያገሳቆ እገሻ አለአ ኪል ፄ ገሙንፀ ደ ገዴራ አል ዬሩሳሌም፤ ቢትጌ እማምኳ ባርናባስ ከኣንፆቂያ። 23 ኖከ ቤዳሽ ከጓ ኤቤገመሥ ዳ ኤተ በደካ መገ አል ረባ፥ ቤያገይል ቤከገሽ ከደ ገዴራ ኤከማራቁዋሥ ከኤታ፥ ኤከምዱዋን ከመገሚለማ ከትጭ እለማም። 24 ባርናባስ ገሸል ጸጋ፥ ኤተ ቤከዪጫቆ ከመዪዥሥ ገፉጫ ከመገሚላኳ። ቢተጻሥ ኤማንጀ ጸጋኳ ኮጎ ኤታ። 25 ነለአ ነቸቻ ቤዽ ባርናባስ ከጠርሰስ ከማኣጎ ሳኦል። 26 ኤቤዸቤ አኳ ቤሬቆ ከኣንፆቂያ። ቢደን ነጓኳ እማም እምበንድ ነገሙንፀ ደ ገዴራ መዪጮቆ ግዣ ሜታ፥ ቢከትገሥ ከኤማንጀ ጸጋ። ቢከል ከደ መሁል ቾጎ ያሱስ ነማጦሸማ ነኣንፆቂያ "ክርስታና።" 27 ኖካ ና ቢብቴ ደ መዪርጓ ሜታ ሜታ ነዬሩሳሌም ከኣንፆቂያ። 28 ቤፈርሥ ነማም መዣ ሜታ ኤተ 201
ቢኦ ፄማ ኣጋቦስ፥ ቤገሽ መዪርጓ ከመዪዥሥ ገፉጫ፥ ኤከምዳ በቦቆ ኤዴበና ነጡል ኤባ። ቤድ ኤዴበና አኳ ነአንጅ ጥስ ዶጎ ሮማ አል ቀላዴዎስ። 29 ቤሪል ደ መሁል ቾጎ ያሱስ፥ ነማም ኮዎማም ኤያሥ መጨማለማም ኤከምትጉካን ዳ ኤተ ከምተጸሥ ኢዴባ ደ ገዴራ ደ በኢካ ነዪሁዳ። 30 ቢጦ ኤለአ፥ ቢኽ ማተጸሣለማም ከኤለ ባርናባስ ከሳኦል ቢከትግ ኮጎ ደ እምፈጋ። መደዳ አል ሰ ገትገ ክርስቶስ 12 1 ነአንጅ ና ቤጦ ጥስ ሄሮድስ፥ ቢያቅርጨኽ ነገሙንፀ ደ ገዴራ ጸጋ ሜታ ሜታ። 2 ቤጦ ቢያሮቆ ጺ ያይቆብ፥ ዱዌበማ ከዮሃንስ ከቻጋ። 3 ኖከ ቤገመሥ ኤበከገ ካ ከጸጋ አል ዪሁዳ፥ ቤተጽ ቤጦ ኤከምዻቁሽ ጴጥሮስኳ። ኖከ ቤድ አለኣኳ ነዚፈ መሰ ገቻንዳ። 4 ቤጦ ቢከዻቆሽ ጴጥሮስ፥ ቢከኩቆ ከመፀ ማፉንጫ። ቤጦሥ ጋሮቆ ለጋዪዳ እንዝኽ፥ ቤጦ እማም ጸጋ እንዝኽ እንዝኽ ኤከምዜዉኸን ጴጥሮስ። ኖከ ከምተራ ዚፈ ፋዝጋ ነቸቻ ቤያኣጎ ማሮቆማ ከኸ ጸጋ አል ዪሁዳ። 5 ኤኤለአ ቢዜኽ ጴጥሮስ ነመፀ ማፉንጫ። ገሙንፀ ደ ገዴራኸን መዱጎክ ቢከዴር ረባ ከአ። 6 ነመጎኳ ኤተ ቤዸን አሄሮድስ ከመሮቆ ጴጥሮስ ነኻቱቁማ ከኸ ጸጋ፥ ቢከፉንጭ ጴጥሮስ ከደ ባኮዋ ከምበንድ ቤዥግ ነጂል ለጋዪዳ እምበንድ። ቤዜኽ ለጋዪዳ ጃጀንዳኳ ግሰ መፀ ማፉንጫ። 7 ቤኩ ሰ ገትገ ረባ ታፕ፥ ቤዪዦጎ በቦቆ መዪዦጓ ነጋሪል መፀ ማፉንጫ ጎ ቤኢ ጴጥሮስ፤ ቤዝሥ ሰ ገትገ ረባ ትገን ጴጥሮስ ቤበኖቆ ቤከከል፥ "ፈርሥ ፈላ!" ናሥ ኦካ ና ቤትሻቆ ባኮዋ ኤተ ቢከፉንጭ አ ነኤለማ። 8 ቤከከል ሰ ገትጋኳ፥ "ፉንጭ ለከፋሉ፥ እሰቾጎ ቻፓሉኳ።" ቤጦ ጴጥሮስኳ ኤያሥ ኤያ። ቤከከል ሰ ገትጋኳ፥ "ኣምብሥ ኣሉ፥ ዌን ቾጎም።" 9 ነለአ ነቸቻ ቤፐሣ፤ ቤዽ ጴጥሮስኳ ነቾጎማ በላ ማገሚለን ዳ ኤተ በደካ ከንዶጎ ሰ ገትጋ ኸገሻ። ቤኦሥ አኳ ኤመጎሎጓ። 10 ቢተርሥ እማም ደ መዜጓ አል ገሲቋ፥ አል እምበንድኳ፥ ቢዳሽ ከሰ ኸለ ሶ ኤተ በፐከሥ ከኤዬባ፤ ቤኮራስ አኩድደ ኸላ አኳ ከማም ከጺማ። ቢፐሥ እማምኳ ከጃጻ፥ ቢኩ ነንዶዋ ነሜታ፤ ቤፐሥ ሰ ገትጋ አል ረባኳ ናሥ ኦካ ና ኖጎ ከጴጥሮስ። 11 ቤያገሚል ጴጥሮስኳ ጸገማ ቤከል፥ "በርገምካ እኽላ ኸገሻ ኤበትገኬ ረባ ሰ ገትጋለማ፥ ኤበገርከኽ አራ ነኤለ ሄሮድስ፥ ነዳ ኤተ በኣጎካ አዶጎ ዪሁዳ መጦማ ነጸገም ኮዎማ።" 12 ኖከ ቤያገሚል ጴጥሮስ ጸገማ ነቸቻ፥ ቤዽ ከመፀ ማሪያም ኤዬማ ከዮሃንስ ኤተ ቢኦ ማርቆስ፤ ነጓኳ ቤሙንፆቆ ጸጋ በበኽ ቢኢ ነገዴራ። 13 ቤኦቸሥ ጴጥሮስኳ ግሰ ኸላ፤ ቤዌ እገፈ ዱዋ ኤተ ቢንትጋ ኤተ ቢኦ ፄማ ሮዳ ከመኮርሰማ። 14 ቤገሲልስ አኳ ኤበደካ ጴጥሮስ፥ ኤተ ቤድ ከማገ ላኳ ቤያኤመሥ መኮርስ መፃ። ቤኮል ኪል መፃ ቤገሸሥ ቤከል፥ "በኢካ ጴጥሮስ ነመኢቾጓ ነሰ ኸላ።" 202
15 ቢከከል እማምኳ፥ "ኣደኮቆ አመላኽ!" ቤዥጋ ቆስ እገፈ ዱዋ አኸን ቤከል፥ "ኸገሻ ዳማ ኣሥ አ፤" ቢከል እማምኸን፥ "ከምዳ ሰ ገትጋለማ።" 16 ቤኢ ጴጥሮስኸን ከደኽላ ናሥ መኦቸሠማ፤ ኖከ ቢኮርስ ኸላ ቢገመሥ አ፥ ቢተምዛ። 17 ኤከምጦዉሤን ትል ቤትገሥ ከኤለማ፥ ቤገሸሥ ከማም ኤበከፐኬቆ ኤታ አ ነመፀ ማፉንጫ። ቤከልኳ፥ "ኣቲኸስ እገሻ አለአ ከምያይቆብ ከኢዴባ ደ ገዴራ።" ቤፐሥ ነጓ፥ ቤዽ ኮጎ ሜታ። 18 ነኸማቱቁማ ቤያኦቸሥ ለጋዪዳ ኸማም ቢከል፥ "ኤያብ በደካ አጴጥሮሳ?" 19 ቤጦ ሄሮድስኳ ጸጋ ቢያኣጎ ጴጥሮስ፤ ኖከ ቢኤማኳ፥ ቤጦ ቢሎቆሥ ደ መዜጓ ቢከሸሾቆ እማም። ና ነቸቻ ቤፐሥ ሄሮድስ ነኤበ ዪሁዳ፥ ቤብት ቤኢሽ ነቄሳሪያ። 20 ቤከደርሥ ሄሮድስ ጸጋ አል ጥሮስ ካል ሲዶና ከማመሣ። ቢኮሬሽ እማምኳ ኮጎማ፥ ቢሻ ኽ ብላስቶስ ኤተ መዪር ደ መጫ አል ጥሳ፥ ኤከምዻ ሎቌሠን አ ማገ ከማም። ዳ ቢከጦ ኤለአ፥ ከፄ ቢዸብ እማም ጋትጋ ነኤበ ሄሮድስ። 21 ኖካ ኤተ ቢያጦን እማም ሳ ቤኢሰሥ ሄሮድስ ኣ ጥሳለማ፥ ቤከኢሽ ነለባበለማ፥ ቤጦ እገሻ ከጸጋ። 22 ቤሉግ ሾከ እስራኤል ቢከል፥ "ሳ አለአ ሰ ረባ፥ ሰ ጸጋኼ።" 23 ከፄ ቤበፅ ሄሮድስኳ መኸካ ገሂን ከረባ፥ ቤዌ ናሥ ኦካ ና ሰ ገትገ ረባ፥ ቤኦቸሽ አ፤ ቤስ እጫኳ አ፥ ቤሻ። 24 ቤከዸሽ እገሸ ረባኸን ካሥ ከመፈጋይላ ከመፈጋቋኳ። 25 ኖከ ቢትቴቆ እምባርናባስ ከሳኦል መደዳ አል ማተጸሣ ኤተ ቢከትግ እማም፥ ቢኮሌ ነዬሩሳሌም ከኣንፆቂያ፥ ቢካኮሬቾጎ ከዮሃንስ ኤተ ቢኦ ማርቆስ። መደዳ አል ሰ ገትገ ክርስቶስ 13 1 ነገሙንፀ ደ ገዴራ ናል ኣንፆቂያ ቤኢ ደ መዪርጓ ከደ መትገሠማ። እማምኳ እምባርናባስ፥ ከስሚኦን ኤተ ቢከከል መማ፥ ሉኪዮስ ጸጋ አል ቀሬና፥ መናኤን ኤተ ቢፈግ ከጥስ ጋጦቆ ኤባ ከሄሮድስ፥ ከምሳኦልኳ። 2 ኖከ ቢኢ እማም አለአ ነመጦ ገዴራ ከያሱስ ቢኮዎጓኳ፥ ቤገሽ መዪዥሥ ገፉጫ ከማም ቤከል፥ "ፐኸካሮቆ እምባርናባስ ከሳኦል ከጺማም ከመደዳ ኤተ በርከኦከሥ እማም።" 3 ቢኮዎጎ ቢከዴር ከማም፥ ቢጦ ኤለማም ነጸገማም ቢጦ ቾጎ እማም ከመደዳ። 4 ቤትግ አመዪዥሥ ገፉጫ እማም፥ ቢብት ከኤበ ከሰሎይቂያ፤ ነጓኳ ቢከዽ ከለማዲያ ከኤባ ካል እል ኣይ ቆጵሮስ። 5 ኖከ ቢዳሽ ከኤባ ካል ሰላሚስ፥ ቢያቲስ እገሻ አል ረባ ነመፀ ገዴራ ናል ዶጎ ዪሁዳ። ቢከንዸቾጎ ከዮሃንስኳ ኤከምተጸሠን እማም። 6 ኖከ ቢዺል ኤባ አል እል ኣይ ቆጵሮስ ቢዳሽ ከጳፉ። ቢያኽ ነጓ ከመዣ ኤተ ሙሳ ሜታ፥ ኤተ መዪርጎ ከጎልጎዛኳ፥ ኤተ ቢኦ ፄማ ባርያሱስ። አኳ ሾከ ዪሁዳ። 7 ቤኢሽ ኤተ ሙሳ አኳ ከጥሳ ካል ኤባ አል እል ኣያ አ። ጥሳ አኳ ኤተ መገመሽ እገሻ፥ ቢኦ ፄማኳ ሴርጊዮስ ጳዉሎስ። 203
ቤኦ አኳ እምባርናባስ ከሳኦል ኮጎማ፥ ቤያኣጎ መገሶቆ እገሸ ረባ ኖጎማም። 8 መዣ ኤተ ሙሳ አኸን፥ ኤተ ቢኦ ፄማ ከሰ ግሪክ "ኤሊማስ፥" ቤኮዎቆ እማም ከፄ ቤያኣጎ መጻንዶቆ ጥሳ ነመገሚላ። 9 ኖካ ና ሳኦል ኤተ ቢኦ ፄማ ኤያሥ ኤያ ጳዉሎስኳ፥ ቤከዪጫቆ ከመዪዥሥ ገፉጫ፥ ቤተገሽ ኸማ ነኸ ኤታ ሙሳ ና ቤከከል፤ 10 "አም ዱ ሴጠና አለአ፥ ኤተ ባከዪጨካቆ ከኻንዥዣ ከገንሠ እልኻ፥ አም ብተ መዪዥሥ ዳ ኮዎማ! ኣበፀከሸኼ አማኽ ማንዢል መዘር እንዶዋ አል ኤታ ከጎልጎዛ። 11 እኽላኳ ከምኦቻ ኤለ ረባ አም፤ ከምፐሻቆ ኸኡ ከምገማሠኼ መዪዦጎ ኦካ እል ሜታቆኼ።" ናሥ ኦካ ና ቤሱቆ ኸማ ቤከያጎ፥ በተተጸዞጎ ቤያኣጎ ጸጋ ኤተ ከምዻቆ ኤለ አ። 12 ኖከ ቤገመሥ ጥስ ኤባ አኳ ዳ ኤተ ቤዶጓ፥ ቤገሚል፥ ከፄ ቤሰሥ አመትገሣ አል ኤታ እለማ። 13 ቢፈርሥ እምጳዉሎስ ከጸጋ ደ ቢዾ ቾጓ ሜታ ከለማዲያ ነጳፉ፥ ቢከዳሽ ከጴርጌ አል ኤበ ጳምፊሊያ። ቤበፀሽ ዮሃንስ ኤተ ቢኦ ፄማ ማርቆስ እማም ነጓ፥ ቤኮሌ ከዬሩሳሌም። 14 እማምኸን ቢፈርሥ ነጴርጌ፥ ቢካተተስ ቢዌ ከኣንፆቂያ አል ኤበ ፒሲዲያ፤ ቢኩ ኖከ ዱ ሙሳ ከመፀ ገዴራ አል ዶጎ ዪሁዳ፥ ቢኢሻ። 15 ኤቤሎቋሥ ነሎርጋ ናል ሙሴ ካል ደ መዪርጓ ነቸቻ፥ ቤከትግ ጥስ መፀ ገዴራ አል ዶጎ ዪሁዳ ከማም ቤከል፥ "ኢዳሌበም፥ ኤከምጨኻ እገሻ ኤተ ከመንዥገሥ ጸጋ፥ እገሸኸሥ።" 16 ኖካ ና ቤፈርሥ ጳዉሎስ፥ ቤጻንዶቆ ጸጋ ከኤለማ ቤከል፥ "ገሰኾቆ አኻ ጸጋ አል እስራኤል፥ አኻኳ ደ በዾኬ ነሾከ ጸጋ ጃጀንዳ ደ በኸገሰኪልስ ረባ ኮዎኻ! 17 ረባ አል ሾከ እስራኤል አለአ ቤሽልሥ እምበፈገ ሾከ እስራኤል፥ ኤተ በርደካ ሾከማም፤ ኖከ ቢኢ ጀንደ ጉንዛ ነግብፅ፥ ቤጦ እማም መፈገኽ ጸጋ፤ ና ነን ቤፖቆ እማም ነጓ ከበቦቆ መዥጋ። 18 ቤከቀሞቆ መገሺል ሰማም ነኸ እኔያ ግዣ ግቸማ እምበንድ። 19 ቤቴሥ ነኤበ ካናኣንኳ ሾካ ሥሠ በንድ፥ ቤቼሥ እኔያለማም ቤከኽ ከሾከ እስራኤል 20 ከግዣ ግቸማ እል ግቸማ እምበንድ ኖቆማ ግቸማ እምበንድ ከአሤርኳ (450)። "ና ነን ካሥ ግዠ ሳሙኤል ኤተ መዪርጓ ቤኽ ደ መኸሣ ደ መዪር ኤባ ከማም። 21 ኖከ ቢያኣጎ መራቆ ጥሳ፥ ቤከኽ ረባ ሳኦል ዱ ክሽ፥ ኤተ ቤድ ነሾከ ቤንያም። ቤያጥስ አኳ ግዣ ግቸማ እምበንድ። 22 ኖከ ቤብቶቆ ረባ ሳኦል፥ ቤጦ ዳዊት ከማም ከጥሳ። ቤከድ ኸገሻ ከፄ ዳዊትኳ ቤከል፥ 'በርዸበካ ኤበደካ ዳዊት ዱ እሴይ ጸጋ ኤተ በደካ ኤእለም፤ አኳ ከምዳ መኦሻለም ኮዎማ።' 23 ኤያሥ ቤካጦዪላ፥ በትገኬንዥገን ረባ ከጸጋ ካል እስራኤል ነሾከ ዳዊት ያሱስ ኤተ መብዶቆማ። 24 ነከማጦሸን ያሱስ መደዳ ነገሲቋ፥ ቤያቲስ ዮሃንስ ከጸጋ ካል እስራኤል ኮዎማ፥ ኤከምኮሉዋ ነገንሣለማም ኤከማጩጹዋቆንኳ። 25 ኤቤዽ ዮሃንስ ከመትቶቆ መደዳለማ፥ ቤከል ከጸጋ፥ 'ዎዴ በኽኦከሥ አራ? አራ መዣ ኤተ በኽኢካ ነመዜኸማኼ፤ ዪርኻ፥ ከምዌ ጸጋ 204
ሜታ ነንም፤ አራ ጸጋ ኤተ ከምደራ ከምጨገስ ኣሥ ሲ ቻፐ ቾጎማኼኳ።' 26 "ኢዴበም ሾከ ኣብራሃም፥ አኻኳ ሾከ ጸጋ ጀንዳ ደ በኸገሰኪልስ ረባ፥ ካኳ በትገኬ ረባ እገሻ አል መብዳ ከለአ፤ 27 ከፄ በበፀካ ማምባለሥ ጸጋ ደ በኢካ ነዬሩሳሌም ከደ መቼስ እንዶዋለማምኳ ያሱስ፤ ነደንኳ፥ ቢከትተኮቆንዥገን ከመኸሠማለማም ካ ሰ ደ መዪርጓ፥ ኤተ በሎቆካሥ ኖከ ሙሳ ኖከ ሙሳ። 28 በላ መዸብዋን ዳ ኤተ ከምኸከሥ መሻ፥ ቢያኣጎ ኤከምሮቆ መኸሥ መሻ ከንዶጎ ጵላጦስ። 29 ኤቢትቶቆ ዳ ኤተ ቢቆት ነመዪዥሥ ሎርጋ ከፄማ ኮዎማ፥ ቢብቴቆ ነጋገድ ጃ ቢጦሥ ኪል ሆ መሻ። 30 ረባኸን ቤፈሬቆ አ ነደ በሸሸካ። 31 ቤያገማሥ አኳ ኦኪል በበኽ ከደ ቤዾዌ ነቾጎማ ነገሊላ ከዬሩሳሌም፤ እማም ከጸጋ ካል እስራኤል ደ መደ ኸገሻ ካ። 32 ኤኤለአ ከማቲልስ ሰ ማገ ላ አል ረባ ካኻ፤ ማጦዪላ ኤተ ቤኽ ረባ ከምበፈገ ሾከ እስራኤል፥ 33 በትተኮቆንዥገን ካኳ ደ በኮደካ ኢዳለማም፤ በከጦካ አለአ ከመፈሮቆ ያሱስ ነመሻ፥ ኤያሥ ቢቆተካ ነማኮሊል ጌኣ በከለካ፥ 'አም ዱዋለም፥ በርፐከኸንዥገን አም ኖካ አለአ።' 34 ከመፈሮቆ አ ነመሻ ኤበፐኮቆ አ ከኦካ ከኮዎማ ነመዥግ መሻኳ፥ ቤሲቆ ረባ ቤገሽ ቤከል ኤለአ፤ 'ከምኸራ ካኻ መዪዥሥ ደ መኻ ኤተ በበፀካ መተራ፥ ኤተ ቤርካጦዪል ዳዊት።' 35 ከመተጸማኳ በከለካ ኖጎ ጀንዳ፥ 'ከምበፃኣሸኼ መዪዥሥ ጸጋሉ ኤከምያአ ኒል ሆ መሻኼ።' 36 "ኤቤድ ዳዊት መደዳ ነግዣለማ ኤማሄሻ አል ረባ፥ ቤሻ፤ ቢሃንዦቆ ኖጎ ቆዳ መሸ እምበፈገማ፥ ቤያኣኳ። 37 ያሱስ ኤተ ቤፈሮቆ አረባ ነመሻኸን፥ ኤያኣንኼ። 38 ከለአ ኢዴበም፥ ገመኻ አለአ፤ ከንዶጎ ያሱስ ኤተ በፈርኮቆ ነመሻ ከመገሹሥ ካኻ ማምበፀሽ ገንሣ፥ ከማምበፀሽ መምፑቆማ ኤተ ቤያሃለሽ ማቶቋ አል ሙሴ መዪዥሠን አኻ። 39 ገመኻ፥ ኤተ በከገምኪል ከያሱስ ኮዎማ፥ ኤከምዪርካ አረባ አ ከለአ ከመዪዥሠማ። 40 ከለአ፥ አዪርኸካ ኤከምበፃ መዸበሠን አኻ ዳ ኤተ ቤገሸሥ አደ መዪርጓ። ቢከል እማም፥ 41 'ዪርኻ አኻ ደ ማሲሳ ከጸጋ፥ ነሰሥ እልኻ፥ ሸኻኳ፥ ከምደራ ነአንጅለኻ መደዳ ሜተል፥ ኤበመገሸሠን ጸጋ ሜተል ከፄማ ካኻኳ፥ ከምገመኺልኼ።"' 42 ኖከ ቢፐሥ እምጳዉሎስ ከባርናባስ ነመፀ ገዴራ አል ዶጎ ዪሁዳ፥ ቢሎቆሥ ጸጋ እማም፥ ኤከምተጹዋን ኖከ ዱ ሙሳ ኤተ ከምዌያ መገሸሠማ ከፄ እገሻ አለአ። 43 ነገዴራ ነን ኤቤንሰ ጸጋ፥ ቢሁል በበኽ ዶጎ ዪሁዳ ኤያሥ ኤያ ሾከ ጸጋ ጀንዳ ደ ቤኩ ከንዶ ገዴራ አል ዶጎ ዪሁዳ፥ ጳዉሎስ ከባርናባስ። ቢያገሽ እምጳዉሎስ ከባርናባስ ከማም ቢከገሽ፥ ኤከማራቁካሽ ከመገ ካል ረባ። 44 ነጋጎ ዱ ሙሳ ቤሙንፄቆ ጸጋ አል እል ኤዬባ አ ጎ በበኸማ ከመገሶቆ እገሸ ኤታ። 45 ኖከ ቤገመሥ ሾከ ዪሁዳ ኤቤዾኬ በበኽ ጸጋ፥ ቤዪጮቆ ገንሠ እላ ኒለማም፥ ቢኮዎቆ እገሸ ጳዉሎስ ቢያኳ። 46 ቢከል 205
እምጳዉሎስ ከባርናባስ ከመንዢቆ እታ፥ "በኢካ ነጸገምላ መሲልቆ መገሽልሥ እገሸ ረባ ካኻ ከሾካ ካል እስራኤል። እኽላኸን ከፄ በኸኮዎኮቆ፥ ከፄ በኸዪርካ ጸገኻ ከጸጋ ደ ከምበፀካ መደካ አመኩ ከመኢያ አል ግዢ ግዥኳ፥ ከምዽልኽ ኮጎ ጸጋ ደ በበፀካ መዳ ሾከ ዪሁዳ። 47 ዳ ኤተ ከምጦዪልካ አለአ፥ ከፄ ቤገሼሥ ኤታ ካይላ ቤከል፥ 'ከምጦራ አም ከመዪዦጓ ከጸጋ ደ በበፀካ መዳ ሾከ ዪሁዳ፥ ከምዳ ካም አመሮቆ ገትጋ ኤተ ከምብዶቆ ጸጋ ካሥ መርሽ ኤባ አል እኔያ።"' 48 ኖከ ቢገሶቆ ጸጋ ደ በበፀካ መዳ ሾከ ዪሁዳ እገሻ አለአ፥ ቢያገይላ፥ ቢኽ መገ ላ ከገሸ ኤታኳ። ቢሮቆ መገሚላ ጸጋ ደ ቤሽልሥ ረባ ኤከምኩዋ ከመኢያ ካል ግዢ ግዥ ኮዎማ። 49 ቤፈጋይል እገሸ ኤታኳ ነኤባ ና ኖጎ ኮዎማ። 50 ጸጋ አል ዪሁዳኸን ቢከደሽ ነሾከ ጸጋ ነጀንዳ ጋፋ ደ መጨ ለማና ደ ቤኩ ከንዶ ገዴራ አል ዶጎ ዪሁዳ፥ ኤያሥ ኤያኳ እምበቦቆ ጸጋ አል ኤዬባ አ፤ ቢጦ ቢያሙችል እምጳዉሎስ ከባርናባስ ቢፖቆ ነኤባ ና። 51 ከመትገሥ ኤከምዌ መኸሣ አል ረባ ነጸገማም ቢከንተሥ እምጳዉሎስ ከባርናባስ ርረ እኔያ አል ኤባ አ ነቾጎማም፥ ቢዽ ከኤባ ኤተ ቢኦ ፄማ ኢቆኒዮን። 52 ደ ገዴራ አል ኣንፆቂያኳ ቢያገይል በቦቆ፥ ቢከዪጫቆ ከመዪዥሥ ገፉጫኳ። መደዳ አል ሰ ገትገ ክርስቶስ 14 1 እምጳዉሎስ ከባርናባስ ነኢቆኒዮንኳ ቢኩ ከመፀ ገዴራ ካል ዶጎ ዪሁዳ፤ ቾጎ መትገሣለማም ነጓ ታል፤ ካኽላ ቤገሚል ነሾካ አል ዪሁዳ ነደ ግሪክኳ በበኽ ጸጋ። 2 ጸጋ አል ዪሁዳ ደ ቤንስ እገሻ አ፥ ቢደሽ ቢያኦከኽ እል ጸጋ ደ በበፀካ መዳ ሾከ ዪሁዳ ከደ ገዴራ። 3 ቢኢሽ እምጳዉሎስ ከባርናባስ ነጓ ኦኪል በበኽ ቢያቲስ ፄ ያሱስ ከመንዢቆ እታ፤ ቤጦ ኤታ ያሱስኳ ጋገሸል ዳ ከዳ አል ገተምዛ ከንዶጎ ኤለማም፥ ቤከጦ ኸገሻ ከገሸ መገለማ። 4 ቢምጹሻይል ጸጋ አል ኤዬባ አኳ፤ ቤኮለኽ ጀንዳ ኮጎ ጸጋ አል ዪሁዳ፥ ጀንዳኸን ኮጎ ሰ ገትገ ክርስቶስ። 5 ቢሪል ጸጋ ደ በበፀካ መዳ ሾከ ዪሁዳ ከጸጋ አል ዪሁዳኳ ከምጥሳለማም፥ ኤከማቀርጩኽ ሰ ገትገ ክርስቶስ፥ ኤከምኣምብካ ከግሻኳ። 6 ኖከ ቢያገሚል ሰ ገትገ ክርስቶስኳ አለአ፥ ቢያምቤ ከኤዬባ ካል ሊቃኦኒያ፥ ከልስጥራ ከደርቤ፥ ከጋንዲ ኤባ ኤተ ቤኢ ነጓ። 7 ቢያቲስ ነጓኳ ሰ ማገ ላ አል ረባ። 8 ቤኢ ነልስጥራኳ መዣ ኤተ ገሙ ሜታ። ቤለሉ ቾጎማ ካል ኦከ ኢዳ፥ ሜተል ኤለአ ኤፋለሸንኼ መንዻ ከቾጎማኼ። 9 ቤካጦዪል ፄ አኳ ከማቲሳ አል ጳዉሎስ፤ ቤዪር ጳዉሎስ ቆኸማ፥ ቤገመሥ ኤቤጭ መገሚላ ከምብዳ። 10 ቤከከል ከመዥግ ሳ፥ "ፈርሥ ከጎዛ፥ ኢቾጎ ከቾገኡ።" ቤያቆለሥ መዣ አኳ፥ ቤንዺል ቾጎማ። 11 ኖከ ቢገመሥ ኤማንጀ ጸጋኳ ዳ ኤተ ቤድ 206
ጳዉሎስ፥ ቢፈሮቆ ሰማም ከሰ ዶጎ ሊቃኦኒያ ቢከል፥ "ቢብተኬ እምረባ ከመኮሥ ጸጋ ኮጎኳ።" 12 ቢዪር ባርናባስ ነምረባ ናለማም ኤያል ታጋ ቢኦ "ዜዎስ፤" ከፄ ቤድ ጳዉሎስኸን ኤተ መቆሸኽ እገሻ፥ ቢዪር ኤያል ሰ ገትገ እምረባለማም ቢኦ "ሄርሜስ።" 13 ቤሮቆ ኤተ ኦካ አል ዜዎስ፥ ኤተ ቤኢ አመፀ ሙሳለማ ነኤዬባ ና ከጃጻ፥ ዎደ ሙሳ ከዠል ፃንጃ ከሰ ኸለ ኤዬባ ካ፥ ቢያኣጎ ከበበኽ ጸጋ መኸ ለማን ደ መኻ ከሰ ገትገ ክርስቶስ። 14 ኖከ ቢገሶቆ እምባርናባስ ከጳዉሎስ እገሻ አ፥ ቢንቱዊል ኣለማም ከገተምዛ፥ ቢኮል ቢኩ ከጂል ጸጋ ቢከል ከሰ ገሉጓ፤ 15 "አኻ ጸጋ አለአ፥ ኣሤ ዳ ኤተ በኸንጦካ አኽ ኤለአ? አይላ ጸጋ ኤያሥ አለኻ። ከመገሽልሥ ካኻ፥ ኤከምበፀኻን መዴራ ከዳ ከኤተ ባንዢገካ በና፥ ኤከምኮለኻን ኮጎ ረባ መኢማ፥ ኤተ መዘዝ እኔያ ከጎዛ፥ መዪጮቆ ኣያ ከዳ ኤተ በኢካ ኒለማ ኮዎማኳ። 16 ቤበፀሽ ረባ ነገፀ ኤከመንዾዋን ሾካ አል ኤበ እኔያ ኮዎማ ነንዶዋ ናለማም። 17 ነደንኳ፥ ኤያሸኸንኼ በላ መትገሠን መደዳለማ። በጦካ ገሸል ዳ፥ በቼኬቆ ደማ ካኻ ነጎዛ፥ በኸኬ ጋትጋኳ ነአንጅ ማ፤ በከዪጨኮቆ እልኻ ከደ ደ መሳ ከማገ ላኳ።" 18 ሚከገሸሠን አለኣኳ፥ ከበቦቆ ማፉንጮቋ ቤከጻንዶቆ ሰ ገትገ ክርስቶስ ጸጋ፥ ኤከምበፁዋ መሩኬቆ ለማን ደ መኻ ከማም። 19 ቢዳዬሽ ጸጋ አል ዪሁዳ ሜታ ሜታ ደ ቤዾዌ ነኣንፆቂያ ከኢቆኒዮን። ቢያተገስ ከጸጋ ካል ኤባ ካ፤ ካኽላ ቢከኣምብ ጸጋ ጳዉሎስ ከግሻ፥ ቢኦሥ በሸካ፥ ቢጅር ነኤዬባ ና ከጃጻ። 20 ቢዾዌ ደ ገዴራኸን፥ ቢያልምቆ አ፤ ቤፈርሥ ጳዉሎስኳ ቤኮሌ ከኤዬባ። ቢዽ ነጀንደ ኸማቱቁማ ከባርናባስ ከደርቤ። 21 ቢገሸሥ እምጳዉሎስ ከባርናባስ ሰ ማገ ላ አል ረባ ነደርቤ ቢጦ ኤማንጀ ጸጋኳ ከደ ገዴራ። ነለአ ነን ቢኮል ከኤዬበ ልስጥራ፥ ከኢቆኒዮን ከኣንፆቂያ አል ጲሲዲያ። 22 ቢንዥገሥ እማምኳ እል ደ ገዴራ ቢከገሸሥ ኤከማራቁካሽ ከመገሚላ፤ ቢከል ከመተጸማኳ፥ "ከምዳ ካኳ መኩ ከገፋሌያ አል ረባ ከመሮቆ በበኽ ማኣንሠሣ።" 23 ቤከሽልሥ አሰ ገትገ ክርስቶስኳ ደ እምፈጋ ሜታ ሜታ ከገሙንፀ ደ ገዴራ ከኮዎማ፥ ከገዴራ ከመኮዋኳ ቢከኽ ደ እምፈጋ አ ከኤታ ያሱስ፥ ከኤተ ቢከገምኪል እማም እኽላ። 24 ቢተርሥ እማምኳ ፒሲዲያ ቢዽ ከጳምፊሊያ። 25 ቢገሸሥ ሰ ማገ ላ አል ረባ ነጴርጌኳ፥ ቢብት ከኤባ ካል ኣታሊያ። 26 ቢከኮሌ ነጓኳ ከለማዲያ ከኣንፆቂያ አል ኤበ ሶሪያ። ነጓ ቢከኽ ደ ገዴራ እምጳዉሎስ ከባርናባስ ነገሲቋ ከመገ አል ረባ፥ ኤከምዱዋን መደዳ ኤተ ቢትተኮቆ እኽላ። 27 ኖከ ቢዳሽ ከኣንፆቂያ ቢያኦ ገሙንፀ ደ ገዴራ፥ ቢከገሸሥ ዳ ኤተ ቤጦ አረባ ከንዶጎ ኤለማም ኮዎማ፥ ኤበከኮርከስ እንዶ መገሚላ ከጸጋ ደ በበፀካ መዳ ሾከ ዪሁዳኳ። 28 ቢኢሽ ኦኪል በበኽኳ ኖጎ ደ ገዴራ አል ጓ።
207
መደዳ አል ሰ ገትገ ክርስቶስ 15 1 ጸጋ ሜታ ሜታ ደ ቤዾዌ ነኤበ ዪሁዳ ከኣንፆቂያ ቢትገሥ ከደ ገዴራ ቢከል፥ "ኤከምበፁዋ መሹሥ አኻ ኤመኢያ አል ሙሴ፥ ከምፈለኸሸኼ መብዳኼ።" 2 ኤቢያከል እማም በቦቆ ከምጳዉሎስ ከባርናባስ ቢያኮዎቋኳ፥ ቢሪል ደ ገዴራ፥ ኤከምዹዋ እምጳዉሎስ ከባርናባስ ከጸጋ አል ኣንፆቂያ ሜታ ሜታ ከዬሩሳሌም ኮጎ ሰ ገትገ ክርስቶስ ከደ እምፈጋ ከፄ ማከለማ ከለአ። 3 ቢዪቶቆ ገሙንፀ ደ ገዴራኳ እማም ቢጦ ቾጎ ነንዶዋ። ቢተር እማምኳ ነፊቄ ከሰማሪያ፥ ቢገሽ ነንዶዋኳ ኤከምኮሉዋን ጸጋ ደ በበፀካ መዳ ሾከ ዪሁዳ ኮጎ ረባ፤ ቤያገ ል እገሻ አለኣኳ ዝንዜን ደ ገዴራ ኮዎማ። 4 ኖከ ቢዳሽ ከዬሩሳሌም፥ ቤሄሽ ገሙንፀ ደ ገዴራ፥ ሰ ገትገ ክርስቶስ ከደ እምፈጋ እማም ከመፃለማም፤ ቢገሸሥ እምጳዉሎስኳ፥ ዳ ኤተ ቤጦ አረባ ከንዶጎ ኤለማም ኮዎማ። 5 ቢፈርሥ ነጸጋ ናል ፋርስ ጸጋ ደ ቤኩ ነንዶ መገሚላ ቢከል፥ "ከምትገልኽ ኤከምሹሥ እማም፥ ኤከምዜዉኽ ማቶቋ አል ሙሴኳ።" 6 ቤሙንፆቆ ሰ ገትገ ክርስቶስ ከደ እምፈጋኳ ከመዪር እገሻ አ። 7 ኤቤድ በቦቆ ማከለማ ነን፥ ቤፈርሥ ጴጥሮስ ቤከል ከማም፥ "ኢዴበም፥ በኸገምካ ዝንዜን፥ ኤቤር ረባ ነገሲቋ ነጂለኻ፥ ኤከምገሶቆ ጸጋ ደ በበፀካ መዳ ሾከ ዪሁዳ ነሰም ሰ ማገ ላ ከፄ ክርስቶስ፥ ኤከምገሙኪለንኳ። 8 ረባ፥ ኤተ በገምካ እል ጸጋ፥ ከመኸ መዪዥሥ ገፉጫ ከማም ኤያሥ አሎኳ፥ በከደካ ከለአ ኸገሻ። 9 ከፄ ቤዪዥከኽ እለማም ከመገሚላ፥ ከማሃቾቆኼ አኳ ከማምኼ። 10 እኽላኳ፥ ከፄ ከምዻምቦኮካ ረባ ከመጦ ገ ጹራ ነቌለ ደ መሁል ቾጎ ያሱስ፥ ኤተ ቤያሃለሽ እምበፈጎኳ ቤያኳሃለሽ አኳኳ መጹረማ። 11 በኮገምኪል አኳኸን፥ ኤከምብዶቋ ከመገ አል ኤታ ያሱስ፤ ኤኤለአ ከምብዱዋ እማምኳ።" 12 ኖካ ና  ቢኢሽ ጸጋ ኮዎማ ትል። ቢያጦዪል ፄ ኮጎ እምባርናባስ ከጳዉሎስ ኖከ ቢገሸሥ እማም በቦቆ ጋገሸል ዳ ከዳ አል ገተምዛ ኤተ ቤጦ ረባ ከንዶጎማም ነጂል ጸጋ ደ በበፀካ መዳ ሾከ ዪሁዳ። 13 ኤቢርሽ እማም እገሻ ነን፥ ቤፈርሥ ያይቆብ ቤከል፤ "ኢዴበም፥ ኣጦኽ ካሪል ፄ። 14 በገሸከንዥገን ሲሞን፥ ኤቤያጦሽ ረባ እልቆማ ከመሙንፆቆ ሾካላማ ነጸጋ ደ በበፀካ መዳ ሾከ ዪሁዳ። 15 ባገሰኪልስ እገሸ ደ መዪርጓኳ ከገሻ ከለአ፤ ቢቆተከንዥገን ቢከለካ ኤለአ፤ 16 'ነለአ ነን ከምኮለሬ፥ ከምኮለሮቆ ገፋሌ ዳዊት ኤተ በፂካቋ፥ ከምፈርዾቆ መንፂማ፥ ከምኮለሮቆ መዥጋለማኳ። 17 ከምጦራ አለአ፥ ኤከማኣጓን አጸጋ ጃጀንዳኳ አራ ጸጋ ደ በበፀካ መዳ ሾከ ዪሁዳ፥ ደ በርኦካ ኤከምዱዋ ካለም። 18 ኤተ በገሸካ አለአ፥ አረባ፥ ኤተ ከምጦሥ ነኸማ ዳ ኤተ ቤር ገፀ ገፀ።' 19 "ካኽላ ኤበኢካ ካራ ከምገኼ አማፉንጮቆ ጸጋ ደ በበፀካ መዳ ሾከ ዪሁዳ ደ ቢኮለካ 208
ኮጎ ረባ። 20 በኢካን ኣሥ ዳ ሜተል ኤተ ከምጻንድልቆን እማም፤ አኳ፥ ኤከምበፁዋ ማዉከሥ ጸገማም ከመስ በጨ ለማና ኤተ ቢሸኮቆ ከምሙሳ፥ ኤከምበፁሸን መደ ጎሲያ ከመስ በጨ ለማና ኤተ በበፀካ አመሃማ ማርካ፥ መሱዋ መሃኳ። 21 ካሤኳ? ከፄ ቤያገማይል ማቶቋ አል ሙሴ ገፀ ገፀኳ ነኤዬባ ነኮዎማ። ቤሎቋሥ ኖከ ዱ ሙሳ ዱ ሙሳ ነመፀ ገዴራ አል ዶጎ ዪሁዳ ነኮዎማ።" 22 ነገሻ ነለአ ነን ቢሪል ሰ ገትገ ክርስቶስ ከደ እምፈጋ ከገሙንፀ ደ ገዴራ ኮዎማ፥ ኤከምሽሉሥ ናሥ እማም ጸጋ ደ ከምትጉዋ ከምጳዉሎስ ከባርናባስ ከኣንፆቂያ። ቢሽልሥ ደ መቼስ እንዶዋ ነደ ገዴራ፤ እማምኳ ዪሁዳ ኤተ ቢኦ "ባርሳባስ፥" ከሲላስ። 23 ቢከትግ እማም ከሎርጋ ኤተ ቤከል ኤለአ፤ "አይላ ሰ ገትገ ክርስቶስ ከደ እምፈጋ፥ ደ ቢልደካ ኮዊላ ኢዴበኻ፥ ከምኽልሽ ዳገለምላ ካኻ ከኢዴበምላ ደ በኸደካ ነሾከ ጸጋ ነጀንዳ፥ ደ በኽኢከሽ ነኤባ ናል ኣንፆቂያ ከሶሪያ ከክልቂያኳ። 24 ቢልገሰኮቆ፥ ኤቢፐከሥ ጸጋ ሜታ ሜታ ናይላ በላ መትግላን እማም፥ ኤቢንተገኽ አኻ ከገሻ፥ ቢደከሽ እልኻኳ። 25 ካኽላ ቢለገሰኪል እገሻ ቢልርኪል፥ ኤከምሽልልሥ ጸጋ ከምትግላ ካኻ፥ ኤከምዎዉዌ እማም ከማሄሽ ኢዴባ ከምባርናባስ ከምጳዉሎስኳ። 26 እማም እምበንድ አለአ ጸጋ ደ በኸካ ጺማም ከፄ ኤቶኳ ያሱስ ክርስቶስ። 27 ቢልትገካ እምዪሁዳ ከሲላስ ኮጎኻ፥ ኤከመገሹሠን ከሰማም ኣሥ አ ካኻ። 28 በኢካ መዪዥሥ ገፉጫ ካይላኳ ኤገሸለማ፥ ነማቶቋ ኤተ በኢካ መዜኸማ ካኻ፥ ኤከምበፅላ መጦዪልሥ ገጹራ ጀንዳ ነጸገኻ። ኤተ በኢካ አመዜኸማ ካኻ፥ ኣሥ አለአ፡ 29 ሃተኻቆ ነለማና ኤተ ቢሸኮቆ ከምሙሳ፥ ነመስ መሃ፥ ነመስ በጨ ለማና ኤተ በበፀካ አመሀማ ማርካ፥ ነመደ ጎሲያኳ። ኤከምዜኸኽ እልቆኻ ነለአ፥ ገሸለማ በኸደካ፤ ኢኸሽ ከመገማ!" 30 ቢጦ ቾጎ ደ ቢትጋ፥ ቤብት ደ ገትጋኳ ከኣንፆቂያ፤ ቢሙንፆቆ እማምኳ ነጓ ገሙንፀ ደ ገዴራ ቢከኽ ሎርጋ። 31 ቤሎቆሥ ደ ገዴራኳ ሎርጋ አ፥ ቢያገይል ነገሸ መንዥጋሣ ና። 32 እምዪሁዳ ከሲላስ፥ ደ ቢድ ኪልቆማም ደ መዪርጓ፥ ቢዥገሥ ገሙንፀ ደ ገዴራ ከገሻ፥ ቢንዥገሣኳ። 33 ኤቢኢሽ ኖጎማም እል ሜታቆ፥ ቤጦ ቾጎ ደ ገዴራ እማም ከመገማ ኮጎ ጸጋ ደ ቤትጌ እማም። [ 34 ቤሪል ሲላስኸን ኤከምፀቆ ነጓ፤ ከለአ ቤኮሌ ዪሁዳ ከጺማ ከዬሩሳሌም።] 35 ቢፀቆ እምጳዉሎስ ከባርናባስ ነኣንፆቂያ፥ ቢትገሥ ሰ ማገ ላ አል ረባ፥ ቢገሸሥ ከበበኽ ጸጋ ከጀንዳኳ እገሸ ኤታ። 36 ኖከ ቢኢሽ ነጓ እል ሜታቆ ነን፥ ቤከል ጳዉሎስ ከባርናባስ፥ "ዌ፥ ኮሎኳ ከኤዬባ ከኮዎማ ኮጎ በኮገሸኬሥ እገሻ አል ረባ ከጸጋ፥ ዻ ዪርኴሥ ኣሤ ኤቢደምደካ።" 37 ቤያኣጎ ባርናባስ ማኮርከቾጎ ከዮሃንስ ኤተ ቢኦ ማርቆስ። 38 ጳዉሎስኸን ኤሄሸንኼ፥ ከፄ ቤበፀሽ እማም ከጺማም ነጳምፊሊያ፥ ኤዸንኼ ነቾጎማም፥ ኤንዘ ለንኼ ነመደዳለማምኼኳ። 39 209
ከፄ አለአ ቢያከለም በቦቆ ቢያሰ፤ ቤካኮርቾጎ ባርናባስኳ ከማርቆስ፥ ቢከዽ ከለማዲያ ከቆጵሮስ። 40 ጳዉሎስኸን ቤሽልሥ ሲላስ፤ ኖከ ቢከኽ ደ ገዴራ እማም ከመገ ካል ረባ ነን ቢድ እምበንድ፥ ቢዻ። 41 ቤተር ጳዉሎስኳ ነኤባ ናል ሶሪያ ከክልቂያ፥ ቤንዥገሥ ገሙንፀ ደ ገዴራ። መደዳ አል ሰ ገትገ ክርስቶስ 16 1 ጳዉሎስ ቤዽ ቤዳሽ ከደርቤ ቤተር ከልስጥራ፤ ቤኢ ነጓኳ ኤተ መሁል ቾጎ ያሱስ ኤተ ቢኦ ፄማ ጢሞቴዎስ። ኤዬማ ሾከ ዪሁዳ ኤተ ቤከገሚል ከኤታ፥ በበማኸን ጸጋ አል ግሪክ። 2 ቤጭ ጢሞቴዎስኳ ገሸል ፄያ ኖጎ ደ ገዴራ ደ ቤኢ ነልስጥራ ከኢቆኒዮን። 3 ቤያኣጎ ጳዉሎስ ማኮርከቾጎ ከጢሞቴዎስ፥ ቤሸሥ አ ከፄ ዶጎ ዪሁዳ ደ ቤኢ ነኤባ ና፤ ቢገመንዥገን ዶጎ ዪሁዳ ኤበደካ በበማ ከጢሞቴዎስ ሾከ ግሪክ። 4 ኖከ ቢንተሪል እምጳዉሎስ ኤዬባ አ፥ ቢከኽ ከደ ገዴራ መር እገሻ፥ ኤተ ቤድ ነዬሩሳሌም ከንዶጎ ሰ ገትገ ክርስቶስ ከደ እምፈጋ፥ ቢከገሽ ኤከምዜዉኸን እገሻ አኳ። 5 ቤዥግ ገሙንፀ ደ ገዴራኳ ነመገሚላ፥ ቤከረሽ ገንዘለማምኳ ኖካ ኖካ ከመፈጋቋ። 6 ከፄ ቤጻንዶቆ መዪዥሥ ገፉጫ እማም ኤከምበፁዋ ማቲዩስ ሰ ማገ ላ አል ረባ ነእሲያ፥ ቢተሪል ኤበ ፍርጊያ ከኤበ ገላቲያ። 7 ኖከ ቢዳሽ ከጋንዘ ል ኤበ ሚሲያ፥ ቢያኣጎ መዻ ከኤባ ካል ቢቲንያ፤ ኤኸሠንኼ አገፉጨ ያሱስኸን መዻ ከማም ከጓኼ። 8 ከለአ ቢተሪል ኤበ ሚሲያ፥ ቢብት ከጥሮኣስ። 9 ነጓ ቤገመሥ ጳዉሎስ ነመጎኳ ከመጎሎጓ ጸጋ አል ማቀዶኒያ ሜታ፤ ቤኢቾጎ መዣ ቤሎቆሥ ጳዉሎስ ቤከከል፥ "ኣንድሬ ከማቀዶኒያ፥ ተጸሥ አይላ።" 10 ኖከ ቤጎሎጎ አጳዉሎስ ነን፥ ቢላኣጎ ናሥ ኦካ ና መዻ ከማቀዶኒያ፥ ከፄ ቢልገምኪል ዝንዜን፥ ኤበኦካ ረባ አይላ ከመገሸሥ ሰ ማገ ላ ከፄ ክርስቶስ ከጸጋ ደ በኢካ ነጓ። 11 ቢልቶኮ ለማዲያ ነጥሮኣስ፥ ቢልሪል ቢልዳሽ ከሳሞጥራቄ፤ ቢልዽ ነኸማቱቁማ ከኔያፖሊስ። 12 ነጓኳ ቢልዳሽ ከኤባ ካል ፊሊጲሲዩስ፤ አኳ ማኦ ፄ ኤበ ማቀዶኒያ፥ ኤተ ቤዻቆሽ ለጋዪድ ዶጎ ሮማ፤ ቢልኢሽ ነጓኳ ዱፀን። 13 ቢላፐሥ ኖከ ዱ ሙሳኳ ኒል ኸለ ኤዬባ ና  ቢልዽ ከሰ ኣያ። ቢልኦሥ ጎ ቤሙንፆቆ አጸጋ አል ዪሁዳ ከገዴራ፥ ቢልኢሽ ቢለገሽ ከጋፋ ደ ቤሙንፆቆ ነጓ። 14 ቤያጦዪል ፄ እገፋ ኤተ ቤዌ ነኤዬባ ናል ቲያቲራ፥ ኤተ ቤኮዶቆ መዌኽ ኣ አል መዥግ በና፤ አኳ ኤተ ቤገሲልስ ረባ፥ ፄማኳ ሌዲያ። ቤከኮርስ ረባ እለማ ኤከምጦኪል ፄን ከገሸ ጳዉሎስ ዝንዜን። 15 ቢያጩጻቆ አኳ ከደ መፃለማ ከኮዎማ። ነለአ ነን ቤሎቆሥ አይላ ቤከል፥ "ኤበኸደማምባለከሥ፥ ኤበርከገምኪል አር ከኤታ ዝንዜን፥ ዎኼ ዥገኻ ነመፃለም።" ቤተገኽ አይላ ኤከምዽላንኳ። 16 ኦካ ሜታቆ፥ ኖከ ቢልኢ ነመዻ 210
ኮጎ ቢጦካ ገዴራ፥ ቢልኽ ከዱ ጋፈ ዎደ ሜታ ኤተ ቤዻቆሥ አገንሠ ሙሳ ኤተ መገሸሥ ዳ ኤተ ከምዶጓ። ቤጻግ አኳ ከመዪርጓለማ በበኽ ኸ ለማና ከዶጎ ኤተማ። 17 ቤሁልሽ አኳ አይላ ከምጳዉሎስ ከሰ ገሉጓ ቤከል፤ "ጸጋ አለአ ደ መደዳ አል ረባ አል ጎዛ፥ ከመገሹሥ እንዶ መብዳ ካኻ።" 18 ቤኮሊል አለኣኳ ኦኪል በበኽ። ኖካ ና ቤም ጳዉሎስኳ፥ ቤያገለኽ ኮጎማ ቤከል ከሙሳ ካ፥ "በር ተኮቆ አም ከፄ ያሱስ ክርስቶስ፥ ፐሠን ነጸገማ፤" ቤፐሥ ሙሳ አኳ ናሥ ኦካ ና ነጸገማ። 19 ኖከ ቢገመሥ አዶጎ ኤተማኳ፥ ኤበርካ እንዶ መጻግ ለማና ከማም፥ ቢዻቆ እምጳዉሎስ ከሲላስ፥ ቢጅር ከሱጋ ከኸ እምጥሳ አል ኤዬባኳ። 20 ቢሮቆ ሰ ገትገ ክርስቶስ ከኸ ጥስ ገፋሌያ አል ዶጎ ሮማ ቢከከል፤ "ጸጋ አለአ ሾከ ዪሁዳ፥ ቢፈርኮቆ ማከላቆሳ ነኤዬባ ነለአ። 21 ዳ ቢከኢካ እማም ነመትገሠማ ካይላ፥ መኢያ ኤተ ቢልበፀካ አይላ አደ ሮማ መሮቆማ መደማኳ።" 22 ቤፈርሥ በበኽ ጸጋ ቢመሥ እምጳዉሎስ ከሲላስ። ቢጦ ደ ገፋሌ ሮማኳ፥ ቢንሺል ኣ ነጸገማም፥ ቢጦ ቢኦች ከቢሳጓ። 23 ኖከ ቢጦ ቢኦች እማም በበኽ ነን፥ ቢጦ ቢኩቆ ከመፀ ማፉንጫ። ነጓኳ ቢኽ እገሻ ከኤተ መዜኽ ጸጋ ነመፀ ማፉንጫ፥ ኤከምዜኽ ዝንዜን። 24 ነገሻ ነለአ ቤኩቆ ኤተ መዜጓ እማም ከመፀ ማፉንጫ ካል እለማ፥ ቤፉንጭ ቾጎማም ነበቦቆ ማሮቆ ጃ። 25 ኒል መጎኳ እምጳዉሎስ ከሲላስ ቢዴር ከረባ ቢዬኤ፤ ቤያጦዪል ፄ ጸጋ ደ ቢፉንጨካኳ ከማም። 26 ቤድ ታፕኳ አበቦቆ መንደሽ እኔያ፥ ቤንደሽ ሸ መፃኳ። ናሥ ኦካ ና ቤኮራስ ግሰ መፀ ማፉንጫ ኮዎማ፥ ቤንትሻቆ ባኮዋ ኤተ ቢከፉንጭ እማምኳ። 27 ቤያምበናሥ ኤተ መዜስ መፃ ማፉንጫ፤ ኖከ ቤገመሥ ኤበኮርካስ ግሰ መፀ ማፉንጫ፥ ቤኦሥ በቴካ ጸጋ ደ ቢፉንጨካ ቤቼኽ ቻጋ ከመሾቆ ጸገማ። 28 ጳዉሎስኸን ቤሉጉሥ ከመዥግ ሳ ቤከል፥ "መሸሠኼ ጸገኡኼ፥ አይላ ኮዎምላ ነገአ ቢልኢካ።" 29 ቤኦ መዣ ኤተ መዜ መፀ ማፉንጫኳ ጅ ቤከዱግ ኪል መፃ፥ ቤሲ ጸገማ ቤፋት ነታተብ ቾጎ እምጳዉሎስ ከሲላስ። 30 ቤፖቆ እማም ከጃጻ ቤከል፥ "ዶጎ ኤተም፥ ኤከምብደራና ኣሤ በኢካ አመደማ ካራ?" 31 ቢከኮሎቆ እምጳዉሎስኳ ቢከከል፥ "ገሚል ኤታ ያሱስ፥ ከምብዳኣ፥ ከምብዱዋ ደ መፃሉኳ።" 32 ቢከገሸሥ እማምኳ እገሻ አል ረባ ከመዣ ካ ከደ መፃለማ ኮዎማ። 33 ናሥ መጎኳ ና ቤሮቆ እማም ኮጎማ፥ ቤኤፍ ብሰ ቆስ ቢሳጓ ነጸገማም፤ ቤያጩጻቆ አኳ ናሥ ኦካ ና ከደ መፃ ካለማ። 34 ና ነቸቻ ቤሮቆ እምጳዉሎስ ከሲላስ ከመፃለማ፥ ቤጦ ኤከመገከሥ ከማም ደ መሳ፤ ከፄ ቤኩ ከመገሚላ ከረባ፥ ቢያገይል ከደ መፃለማ ኮዎማ። 35 ኖከ ቤጅባጓ ቢከትጌ ደ ገፋሌያ አል ዶጎ ሮማ ለጋዪዳ ከኤተ መዜ መፀ ማፉንጫ ቢከከል፥ "ዠኸስ ጸጋ አ።" 36 ቤገሸሥ ኤተ መዜስ መፀ ማፉንጫ እገሻ አለአ 211
ከጳዉሎስ ቤከል፥ "ደ ገፋሌያ አል ዶጎ ሮማ፥ ቢትገኬ ጸጋ ቢከለካ፥ 'ኒዠስ፤' ካ ዚያለአ ፐኸሥ፥ ዸኻ ከመገማ።" 37 ቤኮሎቆ ጳዉሎስኸን ቤከል፥ "ሚልከድ ሾከ ደ ሮማ፥ በላ መኹሠን ካይላ፥ ቢጦካ ቢኦቸካ አይላ ከቢሳጓ ነኸ ጸጋ፥ ቢጦካ ቢኩቆ አይላ ነመፃ ማፉንጫ። ኢያኣጎካ እኽላኳ መፖቆ አይላ ከገ ጸፃኽ? ከምዳኼ ኤለኣኼ፥ ኒዌ ኪልቆማም ኒፖቆ አይላ።" 38 ቤዽ ጸጋ ደ ቢትጌያኳ፥ ቢገሸሥ እገሻ አ ከደ ገፋሌያ አል ዶጎ ሮማ፤ ኖከ ቢገሶቆ እማምኳ መደ ጳዉሎስ ከሲላስ ሾከ ሮማ፥ ቢጤያ። 39 ካኽላ ቢዌ ቢሻ ኽ እማም፥ ቢፖቆ ነመፀ ማፉንጫ፥ ቢሎቆሥ ኤከምፑሠን ነኤዬበማምኳ። 40 ኖከ ቢፐሥ እምጳዉሎስ ከሲላስ ነመፀ ማፉንጫ፥ ቢዽ ከመፀ ሌዲያ። ቢገመሥ ከኢዴባ ደ ገዴራ ነጓ፥ ቢንዥገሥ እማም ቢዸና። መደዳ አል ሰ ገትገ ክርስቶስ 17 1 እምጳዉሎስ ከሲላስ ቢተሪል ኤባ አል ኣምፊጶልስ ከኣጶሎኒያ ቢዳሽ ከተሳሎቄ፤ ቤኢ ነጓኳ መፀ ገዴራ አል ዶጎ ዪሁዳ። 2 ቤኩ ጳዉሎስ ኤያሥ ቤያገመኻ ኪል መፀ ገዴራ አል ዶጎ ዪሁዳ፥ ቤገሸሥ ከማም ኦከ ዱ ሙሳ ኦካግ ነመዪዥሥ ሎርጋ። 3 ቤከጨገስ መዪዥሥ ሎርጋ ቤከዪዥሥ ቤከል፥ "በኢካ ነጸገ መሲያ አመሮቆ በቦቆ ማኣንሠሣ ከማፈራቋ ነደ በሸሸካ።" ቤከል ኤያሥ ኤያኳ፥ "ያሱስ ኤተ በራቲከስ አር ካኻኳ ኣሥ መሲያ አለአ።" 4 ነማም ጀንዳ ቢሄሽ እገሻ አ ቢኮለኽ ኮጎ እምጳዉሎስ ከሲላስ፤ ቢገሚል ኤያሥ ኤያኳ ነጸጋ አል ግሪክ ደ ቤገሲልስ ረባ ጸጋ በበኽ፥ ከምበቦቆ ጋፋ መሃለኸማኼ። 5 ቤከንሣይል ጸጋ አል ዪሁዳኸን ቢካንደሥ ጸገማም ከጋገንሠ ጸጋ ደ መንዾዋ መገ  ኒል ኤንዶዋ፤ ቢንተጸሥ ኬያኮዎማም ቢያኦኪል ኤባ ቢበረኽ ጸጋ። ቢያልምቆ መፀ ጸጋ ኤተ ቢኦ ፄማ ያሶን፥ ኤከምፑቆ እምጳዉሎስ ከምሩቆ ከኸ ኤማንጀ ጸጋ ካ። 6 ኖከ ቢኤመሥ እምጳዉሎስ ነጓ፥ ቢዻቆ ያሶን ከጸጋ ደ ገዴራ ሜታ ሜታ ቢጅር ከኸ ደ ገፋሌያ ካል ኤዬባ ቢሉግ ቢከል፥ "ጸጋ አለአ ካሥ ጎ ቢዸካ ቢያኦከኪል ኤባ፤ እኽላኸን ቢከዎኬኽ ከኤበምላ። 7 በርኮቆንዥገን ያሶንኳ እማም ከመፃለማ፤ ከምከላ 'በኢካን ጸጋ ጀንዳ ያሱስ ጥሳ' ቢከምፑኮቆ ኬያኮዎማም መኢያ አል በቦቆ ጥስ ዶጎ ሮማ።" 8 ከምከላ ኤያ ቢከበረኽ ጸጋ አል ኤዬባ ከደ ገፋሌያ ደ ቤገሶቆ እገሻ አለአ። 9 ቢጦ ደ ገፋሌያኳ፥ ቢጦሥ እምያሶን ኸ ለማና ኖጎማም ካሥ አል ኦከ ከምከራ እገሻለማም፤ ነለአ ነቸቻ ቢዠስ እማም። 10 ናሥ መጎኳ ና ቢትግ ኢዴባ ደ ገዴራ እምጳዉሎስ ከሲላስ ከቤሪያ፤ ኖከ ቢዳሽ ከጓኳ፥ ቢኩ ከመፀ ገዴራ ካል ዶጎ ዪሁዳ። 11 ጸጋ አል ቤሪያ ነደ ተሳሎቄ መፉጨኸማ፤ ቢካገ ካኽ እማም ዝንዜን ከመገሶቆ እገሻ፥ ቢላቂል ኖካ ኖካ መዪዥሥ ሎርጋ ከማምባለሥ 212
ኤበደካ አዳ ኤተ ቢገሸከሣ ኸገሻ። 12 ነማምኳ ቤገሚል ኤማንጀማ፥ ኤያሥ ኤያኳ ነምበቦቆ ጸጋ አል ግሪክ፥ ጋፋ ከጋጉንዛ መሃለኽ ጸጋኼ። 13 ኖከ ቢገሶቆ ጸጋ አል ዪሁዳ ደ ቤኢ ነተሳሎቄ፥ በኢካ እምጳዉሎስ ነማቲስ እገሸ ረባ ነቤሪያኳ፥ ቢዌ ከጓ ቢያንድ ሳ ቢበረኽ ጸጋ። 14 ናሥ ኦካ ና ቢትግ ኢዴባ ደ ገዴራ ጳዉሎስ ከሰ ኤያያ፤ እምሲላስ ከጢሞቴዎስኸን ቢፀቆ ናሥ ቤሪያ። 15 ቢከዳሽ ጸጋ ደ ቤዪቶቆ ጳዉሎስኳ ካሥ ኣቴና። ቢከኮሌስ ከገትጋ ኤተ ቤከሌ አጳዉሎስ "ኒዌ እምሲላስ ከጢሞቴዎስ ፈላ ኮጎም።" 16 ኖከ ቤኢ ጳዉሎስኳ ነመዜኽ እምሲላስ ከጢሞቴዎስ ነኤዬባ ናል ኣቴና፥ ቤንጥጣቆ ከገቱዋ ከፄ ቤገመሥ ኤበዪጨኮቆ ሚይኢ ሙሳ ነኤዬባ ና። 17 ቢያገሽ ነመፀ ገዴራ አል ዶጎ ዪሁዳ ከዶጎ ዪሁዳ ከደ በገሰኪልስ ረባ፥ ነሱጋኳ ኖካ ኖካ ካሥ ከጸጋ ኤተ ቢያገምከሣ። 18 ደ መትገሥ መገመኻ ሜታ ሜታ፥ ደ ቢኦ ፄማ ኢጲኩሪዮስ ኤያሥ ኤያኳ እስጦኮስ፥ ቢያገሽ ከጳዉሎስ ቢያከለም፤ ቤከል ነማም ሜታ ሜታ፥ "ኣሥ በኣጎካ ኤተ መሽሎቆ እገሻ አለአ?" ቢከል ጃጀንዳኳ፥ "አ ኤተ ማቲስ እምረባ አል ጀንደ ጉንዛ።" ዳ ቢከከል ኤለኣኳ፥ ከፄ ቤያቲስ ጳዉሎስ ሰ ማገ ላ አል ያሱስ ክርስቶስ ከመፈርሣለማ ነመሻኳ። 19 ካኽላ ቢሬቆ ጳዉሎስ ነቾጎማም፥ ቢከዽ ኮጎ ገሙንፃ ኤተ ቢኦ ፄማ ኣርዮጳጎስ፥ ቢሎቆሥ ቢከል፥ "ከምፈልለሸን አይል ማምባለሠማ ነጸገኡ መትገሥ ኽኻ ኤተ ባትገከሥ አም አለአ? 20 ኤተ ቢልገሰኮቆ ነጉ በደካ ነፄምላ ኽኻ፤ ካ ቢላኣጎካ መገመማ ኤበደካ አ ኣሤ።" 21 ዳ ቤከከል ኤለአ፥ ከፄ ቢሄሽ ደ ኣቴና ኮዎማ፥ ከጀንደ ጉንዛ ደ ቤኢሽ ነጓኳ፥ ማትሾቆ አንጅለማም ከመገሸሥ ገበፀን ኽኻ ከመገሶቆማኳ። 22 ቤኢቾጎ ጳዉሎስኳ ነጂል ኣርዮጳጎስ ቤገሽ ቤከል፥ "አኻ ጸጋ አል ኣቴና፥ በርገምከሥ ኤበኸዥገካ አኽ ከንዶጎ ኮዎማ ነገዴራ። 23 ኖከ በርንዸካ ኒል ኤዬበኻ፥ ኤበርገምከሥ ጎ ገዴራለኻ፥ በርዸበካ ሸ ሲላ ሜታ ኤተ ቢቆተን መቆታ ኤተ በከለካ፥ 'ከረባ ኤተ ባኤምካይላ።' ዳ ኤተ በኸከዴረካ አኽ በላ ማገመኺለን፥ ከመገሸርሥ ካኻ እኽላ። 24 ረባ ኤተ በዘዘኬ እኔያ ከዳ ኤተ በኢካ ኒለማ ኮዎማ፥ ኤተ በደካ ኤተ ጎዛ ከኔያኳ፥ ከምኢሸኼ ነመፃ ነኤተ በደኮቆ ኤለ ጸጋኼ። 25 አ ኤተ መኸ መኢያ ከጸጋ ገሾኳ ከዳ ከኮዎማኳ፤ ካኽላ አኢካንኼ ዳ ኤተ በሜካ ካ፥ አኣጎካኼ ማተጸሣ አል ጸጋኳ። 26 ቤዘዜ አ ነጸጋ ነሜታ ሾከ ጸጋ ኮዎማ፥ ቤጦ ቢኢሽ ነኔያ ኖጎ ነኮዎማ። ቤሪል ገፀ ግዣ ኤተ ከምኢዋና፥ ቤከርሸንዥገን ጎ መኢሻ ከማምኳ። 27 ቤከጦ አለአ፥ ኤከማኣጉዋን ጸጋ ረባ፥ ኤከምሻምብዋን ከምዸብ አኳ። አ ኖጎ ሜታ ሜታማሎኳ መሃቶቆማኼ። 28 ከአ በኮከኢካ፥ በኮከንደከሣ፥ በኮከኢከሻኳ፤ ኤያሥ በገሸከሥ አደ ጌኣለኻኳ ቢከለካ፥ 'አኳኳ ሾካለማ።' 29 ካኽላ፥ ኤበኮደካ ሾካ አል ረባ፥ 213
ከምዳኼ ካኳ መኦሠማ ኤበደካ ረባ ዳ አል ኣያ፥ አል ሶ መዥግ በና፥ አል ግሻ ኤተ በገከሥ ኤለ ዳጓ ከገሳንዘ ጸጋ። 30 ነግዠ መኤመሸማለማም በተርከሠንዥገን ረባ ከጸጋ ዳ ኤተ ቢደካ እማም፤ እኽላኸን በገሸካ ከጸጋ ከኮዎማ ኤከማንዡዊለን እለማም፥ 31 ከፄ ቤሪል ኦካ ሜታቆ፥ ኖከ ከምኸከሥ መዪዥሥ መኸሣ ከኤባ ካል እኔያ ኮዎማ ከንዶጎ መዣ ሜታ፥ ኤተ ቤሽልሥ አ። ዳ ኤተ በከዪዥከሥ አ በከትገከሥ ቾጎ መደዳለማ አለአ፥ ከመፈሮቆ መዣ አ ነመሻ።" 32 ኖከ ቢገሶቆ እማም ከፄ መፈርሣ ነመሻ፥ ቢያሲሥ ጸጋ ሜታ ሜታ፤ ቢከል ጃጀንዳኸን፥ "ቢላኣጎካ መተጽ መገሶቆ እገሻ አለአ ኖካ ነጀንዳ ነሰኡ።" 33 ቤፐሥ ጳዉሎስኳ ኒል ገሙንፃ ቤዻ። 34 ቤኮለኽ ጸጋ ጀንዳኳ ኮጎ ጳዉሎስ ቢገሚል ሰ ማገ ላ አል ረባ፤ ቤኢን ነማምኳ ዲዮኖሲዮስ ነደ መዪር ኤባ ጸጋ ሜታ፥ ኤያሥ ኤያኳ እገፋ ኤተ ቢኦ ፄማ ደማሪስ፥ ከጸጋ ጀንዳ ሜታ ሜታኳ። መደዳ አል ሰ ገትገ ክርስቶስ 18 1 ነለአ ነቸቻ ቤፐሥ ጳዉሎስ ነኤዬባ ናል ኣቴና፥ ቤዽ ከኤዬበ ቆሮንቶስ። 2 ነጓኳ ቢያገመሥ ከጸጋ አል ዪሁዳ ሜታ ኤተ ቢፖቆ ነጶንጦስ፥ ኤተ ቢኦ ፄማ ኣቂላ። መዣ አኳ ከገፈማ ኤተ ቢኦ ፄማ ጵሪስቂላ መዌያለማም ነኤበ ትሊያና ኣሥ ቾጓ አ። ካሤኳ? ከፄ ቤጦ አበቦቆ ጥስ ዶጎ ሮማ ኤተ ቢኦ ፄማ ቀላዴዎስ እገሻ ቤከል፥ "ነፐሥ ጸጋ ኤተ በደካ ሾከ ዪሁዳ ኮዎማ ነሮማ።" ቤዽ ጳዉሎስኳ ኮጎ እምኣቂላ። 3 ከፄ ቤድ መደዳለማም ኣሥ ሜታ፥ ቤኢሽ ኖጎማም ቢድ ኮዎማም። ቤድ መደዳለማምኳ መቹም ቱኳና። 4 ነዱ ሙሳ ዱ ሙሳ ቤገሽ ነመፀ ገዴራ አል ዶጎ ዪሁዳ፥ ቤያኣጎ መጦማ ኤከምገሚል ጸጋ አል ዪሁዳ ካል ግሪክኳ። 5 ኖከ ቢዌ እምሲላስ ከጢሞቴዎስ ነማቀዶኒያ ከቆሮንቶስ፥ ቤኽ ጳዉሎስኳ ጸገማ ከመትገሠማ፥ ቤድ ኸገሻ ከጸጋ አል ዪሁዳ ኤበደካ ያሱስ መሲያ። 6 ኖከ ቤኮዎቆ ጸጋ እገሻለማ ቢያኳ፥ ቤብሪል ኣለማ ቤከል፥ "ኤከምኸሠን ረባ ካኻኳ፥ አኻ በሸከሣ፤ አርጨከሠንኼ አራ ነለኣኼ። ከማጦርሽ እኽላ ከምዸራ ኮጎ ጸጋ ደ በበፀካ መዳ ሾከ ዪሁዳ።" 7 ቤፐሥ አኳ ነጓ፥ ቤዽ ከመፀ ቲቶስ ዩስጦስ መዣ ኤተ መገሲልስ ረባ፤ ቤኢ መፃለማኳ ነትገን መፀ ገዴራ አል ዶጎ ዪሁዳ። 8 ቤከገሚል ክርስጶስ ጥስ መፀ ገሙንፃ አል ዶጎ ዪሁዳ ከደ መፃለማ ኮዎማ ከኤታ ያሱስ። ቤገሶቆ ኤማንጀ ጸጋ አል ቆሮንቶስ እገሸ ጳዉሎስ፥ ቢከገሚል ከያሱስ፥ ቢያጩጻቋ። 9 ቤገሽ ኤታኳ ነመጎኳ ነሜታ ከመእሰ መዥጋ ከጳዉሎስ ቤከከል፥ "መጤያኣኼ፥ እገሸ፥ መጦዋኣ ፄኼ ትልኼ። 10 አራ ነጉ በርኢካ፥ አኢካንኼ ጸጋ ሜታ ኤተ ከማቀዘሥ አማኼ። ጸጋለም ነኤዬባ ነለአ በበኸማ።" 11 ቤኢ ጳዉሎስኳ ነመትገሥ እገሸ ረባ፥ 214
ቤኢሽ ኖጎማም ግዣ ሜታ ከጽጃ ማያ። 12 ነግዣ ኤተ ቤደን አጋሊዮን ከጥሳ ነኣካያ፥ ቤያገሲል ጸጋ አል ዪሁዳ እገሻ፥ ቢዻቆ ጳዉሎስ ቢሮቆ ከኸ ተምባ፥ ቢከል፤ 13 "መዣ አለአ በንጠከኽ ጸጋ፥ በጦካ ኤከምዴሩዋ ጸጋ ከረባ ከንዶጎ መምፑቆ መኢያለምላ።" 14 ኖከ ቤገሥ ጳዉሎስ ከምኮሎቆ እገሻ፥ ቤከል ጋሊዮን ከዶጎ ዪሁዳ፥ "አኻ ጸጋ አል ዪሁዳ፥ ኤበመድ እገሻ አለአ አል መሸ ሠማ ካል መደ ገንሠማኳ፥ በምደካ ካራ ኤበርማጦዪል ፄ ካኻ። 15 ኤከምዳ ማመሣለኻ ከፄ መትገሣ፥ ከፄ እገሻ ኤተ በገሸካ ጸጋ፥ ከፄ መኢያለኻኳ፥ ኣኸስ ኪልቆኻ፤ አራኣጎካኼ አር መዳ ከኤተ መኸሥ እገሻ ከለኣኼ።" 16 ቤዘልኽ እማም ነኸ ተምባ። 17 ቢዻቆ ጸጋ ደ ቤኢ ነጓ ኬያኮዎማም መዣ ጥስ መፀ ገሙንፃ አል ዶጎ ዪሁዳ፥ ኤተ ቢኦ ፄማ ሶስቴኔስ፥ ቢኦች ነኸ ተምባ። ጋሊዮንኸን ኤጨሠንኼ ነለአ ኮዎማ እገሻኼ። 18 ኖከ ቤኢሽ ጳዉሎስ ኖጎ ኢዴባ ደ ገዴራ ናል ቆሮንቶስ መዥጋ በበኽ ነቸቻ፥ ቤኽ ዳገ ከማም፥ ቢከፈርሥ ከምጵሪስቂላ ከኣቂላ ከለማዲያ ቢከዽ ከሶሪያ። በላ መፈርከሠን ነከንሬያ ከለማዲያ፥ ቢደሥ ቤቆማ ከፄ ቤጭ መዻቆ ቾጎ ገዴራ። 19 ኖከ ቢዳሽ ከኤፌሶን፥ ቤበፀሽ ችዳ እምበንድ አለአ ነጓ፤ ቤዽ ቤኩ ከመፀ ገዴራ አል ዶጎ ዪሁዳ ቢያገሽ ከጸጋ ነጓ። 20 ቢሎቆሥ እማምኳ ጳዉሎስ፥ ኤከምኢሸን ኖጎማም ፐትፐት፤ አኸን ኤሄሸንኼ፥ 21 ቤከል፥ "ኤከምዳ ማሄሸማ አል ረባ፥ ከምኮለሬ ኖካ ነጀንዳ ኮጎኻ፥" ቤኽ ዳገ ከማም ቤቶኮሥ ለማዲያ፥ ቤፐሥ ነኤፌሶን። 22 ቤዳሽ ከቄሳሪያ፤ ነለአ ነቸቻ ቤቶኮ ከዬሩሳሌም ቢያሎቆሥ ዳገ ከደ ገዴራ፥ ቤኮሌ ቤብት ከኣንፆቂያ አል ሶሪያ። 23 ቤኢሽ ነጓኳ እል ሜታቆ፥ ቤፈርሥ ቤተሪል ኤበ ገላቲያ ከፍርጊያ፥ ቤንዥገሥ ደ ገዴራ ኮዎማ። 24 ጸጋ አል ዪሁዳ ኤተ ቢፖቆ ነእስከንዴሪያ ቢኦ ፄማ አጶሎስ ቤዌ ከኤፌሶን፤ አ ኤተ መገመሽ እገሻ፥ ከኤተ መገመሽ መዪዥሥ ሎርጋኳ ዝንዜን። 25 ቢከትገሠንዥገን እንዶ ኤታ ያሱስ፤ ቤገሸሥ አ ቤትገሥ ከፄ ያሱስ ከጎከሣ፤ ነደንኳ፥ ቤገም ኣሥ ማጩጾቋ ኤተ ቤጩጾቆ ኤተ መጩጾቆማ ዮሃንስ። 26 ቤያጦሽ አኳ መገሸሠማ ከመንዢቆ እታ ነመፀ ገዴራ አል ዶጎ ዪሁዳ። ኖከ ቢገሶቆ እምጵሪስቂላ ከኣቂላ እገሻለማ፥ ቢሮቆ አፖሎስ ከመፃ ካለማም፥ ቢከዪዥሥ እንዶዋ አል ረባ ናል ገሲቋ ዝንዜን። 27 ኖከ ቤያኣጎ አፖሎስ መተራ ከኤበ ኣካያ፥ ቢከቆት ደ ገዴራ ሎርጋ ከደ መሁል ቾጎ ያሱስ ካል ኣካያ ቢከከል፥ "ርኾቆ አ ከመፃ ካለኻ።" ኖከ ቤዳሽ አኳ ከጓ፥ ቤተጸሥ ደ መሮቆ መገሚላ ከመገ አል ረባ። 28 ቤሙቾቆ ዶጎ ዪሁዳ ከመዥግ እገሻ፥ ቤዪዥሥ ቤትገሥ ነኸ ጸጋኳ ኤበደካ ያሱስ መሲያ። መደዳ አል ሰ ገትገ ክርስቶስ 19 215
1 ኖከ ቤኢሽ አጶሎስ ነቆሮንቶስ፥ ቤተር ጳዉሎስኳ ኮቆ እምጻ ቤዌ ከኤፌሶን፤ ቤገመሥ ነጓኳ መሃለኽ ደ ገዴራ። 2 ቤሎቆሥ እማም ቤከል፥ "ኖከ በኸርኮቆ አኽ መገሚላ፥ ኣኸርኮቆ መዪዥሥ ገፉጫኽ?" ቢከል እማምኳ፥ "ኢልገሰኮቆንኼ አይል ኤበኢካ መዪዥሥ ገፉጫኼ።" 3 ቤከል ጳዉሎስኳ ከማም፥ "ኖካ ና ከሾከ ማጩጻቋ ካል ኣሤ በኸካጩጻቆን አኻ?" ቢኮሎቆ እማምኳ ቢከል፥ "ከማጩጾቋ ኤተ ቤጩጾቆ ዮሃንስ።" 4 ቤከል ጳዉሎስኳ "ቤጩጾቆ ዮሃንስ ኤከማንዠሥ ጸጋ እለማ፥ ቤከትገሥ ከጸጋ ካል እስራኤል ቤከል፥ 'ገመኺል ኤተ ከምዌ ነንም፤' አኳ ያሱስ።" 5 ኖከ ቢገሶቆ ጸጋኳ እገሻ አለአ፥ ቢያጩጻቆ ከፄያ ካል ኤቶኳ ያሱስ። 6 ኖከ ቤጦ አጳዉሎስ ኤለማ ነጸገማም፥ ቤብቴ መዪዥሥ ገፉጫ ኪልቆማም፥ ቢገሽ ከሳ ካል ኽኻ፥ ቢገሸሥ ሰ መዪርጓኳ። 7 ቤኢ ገንዘ  ጸጋ አኳ ኬያኮዎማም ኤጸጋ አሤር ኖቆማ እምበንድ። 8 ቤዽ ጳዉሎስ ቤኩ ከመፀ ገዴራ ካል ዶጎ ዪሁዳ፥ ቤትገሥ ከመንዢቆ እታ ጽጃ ኦካግ፥ ቤያኣጎ መጦማ ኤከምገሚል ጸጋ ከገፋሌያ አል ረባ። 9 ከፄ በተተሸከንዥገን ነማም ቁንዘ ጃጀንዳ፥ ቢንስ ጳዉሎስ፥ ቢ እንዶ ክርስታናኳ፥ ቢያሰ እምጳዉሎስ ከደ ገዴራ ነጸገማም። ቤትገሥ ጳዉሎስ ከማም ኖካ ኖካ ነመፀ መትገሣ ናል ጥራኖስ። 10 ቤጦ ጳዉሎስኳ አለአ ኤግዣ እምበንድ፤ ኤኤለአ ቤገሶቆ ጸጋ ደ ቤኢሽ ነእሲያ ኮዎማ፥ ሾከ ዪሁዳ ሾከ ግሪክኳ፥ እገሸ ረባ። 11 ቤጦ ረባኳ ዳ አል ገተምዛ ኤተ በሰከሥ እላ በቦቆ ከንዶጎ ጳዉሎስ። 12 ካኽላ ቤቼሥ ጸጋ ነጸገ ጳዉሎስ ዱ ኣ ኤተ ቤከቀርሥ ማኮጓ ከኤተ ቤከች እታኳ ቢንጦሥ ነጸገ ደ መንሰሣ፤ ቤበፀሽ መንሰሣኳ እማም፥ ቤምፐሥ ጋገንሠ ሙሳኳ። 13 ቤንዺል ኤባ ጸጋ አል ዪሁዳ ሜታ ሜታ፥ ደ ቤምፖቆ ገንሠ ሙሳ ነጸገጸጋ። ኖከ ቢጎት እማም ገንሠ ሙሳ፥ ቢኦ ፄ ያሱስ ቢከል ከጋገንሠ ሙሳ ካ፥ "ቢልጎተከንዥገን አኻ ከፄያ ካል ያሱስ፥ ኤተ በገሸከሥ ጳዉሎስ።" 14 ቢጦ አለአ ኢደ በቦቆ ጥስ መፀ ገዴራ አል ዪሁዳ ሜታ ኤተ ቢኦ ፄማ አስቄዋ፤ ኢደማኳ ሥሠ በንድ። 15 ቤከል ገንሠ ሙሳኸን ከማም፥ "በርገምካ ያሱስ፥ በርገምካ ጳዉሎስኳ፤ አኻኸን እምዎዴያ?" 16 መዣ ኤተ ቤኢን ገንሠ ሙሳ አ ኒለማ፥ ቤቆል ኮጎማም፥ ቤሙቾቆ እማም ኮዎማም ቤያምብሰሥ ጸገማም፤ ቢያምቤ እማም ከመከለኻ ኒል መፃ ከጸጋና ከጃጻ። 17 ቤያገማ ቾጎ እገሸማኳ ኖጎ ጸጋ አል ዪሁዳ ከጸጋ አል ግሪክ ደ ቤኢ ነኤፌሶን ኮዎማ። ቤድ ገጤያ ነጸገማም፥ ቢከኽ በቦቆ ገሂን ከፄ ኤቶኳ ያሱስኳ። 18 ቤዾዌ ኤማንጀ ጸጋ ደ ቤኩ ነንዶ ገዴራኳ፥ ቢገሸሥ ነኸ ጸጋ ገንሣ ኤተ ቢድ ነገሲቋ። 19 ቤዾዌ ነደ በከደካ ጸጋ ከገንሠ ሽጃ ጸጋ በበኽ፥ ቢቆፄ ሎርገ ገንሠ ሽጃለማም ቢከጥጦቆ ከማንጃ ነኸ ጸጋ ኮዎማ። ቢንዘ ኽ በነ ሎርጋ አኳ፥ ቤድ ኸ ለማና ግቸማ አሤር እል ግቸማ እምበንድ ኖቆማ 216
አሤር እል ግቸማ እምበንድ ኖቆማ አሤርኳ (50000)። 20 ኤኤለአ ቤከደሽ እገሸ ኤታ ከመዥጋ፥ ቤዥጋኳ። 21 ኖከ ቤድ አለአ ነን ቤር ጳዉሎስ ኒለማ መተራ ከንዶ ማቀዶኒያ ከንዶ ኣካያኳ ከዬሩሳሌም ቤከል፥ "ኖከ ከምደራሽ ከጓ፥ በኢካ ነጸገም አመዻ ከሮማኳ።" 22 ካ ቤትግ ነደ ማተጸሣለማ ጸጋ እምበንድ እምጢሞቴዎስ ከኤራስጦስ ከማቀዶኒያ፤ አኸን ቤኢሽ ዱፀን ነእሲያ። 23 ኖካ ና ቤፈር ነኤዬባ ናል ኤፌሶን በቦቆ ማከላ ቆሳ ከፄ እንዶ ክርስታና። 24 ቤኢ ነጓኳ መዣ ሜታ ኤተ ቢኦ ፄማ ደሜጥሮስ፥ ኤተ መጮቆ ሶ መዥግ በና። ቤጮቆ አኳ ሶ ኤመኮሥ መፀ ሙሳ አል ኤዬቆ ረባለማም፥ አል ኣርጠምስ፥ ቤከጭ በቦቆ በናኳ ከደ መገሜላ ነመቆት ሶ። 25 ካኽላ ቤሙንፆቆ መዣ አ ደ መገሜላ ነመቆት ሶ፥ ከጸጋ ደ ቤኮ መገሜላ ኤያለማም ኮዎማ ቤከል ከማም፤ "አኻ ጸጋ፥ በኸገምካ ኤበኮፈገካቆ አኳ ከንዶጎ መገሜላ አለአ። 26 በኸገምከሥ በኸገሰኮቆኳ ኤበንጠከኽ መዣ ኤተ ቢኦካ ፄማ ጳዉሎስ ጸጋ፥ ባንዠኪል ቁንዘማም በከለካ፥ 'እምረባ ኤተ ቢዘዘኬ ከኤላ አጨካኼ በናኼ።' በላ መዳን አለኣኳ ናሥ ኤዬበ ኤፌሶን፥ በጦካ አለአ ነኤበ እሲያ ኖጎ በበኽ። 27 በኮካጤከሽ እኽላኳ ከምዸባ አመደዳሎኳ ገንሠ ፄያ። በላ መዳን ኣሥ አለአ፥ ከመሮቆ ኮጎ መዪር መፀ ሙሳ አል ኤዬቆ ኣርጠምስ ኤዳ ኤተ በናንዢግ በና። ከምቴያ አመፈጋቋ አል ኤዬቆ ረባ ኤተ በከዴረካ ጸጋ አል እሲያ ካል ኤበ እኔያ ኮዎማ።" 28 ኖከ ቢገሶቆ ጸጋኳ አለአ፥ ቢም ዝንዜን ቢሉግ ቢከል፥ "በቦቆማ ኣርጠምስ ኤዬቆ ረባ አል ኤፌሶን።" 29 ቤያኦካይል ኤዬባ አ ኮዎማ፤ ቢጅር ጸጋ ደ ቤላኳ አኳ እምመዠ ጳዉሎስ ደ ቤዾዌ ነማቀዶኒያ፥ እምጋዮስ ከኣርስጥሮቆስ፥ ቢከዱጎ ኮጎ ቤሙንፆቆ ጸጋ። 30 ቤያኣጎ ጳዉሎስ መዻ ኪል ኤማንጀ ጸጋ ካ፤ ቢጻንዶቆ ደ ገዴራኸን አ። 31 ነምበቦቆ ጸጋ አል እሲያ፥ ደ ቢድ ጀንደማ፥ ቢትጌ ጸጋ ኮጎ ጳዉሎስ ቢከገሽ ኤከምበፃ መዻን ኮጎ ቤሙንፆቆ ጸጋ አ። 32 ቤድ ኖካ ና  ኖጎ ጸጋ በቦቆ ማከላ ቆሳ፤ ቤሉጉሥ ሜታ ጀንዳ፥ ቤሉገሥ ጀንዳኳ ዳ ጀንዳ። ኤያገሚለንኼ ጎ በበኻለማም ዳ ኤተ ቢከሙንፆቋኼ። 33 ቢንትር ጸጋ አል ዪሁዳ መዣ ኤተ ቢኦ ፄማ እስከንድር፥ ቢጦ ኤከምዻን ኮጎ እልኽ ጸጋ፥ ቤካጦዪል ፄ ጸጋ ሜታ ሜተምኳ አኳ ከገሸማ። ቤከጻንዶቆ አኳ ጸጋ ከኤለማ ኤከምጦዉፄን ትል፥ ቤያኣጎ መኮሎቆ እገሻ ነጸገማ ነኸ ጸጋ። 34 ኖከ ቢያምባለሥ ጸጋኳ፥ ኤበደካ እስከንድር ሾከ ዪሁዳ፥ ቢሉግ ኬያኮዎማም ሳ ሜተል ካሥ አንጅ እምበንድ ቢከል፥ "በቦቆማ ኣርጠምስ ኤዬቆ ረባ አል ኤፌሶን።" 35 ነለአ ነን ቤጻንዶቆ ኤተ መቆት ሎርጋ አል ኤዬባ አ ጸጋ ቤከል፥ "አኻ ጸጋ አል ኤፌሶን፤ ኦዴ በኤምካ ኤከምዜዉኽ ኤዬበ ኤፌሶን መፀ ሙሳ አል ኤዬቆ ኣርጠምስ፥ መኮሣ ኣርጠምስ ኤተ በፋተኬ ነጎዛኳ? 36 ከፄ 217
በሜካ ጸጋ ኤተ ከምኮዎቆ አለአ፥ ጦኽ ፄ ትል! በላ መሳንዙሠን አገሸልካኼ መደዳ ሜተልኼ። 37 በኸጅርኬ ከጌለአ ጸጋ ደ በበፀካ ማጎዥ ዳ አል መፀ ሙሳ፥ ደ በበፀካ መያ ፄ ኤዬቆ ረባኳ። 38 ኤከምጩዋ እምደሜጥሮስ ከደ መገሜላ ኤያለማ ተምባ ነጸገጸጋ፥ በኢካን ኦከ መኸሥ እገሻ፥ ቢኢካን ደ በኸከሥ እገሻ አል ኤዬባኳ። ኒያተምብ ነጓ። 39 ኤከምኢያን ዳ ጀንዳ ኤተ ከማኣጎኻ፥ ኒዪር አገሙንፀ ደ በዜካ ኤባ ካኻ። 40 ኤከምሎቆከሥ ዶጎ ሮማ አይላ ከማከላ ቆሳ ኤተ በደካ ኖካ አለአ፥ ኢልጨካኼ ሜተል ዳ ኤተ ከምኮሊልቆኼ። ቢልከጤካ ኤከምተምብቆ እማም አይላ ከፄ ማመሣ አለአ።" 41 ቤገሽ ኤለአ፥ ቤጦ ኤከመንሰ ጸጋ ደ ቤሙንፆቋ አ። መደዳ አል ሰ ገትገ ክርስቶስ 20 1 ኖከ ቤጽኽ ማከላ ቆሳ ነን፥ ቤሙንፆቆ ጳዉሎስ ደ ገዴራ ኮጎማ፥ ቤንዥገሥ እማም። ነለአ ነቸቻ ቤኽ ዳገ ከማም፥ ቢንሰ፥ ቤፈርሥ ከምዻ ከማቀዶኒያ። 2 ቤተሪል ኤባ ኤተ በኢካ ነጓ፥ ቤንዥገሥ ደ ገዴራ ከበበኽ እገሻ፥ ቤዌ ከግሪክ። 3 ቤኢሽ ነጓኳ ጽጃ ኦካግ። ኖከ ቤከገሥ አ ከምዻ ከሶሪያ ከለማዲያ፥ ቤያገሚል ኤቤያኣጎ ዶጎ ዪሁዳ መሾቆ አ። ካ ቤሪል ኤከምኮላ ከንዶ ማቀዶኒያ። 4 ጸጋ ደ ቤዽ ነቾጎማኳ ሶጳጥሮስ ዱ ጲሮስ፥ ጸጋ አል ቤሪያ፥ እምኣርስጥሮቆስ ከሶኮንዶስ ደ ተሳሎቄ፥ ጋዮስ አል ደርቤ፥ ጢሞቴዎስ፥ እምቲኪቆስ ከጥሮፊሞስኳ ደ እሲያ። 5 ቢቼስ እማም አለአ እንዶዋ፥ ቢዜኽ አይላ ነጥሮኣስ። 6 አይላኸን ኖከ ቤተር ኦከ ገቻንዳ ነን፥ ቢልከፈርሥ ከለማዲያ ነፊሊጲሲዩስ ቢልረበሽ እማም ነመዥጋ ማቁስ ነጥሮኣስ፤ ቢልዥጌቆ ነጓኳ እል ሥሠ በንድ። 7 ኖከ ሙሳ ነሸጋዥጋ ቢልሙንፆቆ ኮጎ ሜታ ከመንፂል እጋ። ከፄ ቤያኣጎ ጳዉሎስ መዻ ነገዳዱኳ፥ ቤጎ ሥ እገሻለማ ካሥ ጋፂል መጎኳ፥ ቤገሽ ከጸጋ። 8 ቤበል በበኽ ጅ ነመፀ ጎዛ ኤተ ቢልሙንፀቆና። 9 ቤኢ ዱ ገሸላ ኤተ ቢኦ ፄማ ኦይጢቆስ ነመኢሻ ነሰ ጋምቦ መፃ። ኤቤጎ እገሸ ጳዉሎስኳ፥ ቤታሽ አኸ መዥጋ ዱዋ አ፤ ኖከ ቤኢ ኖጎ መዥጋኳ፥ ቤፋቴ ነጋምቦ መፃ አል ጎዛ ነመንጦቆማ ነኦካግ ከኔያ። ቢፈሮቆ ጸጋኳ መሸማ። 10 ቤብቴ ጳዉሎስኳ ኖቆ መፃ ከኔያ፥ ቤፋት ከጸገማ ቤሃኮቆ ቤከል፥ "መተምዘኸኼ፥ በካኢከሽ ከኻምብደማ።" 11 ነለአ ነቸቻ ቤኮል ጳዉሎስ ኮቆ መፃ፥ ቤንፂል እጋ ቤስ ከደ ገዴራ፥ ቢከጅብሦጓ ከገሻ፥ ነለአ ነን ቤዻ። 12 ቤሮቆ ጸጋኳ ዱ ገሸላ ከኻምብደማ፥ ቢከኩ ከመፃ ኤተ ቢኢና፤ ቢንዥጋሥ በቦቆ። 13 ጳዉሎስ ቤያኣጎ መዻ ነንዶዋ ነኔያ ከቾጎማ ከኤባ ካል አሶስ፤ አይላኸን ቢልከቼስ እንዶዋ ከለማዲያ ቢልዳሽ ከአሶስ። ቤገሸሥ ካይላ፥ ኤከምዻ ቶኲልቆን ነጓ ነለማዲያ። 14 ቢለገመሥ ነአሶስ፥ 218
ቢልቶኮቆ አይልኳ አ ነለማዲያ፥ ቢልከዳሽ ከኤበ ሚጢሌኔ። 15 ቢልከፈርሥ ነጓ ነኸማቱቁማ ከለማዲያ፥ ቢልዳሽ ከጋንዞ ቆ ኪዮስ ከኤባ አል እል ኣያ፤ ከኦኪል እምበንድኳ ቢልዸቦቆ ከሳሞስ፥ ቢልዳሽ ነጀንደ ኸማቱቁማ ከሚልቴ። 16 ኤያኣጎንኼ ጳዉሎስ መግዣ ነኤበ እሲያኼ፤ ካ ቤከር መዻ ከመተሪል ኤፌሶን ከለማዲያ። ከፄ ቤበበቻ፥ ኤበከማፈላሻ ቤያኣጎ መኢሻ ነዬሩሳሌም ኖከ ዚፈ ጴንጠቆስጤ። 17 ቤትግ ጳዉሎስ ነሚልቴ ጸጋ ኤከምኦዉኬ ደ እምፈጋ አል ገሙንፀ ደ ገዴራ አል ኤፌሶን ኮጎማ። 18 ኖከ ቢዾዌ ደ እምፈጋ አኳ ኮጎማ፥ ቤከከል፥ "በራጦከሽ ከኤተ በርከዎኬ ከኤባ ካል እሲያ፥ በኸገምካ ኤያብ ኤበርኢካ ኖጎኻ መዱጎክ። 19 ኖከ ባሙቸኪል ዶጎ ዪሁዳ አራ፥ ነማፉንጫቋ ኤተ በደካ ነጸገም፥ በርደከንዥገን ከኤታ ከመጦኽ ጸገም ከገቻ፥ ከኸ ጹሻኳ። 20 በራቲከስ እገሸ ረባ ካኻ፥ በርትገከሥ ነኸ ጸጋ ነመፃ ነመፃኳ። አኢካንኼ ሜተል ዳ ኤተ በርጸፀኮቆ ካኻ ነንዶዋ አል መብዳኼ። 21 በርከገሸካ ከጸጋ ካል ዪሁዳ ካል ግሪክኳ ዝንዜን፥ ኤከማንዡሥ እለማም ከምኮሉዌን ኮጎ ረባ፥ ኤከምገሙኪለን ከኤቶኳ ያሱስ ክርስቶስኳ። 22 ነዚያ አለኣኳ በላ ማገመሪለን ዳ ኤተ ከምዶጎ ነጸገም፥ በራገሰካሥ ከመዪዥሥ ገፉጫ ኤከምዸራ ከዬሩሳሌም። 23 ነደንኳ በገሸከሠንዥገን መዪዥሥ ገፉጫ ካራ፥ ኤከምዜኽ አማፉንጫ ከማኣንሠሣ አራ ነኤዬባ ነኮዎማ። 24 አራኸን በርዪርካ መኢያለም ኤዳ ቤያንዢግ በና፤ በራኣጎካ መትቶቆ ኣሥ ገትጋ ከመደዳለም ኤተ በርዸበካ ኖጎ ኤታ ያሱስ፤ አኳ ኤከምደራ ኸገሻ ከሰ ማገ ላ አል መገ አል ረባ። 25 "በርገምካ እኽላኳ ኤከምበፀኻ መኮለኼ መገመኸሥ እልኸም፥ አኻ ደ በርዎኬ ኖጎኻ፥ ደ በርከገሸከሠን ከፄ ገፋሌያ አል ረባ። 26 ካኽላ ከመገሸርሥ ካኻ ኖካ አለአ፤ ኤከምቴያ ናኻ ጸጋ ሜታ ነንዶዋ፥ ከምሎቁከሠኼ አራኼ። 27 አራሸከኸንኼ አር መገሸሥ መኦሻ አል ረባ ኮዎማ ካኻኼ። 28 ዜኸኽ ጸገኻ፥ ዜኽ ጃጃ አል ረባ ኤተ በከጦካ አመዪዥሥ ገፉጫ አኻ ደ መዜኸማ፤ ጃጃ አለኣኳ ገሙንፀ ደ ገዴራ አል ረባ፥ ኤተ በከጦካ አረባ ከመሃ ሜታኽ ዱማ ካለማ። 29 ኖከ ከምደራሻ ነን፥ በርገምካ ኤከምኩ ጋገንሠ ጸጋ ኤያል ዬላዉዋ ኪልኻ። ከምበፁሸኼ እማም ጃጃ በላ ማቀዙሠን። 30 ናኻኳ ከመገሹሥ ጸጋ ሜታ ሜታ መቁልሥ እገሻ፥ ከምጅሩካ ደ መሁል ቾጎ ያሱስ ኮጎማም። 31 ካኽላ ኣምበንኻሥ፥ ሳንዘኸሥ ኤበርገሸካ ከኸ ጹሻ ከሜታ ሜታማለኻ ከግዣ ኦካግ መዱጎክ ነመጎኳ ኪል ኦካ። 32 እኽላኳ ከምኸራ አኻ ከኤለ ረባ ከገሸ መገለማኳ፤ አ ከምፈለሽ መዥገሥ መገሚላለኻ፥ በጨካ መዥጋ ከመኸማ ካኻ ዳ ኤተ ቤካጦዪል አ ሾካለማ። 33 አራኣጎካንኼ አር ኖጎ ጸጋ ሜታ ለማና፥ ኣያ፥ ኣኳ። 34 በኸገምካ አኽኳ ኪልቆኻ፥ ኤበርደካ ከኤለም ዳ ኤተ በደካ ማኣጎማ ካራ ከመመዠም። 35 219
በርትገከሥ ካኻ ከንዶ ኮዎማ፥ ኤከምዳ ነጸጎኳ መሻምባ ኤኤለአ ኤከምፈለኮሽ መተጸሥ ደ ገማዋ። ሳንዘኸሥ እገሸ ኤታ ያሱስ ኤተ ቤከል፥ 'ነመሮቆማ ባገ ኪል አመኸማ ጸጋ።"' 36 ኤቤከል ጳዉሎስ ኤለአ ነቸቻ፥ ቢያኩኩን ከማም ቤዴራ። 37 ኬያኮዎማም ቢሃኮ ጺ ጳዉሎስ ከሰ መእሳ፥ ቢንፅማኳ። 38 ቢሳንዝ ከበቦቆ ከኤተ ቤከል ጳዉሎስ፥ ኤከምበፁዋ መኮሉዋ መገሙሥ እልኸማ፤ ቢዪቶቆ እማምኳ አ ካሥ ጎ ለማዲያ። መደዳ አል ሰ ገትገ ክርስቶስ 21 1 ኖከ ቢለንሰ ነቸቻ ቢልከፈርሥ ከለማዲያ፥ ቢልዳሽ በላ ሞኮልልኸን ከኤባ አል እል ኣያ ኤተ ቢኦ ፄማ ቆስ፤ ቢልዳሽ ነጀንደ ኸማቱቁማ ከኤባ አል እል ኣይ ሮዶስ፤ ቢልፈርሥ ነጓ ቢልዽ ከኤባ ካል ጳጥራ። 2 ቢልጻግ ነጓኳ ለማዲያ ኤተ ቤዽ ከፊቄ፥ ቢልቶኮ ቢልከዻ። 3 ቢልገመሥ ኤባ አል እል ኣይ ቆጵሮስ ነታሰምላ፥ ቢልጦኽ ከንዶ ኤላ ረ፥ ቢልዽ ከሶሪያ ቢልዳሽ ከጥሮስ፤ ቢያኣጎ ነጓ መብቶቆ ገጹራ ነለማዲያ። 4 ቢልዸብ ደ ገዴራ ደ ቤኢ ነጓ፥ ቢልኢሽ ኖጎማም መዥጋ ሥሠ በንድ፤ ቢከገሽ እማምኳ ከመዪዥሥ ገፉጫ ከጳዉሎስ፥ ኤከምበፃን አ መዻ ከዬሩሳሌም። 5 ኖከ ቤራሽ ኦከ መኢሻለምላ፥ ቢልፈርሥ ነጓ ቢልዽ ነንዶዋለምላ፤ ቢዪቶቆ ኬያኮዎማም ከጋፋለማም ከኢዳለማምኳ አይላ፥ ቢከተሪል ኤዬባ ከኸ እኔያ፤ ቢላኩኩን ኬያኮዎምላ ነሰ ኣያ፥ ቢልዴራ። 6 ኤቢለንሰ ነቸቻ ቢልቶኮሥ አይል ለማዲያ፤ ቢኮሌ እማምኸን ቢዊዩ ከመፃ ካለማም። 7 ቢልፈርሥ ከለማዲያ ነጥሮስ፥ ቢልዳሽ ከጰጤለማእስ ቢልርሽ መዻ ከለማዲያ። ነጓ ቢለንኽ ዳገ ከደ ገዴራ፥ ቢልኢሽ ኖጎማም መዥጋ ሜታ። 8 ነኸማቱቋ ቢልፈርሥ ነጓ፥ ቢልዾዌ ከቄሳሪያ ከመፀ ፍልጶስ ኤተ ማቲስ ሰ ማገ ላ አል ረባ፤ አ ነደ ቢሽልሥ ነዬሩሳሌም ከመደዳ ነገሙንፀ ደ ገዴራ፥ ነጸጋ ሥሠ በንድ ጸጋ ሜታ። ቢልኢሽ ነጓኳ ዱፀን። 9 ቤጭ ፍልጶስ ዳጎና እንዝኽ፤ ቢገሸሥ እማምኳ ዳ ኤተ ቤከትገሥ አረባ ከማም ከመዪዥሥ ገፉጫ። 10 ኖከ ቢልኢሽ ነቄሳሪያ መዥጋ በበኽ፥ ቤዌ ነኤበ ዪሁዳ ኤተ መዪርጓ ሜታ ኤተ ቢኦ ፄማ ኣጋቦስ። 11 አኳ ቤዌ ኮጎምላ፥ ቤሮቆ ለከፈ ጳዉሎስ፥ ቤከፉንጭ ከሲ ጺማ ቾጎማ ከኤለማ ቤከል፥ "በገሸከሥ አመዪዥሥ ገፉጫ በከለካ፥ 'ኤያሥ አለአ ከምፉንጫ አዶጎ ዪሁዳ ነዬሩሳሌም ኤተ ለከፋ አለአ፥ ከማተገሩቆ ከጸጋ ደ በበፀካ መዳ ሾከ ዪሁዳ።"' 12 ኖከ ቢልገሶቆ አይላ እገሻ አ፥ ቢልሻ ኽ አይል ከጸጋ ደ ቤኢ ነጓ ጳዉሎስ፥ ኤከምበፃን መዻ ከዬሩሳሌም። 13 ቤኮሎቆ ጳዉሎስኸን ቤከል፥ "ካሤ በኸከእሰካ በኸከንጀንደኪል አራ? አራ በላ መዳን ካሥ ማፉንጫ፥ በርገ ከሠንዥገን ኤከምሸራ ከፄ ያሱስ ነዬሩሳሌም።" 14 ኖከ ቤኮዎቆ አኳ 220
እገሻለምላ፥ ቢልጦ ፄ ትል፥ ቢልከል፥ "ነድሜ እኽላ ኤያሥ ማሄሸማ አል ረባ።" 15 ኤቢልኢሽ ነጓ መዥጋ ዱፀን፥ ቢልገሥ ዳ አለምላ ቢልቶኮ ከዬሩሳሌም። 16 ደ ገዴራ ደ ቤኢ ነቄሳሪያ ሜታ ሜታ ቢዌ ነቾጎምላ፥ ቢዪቶቆ አይላ ከመፀ ምናሶን ኤከምኢልሸን ነጓ፤ አኳ ጸጋ አል ቆጵሮስ፥ ነደ ቤሲቆ መገሚላ ጸጋ ሜታ። 17 ኖከ ቢልዳሽ ከዬሩሳሌም፥ ቤሄሽ ደ ገዴራ አይላ ከማገ ላ ከመፃለማም። 18 ነኸማቱቁማ ቤዽ ጳዉሎስ ነቾጎምላ ኮጎ ያይቆብ፤ ቤኢ ደ እምፈጋ አል ገሙንፀ ደ ገዴራኳ ኬያኮዎማም ነጓ። 19 ቤከኽ ጳዉሎስ ዳገ ከማም፥ ቤገሸሥ ሜታ ሜታ ዳ ኤተ ቤጦዌ አረባ ከንዶጎ መደዳለማ ኖጎ ጸጋ ደ በበፀካ መዳ ሾከ ዪሁዳ። 20 ጸጋ ደ ቤገሶቆ አለአ ኮዎማ ቢያገይል ከረባ፤ ነቸቻ ቢከል ከጳዉሎስ፥ "ዱዌበምላ፥ ባገምከሥ አምኳ እንዘሥ ኤበፈገካኽ ገንዘ  ደ ገዴራ ነሾከ ዪሁዳ። ቢጥጠካይል ኬያኮዎማም ከመትገሣ አል ሙሴ። 21 ቢገሸከሥ ከማም ከፄ መትገሣሉ ኤባከለካ አም ባገሸካ፥ 'ኒበፀሽ ጸጋ ዶጎ ዪሁዳ ደ በኢከሽ ነኤበ ጀንደ ጉንዛ ኮዎማ መትገሣ አል ሙሴ፥ መሹሠኼ ኢዳለማም፥ መሁሉዋኼ መኢያ አል እምበፈገማምኼ።' 22 ኤከምገሱቆ መዌያሉ ከገአ፥ ኤያብ ከምጦዪላን አይላ? 23 ካኽላ፥ ጦ ዳ ኤተ ከምከልላ ካም፤ በኢካን ጸጋ እንዝኽ ኖጎምላ፥ ደ በዻቆከቾጎ ገዴራ ከረባ። 24 ኣኮርከቾጎ አምኳ ከማም፥ አዪዥኸሥ ጸገኻ ኮዎኻ፥ ኻ በነማ ኤከምፈሉሸን እማም መደሥ ቤቆማም። ኤከምጦዋ ኤለአ፥ ከማምባለሥ ጸጋ ኮዎማ፥ ኤባዜከኽ አም ኪልቀኡ ማቶቋ አል ሙሴ፥ ኤበደካ ዳ ኤተ ቢገሸከሥ ከፄኡ ጎልጎዛኳ። 25 ነጸጋ ደ በበፀካ መዳ ሾከ ዪሁዳ ደ በደካ ደ ገዴራኸን፥ ቢልርካ እገሸማ ቢልትገካ፥ ኤከምበፁዋ መሰማ ነበጨ ለማና ኤተ ቢሸኮቆ ከምሙሳ፥ ኤከምበፁዋን ሜተል መሰ መሃ ከበጨ ለማና ኤተ በበፀካ ማርካ መሃማ፥ ኤከምበፁሸን ጎሲያኳ።" 26 ነጀንደ ኸማቱቁማ ቤካኮርቾጎ ጳዉሎስኳ ከጸጋ አ ቤዪዥሥ ጸገማ፤ ቤኩ ከመዪዥሥ መፀ ገዴራ፥ ቤሲሥ መገሸሠማ ከማሥ ኤከምራሽ ኦከ መዪዥሣለማም፥ ኖከ ከምኹዋ ከሜታ ሜታማለማም ደ መኻ ከረባኳ። 27 ኖከ ቤያሲያኽ መከር ኦካ ሥሠ በንድ አለአ፥ ቤገመሥ ጸጋ ዶጎ ዪሁዳ ደ ቢዾዌ ነእሲያ፥ ጳዉሎስ ነመዪዥሥ መፀ ገዴራ። ቢበሬኽ ጸጋ ኮዎማ ቢከዻቆሽ አ፤ 28 ቢሉግኳ፥ "ጸጋ አል እስራኤል፥ ዎኼ ተጸኸሥ አይላ፤ ሀና አለአ መዣ ኤተ በንዸኪል ኤባ ኮዎማ፥ ኤተ በንሰካ አመትገሣለማ ሾካሎኳ፥ ማቶቋ አል ሙሴ፥ ከመዪዥሥ መፀ ገዴራ አለአ፤ በርኬቆ እኽላኳ ጸጋ አል ግሪክ፥ በኩኮቆ ከመዪዥሥ መፀ ገዴራሎኳ፥ በካከሥ መዪዥሣለማ።" 29 ዳ ቢከከል ኤለአ፥ ከፄ ቢገመሥ ነገሲቋ እምጳዉሎስ ከጥሮፊሞስ ጸጋ አል ኤፌሶን ኒል ኤዬባ፤ ቢኦሥ በኩኮቆ አጳዉሎስ መዣ አ ከመዪዥሥ መፀ ገዴራ ካለማም። 30 ቤያኦካይል ኤዬባ ኮዎማ፥ ቤዱጔ ጸጋ ኮዎማኳ ቾጓ ሜታ፥ 221
ቢዻቆሽ ጳዉሎስ ቢጅር ቢፔቆ ነመዪዥሥ መፀ ገዴራ፤ ቤያሃንስ ግሰ መዪዥሥ መፀ ገዴራኳ ናሥ ኦካ ና። 31 ኖከ ቢያኣጎ ጸጋ መሾቆ ጳዉሎስ፥ ቤዳሽ ገትጋ ኤተ በከለካ "ባኦከካይል ኤዬበ ዬሩሳሌም ኮዎማ" ኮጎ በቦቆ ጥስ ለጋዪዳ ካል ዶጎ ሮማ። 32 ቤካኮሬቾጎ አኳ ናትሥ ኦካ ና ከለጋዪዳ ከጥስ ለጋዪዳ አል ግቸማ ማቁስ፥ ቤከዱጔ ፈላ ኮጎ በበኽ ጸጋ ካ፤ ኖከ ቤገመሥ ጸጋኳ በቦቆ ጥስ ለጋዪዳ አል ዶጎ ሮማ ከለጋዪዳለማኳ፥ ቢበፀሽ መኦች ጳዉሎስ። 33 ቤችድሽ በቦቆ ጥስ ለጋዪዳኳ ኮጎ ጳዉሎስ፥ ቤዻቆሽ ቤጦ ቢከፉንጭ ከባኮዋ ከምበንድ፤ ነጓ ነቸቻ ቤሎቆሥ ጸጋ ቤከል፥ "ዎዴ መዣ አለአ? ኣሥ በሸከሣ?" 34 ኤቤሉጎ ጸጋ ሜታ ከዳ ከጀንዳ፥ ጃጀንዳኸን ቤሉገሥ ዳ ጀንዳ። ኤፈለሸንኼ ጥስ ለጋዪዳ በቦቆማኸን ማገሚል ቾጎ እገሻ አ ከፄ ገላኮ ጸጋ። ካኽላ ቤገሸሥ ኤከምሩቆን አ ኪል ኸለ ለጋዪዳ። 35 ኖከ ቤዳሽ ጳዉሎስ ከዳገዛ፥ ቤያሃለሽ መዻ ከፄ ማልግትሽ ጸጋ፥ ቢኪልቆ አለጋዪዳኳ ቢጹራ። 36 ቤሁል በበኽ ጸጋኳ ከሰ ገሉጓ ቢከል፥ "ሸኾቆ አ።" 37 ኖከ ቤዽ ለጋዪዳ ከምኩቆ ጳዉሎስ ኪል ኸላለማም፥ ቤከከል ጳዉሎስ ከበቦቆ ጥስ ለጋዪዳ፥ "ከምፈለርሸኼያኽ መገሸሥ ዳ ሜተል ካማ?" ቤሎቆሥ በቦቆ ጥስ ለጋዪዳኳ ቤከል፥ "ኣገምከሽ አም ሰ ደ ግሪካኽ? 38 ኖካ ና አምኼ መዣ አል ግብፅ ኤተ ቤደንዝ ማንጃ ኖካ ነሜታ፥ ቤፖቆ ጸጋ ግቸማ አሤር እል ግቸማ (4000)፥ ደ ቤፉንጪል ቻጋ ከማሸማ፥ ከኸ እኔያ?" 39 ቤከል ጳዉሎስኳ፥ "አራ ሾከ ዪሁዳ፥ ኖጎ ቢፖቆካ አራኸን ነኤዬባ ኤተ ባገምካይላ፥ ናል ጠርሰስ ካል ክልቂያ፤ ኼሥ ካራ፥ ኤከመገሸራን እገሻ ከጸጋ ከለአ።" 40 ቤከኺል አጥስ ለጋዪዳ በቦቆማኳ፤ ቤቶኮሥ ጳዉሎስኳ ዳገዛ፥ ኤከምጦዉፄን ጸጋ ቤጻንዶቆ ከኤለማ፤ ኖከ ቢጦ ፄ ጸጋ ትል ነቸቻኳ፥ ቤያጦሽ እገሻ ከሰ ዶጎ ዪሁዳ ቤከከል፤ መደዳ አል ሰ ገትገ ክርስቶስ 22 1 "ኢዳሌበም ከምባብ፥ ገሰኾቆ እገሻለም ኤተ በርከጻንደኮቆ አር ነጸገም ነኸኻ አለአ!" 2 ኖከ ቢገሶቆ እማም፥ ኤቤከገሽ ጳዉሎስ ከሰ ዶጎ ዪሁዳ፥ ቢካጦዪል ፄ ናል ገሲቋ በቦቆ፤ ቤተጽ ጳዉሎስ ቤከል፤ 3 "አራ ሾከ ዪሁዳ፥ ኤተ ቢፖቆካ ነኤዬባ ናል ጠርሰስ ካል ክልቂያ፤ መፈጋለምኸን ነኤዬበ ነዬሩሳሌም ነለአ፤ ኤተ ቤትገሥ መገመሸማ ካራኸን አገማልኤል፤ በርገምከሽ መኢያ አል እምበፈጎኳ ዝንዜን። ኤያሥ በኸጦካ አኽኳ ነዚያ አለአ፥ ቤርጥጣይል አርኳ ከረባ። 4 ቤራሙች ጸጋ ደ በሁለካ እንዶ ገዴራ አል ኽኻ አለአ ካሥ መሾቆ እማም። ቤርንዻቆ ጋፋ ከጋጉንዛ፥ ቤርኩቆ ከመፀ ማፉንጫ። 5 ከምፈሉሽ መደ ኸገሻ ካራ እምጥስ መፀ ገዴራ እምበቦቆማ፥ ከደ ተምባ ኮዎማ፤ ቤርሮቆ ኖጎማም 222
ሎርጋ፥ ኤተ ቤርከዽ ከደማስቆ ኮጎ ጸጋ ደ በሁለካ እንዶ ገዴራ አ። ቤርከጦ አለአ፥ ኤከምፉንጨራ ደ ገዴራ ደ ቤኢ ነጓ ፥ ከምርዼቆ እማም ከዬሩሳሌም ኤከምኹከሠን በነ መሸ ሠማለማም።" 6 "መርከኢ ነመዻ፥ ኤቤርኣርቻቆ ከደማስቆ፥ ቤበል ታፕ መዥግ ጅ ኒል ኦካ ነጎዛ ቤዪዦጎ ነትገነም፤ 7 ቤፋቶቆ አራ ከኔያ፥ ቤርገሶቆ እገሻ ኤተ ቤከል ካራ፥ 'ሳኦል! ሳኦል! ኣሥ ባካሙቸኪል አራ?' 8 ቤርከል አርኳ ቤርሎቆሥ፥ 'ኤተም ዎዴያሲቆ አማ?' ቤከል አኳ ካራ፥ 'አራ ኤተ ባሙቸኪል አም፥ አራ ያሱስ ጸጋ አል ናዘሬት።' 9 ቢገመሥ ጸጋ ደ ቤኢ ኖጎም ኣሥ መዪዦጓ፤ ነደንኳ፥ ኢገሰቆንኼ እገሻ ኤተ ቤገሽ ካራኼ። 10 ቤርከል አርኳ ቤርሎቆሥ፥ 'ኤተም፥ ኣሥ ከምደራ?' ቤከል ኤተምኳ ካራ፥ 'ፈርሥ፥ ዻ ኩ ከደማስቆ፥ ነጓ ከመገሹሥ ካም ዳ ኤተ በርካ አረባ ካም ኮዎማ።' 11 ዳ ቤርከሃለሽ መገመሥ እኔያ ከፄ ማንደኽ መዪዦጓኳ፥ ቤዻቆ ኤለ ጸጋ አደ ቢልዾዋ አራ፥ ቢከዳሽ ከደማስቆ። 12 "ቤኢሽ ነጓ መዣ ኤተ ቢኦ ፄማ ሃናኒያስ፥ ኤተ ቤጭ መገ  ፄያ ኖጎ ዶጎ ዪሁዳ ኮዎማ። አ ጸጋ ኤተ መገሚል ረባ ኤተ መዜኽ ማቶቋ አል ሙሴኳ። 13 ቤዌ ቤችዴሽ ከትገነም ቤከል ካራ፥ 'ዱዌበም ሳኦል፥ ነኮል ነገመሥ ኸኡ እኽላኳ።' ናሥ ኦካ ና ቤኮሌ ኸምኳ ቤርገመሥ አ። 14 ቤከል ሃናኒያስኳ፥ 'ቤጦ ረባ አል እምበፈጎኳ ነገሲቋ፥ ኤከምገማን መኦሻለማ፥ ኤከምገማሠን መዪዥሥ ዱማ፥ ከምገሳቆን ሰማኳ። 15 በከጦካ አለአ፥ ኤከምዳን ኸገሻ ነኸ ጸጋ ኮዎማ ከዳ ኤተ ባገምከሥ ከኤተ ባገሰኮቆኳ። 16 ነዚያ አለአ ኣሥ ባካንደከኻ? ፈርሥ ኦ ፄማ፥ ኣጫጻቆ አኤፋቆ ነገንሣሉ።' 17 "ነጓ ቤርኮሌ ከዬሩሳሌም፤ ኖከ ቤርኢ ነገዴራ ነመዪዥሥ መፀ ገዴራ፥ ቤርገሞጎ ከመጎሎጓ፤ 18 ቤያገማሥ ያሱስ ካራ ቤከል፥ 'ፈርሥ ፈላ፥ ፐሥ ነዬሩሳሌም፥ ከፄ በፅጀኮቆ ጸጋ አል ኤዬባ አለአ ዳ ኤተ ባደካ አም ኸገሻ ከፄም።' 19 ቤርከል አርኳ፥ 'ኤተም፥ ቢገምካ ኪልቆማም ኤቤርጦ ቢኩቆ ከመፀ ማፉንጫ ጸጋ ደ በገምኪል ካም፥ ኤቤርጦ ቢኦች እማም ነመፀ ገሙንፃ አል ዶጎ ዪሁዳ። 20 ኖከ ቢያርከኽ መሃ አል ኤተ መደ ኸገሻ ከፄኡ አል እስጠፋኖስ፥ ቤገ  ካራ ቤርኢቾጎ ነጓ፥ ቤርዜ ኣ አል ጸጋ ደ ቤሾቆ አ።' 21 ቤከል ኤተምኳ ካራ፥ 'ዻ ኮጎ ጸጋ ደ በበፀካ መዳ ሾከ ዪሁዳ፤ ከምትገራ አም ከመሃት እኔያ።"' 22 ካሥ አል ኦከ ቤገሸሥ ጳዉሎስ እገሻ አለአ፥ ቤኢ ጸጋ ኮዎማ ነማጦዪል ፄያ ከገሻለማ፤ ነለአ ነቸቻ ቢሉግ ከበቦቆ ሳ ቢከል፤ "ነቴ ሾከ ጸጋ አለአ ነኔያ፤ መገ ዳኼ መኢያለማኼ።" 23 ቢሉግ እማም፥ ቢንቱዊል ኣለማም ከገቱዋ፥ ቢዝል ርረ እኔያ ከጎዛ። 24 ቤጦ በቦቆ ጥስ ለጋዪዳ ቢሮቆ ጳዉሎስ ኪል ኸላለማም። ቤገሸሥ ኤከምኦቹዋ ከቤ እንኻ፥ ኤከማምባለሠን አ ቾጎ ዳ ቢከሉገካ ዶጎ ዪሁዳኳ። 25 ኖከ ቢፉንጭ አ ከሲያ ከመኦቸማ፥ ቤከል ጳዉሎስ ከጥስ ለጋዪዳ 223
ካል ግቸማ ማቁስ ኤተ ቤኢቾጎ ነጓ፤ "ኢኸከሥ ካኻኽ መኦች ሾከ ዶጎ ሮማ በላ መዪሩዋን እገሻለማ?" 26 ኖከ ቤገሶቆ ጥስ ለጋዪዳ አል ግቸማ ማቁስ አለአ፥ ቤዽ ኮጎ በቦቆ ጥሳለማም ቤከል፥ "ኣሥ ባዸካ ከመደ አማ? መዣ አለአ ሾከ ዶጎ ሮማ።" 27 ከለአ ቤዌ በቦቆ ጥስ ለጋዪዳ ኮጎ ጳዉሎስ ቤሎቆሥ ቤከል፥ "እገሼሠና ካራ፥ አም ሾከ ዶጎ ሮማኽ?" ቤከል አኳ፥ "ኣዬ።" 28 ቤኮሎቆ ጥስ ለጋዪዳ አኳ ቤከል፥ "አራ መዳለም ሾከ ዶጎ ሮማ በርከኮደከሥ ከበቦቆ ለማና፤" ቤከል ጳዉሎስኳ፥ "አራኸን ቢካፖቆኬሣ።" 29 ናሥ ኦካ ና ቤኮል ጸጋ ከን ደ ቤኢ ከመሎቆሥ ጳዉሎስ፤ ቤጤ በቦቆ ጥስ ለጋዪዳኳ፥ ኖከ ቤያምባለሥ መዣ ኤተ ቤጦ አ ቢፉንጫ ኤበደካ ሾከ ዶጎ ሮማ። 30 ነኸማቱቁማ ቤያኣጎ አበቦቆ ጥስ ለጋዪዳ መገመማ ዝንዜን፥ ዳ ቤከተምቦቆ አዶጎ ዪሁዳ ጳዉሎስ። ካኽላ ቤከጦ ቢሙንፆቆ እምበቦቆ ጥስ መፀ ገዴራ አል ዶጎ ዪሁዳ ከደ ተምባ ኮዎማ። ቤጦ ቢጨጌስ ጳዉሎስ፥ ቤሮቆ ኪል ኸማም። መደዳ አል ሰ ገትገ ክርስቶስ 23 1 ቤተገሽ ጳዉሎስ ኸማ ኒል ኸ ደ ተምባ ቤከል፥ "ኢዴበም፥ አራ ካሥ አል ኦካ ከለአ መኢያለም ነኸ ረባ ከመዪዥኽ እላ።" 2 ቤጦ በቦቆ ጥስ መፀ ገዴራ አል ዶጎ ዪሁዳ ሃናኒያስኸን፥ ቢኦች ጸጋ አደ ቤኢቾጎ ነትገን ጳዉሎስ ሰማ። 3 ቤከል ጳዉሎስኳ፥ "አም ጸገ መፃ ኤተ ቢከደከሥ ከቦላሌያ፥ ከምኦቻ አረባ አም፤ ማከኢሽ ነጓ ከመኸሠማ ካራ ኤማቶቋ፥ ከኤተ ባጦካ ቢኦቸካ አራ ባፑኮቆ ማቶቋ።" 4 ቤከል ጸጋ ደ ቤኢቾጎ ነጓ ከጳዉሎስ፥ "ኣካ አም በቦቆ ጥስ መፀ ገዴራ አል ረባኽ?" 5 ቤኮሎቆ ጳዉሎስኳ ቤከል ከማም፥ "ኢዴበም፥ አርገምካኼ መዳለማ በቦቆ ጥስ መፀ ገዴራኼ፤ በቆተካንዥገን ነመዪዥሥ ሎርጋ በከለካ፥ 'መገሻሠኼ ገንሠማ ነጸገ ጥስ ሾካሉኼ።"' 6 ከፄ ቤገም ጳዉሎስ ነጸጋ ደ ቤኢ ነጓ ጋጹሺለማ ሜታ ጸጋ አል ሳዱቃ፥ ጀንዳኳ መዳለማም ጸጋ አል ፋርስ፥ ቤፈሮቆ ሰማ ነኸ ተምባ ቤከል፤ "ኢዴበም፥ አራ ጸጋ አል ፋርስ፥ ሾከ ደ ፋርስኳ፤ ዳ ኤተ ቢከተምበኮቆ አራ ነኸ ተምባ ነለአ፥ ከፄ በርካጦኪል ኤከምፈሩሥ ደ በሸሸካ ነመሻ።" 7 ኖከ ቤገሽ ኤለአ፥ ቤፈር ማከለማ ነጂል ጸጋ አል ፋርስ ካል ደ ሳዱቃ፤ ቤምጹሻይል ደ ተምባኳ፥ 8 ከፄ ቢከል ጸጋ አል ሳዱቃ፥ "መፈርሣ ነመሻ፥ ሰ ገትገ ረባ፥ እምሙሳኳ እምሜን፤" ቢከል ጸጋ አል ፋርስኸን፥ "በኢካን አለአ ኮዎማ።" 9 ቤድ በበኽ ገላኳ ኖጎማም፤ ቤፈርሥ ነጸጋ አል ፋርስ አደ መትገሥ ማቶቋ አል ሙሴ ጎ ሜታ ቢዥጋ ቆስ ቢከል፥ "ኢልዸበካንኼ አይል መሸ ሠማ ሜተል ነጸገ መዣ ነለኣኼ። ኢገም በከገሸካ አገፉጫ ፌት አሰ ገትገ ረባ ሜተም።" 10 ኖከ ቤከረሽ ማከለማ ከምፈጋኻ፥ ቤጤ አበቦቆ ጥስ ለጋዪዳ፥ ኤከመንፂዩሥ ጳዉሎስ ቤከል ከለጋዪዳ፤ "ዻ ቼኼሥ 224
ጳዉሎስ ነጂል ጸጋ ና፥ ኩኾቆ ኪል ኸላኳ።" 11 ነመጎኳ ና ቤችድሽ ኤታ ያሱስ ኮጎ ጳዉሎስ ቤከከል፥ "ዥግ፥ ኤያሥ ባደኬ ነዬሩሳሌም ከኤተ መደ ኸገሻ ካራ፥ ኤያሥ ኤያ በኢካ ነጸገኡ ኤከምዳኣ ከኤተ መደ ኸገሻ ካራ ነሮማኳ።" 12 ነኸማቱቋ ቤያገሸሥ ዶጎ ዪሁዳ ኣሥ እልኸማም ቢኩ ነገዠገታ ቢከል፥ ካሥ አል ኦከ ከምሹቆ ጳዉሎስ ኤከምበፁዋ መሱዋ እጋ፥ መፉዋ ኣያኳ። 13 ጸጋ ደ ቤገሲል እገሻ አ፥ ቤሙቾቆ ገንዘለማም ጸጋ ግቸማ እምበንድ። 14 ቢዽ እማምኳ ኮጎ እምበቦቆ ጥስ መፀ ገዴራ አል ዶጎ ዪሁዳ ከደ እምፈጋ ቢከከል፥ "ቢልዠገተከንዥገን አይል ዝንዜን ኤከምበፅላ መስላ ዳ በላ መሽሎቆን ጳዉሎስ። 15 ካኽላ፥ አኻ ከደ ተምባኳ፥ ትገኸካ ከጥስ ለጋዪዳ ከበቦቆማ፥ ሎቆኸሥ ኤከምፔቆ ጳዉሎስ ካኻ ኤዳ ቤያኻኣጎ መሎቆሠማ ከገሻለማ ዝንዜን። አይልኸን ቢለገከሥ ኤከምሽሎቆ በላ መዳዬሸን አ ከገአ።" 16 ዱ ዳደማ ከጳዉሎስኸን ቤገሶቆ ማገሸሣ ኤተ ቤድ ዶጎ ዪሁዳ፥ ቤዽ ቤኩ ኪል ኸለ ለጋዪዳ፥ ቤከገሸሥ ከጳዉሎስ። 17 ቤኦ ጳዉሎስኳ ነጥስ ለጋዪዳ ናል ግቸማ ማቁስ ሜታ ኮጎማ ቤከከል፥ "ሮቆ ጉንዘ ዱዋ አለአ፥ ዸካ ኮጎ በቦቆ ጥስ ለጋዪዳ፥ በኢካ ዳ ኤተ ከመገሸከሣ።" 18 ቤሮቆ ጥስ ለጋዪዳ አል ግቸማ ማቁስኳ ጉንዘ ዱዋ አ፥ ቤከዽ ኮጎ በቦቆ ጥስ ለጋዪዳ ቤከል፥ "አጳዉሎስ ኤተ ባፉንጨካ በኦካ አራ ኮጎማ በከለካ፥ 'በጨካ ዱዋ አለአ ዳ ኤተ ከመገሸሣ፥' በሎቆከሥ አራ ኤከምርዼቆ ኮገኡ።" 19 ቤዻቆ ኤል በቦቆ ጥስ ለጋዪዳ አኳ ዱዋ፥ ቤፖቆ ከጺማ ቤሎቆሥ ቤከል፥ "ኣሤ ዳ ባኣጎካ አም መገሸሠማ ካራ?" 20 ቤከል ዱዋ አለኣኳ፥ "ቢያገሰኪል ዶጎ ዪሁዳ እገሻ፥ ኤከምኩዌኽ ኤዳ ቢያኣጎ መሎቆሥ ጳዉሎስ ዝንዜን። ቢኢካ ከምትጌ ገትጋ ካም፥ ኤከምሩቆ አ ከማቱቆ ከኸ ደ ተምባ። 21 አምኸን መገሳቆኼ፥ ከፄ በኢካ ነማም ጸጋ ደ በሙቸኮቆ ግቸማ እምበንድ፥ ደ ቢጸፀከሥ ከመሾቆ ጳዉሎስ፤ ቢኩከንዥገን እማም ከገዠገታ ቢከለካ፥ ካሥ አል ኦከ ከምሹቆ ጳዉሎስ ኤከምበፁዋ መሱዋ እጋ፥ መፉዋ ኣያኳ። ኤተ ቢዜከኽ እማም ዚያለአ ኣሥ መከላሉ 'ኣዬ ነድ።"' 22 ቤከል በቦቆ ጥስ ለጋዪዳኳ፥ "ማገሻሠኼ ከጸጋ ሜታ ኤለአ ኤባገሸከሥ እገሻ አለአ ካራ።" ነለአ ነቸቻ ቤጦ ቾጎ ዱዋ አ። 23 ጥስ ለጋዪዳ በቦቆማ ቤኦ ነጥስ ለጋዪዳ ናል ግቸማ ማቁስ ጸጋ እምበንድ ቤከል፥ "ኣጦኸሽ ነሸጋዥጋ ነአንጅ ነኦካግ፥ ኤከምዹዋን ከቄሳሪያ እገ ኸሥ ለጋዪዳ ግቸማ አሤር (200)፥ ደ መቶኮ ፈዛ ግቸማ ኦካግ ኖቆማ አሤር (70)፥ ደ መቆሽ ሙኳ ግቸማ አሤር (200)። 24 ጦኻ ኤከምቶኳን ጳዉሎስ በገላ፥ ኤከምዳሸን ከገሸለማ ኮጎ ኤተ ኤባ ፍልክስ።" 25 ከንዶጎማኸን ኤለአ ቤከል ቤቆት ሎርጋ፤ 26 "አራ ቀላዴዎስ ሉሲዩስ ከመሂንቆማ ከኤተ ኤባ ከፍልክስ፥ ነድ ዳገ ካም። 27 ዶጎ ዪሁዳ ቢዻቆከሽ መዣ አለአ 225
ቢያኣጎካ መሾቆማ፤ አራኸን በራምባለከሥ መዳለማ ሾከ ደ ሮማ፥ በርከዸካ ከለጋዪዳ በርቼኬሥ ነኤለማም። 28 በራኣጎካ ማምባለሥ ዳ ኤተ በከተምበኮቆ ዶጎ ዪሁዳ መዣ አለአ፥ በርርኮቆ ከኸ ተምባ ካለማም። 29 ዳ ኤተ ቢከተምበኮቆ አኳ ካሥ ፄ ማቶቋ አል በፈገማም፤ በራምባለከሥ ኤባንዢገካ ነጸገማ ዳ ኤተ ከምጦዋ አ ከመሻ ከማፉንጫኳ። 30 ከፄ በገሸከሥ አጸጋ ካራ፥ ኤቢያገሰኪል ዶጎ ዪሁዳ እገሻ ኤከምሹኮቆ አ፥ በርትገካ ናሥ ኦካ ና ኮገኡ፤ በርከገሸከሥ ከጸጋ ደ በተምበኮቆ አኳ፥ ኤከመገሹሥ ነኸኡ ዳ ኤተ ቢጨካ ነጸገማ።" 31 ቤሮቆ ለጋዪዳ ኤያሥ ቢገሸሥ ከማም ጳዉሎስ ናሥ መጎኳ ና፥ ቢከዳሽ ከኣንትጳጥርስ። 32 ነኸማቱቋ ቤኮሌ ለጋዪዳ ደ ቢዾ ከቾጎማ ኮጎ መኢሻ ካለማም፤ ቤዪቶቆ ደ ፈዛኸን ጳዉሎስ። 33 ቢዳሽ ከቄሳሪያ፥ ቢኽ ሎርጋ ከኤተ ኤባ፥ ቢሂኢቆ ጳዉሎስኳ ነኸማ። 34 ኤቤዪር አኳ ሎርጋ ነን፥ ቤሎቆሥ ጳዉሎስ ቤከል፥ "ነጓብ ኤበኡዋ?" ኖከ ቤገሶቆ ኤበደካ ጳዉሎስ ጸጋ አል ክልቂያኳ ቤከከል፤ 35 "ከምዪርዻ እገሻሉ ኖከ ከምዱዋዬሽ ጸጋ ደ በጨካ ተምባ ነጸገኡ ከገአ።" ቤጦ ቢዜ ነመፀ ግሻ ኤተ ቤዶቆ አሄሮድስኳ። መደዳ አል ሰ ገትገ ክርስቶስ 24 1 ነመዥጋ ማቁስ ነን፥ ቢያኮሬሽ በቦቆ ጥስ መፀ ገዴራ አል ዶጎ ዪሁዳ ሃናኒያስ፥ ከደ እምፈጋ ሜታ ሜታ፥ ከመዣ ኤተ መገመሽ እንዶ ተምባ ጠርጠሎስ። ቢተምቦቆ እማምኳ ጳዉሎስ ነኸ ኤተ ኤበ ነኸ ፍልክስ። 2 ኖከ ቢኦ ጳዉሎስ፥ ቤያጦሽ ጠርጠሎስ እገሸ ተምባ ቤከል፤ "መሂንቆማ ፍልክስ! ከኤተ ባካጦከሽ መዳ ካይላ ከኤተ ኤባ ከመገመኻ፥ ቢልዸበካ መገማ ዝንዜን በገካ፥ በበኽ ዳ ከሾካለምላኳ። 3 ቢልርኮቆ መደማ ኤለኣኳ ኦኪል በበኽ ከንዶጎ ዳ ኮዎማ ከበቦቆ መገ ላ። 4 ነዚያ አለኣኳ በላ ማሸርኸን አም፥ በርሎቆከሥ አም ኤከምገሳቆ ካይላ ከምጸለማ ከመሌእላሉ። 5 ቢላምባለከሥ ኤበደካ መዣ አለአ ኤገንሠ መዹማ ኤተ በንደልከሥ ጸጋ፤ በንጦከኽ ዶጎ ዪሁዳ ነኤበ እኔያ ኮዎማ፥ በደካ ከኤተ መቼስ እንዶዋ ከጸጋ ከል ናዘሬትኳ ደ በምፑኮቆ ማቶቋለምላ። 6 ቢልዻቆከሽ ኖከ በዸካ ከማሥ መዪዥሥ መፀ ገዴራለምላ። [ቢልዸካ ከምኽልከሥ ኤመኢያለምላ፤ 7 ጥስ ለጋዪዳ በቦቆማ ሉሲዩስኸን፥ በኩኬ ነገሸማ በቼከሥ አ ከመዥጋ ነኤለምላ። 8 በከለካ ነን ኤከምዎዉዌ ኮገኡ ደ በጨካ ተምባ ነጸገ ጳዉሎስ፤] ኤከምሎቋሥ አምኳ ኪልቀኡ መዣ አለአ፥ ከምፈላሽ ማምባለሥ ዳ ኤተ ቢልከተምበኮቆ አይል አ ኮዎማ።" 9 ቤካንደሥ ዶጎ ዪሁዳ ተምባ ከጀንዳ ቢከል፥ "እገሻ አለአ ኮዎማ ኸማ።" 10 ቤከኺል ኤተ ኤባ ፍልክስ እገሻ ከጳዉሎስ፤ ቤኮሎቆ አኳ 226
ቤከል፥ "በርገምካ ኤባደካ ግዣ በበኽ ኤተ መኸሠማ ኒልቆ ሾካ ነለአ፤ ካኽላ በራገካይል ኤከምጻንደሮቆ ነኸኡ እገሻ ኤተ በኢካ ነጸገም። 11 ከምፈላሽ ማምባለሠማ ከኤተ በርከዸካ ከዬሩሳሌም ከገዴራ፥ ኤበደካ ኣሥ መዥጋ አሤር ኖቆማ እምበንድ። 12 አገምከሠንኼ ዶጎ ዪሁዳ ማከለማለም ከጸጋ ነመዪዥሥ መፀ ገዴራ አል ዶጎ ዪሁዳ፤ ኤያሥ ኤያ ኢገምከሠንኼ ኤበራጦከኽ ጸጋ ነመፀ ገዴራ አል ዶጎ ዪሁዳ ነጀንዳ፥ ነኤዬባኳ። 13 ዳ ኤተ ቢከተምበኮቆ አራ ነኸኡኳ፥ ከምፈሉሸኼ መፖቆ ኸማኼ። 14 ነደንኳ፥ ከመገሸርሥ ኸማ ካም፤ በርሁለካ ከንዶጎ ገዴራ ኤተ ቢከለካ እማም 'ባፑኮቆ ማቶቋለምላ፥' በርደካ ከንዶጎ አለአ ከረባ ካል እምበፈገምላ፤ ነደንኳ፥ በርገምኪል ዳ ኤተ በቆተካ ነማቶቋ ናል ሙሴ፥ ነሎርጋ ናል ደ መዪርጓ ኮዎማኳ። 15 ኤያሥ ቢጦ እማም፥ በርጦከሥ አርኳ ማጦዪላለም ነጸገ ረባ፥ ኤከምዳ ማፈራቋ ነመሻ አል ደ መዪዥሣ ካል ደ ገንሣኳ። ቢካጦ ኪለማም፥ አራኳ ኤያሥ ኤያ በርጨካ ማጦዪላ አ፥ መዜማ ኖጎ ረባ። 16 ካኽላ በርሻምበካ፥ ኤከምጨራን መዱጎክ መዪዥኽ እላ ነኸ ረባ ነኸ ጸጋኳ። 17 "ኤቤርሃታቆ ነዬሩሳሌም ቤርፀዬቆ ግዣ በበኽ፥ በርዸካ እኽላኳ ከጓ፥ ኤከምርዾቆ ማተጸሣ ከጸጋ ካል ኤበም ኤከምኸራ ደ መኻ ከረባኳ። 18 ኖከ ቢገመሥ አራ ነመዪዥሥ መፀ ገዴራለማም፥ ኖከ ቤርትቶቆ መንደ መዪዥሥ ጸገጸጋ፥ ኤኢንኼ አበበኽ ጸጋ ኖጎም፥ ኤኢንኼ ማከለማኳ። 19 ቢኢ ነጓኳ ዶጎ ዪሁዳ ሜታ ሜታ፥ ደ ቤዾዌ ነእሲያ። ኤከምጩዋ እማም ተምባ ነጸገም፥ በመገ  ኤቢምዌ እማም ኪልቆማም ቢመገሸሥ ነኸኡ። 20 ፌት ነገሸሥ ጸጋ ደ በኢካ ነገአ፥ ኖከ በርኢከቾጎ ነኸ ደ ተምባ፥ ኤቢደማምባለከሥ መሸ ሠማ ኣሤ ነጸገም። 21 ኢገም ከምዳ ከገሻ ኤተ በርገሸከሥ ኖከ በርኢከቾጎ ኖጎማም፥ በርፈርኮቆ ሰም በርከለካ፥ 'ዳ በርከኢከቾጎ ነኸ ተምባለኻ ኖካ ነለአ፥ ከፄ በርከለካ በኢካ ማፈራቋ ነመሻ።' ከምዳ አለአ ካራ ከመሸሠማኽ?" 22 ፍልክስኸን ከፄ ቤያገሚል ቾጎ እንዶ ገዴራ አ ዝንዜን፥ ቤከል፥ "ኖከ ከምዌ በቦቆ ጥስ ለጋዪዳ ሉሲዩስ፥ ከምኸርሥ እገሸማ ካኻ፥" ቤያተገሮቆ ኦከማኳ። 23 ቤከከል ከጥስ ለጋዪዳ ካል ግቸማ ማቁስ ኤተ ቤዜ ጳዉሎስኳ፥ "ዜ ካሥ ከኸኡ፤ ኤከምዌ ዶጎ ኤበማ ከመዪርቆማ፥ መካያከሠኼ ኤከምሩኬቆ ዳ ኤተ በኣጎካ ጸገማ።" 24 ነመዥጋ ዱፀን ነን ቢዌ እምፍልክስ ከገፋለማ ኤተ ቤድ ሾከ ዪሁዳ ቢኦ ፄማ ድሩስላ። ቢከኦ ጳዉሎስ ኮጎማ፥ ቤካጦዪል ፄ ከኤተ ቤገሸሥ ጳዉሎስ ከፄ መገሚል ያሱስ ክርስቶስ። 25 ኖከ ቤገሸሥ ጳዉሎስ ነገሻ ናለማ እንዶ መዪዥሣ፥ እንዶ መኮዋ፥ እንዶ መኸሣ ኤተ ከምዌያኳ፥ ቤጤ ፍልክስ ቤከል ከጳዉሎስ፥ "ከምፋለሽ መዻ ካል ዚያለአ፤ ኖከ ከማገሥ ካራኸን፥ ከምኦራ አም።" 26 ቤካጦዪል ኤያሥ ኤያ ኤከምነኪልስ አጳዉሎስ አ ከለማና፤ ካ ቤጦ 227
ቢሬቆ ኮጎማ ኦኪል በበኽ፥ ቢያገሻኳ። 27 ኖከ ቤተር አግዣ እምበንድ ነን፥ ቢጦን ነቱገ ፍልክስ ኤተ ኤባ ጶርኪዮስ ፌስጦስ፤ ከፄ ቤያኣጎ ፍልክስኳ ማገ ል ዶጎ ዪሁዳ፥ ቤከበፀሽ ጳዉሎስ ናሥ መፀ ማፉንጫ። መደዳ አል ሰ ገትገ ክርስቶስ 25 1 ኤቤዳሽ ፌስጦስ ከጋጦቆ ኤባ ኤተ ከምሙቾቆን አ፥ ነመዥጋ ኦካግ ነን ቤፈርሥ ነቄሳሪያ ቤቶኮ ከዬሩሳሌም። 2 ነጓኳ ቢተምቦቆ እምጥስ መፀ ገዴራ አል ዶጎ ዪሁዳ እምበቦቆማ ከደ እምፈጋ ጳዉሎስ ነኸ ፌስጦስ ቢሎቆሥ 3 ኤከምጦዋ ዳ ሜተል ከማም ቢከል፥ "ትጌ ጳዉሎስ ኮጎምላ ከዬሩሳሌም።" ዳ ቢከሎቆሥ እማም አለአ፥ ከፄ ቢያኣጎ መሹቆ አ ከገጸፃ ነንዶዋ። 4 ቤኮሎቆ ፌስጦስኳ እገሻ ከማም ቤከል፥ "ጳዉሎስ በኢካ ነመዜማ ነመፀ ማፉንጫ ነቄሳሪያ፤ ከምኮለራ አርኳ ካሥ ዚያለአ ከጓ ። 5 ነብት ደ እምፈጋለኻኳ ነቾጎም ከቄሳሪያ፤ ኤከምኢያን ዳ ኤተ በሸከሥ ጳዉሎስኳ፥ ኒተምብ ነጓ።" 6 ቤኢሽ ፌስጦስ መዥጋ ዬሰናኮ ኤመዥጋ አሤርኳ ነኤበማም፥ ቤብት ነን ከቄሳሪያ። ቤኢሽ ነኸማቱቁማ ነቱገ መኸሣ ናለማ፥ ቤጦ ቢሬቆ ጳዉሎስኳ ኮጎማ። 7 ኖከ ቤዌ ጳዉሎስ፥ ቤያልምቆ ዶጎ ዪሁዳ ደ ቤዾዌ ነዬሩሳሌም አ፥ ቢሬቆ ተምባ መንሶቆማ በበኽ ነጸገ ጳዉሎስ፤ መፖቆ ኸማኸን ኢፈለሸንኼ። 8 ጳዉሎስኸን ቤጻንዶቆ እገሻ ነጸገማ ቤከል፥ "አርሸከሠንኼ ነማቶቋ ናል ዶጎ ዪሁዳ፥ ነመዪዥሥ መፀ ገዴራለማም፥ ነጥስ ዶጎ ሮማ ናል በቦቆማኳ።" 9 ቤያኣጎ ፌስጦስ ማገ ል ዶጎ ዪሁዳ ቤከል ከጳዉሎስ፥ "ኣኣጎካ አም መቶኳኣ መዻ ከዬሩሳሌም፥ መኸሬሥ እገሸ ተምባሉ ካም ነጓኽ?" 10 ጳዉሎስኸን ቤኮሎቆ ቤከል፥ "ኖከ በርኢከቾጎ አር አለኣኳ፥ ነኸ ቱጎ መኸሣ ናል በቦቆ ጥስ ዶጎ ሮማ፥ ኖጎ ከምዳ አመኸሠማ ካራ። ኤያሥ ባገምካ አም ኪልቀኡ ዝንዜን፥ አርሸ ከሠንኼ ነጸገ ዶጎ ዪሁዳኼ። 11 ኤበርደመምፑኮቆ ማቶቋ፥ በርደመሸከሠን ዳ ኤተ መኸሥ መሻ ካራ፥ ከምኮዎሮቆኼ መሻኼ፤ ኤከምዳ እገሻ ኤተ ቢከተምበኮቆ አራ መገኸን፥ ከምፈለሸኼ ጸጋ ሜተል ማተገሮቆ አራ መኻ ከኤለማምኼ፤ ናተገር እገሸማ ካራ ኮጎ በቦቆ ጥስ ዶጎ ሮማ።" 12 ኤቤገሸሥ ፌስጦስ ከደ መኸ ማገሸሣ አለማም ነን ቤከል ከጳዉሎስ፥ "ባከለካ፥ 'ናተገር እገሻ ካራ ኮጎ በቦቆ ጥስ ዶጎ ሮማ።' ካኽላ ከምዻኣ ኮጎ በቦቆ ጥስ ዶጎ ሮማኳ።" 13 ነኦኪል ዱፀን ነቸቻ ቢዌ ኣግሪጳ፥ ኤተ ቤድ ጥሳ ነጋጦቆ ኤበ እስራኤል ኖጎ ሜታ፥ ከዱዌበማ ከዱ እገፈማ ኤተ ቢኦ ፄማ በርኒቄ። ቢዽ እማምኳ ከመኸ ዳገ ከፌስጦስ ነቄሳሪያ። 14 ኤቢኢሽ እማምኳ ነጓ መዥጋ በበኽ ነን፥ ቤገሸሥ ፌስጦስ ቾጎ እገሻ አል ጳዉሎስ ሜታ ሜታ ከኣግሪጳ ቤከል፥ "በኢካን መዣ ሜታ ኤተ በፉንጨካ አፍልክስ፥ በበፀከሽ 228
ነመፀ ማፉንጫ። 15 ኖከ በርዎኬ ከዬሩሳሌም፥ ቢተምበኮቆ እምበቦቆ ጥስ መፀ ገዴራ አል ዶጎ ዪሁዳ ከደ እምፈጋ አ፥ ቢመከሥ አራ ኤከምርዸካን በና ካ። 16 በርኮለኮቆ አራኸን በርከለካ ከማም፥ 'ጸጋ ሜተም በላ መኢቾጎን ነኸ ጸጋ ደ በተምበኮቆ አ፥ በላ መኹኪለን ኤከምኮሎቆ እገሸማ፥ አኸከሠኼ ኖጎ ዶጎ ሮማ አማተገሮቆማ አመኸማ ከጸጋኼ።' 17 ኖከ ቢዾኬ አጸጋ ደ በጨካ ተምባ ነጸገማ ከገአ፥ በርኢከሽ አርኳ ነጀንደ ኸማቱቁማ ፈላ ነቱጓ ናል መኸሣ ናለም፥ በርትገካ ገትጋ ኤከምሩዌቆን ጳዉሎስ። 18 ኖከ በፈርከሥ ጸጋ ደ በተምበኮቆ አ ከገሻ፥ ኢተምበካንኼ ሾከ መሸ ሠማ እምበቦቆማ ኤተ በርሳንዘከሣ አር። 19 ዳ ኤተ ቢያከለማካን እማም፥ ነማሎቆሣ አል እንዶ ገዴራለማም፥ ከፄ መዣ ኤተ ቢኦካ ያሱስ ኤተ ቤሻ። በከለካ ጳዉሎስኸን፥ 'በካኢከሽ መዣ አ።' 20 ማገሚል ቾጎ እገሻ አለኣኸን በንሰኪልቆ አራ፤ ካኽላ በርሎቆከሥ ጳዉሎስ ኤከምዳ ማሄሻለማ ነዽ ከዬሩሳሌም ኒከኸሥ እገሻለማ ነጓ። 21 ጳዉሎስኸን በከለካ፥ 'ናተገር እገሸማ ኮጎ በቦቆ ጥስ ዶጎ ሮማ። ኒጦ ጸጋ ደ ከምዜኽ አራ ካሥ አል፤ ኦከ ከምኸሥ አበቦቆ ጥስ ዶጎ ሮማ ካራ።' ካኽላ ካሥ አል ኦከ ከምትገራ አ ኮጎ በቦቆ ጥሳ ካል ዶጎ ሮማኳ፥ በርጦካ ኤከምዜኽ ለጋዪዳ።" 22 ቤከል ኣግሪጳኳ ከፌስጦስ፥ "አራ ኪልቆም በራኣጎካ መገሶቆ እገሻለማ ነሰማ፤" ቤከከል ፌስጦስኳ፥ "ከምገሳቆ ከማቱቆ።" 23 ነኸማቱቁማ ቢዾዌ እምኣግሪጳ ከበርኒቄ ከማቁጥና፥ ቢካኮሬቾጎ እምበቦቆ ጥስ ለጋዪዳ ከምበቦቆ ጸጋ አል ኤባ፥ ቢኩ ከመፃ ኮጎ ቢኸሥ እገሻ። ቤጦ ፌስጦስኳ፥ ቢኩቆ ጳዉሎስ ከመፃ፥ 24 ቤከልኳ፤ "አም ጥስ ኣግሪጳ! አኻ ጸጋ ደ በኢካ ነጌለአ ኮዎኻኳ! መዣ ኤተ በኸገምከሥ አኽ አለአ፥ ኤተ ቢያርከተርቀከሥ ዶጎ ዪሁዳ ኮዎማ ነዬሩሳሌም ነገኣኳ። ቢሉገካ ቢከለካ፥ 'ከምዳኼ አመኢያለማ ነለአ ከገትኼ።' 25 አራኸን አርገምከሠንኼ መሸ ሠማ ሜተል ነጸገማ፥ ኤተ ከምጦዋ አ ከምሻኼ። ከፄ በከለካ አ እልቆማ፥ 'ናተገር እገሸማ ካራ ከበቦቆ ጥስ ዶጎ ሮማ፥' በርርካ ኤከምትገራ አ ከጓ። 26 ነደንኳ፥ አኢካንኼ ዳ ኤተ በራገሚል ከፄ መዣ ከለአ ዝንዜን ኤተ ከምፈለርሽ መቆተማ ከኤተምኳ። ካኽላ በርከጦካ ኤከምሩዌቆ ከታሰኸ ኮዎኻ፥ ከበቦቆኳ ከታሰኡ አም ጥስ ኣግሪጳ። በርከጦካ አለአ፥ ኤከምሎቊል እገሻ አለአ ማ ገማይል ነን፥ ኤከምገመራን ዳ ኤተ ከምቆተራ። 27 ከፄ በበፀካ መዪዣሥ ካራ፥ ማተገርዾቆ ጸጋ ኤተ ቢፉንጨካ፥ በላ መቆተራን ቾጎ ተምባለማ።" መደዳ አል ሰ ገትገ ክርስቶስ 26 1 ቤከል ኣግሪጳኳ ከጳዉሎስ፥ "ከምፈላሽ መገሻ ከፄ እልቀኡ።" ቤጦ ጳዉሎስኳ ኤለማ፥ ቤያጦሽ መጻንዶቆ እገሻ ነጸገማ ቤከል፥ 2 "አም ጥስ 229
ኣግሪጳ! በራገ ካይል በቦቆ፥ ኤከምዳ ካራ ኖካ ነለአ አመጻንዶቆማ ነታሰኡ እገሸ ተምባ ኤተ በጨካ ዶጎ ዪሁዳ ነጸገም ኮዎማ። 3 በራገ ካይል ከበቦቆኳ፥ ከፄ ባገምካ አም ዝንዜን ቾጎ መንዳ አል ዶጎ ዪሁዳ ማከለማለማም ኮዎማኳ፤ እኽላኳ በርሎቆከሥ አም፥ ኤከምገሳቆን እገሻለም ከገቀማ። 4 "ኤተ በራጦከሽ ካል ኦከ ኢዳ፥ ኤበከኢካ መንዳለም ኤያብ፥ ነድ ነኤበም ነድ ነዬሩሳሌምኳ፥ በገምካ አዶጎ ዪሁዳ ኮዎማ። 5 ቤርኢን ነጋሮቆ ደ ገዴራ ናል ኤበምላ ኤተ በዻቆከሽ እንዶ ገዴራ ዝንዜን፥ ቢኦካ ጸጋ ደ ፋርስኳ። ጸጋ ደ ቤገም አራ ነገፀ፥ ኤቢምሄሻ ቢምፈለሽ መዳ ኸገሻ ካራ። 6 በርከኢከቾጎ ዚያለአ ነኸ ተምባ፥ ከፄ በርዜከኽ ዝንዜን ኤከምትታቆ ማጦዪላ ኤተ ቤጦ አረባ ከምበበምላ። 7 ከፄ ማጦዪላ አለአ ቢዴረካ ሾካለምላ አሤር ኖቆማ እምበንድ ከረባ ነመጎኳ ከኦካ። አም ጥሳ አለአ፥ ዳ በከተምበኮቆ ዶጎ ዪሁዳ አራ፥ ካሥ ፄ ማጦዪላ ከለአ። 8 ኤበፈርኮቆ ረባ ጸጋ ነመሻ፥ ካሤ በኸከሳንዘከሥ በኸከለካ 'ካፈላሸኼያ?' 9 "አራ ቤርከሮቆ ከእለም፥ ካሥ ቤያፈላሽ ካራ፥ ኤከምጦራ በበኽ ገንሠ ዳ ነፄ ያሱስ ጸጋ አል ናዘሬት። 10 ቤርኢ ነመጦ አለአ ነዬሩሳሌምኳ፤ ቤርሮቆ ገፋሌያ ኖጎ እምበቦቆ ጥስ መፀ ገዴራ አል ዶጎ ዪሁዳ፥ ቤርከኩቆ ከለአ ነደ ገዴራ ኤማንጀማ ከመፀ ማፉንጫ፤ ኖከ ቢኸሥ መሻ ከማምኳ፥ ቤገሽ ኒለም። 11 ቤርጦ ከኦኪል በበኽ ቢኦች እማም ነመፀ ገሙንፃ ናል ዶጎ ዪሁዳ ነኮዎማ፥ ቤራኣጎ መጦማ ኤከምሽጡዋን መገሚላለማም። ቤርመሥ እማም በቦቆ ቤርሙች እማም ካሥ ኤዬባ ኤተ በኢካ ነኤብላ ከጃጻ።" 12 "መርከኢ ነመደዳ ነለአ፥ ቤርሮቆ ገፋሌያ ኖጎ እምጥስ መፀ ገዴራ አል ዶጎ ዪሁዳ እምበቦቆማ ቤርሎቆሥ ኤከምኹዊለን መዻ ካራ ከደማስቆ። 13 አም ጥሳ አለአ፥ ኖከ ቤርኢ ነመዻ ነንዶዋ፥ ቤርገመሥ ኒል ኦካ መዪዦጓ ኤተ ቤሙቾቆ መዪዦጎ ኦካ ቤበሌ ነጎዛ፥ ቤዪዦጎ ነጋንዲለም ከጋንዲ ጸጋ ደ ቢለንኮርሻ። 14 ቢልምፋት ኬያኮዎምላ ከኔያ፥ ቤርገሶቆ ሳ ኤተ ቤገሼ ካራ ከሰ ዶጎ ዪሁዳ ቤከል፥ 'ሳኦል! ሳኦል! ካሤ ባካሙቸኪል አራ? ኤከምቱቧኣ መመስ ቻጋ ከማቀዛሥ ጸገኡ።' 15 "ቤርከል አርኳ፥ 'ዎዴያሲቆ አማ ኤተም?' ቤኮሎቆ ኤተምኳ ቤከል ካራ፥ 'አራ ያሱስ ኤተ ባኢካ ነማሙWለማ። 16 እኽላኸን ፈርሥ ኢቾጎ ከቾገኡ፤ ዳ በርካገምካሥ ካም፥ ኤከምሽለርሠን አም ከኤተ መደዳ ከሹዳ ከዳ ኤተ ባገምከሣ ከዳ ኤተ ከምትገርሥ ካም ካለንኳ። 17 ከምትገራ አም ኮጎ ዶጎ ዪሁዳ ኮጎ ጸጋ ደ በበፀካ መዳ ሾከ ዪሁዳኳ፥ ከምገርዸኽ ነጸገኡኳ። 18 ከምዳ ካም ኤከምኮራኣስ ኸማም፥ ኤከምፑሥ ነመጓ ከመዪዦጓ፥ ነገፋሌ ሴጠና ከገፋሌ ረባኳ። ከምትገራ አም፥ ከመገሚላ ካራ ኤከምዸብዋን ማምበፀሽ ገንሣ፥ ኤከመንዘ ዊለን እማም ነጸጋ ደ በሽለከሥ ረባ።"' 19 "ካኽላ አም ጥስ ኣግሪጳ፥ አርኮከቆንኼ አር መጎሎጓ ኤተ በዎኬ ካራ ነጎዛኼ። 20 ነማጦሸማ 230
በርገሸከሥ ከጸጋ አል ደማስቆ ከጸጋ አል ዬሩሳሌም፥ ነለአ ነን ከጸጋ አል ኤበ ዪሁዳ ኮዎማ ከጸጋ ደ በበፀካ መዳ ሾከ ዪሁዳ፥ ኤከምበፁሸን እንዶ ገንሣ ከምኮሉዋን ኮጎ ረባ፥ ኤከምዱዋን ዳ ኤተ ከምገሙካ መበፀሽ እንዶ ገንሣለማም። 21 ከፄ አለአ ቤዻቆ ዶጎ ዪሁዳ አራ ነመዪዥሥ መፀ ገዴራ፥ ቢያኣጎ መሾቆ አራ። 22 በተጸከሥ ረባ አራ ካሥ አል ኦካ አለአ። ካኽላ በርደካ ከኤተ መደ ኸገሻ ከደ ቢዪርካ ኤኢዳ ከምበቦቆማኳ። ዳ ኤተ በርከለካ አርኳ፥ ኣሥ ዳ ኤተ ቤገሸሥ ደ መዪርጓ ከሙሴ ኤተ ቢከል እማም ኤከምዳ። አኳ፥ 23 ኤበኢካ ከመሲያ አመሮቆ ማኣንሠሣ፥ ኤከምዳን መሲቆማ ነመፈርሣ ነመሻ ነደ በሸሸካ። ኤያሥ ኤያኳ ኤበኢካ ነጸገማ፥ ኤከመገሸሥ መዪዦጎ መብዳ ከዶጎ ዪሁዳ ከጸጋ ደ በበፀካ መዳ ሾከ ዪሁዳኳ።" 24 ኖከ ቤጻንዶቆ ጳዉሎስ ተምባ ከገሻ ከለአ ነጸገማ፥ ቤከከል ፌስጦስ ከበቦቆ ሳ፥ "ጳዉሎስ አም ባሜለካ፥ ማጠጤም ሎርጋ አሉ በበኽ ባሜለኮቆ አም።" 25 ቤኮሎቆ ጳዉሎስኸን ቤከል፥ "አም መሂንቆ ፌስጦስ፥ በርገሸከሥ እገሸ ኻምብድ ጸጋ፥ በርገሸከሥ ኸገሻ፥ አርሜለካኼ። 26 ከፄ በገምካ ጥሳ ኣግሪጳ ቾጎ እገሻ አለአ ኮዎማ፥ ከምፈለርሽ መዪዥርሥ መገሸርሥ ነታሰማ። ቤርገምኪል ዝንዜን፥ ኤከምበፃ ነገሻ ነለአ መፐኽ ሜተል አ። ኖጎ በደኮጎ አለኣኳ፥ ኖጎ ገጸፃኼ። 27 አም ጥስ ኣግሪጳ፥ ኣገምኪላኽ ዳ ኤተ በገሸከሥ አደ መዪርጓ? በርገምካ ኤባገምኪላኳ።" 28 ቤከል ኣግሪጳኳ ከጳዉሎስ፥ "ኣኣጎካ አም ከምጦዋኣ አራ ናሥ ነመጸል ኦካ ነለአ ከክርስታናኽ?" 29 ቤኮሎቆ ጳዉሎስኳ ቤከል፥ "ነድ ኦከማ መጸለማ፥ መጎ ማኳ፤ በላ መዳን ኣሥ አም፥ በርዴረካ ረባ ኤከምዱዋን ጸጋ ደ በገሰኮቆ እገሻለም ኖካ ነለአ ኮዎማ ኤያለም። ነደንኳ፥ አራኣጎካኼ ኤከምፉንጩዋ እማም ኤያለምኼ።" 30 ነለአ ነቸቻ ቢፈርሥ እምጥስ ኣግሪጳ፥ ኤተ ኤባ ፌስጦስ ከበርኒቄ፥ ከጸጋ ደ ቤማኢሽ ነጓ ኮዎማኳ። 31 ኖከ ቢፐሥ ነጓኳ ቢከል፥ "አደካንኼ መዣ አለአ ዳ ሜተል ኤተ ከምኸከሥ መሻ ኤያሥ ኤያ ማፉንጫ ካኼ።" 32 ቤከል ኣግሪጳኳ ከፌስጦስ፥ "በምበፀካ መከላ መዣ አለአ፥ 'ናተገር እገሸማ ካራ ከበቦቆ ጥስ ዶጎ ሮማ' ቢምፈለከሽ መጨገሰማ።" መደዳ አል ሰ ገትገ ክርስቶስ 27 1 ኖከ ቢር መዻ ካይላ ከለማዲያ ከኤበ ትሊያና፥ ቢኽ እምጳዉሎስ ከደ ማፉንጫ ከጀንዳ ከጥስ ለጋዪዳ አል ግቸማ ማቁስ ኤተ ቢኦ ፄማ ዩሊዮስ። አኳ ነጋሮቆ ለጋዪዳ ዶጎ ሮማ አል አዉጎስጦስ ጸጋ ሜታ። 2 ቢልቶኮ ቢልዽ ከለማዲያ ኤተ ቤዌ ነኣድርማቲዮስ፥ ኤተ ቤገሥ ከምዻ ኮጎ መኢሽ ለማዲያ ካል እሲያ፤ ቤዽ ነቾጎምላ መዣ አል ማቀዶኒያ ፄማ ኣርስጥሮቆስ፥ ኤተ ቤኢሽ ነተሳሎቄ። 3 ነጀንደ ኸማቱቁማ ቢልዳሽ ከሲዶና፤ ቤሌአይል ዩሊዮስኳ 231
ከጳዉሎስ፥ ኤከምዻን ከመዪርቆ ጀንደማ፥ ቤከኺል ኤከምዸባ ኖጎማም ዳ ኤተ በኣጎካ ጸገማ። 4 ቢልፈርሥ ነሲዶን፤ ከፄ ቤያሼኽ ዙባኳ ከንዶ ታሰምላ፥ ቢላንዲ ቢልዽ ከኤባ አል እል ኣይ ቆጵሮስ። 5 ቢልተር ነትገን ክልቂያ ከጳምፊሊያ፥ ቢላንደሪል መዪጮቆ ኣያ፥ ቢልዌ ከኤበ ሚራ ካል ሊቂያ። 6 ነጓ ቤዸብ አጥስ ለጋዪዳ አል ግቸማ ማቁስ ለማዲያ ኤተ ቤዌ ነእስከንዴሪያ ቤዽ ከኤበ ትሊያና፥ ቤጦ ቢልቶኮሥ ቢልከዻ። 7 ቢልዽ መገ  ኦካ በበኽ ቢልዳሽ ከበቦቆ ማኣንሠሣ ከትገን ኤባ አል ክኒዮስ፤ ከፄ ቤካዬሥ ዙባ አይላ ከምዻ ኮጎ እልኽላ፥ ቢልበ ኽ ኤባ አል እል ኣይ ቀርጠስ፥ ቢልፐሥ ከትገን ሳልሞና። 8 ቢልካርቸሥ ከሰ ጋንደራ፥ ቢልዳሽ ከበቦቆ ማኣንሠሣ ከኤባ ኤተ ቤያርቻቆ ከላሴያ፥ ጎ መኢሻ ኤተ ቢኦ "ገሸል ጎ መኢሽ ለማዲያ።" 9 ኤቢላሻኽ ነጓ ኦኪል በበኽ፥ ቤተር ኦከ መኮዋ። ኖካ ና ቤጤ ጸጋ ኮዎማ ከምዻ ኖቆ ኣያ፤ ካኽላ ቤቶቆ ጳዉሎስኳ ጸጋ ቤከል፥ 10 "አኻ ጸጋ አለአ፥ በርገምከሥ ኤከምኩቆ አመተጽ መዻሎኳ አለአ አኳ ከማኣንሠሣ። ባገምካሥ ካራ፥ በላ መዳ ከምቴያ ኣሥ ለማዲያ ከገጹራ፥ ኤከምቴያን መኢያ አል ጸጋኳ።" 11 ጥስ ለጋዪዳ አል ግቸማ ማቁስኸን ቤገሶቆ ነገሸ ጳዉሎስ ኣሥ እገሸ ኤተ መቆ ለማዲያ ካል ኤተ ለማዲያኳ። 12 ጎ መኢሽ ለማዲያ አኳ ከማፉጫቋ ነመደማ ማኣንሠሰማ። ካኽላ ቢፈርሥ ጎ በበኻለማም ኖጎ ጎ መኢሽ ለማዲያ ና፥ ቢሪል ኤማፈላሻ ኤከምዱዋሽ ከፍክስ ከመፒል መደማ ነጓ። ጎ መኢሽ ለማዲያ አል ፍክስ አኳ፥ ነኤበ እል ኣይ ቀርጠስ ኤተ ቤኢኽ አሰማ ኮጎ መልም ኦካ፥ ኤዱፀን ከኤላ ረ ኤዱፀንኳ ከኤላ ጉንዛ። 13 ኖከ ቤጡቄ ዱ ኤጎሌ ከንዶ ኤላ ጉንዛ፥ ቢኦሥ እማም በዠካስ እኔያ፥ ቢጨገስ ለማዲያ ቢፐ ስ ኣያ ነትገን ቀርጠስ። 14 በላ መኢዩሸን ፐትፐት፥ ቤፈር መዥግ ኤጎሌ ኤተ ቢኦ ፄማ "ዋራቂሎን" ነቀርጠስ፥ ቤያኦቸኽ ኣያ። 15 ቤፉጭ ኤጎሌ ለማዲያ ቤንተል ቤከዽ፤ ከፄ ቢልቱነሥ መኮሎቆ ለማዲያ ኮጎ ኤጎሌ፥ ቢልበፀሽ ቤከጹር አይላ። 16 ቢልበ ኽ ዱ ኤባ አል እል ኣያ ኤተ ቢኦ ፄማ ካዉዳ፥ ከመንሶቋ ቢልጅር ዱ ለማዲያ ኤተ ቢፉንጭ ነኤዬቆማ ኮጎምላ። 17 ቤጅር አደ መቆ ለማዲያ ዱ ለማዲያ አ ቢኩቆ ኪል ኤዬቆማ፤ ኤከምበፃን አዙባ መጼቂል ኤዬቆ ለማዲያ ቢከገት ከሲያ፤ ቢከጤ እማም ከለማዲያ ከምትራ አኸ ሳሰማ አል ሊቢያ፥ ቢከዤል ከሶ ኪል ኣያ ኤተ ከምሌአቾጎ ለማዲያ። 18 ከፄ ቤዽ ኤጎሌ ካሥ መዥጋ፥ ቢያታቆ ነኸማቱቋ ገጹራ ኤተ ቤኢ ኒል ለማዲያ፥ ቢያጦሽ መኣምብሸማ ኪል ኣያ። 19 ነኦኪል ኦካግ፥ ቢዋሾቆ ከኤለማም ነዳ ኤተ ቢኮቆ ለማዲያ ሜታ ሜታ ኪል ኣያ። 20 በላ መገሚልሠን ቆኸ ኦካ ከቢዣ፥ ቤተር መዥጋ በበኽ። ከፄ ቤዥግ ኤጎሌ አ፥ ኮጎ መርሸማ ቢልርሥ እለምላ ቢልከል፥ "መብዳ እምሜን።" 21 232
ቢኢሽ ጸጋኳ ኦካ በበኽ በላ መሱሰን። ካኽላ ቤኢቾጎ ጳዉሎስ ነጂል ጸጋ ቤከል፥ "አኻ ጸጋ አለአ! በኸመገሰኮቆ እገሻለም ነገሲቋ በምደካ፥ በኮምፐኬሠኼ ነቀርጠስኼ፥ በኸመገምካንኼ ማኣንሠሣ ከምቴያ ከለኣኼኳ። 22 እኽላኳ ከምከለራ ካኻ፥ ዥገኻ፤ ኣሥ ለማዲያ ከምሸ፥ ከምሻኼ ናኻ ጸጋ ሜታ ኤለኣኼ። 23 ነመጎኳ ነኤተ በተርካ በዎኬ ሰ ገትጋ አል ረባ ኤተ በርደካ አለማ፥ ኤተ በርከዴረካ። በኢከቾጎ ነትገነም 24 በከለካ ካራ፥ 'ጳዉሎስ መጤያኣኼ፥ ከምኢያቾጎ ነኸ በቦቆ ጥሳ ዶጎ ሮማ፤ ከምገማሥ ኤከምገርዘኽ ረባ ከመሌአይላለማ ጸጋ ደ በኢካ ካም ነመሻ።' 25 ካኽላ አኻ ጸጋ፥ እንዥገኻሥ። ኤያሥ በገሸከሥ አረባ ካራ፥ በርገምኪል ኤከምዳ ኤያሥ አለአ። 26 ነደንኳ፥ ከምሸኼ ማትርካ ለማዲያ ከኔያ ነኤባ አል እል ኣያ ሜተል።" 27 ኖከ ቤጎ ጺ ዙባ ለማዲያ ከአይላ ኖቆ ኤያይ ሜደትራኒያ፥ እኽላ መዥጋ አሤር ኖቆማ እንዝኽ፤ ቤኦሥ አደ መቆ ለማዲያኳ ከኸ መጎኳ፥ ቢያርቸከሥ ከሰ ኸ እኔያ። 28 ካኽላ ቢያምብ ሲያ ኤተ ቢከዻምብ መሃቲል ኣያ ኪል ኣያ፤ ቤድ መሃቲለማኳ መዻምብ ኤላ ግቸማ ኦካግ ከአሤር ኖቆማ እንዝኽ (74)፤ ቢዽ ዱፀን ቢተጽ መኣምብ ሲያ ኪል ኣያ፤ ቤድ መሃቲለማ መዻምብ ኤላ ግቸማ እምበንድ ኖቆማ አሤር ከማያ (56)። 29 ቢካጤሽ ኤከማትርካ አለማዲያ ከግሻ። ካኽላ ቢያምብ ከንዶ ጎ እንማ ሶ ኤተ ቢከዻቆሽ ለማዲያ ኪል ኣያ፥ ቢሆት መጅቦጓ። 30 ቢያኣጎ ደ መቆ ለማዲያ መፐሣ ኒለማ። ካኽላ ቤኮሥ ጸጋ ደ መኣምብ ሶ ከንዶ ታሰማ ኤተ ከምዻቁከሽ ለማዲያ፥ ቢብቶቆ ዱ ለማዲያኳ ኪል ኣያ። 31 ቤከል ጳዉሎስኸን ከጥስ ለጋዪዳ አል ግቸማ ማቁስ ከለጋዪዳኳ፥ "ኤከምበፃ ጸጋ አለአ መፀቆ ኒል ለማዲያ፥ ከምፈለኸሸኼ መብዳኼ።" 32 ካ ቢያሪል ለጋዪዳ ሲያ ኤተ ቢከፉንጭ ዱ ለማዲያ፥ ቢበፀሽ ዱ ለማዲያ ኒል ኣያ። 33 ኖከ ቤዽ ከመጅባጎኳ፥ ቤገሽ ጳዉሎስ ከጸጋ ከኮዎማ፥ ኤከምሱዋን ዳ ቤከል፥ "በደከንዥገን መኢሻለኻ በላ መሰኸሰን ካል ኦካ አለአ መዥጋ አሤር ኖቆማ እንዝኽ። 34 ካ በርገሸካ ካኻ ኤከምሰኻን ዳ። አለአ ከመንዥገሥ አኻ፤ ከምደሠኼ ዳ ሜታ ኤለአ አኻኼ።" 35 ኖከ ቤከል ጳዉሎስ ኤለአ ነን፥ ቤሮቆ እጋ ቤከኽ መገ ላ ከረባ ነኸ ኮዎማ፥ ቤፂቆ ቤያጦሽ መሰማ። 36 ና ቢንዥጋሥ ኮዎማም ቢሰስ ዳ። 37 አይላ ደ ቤኢ ኒል ለማዲያ ኮዎምላ ጸጋ ግቸማ አሤር ኖቆማ ግቸማ ኦካግ ከአሤር ኖቆማ ማያ (276)። 38 ኖከ ቢሰስ ቢኖቋ ነን፥ ኤከምፐፐላን አለማዲያ ቢያሂተሽ ጋትጋ ኤተ ቤኢ ኒለማ ኪል ኣያ። 39 ኖከ ቤጅባጎኳ፥ ቢኤም ደ መቆ ለማዲያ ኮጎ ቢዳሻ። ኤቢገመሥ ኸ ሳሰማ ከሸ ጓጉርቋኸን፥ ቢያኣጎ ኤቢምፈለሻ ቢምኮሎቆ ለማዲያ ከኸ ሳሰማ። 40 ቢያሪል ሲያ ነሶ ኤተ ቢከዻቆሽ ለማዲያ፥ ቢከበፀሽ ሶ ናሥ እል ኣያ። ናሥ ኦካ ና ቢጨገስ ሲ ፓፔያ ኤተ ቢከቆ ለማዲያ፤ 233
ነለአ ነን ቢፈሮቆ ኣ ነታሰማ ኤተ ቤፉጭ ዙባ ቤደሽ ለማዲያ፥ ቢከዽ ከዙባ ከሰ ኸ እኔያ። 41 ቤኩ ለማዲያኸን ቤያገርታስ ነኸ ሳሰማ አል እል ኣያ፤ ከፄ ቤቆሽ ታሰ ለማዲያ ሳሰማ ቤያሃለሽ መንደሣ፤ ከንዶ እንማኸን ቤኦች አመዥግ መኸ ኣያ፥ ቤያጦሽ ለማዲያ መንፂያ። 42 ቤሪል ለጋዪዳ ኤከምሸሹቆ ነጸጋ ደ ቢምፉንጫ፥ ኤከምበፃ ነማም መፀላ ጸጋ ሜተል መቴያ ከኸ እኔያ። 43 ጥስ ለጋዪዳ አል ግቸማ ማቁስኸን ቤያኣጎ መገርኽ ጳዉሎስ ቤጻንዶቆ መንዳለማም አለአ። ቤገሸሥ ቤከል፥ "ኒሲሥ ደ በገምከሽ ገፀላ መኩ ከኣያ፥ ኒፐሥ ከኸ እኔያ። 44 ኒከፀል ጸጋ ጃጀንዳኸን ከመንፂ ለማዲያ ከምቸች ጅ ለማዲያኳ፥ ኒከሁል።" ቢጦ ኤያሥ ኤያ፥ ቢፐሥ ኬያኮዎማም ከኸ እኔያ ከኻምብዳ። መደዳ አል ሰ ገትገ ክርስቶስ 28 1 ኖከ ቢልፐሥ አይል ኒል መሻ ነን፥ ቢልገም ኤቢኦ ፄ ኤባ አል እል ኣያ አ ማሊቴ። 2 ጸጋ አል ኤበ እል ኣያ አ ቢድ ገሸል ዳ ካይላ፤ ከፄ ቤች ደማ ኖካ ና ቤሽ ገድዳኳ፥ ቢግሰኽ ማንጃ ቢኦ አይላ ኮዎምላ ኮጎማም። 3 ኖከ ቤሙንፆቆ ጳዉሎስ ሥሠ ጃ ቤጦ ከማንጃ፥ ቤትሼሥ ጎከ ማንጃ ገንሠ ሆላ ሜታ፥ ቤያኮታስ ነኤለማ። 4 ኖከ ቤገመሥ ጸጋ አል ማሊቴ ሆላ ኤተ ቤሥስ ነኤለ ጳዉሎስ፥ ቢከል፤ "ኸገሻ መዣ አለአ ኤተ መሾቆ ጸጋ፤ ኤበበፀኬ መሼ ነመዪጮቆ ኣያ፥ ከምኢቆኼ ዦኮ ጸጋ አኼ።" 5 ቤዝት ጳዉሎስኸን ሆላ አ ነኤለማ ከማንጃ፤ ኤደንኼ ገንሠ ዳ ሜተል ነጸገማኼ። 6 ቢኢ ጸጋ ነመዜኸማ፥ ኤከምዥጣ ጸገማ ከምፋታ ከኔያ ከመሻ። ኖከ ቢዜ በበኽኳ ቢገመሥ ኤበበፀካ አዳ ሜተል መዳ ነጸገማ፥ ቢያንዢል ገሳንዛለማም ቢከል፥ "አ ነረባ ሜታ።" 7 መዣ ኤተ እኔያ ኤተ ቢኦ ፑፕሎስ፥ ቤጭ እኔያ ነጓ ርች። ቤሄሽ አኳ አይላ ነመፃለማ ከመሌአይላ፥ ቢላኮዶ መዥጋ ኦካግ ቢልኢሽ ነጓ። 8 ኖካ ናኳ ቤድ ጎከሣ በበማ ከፑፕሎስ፥ ቤጥ ቤኢ ኖጎ መዥጋ። ቤኩ ጳዉሎስ ኮጎማ፥ ቤከድ ገዴራ ቤጦሠን ኤለማ ነጸገማ፥ ቤብዶቋ። 9 ኤቤድ አለአ ነን፥ ቢዾዌ ነጸጋ ደ ቤኢ ነኤበ እል ኣያ ና አደ መንሰሣ ጃጀንዳኳ፥ ቢምብዳ። 10 ቢድ እማምኳ በቦቆ ማገኻ ካይላ። ኖከ ቢልፈርሥ ከምዻኳ፥ ቢኽ ካይላ ዳ ኤተ ከማኣጓ አጸገምላ ነንዶዋ ኮዎማ። 11 ነጽጃ ኦካግ ነን ቢልፈርሥ ቢልከዽ ከለማዲያ ኤተ ቤዌ ነእስከንዴሪያ፥ ኤተ ቤፒል መደማ ነማሊቴ። ቤጭ ለማዲያ አኳ ነታሰማ መቆታ ኤተ ቤከል፥ "ጓጉጀ እምረባ።" 12 ኖከ ቢልዳሽ አይል ከኤዬበ ሴራኩስ፥ ቢልኢሽ ነጓ ኦካ ኦካግ። 13 ቢላንዲ ቢልዳሽ ነጓኳ ከሬግዮም፤ ነጀንደ ኸማቱቁማኳ ከፄ ቤያሽ ዙባ ነኤላ ጉንዛ፥ ቢልዳሽ ኖካ ነምበንድ ከፑቶሊ። 14 ነጓ ቢለገመሥ ከደ ገዴራ። ቢኦ እማምኳ አይላ ኤከምኢልሽ ኖጎማም መዥጋ ሥሠ በንድ፤ ቢልጦ ኤያ ቢልዳሽ ከሮማ። 15 234
ኖከ ቤገሶቆ ኢዴባ ደ ገዴራ አል ሮማ ፄምላ፥ ቢዌ ነጓ  ቢሁልል እኔያ ካይላ ካሥ ጎ ሱጋ አል ኣፒዮስ፥ ጀንዳኳ ካሥ ጎ ቢኦ "ጎ መዥጋ ኦካግ።" ኖከ ቤገመሥ ጳዉሎስ እማም፥ ቤያገይል ከረባ ቤንዥጋሣኳ። 16 ኖከ ቢልኩ ከሮማ፥ ቢከኸሥ ከጳዉሎስ ኤከምኢዩሸን ካሥ ለጋዪዳ ኤተ ቤዜኽ አ ከጺማም። 17 ነኦኪል ኦካግ ነን፥ ቤያኦ ጳዉሎስ እምበቦቆ ጸጋ አል ዪሁዳ ኮጎማ። ኖከ ቢሙንፆቆ እማምኳ፥ ቤከከል ጳዉሎስ ከማም፥ "አኻ ኢዴበም! በላ መሸ ርሠን ዳ ሜታ ነጸገ ሾካሎኳ ነመኢያ አል እምበፈጎኳኳ፥ ቢያርፉንጬ ነዬሩሳሌም፥ ቢያተገሬቆ አራ ከኤለ ዶጎ ሮማ። 18 ቢሎቆሥ ዶጎ ሮማኳ አራ። ከፄ ቢያንዢግ ነጸገም ዳ ሜተል ኤተ ከምኹከሥ መሻ ካራ፥ ቢያኣጎ መጨገስ አራ። 19 ከፄ ቤኮዎቆ ዶጎ ዪሁዳኸን መጨጋሳለም፥ ቢተገኽ አራ ኤከምከለራ፥ 'ናተገር እገሸማ ካራ ኮጎ በቦቆ ጥስ ዶጎ ሮማ፤' ነደንኳ፥ አርከለካንኼ ከምተምበርኮቆ ከለአ ሾካለምኼ። 20 ከፄ አለአ በርከሎቆከሥ ኤከምገመርሥ አኻ ኤከመገሾኳን ኮዎኳ። ዳ ኤተ ቢያርከፉንጨካ ከሲያ፥ ከፄ በርዜከኽ ዳ ኤተ በካጦኪል ሾከ እስራኤል።" 21 ቢከከል ጸጋ ደ ቤገሶቆ እገሻለማኳ፥ "ኢልዸበካንኼ አይል ነኤበ ዪሁዳ መቆት ሎርጋ ከፄኡኼ። አኢካንኼ ነኢዴባ ደ በዾኬ ነጓ ሜተል፥ ኤተ በገሸካ ገንሠማ ከፄኡ በገሸከሥ ካይላኳ። 22 ነደንኳ፥ ባመገሸሥ ዳ ኤተ ባጨካ ኒሉ፥ ቢልመገሶቆ ነሰኡ በመገ ካይላ። ዳ ቢልከሎቆከሥ አም ከለአ፥ ከፄ ቢልገምካ ኤቢንሰካ በበኽ ጸጋ ሾከ ገዴራ ኤተ ባኢካን አም።" 23 ቢንጦ ጸጋ አኳ ሳ ከምጳዉሎስ፥ ቢፈጋዬኽ ቢዌ ከመፃ ኮጎ ቤኢሻ። ቤያጦሽ አኳ ነኸማቱቋ ካሥ ሸጋዥጋ፥ ቤትገሥ እንዶ ገፋሌያ አል ረባ ቤድ ኸገሻ። ቤማሎቆ ነሎርጋ ናል ሙሴ ካል ደ መዪርጓ መጦማ፥ ኤከምገሚለን ጸጋ ከያሱስ። 24 ነማም ሜታ ሜታ ቢሄሽ እገሸ ጳዉሎስ፥ ጀንዳኸን ኢገሚለንኼ። 25 ቢፈርሥ እማም ቢንሰ በላ ማገሱዊለን። ቤገሸሥ ጳዉሎስ እገሻ ሜታ ከማም ቤከል፥ "ኤተ ቤገሼ መዪዥሥ ገፉጫ ከንዶጎ ኢሳያስ ኤተ መዪርጓ ከምበፈገኻ፥ ኸገሻ። 26 ቤከል ኤለአ፤ 'ዻ ኮጎ ጸጋ ከለአ፥ ከል፤ መኸካጦዪል ፄ፥ አኸገሰኪልኼ፤ መኸከዪርኳ፥ አኻምባለከሠኼ። 27 ከፄ በተተሸከንዥገን ቁንዘ ጸጋ አለአ፥ በነካቆ ፄማም፥ ቢሙፀኮቆንዥገን ኸማምኳ፤ በምበፀካ መዳ ኤለአ ቢምገመሥ ከኸማም፥ ቢምገሶቆ ከፄማምኳ፥ ቢማምባለሥ ከቁንዘማምኳ ቢምኮሌ ኮጎም፤ በርምብዶቆ አርኳ እማም።' 28 ገመኻ፥ ኤቢትገኬ ገትጋ አል መብዶቆማ አል ረባ አለአ ከጸጋ ደ በበፀካ መዳ ሾከ ዪሁዳ፤ ከምገሱቆ እማምኳ።" [ 29 ኤቤከል አ ኤለአ ነን፥ ቤንቱሥ ዶጎ ዪሁዳ ቢፐሥ ኖጎማ።] 30 ቤኢሽ ጳዉሎስኳ ግዣ እምበንድ ነመፃ ኤተ ቤኮደሣ። ቤሄሽ ጸጋ ደ ቤዌ ኮጎማ ኮዎማኳ። 31 ቤያቲስ ገፋሌያ አል ረባ፤ በላ ማጻንዳቆን ቤትገሥ ከበቦቆ መንዢቆ እታ ዳ ኮዎማ ከፄ ኤቶኳ ያሱስ ክርስቶስ። 235
ከደ ሮማ 1 1 አራ ጳዉሎስ ኤተ መደዳ አል ያሱስ ክርስቶስ፥ ኤተ በኦካ አረባ ከመዳ ሰ ገትገ ክርስቶስ፥ በሽለከሥ አረባኳ ከማቲስ ሰ ማገ ላለማ፥ 2 ኤተ ቤካጦዪል ነገሲቋ ከንዶጎ ደ መዪርጓለማ ነመዪዥሥ መቆታ። 3 ሰ ማገ ላ አል ረባ አለአ ከፄ ዱማ ኤቶኳ ያሱስ ክርስቶስ፥ ኤተ ቢፖቆካ ከበጫ ነሾከ ዳዊት። 4 ኤከምዪርኳ መዌያለማ ኖጎ ረባ፥ መዳለማኳ ከመዪዥሠማ፥ ባትገካሠንዥገን ከመዥጋ ከንዶጎ መፈርሣለማ ነመሻ ኤበደካ ዱ ረባ። 5 ከንዶጎማ በርዸበካ መገ ከመዳ ሰ ገትጋለማ፥ ኤከምርዼቆ ነሾከ ጸጋ ደ በበፀካ መዳ አል ረባ ነኮዎማ ጸጋ ሜታ ሜታ ኮጎ መገሚላ ከማገሳሣ ከክርስቶስ። 6 በኽኢከን አኽኳ ነደ በኦካ አረባ ከመዳ ካል ያሱስ ክርስቶስ። 7 ካኻ ደ በኢካ ነሮማ ኮዎኻ፥ ደ በኸሄከሽ አረባ፥ ደ በኦካ አ ኤከምደኻ ጸጋለማኳ፥ ነድ ከአኻ መገ ከመገማ አል ረባ በቦኳ፥ ካል ኤታ ያሱስ ክርስቶስኳ። 8 ከፄ ባገምካይል መገሚላለኻ ነኤባ ናል እኔያ ኮዎማ፥ በርሲኮቆ በርኸካ መገ ላ ከረባለም ከንዶጎ ያሱስ ክርስቶስ ከኮዎኻ። 9 ረባ፥ ከማቲስ ሰ ማገ ላ ከፄ ዱማ ኤተ በርከደካ ከትጭ እለም፥ በደካ ኸገሻ ካራ ኤበርሳንዘከሥ አኻ በላ ማረረሸን። 10 በርሎቆከሥ ነገዴራለም መዱጎክ፥ ኤከምዳ ማሄሽ ረባ ኤከምዸበራን እንዶዋ ኤተ ከምዎርኬ ኮጎኻ እል ሜታቆኳ። 11 በርአጀበካ መገመሥ አኻ፥ ኤከመንዘ ራ ካኻ ደ መኻ አል ገፉጫ፥ ኤከምዥገኸካን አኽኳ። 12 መከላለምኳ፥ አራ ከመገሚላለኻ፥ አኻኳ ከመገሚላለም፥ ኤከመንዥገኮኳሠን ከመገሚላሎኳኳ። 13 ኢዴበም፥ በርሄከሽ ኤከምገመኻ ኤበራኣጎካ መዌያ ኮጎኻ ኦኪል በበኽ፥ በራዸካዬስ ከደኽላኳ። ኤያሥ በርደካ ኖጎ ሾካ ጃጀንዳ ደ በበፀካ መዳ አል ረባ፥ ኤያሥ ኤያ በራኣጎካ መደራ ዳ ኤታ በጨካ ኸማ ኖጎኻ። 14 በኢካ አበና ነጸገም ከመትገሠማ ከጸጋ ደ በጨካ ገሂን ከደ ባንዢገካ ገሂንኳ፥ ከደ መገመሸማ ከደ መኤመሸማኳ። 15 ከለአ በረገ ከሠንዥገን ከማቲስ ሰ ማገ ላ አል ረባ ካኻ፥ ከደ በኢካ ነሮማኳ። 16 ካ ከምዪፀራቆኼ ከሰ ማገ ላ አል ረባኼ፤ አ መዥጋ አል ረባ ኤተ ከምብዶቆ ደ በከገምኪላ ኮዎማ፥ ነመሲቆማ ጸጋ አል ዪሁዳ፥ ኤያሥ ኤያ ሾከ ጸጋ ጀንዳኳ። 17 ባትገካሥ ከንዶጎ ሰ ማገ ላ አል ረባ፥ ኤበከጦካ አረባ ጸጋ ከመዪዥሠማ፤ ኤተ ከምደካ አለአ፥ ነማጦሸማ ካሥ መርሸማኳ፥ ከመገሚላ። ኤያሥ በቆተካንዥገን ነመዪዥሥ ሎርጋ፥ "ከምኢያ ጸጋ ኤተ በጦካ አረባ ከመዪዥሠማ ከመገሚላ።" 18 ባገምካሠንዥገን ማመሣ አል ረባ። በዎኬ ነጎዛ ነጸገ ደ በደካ መሸ ሠማ ከገንሣ ኮዎማ፥ ደ በቱፐከኽ ኸገሻ ከመኢያለማም ነገንሠኽ እንዶዋ። 19 ዳ በከኸከሥ አረባ ከማም፥ ከፄ ባገምካሥ ኖጎማም ዳ ኤተ በፈለከሽ አጸጋ መገመማ ከፄ ረባ። በትገከሠንዥገን 236
ረባ ኪልቆማ ዳ አለአ ከማም። 20 አፈለከሸኼ ጸጋ ሜተል መገመሥ ረባኼ። ነደንኳ፥ በትገከሠንዥገን ረባ ከንዶጎ መደዳለማ መኢያለማ ከጸጋ። ዳ በከዘዘኬ አ ኤባ አል እኔያ፥ በፈለከሽ ጸጋ ማምባለሠማ ከሳምቢርቆማም መዥጋለማ አል ግዢ ግዥ ከመዳለማ ረባኳ። ከለኣኳ ኢጨካንኼ ዳ ኤተ ከመንሸ ኪላኼ። 21 ሚከገም ረባ፥ ኢከኸካንኼ ገሂን ከመገ ላ ኤተ ከምደካ ከረባኼ። ከገሳንዛለማም ቢሁለካ ዳ ኤተ በደካ መገ ፥ መነ ኽ እለማምኳ በከዪጨካቆ ከመጓ። 22 ሚከከል፥ "አይላ ደ መገመኻኳ፥" ቢያጠካኻ። 23 በላ መኹካን ገሂን ከረባ ኤተ በኢካ ካል ግዢ ግዥ፥ ቢዴረካ ከመኮሥ ጸጋ ኤተ ከምቴያ፥ ከመኮሣ አል መት እል ግዚያ፥ ካል ደ ግዚያ ኤቾጎ እንዝኽ፥ ካል ደ በቼኪል ነኔያኳ። 24 ካ ኤከመንዱዋን ኣሥ እልኸማም ነጸገማም ዳ ኤተ ከምዪፆቆ ጸጋ፥ ባተገርኮቆ አረባ እማም ከመዦጓ ከንዶጎ መአጀባ አል እለማም። 25 እማም ቢያንዠኪለንዥገን ኸገሻ አል ረባ ከጎልጎዛ፥ ቢበፀከሽ ረባ ኤተ በዘዘኬ ዳ ኮዎማ፥ ቢኸካ ገሂን ከደ መዘዛ ቢከደካ ዳ። ነከድ መገ ላ ከረባ ካል ግዢ ግዥ፥ ኣሜን። 26 ካ ባተገርኮቆ አረባ እማም ከመአጀባ ኤተ ከምዪፆቆ ጸጋ፤ ቢበፀከሽ ጋፋለማም እንዶዋ ከንዶጎ ከማዸብሥ ከጸጋ ኤመኢያ ኤተ ቢካፖቆኬሥ እማም፥ ቢያንዠኪል ከማዸበሣ ኣሥ እልኸማም። 27 ኤያሥ ኤያ ጋጉንዛኳ ቢበፀከሽ እንዶዋ ከንዶጎ ከማዸብሥ ከጋፋ ኤመኢያ ኤተ ቢካፖቆኬሥ እማም፥ ቢከንጥጠካቆ ከመአጀባ ኣሥ እልኸማም። በደካ ጉንዛኳ ነጸገ ጉንዛ ዳ ኤተ በዪፀኮቆ ጸጋ። ካ ቢዸበከንዥገን በና ኤተ በደካ ነመበ ኽ እንዶዋለማም። 28 ካ፥ ከፄ በኮዎኮቆ ጸጋ መሳንዘሥ ረባ፥ ባተገርኮቆ አረባ እማም ኪልቋ ኤተ ባንዢገካ ሳምቢርቆማ፥ ኤከምዱዋን ዳ ኤተ በበፀካ መገሸላ ከጸጋ። 29 ከለአ በከዪጨኪል እማም አመሸ ሠማ ኮዎማ፥ ገንሠ እልኻ፥ መሲይሣ፥ መሱ እልኻ፥ ገንሠ እላ፥ መሾቆ ጸጋ፥ ማቱሣ፥ መንጠኸማ፥ ከኻንዥዠ መንጠኽ ጸጋኳ፤ እማም ቢቴከሥ ፄ ጸጋ፥ 30 ቢያገሸኮቆኳ፥ ቢካቸከካኽ ከረባ፥ ቢጦከኽ ጸገማም ነጸጋ ከምጻ፥ ቢባቸካ፥ ቢሾኮጓ፥ ቢያኣጎካ እንዶዋ ከመደ ገንሠማ፥ ኢያገሰካሠኼ ከዶጎ ኤበማምኼ። 31 እማም ኢጨካኼ ማምባለሠማ፥ ቢብካ ማገሲላ፥ ኢጨካኼ ማሄሻ ከመሌአይላኳ። 32 ቢገምካ ኤበከለካ ማቶቋ አል ረባ ኤከምደካ መሻ ከደ በደካ ሾከ አለአ። ኪልቆማም ቢደካ ሾከ አለአ፤ በላ መዳን ኣሥ አለአ፥ ቢከመከሽ ከደ በደካ ሾከ አለኣኳ። ከደ ሮማ 2 1 ከለአ፥ አም ኤተ ባኸከሥ ከጸጋ ከጀንዳ፥ ኣጨካንኼ ዳ ኤተ ከመንሸኪል ኪልቀኡኼ። ገሶቆ አም፥ ኤተ ባኸከሥ ከጸጋ! ከፄ ባደኬ አምኳ ኣሥ ዳ ኤተ በደካ መዣ አ፥ ካሥ ዳ ኤተ ባከኸከሥ ከመዣ ከአ፥ በከኸከሥ ኪልቀኡኳ። 237
2 ቢልገምካ አይልኸን፥ ኤበደካ አመኸሣ አል ረባ ኸማ ነሾከ ጸጋ ነለአ። 3 አም መዣ አለአ፥ ኤተ ባኸከሥ ከደ በደካ ሾከ አለአ! ኤባደኬ አምኳ ኣሥ አ፥ ኣኦከሥ ከመፓኽ መኸሣ አል ረባኽ? 4 ኣከሣኽ አም በቦቆ መሌእላለማ፥ መቀሞቆማለማ፥ ኤበንቱገከኽ አ ካምኳ? ኣገምካኼያኽ ኤከምሮቆ አመሌእላ አል ረባ አም ኮጎ ማንዠሥ እሉዋኽ? 5 ከፄ መዥግ እልቋሉ፥ ከኤተ ባኮዎኮቆ ማንዠሥ እሉኳ፥ ከማሙንፃኮቆ ማመሠ ረባ ኒልቀኡ ከኦከ ማመሣ፥ ኖከ ከማትጋሥ መዪዥሥ መኸሣ አል ረባኳ። 6 ከምኻ አኳ ከጸጋ ከኮዎማ ኤያሥ በነ መደዳለማ። 7 ከደ በንደካ ጋገሸል ዳ ከመቀሞቆማ፥ ደ በኣጎካ መገ ላ ገሂን ከመኢያ ኤተ በበፀካ መተራ፥ ከምኸካ አረባ መኢያ አል ግዢ ግዥኳ። 8 ነጸገ ደ በኢይካሥ፥ ደ በበፀካ ማገሳሥ ከኸገሻ፥ ቢሁለካ መሸ ሠማኳ፥ ከምዳ አማመሠ ረባ ከገቱዋለማ ነጸገማም። 9 ከምዌ ማኣንሠሣ ከማፉንጮቋ ነጸገ ኮዎ ጸጋ ደ በደካ ገንሠማ፥ ነመሲቆማ ነጸገ ዶጎ ዪሁዳ፥ ኤያሥ ኤያ ነጸገ ሾከ ጸጋ ጃጀንዳኳ። 10 ከምኸካ አረባ መገ ላ፥ ገሂን፥ ከመገማ ከኮዎ ጸጋ ደ በደካ ገሸለማ፥ ነመሲቆማ ከዶጎ ዪሁዳ፥ ኤያሥ ኤያ ከሾከ ጸጋ ጃጀንዳኳ። 11 አሃቸከሠኼ አረባ ጸጋኼ። 12 ደ በደካ ገንሣ በላ መጩዋን ማቶቋ አል ሙሴ፥ ከምቴዉዋ በላ መጩዋን ማቶቋ አ፤ ደ በደካ ገንሣ ሚከጭ ማቶቋ አል ሙሴኸን፥ ከምኸካሥ ካሥ ከማቶቋ ከአ ከማም። 13 ደ በጦካ አረባ ከመዪዥሠማ ደ በትተኮቆ ማቶቋ፥ ኢደካኼ መዪዥሠማ ነታሰ ረባ ካሥ መገሶቆ ማቶቋኼ። 14 ደ በበፀካ መዳ ዶጎ ዪሁዳ፥ ደ ባንዢገካ ማቶቋ አል ሙሴ፥ ነማፖቋለማም ኤቢጦካ ዳ ኤተ በኣጎካ ማቶቋ ነጸገማም፥ ኤቢያንዢገካን ማቶቋ አል ሙሴኳ፥ ቢጨካ ማቶቋ ኒለማም። 15 በትገከሥ አመኢያለማም ኤበቆታመካ ኒለማም ዳ ኤተ በኣጎካ ማቶቋ። ከለአ ኤያሥ ኤያ በደካ እለማም ኸገሻ፥ ከፄ በተምበኮቆ እማም አገሳንዘ እለማም ነለአ ነለአ፥ በገሸከኽ ከማም ነለአ ነለኣኳ። 16 ከምፐሥ ዳ አለአ ኮዎማ ከኸ እኔያ ኖከ ከምኸሥ አረባ ከገ ጸፀ ገሳንዛ አል እል ጸጋ ከንዶጎ ያሱስ ክርስቶስ። ካሥ አለአ በከደካ ኸገሻ አሰ ማገ ላ አል ረባ ኤተ በራቲከስ አርኳ። 17 አምኸን ባከለካ "አራ ዶጎ ዪሁዳ፥" ባጦኪልቆ ነማቶቋ አል ሙሴ፥ ባከሸኮጎ ከመዳሉ አል ረባኳ። 18 ባገምካ ዳ ኤተ በኦከሽ አረባ፤ ከፄ ቢትገከሥ ማቶቋ አል ሙሴ ካም፥ ባጹሸኪል ገሸለማ ከገንሠማኳ። 19 ባገምኪል ጸገኡ፥ ኤባደካ ኤተ መቼስ እንዶዋ ከፐሻ፥ ከደ በኢካ ኒል መጓኳ መዪዦጓ። 20 ባከለካ፥ "በርትገከሥ ከተሞ፤" ባደካ ከኤተ መትገሠማ ከደ መኤመሸማኳ፤ ባኦከሥ ጸገኡ ባከለካ፥ "በርጨካ ነማቶቋ በቦቆ መገመኻ ከኸገሻ ኮዎማኳ።" 21 ባትገከሥ ከጸጋ ከጃጀንዳ፥ ኪልቀኡኸን ኣትገከሠኼ። ባቲከስ ባከለካ "መሎኳኣኼ!" ኪልቀኡኸን ባሎኮካ። 22 ባከለካ "ማጎርታኣኼ!" ኪልቀኡኸን ባጎርተካ። ባጬጸኮቆ ሲደ 238
ሙሳ፥ ባጎዠካ አምኸን ጎ ሸ ሲዳለማምኳ። 23 ባከሸኮጎ ከማቶቆ ረባ፥ ባካዬከሥ ፄ ረባኸን ከገሂን ከማምፑቆ ማቶቋለማ። 24 ኤያሥ በቆተካንዥገን ነመዪዥሥ ሎርጋ፥ "ከፄኻ ቢካ ፄ ረባ ኖጎ ጸጋ ደ በበፀካ መዳ ካለማ።" 25 ኤከምትታኣቆ ዳ ኤተ በኣጎካ ማቶቋ፥ ከምጫ አመሸሣ በና ካም፤ ኤከመምፑኣቆ ማቶቋኸን፥ ከምዪራ አረባ አም ኤጸጋ ኤተ ኒበፅ መሹሣ። 26 ኤተ ባሸካኽ በላ መሹሠን ኤከምዜኽ ዳ ኤተ በኣጎካ ማቶቋ ነጸገማ፥ ከምዪርካኼ አረባ መበፀሽ መሸሣለማ ኤዳ ቢሸሣኽ? 27 ካ፥ ጸጋ ኤተ ባሸካኽ በላ መሹሠን ጸገማ፥ ኤከምትቶቆ ዳ ኤተ በኣጎካ ማቶቋ፥ ከምኸሥ አኳ ካም፥ ከፄ ባምፑኮቆ ማቶቋ ማከጭ ኸ ሎርገ ማቶቋ ሚከሸሥ አምኳ። 28 ጸጋ ካሥ ቆ ቤ ጸገማ ኤተ በደካ ዶጎ ዪሁዳ፥ ኸገሸ ዶጎ ዪሁዳኼ፤ መሸሣ አል ቆ ቤ ጸገጸጋኳ፥ ኸገሸ መሸሣኼ። 29 ጸጋ ኤተ በደካ ኒለማ ዶጎ ዪሁዳ፥ ኸገሸ ዶጎ ዪሁዳ፤ መሸሣ ኤተ ቢሸከሥ ነእላ፥ በላ መዳን ከኸ ሎርጋ ኤተ በደካ ከገፉጫ፥ አ ኸገሸ መሸሣ። ሾከ ጸጋ አለአ፥ ከምሮቆ መገ ላ ኖጎ ረባ፥ ኖጎ ጸጋኼ። ከደ ሮማ 3 1 ካ ናሤ በሙቸኮቆ አዶጎ ዪሁዳ ደ በበፀካ መዳ ሾከ ዪሁዳ? በነ መሸሣኳ ኣሤያ? 2 ከንዶጎ ዳ ኮዎማ በጨካ በና በበኽ፤ ነመሲቆማ በዪርካ አረባ ዶጎ ዪሁዳ ኤመገሚለማ በከኸኬ እገሻለማ ኤከምዜዉኸን። 3 ኤከምበፁዋ ነማም ና ሜታ ሜታ መዱዋ መገሚለማ፥ ከማሸኸን አማንዢግ መገሚላለማምኳ ኤበደካ ረባ መገሚለማኽ? 4 እምበአ፥ ከምዳኼ ሜተል ኤለኣኼ፤ ኤከምዳን ጸጋ ኮዎማ ደ ጎልጎዛኳ፥ ከማትጋሥ ኤበደካ ረባኸን ኤተ ኸገሻ። ኤያሥ በከለካ አመዪዥሥ ሎርጋ፥ "ከገሻሉ ኮዎማ ከምዸባካ ኸገሻ፥ ኖከ ከምተምብቆ አምኳ፥ ከመሙቻቆ ተምባ።" 5 ኤበትገከሥ አመሸ ሠማሎኳ ኤበደካ ረባ መዪዥሠማ፥ ኣሤ ከምከሎኳን አኳ? ከመገሸርሥ አራ አለአ ኤገሳንዘ እል ጸጋ፤ ኖከ ባኦከሥ ረባ ካኳ፥ ከምበፀካ መዪዥካሥ ከለኣኽ? 6 እምበአ፥ ከምዳኼ ሜተል ኤለኣኼ። ኤከምበፃ መዳ መዪዥሠማ፥ ኤያበማ ከምኸከሠና  ከኤባ አል እኔያ? 7 ኤበካትገካሥ ኸገሸ ረባ ከበቦቆ ከጎልጎዛለም፥ ኤከምዸበካ አረባ ገሂን ከለኣኳ፥ ካሤ በከረን አ በና ካራ ኤያል ደ ገንሣ? 8 ኤከምዳ ኤለአ፥ አኮከለካኼያኽ "ኤከምዌን ገሸለማ፥ ዶኳ ገንሠ ዳ።" ጸጋ ሜታ ሜታ ኤዳ ቤርትገሥ አር ኤለአ ቢከለካ፥ ቢከንዥገን ፄም። መኸሣ ኤተ ከምኸሥ አረባ ከማም፥ መዘረማ። 9 አይላ ደ ቢልደካ ዶጎ ዪሁዳ ኢልሙቸኮቆ ሾከ ጸጋ ጃጀንዳኽ? እምበአ፥ ኢልሙቸኮቆኼ። በርትገከሠንዥገን ነገሲቋ ኤቢኢካ አዶጎ ዪሁዳ ከሾከ ጸጋ ጃጀንዳ ኮዎማኳ ኒል ኤለ መዥግ ገንሣ። 10 ኤያሥ 239
በቆተካንዥገን ነመዪዥሥ ሎርጋ፥ "አኢካንኼ መዪዥሥ ጸጋኼ፥ አኢካንኼ ሜተል ኤለኣኼ። 11 አኢካንኼ ኤተ ባምባለከሣ፥ ኤተ በደረካ ረባኳ ሜተልኼ። 12 በበከኸንዥገን ጸጋ ኮዎማ ረባ፥ ቢደከንዥገን ኮዎማም ከደ ባንዢገካ በና፤ አኢካንኼ ኤተ በደካ ገሸል ዳ፥ አኢካንኼ ሜተል ኤለኣኼ። 13 ሰማም በርኮቆ ጸጋ ኮጎ ሆ መሻ ቢንጠከኽ ከጠጠማምኳ፤ በኢካ ማንጨ ሆላኳ ኖቆ ቤሰማም። 14 ሰማምኳ በከዪጨካቆ ከጎታ ከማንጨ ዳ፥ 15 ቢሲከቾጎ ከማርከኽ መሃ ጸጋኳ። 16 በኢካን ነንዶዋለማምኳ አመቴማ ከማምብማ፥ 17 ኢገምካኼ እንዶ መገማኼ። 18 አኢካንኼ አመጤያ ከረባ ኒለማምኼ።" 19 ዳ ኤተ በትገከሥ አማቶቋ አል ሙሴ፥ በኮገምካ ኤበገሸካ ከደ በኢካ ኒል ኤለ ማቶቋ፤ ዳ ከምደካ አለአ፥ ኤከምጻንዶቆ ዳ ኤተ ከመንሸ ኪል አጸጋ ኮዎማ፥ ኤከምጦሥ ኤበ እኔያ ኮዎማ ኒል መኸሣ አል ረባ። 20 ካ ከመትቶቆ ማቶቋ አል ሙሴ ከምደካኼ ጸጋ ሜተል ነታሰ ረባ መዪዥሠማኼ። ዳ ኤተ በትገከሥ ማ ቶቋኳ፥ ኤከማምባለሥ ጸጋ ገንሣለማ። 21 እኽላ በላ መዳን ከማቶቋ ባገምካሠንዥገን እንዶዋ ኤተ በከጦካ አረባ ጸጋ ከመዪዥሠማ። ከለአ በደካ ኸገሻ አማቶቋ አል ሙሴ ከሎርገ ደ መዪርጓኳ። 22 ኤተ በከጦካ አረባ ጸጋ ከመዪዥሠማ፥ ከመገሚላ ከያሱስ ክርስቶስ። ከምደካ አለኣኳ ከደ መገሚላ ኮዎማ፥ አኢካንኼ ማሃቻ ኖጎማምኼ። 23 በደከንዥገን አጸጋ ኮዎማ ገንሣ፥ ኢንዘኪለንኼ ነገሂን ረባኼ። 24 በላ መኹዋን በና፥ ካሥ መገ አል ረባ ከምዱዋ መዪዥሠማ ከንዶጎ ያሱስ ክርስቶስ፥ ኤተ በካንዠኪል እማም ከጸገማ። 25 በጦከንዥገን ረባ አ ከዳ ኤተ ከምዸበካ አጸጋ ማምበፀሽ ገንሣለማም ከመሃለማ ከደ በከገምኪል ካ ኮዎማ። ኤያሥ አለአ ነመበፀሽ ገንሣ ኤተ ቤድ አጸጋ ገፀ ኖከ ቤቀሞቆ አረባ፥ ቤካንደስ እለማ፥ ቤከትገሥ አረባ መዳለማ መዪዥሠማ። 26 ነአንጅ ነለኣኸን፥ ኤበከትገከሥ አ መዳለማ ከመዪዥሠማ፥ በላ መቀመኮቆን ገንሣለማም፥ ከመጦ ጸጋ ከመዪዥሠማ። ኤለአ በትገከሥ አረባ ኤበደካ አ ኪልቆማ መዪዥሠማ፥ ኤበጦካ አ ከመዪዥሠማ ደ በከገምኪል ከያሱስ ኮዎማኳ። 27 ካ ካሤ ከምሸኮኮጓ? አኢካንኼ ዳ ኤተ ከምሸኮኮጎ ሜተልኼ። ዳ ኤተ ከምበፀኮኳ መሾኮኮጎ ኣሤያ? ከፄ በኮዜከኽ ማቶቋኽ? እምበአ፥ ከፄ ከምዳ ካኳ አመኢያ ከመገሚላ። 28 በላ መዳን ካሥ ከመትቶቆ ማቶቋ፥ ቢልገምካ ዝንዜን፥ ኤከምጦዋ አረባ ጸጋ ከመገሚላ ከመዪዥሠማ። 29 ረባ ኣሥ ረበ ዶጎ ዪሁዳኽ? ከሾከ ጸጋ ጃጀንዳ ኮዎማኳ ረባኼያኽ? ኣዬ፥ ከሾከ ጸጋ ከኮዎማኳ። 30 ከፄ በደካ አረባ ኣሥ ሜተም፥ ከምጦዋ ከመዪዥሠማ ከመገሚላ ዶጎ ዪሁዳ፥ ከሾከ ጸጋ ኮዎማኳ ካሥ ከመገሚላ ከአ። 31 ከምብኮካ ከመገሚላ ማቶቋኽ? እምበአ፥ ከምኮኮከሽ ማቶቋ።
240
ከደ ሮማ 4 1 እኽላ ኣሤ ከምከሎኳ ከፄ ኣብራሃም፥ ኤተ በደካ በበ ሾካለምላ። ኣሤ ዳ ቤዸብ አኳ? 2 ኤተ ቤከጦ አረባ አ ከመዪዥሠማ በምኢ ከመደዳለማ፥ በምጨካ ዳ ኤተ በከምሾጓ። ነደንኳ፥ አፈለከሸንኼ መሾጓ ነታሰ ረባኼ። 3 በከለካ አመዪዥሥ ሎርጋ፥ "ኣብራሃም በገምኪል ረባ፥ ከለአ በዪርካ አረባ አ ከመዪዥሠማ።" 4 ጸጋ ኤተ ከምዳ ዳ፥ ከምኹካ በነ መደዳለማ፥ ከምኹካኼ ኤደ መኻ መገ ኼ። 5 ጸጋ ኤተ ባንዢገካ ገሸል መደዳ፥ በገምኪል ከረባኸን ኤተ በዪዥከሥ ጸጋ ደ በደካ ገንሣ፥ ከምዪርካ አረባ ከመዪዥሣ ከመገሚላለማ። 6 በገሸከሠንዥገን ዳዊትኳ፥ ኤባገ ካይል ጸጋ ኤተ በዪርካ አረባ ከመዪዥሠማ በላ መትቶቆን ማቶቋ። 7 "ናገይል ጸጋ ደ በከበፀከሽ አረባ መሸ ሠማለማም፥ በካንደከስ እለማ ከገንሣለማምኳ። 8 ናገይል ጸጋ፥ ኤተ በበፀካ አረባ መንዘ ከኽ ገንሣለማ።" 9 ማገ ላ አለአ ካሥ ከደ ቢሸከሥ ዶጎ ዪሁዳኽ በላ ከሾከ ጸጋ ጃጀንዳኳ? ቢልከለከንዥገን ነገሲቋ፥ "ኣብራሃም በገምኪል ረባ፤ ከለአ በዪርካ አረባ አ ከመዪዥሠማ።" 10 ከማሥ ቤዪር አረባ ኣብራሃም ከመዪዥሠማ? ኤቢሸሣኽ በላ መሹሠን ነገሲቋ? ኤቢሸሣኼ፥ በላ መሹሠን ነገሲቋ። 11 መሸሣለማኸን ነን። ዳ ቢከሸሣኳ ከመትገሥ ኤቤዪር አረባ አ ከመገሚላ ከመዪዥሠማ ኒከምሸሠን ነገሲቋ። ካ በከደካ ኣብራሃም ከበበ ጸጋ ኮዎማ ከደ በገምኪል በላ መሹሠን። ኤያሥ በዪርካ አረባ ኣብራሃም ከመገሚላ ከመዪዥሠማ፥ ከምዪርካ እማምኳ ከመገሚላ ከመዪዥሠማ። 12 በደከንዥገን ኤያሥ ኤያኳ በባ ከደ ቢሸከሣኳ፤ እማም በላ መጩዋን መሸሣ ደ በሁለካ ኤያሥ ኤያ ቾጎ መገሚላ አል ኣብራሃም፥ ኤተ በጭ አ በላ መሹሠን። 13 ረባ በኸኬ ማጦዪላ ከኣብራሃም ከሾካለማ ኤከምዳን ኤባ አል እኔያ ካለማም። ኤተ በከዸበካ ማጦዪላ አለኣኳ፥ በላ መዳን ከመትቶቆ ማቶቋ፥ ከፄ ቤከገሚል ከረባ ቤከዪር አኳ ከመዪዥሠማ። 14 ዳ ኤተ በካጦኪል ረባ ጸጋ፥ ኤመኢያ ከማኸካሽ ከደ በዜከኽ ማቶቋ፥ መገሚላ አል ጸጋ መገ፥ ከምጫኼ አማጦዪላ አል ረባ በናኼ። 15 ማቶቋ ከምሬቆ ማመሠ ረባ፤ ኖጎ በሜካ ማቶቋኸን፥ አኢካንኼ አመምፑቆ ማቶቋኼ። 16 ኤከምኸካን ረባ ኤደ መኻ አል መገ ከሾከ ኣብራሃም ኮዎማ ዳ በካጦዪል እማም፥ በከኮካሽ ማጦዪላ ነመገሚላ፤ ሾከ ኣብራሃም አለአ በላ መዳን ኣሥ ደ በጨካ ማቶቋ፥ ኤያሥ ኤያኳ ደ በጨካ መገሚላ ኤያል በቦኳ ኣብራሃም። 17 በከለካ አመዪዥሥ ሎርጋ፥ "በርጦከንዥገን አም ከበበ ሾካ በበኽ።" ከለአ ኣብራሃም በበ ኮዎኳ ነታሰ ረባ፥ ኤተ ቤከገሚል አ፥ ረባ፥ ኤተ በኢኮቆ ደ በሸሸካ፥ በጦካ ኤከምኢያን አዳ ኤተ በሜካኳ። 18 ቤካጦዪል ኣብራሃም ከመገሚላ ከዳ ኤተ በበፀካ አጸጋ ማጦኪለን። ኤያሥ በከለካ 241
አመዪዥሥ ሎርጋ፥ "ከምፈጋኽ ሾከኡ ኤቢዣ፥" ቤገሚል ኤከምዳ አ ከበበ ሾከ ጸጋ በበኽ። 19 ቤዪር ኣብራሃም ጸገማ ኤቤያጋዛሣ፥ ቤድ ግዣለማኳ ግቸማ ማቁስ። ቤገም ኤቤያንድሪንያሥ ሰ መፖቆ ሳራ፤ ነደንኳ፥ ኤሌኤንኼ ነመገሚላለማኼ። 20 አ ቤንዥጋሥ ነመገሚላለማ፥ ቤከኽ ገሂን ከረባኳ፤ ኤያጤያይለንኼ ከማንዢግ መገሚላ ነማጦዪላ ኤተ ቤከኽ አረባኼ። 21 ቤገሚል ዝንዜን፥ ኤከምፈለሸን አረባ መጦ ዳ ኤተ ቤካጦዪል አ። 22 ከለአ በዪርካ አረባ አ ከመዪዥሠማ። 23 ሰ ሎርጋ ኤተ በከለካ፥"በዪርካ አረባ አ ከመዪዥሠማ"ካሥ ኣብራሃምኼ፥ 24 በቆተካንዥገን ኤያሥ ኤያ ኤከምዪራ አረባ አኳ ከመዪዥሠማ፥ ደ በኮገምኪል ካ፥ ኤተ በፈርኬቆ ኤቶኳ ያሱስ ነመሻ። 25 ቢያተገርኮቆ አ ከመሻ ከፄ መምፑቆማሎኳ። ኤከምዶኳን አኳ ነታሰ ረባ ከመዪዥሠማ፥ ባፈርካዬቆ ነመሻ። ከደ ሮማ 5 1 ከለኣኳ፥ ኤበጦካ አረባ አኳ ከመዪዥሠማ ከመገሚላ፥ በኮጨካ መገማ ከረባ ከንዶጎ ኤቶኳ ያሱስ ክርስቶስ። 2 ከንዶጎማኳ በኮርካሰንዥገን እንዶማ ካኳ [ከመገሚላ] ከመገ ኤተ በኮከኢካ እኽላ ነመኢያ፥ በኳገ ካይልኳ ከፄ በኮጨካ ማጦዪላ ከመንዘ ል ገሂን ረባ። 3 በላ መዳን ኣሥ አለአ፥ በኳገ ካይል ከማኣንሠሣሎኳኳ፤ በኮገምካ፥ አከምሬቆ አማኣንሠሣ ገቀማ። 4 ገቀማ ከምታኤ ማሮቋ ከረባ፥ ማሮቋ ከረባኳ ከምታኤ ማጦዪላ። 5 ዳ በኮኮጨካ ማጦዪላ፥ ከምርኮሠኼ እልኳኼ። በዪጨኪለንዥገን ማሄሽ ረባ አኳ ከንዶጎ መዪዥሥ ገፉጫ ኤተ በኸኬ አ ካኳ። 6 ኖከ ቤያኮድ ደ ገማዋ፥ ደ ገንሣኳ፥ ቤሽ ክርስቶስ ካኳ ነአንጅ ኤተ ቤር አረባ። 7 ኢገም ከምዳ ከምሸከሥ ጸጋ ከመዣ ከገሸለማ፤ አኢካኼ ኤዳ ከምሸከሥ አ ከጸጋ ከኤተ በኣጎካ መዪዣሣ ከመዜኽ ማቶቋኼ። 8 ኖከ ቤያኮድ አኳ ደ ገንሣኸን፥ ቤሽ ክርስቶስ ካኳ፤ ከለአ በከትገካሥ፥ እንዘሥ በቦቆ ኤበሄከሽ አረባ አኳ። 9 ከለኣኳ፥ እኽላ ከመሃ ክርስቶስ ኤበከጦካ አረባ አኳ ከመዪዥሠማ፥ በኮገምካ ዝንዜን ኤከምፐኮኽ ነማመሣ አል ረባ ከንዶጎ ክርስቶስ። 10 ኖከ ቤያኮድ ብታለማ፥ ቤያኳገ  ከረባ ከመሸ ዱማ። ካ፥ ኤበኳገ ካ እኽላ በኮገምካ ከበቦቆ፥ ኤከምብዶቆ ክርስቶስ አኳ ከመኢያለማ። 11 በላ መዳን ኣሥ አለአ፥ ከፄ ባገ ከኽ አኤቶኳ ያሱስ ክርስቶስ አኳ ከረባ፥ በኳገ ካይል ከበቦቆ ከንዶጎ ኤቶኳ። 12 ኤያሥ ቤኩ አገንሣ ከኤባ ካል እኔያ ከንዶጎ ጸጋ ሜተል፥ ቤዌ መሻኳ ከንዶጎ ገንሣ፥ ኤያሥ ኤያ ከፄ ቤድ አጸጋ ኮዎማ ገንሣኳ፥ ቤካቆ አመሻ ጸጋ ኮዎማ። 13 በላ መኼን ረባ ማቶቋ፥ ቤኢን ገንሣ ነኤባ ናል እኔያ። ነደንኳ፥ ኖጎ በሜካ ማቶቋ፥ እንዘ ካኸኼ ገንሣኼ። 14 ነደንኳ፥ ከኤተ ቤካጦሽ ነአንጅ ኣዳም 242
ካሥ አል ሙሴ ቤሙቾቆ አመሻ ጸጋ፤ በላ መዳን ናሥ ኣዳም ኤተ ቤድ ገንሣ፥ ቤሙቾቆ ኤያሥ ኤያኳ ነደ በበፀካ መዳ ገንሣ ኤያለማ። ኣዳምኸን መኮሥ ክርስቶስ፥ ኤተ ቤኢ ከመዌያ። 15 በንተርኮቆንዥገን መገ አል ረባኸን ነገንሣ ናል ኣዳም። ኤበሸሸካ ኤማንጀ ጸጋ ከገንሣ አል ጸጋ ሜታ፥ ባኸካዬሸንዥገን ከበቦቆ መገ አል ረባ ከደ መኻለማ ከኤማንጀ ጸጋ። ባኸካዬሸንዥገን አኳ ከንዶጎ ጸጋ ሜታ፥ ኤተ በደካ ያሱስ ክርስቶስ። 16 ዳ ኤተ በርኬቆ አመገ ኤዳ ኤተ በርኬቆ አገንሣ አል ጸጋ ሜታ አኼ። ነገንሣ አል ጸጋ ሜታ አ በርካ አረባ መኸሣ። ነበበኽ ገንሣኸን በደካ መገ፥ በርኬቆ አመገኳ መዳ ነታሰ ረባ ከመዪዥሠማ። 17 ከመምፑቆማ አል ጸጋ ሜታ፥ ከፄ ጸጋ ሜታ፥ ኤቤሙቾቆ መሻ ነጸጋ ነኮዎማ፥ በኮገምካ ኤከምሙቹቆ ከበቦቆ አደ በርኮቆ በበኽ መገ ከደ መኻ ከኤተ በከዪርካ አረባ እማም ከመዪዥሠማ። ከምኢዋ እማምኳ ከንዶጎ ጸጋ ሜታ፥ ኤተ በደካ ያሱስ ክርስቶስ። 18 ኤያሥ በኸካሥ መኸሣ ከጸጋ ከኮዎማ ከመምፑቆማ አል ጸጋ ሜታ፥ ኤያሥ ኤያኳ በጦካ አረባ ከመዪዥሠማ ጸጋ ኮዎማ ከገሸል መደዳ አል ጸጋ ሜታ። ከምኻ አመዳ ነታሰ ረባ መዪዥሠማኳ መኢያ። 19 ኤያሥ በደካ አበበኽ ጸጋ ደ ገንሣ ከምኮዎቆ ማቶቋ አል ጸጋ ሜታ፥ ኤያሥ ኤያኳ ከምዳ ጸጋ ኮዎማ ከመዪዥሠማ ከማገሳሣ አል ጸጋ ሜታ። 20 ኤከምፈጋኸን መምፑቆማኳ፥ ቤከዌሥ አማቶቋ፤ ኖጎ በፈገካኽ ገንሣኳ፥ በፈገካኽ በንተርኮቆ አመገኳ። 21 ኤያሥ ቤሙቾቆ ገንሣ ከንዶጎ መሻ፥ ከምሙቾቆ ኤያሥ ኤያኳ መገ አል ረባ ከመጦ አኳ ከመዪዥሠማ። ከምሮቆ አመዳሎኳ ከመዪዥሠማኳ አኳ ከመኢያ አል ግዢ ግዥ ከንዶጎ ኤቶኳ ያሱስ ክርስቶስ። ከደ ሮማ 6 1 ኤበደካ ኤለአ፥ ኤከምፈጋኸን መገ፥ ኢኮካ ከገንሣኽ? 2 እምበአ፥ ከምዳኼ ሜተል ኤለኣኼ! ኤበኮሸካ ኒል ኤለ ገንሣ፥ ኤያላሤ ከምኢኮኳናኮ ከገንሣ? 3 አኸገምካኼያኽ፥ ደ በኮጩጸካቆ ከያሱስ ክርስቶስ ከምዳ ከአ ሜተም፥ ኤበኮጩጸካቆ ኤከመንዞ ኲለን ነመሻለማኳ? 4 ከማጩጻቋሎኳ በኮሃንዠካቆ ከክርስቶስ በኮንዘ ኪለንዥገን ነመሻለማ። ኤያሥ ባፈርካዬቆ ክርስቶስ ከገሂን በባ ነመሻ፥ ከምዳ ካኳ አመኢያ ነንዶ ኽኻ። 5 ኤበኮከተጸከሥ ከጸጎኳ ነመሻለማ፥ በኮሸካ ከክርስቶስ፥ ከምተጸከሥ አረባኳ አኳ ነመፈርሣለማ ነመሻ፥ ከምኢኳ ከአኳ። 6 በኮገምካ፥ ኤበቱካንዥገን ገፀ ጸጎኳ ከክርስቶስ ነጋገድ ጃ፤ ዳ በከደካ አለአ፥ ኤከምቴያን ጸጎኳ ኤተ በደካ ገንሣ፥ ኤከምበፆኳን ማሾኳኽ አኮኳ ነዎደ ገንሣ። 7 በፐከሠንዥገን ጸጋ ኤተ በሸካ ነኤለ ገንሣ። 8 ኤበኮሸካ ከክርስቶስ፥ በኮገምኪል ኤከምኢኳ ከአኳ። 9 በኮገምካ ኤባፈርካዬቆ ክርስቶስ 243
ነደ በሸሸካ፥ ኤከምበፃ ማኮሊል መሻኳ፤ አጨካኼ አመሻ ገፋሌያ ነጸገማኼ። 10 ዳ በከሸካ ክርስቶስ፥ ከምጫኼ አገንሣ ገፋሌያ ሜተልኼ። መኢያ ኤተ በኢካ አ እኽላኳ፥ በኢካ ከረባ። 11 ዪርኻ አኽኳ ጸገኻ ኤጸጋ ደ ባንዢገካ አገንሣ ገፋሌያ ነጸገማ፥ ኤደ በኽኢካ ከረባ ከንዶጎ ያሱስ ክርስቶስኳ። 12 ኤከምበፀኻን አኽ ማገሰኻሠን ከመአጀበ በጫ፥ መሙቾዳቆኼ አገንሣ ነጸገኻ ነኤተ ከምሻኼ። 13 መኸኺልኼ ጎ ጸገኻ ኤዳ አል መሸ ሠማ ኪል ኤለ ገንሣኼ፤ ኸኻ እልቆኻ ከረባ ኤጸጋ ደ በተርካ ነመሻ ከመኢያ፥ ኸኻ ጎ ጸገኻኳ ከረባ ኤዳ ኒከድ ገሸል መደዳ። 14 በላ መኢኻን ኒል ኤለ ማቶቋ፥ ከፄ በኽኢካ ኒል ኤለ መገ አል ረባ፥ መሙቾዳቆኼ አገንሣ አኻኼ። 15 ኤበደካ ኤለአ፥ በላ መኢኳን ኒል ኤለ ማቶቋ፥ ከፄ በኮኢካ ኒል ኤለ መገ አል ረባ፥ ዶኳ ገንሣኽ? እምበአ፥ ከምዳኼ ሜተል ኤለኣኼ። 16 በኸገምካ፥ ኤከምጦኻ ጸገኻ ከጸጋ ሜታ ከዎደ ከምኩኻ ኪል ኤለማ፥ ከምደኸካ ከዎደ ከመዣ ኤተ በኸካገሰካሣ። ኤከማገሰኻሥ ከገንሣ፥ አኻ ዋደ ገንሣ፥ ከምሬቆ ገንሣኳ መሻ፤ ኤከማገሰኻሥ ከረባኸን፥ ከምደኻ ከመዪዥሠማ ነታሰማ። 17 ነከድ መገ ላ ከረባ ከፄ ቤያኸድ ገፀ ዋደ ገንሣ፥ እኽላኸን በኻገሰካሠንዥገን ከእልኻ ከመትገሣ ኤተ ቢከኽ አኻ። 18 በኸፐኬሥ ኒል ኤለ ገንሣ፥ በኸኩከንዥገን ኪል ኤለ ገሸል መደዳ። 19 ከፄ መሃለሽ ማምባለሠማለኻ በርከገሸካ ካኻ ኤመኮሥ ዎደ። ኤያሥ ቤያኽጦኽ ጸገኻ ነገሲቋ ከዋደ መዦጓ ካል መሸ ሠማ፥ ቤያኸድ ደ መሸ ሠማኳ፥ ኤያሥ ኤያ እኽላኳ ኤከምዪዥኻሠን፥ ጦኸኽ ጸገኻ ከዋደ ገሸል መደዳ። 20 ኖከ ቤያኸድ ዋደ ገንሣ፥ ኤያኸኢንኼ ኒል ኤለ ገሸል መደዳኼ። 21 ኖካ ና  ኣሤ ቤኢ በነ መደዳለኻ? ኣሥ ዳ ኤተ በዪፆቆ አኻ እኽላኼያኽ? ዳ አኳ ኤተ ከምሮቆ ነመርሸማ ከመሻ። 22 እኽላኸን፥ ዳ በኸከፐኬሥ ኒል ኤለ ገንሣ፥ በኸደካ ከደ መደዳ አል ረባኳ፥ በኸጨካ ኸኻ። ኸኻ አኳ ከምሮቆ አኻ ከመዪዣሣለኻ፥ ነመርሸማኳ ከመኢያ አል ግዢ ግዥ። 23 በነ ገንሣኳ መሻ፥ ደ መኻ ኤተ በኸካ አረባኸን፥ መኢያ አል ግዢ ግዥ ከንዶጎ ኤቶኳ ያሱስ ክርስቶስ። ከደ ሮማ 7 1 ኢዴበም፥ በርገሸከሥ ካኻ ከደ በኻምባለከሥ ማቶቋ። አኸገምካኼያኽ ኤበጨካ ማቶቋ ገፋሌያ ነጸገጸጋ ካሥ አል ኦከ ከምኢያ መዣ አኳ? 2 በርገሸከሥ መኮሣ ሜታ ካኻ። እገፋ ኤተ በርኮቆ ጉንዛ ሜታ ካሥ አል ኦከ ከምኢያ ጉንዘማ፥ ከማፉንጨካሥ ኤማቶቋ፤ ኤከምሻ ጉንዘማኸን፥ ከምጨጋስ ነኤለ ማቶቋ ነኤተ ቤካፉንጫሥ ከጉንዘማ። 3 ካ፥ መከኢ ጉንዘማ፥ ኤከማኢካ ከጉንዛ ከጀንዳ፥ ከምከሉካ እገፋ ኤተ ጎርታ፤ ኤከምሻ ጉንዘማኸን፥ ከፄ 244
በጨገካስ ነማቶቋ፥ ኤከምሮቆን ጉንዛ ጀንዳኳ፥ ከምከሉካኼ ኤተ ጎርታኼ። 4 ኤያሥ ኤያ አኻኳ ኢዴበም፥ ከመንዘ ለማ ነመሸ ክርስቶስ በኸጨገካሰንዥገን ኒል ኤለ ማቶቋ አል ሙሴ። ከለአ በኸደካ ካል ጸጋ ጀንዳ፥ ካል ኤተ ባፈርካዬቆ ነደ በሸሸካ። በከደካ አለአ፥ ኤከምጮኳን ኻ ከረባኳ። 5 ገፀ ኖከ ቤያኮኢ ኤመኢ በጫ፥ ቤጦ መአጀበ ገንሣ ኤተ ቤፈሮቆ አማቶቋ፥ ኤከምጮኮኳ ኻ ከመሻ ኮጎ ጸጎኳ ከኮዎማ። 6 እኽላኸን በኮጨገካሰንዥገን ነማቶቋ፥ በኳሰካ ከመሻ ነኤተ ቤፉንጨሽ አኳ ገፀ። ካ በላ መዳን ኤንዶዋ አል ገፀ፥ ኤተ ቤኳሽ ነማቶቋ ኤተ ቢቆታ፥ በኮደካ ዳ እኽላ ከረባ ኤንዶዋ አል ኽኻ ኤተ በኮካሽ ነመዪዥሥ ገፉጫኳ። 7 መከላ አለአ ማቶቋ ገንሣኽ? እምበአ፥ ከምዳኼ ኤለኣኼ። ነደንኳ፥ በመሜካ አማቶቋ፥ በርምገምካኼ ገንሣኼ። በምበፅ ማቶቋ መከላ "መአጀባኣኼ ዳ አል ጸጋኼ፥" በርምገምካኼ ኤበደካ መአጀባ ኣሤያኼ። 8 በፈርኬቆ አማቶቋ ገንሣ፥ በበነኮቆ መአጀባ ኮዎማ ኒለም። ኖጎ በሜካ አማቶቋ፥ ገንሣ መሸማ። 9 ቤርኢ አርኳ ገፀ ኖጎ ቤሜ አማቶቋ። ኖከ ቤዌ ማቶቋኸን፥ ቤፈርሥ ገንሣ፥ 10 ቤርሻኳ፤ ቤራምባለሥ፥ ኤቤሮቆ ከመሻ አማቶቋ አ ኤተ ቤዽ ከምኻ መኢያ። 11 ገንሣ፥ ኤተ ቤከፈርሥ ከማቶቋ፥ ቤያጠኽ አራ፥ ቤከሾቆ አራ ከአኳ። 12 ካ፥ ማቶቋ አል ሙሴ ኮዎማ መዪዥሠማ፥ ሜታ ሜታማለማም መዪዥሠማ፥ መዘረማ ገሸለማኳ። 13 መከላ አለአ፥ ኤሮቆ አገሸል ዳ አራ ከምሻኽ? እምበአ፥ ሜተል ኤለኣኼ። ገንሣኸን ኤከማትጋሠን መዳለማ ገንሣ፥ ካሥ ገሸል ዳ ከአ ቤሬቆ መሻ ካራ። ዳ በከደካ አለአ ኤከማትጋሠን ከማቶቋ፥ እንዘሥ ኤበደካ ገንሣ በቦቆማ። 14 በኮገምካ ኤበደካ አማቶቋ ካል ገፉጫ፤ አራኸን ጸጋ አል በጫ፥ ኤተ ቢኮደኮቆ ከኤለ ገንሣ። 15 አርገምካኼ ዳ ኤተ በርደካኼ፤ በርደካ ዳ ኤተ በርካቸከካኻ፥ አርደካኼ ዳ ኤተ በርሄከሻኼ። 16 ኤበርደካ ዳ ኤተ በርበፀካ መሄረሽኳ፥ ቢለገሰኪል ከማቶቋ ኤበደካ አ ከገሸለማ። 17 ካ፥ ኤተ በጦካ አራ ኤከምደራ መሸ ሠማ፥ አገንሣ ኤተ በኢካ ኒለም፥ አራኼ። 18 በርገምካ ኤበበፀካ መኢያ ገሸል ዳ ሜተል ኒለም ኤያሥ ኤያኳ ነበጨ ጸገም። መርከሄሽ መደ ገሸል ዳ፥ አርፈለከሸኼ መደ ገሸል ዳ አኼ። 19 በርደካ ገንሠ ዳ ኤተ በርበፀካ መሄረሽ መደማ፥ አርደካኼ ገሸል ዳ ኤተ በርሄከሻኼ። 20 ካ ኤበርደካ ዳ ኤተ በርበፀካ መሄረሽ፥ ኤተ በደካ አለአ አገንሣ ኤተ በኢካ ኒለም፥ አራኼ። 21 በራምባለከሥ ኤበኢካ ሾከ መንዳ አለአ ነመደማ፤ ኤበራኣጎካ መደ ገሸል ዳኳ፥ በፐኬሥ ኣሥ ገንሠማ። 22 በራገካይል ኒለም ከማቶቆ ረባ፥ 23 ነደንኳ በርገምከሥ ኤቢያትርኮቆ አመንዳ ጀንዳ ኤተ በኢካ ኒል በጨ ጸገም ከመንዳ ካል ሳምቢርቆምኳ። መንዳ ጀንዳ አኳ በጦካ ኤከምፉንጨራሽ ነኤለ ገንሣ ኤተ በሙቸኮቆ ነጸገም። 24 አራ ጸጋ ኤተ በበፀካ መገካ ዳ! ዎዴ 245
ከምብዶቆ አራ ነጸገም ነኤተ በርኮቆ አራ ከመሻ ነለአ? 25 ነድ መገ ላ ከረባ ከንዶጎ ኤቶኳ ያሱስ ክርስቶስ። መኢያለም ኤኤለአ፡ በርደካ ከሳምቢርቆም ከማቶቆ ረባ፥ ከበጨ ጸገምኸን በርደካ ከመንደ ገንሣ። ከደ ሮማ 8 1 ካ ደ በኢካ ከያሱስ ክርስቶስ ሜተም፥ አኢካንኼ እኽላ አመኸሣ ኤተ ከምኸካሥ ከማምኼ፥ 2 ከፄ በጨገከሰንዥገን አመንደ ገፉጫ ኤተ በኸካ መኢያ ከንዶጎ ያሱስ ክርስቶስ አኳ ነመንደ ገንሣ ካል መሻኳ። 3 ኤተ በቱነከሥ አማቶቋ መደማ ከፄ ገማዎ በጨ ጸጋ፥ አረባ በደካ። ኤከምቴሠን ገንሣ፥ በትገኬ ረባ ዱማ ኤጸጋ አል በጫ ኤተ ቢዻምበካ ከገንሣ፤ በከኸከሥ ነጸገ ክርስቶስ ከገንሣ ካል እል ጸጋ። 4 ዳ በከጦካ አረባ አለኣኳ፥ ኤከምትታቆን ዳ ኤተ በኣጎካ አማቶቋ ነጸጎኳ፥ ደ በኮኢካ ኤመድ መዪዥሥ ገፉጫ፥ ኤመንድ በጫኼ። 5 ደ ቢኢካ ከመንደ በጫ፥ ቢኦከሽ ኣሥ አል በጫ፤ ደ ቢኢካ ከመንደ ገፉጫኸን፥ ቢኦከሽ ኣሥ አል ገፉጫ። 6 መአጀባ አል በጫ ከምሮቆ ከመሻ፥ መኦሻ አል ገፉጫኸን ከምሮቆ ከመኢያ ከመገማኳ። 7 መአጀባ አል በጫ ከምጦ ጸጋ ከብተ ረባ፤ ሾከ መአጀባ አለአ አገሰካሠኼ ከማቶቋ አል ረባኼ፥ አፈለከሸኼ መገሲል ሰማኼ። 8 ደ ቢኢካ ኤመአጀባ አል በጫ ኢፈለከሸኼ ማገ ል ረባኼ። 9 ኤበኢካ አገፉጨ ረባ ኒልኻ፥ ከምኢኻ ኤያሥ በኦከሽ ገፉጫ፥ ኤመአጀበ በጫኼ። ጸጋ ኤተ ባንዢገካ ገፉጨ ክርስቶስኳ፥ አል ክርስቶስኼ። 10 ኤከምኢያ ክርስቶስ ኒልኻ፥ ኤከምሻን አጸገኻ ከፄ ገንሣኳ፥ ከምኢቆ አገፉጫ አኻ ከፄ በጦካ አረባ አኻ ከመዪዥሠማ። 11 ኤከምኢያ ገፉጨ ረባ ኤተ በፈርኬቆ ያሱስ ነደ በሸሸካ፥ ኒልኻ፥ ካኳ ኤተ በፈርኬቆ ያሱስ ነደ በሸሸካ ከምኢቆ ጸገኻ መሸማ። ኤተ ከምጦካ አ አለአ፥ ከገፉጫለማ ኤተ በኢካ ኒልኻኳ። 12 ካ ኢዴበም፥ ኤበኢካን ዳ ኤተ በተገከኽ አኳኳ፥ ከምተጎኳኸኼ ከመኢያ ኤበኦከሽ በጫኼ። 13 ኤከምኢኸካ ኤበኦከሽ በጫ፥ ከምሸኻ፤ ኤከምሸኸኮቆ ከገፉጫ መደዳ አል በጫኸን፥ ከምኢኻኳ። 14 ደ በከንዸካ ከገፉጨ ረባ ኮዎማኳ፥ ኢደ ረባ። 15 ገፉጫ ኤተ በኸርኮቋ አኽ ገፉጨ መዳ ከዱዋ፥ ኤተ ከምከለኮኳ "ባባ" ከምኦኮኳ፤ አኸርካቆንኼ ገፉጨ መዳ ከዎደ ኤተ ከምኮሎቆ አኻ ከገጤያኼ። 16 ገፉጨ ረባ ቢደካ ኸገሻ ከገፉጫሎኳ እምበንድ ኤበኮደካ ኢደ ረባ። 17 ኤበኮደካ ኢደማኳ፥ ከምኮሎኳ አ፤ ኤከምዶኳ ከደ መኮል ረባ፥ ከምኮሎኳ ከክርስቶስ ዳ ኤተ በጦከሥ አረባ ካ። ከፄ አለአ፥ ኤከመንዞኲል ነማኣንሠሥ ክርስቶስ፥ ከመንዘኲል ነገሂንለማኳ። 18 በርገምኪል ዝንዜን፥ ኤከምፐፐላ አማኣንሠሣ አል አንጅ አለአ፥ ኤከማንዘ ከሥ ከገሂን ኤተ በኢካ ከማትጋሣ ነጸጎኳ። 19 ቢአጀበካ መዘዛ ኮዎማ 246
ቢዜከኽ ማትጋሥ ገሂን ኢደ ረባ። 20 በኸከሠንዥገን አረባ ከመዘዛ ኤከምዳ መገ፤ አለኣኳ በላ መዳን ኤማሄሻ አል መዘዛ፥ ኤማሄሸ ረባ ኤተ በከኸከሥ ካ። ነደንኳ፥ በከኸካ ማጦዪላ ከደ መዘዛ፥ 21 ኤከምፐሠን ነዎደ ነመቴያኳ፥ ኤከምዳን ቌባ፥ ኤከምዸባን ገሂን ኤያሥ ኢደ ረባኳ። 22 በኮገምካ ኤበኢካ መዘዛ ኮዎማ ካሥ አል ኦካ አለአ ነመከለኻ ኤመቀ ዱዋ። 23 በላ መዳን ኣሥ መዘዛ አ፥ አኳኳ መኮከሮቆ ገፉጨ ረባ ኤደ መኻ አል ማጦሸማ፥ በኮከለከኽ ኒሎኳ በኮዜከኽ፥ ኤከምጦ አረባ አኳ ከኢደማ፥ ኤከምፖቆን ጸጎኳ ነዎደኳ። 24 ኤተ በኮከብደካ አኮ ከማጦዪላ፤ ማጦዪላ ኤተ ባገምካሥ ከኻ፥ ማጦዪላኼ፤ አካጦኪልኼ ጸጋ ከዳ ኤተ በገምከሥ ከኸማኼ። 25 ኤከማጦኮኪል ከዳ ኤተ በኮኤምከሥ ከኾኳኸን፥ ከምዜኮኽ ከገቀማ። 26 ኤያሥ ኤያኳ ገፉጨ ረባ በተጸከሥ አኳ ነመሌአኳ። ከፄ በኮኤምከሽ ኤያላሥ ኤበኢካ አመዴራ ካኳ፥ በዴረካ ገፉጫኳ ካኳ ከመከለኻ ኤተ በበፀካ ጸጋ መፈለሽ መገሸማ ከሳ። 27 ረባ ኤተ በጎለከሥ እል ጸጋ፥ በገምካ ገሳንዘ ገፉጫ፥ ዳ በከዴረከሥ አ ከደ በዪዥካሥ ከረባ ኤያሥ ማሄሻለማ። 28 በኮገምካ ኤከምተጸሥ አረባ ደ በሄከሽ አ፥ ኤከምሮቆ ከማም ዳ ኮዎማ ከገሸለማ፤ እማምኳ ደ በኦካ አ ኤያሥ በኦከሽ ነገሲቋ። 29 ደ በሽለከሥ ረባ ነገሲቋ፥ በሲኮቆ በጦከሥ እማም ኤከምዱዋን መኮሥ ዱማ፤ በርኪለንዥገን ኤከምዳን ዱማኳ ከገትስ በበኽ ኢዴባ። 30 በኦከንዥገን ረባ ደ በሲኮቆ በጦከሥ ነገሲቋ፤ በጦከንዥገን ከመዪዥሠማ ደ በኦካ አኳ፥ በኸከንዥገን ገሂን ከደ በጦካ አ ከመዪዥሠማ። 31 ካ ኣሤ ከምከሎኳ ከፄ አለአ? ኤበደካ አረባ ካኳ፥ አኢካናኽ ኤተ ከምንሳ አኳ? 32 በላ መሜኖቆን ባተገርኬቆ ረባ ሜታኽ ዱማ በኸኬ ከፄ ኮዎኳ። ኤበኸኬ ዱማ ካኳ፥ ከምኻኼ ዳ ኮዎማ መገ  ካኳኽ? 33 አኢካናኽ ኤተ ከማገሾቆ ደ በሽለከሥ አረባ? ኤተ በጦካ እማም ከመዪዥሠማ፥ አ። 34 አኢካናኽ ኤተ ከምኸሥ ከማማ? እምበአ፥ ያሱስ ክርስቶስ ኤተ በሸካ፥ ከመተጸማኳ ኤተ ባፈርካዬቆ ነመሻ፥ አ በኢከሽ ከኤላ ጉንዘ ረባ በዴረካ ካኳ። 35 አኢካናኽ ኤተ ከማጹሸኽ አኳ ነማሄሽ ክርስቶሳ? ማኣንሠሣኽ በላ ማፉንጮቋ፥ ማሙቾቋኽ በላ ኤዴበና፥ ጸጋናኽ በላ መዳሻ ከሰ ሆ መሻ ኤያሥ ኤያ ቻጋኽ? 36 ኤያሥ በቆተካንዥገን ነመዪዥሥ ሎርጋ በከለካ፥ "ኖካ ኖካ ቢዸካ ከምሹቆ አይላ ከፄኡ፥ ቢዪርካ አይላ ኤጃጃ ኤተ ኒዽ ከምሹጺኳ።" 37 ነለአ ነኮዎማኳ ከምሙቸከኮቆ ከንዶጎ ክርስቶስ ኤተ በከሄከሽ ረባ አኳ። 38 ካ በርገምኪል ዝንዜን፥ ኤከምዳ መሻ፥ መኢያኳ፥ ሰ ገትጋ አል ጎዛ፥ ገንሠ ሙሳኳ፥ ዳ ኤተ በኢካ እኽላ ኤተ ከምዌ ነንኳ፥ ዳ ኤተ በጨካ መዥጋ፥ 39 ኤተ በኢከኽ ከምጻ ኤያሥ ኤያ ከገቻኳ፥ ነመዘዛ አል ኤበ እኔያ ሜተል ከምፈለሸኼ ማጹሸኽ አኳ ነማሄሻ አል ረባ፥ ኤተ በዎኬ ካኳ ከንዶጎ ኤቶኳ 247
ያሱስ ክርስቶስኳ። ከደ ሮማ 9 1 ከመገሸርሥ ኸማ ከመዳለም አል ክርስቶስ፥ ከምለጎዘራኼ። ከምዳ እለምኳ ኸገሻ ካራ ከንዶጎ መዪዥሥ ገፉጫ። 2 በኢካ ኒለም በቦቆ ገሳንዛ ከማፉንጮቋ ኤተ በበፀካ መራይል። 3 ከፄ ኢዴበም፥ መከላለምኳ ከፄ ሾካለም፥ በርምሄከሽ ኤበርምድ ማሆተማ፥ ቢልማሰ ከክርስቶስኳ። 4 እማም ዶጎ እስራኤል። ረባ ቤጦ እማም ከኢደማ፥ ቤከትገሥ ገሂንለማ። ማገሲለማ፥ ማቶቋ፥ ቾጎ ገዴራ፥ በበኽ ማጦዪላኳ ቤከኽ አረባ ከማም። 5 እምበበማም ሾከ እምበቦቆ ጸጋ፥ ክርስቶስኳ ከበጫ ሾካለማም። ነድ መገ ላ ካል ግዢ ግዥ ከረባ ኤተ በሙቸኮቆ ነኮዎማ። ኣሜን። 6 መከላለም አለአ፥ በሃለከሽ እገሸ ረባ መትታቋኼ። ደ በደካ ከበጫ ሾከ እስራኤል፥ ኮዎማም ኸገሸ ዶጎ እስራኤልኼ። 7 ኤያሥ ኤያኳ፥ ደ በደካ ሾከ ኣብራሃም፥ ኮዎማም ኸገሸ ኢደ ኣብራሃምኼ። ከፄ በከለካ አረባ ከኣብራሃም፥ "ኣሥ ኢደ እስያቅ ከምከሉዋ ሾከኡ።" 8 ካ፥ ደ ቢንዘካኽ ከሾከ ኣብራሃም፥ ኣሥ ኢደ ሰ ማጦዪላ፤ ደ ቢፖቆካ ኤማሄሸ በጫኸን ኢደ ረባኼ። 9 ሰ ማጦዪላ አለአ ኤተ በከለካ፥ "ከግዣ ናሥ አንጅ ነለአ ከምኮለሬ ከምዎሬ፥ ከምፖቋ ሳራኳ ጉንዘ ዱዋ።" 10 በላ መዳን ኣሥ አለአ፥ ቤዘሞ ርብቃኳ ጓጉጃ ከጸጋ ከሜተም፤ አኳ ከበፈጎኳ ከእስያቅ። 11 - 12 መሽልሣ አል ዱዋ ሜታ፥ ኤከምኢቾጎን ናሥ ማሄሻለማ፥ ቤከል ረባኳ ከርብቃ፥ "ከምደካ ገትሳ ዳ ከገሲጻ።" ኖከ ቤገሸሥ ረባ አለአ፥ አል ኦከ ቢኢ ኢዳ ኒል ኤዬማም፥ በላ መዱዋን ገሸለማ ኤያሥ ኤያ ገንሠማኳ። ካ በኢከቾጎ መሽልሣ አል ረባ ነማኦዋለማ፥ ነመደዳለማምኼ። 13 አለኣኳ በደካ ኤያሥ በቆተካንዥገን ነሎርጋ ኤተ በከለካ፥ "በርሄከሽ ያይቆብ፥ ኤሳዉኸን በርካቸከካኻ።" 14 እኽላኳ፥ ኣሤ ከምከሎኳ? አኢከን ኖጎ ረባ አማደሠማኽ? እምበአ። 15 ከፄ ቤከል አረባ ከሙሴ፥ "ከምሌአርካይል ከኤተ በርካኣጎካ መሌአይላ፥ ከምኦከርካሥ ከኤተ በርካኣጎካ መኦከሣኳ።" 16 ካ በኢከቾጎ መሽልሣ አል ረባ ነመለኣይላ ናል ረባ፥ አኢከቾጎኼ ነመሻምባ ነዳ ኤተ በኣጎካ አጸጋኼ። 17 ከፄ ቤከል አረባ ነመዪዥሥ ሎርጋ ከፋረኦን፥ "ከለአ በርጦካ አም ከጥሳ፥ ኤከምትገርሥ መዥጋለም ነጸገኡ፥ ኤከማገማይለን ፄምኳ ነኔያ ነኮዎማ።" 18 ካ ረባ ከምሌአካይል ከኤተ በካኣጎካ መሌአይላ፥ ከምዥገካ እልቆ ከኤተ በካኣጎካ መዥግ እልቋኳ። 19 ፌት ባከለካ ከምዳ፥ "ኤያብ በከርካን አረባ መሸ ሠማ ከጸጋ? አኢካናኽ ጸጋ ኤተ ከምንሳ ዳ ኤተ በኦከሽ አ?" 20 አም መዣ አለአ፥ ኣሤ ባጨካ ከማከለማ ከረባ? ዳ ኤተ በገ ኬሥ ኤለ ጸጋ፥ ከምከላኽ ከኤተ በገ ኬሣ አ፥ "ካሤ ባከገ ኬሥ አራ 248
ኤለአ?" 21 አጨካኼ ኤተ መዘዛ ገፋሌያ ከመዘዝ ሾከ እንሤያ እምበንድ ነዬዛ ነሜታማ? ሜታ ካል ኦከ ዴዋና፥ ሜታኳ ኤተ ከመንዱኬል ኖካ ኖካ ነመፃ። 22 ረባ ኤያሥ ኤያኳ ቤያኣጎ ኤከማትጋሥ ማመሣለማ፥ ኤከማገማይለን መዥጋለማኳ። ከፄ አለአ ቤቀሞቆ በቦቆ ከጸጋ ደ ቤካመሥ አ፥ ደ ቤገሥ ከምቴያኳ። 23 ቤያኣጎ ኤያሥ ኤያኳ መትገሥ በቦቆ ገሂንለማ ከጸጋ ደ ቤከሌአይል አ፥ ደ ቤገሥ አ ነገሲቋ ከገሂንኳ። 24 ከፄ አለአ በኦካ አኳኳ፥ በላ መዳን ናሥ ዶጎ ዪሁዳ፥ ነሾካ አል ኤበ እኔያ ነኮዎማኳ። 25 በከለካ አረባ ነሎርገ ሆሴይ ኤተ መዪርጓ፥ "ከምከለርካ ሾካለም፥ ከጸጋ ደ በበፀካ መዳ ሾካለም፥ ከምከለርካ ማሄሸማለም ከኤባ ኤተ ከምበፀራ መሄረሽኳ።" 26 ናሥ ጎ ቢከከለካ ከማም፥ "አኻ ሾካለምኼ፥" ናሥ ጓ ከምከሉካ "ኢደ ረባ አል መኢማ።" 27 ቤገሽ ኢሳያስኳ ከበቦቆ ሳ ከፄ ሾከ እስራኤል ቤከል፥ "መከፈጋኸን ገንዘ  ሾከ እስራኤል ኤሳሰም ሰ ኤያያኳ፥ ኤተ ከምብዳ ነማም ኣሥ ዱፀን። 28 ረባ ኤታ በላ መፀቆን ከምርሽ መኸሣለማ ከኤባ ካል እኔያ።" 29 ኤያሥ ቤሲቆ ኢሳያስ ቤገሸሥኳ፥ "ረባ ኤተ በፈለከሽ ኮዎማ በምበፀካ መኤሽ ሾካ ካኳ፥ በኮመድ ኤኤበ ሶዶም፥ በኮሞኮ ኤበ ጎሞራኳ።" 30 መከላ ኤለአ ኣሤያ? ጸጋ ደ በበፀካ መዳ ሾካ አል ረባ፥ ደ በበፀካ መሻምባ ኤከምጦዋ አረባ እማም ከመዪዥሠማ፥ በጦከንዥገን አረባ ከመዪዥሠማ። መዳ ነታሰ ረባ ከመዪዥሠማ አለአ ነመገሚላ በዎኬያ። 31 ሾከ እስራኤልኸን፥ ደ በሻምበካ ነመዜኽ ማቶቋ ኤከምዳን ነታሰ ረባ ከመዪዥሠማ፥ ከፄ ቢሃለሽ መትቶቆ ማቶቋ አ፥ ኢዸበንኼ አለኣኼ። 32 ከፄ ኣሤያ? ከፄ ቢሻምብ ኤከምጦዋ አረባ እማም ከመዪዥሠማ ነመደዳ፥ ነመገሚላኼ። ቢሥ እማም ነግሸ መሥ። 33 ኤያሥ በቆተካንዥገን ነመዪዥሥ ሎርጋ ኤተ በከለካ፥ "አለአ፥ ከምጦርሥ ግሸ መሥ ነፂዮን፥ ታንተርሳ ኤተ ከምፋቶቆ ጸጋ፥ ከምቴያኼ ኤተ ከምገምኪል ከአኼ።" ከደ ሮማ 10 1 ኢዴበም፥ በርሄከሽ ከእለም ኤከምብዳን አሾከ ዪሁዳ፥ በርዴረካ ረባ ከማምኳ። 2 ከምደራ ኸገሻ ከማም ኤቢጥጠካይል ከረባ፤ ነደንኳ መጥጢላለማም ከማምባለሠማኼ። 3 ከፄ ቢኤምከስ እንዶዋ ኤተ በከጦካ አረባ ጸጋ ከመዪዥሠማ፥ ቢያኣጎካ መገሥ እንዶዋ ጀንዳ ኪልቆማም፤ ኢያገሰካሠንኼ ከንዶዋ ኤተ በከጦካ አረባ ጸጋ ከመዪዥሠማኼ። 4 ባርከንዥገን ክርስቶስ ማቶቋ አል ሙሴ። ካ ኤተ በገምኪል ከአ ኮዎማኳ፥ ከምዪራ አረባ ከመዪዥሠማ። 5 በቆተከንዥገን ሙሴ ከፄ እንዶዋ ኤተ ከምደካ አጸጋ ነታሰ ረባ ከመዪዥሠማ ነመዜኽ ማቶቋ በከለካ፥ "ከምኢካ ጸጋ 249
ኤተ ከምትቶቆ ማቶቋ ኮዎማ።" 6 ከፄ ጸጋ ደ በዪርካ አረባ ከመገሚላ ከመዪዥሠማ በከለካ አመዪዥሥ ሎርጋ፥ "መከላኣኼ ኒሉኼ፥ ዎዴ ከመቶኳ ከጎዛ?" መጨገስ መከላ ኤለአ፥ ከምብቴቆ ክርስቶስ። 7 ኤያሥ ኤያኳ "መከላኣኼ፥ ዎዴ ከምብታ ከመሃቲል ሆ እል እኔያ?" መጨገስ መከላ ኤለኣኳ፥ ከምሬቆ ክርስቶስ ነደ በሸሸካ። 8 ከመተጸማኳ ኣሤ በከለካ አመዪዥሥ ሎርጋ? በከለካ፥ "እገሸ ረባ ርች ነጉ፥ ነሰኡ፥ ኒሉኳ።" ሳ አለኣኳ እገሸ መገሚላ ኤተ ቢላቲከስ አይል። 9 ኤከምዳኣ ኸገሻ ከሰኡ ኤበደካ ያሱስ ኤታ፥ ኤከምገማኪል ከእሉ ኤበፈርኬቆ አረባ አ ነደ በሸሸካኳ፥ ከምብዳኣ ካል ግዢ ግዥ። 10 ጸጋ ኤተ በገምኪል ከእለማ፥ ከምዪርካ አረባ ከመዪዥሠማ፤ ኤተ በደካ ከሰማ ኸገሻኳ፥ ከምብዳ ካል ግዢ ግዥ። 11 በከለካ መዪዥሥ ሎርጋ፥ "ከምቴያኼ ጸጋ ኤተ በከገምኪል ካ ኮዎማኼ።" 12 ኢያሃቸካኼ ዶጎ ዪሁዳ ከሾካ ጃጀንዳኼ፤ ረባ ኤታ አል ኮዎማም፥ በከኸካ በቦቆ ዳ ከደ ቢኦካ ፄማ ኮዎማኳ። 13 በከለካ መዪዥሥ ሎርጋ፥ "ጸጋ ኤተ በኦከፄ ኤታ ኮዎማ፥ ከምብዳ ካል ግዢ ግዥ።" 14 ኤያብ ከምኦዉካና  ኤተ ቢበፀካ መገሙኪላ? ኤያብ ከምገሙኪለና በላ መገሱቆን ፄማኳ? ኤያብ ከምገሱኮቆና በላ ማቲከሰን አጸጋ ሰ ማገ ላ? 15 ኤያብ ከማቲዩከሰና በላ መትጉዋን እማማ? ኤያሥ በቆተካንዥገን ነመዪዥሥ ሎርጋ ኤተ በከለካ፥ "ጸጋ ደ በርኬቆ ገሸል እገሻ ባቲከሳ አለአ፥ ዝንዜን ማሄሸማ።" 16 ነደንኳ፥ ኢያገሰካሠንኼ ኮዎማም ከሰ ማገ ላ አል ረባኼ። በከለከንዥገን ኢሳያስ ኤተ መዪርጓኳ፥ "ኤታ፥ ኦዴ በገምኪል እገሸ ገትጋለምላ?" 17 ካ፥ በዎኬ መገሚላ ነመገሶቆ እገሸ ገትጋ፥ መገሶቆ እገሸ ገትጋኳ በዎኬ ነመትገሣ ከፄ ክርስቶስ። 18 አገሰኮቆንኼ ዶጎ ዪሁዳ እገሸ ገትጋኽ? ቢገሰኮቆንዥገና፤ በከለካ አመዪዥሥ ሎርጋኳ፥ "ባገሰካቆ ሰማም ነኔያ ነኮዎማ፥ ባኪል እገሻለማምኳ ካሥ ጎ በሸካዬስ እኔያ።" 19 ኣምባለከሠንኼ አዶጎ እስራኤል እገሸ ገትጋኽ? በሲኮቆ ረባ በገሸከሠንዥገን ከንዶጎ ሙሴ፥ "ከምጦራ ኤከመንሠኸካይል ከጸጋ ደ ቢከሥ ሾከማ፥ ከምጦራ ኤከማመኸከሥ ከሾካ ደ መኤመሸማኳ።" 20 በገሸከሠንዥገን ኢሳያስኳ ሰ ረባ ከመንዢቆ እታ በከለካ፥ "በራገምካሥ ኖጎ ደ በበፀካ ማኣጓ አራ፥ በራትገካሥ ከደ በበፀካ መሎቊል አራኳ።" 21 ከፄ ሾከ እስራኤልኸን በገሸከሠንዥገን በከለካ፥ "ኤከማገዋኸን እማም ካራ፥ መዱጎክ በራከከኬል ከጸጋ ደ በበፀካ ማገሳሥ ካራ ከደ በንሰካ አራኳ።" ከደ ሮማ 11 1 መከላለም አለአ፥ አኣምብከሽ አረባ ሾካለማኽ? እምበአ፤ አራኳ ዶጎ እስራኤል፥ ሾከ ኣብራሃም፥ ነሾከ ቤንያምኳ። 2 አኣምብከሸንኼ አረባ ሾካለማ 250
ኤተ ቤሲቆ መሽልሠማኼ። አኸገምካኼያኽ ኤተ በከለካ አመዪዥሥ ሎርጋ ከፄ ኣሊያስ ኤተ ቤከተምቦቆ ጸጋ አል እስራኤል ነታሰ ረባ? 3 ቤከል ኣሊያስኳ፥ "ኤታ፥ ቢሸኮቆንዥገን ደ መዪርጓሉ፥ ቢብከንዥገን ሸ ሲላሉኳ፤ ኣሥ አራ ባሸካኸና፥ ቢያኣጎካ መሾቆ አራኳ።" 4 በከኮሎቆ ረባኳ ቤከከል፥ "ደ በበፀካ ማኩኩና መዴራ ከሙሳ ከባኣል፥ በራሸከኸንዥገን ከበነም ጸጋ ጋጉንዛ ግቸማ ማቁስ እል ግቸማ ኦካግ ኖቆማ አሤር (7000)።" 5 ኤያሥ ኤያ ነግዣ ነለኣኳ በኢካን ጋኤሸማ ኤተ በሽለከሥ አረባ ከመገለማ። 6 መሽላሣለማምኳ ከመገ አል ረባ፥ አኢከቾጎንኼ ነመደዳ ኤተ ቢደካ እማምኼ። ኤበምበፅ መዳ ኤለአ፥ መገኳ በምደኼ ከመገኼ። 7 መከላ አለአ ኣሤያ? ዳ ኤተ በኣጎካ አሾከ እስራኤል፥ በዸበካ ኣሥ ጋኤሸማ ኤተ በሽለከሥ አረባ፥ አዸበካንኼ አሾከ እስራኤል ኮዎማኼ። በነኮቆ አረባ ፄ ጃጀንዳኳ ኤከምበፁዋ መገሱቆ ማኦዋለማ። 8 ኤያሥ በከለካ መዪዥሥ ሎርጋ፥ "በተተሸከሥ ረባ ቁንዘማም፥ በከኸካ ኻ ኤተ ከምኤሙከሥ፥ ከፄያ ኤተ ቢከበፀካ መገሱኮቆ ካሥ አል ኦካ አለአ።" 9 ቤከል ዳዊትኳ፥ "ነራቆሽ አረባ እማም ኖከ ዴዋናለማም ነኩቆ ኪል ቦጎላምባ፥ ኒፋት ኪል ሆዋ ኒሮቆ በነ መደዳለማም። 10 ነፐሻቆ ኸማም ኤከምበፁዋን እማም መገሙጎ፥ ናፂ ቸቸ አማፉንጮቋ እማም መዱጎኮኳ።" 11 መከላለም አለአ፥ በከሥካ አዶጎ ዪሁዳ ኤከምቴዉዋናኽ? እምበአ፥ ኤከምጥጡካይለን አዶጎ ዪሁዳ ከመምፑቆ ማቶቋ አል እልቆማም፥ በተርከንዥገን መብዳ ከደ በበፀካ መዳ ሾከ ዪሁዳ። 12 ኤበዎኬ ነመምፑቆ ማቶቋ አለማም አገብጃ ከኤባ ካል እኔያ፥ ኤበደካ መፋታለማምኳ ገብጃ ከሾካ ከኮዎማ፥ እንዘሥ ከምዳ በቦቆ ገብጃ ኤከምገሚል አዶጎ ዪሁዳ ኮዎማኳ። 13 እኽላኳ ከመገሸርሥ ካኻ፥ ከደ በበፀካ መዳ ሾከ ዪሁዳ። ባገሰካቆ ገሂን ካራ ከመዳለም ሰ ገትገ ክርስቶስ ከጸጋ ደ በበፀካ መዳ ሾከ ዪሁዳ። 14 ኢገም ከምጦራ ከለአ ኤከምጥጠካይል ሾካለም፥ ፌት ከምብደሮቆ ከንዶጎ አለአ ነማም ሜታ ሜታ። 15 ኤበካገ ካ ኤባ አል እኔያ ከረባ ከማኣምቧሻለማም፥ ኣሤ ከምታኤና  አማራቋለማማ? አ ከምዳ መኢያ ከደ በሸሸካ። 16 ኤቢፂኮቆን ነጋ አል ገሲቋ ቢኸካ ከረባ፥ ከምዪሩዋ እጋ አ ኮዎማ ኤያሥ ቢኽ ከረባ፤ ኤበደካ አት ጃ ሜታ ካል ረባ፥ ቌለማ ኮዎማኳ ኣሥ አለማ። 17 እኽላኸን ቢንሸኮቆን ነጅ ቆሻ አል ሸ ጎ መፃ ቌለማ ሜታ ሜታ፥ ቢኮለኮቆን ነጓለማም ቌለ ጅ ቆሻ አል ኸ እኔያ። አኻ ደ በበፀካ መዳ ሾከ ዪሁዳ ኤቌለ ቆሻ አል ኸ እኔያ፥ በኸንዘኪል እኽላ ገብጃ አል ዶጎ ዪሁዳኳ። 18 ካ ከምዳኼ ካኻ አመሥ ቌለ ጅ ቆሻ ደ ቢንሸኮቆና። አኸጨካኼ ዳ ኤተ ከምሸኸኮጎኼ፤ አኻኳ ኣሥ ቌለማ። አት በራቆከሽ አኻ፥ አኸራቆከሸንኼ አኽ ትኼ። 19 ኢገም ባደኸምከለካ፥ "ኤከምጦዋን አይላ ነጓለማም፥ ቢንሸኮቆን ቌለማ።" 20 ኸገሻ በኸከለካ፥ "ቢንሸኮቆን ከፄ 251
ቢበፀካ መገሙዊል።" አኻኸን ከፄ በኸገምኪላ በኽኢከቾጎ ከመዥጋ። ነደንኳ፥ አመጤያ ከምዳ ካኻ፥ መቶኮኸሠኼ ጸገኻኼ። 21 ካ፥ ኤበበፀካ አረባ ማሸኽ ዶጎ ዪሁዳ ደ በኢካ ኤቌላ ደ በፐካ ነጃ አል ሸ ጎ መፃ፥ አኽኦከሥ ኤከምበፀሽ አ መኸሠማ ካኻኽ? 22 ከለአ ከማምባለኸከሥ መሌአይላ አል ረባ ከመዥጋለማኳ፤ አ መዥገማ ከደ በደካ መሸ ሠማ፥ ካኻኸን ኤከማሸኻኽ ነመገለማ ከምዳ ገሸለማ። ኤከምበፃ መዳ ኤለኣኸን፥ ከመንሸኻቆ አኽኳ ነጃ ና። 23 ኤከምበፁሽ አዶጎ ዪሁዳኸን መኮዎቆ መገሚላ፥ ከፄ ከምፈለሽ ረባ መኮቆ እማም ከጃ፥ ከምኮሉዋ ካሥ ጎ መኢያለማም። 24 አኻ ደ በበፀካ መዳ ሾከ ዪሁዳ ኤቌለ ቆሻ አል ኸ እኔያ ኤተ ቢሸኮቆ፥ ቢኮኮቆን ነጅ ቆሻ ናል ሸ ጎ መፃ። አለኣኳ ኤገዘዛኼ። ዶጎ ዪሁዳኸን ኤጃ አል ሸ ጎ መፃ። ካ ከምፈለሽ ረባ መኮቆ ቌላ ኤተ ቢሸኮቆ ነጃ አል ሸ ጎ መፃ ከጅማ ፈላ። 25 ኢዴበም፥ ኤከምበፀኻ መዪርኻ ጸገኻ ኤደ መገመኻ፥ በራኣጎካ ኤከምገመኻ ገጸፃ ኤተ ከመገሸርሥ ካኻ ሜታ። ገጸፃ አለኣኳ፥ መዥግ እልቋ ኤተ በደካ ነጸገ ዶጎ እስራኤል ጎ ሜታ፥ ከምፀቆ ካሥ አል ኦከ ከምዸባ አገንዘ  ጸጋ ኤተ ቤከር ረባ ነደ በበፀካ መዳ ሾከ ዪሁዳ፥ መብዳ። 26 ኖካ ና ከምብዶቆ ረባ ሾከ እስራኤል ኮዎማ። ኤያሥ በከለካ አመዪዥሥ ሎርጋ፥ "ከምዌ ኤተ መብዶቆማ ነፂዮን፥ ከምቴሥ ገንሣ ኮዎማ ነጸገ ሾከ ያይቆብ።" 27 በከለካ ኤያሥ ኤያኳ፥ "ኖከ ከምቼርሥ ገንሣለማም፥ ከምጦራ ማገሲላ አለአ ከማም።" 28 ከፄ ቢከሥ ሰ ማገ ላ አል ረባ፥ ቢደካ አዶጎ ዪሁዳ ብተ ረባ። በደካ አለኣኳ ከበናለኻ፥ ደ በኸበፀካ መደኻ ሾከ ዶጎ ዪሁዳ። ኤከምዪርኳ መሽላሣለማምኸን፥ ደ በሄከሽ ረባ ከፄ እምበፈገማም። 29 ከማንዱቀሠኼ አረባ ነደ መኻለማ ነማኦዋለማኳ። 30 አኻ ደ በኸበፀካ መደኻ ሾከ ዪሁዳ፥ ኤያኻገሳሠኼ ገፀ ከረባኼ፤ እኽላኸን ከምኮዎቆ ዶጎ ዪሁዳ ማገሳሣ፥ በኸከዸበካ ማገ ኖጎ ረባ። 31 ኤያሥ ኤያኳ ከፄ ማገ ኤተ በኸዸበካ አኽ፥ ኢያገሰካሠንኼ እኽላ ዶጎ ዪሁዳ ከረባ ኤከምዸብዋን እማምኳ ማገ ኖጎማ። 32 ኤከምጦዋን ረባ ማገ ከጸጋ ከኮዎማ፥ በጦከሥ ጸጋ ኮዎማ ኒል ኤለ መኮዎቆ ማገሳሣ። 33 ማ ገ አል ረባ እንዘሥ በቦቆማ! መገመኻለማ ከመገመሸማለማኳ በቦቆ መሃቲለማ! ኦዴ ከምፈለሽ ማምባለሥ ዳ ኤተ በርካ አ፥ ከምገመሽ እንዶማኳ? 34 ኤያሥ በከለካ አመዪዥሥ ሎርጋ፥ "ኦዴ በገምካ እል ረባ? ኦዴ በጦካ ማገሸሣ ከረባኳ? 35 ኦዴ ቤያጉሽጥ ዳ ከረባ፥ ኦዴ በጨካ በና ነጸገማኳ?" 36 ዳ ኮዎማ በዘዘኬ ከኤለማ፥ ኤተ ባገምካሥ ኮዎማኳ በደካ ከንዶጎማ፥ ከምኢካ ከአ። ነከድ ገሂን ከረባ ካል ግዢ ግዥ። ኣሜን። ከደ ሮማ 12 252
1 እኽላኳ ኢዴበም፥ ከፄ በደካ አማገ አል ረባ ካኳ በቦቆማ፥ በርጦካ ማገሸሣ አለአ ካኻ፤ መኸከኢ ኸኻ ጺኻ ከረባ ኤመዪዥሥ ደ መኻ ኤተ ባገ ኪል አ። አለኣኳ ኸገሸ እንዶዋ ኤተ ከምደኸካ መደዳ ከረባ። 2 መኮኻኼ መንዻ አል ኤበ እኔያ አለኣኼ። ኣንዠኺል እልኻ ዪዥኸሥ ገሳንዛለኻኳ። ኖካ ና ከምፈለኸሽ ማምባለኸሥ ዳ ኤተ በኦከሽ አረባ፥ ኤተ በደካ ገሸለማ፥ ባገ ኪል አ፥ ባንዢገካ ቆቆማኳ። 3 ከመገሸርሥ ካኻ ከመገ ከኤተ በኸኬ አረባ ካራ፤ ሻምበኻ ሜታ ሜታማለኻ ከዳ ኤተ ከምዳ ካኻ፥ መሻምበኻኼ ነመኢያለኻ ከምጻኼ። ነዪር ጸጋ ኮዎማ ጸገማ ኤያሥ መኢኽ መገሚላ ኤተ በከኸኬ አረባ። 4 ነጅ ጸጎኳ ነሜተም በኮጨካ ጎ ጸገጸጋ በበኽ፤ ኮዎማምኳ ቢጨካ መደዳ ከጅንሰማ ከጅንሰማ። 5 ኤያሥ ኤያኳ፥ መኮከድ ኤማንጀ ጸጋ፥ ከፄ በኮኢካ ከክርስቶስ ሜታ፥ አኳ ኣሥ ጸገጸጋ ሜተም። ሜታ ሜታማሎኳ ጎ ጸገጸጋ፥ በኮኮካስ ከሜተምኳ። 6 ኤያሥ መገ ኤተ በኸኬ አረባ ካኳ፥ በኮጨካ ደ መኻ አል መደዳ ከጅንሰማ ከጅንሰማ። ኤከምዳ ደ መኻ አል ጸጋ ሜታ ማቲስ እገሸ ረባ፥ ነገሸሥ ኤያሥ ከማኻቆ ከመገሚላሎኳ። 7 ኤከምዳ ደ መኻ አል ጸጋ ሜታ መተጸሥ ጸጋ፥ ነተጸሥ፤ ኤከምዳ መትገሠማኳ፥ ነትገሥ ዝንዜን። 8 ኤከምዳ ደ መኻ አል ማገሸሣኳ፥ ነገሸሥ፤ ኤተ በንዘኪል ዳ ኤተ በጨካ ከጃጀንዳ፥ ነጦ ከመዪዥኽ እለማ፤ ኤተ መዪርቆ ደ መደዳ ነሻምብ ነመደማ፥ ኤተ በሌአካይል ከጸጋኳ፥ ነሌአይል ከማገ ላ። 9 መደዳኼ አመሄሽ ጸጋ አለኻ ካሥ ሳኼ፤ ኣቸከኸካኽ ከገንሠ ዳ፥ ኣኢኸካ ከገሸል ዳኳ። 10 ደ በኸደካ ከንዶጎ ክርስቶስ ደሌባ ኣሄኸሽ ከእልኻ፤ ሻምበኻ ከማኽ ገሂን ኣሥ እልኸኻኳ። 11 መንዞኻኼ ከመደ ገሸል ዳኼ፤ ደኻ ከትጭ እልኻ ከኤታ ያሱስኳ። 12 ከፄ በኸጨካ ማጦዪላ፥ ኣገ ኻይል፤ ቀመኾቆ ማፉንጮቋ፥ መሌኤኻኼ ነገዴራኼ። 13 እንዘ ኺል ደ መጫለኻ ከደ ዢጋ ኢዴባ ደ ገዴራ፥ ሻምበኻ ከመሄሽ ኮዶኳ። 14 እገ ኸሥ ደ ባሙቸኮቆ አኻ፤ እገ ኸሥ እማም፥ መሆተኻኼ። 15 ኣገ ኻይል ኮዎኻ ከደ ባገ ካይላ፥ እሰኻ ከደ በእሰካኳ። 16 ሻምበኻ ከጸጋ ከኮዎማ በላ መሃቸኸሠን፤ ኣገሰኺልስ ከደ ዢጋ፥ መሸኾጎኼ። መኦኸሠኼ ጸገኻ ኤደ መገመኻኼ። 17 ኤከምዳ ጸጋ ገንሠማ ነጸገኻ፥ መኮለኸኮቆኼ ገንሠማኼ። ደኻ ዳ ኤተ በዪርካ አጸጋ ኮዎማ ከገሸለማ። 18 ደኻ ዳ ኤተ ባፈለካሽ ካኻ ኮዎማ ከመኢያ ከጸጋ ከኮዎማ ከመገማ። 19 እምመዠም፥ ዠኸስ ማመሣ ከረባ፥ ማኸሰኼ በና ኪልቆኻኼ። በቆተካንዥገን ነመዪዥሥ ሎርጋ፥ በከለካ አረባ፥ "ማስ በና አለም፥ አራ ከምኮለሮቆ ኪልቆማም።" 20 በቆተካንዥገን ዳ ኤተ በኢካ አመደማ ካኳ፤ በከለካ፥ "ኤከምሺል ኤዴበና ብታሉ፥ ኸካ ደ መሳ፥ ኤከምሻ እምበ ኣያኳ፥ ኸካ ኣያ። ኤከምጦዋ ኤለአ፥ ከምጦዋሥ ገዪፆቋ ነጸገማ።" 21 ሙቸኮቆ ገንሠማ ከገሸል ዳ፤ 253
መሙቾቆኼ አገንሠማ አምኼ። ከደ ሮማ 13 1 ጸጋ ኮዎማ ናገሳሥ ከጸጋ ደ በጨካ ገፋሌያ ነኤባ፤ ኤከምበፃ መዳ ከማሄሽ ረባ ከምፈለሸኼ ጸጋ ሜታ መጨ ገፋሌያ ነኤባኼ፤ ጸጋ ደ በጨካ ገፋሌያ ነኤባኳ፥ አረባ በጦከሥ ነጸገማ። 2 ካ፥ ደ በንሰካ ደ ገፋሌ ኤባ ኮዎማ፥ በንሰካ ዳ ኤተ በጦከሥ ረባ፤ ደ በደካ ሾከ አለኣኳ፥ ከምሩቆ መኸሣ ኪልቆማም። 3 ደ በከጤካ ከደ ገፋሌያ አደ በደካ ገንሠ ዳ፥ አደ በደካ ገሸል ዳኼ። አኻኣጎካኽ መኢያ በላ መጤኸካኸን ከደ ገፋሌያኽ? ካ ደኻ ገሸል ዳ፥ ከለአ ከምጨኸካ መገ ላ ኖጎማም። 4 ደ ገፋሌያ ደ መደዳ አል ረባ ደ በጦካ አኻ ኤከምደኻን አኽ ገሸል ዳ። ኤከምደኻ ገንሠ ዳኸን፥ ጤኸካ ከማም፥ ከፄ ቢበፀካ መጹሩዋ ቻጋ መገ ። እማም ደ መደዳ አል ረባ ደ ቢጦከሥ ማመሠ ረባ ነመደዳ ኒልቆ ደ በደካ ገንሠ ዳ ኮዎማ። 5 ካ በላ መዳን ካሥ በኸከጤካ ከማመሥ ረባ፥ ኤያሥ ኤያኳ ከፄ በከለካ እልኻ ካኻ፥ ከምዳ ካኻ አማገሳሣ ከደ ገፋሌያ። 6 ዳ ኤተ በኸፈቀካ አኽኳ ካሥ አለአ። ደ ገፋሌያ ደ መደዳ አል ረባ፥ ደ በትተኮቆ ዳ ኤተ በኢካ አመደማ ነጸገማም። 7 ካ ኸኸካ ከደ ገፋሌያ ዳ ኤተ በኢካ ነጸገኻ፤ ነድ ፈቃ፥ ፈቀ ዘበኳ፥ ኸኸካ፤ ጤኸካ ከማም፥ ኸኸካ ገሂንኳ። 8 ኤከማሄኸሽ ኣሥ እልኸኻ በኢካ ነጸገኻ፥ ነለአ ከገት መኢዳኼ በና ሜተል ነጸገኻኼ። ጸጋ ኤተ በሄከሽ ጸጋ ኤያለማ፥ በትተኮቆንዥገን ዳ ኤተ በኣጎካ አማቶቋ አል ሙሴ ነጸገማ። 9 ማቶቋ ኤተ በከለካ፥ "ማጎርታኣኼ፥ መሻኣቆኼ፥ መሎኳኣኼ፥ መአጀባኣኼ ዳ አል ጸጋኼ" ከማቶቋ ጃጀንዳኳ በትተካቆንዥገን ካሥ ከማገሸሣ ከሜተም፤ አኳ ኤተ በከለካ፥ "ሄሽ ጸጋ ኤያሉ ኤያሥ እልቀኡ።" 10 ጸጋ ኤተ በሄከሽ ጸጋ ኤያለማ፥ ከምዳኼ ገንሠማ ነጸገማኼ፤ ከለአ መሄሽ ጸጋኳ መትቶቆ ማገሸሣ ከማቶቋ አል ሙሴ ኮዎማ። 11 ትተኾቆ ዳ አለአ ኮዎማ። ገመኻ ኤበደካ አንጅ አለአ አንጅ ከማምበንኻሥ ነኸ መዥጋ። ነአንጅ ነኤተ ቤያኩኩ ከመገሚላ ባርቸካዬቆንዥገን ከበቦቆ እኽላ አንጅ መብዳሎኳ። 12 መጎኳ በርካ ከምተራ፥ ባርቸካዬቆንዥገን ኦካኳ። ከለአ፥ ትሸኮቆ ነጸጎኳ መደዳ አል መጓ ኣምብኮሽ፥ ርኮቆ ዳ አል ማሸማ አል መዪዦጓ። 13 ዎኼ፥ እጎኮኽ መንዳሎኳ ኤጸጋ ደ በኢካ ኒል መዪዦጓ አል ኦካ። በፀኮሽ ገነ  ከምደኻ፥ ለሙራ ከመቴሽ ጸገጸጋ፥ መቱሥ ጸጋ ከገንሠ እላኳ። 14 ኢሰኸሥ ኤታ ያሱስ ክርስቶስ ኤኣ፥ መኸኺልኼ ጸገኻ ከማገ ል መአጀባ አል በጨ ጸገኻኼ። ከደ ሮማ 14 254
1 ናኻ ኤከምኢያን ዱዌባ ኤተ ገዴራ ኤተ በሌኤካኽ ነመገሚላ፥ ራቆኸኽ ከጸገኻ፥ መንሰኻኼ ገሳንዛለማኼ። 2 በገምኪል አጸጋ ሜታ ኤበበፀካ ማጻንዳቆ መሰ ዳ ኮዎማ፤ ኤተ በሌኤካኽ ነመገሚላኸን አሰካኼ በጫኼ። 3 ካ ጸጋ ኤተ በሰካ ዳ ኮዎማ፥ መሠኼ ኤተ በበፀካ መሳ በጫ፤ ኤተ በበፀካ መሳ በጫኳ፥ መኸከሠኼ ከኤተ በሰካ ዳ ኮዎማኼ። በርኮቆንዥገን አረባ መዣ አኳ። 4 ዎዴ አም ኤተ ባከኸከሥ ከኤተ መደዳ አል ጸጋ ጀንዳ? ኤበደካ ገሸለማ ከገንሠማኳ፥ አኤተማ ከምራ፥ ኣጨከሠንኼ አምኼ። ከፄ ከምተጸሥ ኤተማኳ ኤከምጦዋ ገሸለማ፥ ከማራቆ መዣ አ። 5 በኦከሥ ጸጋ ሜታ ኤበንተርኮቆ ኦካ ሜታ ኖካ ነጀንዳ፥ በዪርካ ጸጋ ጃጀንዳኸን ኦካ ኮዎማ ካሥ ሜተም። ከፄ አለአ በጦከሥ ጸጋ ኮዎማ እለማ ናሥ ዳ ኤተ በሳንዘከሣ። 6 ኤተ በሂንከሥ ኦካ ሜተም ነጃጀንዳ፥ በከጦካ አለአ ከገሂን ረባ፤ ኤተ በሰካ ዳ ኮዎማኳ፥ ከፄ በደካ መገ ላ ከረባ ነደ መሳ፥ በሰካ ከገሂን ረባ። ኤተ በበፀካ መሳ ዳ ኮዎማኳ፥ በጦካ አለአ ከገሂን ረባ በከኸካ መገ ላ ከረባኳ። 7 ናኳ አኢካንኼ ኤተ በኢካ ኪልቆማኼ፥ አኢካንኼ ኤተ በሸካ ኪልቆማኼኳ። 8 ኤከምኢኳ፥ ከኤታ ከምኢኳ፤ ኤከምሾኳኳ፥ ካሥ አ ከምሾኳ፤ ካ ኤከምኢኳ፥ ኤከምሾኳኳ፥ አኳ ኣሥ አል ኤታ ያሱስ። 9 ዳ በከሸካ ክርስቶስ በፈርኬሠን ነመሻ በኢካናኳ፥ ኤከምዳን አ ኤታ ከደ በኢካ ከደ በሸሸካኳ። 10 ናኻ ሜታ ሜታ ካሥ በኸከኸከሥ ከኢዴበኻ ደ ገዴራ? ናኻ ጃጀንዳኳ ካሥ በኸከከሥ ኢዴበኻ ደ መገሚላ? ከምዳ ካኳ ኮዎኳ አመኢቾጓ ነታሰ ረባ ከመኸሣ። 11 በቆተካንዥገን ነመዪዥሥ ሎርጋ፤ "በከለካ አረባ፥ 'እገሻለም አለአ ኸማ፥ ጸጋ ኮዎማ ከማኩኩና ነታሰም፥ ከጠጠማ ኮዎማኳ ከምዳ ኸገሻ ኤበርደካ ረባ ኸማ።"' 12 ካ በኢካ ከሜታ ሜታማሎኳ አመኮሎቆማ ነታሰ ረባ ከፄ መደዳ አል እልቆኳ። 13 ካ ዎኼ፥ በፀኮሽ መኸሠማ ካሥ እልኾኳ፤ ርል ኤከምበፀኻ መጦኻ ዳ ኤተ ከምሥኾቆ ኢዴበኻ ነንዶ ረባ ከምሮቆ እማም ከገንሣኳ። 14 ከፄ ቢልኢካ ከኤታ ያሱስ ሜተም በርገምካ በርገምኪል ዝንዜንኳ፥ ኤበበፀካ ዳ ሜተል መዳ ከጺማ ከደ መኮዋ። ኤበዪርካ ጸጋ ሜተም ዳ ሜታ ኤመኮዎማኸን፥ ከምደካ ካ ከደ መኮዋ። 15 ኤከምቱዋከሥ እል ዱዌበኡ ከዳ ኤተ ባሰካ፥ ከመንዻኣካኼ ከማሄሻኼ፤ መቴያኣከሠኼ ከደ መሳሉ ጸጋ ኤተ በከሸካ ክርስቶስኼ። 16 ከለአ፥ አዪርኸካ ኤከምበፃ ጸጋ መሥ ዳ ኤተ በኸዪርካ አኽ ከገሸለማ። 17 ኤበገሸካ ጸጋ ከፄ ገፋሌ ረባ፥ ቢገሸካ ከፄ ዳ ኤተ በኦከሽ አረባ፥ ከፄ መገማ ከማገ ጓ ኤተ በኸኬ አመዪዥሥ ገፉጫ፥ እገሸካኼ ከፄ መኮዋ አል ደ መሳ ካል ደ መፋኼ። 18 ጸጋ ኤተ በደካ ከክርስቶስ ከንዶጎ አለአ፥ ከማራቆ ኖጎ ረባ ከማሄያሽ ኖጎ ጸጋኳ። 19 ከለኣኳ፥ ዎኼ ሁሎኳ ዳ ኤተ ከምሬቆ መገማ፥ ከምተጸሥ ገሙንፀ ደ ገዴራኳ። 20 መብኣካኼ መደዳ አል ረባ ከፄ ደ 255
መሳኼ። ደ መሳ ኮዎማ መዪዥሠማ፤ መሰ ዳ ኤተ በሥኮቆ ጸጋ ጀንዳ ነንዶ ረባኸን፥ ገንሠማ። 21 መኮዎ በጫ ከምኮዎ መፈ ኬ ባጉዋ፥ ኤያሥ ኤያኳ መበፀሽ መደዳ ኤተ በሥኮቆ ኢዴባ ደ ገዴራ፥ ገሸለማ። 22 ካ ዳ ኤተ ባገምኪል ከመዪዥሠማ ባርኮቋ፥ ነኢሽ ነጉ ከረባኳ። ማሄሸማ ጸጋ ኤተ በበፀካ መኸሥ ኪልቆማ ከዳ ኤተ በገምኪል ከገሸለማ በርኮቆናኳ። 23 ጸጋ ኤተ በሰካ ዳ ከማጤዪላኸን፥ ከምኸከሥ አረባ ከፄ በበፀካ መሳ ከመገሚላ። መደዳ ኤተ በበፀካ መኢቾጎ ነመገሚላ ኮዎማኳ፥ ገንሣ። ከደ ሮማ 15 1 አኳ ደ በኮዥገካ ነመገሚላ ከምዳ ካኳ አመቀሞቆ መሌአ ደ በሌኤካ፤ ከምዳኼ ኤከምሻምቦኳ ካሥ ማገ ል እልቆኳኼ። 2 ኤከምዥጋን አገሙንፀ ደ ገዴራ፥ ኣገ ኲል ኮዎኳ ኢዴቦኳ ደ ገዴራ ኤከምዳ ከማም ከገሸለማ። 3 አኢካንኼ ክርስቶስ ከማገ ል ኣሥ እልቆማኼ፤ በቆተካንዥገን ነመዪዥሥ ሎርጋ ኤተ በከለካ፥ "ገ ያ አል ደ በ ካ አም፥ በደከንዥገን ነጸገም።" 4 ዳ ኤተ ቢቆተካ ነመዪዥሥ ሎርጋ ነገሲቋ ኮዎማ በቆተካንዥገን ከመትገሠማ ካኳ፤ ዳ ቢከቆተከሥ እማም፥ ከገቀማ ከመንዥገሣ ከኤተ በኸኬ አመዪዥሥ ሎርጋ ኤከምዸቦኮካን ማጦዪላ። 5 ረባ ኤተ በኸካ ገቀማ ከመንዥገሣ ከጸጋ ነኸ ካኻ ኤከምጨኻ ቁንዛ ሜተል፥ ኤከምሁለኻን መኳ ኤተ በኸኬ ያሱስ ክርስቶስኳ። 6 ኖካ ና ከምኸኻ ከእላ ሜተም ከሳ ሜተልኳ መገ ላ ከረባ ኤተ በደካ ኤቶኳ ያሱስ ክርስቶስኳ። 7 ካ ኤያሥ በራቆከኽ አክርስቶስ አኳ ከጸገማ፥ ኣራቆኸሥ አኽኳ ኣሥ እልኸኻ። ደኻ አለኣኳ ከገሂን አል ረባ። 8 ከመገሸርሥ ካኻ፥ በከደካ ክርስቶስ ኤተ መደዳ አል ዶጎ ዪሁዳ፥ ከመትገሥ ኤበደካ አረባ መገሚለማ። ከንዶጎማ በትተኮቆ ረባ ማጦዪላ ኤተ ቤኽ ከምበፈገማም። 9 በደከንዥገን ኤያሥ ኤያ ከኤተ መደዳ አል ደ በበፀካ መዳ ሾከ ዪሁዳኳ፥ ኤከምኹዋን እማም መገ ላ ከረባ ከፄ ማገለማ። ኤያሥ በቆተካንዥገን ነመዪዥሥ ሎርጋ በከለካ፥ "ካ ከምኸራ መገ ላ ካም ኖጎ ጸጋ ደ በበፀካ መዳ ሾከ ዪሁዳ፥ ከሜኤርከሥ ከፄኡ ጌአ መገ ላ።" 10 በከለካ እኽላኳ፥ "አኻ ደ በበፀካ መዳ ሾካ አል ረባ፥ ኣገ ኻይል ደ ኮዎኻ ከሾካለማኳ።" 11 እኽላኳ፥ "አኻ ደ በኸበፀካ መዳ ሾከ ዪሁዳ፥ ኸኻ መገ ላ ከረባ፥ ነከኽ አሾካ ኮዎማኳ መገ ላ ካ።" 12 እኽላኳ ቤከል ኢሳያስ፥ "ከምዌ ኤተ ከምፖቁዋ ነሾከ እሴይ፥ ከምፈርሥ ኤከምሙቾቆ ሾካ ደ በበፀካ መዳ አል ረባ፥ ከምጦዉሥ እማምኳ ማጦዪላለማም ነጸገማ።" 13 ረባ ኤተ በኸካ ማጦዪላ ከጸጋ፥ ነጦ ኤከምዪጮቆን አመገሚላለኻ ከማገ ጓ ከመገማ ከኮዎማ፥ ኤከምረከሸን አማጦዪላለኻ ከመፈጋቋ ከመዥግ መዪዥሥ ገፉጫ። 14 ኢዴበም፥ በርገምኪል 256
ዝንዜን ኤበኸከዪጨካቆ ከገሸለማ፥ በኸጨካ ማምባለሠማ ኮዎማ፥ ኤበኸፈለከሻ አኽ መገሸሣኳ። 15 ኤከምሳንዘኸሠን አኽ ነዳ ነሜተም ሜተም በርቆተካ ነሎርጋ ነለአ ካኻ ከመንዢቆ እታ። ዳ ኤተ በርከጦካ አለአ፥ ከፄ ባኸካዬሽ መገ ኖጎ ረባ ካራ፥ 16 ኤከምደራ ኤተ መደዳ አል ያሱስ ክርስቶስ ከሾካ ደ በበፀካ መዳ አል ረባ። ከማቲስ ሰ ማገ ላ አል ረባ በርደካ ኤጸጋ ኤተ ናኽ ደ መኻ ከረባ፥ ኤከማራቆን ነታሰማ ሾካ ደ በበፀካ መዳ አል ረባ ኤደ መኻ፥ ደ በዪዥካሥ ከመዪዥሥ ገፉጫ። 17 ከፄ ቢልደካ ከያሱስ ክርስቶስ ሜተም፥ በርከፈለከሽ መሾጓ ከመደዳ ኤተ በርደካ ከረባ። 18 በርገሸካ ከመንዢቆ እታ ካሥ ዳ ኤተ በጦካ አክርስቶስ ከንዶጎም ኤከማራቆ ሾካ ደ በበፀካ መዳ አል ረባ ከማገሳሣ ከአ። በትተኮቆ ክርስቶስ መደዳለማ ከንዶጎም ከሳ ከመደዳኳ፥ 19 ከመዥግ ዳ አል ገተምዛ፥ ከበቦቆ ገሸል ዳ፥ ከመዥግ መዪዥሥ ገፉጫኳ። ከለአ በራጦከሽ ነዬሩሳሌም በራንዲካ ካሥ እሊሪቁም፥ በራቲከሰንዥገን ሰ ማገ ላ አል ረባ ኖጎ ኮዎማ። 20 ኤከምበፀራ መደርቆን ነሸ ዳ ኤተ ባጦከሽ ጸጋ ጀንዳ፥ በርኦከሸንዥገን ኤከማቲርስ ሰ ማገ ላ አል ረባ ኖጎ በበፀካ ማገሳቆን ፄ ክርስቶስ ሜተልኳ። 21 ኤያሥ በቆተካንዥገን ነመዪዥሥ ሎርጋ በከለካ፥ "ከምገመሥ አደ ቢከበፀካ መገሹከሥ ከፄማ፥ ከማምባለሥ አደ በበፀካ መገሶቆን ሜተልኳ።" 22 ከፄ አለአ በርከቱነከሥ መዱጎክ መዎሬ ኮጎኻ። 23 እኽላኸን ከፄ በራንዢገካ መደዳ ነጋንዲ ኤባ ነለአ፥ ከመተጸማኳ ከፄ በርአጀበካ ግዣ በበኽ መዎሬ ከመዪርቆ አኻ፥ 24 በራጦኪል ከመጦ አለአ ነቾጎ መዻለም ከስፓኒያ። ኖከ ከምተር ዻ ኖጎኻ ከስፓኒያ፥ ከመገምኳ በራጦኪል ኤከምፀ ራቆ ከማገራይል ኖጎኻ ዱፀን ነቸቻ፥ ኤከምጦኸቾጎ አራ ነንዶዋ። 25 እኽላኸን ከምዸራ ከገሙንፀ ደ ገዴራ ካል ዬሩሳሌም ከምርዾቆ ማተጸሣ ከማም። 26 ዳ ከምዸርካ፥ ከፄ ቢርኪል አደ ገዴራ አል ማቀዶኒያ ካል ኣካያ ኤከማሙንፁቆ ማተጸሣ ከደ ዢጋ ደ በኢካን ነዬሩሳሌም ኖጎ ደ ገዴራ። 27 ቢርካ አለኣኳ ካሥ ከማሄሻ አል እልቆማም፤ ከንዶጎ ጀንዳኳ መደ ኣሥ አለአ በኢካ ነጸገማም። ኤበንዘኪል አደ በበፀካ መዳ ሾከ ዪሁዳ ነመገሥ ገፉጫ አል ረባ ኤተ በካጦኪል አ ሾካለማ፥ ከምደካ ከጸጋ ደ በበፀካ መዳ ሾከ ዪሁዳኳ ኤከምተጹሥ እማም ዶጎ ዪሁዳ ከዳ ካል ኤበ እኔያኳ። 28 ካ ኤከምትተሮቆ መደዳ አለአ፥ ኤከምኸራ ማተጸሣ ኤተ ቢሙንፀኮቆ ከማም ነን፥ ከምዸራ ከስፓኒያ ከምዪርዾቆ አኻ ነቾጎ መዻለም። 29 ኖከ ከምዎሬኳ፥ በርገምካ ኤከምርዼቆ መገሣ አል ክርስቶስ ኮዎማ ካኻ። 30 ኢዴበም፥ በርሎቆከሥ አኻ ከፄ ኤቶኳ ካል ያሱስ ክርስቶስ ከማሄሻ ኤተ በኸካ አመዪዥሥ ገፉጫኳ፥ ኤከምሻምበኻ ከአራ ከምዴረኻን ረባ ካራኳ። 31 ዳ ኤተ ከምዴረኸከሥ አኽ ካራኳ፥ ኤከምብደራን ነኤለ ጸጋ ደ በበፀካ መገሚል ነኤበ ዪሁዳ፥ ኤከማራቆን 257
መደዳለም ነዬሩሳሌም ኖጎ ገሙንፀ ደ ገዴራ ከገሸለማኳ። 32 አራኳ ኤመዳ ማሄሻ አል ረባ፥ ከምዎሬ ኮጎኻ ከማገ ላ፥ ከምቤያኽ እለም ከማገመሣ አሎኳኳ። 33 ረባ ኤተ በኸካ መገማ ካኳ ነኢ ከአኻ ኮዎኻ። ኣሜን። ከደ ሮማ 16 1 በራኣጎካ ኤከምገመኻ ዱዌበምላ እገፋ ፌቤ፥ ኤተ መደዳ መገሚለማ ነገሙንፀ ደ ገዴራ አል ከንሬያ። 2 ሄኸሽ አ ከፄ ኤታ ኤያሥ በደካ ከጸጋ አል ረባ አመሄሽ ኮዶ። እገፋ አንኳ ከፄ በተጸከሥ ኤማንጀ ጸጋ በተጸከሥ አራኳ፥ ተጸኸሥ አ ካሥ ዳ ኤተ ከማኣጓ ነጸገኻ። 3 ኸኸካ ዳገለም ከምጵሪስቂላ ከኣቂላ፥ ደ ቢለንተጸከሥ ነመደዳ ከያሱስ ክርስቶስኳ። 4 እማም ቢኽ ጺማም ከፄም፤ በላ መዳን ኣሥ አራ፥ ገሙንፀ ደ ገዴራ ነሾከ ደ በበፀካ መዳ ዶጎ ዪሁዳ ኮዎማኳ፥ ቢኸካ መገ ላ ከማም። 5 ኸኸካ ዳገለም ከገሙንፀ ደ ገዴራ ደ ባሙንፀኮቆ ነመፃለማም። ኸኸካ ዳገለም ከመዠም ኤጳኔጦስ፥ ኤተ ቤሲቆ መገሚላ ከክርስቶስ ነኤበ እሲያ። 6 ኸኸካ ዳገለም ከማሪያም፥ ኤተ በሻምበካ ነመደዳ ካኻ። 7 ኸኸካ ዳገለም ከኣንድሮኒኮስ ከዩንያስ፥ ደ በደካ ሾከም፥ ቢፉንጨካ ከአራ። እማም መሂንቆማ ነሰ ገትገ ክርስቶስ፥ ቢሲቆ ካራ ነመገሚላ ከአ። 8 ኸኸካ ዳገለም ከኣምጵሊያጦስ፥ ኤተ በርሄከሽ ከኤታ ያሱስ። 9 ኸኸካ ዳገለም ከኡርባኖስ፥ ኤተ ቢለንተጸከሥ ነመደዳ ከክርስቶስ፥ ከመዠም ከእስጣኪስኳ። 10 ኸኸካ ዳገለም ከኣጴሌስ፥ ኤተ ቢዻምበካ ቢያምባለከሠን ኤበደካ መገሚለማ ከክርስቶስ። ኸኸካ ዳገለም ከደ መፀ ኣርስጦብሎስ። 11 ኸኸካ ዳገለም ከሾከም ከሄሮዲዮን። ኸኸካ ዳገለም ከደ በርኮቆ ኤታ ያሱስ ነደ መፀ ናርክሶስ። 12 ኸኸካ ዳገለም ከትሪፌኔ ከትሪፋሴ፥ ጋፋ ደ ቢሌኤካ ነመደዳ ከኤታ። ኸኸካ ዳገለም ከማሄሽ እገፋ ጰርስስ፥ ኤተ በሌኤካ ዝንዜን ነመደዳ ከኤታ። 13 ኸኸካ ዳገለም ከሩፎስ፥ ኤተ በሽለካሥ አኤታ፥ ከኤዬማ ኤተ በደካ ካራኳ ኤያዩ። 14 ኸኸካ ዳገለም ከኣሲንክሪጦስ፥ ፍሌጎን፥ ሄርሜስ፥ ጳጥሮባስ፥ ከሄርማስ ከኢዴባ ደ ገዴራ ደ በኢካ ኖጎማምኳ። 15 ኸኸካ ዳገለም ከፍልሎጎስ፥ ዩልያ፥ ኔርዮስ ከደጎን ኤበማኳ፥ ከኦሊምጳስ ከደ ገዴራ ደ በኢካ ኖጎማምኳ። 16 ኣፅምኻ ኤመኢ ደ ገዴራ፥ ኣሎቆኸሥ ዳገ። ደ ገሙንፀ ደ ገዴራ አል ክርስቶስ ኮዎማ ቢኸካ ዳገ ካኻ። 17 ከመገሸራ ካኻ ኢዴበም፥ ዜኸኽ ጸገኻ ነጸጋ ደ በጦካ መንሰ ከመንቴያኻ ነንዶዋ፥ ደ በንሰካ መትገሣ ኤተ በኸገምከሻ አኽኳ። ሃተኻሥ ነጸገማም። 18 ሾከ ጸጋ አለአ ቢከደካ ከመአጀባ አል እለማም፥ ኢደካኼ ከኤቶኳ ከክርስቶስኼ። እማም ቢንጠከኽ መሌእል ጸጋ ከገሻ ኤተ በገ ኪል ፄ ጸጋ በኢካ ኤገሸለማኳ። 19 በገሰኮቆንዥገን ጸጋ ኮዎማ ኤበኻገሰካሥ ከሰ ማገ 258
ላ አል ረባ። ከለአ በራገ ካይል ከፄኻ፥ በራኣጎካ ኤከምጨኻ መገመኻ ከገሸል ዳ፥ ከገንሠ ዳኸን ኤከምሌአኻይል። 20 ረባ ኤተ መኸ መገማ ከመንፂሥ ሴጠና ፈላ ኒል ቾጎኻ። መገ አል ኤቶኳ ያሱስ ነድ ከአኻ። 21 ጢሞቴዎስ ኤተ ቢላተጸከሥ ነመደዳ በኸካ ዳገ ካኻ፤ ኤያሥ ኤያኳ ጀንዶኳ ሾከ ዪሁዳ ሉኪዮስ፥ ያሶን፥ ከሶሲጳጥሮስኳ ቢትገካ ዳገ ካኻ። 22 አራ ጤርጢዮስ፥ ኤተ በርተጸከሥ ነመቆት ገትጋ አለአ በርትገካ ዳገ ካኻ ከፄ ኤታ። 23 ጋዮስ፥ ኤተ በሄከሽ አራ ከገሙንፀ ደ ገዴራ ኮዎማ ነመፃለማ፥ በትገካ ዳገ ካኻ። ኤራስጦስ ኤተ መጹር ለማና አል ኤዬባ አለአ፥ ከዱዌበምላ ኳርጦስ ቢትገካ ዳገ ካኻ። 24 [መገ አል ኤቶኳ ያሱስ ክርስቶስ ነድ ከአኻ ከኮዎማ። ኣሜን።] 25 ነድ ገሂን ከረባ ኤተ ከምፈለሽ መንዥገሥ መገሚላለኻ ከሰ ማገ ላለማ ኤተ በራቲከስ አር። ሰ ማገ ላ አለአ ከፄ ያሱስ ክርስቶስ፥ በትገከሥ ኸማ ኤተ ቤያጸፃቆ ገፀ ገፀኳ። 26 ገ ጸፃ አኳ ባትገካሥ እኽላ ከኸ መዪዦጓ ከመቆታ አል ደ መዪርጓ፤ በርኪለንዥገን ረባ ኤተ በኢካ ግዢ ግዥኳ፥ ኤከማገማይለን ኖጎ ሾካ አል ኤበ እኔያ ኮዎማ፥ ኤከማገሱዋሠን እማም ከመገሚላ። 27 ካ ካሥ ከኤተ በጨካ መገመኻ፥ ከረባ ሜተም፥ ነከድ ገሂን አል ግዢ ግዥ ከንዶጎ ያሱስ ክርስቶስኳ። ኣሜን። 1 ከደ ቆሮንቶስ 1 1 አራ ጳዉሎስ፥ ከማሄሻለማ ኤተ ባርኦኬ አረባ ከሰ ገትጋ አል ያሱስ ክርስቶስ፥ ከዱዌቦኳ ከሶስቴኔስ፥ ቢልቆተካ ሎርጋ አለአ 2 ከገሙንፀ ደ ገዴራ አል ረባ ደ በኢካ ነኤበ ቆሮንቶስ፤ ቢልቆተካ ኤያሥ ኤያኳ ከደ በዪዥካሥ ከንዶጎ ያሱስ ክርስቶስ ኮዎማ፥ ደ ቢኦኬ ኤከምዱዋን መዪዥሠማ ከኮዎ ጸጋ ደ ቢኦከ ፄ ኤቶኳ ያሱስ ክርስቶስ ኖጎ ኮዎማ። አ ኤታለማም ኤቶኳኳ። 3 ነድ ከአኻ አመገ ከመገማ አል ረባ በቦኳ፥ አል ኤታ ያሱስ ክርስቶስኳ። 4 መዱጎክ በርኸካ መገ ላ ከረባለም ከፄኻ፥ ከፄ ባኸካዬሽ መገ አል ረባ ካኻ ከንዶጎ ያሱስ ክርስቶስ፥ 5 ነዳ ነኮዎማ ከገሻ ከማምባለሠማኳ፥ በኸዸበከንዥገን ከንዶጎ ክርስቶስ ደ መኻ ኮዎማ። 6 ኤተ ቢልደካ አይል ኸገሻ ከፄ ክርስቶስ፥ ዳ በከዥገካሽ ትማ ኖጎኻ፥ 7 ከምፀቆሰኼ ሜተል ደ መኻ አል ገፉጫ ካኻኼ፥ መኸከኢ ነመዜኽ ማትጋሣ አል ኤቶኳ ያሱስ ክርስቶስ። 8 አ ከመንዥገሥ አኻ ካሥ አል ኦከ መርሸማ፥ ኤከምደኻን ደ ማንዢግ መሸ ሠማ ኖካ ናል ኤቶኳ ያሱስ ክርስቶስኳ። 9 መገሚለማ ረባ ኤተ በኦኬ አኻ፥ ኤከምደኻን ሜተል ከዱማ ከያሱስ ክርስቶስ፥ ኤተ በደካ ኤቶኳኳ። 10 ኢዴበም፥ ከመገሸራ ካኻ ከፄ ኤቶኳ ያሱስ ክርስቶስ፥ ኤከማገሰኺልሰን ነዳ ነኤተ ከመገሸኻ ኮዎማ። ነድ ገሳንዛለኻ ከቁንዘኻ ኣሥ ሜተል። 11 ኢዴበም፥ ቢገሸከሠንዥገን ካራ አደ መፀ 259
ክሎኤ ኤበኢካ አማከለማ ኖጎኻ። 12 መከላለም አለኣኳ፥ ናኻ በከለካ ጸጋ ሜታ፥ "አራ አል ጳዉሎስ፥" ሜታኳ "አራ አል አጶሎስ፥" ጀንዳ "አራ አል ጴጥሮስ፥" ጀንዳኳ "አራ አል ክርስቶስ።" 13 ካ አምጹሸካይል ክርስቶሳኽ? ኢቱካን ጳዉሎስኳ ከፄኻ ነጋገድ ጃኽ? ኤያሥ ኤያ ማጩጻቋለኻ ከፄ ጳዉሎሳኽ? 14 በርኸካ መገ ላ ከረባ፥ ነክርስጶስ ከጋዮስ ኤተ በደካ፥ ኤበርበፀካ መጩጸርቆን ናኻ ጸጋ ጀንዳ። 15 ከለአ ከምፈለሸኼ አጸጋ ሜተል መከላ ካኻ፥ "በኸካጩጸካቆ ከፄ ጳዉሎስ።" 16 ነደንኳ፥ በርጩጸኮቆንዥገን እምእስጢፋናስ ከደ መፃለማ፤ ነለአ ከገት አርገምካኼ ጀንዳ ኤተ በርጩጸኮቋኼ። 17 ዳ በከትገኬሥ ክርስቶስ አራ፥ ኤከማቲርሰን ሰ ማገ ላ አል ረባ፥ አትገኬንኼ ከምጩጾቆማኼ። መሸ ክርስቶስ ነጋገድ ጃ ኤከምበፃ መዳ መገ ፥ አራቲከሰኼ ሰ ማገ ላ አል ረባ ከመገመኻ ካል ጸጋኼ። 18 እገሻ ኤተ በከለካ "በሸካ ክርስቶስ ነጋገድ ጃ" በኢካ ኤመንተሞቋ ከጸጋ ደ በኢካ ነንዶ መቴያ፥ ካኳ ደ በኢካ ነንዶ መብዳኸን፥ በካትገካሥ መዥጋ አል ረባ። 19 በከለካ አረባ ነመዪዥሥ ሎርጋ፥ "ከምቴረሥ መገመኻ አል ደ መገመኻ፥ ከማርከኽ ከኔያ መገመሸማ አል ደ መገመሸማኳ።" 20 ነጓብ ባሸካዬኽ ደ መገመኻ? ነጓብ ባሸካዬኽ ደ መትገሥ ማቶቋ አል ሙሴኳ? ነጓብ ባሸካዬኽ ደ መገመሽ እገሻ አል ኤበ እኔያ አለአ? በትገከሠንዥገን አረባ፥ ኤበደካ መገመኻ አል ኤበ እኔያ አለአ ከመንተሞቋ። 21 ረባ በጦካ ከመገመኻለማ፥ ኤከምበፃ ጸጋ መፈለሽ መገማ አ ከመገመኻ አል እልቆማም። ካ ከገሻ ኤተ ቢላቲከስ አይል፥ ከኤተ በዪርካ አጸጋ ኤመንተሞቋኳ፥ በሄከሽ ረባ ከመብዶቆ ጸጋ ደ በገምኪላ። 22 በሎቆኪል ዶጎ ዪሁዳ ዳ አል ገተምዛ፥ በኣጎካ ደ ግሪክኸን መገመኻ። 23 ቢላቲከስ አይልኸን ክርስቶስ ኤተ ቢቱካ ነጋገድ ጃ፤ አለኣኳ ከዶጎ ዪሁዳ ደ መሥ፥ ከሾከ ጸጋ ጃጀንዳኸን መንተሞቋ። 24 ከደ በኦካ አረባኸን፥ ነድ ዶጎ ዪሁዳ፥ ደ በበፀካ መዳ ሾከ ዪሁዳኳ፥ ቢላቲከስ ክርስቶስ፥ ኤበደካ መዥጋ አል ረባ ከመገመኻ አል ረባኳ። 25 ዳ ኤተ በኮከሥ መንተሞቆ ረባ፥ በንተርኮቆ ነመገመኻ አል ጸጋ፤ ዳ ኤተ በኮከሥ መሌአ ረባኳ፥ በንተርኮቆ ነመዥጋ አል ጸጋ። 26 ዪርኻና ኢዴበም፥ ኖከ በኦካ አረባ አኻ ኤበኸደካ ጸጋ ሾከ ኣባ። ጎ በበኻለኻ ኤገሳንዘ ጸጋ ደ መገመኻኼ፥ ጎ በበኻለኻ ነሾከ እምበቦቆ ጸጋኼኳ። 27 ከመዪፆቆ ደ መገመኻ በሽለከሥ አረባ ኤተ በዪርካ ጸጋ አል ኤባ አል እኔያ ኤተሞ፤ ከመዪፆቆ መንዥግ ጸጋኳ በሽለከሥ አረባ ኤተ በዪርካ ኤበ እኔያ ኤመሌኤማ። 28 በሽለከሥ ረባ ኤተ በዪርካ ጸጋ አል ኤበ እኔያ ከዱ ገናሠማ በ ከሣኳ። ከምቴሥ ኤተ በዪርካ ኤበ እኔያ ከበቦቆማ፥ በሽለከሥ ዳ ኤተ ቢከለካ "አኢካንኼኳ።" 29 ካ መሾጎኼ ጸጋ ሜተል ኤለአ ነታሰ ረባኼ። 30 ረባኳ በጦካ፥ ኤከምደኻን አኽ ከያሱስ ክርስቶስ ሜተም፥ በጦካ ኤከምዳን ክርስቶስ ከመገመኻሎኳ። ካሥ አ 260
በከዪርካ አረባ አኳ ከመዪዥሠማ፥ በኮከዪዥካሥ ከአ። ኤተ ባንዠኪል አኳኳ፥ ኣሥ አ። 31 ከለአ ከምዳ ኤያሥ ቢቆተካ ነመዪዥሥ ሎርጋ፥ "ኤተ ከማኣጓ መሾጓ፥ ነከሾጎ ከረባ።" 1 ከደ ቆሮንቶስ 2 1 ኢዴበም፥ ኖከ ቤርዌ ኮጎኻ ከማቲስ ገጸፃ አል ረባ ካኻ፥ ኤርደንኼ ከበበኽ ሳ ከገሸ መገመኻኼ። 2 ኖከ ቤርኢ ኖጎኻ ቤርገም ኣሥ ያሱስ ክርስቶስ ኤተ ቢቱ ነጋገድ ጃ፥ ቤርሪለንዥገን ኤከምበፀራ መገመራ ዳ ጀንዳ። 3 ቤርዌ ኮጎኻ ከመሌአ፥ ከገጤያ፥ ከበቦቆ ማሰሲያሣኳ። 4 እገሻለም ከማቲሳለምኳ ቤትገሥ ኤቤድ አመዥጋ ከገፉጨ ረባኳ ኒለም፥ ኤርደንኼ ከሰ መገመኻ ኤተ በቼ ቁንዘ ጸጋኼ። 5 ካ በኢከቾጎ መገሚላለኻ ነመዥጋ አል ረባ፥ አኢከቾጎኼ ነመገመኻ አል ጸጋኼ። 6 ነደንኳ፥ ከመገመኻ ቢለገሸካ ኖጎ ደ ባካኻ። መገመኻ አለኣኸን አል ኤበ እኔያ አለኣኼ፥ አል መዥግ ገፉጫ አል ኤበ እኔያ አለኣኼኳ። እማም አለኣኳ ደ ከምቴያ። 7 መገመኻ ኤተ ቢለገሸካ አይል፥ ገጸፀ መገመኻ አል ረባ፥ ኤተ ቤያጸፃቆ ኖጎ ጸጋ። ረባ በላ መዘዜን ኤበ እኔያኳ፥ ቤገ ሥ ገጸፀ መገመኻ አለአ ኤከመንዞኲለን ነገሂንለማ። 8 ኣምባለከሠንኼ ጥሳ አል ኤበ እኔያ አለአ መገመኻ አለኣኼ፤ ቢማምባለከሥ በደካ፥ ቢምቱካንኼ ኤታ አል ገሂን ነጋገድ ጃኼ። 9 ነደንኳ፥ ኤያሥ ቢቆተካ ነመዪዥሥ ሎርጋ፥ "ዳ ኤተ በገ ከሥ አረባ ከደ በሄከሽ አ አገምከሠንኼ አኸ ጸጋ ሜተል፥ አገሰኮቆንኼ አፄ ጸጋ፥ አዸበከሠንኼ አገሳንዘ ጸጋኼኳ።" 10 በትገኬሥ አረባኳ አለአ ካይላ ከገፉጫለማ። ገፉጫ አለኣኳ በዪርኪል ዳ ኮዎማ፥ በዸበከሥ መሃቶቆ ገሳንዘ ረባኳ። 11 ኤተ በገምካ አል እል ጸጋ ኣሥ ገፉጫ ኤተ በኢካ ኒል መዣ ና፥ አፈለከሸኼ ጸጋ ጀንዳ መገመማኼ፤ ኤያሥ ኤያ ኤተ በገምካ አል እል ረባኳ ኣሥ ገፉጫለማ፥ አኢካንኼ ሜተልኼ። 12 አይላኸን ኤከምገሚላን ደ መኻ ኤተ ባኸካዬሽ ካይላ ኖጎ ረባ፥ ቢልርኮቆ ገፉጫ አል ረባ፥ ኢልርኮቆንኼ ገፉጫ አል ኤበ እኔያኼ። 13 ካ ቢልጨገከስ አይል መደዳ አል ገፉጫ ከደ በዸበካ ገፉጫ፤ ሳ ኤተ ቢለገሸከሥ አይል፥ በፐኬሥ ነመትገሣ አል ገፉጫ አ፥ አፐኬሠንኼ ነመትገሥ መገመኻ አል ጸጋኼ። 14 ጸጋ አል ኤበ እኔያ ኤተ በበፀካ መሮቆ መዪዥሥ ገፉጫ፥ አሄከሸኼ ደ መኻ ኤተ ከምዌ ነገፉጨ ረባኼ፤ ከምኢካ አደ መኻ አ ኤመንተሞቋ፤ ከማምባለሥ ደ መኻ አለአ ከፄ በደካ አመጨ መዪዥሥ ገፉጫ፥ ከምፈለሸኼ ማምባለሠማኼ። 15 ኤተ በጨካ ገፉጫኸን ከምፈለሽ ዳ ኮዎማ መዪራ ማጹሺለን፥ ኤተ ከምፈለሽ መዪራ ማጹሺል ጸጋ አኸን፥ አኢካንኼ ሜተልኼ። 16 ኤያሥ ቢቆተካ፥ "ኦዴ በገምካ ቁንዘ ኤታ? ኦዴኳ ከምፈለሽ 261
መገሸካ?" አይላኸን ቢልጨካ ቁንዘ ኤታ። 1 ከደ ቆሮንቶስ 3 1 አራኳ ኢዴበም፥ በርገሸከሥ ካኻ ኤያል ደ በሁለካ መኢ በጫ፥ ኤያል ደ በሌኤካ ነመገሚላ ከክርስቶስኳ፥ አርፈለከሸንኼ መገሸርሥ ካኻ ኤያል ደ በጨካ መዪዥሥ ገፉጫኼ። 2 በርኸከንዥገን ኩዋ ካኻ ኤከምፈኻ፤ ከፄ በኸበፀካ መትተኻ ካ፥ አርኸከንኼ መዥግ ደ መሳ ካኻኼ፤ ከደኽላኳ አኸትተካንኼ። 3 በኸሁለካ አኽኳ ከደኽላኳ መኢ በጫ። ዳ በከኢካ ገንሠ እላ ከማከለማ ኖጎኻ፥ አኻ ደ መሁል መኢ በጫኼያኽ? በኽኢካ ኤያሥ አል ጸጋ ጃጀንዳኼያኽ? 4 ናኻ ሜታ ኤበከለካ፥ "አራ አል ጳዉሎስ፥" ጀንዳኳ "አራ አል አጶሎስ፥" በኽኢካ ኤያሥ ጸጋ አል ኤበ እኔያኼያኽ? 5 አጶሎስ ኣሤያ? ጳዉሎስኳ ኣሤያ? ከምበንድላ ደ መደዳ አል ረባ ደ በኦካ አኻ ከመገሚላ፤ ቢልደካ ሜታ ሜታማለምላ መደዳ ኤተ በኸኬ ኤታ ካይላ። 6 አራ በርንጨካ፥ አጶሎስኳ በከንተኮቆ ከኣያ፤ ኤተ በፈገኮቋኸን ኣሥ አረባ። 7 ካ ኤተ በደካ ኸማ ኣሥ ረባ ኤተ ፈገኮቆ መፐማ፥ ኤተ በንጨካ፥ ኤተ በከንተኮቆ ከኣያኳ አደካኼ ኸማኼ። 8 ኤተ በንጨካ ከኤተ በከንተኮቆ ከኣያኳ ማንዞ ቆማ። ሜታ ሜታማለማም ከምሩቆ በናለማም ኤመሌኣለማም። 9 አይላ ከምበንድላ ማጨ ጺማ ደ ቢልደካ ከረባ፤ አኻኸን ቼ ረባ፥ መዶቋለማኳ። 10 ኤያሥ መገ ኤተ ባኸካዬሽ ካራ ኖጎ ረባ፥ ኤጸጋ ናገመሽ መዶቆ መፃ፥ በርኮከሸንዥገን ሸ መፃ። ጸጋ ጃጀንዳኳ ከምዶቆ ኖቆማ፤ ሜታ ሜተምኸን ነካዪር ኤያሥ ኤከምጦዋ መዶቆማ። 11 ኣሥ ኤተ በኮካሽ ነገሲቋ፥ ከምፈለሸኼ ጸጋ ሜተል መኮሽ ሸማ ጀንዳኼ። ሸማ ኤተ በኮካሽ ነገሲቋ አኳ፥ ያሱስ ክርስቶስ። 12 ኤከምዶቆ ጸጋ ኖቆ ሸማ ከኣያ፥ ከለማና፥ ከግሻ ኤተ መዥግ በናኳ፥ ኤያሥ ኤያ ከጃ፥ ከግዚያ ከጅ ገሳኳ፥ 13 ከምፖቆ አኦከ መኸሣ ከኸ እኔያ፤ ኖካ ና ከማትጋሥ መደዳ አል ጸጋ ኮዎማ ከማገማይል፤ ከማትገካሥ ከማንጃ፥ ከምዻምባ ማንጃኳ መደዳ አል ጸጋ ኮዎማ ኤበደካ ኣሤያ። 14 መደዳ አል ጸጋ ሜተም ኤተ በደኮቆ አ ኖቆማ፥ ኤከማሻኽ በላ መጥጦቆን ማንጃ፥ ከምሮቆ መዣ አ በናለማ። 15 ኤከምጥጣቆ መደዳለማኸን፥ ከምቴያ በናለማ፤ ከምብዳ ጸጋ አ ኪልቆማኳ፥ ነደንኳ፥ ኤጸጋ ኤተ ናፔሥ ኒል ማንጃ። 16 አኸገምካኼያኽ ኤበኸደካ መዪዥሥ መፀ ረባ፥ ኤበኢካ አገፉጨ ረባኳ ኒልኻ? 17 ኤከምቴሥ ጸጋ መዪዥሥ መፀ ረባ፥ ከምቴሥ ረባኳ አ። መዪዥሥ መፀ ረባ ኸገሻ መዪዥሠማ፤ አኳ አኻ። 18 ማጠኸኼ አጸጋ ሜተል እልቆማኼ። ናኻ ጸጋ ሜተል ኤመኢያ አል ኤበ እኔያ አለአ ኤከምኦሥ ጸገማ ኤደ መገመኻ፥ ኤከምዳን ኸገሻ ኤተ መገመኻ፥ ነድ ከኤተ በዪርካ ኤበ እኔያ ከተሞ። 19 መገመኻ አል ኤበ እኔያ 262
አለአ ኖጎ ረባ መንተሞቋ። በቆተካንዥገን ነመዪዥሥ ሎርጋ ኤተ በከለካ፥ "አ በራቆካ ደ መገመኻ ካሥ ከመንጠኸማ ከአለማም።" 20 ኖጎ ጀንዳኳ፥ "በገምካ አረባ ገሳንዘ ደ መገመኻ ኤበደካ መገ።" 21 ካ፥ መሾጎኼ ጸጋ ሜተል ከዳ ኤተ በፈለከሽ አጸጋ መደማኼ። ዳ ኮዎማ አለኻ፤ 22 ነድ ጳዉሎስ ከአጶሎስ፥ ኤያሥ ኤያ ጴጥሮስኳ፥ ኤባ አል እኔያ፥ መኢያ ከመሻኳ፥ ዳ ኤተ በኢካ እኽላ ከዳ ኤተ ከምዌ ነንኳ፥ ዳ አለአ ኮዎማ አለኻ። 23 አኻኸን አል ክርስቶስ፥ ክርስቶስኳ አል ረባ። 1 ከደ ቆሮንቶስ 4 1 ኒዪር ጸጋ አኳ ኤያል ደ መደዳ አል ክርስቶስ፥ ደ ቢከኸካ መደዳ ከማቲስ ገጸፃ አል ረባ። 2 ዳ ኤተ ቢያኣጎካ ነጸገ ደ መደዳኳ፥ መገሚለማ። 3 እኽላ፥ ኤተ በኸኸከሥ አኽ ኤያሥ ኤያ ከጸጋ አል ተምባ ካራኳ፥ ከምዳኼ ነጸገም ሜተልኼ። አራ ከጺምኳ ከምኸርሠኼ ኪልቆምኼ። 4 አራምባለከሠንኼ ነጸገም ሜተል ዳ ኤተ በርሸከሣኼ። ነደንኳ፥ ከምርካኼ ከለአ አመዳለም ከመዪዥሠማኼ፤ ኤተ ከምኸሥ ካራኸን ኣሥ ኤታ ያሱስ። 5 ካኳ በላ መዳዬሸን ኦከማ፥ ነከምዌን አኤታኳ፥ መኸኸሠኼ አኽ ከጸጋ ሜተልኼ። አ ከምፖቆ ከመዪዦጓ ዳ ኤተ ባጸፀካቆ ኒል መጓ፥ ከምፖቆ ገሳንዘ እል ጸጋ ከኸ እኔያኳ። ኖካ ና ከምዸባ ጸጋ ኮዎማ ከጺማ ከጺማ መገ ላ ኖጎ ረባ። 6 ኢዴበም፥ በርገሸከሥ አለአ ከፄ አጶሎስ ኪልቆምኳ፥ ኤከምዳን ካኻ ከመትገሣ። ሳ ኤተ በከለካ "�